
Prolog 


Clădirea şcolii arunca o umbră rece peste terenul de joacă pustiu. Soarele 
strălucea cu putere în spatele ei. Puţinii trecători care ajungeau în dreptul 
umbrei aruncate de clădire îşi strângeau hainele în jurul trupului şi grăbeau 
pasul până când ajungeau din nou în bătaia caldă a soarelui. Totul era 
nemișcat în afară, în schimb, pe terenurile şcolii, un vânt îngheţat sufla cu 
putere, trezind la viață leagănele atârnate într-un colţ al terenului de joacă. 
Acestea se mişcau înainte şi înapoi, ca şi cum în ele stăteau niște copii 
invizibili. Copii plictisiţi, precum Vaka. Însă frigul era parcă mai rău decât 
plictiseala. Îi înțepa obrajii şi-o făcea să se simtă ca şi cum ar fi avut înfipte 
ace în degetele de la picioare. Îngheţase cu totul. Treptele reci amplificau 
senzația de frig, căci geaca cea nouă cu care era îmbrăcată nu era suficient 
de lungă ca s-o acopere şi mai jos de talie. Acum îşi dorea să-și fi ascultat 
mama şi s-o fi ales pe cea mai lungă, însă aceea era bleumarin şi nu se 
asorta cu ce purta pe dedesubt; cea de pe ea, până la mijloc, era roşie. 

Vaka îşi mută ghiozdanul prins la spate şi se întrebă dacă n-ar fi mai bine 
să se aşeze în bătaia soarelui. Acolo cel puţin îi va fi cald, cât va mai avea 
de așteptat — deşi va fi tot singură, fireşte, şi plictisită, căci tot nu va avea la 
ce să privească. Însă umbra proiectată de şcoală era atât de întinsă, încât, 
dacă ar ieşi în afara ei, ar fi posibil ca tatăl ei să treacă iar pe-acolo şi să n-o 
observe. Nu, mai bine să rămână în frig, decât să rişte așa ceva. 

Pe lângă ea trecu o mașină de aceeaşi culoare cu a tatălui ei, însă Vaka 
văzu că e alt model şi o conduce altcineva, ceea ce-o dezamăgi foarte tare. 
Să fi uitat de ea? Era prima ei zi la şcoala cea nouă, aşa că poate el a 
presupus că Vaka va veni pe Jos, ca de obicei. Simţi, pentru a suta oară, că i 
se face dor de vechea lor casă. Singurul lucru mai bun la noua lor casă era 
tocmai camera ei, care era mai mare şi mult mai răcoroasă decât cea pe care 
o avusese în vechiul apartament. În rest, totul se schimbase în rău, inclusiv 
şcoala. Şi copiii, mai ales. Nu cunoştea pe nimeni aici. În vechea ei clasă, 
cunoştea pe toată lumea, ba chiar știa și cum se numesc animalele de 
companie ale celorlalte fete. Iar acum, o mare de nume şi de feţe noi i se 
învolbura în cap, împiedicând-o astfel să le rețină pe toate. Era la fel ca în 
cazul acelui joc de stimulare a memoriei, pe care-l câştiga doar atunci când 
mama ei se străduia să-l piardă. 


Vaka îşi trase nasul. Cât îi va lua tatălui ei să-și dea seama că a uitat de 
fată şi că trebuie să vină s-o ia? Ridică privirea spre clădirea principală a 
şcolii, sperând să zărească pe cineva cunoscut, însă ferestrele rămaseră 
întunecate şi nimic nu se clinti de la locul său. O altă pală de vânt îi înţepă 
obrajii, făcând-o să se cutremure, înfrigurată. Se ridică în picioare şi începu 
să urce treptele de la intrare. Trebuie să fie înăuntru măcar un adult, cineva 
care să aibă un telefon de pe care să poată suna şi ea pe careva. Însă ușa era 
încuiată. Ciocăni, dar degeaba; lemnul gros înăbuşea orice zgomot. Cobori 
pumnul și rămase privind ușa masivă, sperând zadarnic că se va deschide. 
Nu se întâmplă nimic. La fel de bine s-ar fi putut așeza la loc, pe scări. 
Sperând, zadarnic, că treptele nu vor fi la fel de îngheţate ca înainte. 

Dar nu se mai gândi deloc la frig când se întoarse cu spatele la uşă. La 
capătul de jos al treptelor se afla o fată, o fată despre care Vaka ştia că e în 
aceeaşi clasă cu ea. N-o auzise apropiindu-se. Poate că venise în vârful 
picioarelor până aici, deşi Vaka nu-şi putea închipui de ce ar vrea cineva să 
procedeze așa. Că doar nu avea de gând s-o muște, şi nici duşmane nu erau. 
Nu se cunoşteau deloc, deşi Vaka şi-o aducea aminte foarte bine. Nici nu se 
putea altfel. Fetiţei îi lipseau două degete: degetul mic şi inelarul de la 
aceeaşi mână. Stătea în primul şir de bănci şi părea foarte tăcută. La 
început, Vaka își închipuise că şi pentru fetița aceea era prima zi în această 
şcoală, însă învăţătoarea n-o prezentase celorlalți copii aşa cum făcuse în 
cazul ei, aşa că era exclusă această posibilitate. Când copiilor li se dăduse 
voie să vorbească între ei în timpul cursurilor, fetiţa nu rostise niciun 
cuvânt. În pauză, rămăsese deoparte, privind în gol, la fel ca Vaka mai 
înainte, pe trepte. Pe chipul ei nu tresărise niciun mușchi, nici măcar atunci 
când doi băieţi începuseră să îngâne, cu răutate, un cântecel pentru bebeluşi, 
despre care Vaka îşi amintea că i-l cânta bunica pe când era mică: „Degețel 
mic, degeţel mic, unde ești? Inelar, inelar, unde eşti?” Vakăi 1 se păruse o 
răutate de neimaginat, însă ceilalți copii nici măcar nu băgaseră de seamă. 
În final, îşi plecase privirea, neîndrăznind să intervină. La urma urmei, ea 
era cea nouă. 

— E închis. 

Fetiţa afișă un zâmbet timid, care dispăru la fel de iute pe cât apăruse — 
poate nu fusese decât o iluzie optică produsă de lumină — însă Vaka îşi zise 
în sinea ei că fetiţa are un chip foarte frumos. 

— Întotdeauna se încuie ușa la sfârşitul orelor. 

— Aha! 


Vaka se mişcă de pe un picior pe altul, neștiind ce să mai spună. Nu se 
pricepuse niciodată să-şi facă prieteni sau să discute cu persoane străine, şi 
era pentru prima oară în ziua aceea când cineva încerca să o facă să iasă din 
carapace. 

— Voiam să folosesc telefonul. 

— Mai bine ai încerca să-l foloseşti pe cel din magazin. Nu e chiar 
departe. 

Fata îi indică un loc aflat în josul străzii. Purta mănuși fără degete, 
pentru a-și ascunde mâna rănită. 

Vaka înghiţi în sec şi răspunse cu greutate: 

— N-am bani la mine. 

Mama era cea care trebuia să-i dea bani de buzunar, în fiecare zi de 
vineri, însă uita întotdeauna. De obicei, nu conta, însă erau şi zile în care, ca 
acum, chiar avea nevoie de bani. La fel cum tatăl ei uitase să vină s-o ia cu 
maşina. Adulții nu erau buni de nimic atunci când trebuiau să-şi amintească 
diverse chestii. 

— Aha, răspunse fetița, părând mâhnită. Nici eu n-am bani la mine. 

Deschise gura, apoi se răzgândi şi-o închise la loc. Spre deosebire de 
geaca Vakăi, care fusese cumpărată cu un număr mai mare, pentru a o 
încăpea şi după ce va mai creşte, cea a fetei era mult prea strâmtă pentru ea; 
mânecile erau prea scurte şi nici măcar nu putea să-și tragă fermoarul aşa 
cum trebuie. Pe cap n-avea căciulă, iar părul încâlcit îi era suflat de vânt. În 
ciuda vremii uscate, în picioare purta o pereche de cizme uzate și vechi. 
Prin contrast cu cizmele, mănuşile păreau noi şi curate. 

— E-n regulă. Voi aştepta. 

Vaka încercă să surâdă, dar nu izbuti. Era greu să aştepţi așa, fără să ştii 
nimic sigur. Îi era frig şi foame. Dacă tatăl ei ar fi venit la timp, acum ar fi 
stat deja la căldură, în bucătărie, savurând o felie de pâine prăjită. Pe limbă 
simţea deja gustul de unt și gem, ceea ce-i amplifica senzația de foame. 

Fetiţa îşi muta greutatea de pe un picior pe altul. 

— Vrei să aştept cu tine? 

Nu o privi pe Vaka în timp ce-i punea întrebarea, ci se uită într-o parte, 
spre terenul de joacă pustiu. 

— Pot sta, dacă vrei. 

Vaka n-avea ce răspuns să-i dea. Avea să-i fie mai bine sau mai rău decât 
acum? Trebuia să aleagă între a sta singură şi să răcească sau a găsi un 
subiect de discuție cu această fată, căreia nu-i știa nici măcar numele. Și 


totuşi, deşi avea doar opt ani, Vaka ştia că nu există decât un singur răspuns 
corect la anumite întrebări. 

— Da, chiar te rog! Dacă vrei și tu. 

Când îşi răsuci capul spre ea, cu un surâs larg pe chip, adăugă: 

— Dar va trebui să plec de îndată ce va apărea tatăl meu. 

Surâsul se şterse cu totul de pe chipul fetei, locul său fiind iar luat de 
acea expresie goală. 

— Da, sigur. 

Aducându-şi aminte de modul în care fata fusese necăjită de acei băieți, 
Vaka încercă să-i mai îndulcească din amărăciune. 

— Poate că te-ar putea duce şi pe tine cu mașina acasă? 

Regretă întrebarea chiar în clipa în care-i ieşi pe gură; de multe ori își 
auzea părinţii discutând dimineaţa despre preţul benzinei. Nu voia să-și 
roage tatăl să facă un ocol de câțiva kilometri, mai ales că acum rămăseseră 
cam fără bani, după ce-şi cumpăraseră un nou apartament. 

— Casa ta e departe? 

— Nu. E chiar acolo, indică fetiţa în direcția şcolii, referindu-se probabil 
la şirul de case pe care Vaka îl zărise când se aventurase în spatele clădirii, 
într-o pauză. 

Casele respective erau despărțite de şcoală de un gard înalt, dincolo de 
care se adunaseră adevărate mormane de gunoaie: ambalaje rupte şi 
decolorate; bucăţi de hârtie; pungi de plastic şi frunze uscate. Vaka nu 
suporta gunoiul aruncat aiurea; era un lucru dezgustător, dar pentru că acolo 
nu mai era nevoită să audă cântecul plin de cruzime al băieților, ea mersese 
până la gard şi rămăsese acolo, ignorând gunoaiele. 

Privise cu atenție casele, mulţumindu-le în gând părinților că nu 
cumpăraseră una dintre ele. Arătau la fel de dărăpănate şi de precare ca 
gardul; vopseaua era scorojită, iar grădinile păreau adevărate jungle. Zărise 
un grătar vechi şi ruginit, ce se iţea dintre niște buruieni înalte; arăta de 
parcă bălărule creșteau direct din grilajul pe care se punea carnea. La 
ferestrele pline de praf atârnau draperii strâmbe şi jerpelite. În unele cazuri, 
în geamuri atârnau chiar şi pături; în altele, ziare vechi sau bucăţi de carton. 
Tulburată din cauza priveliştii, Vaka se întorsese înapoi la copii, care 
continuau să se comporte ca şi cum ea nici n-ar fi existat. 

Avea şi strada aia totuşi un avantaj: era situată aproape de şcoală. Poate 
că ar putea folosi telefonul fetei? Nu i-ar lua decât câteva minute să meargă 
până acolo, iar tatăl ei n-ar avea timp să se îndepărteze prea mult dacă ar 


sosi cât timp ar fi ea plecată. Reuşind să-şi adune curajul, Vaka o întrebă: 

— Hei, n-aş putea folosi telefonul tău de acasă? 

Rămase descumpănită de expresia înfricoşată a fetei care îi întâmpină 
cererea. 

— Acasă la mine? 

Fetiţa înghiți în sec şi cobori privirea. Uitându-se fix la mănuși, începu 
să-şi facă de lucru cu mâna rănită. 

— N-ar trebui să așteptăm aici? Tatăl tău ar trebui să ajungă în curând. 

— Da, poate că aşa ar fi mai bine. 

Vaka îşi mişcă iar ghiozdanul. I se părea că-i atârnă din ce în ce mai greu 
pe umeri, ca şi cum de el erau agăţate, tot mai lungi, toate minutele de când 
aștepta. 

— Dacă aş putea folosi telefonul tău, poate că, mai încolo, ai putea veni 
pe la mine să ne jucăm împreună. 

Vaka bănuia că fetiţa ar fi fost recunoscătoare pentru o scuză de-a ieşi 
pe-afară, dacă locuia într-una dintre acele case oribile. Poate că tocmai de 
aceea reacționase atât de ciudat la cererea Vakăi. Poate că nu voia să-i vadă 
nimeni camera. 

Fetiţa părea că nu reuşeşte să găsească un răspuns potrivit. 

— Bine. Dar va trebui să te mişti foarte repede. Și cu condiția ca după 
aceea să mergem şi să ne jucăm la tine. Dar nu trebuie să faci niciun 
zgomot. Cred că doarme tati. 

Vaka încuviinţă din cap, foarte mulțumită de acest rezultat, dar, mai ales, 
pentru că se împrietenise cu cineva din clasa ei. Fireşte că ar fi preferat să 
fie prietenă cu celelalte fete, ceva mai populare, dar acestea o întâmpinaseră 
cu răceală, lăsând impresia că nu mai au nevoie de amice. Poate că-n cele 
din urmă se va dovedi că fata asta e chiar în regulă, în ciuda acelor degete 
lipsă. Ea, cel puţin, nu era răutăcioasă. 

Dar, în timp ce mergeau una lângă alta, Vaka începu să aibă îndoieli. 
Aducându-şi aminte de casele dărăpănate, începu brusc să şovăie, 
întrebându-se, în sinea ei, dacă e o idee bună să intre în vreuna dintre ele. Îşi 
zise că mai bine ar rămâne afară, pe treptele îngheţate. Dar era prea târziu. 
Deja lăsaseră în urmă terenul şcolii și se apropiau de casele scăldate acum 
de razele soarelui. 

Şi totuşi, în loc să se mai încălzească, Vakăi 1 se făcea din ce în ce mai 
frig. 

Se gândi, în zadar, la o scuză de-a se întoarce, fără ca totuşi să-i rănească 


sentimentele fetei. Noua ei prietenă rămânea tăcută, părând la fel de 
conştientă că fiecare nou pas le aducea mai aproape de destinație. Nu 
schimbară nicio vorbă până ce nu se treziră amândouă pe pavajul crăpat din 
faţa uneia dintre case. Vaka îşi plimbă privirea de-a lungul fațadei, atentă ca 
nu cumva fata să vadă gestul pe care-l făcea. Părea a fi cea mai dărăpănată 
casă de pe toată strada. 

Avea două niveluri şi era îmbrăcată în fier corodat și ruginit, care nu mai 
văzuse vreun strat nou de vopsea de ani buni. Gazonul din fața casei era la 
fel de neîngrijit precum cele pe care le observase Vaka de dimineaţă. O 
tricicletă la fel de ruginită precum casa însăşi zăcea căzută pe o parte printre 
păpădii şi scânteiuţe înconjurate de boschete pricăjite. Aproape toate 
ferestrele erau crăpate şi nimeni nu se deranjase să atârne nişte draperii mai 
de Doamne-ajută măcar la ferestrele ce dădeau în stradă. Şi, de parcă nu era 
suficient, uşa din faţă atârna strâmb în balamale. Aerul din jurul acestui loc 
părea malefic. 

Vaka își storcea degeaba creierii în căutarea unui motiv plauzibil pentru a 
se întoarce, până nu era prea târziu. Fata o privi cu tristeţe şi-i zise: 

— Haide. Asta e casa mea. Să nu faci niciun zgomot şi să te mişti 
repede. Apoi vom putea merge acasă la tine. Nu te-ai răzgândit, da? 

Nerăbdarea din ochii lipsiţi de culoare ai fetei nu-i dădu de ales Vakăi şi- 
o făcu să încuviinţeze. 

Mergea în spatele fetei, având senzaţia că ghiozdanul îi era plin cu pietre 
şi că inima îi bătea năvalnic în piept. Fiecare pas era un adevărat chin. Se 
simţea ca de fiecare dată când făcea câte ceva despre care ştia că avea să 
ducă la un rezultat prost. De pildă, atunci când părinţii ei organizaseră o 
petrecere şi ea încercase să care prea multe farfurii odată în momentul 
aranjării mesei. În clipa în care ridicase teancul, îşi dăduse seama că e prea 
greu pentru ea, însă tot îl ridicase. Şi spărsese toate farfuriile. Exact la fel se 
simţea şi acum. 

Fata se opri, nemișcată, cu mâna pe clanţă. 

— Haide. Adu-ţi aminte, trebuie să te mişti repede. 

Cuvintele erau abia şoptite, de parcă înăuntru stătea un monstru la pândă, 
care nu trebuia să știe că ele sunt chiar dincolo de ușă. 

Vaka încuviință în semn că a priceput şi mai făcu un ultim pas, 
apropiindu-se de uşă. În clipa următoare, era deja în casă. Lăsase soarele în 
urmă şi intrase în umbră. Fu întâmpinată de un iz stătut de țigară şi de un 
miros acru, care-o făcuse să strâmbe din nas. Fata închise ușa, iar 


întunericul din casă deveni și mai pătrunzător. Dar poate că era mai bine 
aşa. Ar fi putut ascunde mizeria dinăuntru, iar fata n-ar mai fi nevoită să 
vadă expresia de dezgust de pe chipul Vakăi. 

— Telefonul e sus. Hai cu mine, şopti fata, aproape prea încet ca să poată 
fi auzită. 

În timp ce ochii i se obișnuiau cu semiîntunericul, Vaka observă că fetiţa 
tot arunca priviri în dreapta şi-n stânga. Îi făcu nervoasă un semn când Vaka 
nu reacţionă imediat. Își scoase geaca şi doar o mănușă dintre cele două. 

Vaka îşi smulse cu greu privirea de la mănuşa care-i ascundea degetele 
lipsă şi păşi, îngrijorată, în hol. În acelaşi timp, auzi scârţâitul scos de 
podeaua de deasupra lor. Fata smuci brusc din cap, privind în sus. Chipul îi 
era răvășit de teroare. 

Vaka înţepeni şi simţi că 1 se încing ochii, ca şi cum era pe cale să 
izbucnească în lacrimi. Ce căuta aici? Scoase un geamăt slab, greu de 
perceput de o ureche normală, în ciuda lipsei oricărui zgomot din casă. Era 
o greşeală îngrozitoare. Mai gravă decât cea cu farfuriile. Sufocată de 
panică, nici măcar nu putea gândi. Singurul lucru din mintea ei era că nici 
măcar nu ştia cum o cheamă pe fată. 


Poliția din Hafnarfjördur'®. a lansat un apel pentru găsirea unei fetițe 
dispărute. Vaka Orradottir, în vârstă de opt ani, a fost văzută ultima oară în 
jurul orei trei după-amiază, în timp ce ieşea din şcoala din Hafnarfjördur, 
pentru a se întoarce acasă. Este descrisă ca fiind mică de statură şi slabă 
cu păr castaniu-deschis până la umeri, este îmbrăcată cu o geacă din fâş 
roşie, lungă până în talie, o pereche de blugi, pe cap are o căciulă din lână 
roşie, iar în picioare o pereche de adidaşi roz. Se presupune că Vaka s-ar 
afla în zonă. Oricine poate oferi informaţii despre ea este rugat să 
contacteze poliția din Hajfnarjjordur, la numărul 525.3300. 

Capitolul 1 


Huldar lăsă teancul de fotocopii să cadă pe birou. În afară de câteva căni 
de cafea goale, de diferite forme şi mărimi, pe birou nu se mai afla nimic 
altceva. În ultima vreme, singurele însărcinări pe care le primea erau cele pe 
care nimeni altcineva de la Investigaţii Criminale nu le dorea, așa cum era 
treaba asta cu şcoala. Probabil că nu era decât încă o glumă de-a poliţiştilor 
din secție, la fel cum era considerat şi el acum — managerul de departament 
căzut în dizgrație. Acum lucra din nou în spaţiul deschis în care lucrase și 
înainte, de unde abia dacă-şi zărea fostul birou. 

Avea grijă să nu privească niciodată în acea direcție. El personal nu se 
arăta deosebit de afectat de prăbuşirea abruptă pe scara profesională; 
problema era cu foştii săi subalterni, care-l tratau de parcă suferea de vreo 
boală contagioasă gravă, lucru care chiar îl afecta. La început, crezuse că 
relațiile sale cu colegii de muncă vor redeveni la fel ca înainte de efemera sa 
avansare, însă era clar că se înşelase amarnic. Toţi tăceau când se apropia de 
ei șI apoi începeau să şuşotească atunci când se îndepărta, un lucru absolut 
de nesuportat, care de multe ori îl făcea să-şi dorească să fie din nou 
promovat. 

Dar astfel de gânduri treceau repede. Își aducea aminte instantaneu de 
motivele care-l făcuseră să-și urască vechea poziție. Nenumărate formulare 
de completat, rapoarte, şedinţe peste şedinţe şi birocraţie sufocantă; dacă i- 
ar fi zis cineva ce va veni la pachet cu noua slujbă, probabil că n-ar fi 
acceptat-o vreodată. Dar, din păcate, informaţia costă scump în ziua de azi. 
Întregul proces fusese rezumat într-o singură frază: Ti-ar plăcea să fii 
avansat? Conducerea secției se văzuse obligată să vină repede cu o soluţie 
pentru rezolvarea unui caz de crimă și din moment ce majoritatea 
inspectorilor cu state vechi se văzuseră nevoiţi să se dea la o parte în urma 
unei serii de scandaluri, ancheta respectivă căzuse în sarcina lui Huldar 
aproape din întâmplare. În loc de studii de Drept sau alte soiuri de abilităţi 
care să-i permită să acţioneze performant și în alte domenii, priceperea unui 
agent de poliție în materie de management se baza în principal pe vârstă şi 
experiență. Dar pentru asta se califica o paletă destul de largă de persoane. 
Și în lumina celor mai recente întâmplări, Huldar bănuia că aceia din 
conducere optaseră pentru cel mai convenabil etalon — înălțimea. Era 


convins că nu făcuseră decât să privească mulțimea şi să-l aleagă pe cel care 
se ridica cu un cap deasupra tuturor. Mai bine ar fi stat aplecat sau pe scaun. 
Și-atunci şi-ar fi văzut bine-mersi de treaba lui, undeva pe la mijlocul 
lanţului ierarhic, nu blocat la baza lui. 

Și totuşi, Huldar nu le purta pică celor care îi acordaseră o şansă. Ar fi 
putut să o refuze, până la urmă. Şi nici pe cei responsabili cu retrogradarea 
sa nu era supărat. Pe termen lung, el nu credea că s-ar fi descurcat cu tot ce 
presupunea această nouă funcție. Făcuse din rezolvarea anchetei un talmeş- 
balmeş atât de spectaculos, încât era greu de crezut că ar fi fost în stare să 
repete o asemenea performanță. Singura comparaţie care-i venise în minte, 
atunci când încercase să-i explice uneia dintre surorile lui, era cu cea a unui 
chirurg care dă buzna în sala de operaţii cu un bisturiu în mână, gata 
pregătit de o intervenţie de urgență, numai ca să se împiedice de ceva şi să-i 
taie capul pacientului. 

Partea cea mai nasoală era că o trăsese după el şi pe Freyja, directoarea 
Casei Copiilor. Agenţia pentru Protecţia Copilului, neputând trece cu 
vederea faptul că femeia împuşcase un om la locul de muncă, o retrogradase 
la simpla funcție de psiholog pentru copii. 

De fapt, ambii ar fi trebuit să se arate recunoscători că nu băteau străzile 
în lung și-n lat în căutarea unui loc de muncă. 

Nu că recunoştinţa ar fi fost cel mai important lucru pe care-l avea Freyja 
în minte. În rarele ocazii în care li se mai intersectaseră drumurile, după 
evenimentul dramatic de la Casa Copiilor, ea abia dacă se deranjase să-i 
arunce câte o privire fugară. Furia din privirea ei era greu de mascat și toată 
era îndreptată împotriva lui. Huldar se strâmbă când își aduse aminte de 
acele momente. Încă mai nutrea speranţa că vor reuşi să fie împreună, în 
ciuda acelui început jenant, a unei părți de mijloc neclare şi a unui final 
catastrofal. De vină era doar el; la prima lor întâlnire stabilise modul de 
desfășurare a ostilităților şi era remarcabil că reuşise totuși să-i reintre în 
grații, chiar dacă armistițiul avusese o durată de viaţă efemeră. După ce se 
arsese de multe ori în timpul întâlnirilor cu diverse femei când ieşise prin 
cluburi, el pozase în tâmplar atunci când se întâlnise prima dată cu Freyja şi 
jucase acelaşi rol şi pe timpul nopţii. Puţine femei din cele pe care le 
întâlnise se arătau atrase de polițiști. Ca să înrăutățească şi mai mult 
lucrurile, el se prezentase drept Jónas, al doilea său prenume. Mai târziu, 
când dăduseră din nou unul peste altul, în timpul anchetei crimei care avea 
să le spulbere amândurora carierele, modul abject în care se purtase cu ea 


ieşise la iveală în toată splendoarea; tâmplarul Jónas se văzuse nevoit să se 
prezinte drept Huldar de la biroul Comisariatului de Poliţie. 

Şi totuşi, ceea ce s-a petrecut o dată s-ar putea repeta. Poate că va primi o 
nouă șansă. Gândul acesta îl mai înveseli niţel. 

Îi zâmbi tânărului agent care stătea vizavi. Acesta îi răspunse cu un 
zâmbet timid, apoi îşi cobori privirea în calculator. Ecranul din faţa lui nu 
avea cum să arate ceva interesant; tânărul se alăturase Investigaţiilor 
Criminale de puţin timp, aşa că se situa încă și mai jos decât Huldar — cea 
mai joasă poziţie posibilă. Însă, deşi bobocul era singura persoană din 
departament căreia 1 se arăta mai puţin respect decât lui Huldar, această 
situație nu avea cum să dureze prea mult. 

— Eşti foarte ocupat? 

Huldar avu grijă să ascundă tenta de zeflemea din voce. Băiatul era 
ridicol de sensibil. Nu i-ar fi stricat să se întărească niţel, însă trebuia ca 
altcineva să-şi asume această responsabilitate. Huldar avea prea multe pe 
cap ca să-şi mai facă griji şi pentru poliţiştii care încă nu apucaseră să-și 
şteargă cașul de la gură. 

— Da. Nu. 

Fâşia de frunte care se zărea deasupra monitorului deveni roşie. 

— Da sau nu? 

— Nu. Nu sunt foarte ocupat. Dar am o groază de treburi de făcut. 

— Să ştii că există şi avantaje pentru noi, cei care avem puţine sau chiar 
nimic de făcut. Cel puţin, din punctul de vedere al publicului. 

Huldar se așeză pe scaun şi scoase documentele la iveală. Cu cât clarifica 
mai repede acest nonsens, cu atât mai bine. Își înăbuși imboldul de-a căsca 
larg, în timp ce citea în diagonală scrisul de mână copilăros din partea de sus 
a paginii. 

În 2016, nu vom mai avea nevoie de mașini. În locul lor. vom avea mici 
elicoptere alimentate de baterii solare. Se va găsi un leac pentru cancer și 
pentru toate celelalte boli grave. Nu va mai muri nimeni înainte Să 
împlinească o sută treizeci de ani. Islanda va fi în continuare cea mai bună 
țară din lume! Elin, clasa 9-C. 

Semnătura era însoțită de două inimioare şi două fețe zâmbitoare. Era 
pentru prima oară când întâlnea o față zâmbitoare într-un caz ajuns în 
atenția poliției. 

— Ţi-ai da maşina pe un elicopter acţionat de o baterie solară? 

Huldar trase la o parte câteva din fâșuile de plastic care alcătuiau 


jaluzeaua şi aruncă o privire pe geam. Ziua cenuşie de iarnă abia dacă 
asigura suficientă energie solară pentru a permite unui elicopter să se ridice 
de pe sol, nicidecum pentru a-l face să şi plutească în aer. 

— Ce? 

Tonul din vocea tânărului sugera că ar crede că este supus vreunui test. 

— Nimic. 

Huldar nu avea energia necesară să stea şi să-i dea explicaţii. Seara 
trecută 1eşise cu niște amici într-un bar, rămăsese până târziu şi băuse prea 
multe beri. Ori băiatul nu auzise despre cazul care-i fusese atribuit lui 
Huldar, ori îi era prea greu să facă legătura. 

— Avem acces la un elicopter? 

— Da, îi răspunse Huldar iute. Își regretă instantaneu răspunsul şi se 
corectă imediat: 

— Nu. Nu avem un elicopter. Doar c-am citit câteva previziuni despre 
viitor scrise de nişte şcolari în urmă cu zece ani. Aceasta e una dintre ele — 
că vom călători peste tot în elicoptere alimentate cu energie solară. Deşi 
poate că nu e cea mai ridicolă idee peste care voi da în timp ce le răsfoiesc. 

Tânărul îşi răsuci scaunul, astfel încât să-i poată vedea faţa lui Huldar. Se 
numea Gudlaugur, însă toată lumea din secție îl striga Gulli, în ciuda 
nemulțumirii sale. Îi era sortit să se împace cu numele de Gulli până ce se 
va dovedi demn de-a face parte din echipă — dacă va reuşi. Nu toată lumea 
rezistă la presiune. 

— De ce trebuie să faci acest lucru? 

— Pentru că au găsit un mesaj bizar printre ele, iar directorul a chemat 
poliția, îl lămuri Huldar, înmânându-i lui Gulli fotocopia cu mesajul despre 
elicopter. La acea vreme, şcoala lor era înfrățită cu o şcoală din Statele 
Unite, iar una dintre inițiativele comune era să îngroape în pământ o capsulă 
a timpului. Ideea era să o dezgroape după zece ani şi să compare 
previziunile copiilor asupra viitorului. Toţi copiii de clasa a noua au scris 
despre cum credeau ei că va arăta Islanda în anul 2016, apoi scrisorile lor au 
fost introduse în capsula timpului. Toate bune şi frumoase până aici, numai 
că unui copil i s-a năzărit că ar trebui să prezică niște crime. Sarcina mea e 
să identific autorul, astfel încât psihiatri să poată decide dacă reprezintă sau 
nu o amenințare. Eu personal am anumite îndoieli, dar tot trebuie să 
cercetez mai îndeaproape această chestiune. 

— Pe cine spune că va omorî? 

— Are o listă întreagă. A menționat şase persoane. De fapt, nu le-a oferit 


şi numele, ci doar inițialele. Iar în două cazuri există o singură inițială. 

Huldar răsfoi hârtiile, în căutarea scrisorii buclucaşe. Şcoala îi oferise 
fotocopii ale celorlalte scrisori, însă în cazul aceleia îi oferise originalul. I se 
păruse că secretarei nu-i convenise atunci când i le dăduse, deşi păruse 
ușurată că acum problema cădea în cârca altcuiva. 

Gudlaugur îl urmărea în timp ce scotocea prin teancul de scrisori. Huldar 
nu putea nega că îi face plăcere să aibă şi el un coleg care arăta un oarecare 
interes pentru cazul lui. Trecuse ceva timp de când nu se mai întâmplase 
acest lucru. Păcat că acest caz era doar o pierdere de vreme. 

— De ce nu discuţi direct cu copilul respectiv? N-ar trebui să fie chiar 
aşa de greu să dai de el. 

— Scrisoarea e nesemnată. 

— Şi atunci, ce ai de gând să faci? Vei încerca să afli cine n-a introdus 
scrisoarea în capsula timpului? Vei compara scrisul de mână cu vechile lor 
teme pentru acasă? 

— Ceva de genul ăsta. Există cu o scrisoare mai mult decât numărul 
copiilor de clasa a noua de la acea vreme, ceea ce ne indică faptul că autorul 
ei a scris două scrisori. Aşa că trebuie să compar scrisoarea despre crime cu 
celelalte scrisori din capsulă. Păcat că acei copii au un scris de mână absolut 
îngrozitor. Băieţii, mai ales. 

— E vorba de un băiat? 

— Aşa cred, având în vedere cât de urât e scrisul. Sau poate e vorba de o 
fată care a scris cu stânga. 

— Ceva amprente? 

— Da, chiar aşa, râse Huldar. De parcă mi s-ar da voie să trec prin 
laboratorul de analize amprentele lăsate pe șaizeci şi cinci de scrisori de o 
droaie de tineri. Pentru așa ceva aş avea nevoie de cel puţin un cadavru. De 
preferat, toate şase. 

Scoase la iveală scrisoarea amenințătoare şi o citi iar în gând. 

În 2016, următoarele persoane vor muri: K, S, BT, JJ, AV şi I. Nimeni nu 
le va simți lipsa. lar eu, cel mai puţin dintre toți. Abia aştept. 

Nicio faţă zâmbitoare şi nicio inimioară în acest caz. 

— Şi crezi că toate aceste persoane sunt încă în viaţă? 

— Sunt destul de sigur, deși, dat fiind că nu am decât nişte inițiale după 
care mă pot lua, n-am cum să fiu sută la sută sigur, zise Huldar, înmânându- 
i apoi scrisoarea lui Gudlaugur. Secretara de la şcoală mi-a spus că nimeni 
care să aibă aceste inițiale n-a fost omorât în ultimii zece ani. A precizat 


totuşi că un bărbat al cărui nume începea cu litera K a fost ucis în 2013, însă 
persoana responsabilă de crimă a fost deja condamnată, nu a fost elev la 
şcoala lor şi nici nu avea cum să aibă vârsta potrivită. Fireşte că va trebui să 
verific eu însumi aceste informaţii, dar chiar şi o secretară a unei scoli ar 
trebui să fie în stare să caute prin scurta listă cu persoanele omorâte la noi în 
țară. 

Gudlaugur nu zise nimic până nu termină de citit. Apoi îl privi pe Huldar 
cu o expresie de nedescifrat. Avea un chip cu trăsături plăcute, nasul și 
obrajii pătați cu pistrui şi nicio urmă din miriştea care creşte pe fața 
bărbaţilor de la bărbieritul de dimineață. Probabil că trecuse binişor de 20 
de ani, dar nu era cu mult mai mare decât ar fi autorul acelei scrisori 
anonime. 

— Există o pagină pe Wikipedia. 

Gudlaugur roşi din nou, ceea ce-l făcu să pară şi mai tânăr decât era de 
fapt. 

— Cu crimele comise în Islanda. 

Huldar ridică din sprâncene. 

— Întreţinută de tine? îl întrebă el pe un ton oarecum batjocoritor. 

— Nu. Voiam doar să-ți atrag atenția asupra ei. Ai putea scuti o groază 
de timp citind pur şi simplu acolo despre victimele ucigaşilor din Islanda. 

Huldar își regretă imediat tonul zeflemitor de mai devreme. Mai bine ar 
păstra relația de prietenie cu băiatul ăsta — chiar i-ar prinde bine câţiva aliați 
pe la serviciu. Dar nu mai avea timp să-și îmbunătăţească atitudinea. O văzu 
pe Erla cu coada ochiului apropiindu-se de ei, îmbrăcată cu obișnuita ei 
haină. Se rugă asiduu în gând să nu dorească să-l tragă după ea afară din 
birou. Doar ce ajunsese la muncă, iar furtuna anunţată la meteo deja începea 
să facă ravagii. Numai că nu era una din zilele sale norocoase. 

. 

Era al patruzeci şi cincilea front de atmosferă joasă care se abătea asupra 
Islandei în această iarnă. Fiecare părea mai violent decât precedentul. Ţi-ai 
fi putut închipui că zeii vremii deciseseră să strice relațiile de prietenie cu 
insula și, în consecință, asupra ei abăteau tot felul de intemperii năprasnice. 
Parcă pentru a susține această idee, o pală de vânt izbi o frunză umedă chiar 
de fața lui Huldar. I se lipi de obraji, rece şi murdară. După ce-şi ridică 
degetele amorţite pentru a o dezlipi, frunza i se lipi în schimb de mână. Îşi 
scutură energic mâna, aruncând frunza cât-colo în grădină. 

— Ai găsit ceva? 


Erla se străduia din greu să-şi menţină echilibrul. Geaca neagră 
regulamentară de poliție se comporta precum o velă umflată de vânt, 
determinând-o să se răsucească pe o parte pentru a nu cădea în nas chiar în 
faţa lui. Relaţia dintre ei doi rămânea în continuare tensionată, de când el 
fusese retrogradat, iar ea primise funcţia lui. Dar jenată se simţea doar Erla: 
el nu avea niciun resentiment la adresa ei. Cineva trebuia să ocupe postul, 
aşa că de ce să nu fie chiar ea? După părerea lui, ea era un pic cam necoaptă 
şi cam lipsită de tact pentru acest rol, dar poate că ăsta era unul dintre 
motivele pentru care fusese aleasă. Se făceau presiuni asupra poliției pentru 
promovarea mai multor femei în funcții importante, iar prin Erla ajunseseră 
să fie mulțumite ambele tabere odată: o femeie care se purta la fel de 
grosolan precum colegii ei bărbaţi. 

— Nu. N-am găsit nimic. Cel puţin, nimic ieşit din comun. E doar o 
grădină obişnuită, cu toate rahaturile pe care le găseşti de obicei într-o 
grădină. 

Arătă cu capul înspre trambulina zdrenţuită rulată ca măsură de siguranță 
şi lăsată într-un colţ al pajiştii. Le era clar că trecuse ceva vreme de când un 
copil ţopăise pe ea; țesătura putrezise şi doar cadrul de metal şi câteva spiţe 
mai rămăseseră din ea. Huldar lovi uşor cu degetele grătarul ruginit, dar nu 
se deranj a să-i atragă Erlei atenția asupra jacuzziului, căci nu avea cum să 
nu-l observe. Oricine ar fi putut băga de seamă în ce stare deplorabilă se 
afla grădina. 

— Probabil că cineva a vrut să facă o glumă la adresa noastră, tu nu 
crezi? 

— O glumă? 

Erla îşi rotea ochii prin grădină pentru a evita privirea fixă a lui Huldar. 
De sub gluga gecii, se uita la Gudlaugur cum împungea un tufiş lipsit de 
frunze cu un băț, în căutarea nu se ştie a ce anume. Câteva frunze uscate, 
precum cea care se lipise de faţa lui Huldar, se învolburară prin aer. Erla se 
întoarse spre Huldar, atentă să-i privească bărbia, nu să se uite în ochii lui. 

— Nu înţeleg ce naiba o fi aşa haios. 

— Nu. Nici eu, ridică el din umeri. 

Îi era greu să găsească ceva haios la faptul că fusese păcălit şi ademenit 
să iasă pe o asemenea vreme. Dar era clar că gluma nu fusese făcută cu 
intenţia de-a le trezi simpatia faţă de autorul ei. În drum spre această 
grădină, Erla le spusese că primiseră un mesaj imediat după prânz, destinat 
ei, în care se afirma că în acest loc se află ceva ce-ar putea trezi interesul 


poliției. Scrisoarea era anonimă şi nu mai conţinea nimic altceva. 

— Să încetăm căutările? 

Erla îi întâlni în sfârşit privirea şi Huldar pricepu că mai bine şi-ar fi 
tinut gura. 

— Nu. Ar fi bine să căutăm dracului în continuare. 

— În regulă. Nicio problemă. 

Huldar reuși să afişeze un surâs care-i dispăru aproape instantaneu de pe 
buze; îi era greu să pretindă că-i făcea plăcere să rămână aici în continuare. 
O privi pe Erla cum se mișcă din loc. Era nesigură pe picioare din cauza 
vântului, deşi determinarea din mișcările ei era destul de clară. Îşi mută 
privirea spre acoperiş şi se uită de jur-împrejur, în căutarea vreunei 
potențiale ascunzători. Le-ar fi fost mai uşor dacă ar fi avut vreun indiciu 
despre ceea ce trebuiau să caute de fapt. 

Dinspre jacuzzi se auzi un zăngănit, iar atenția lui Huldar fu atrasă de 
capacul care se ridicase niţel în sus, după care căzu cu zgomot înapoi. 
Scârţâitul micuţelor balamale ale capacului se putea face auzit în ciuda 
urletelor vântului. În carcasa cuvei era încastrată o mică ușiţă, pe care 
Huldar încă n-o studiase îndeaproape, ceea ce-l făcu să se apropie, sub 
privirile atente ale proprietarului casei şi grădinii, care-i supraveghea de la 
etaj. Bărbatul, pe numele lui Benedikt, nu-i primise prea bucuros, părând 
incapabil să priceapă ce anume se întâmplase. Era greu de crezut că el ar fi 
avut ceva de-a face cu acel mesaj anonim; o uluire atât de autentică era 
extrem de greu de mimat. Avea înfățișarea cuiva care ieşise de curând la 
pensie, unul din tipii aceia autoritari, care cer supunere din partea tuturor 
celor cu care au de-a face; genul de om căruia îi vine greu să se obişnuiască 
cu ideea că acele vremuri au apus de mult. 

Huldar îi făcu din nou cu mâna şi zâmbi. Drept răspuns, nu primi decât o 
încruntătură şi un gest care probabil îl îndemna să lase naibii jacuzziul în 
pace. Tipul nu avea cum să creadă că Huldar avea de gând să plonjeze în el; 
probabil că era mult mai îngrijorat de ce s-ar fi întâmplat cu capacul dacă i 
s-ar fi stricat balamalele. Huldar, care nu intenţiona să le atingă, încuviință 
din cap că a înţeles. 

Singurele lucruri care se aflau dincolo de uşiţă erau pompa de apă şi 
câteva conducte. Când Huldar băgă capul înăuntru pentru a se asigura că nu 
pândeşte nimic din spatele încurcăturii de ţevi, şi-l izbi tare de carcasa din 
lemn, care scoase un scârțâit de protest. Veniseră după cai morți ca să le ia 
potcoavele. Dacă va pune vreodată mâna pe cel care a scris acea scrisoare, 


va avea grijă să-i lase şi el un cucui la fel de mare precum cel care i se 
forma lui acum în locul în care se lovise. Un pumn ar fi contat prea puţin. 
Oricum reputația lui era pătată iremediabil. 

Huldar închise uşiţa şi se ridică în picioare. Îşi frecă cucuiul în timp ce 
privea roată prin grădina scăldată de soarele pe cale să apună. O scotociseră 
destul de conştiincios, mult mai conştiincios decât o făcuseră în curtea din 
faţa casei. Spera ca Erlei să nu-i treacă prin cap să o scotocească din nou. 
Bătrânul rămăsese la fereastră, răcnind la ei din când în când să aibă grijă 
cu florile, o glumă chiar bună, de altfel, dată fiind perioada în care se aflau. 
De jur-împrejur nu zăreai decât lujeri golaşi. 

Huldar își dădu părul pe spate. Vântul îi răspunse aruncându-i-l iar pe 
frunte. O pierdere de vreme, pur şi simplu, la fel ca toate celelalte aspecte 
ale muncii sale. Unde să mai caute? Huldar străbătu din nou toată grădina în 
lungime, în încercarea de-a da peste vreo ascunzătoare rămasă ferită de 
ochii lor. Erla şi Gudlaugur se plimbau de colo-colo, fără vreo ţintă anume, 
tânărul păstrând băţul în mână. Huldar se întoarse la jacuzzi și se sprijini de 
marginea lui, bucurându-se de aburul cald care scăpa prin găurile din jurul 
capacului. 

Nu aveau să găsească nimic interesant pe-aici. 

Probabil că scrisoarea nu fusese decât o glumă proastă — doar dacă nu 
cumva cineva venise aici înaintea lor şi îndepărtase ceea ce se presupunea 
că trebuie să găsească ei. Poate că un cuplu descoperise niște droguri în 
camera fiului lor adolescent și vrusese ca acestea să ajungă în posesia 
poliției fără ca odrasla lor să dea de belea. Așa că tânărul îi urmărise până 
aici şi recuperase stupefiantele după ce părinții lui plecaseră. Cam tras de 
păr. Foarte tras de păr. Mult mai simplu le-ar fi fost părinților să arunce 
drogurile în toaletă şi să tragă apa după ele, în loc de atâta bătaie de cap cu 
ascunderea lor în grădină. 

Fără veste, vântul suflă cu putere și făcu aburul să se ridice brusc şi să-l 
învăluie cu totul pe Huldar, inclusiv fața. Aburul aduse odată cu el şi un iz 
foarte uşor de recunoscut. Mirosul metalic de sânge. 

Sări în picioare şi desfăcu capacul. Dinspre fereastra de la etaj se auzi un 
ciocănit energic. 

Lui Huldar îi luă o secundă să înţeleagă ce erau chestiile care pluteau în 
Jacuzzi, dar odată ce creierul său procesă straniul mesaj pe care îl primea, 
făcu un pas în spate involuntar, scăpând din mână capacul greu. Vântul, 
profitând de ocazie, îl trânti atât de puternic la loc, încât balamalele se 


rupseră cu totul. Capacul începu să se frece de margini înainte şi înapoi pe 
scândurile care înconjurau minipiscina, prins doar în cele câteva puncte 
rămase. Dar când Huldar îşi aținti privirea în sus pentru a vedea reacția 
proprietarului, pe chipul acestuia nu zări furie, ci consternare. 

Consternare şi groază. 

Huldar se repezi să ţină capacul nemișcat şi se sforță să-l tragă la loc, 
acoperind jacuzziul. Zbieră la Erla şi Gudlaugur, ca să-l ajute. O altă pală de 
vânt îi smuci capacul din mână. Mușchii braţelor îl dureau de parcă îi 
luaseră foc. Însă nu-şi putea feri privirea. Îşi dorea cu ardoare să se poată 
întoarce la chestiuni mult mai banale, cum erau de pildă scrisorile de la 
şcoală. 

Pentru că acolo, plutind în apa plină de sânge, se aflau două mâini. 


Capitolul 2 


În ultima vreme, apele păreau destul de liniştite la Casa Copiilor, iar 
dimineaţa aceasta nu diferea cu nimic faţă de cele precedente. Freyja fusese 
ultima care intrase pe ușă, iar de atunci nu o mai deschisese nimeni, în timp 
ce telefonul de la recepție rămânea cu încăpățânare tăcut. Era ca şi cum 
iarna absorbise toată energia molestatorilor de copii din ţară. Sătulă deja de 
mult prea desele cicluri de îngheţ și dezgheţ, Freyja era deja dispusă să ierte 
vremea dacă ea era responsabilă pentru un asemenea efect. Văzuse prea 
mulți copii distruși, ascultase prea multe descrieri ale unor abuzuri 
îngrozitoare, ca să nu se arate recunoscătoare în acest caz. Toate 
intemperiile din lume ar fi fost binevenite aici, dacă acesta ar fi fost 
rezultatul. 

O pală de vânt zgudui fereastra, ca şi cum i-ar fi acceptat invitația. Freyja 
oftă. Nu era prea nerăbdătoare să se apuce iar să râcâie gheaţa depusă pe 
parbriz şi se rugă în gând ca radiatorul rablei sale de maşină să meargă și el 
măcar o dată. Gândul o făcu să se înfioare. Ca să se îmbărbăteze, îşi zise că 
iarna are şi părțile sale bune. Atâta timp cât vremea e atât de capricioasă, nu 
va mai fi nevoie să răspundă chemării insistente a prietenelor sale care tot 
voiau să o târască după ele la o căţărare de zece ore pe dealurile din jurul 
Reykjavikului. 

— Freyja. Dacă aş fi în locul tău, aş lăsa deoparte orice obiect care se 
poate sparge. Mi se pare că ai un musafir. 

Elsa, noul director al centrului, aştepta în uşa micuţului birou care-i 
fusese oferit Freyjei după demiterea din vechea funcție. Femeia, care avea 
în jur de 50 de ani, condusese un departament din cadrul Agenţiei pentru 
Protecția Copilului înainte de-a prelua funcția deţinută de Freyja până la 
faimosul scandal. Se considerase că nu e posibil ca o persoană care a 
împușcat pe cineva să poată rămâne în continuare directorul centrului. Chiar 
dacă fusese în legitimă apărare. Şefa ei se temuse de atacurile mass-mediei; 
plutea umbra îndoielii asupra potrivirii sale pentru acest rol, asta pe lângă 
faptul că fratele ei, Baldur, era în închisoare. Din fericire, cele mai mari 
temeri ale agenţiei se dovediseră până la urmă lipsite de temei, însă ea deja 
pierduse slujba la care ținea atât de mult. 


— Ce? Nu înţeleg ce vrei să zici. 

Amorţeala care-i cuprinsese tot corpul lăsă loc surprizei, dar asta nu dură 
mult. Nu peste multă vreme, avea să se holbeze din nou la ecranul din fața 
ei și să rătăcească cu mintea la viitorul care 1 se așternea în față. Așa va fi 
viaţa ei de acum înainte? Era sortită să sfârșească pe post de a cincea roată 
la căruţă în cadrul mașinăriei care sunt serviciile sociale? Sau nici măcar o 
roată, ci doar un angrenaj lipsit de însemnătate? Deprimarea care o 
cuprinsese în ultima vreme nu avea nimic de-a face cu noua ei şefă. Elsa era 
o tipă în regulă şi o directoare excelentă. Nu, principalul motiv era 
stagnarea carierei sale, pur şi simplu, care acum se afla într-un stadiu 
inferior ca să se simtă satisfăcută. Ecoul glonţului pe care l-a tras cu pistolul 
avea să reverbereze ani întregi prin încăperile Casei Copiilor. În ultimul 
timp, cochetase cu ideea de-a se reîntoarce la universitate şi a o lua de la 
capăt într-un domeniu cu totul şi cu totul nou, deşi încă nu ştia cu exactitate 
în care anume. Nu se imagina pe sine însăși pe post de geolog sau contabilă. 
Talentul ei consta în sondarea gândurilor emise de minţile copiilor şi ale 
adolescenților, nu în analizarea rocilor sau a graficelor şi tabelelor. 

— Doar ce-a parcat afară. Prietenul tău, polițistul cel ghinionist. 

— Huldar? se strâmbă Freyja din instinct. Nu e prietenul meu. Ba, 
dimpotrivă. Probabil c-a venit la altcineva. 

Elsa ţâţâi din buze. 

— Mă îndoiesc. 

Ridică un braţ scheletic şi arătă cu el pe geam, apoi adăugă: 

— Ele, nu-i aşa? 

Femeia nu cântărea mai mult de patruzeci şi opt de kilograme. N-avea pe 
ea niciun gram de carne în plus care să-i îndulcească trăsăturile şi, prin 
urmare, chipul ei părea neobișnuit de vioi. Încerca să-şi ascundă trupul 
slăbănog cu ajutorul unor rochii largi, care nu-i atingeau niciodată şoldurile, 
însă, uneori, acestea pur şi simplu atârnau pe ea. O coafură sobră îți întărea 
impresia că ai în faţă un prizonier de război înfometat, mai ales atunci când 
se îmbrăca în haine portocalii. 

Freyja aruncă iute o privire pe geam. Afară era Huldar, care se lupta cu 
vântul pentru a închide portiera unei mașini de patrulă. 

— Of, Hristoase. Nu vreau să vorbesc cu el. 

— Dacă vrea să discute ceva cu tine, noi nu prea avem cum să-l 
împiedicăm. Presupun că a venit aici în interes de serviciu. Nu cred că e 
nevoie să-ți reamintesc cât de important este să menţinem relații de 


prietenie cu poliția. 

După expresia Elsei, era clar că Freyja nu mai avea ce adăuga legat de 
acest subiect. 

Directoarea se retrase rapid, înainte de a-i da Freyjei ocazia să mai vină 
cu vreo obiecție, lăsând-o singură în timp ce se ruga ca Huldar să fi venit 
pentru a se întâlni cu altcineva. Auzi uşa de la intrare deschizându-se, apoi 
cum glasurile Elsei şi al lui Huldar se apropiau încet, încet de ea. Înainte de- 
a putea termina rugăciunea, ei îşi făcură apariția în prag, unul lângă altul, 
şefa ei părând minusculă prin comparaţie cu silueta masivă a polițistului. El 
arăta exact la fel ca ultima oară când îl văzuse: obosit şi neîngrijit. Deși 
ciudat, părea că i se potriveşte. Îl cunoştea destul de bine ca să-şi dea seama 
că ăsta era modul său natural de-a fi. Chiar şi în sala de judecată, îmbrăcat 
la costum, lăsase impresia că are urgent nevoie să plece acasă ca să se bage 
în pat şi să doarmă. 

Cearcăne negre sub ochi; miriște pe obraji; păr zbârlit în toate părțile. 

Pe Freyja o irita că era exact genul ei, tipul de bărbat tot timpul epuizat, 
dar săritor, care n-ar zăbovi niciodată în pat, căscând și pierzând vremea. El, 
cel puţin, nu pierduse vremea, şi ea ştia prea bine acest lucru, deşi nu 
avuseseră decât o aventură de-o noapte. Dar el fusese de vină că se 
comportase ca un prost. Un prost — deşi incredibil de bun în pat. Înainte de- 
a se lăsa purtată de astfel de gânduri, îşi reaminti că el era de vină pentru 
situația actuală; el se aflase la conducerea anchetei care-o costase slujba. 

— Nu mai e nevoie să vă fac cunoştinţă. Freyja, vezi cu ce îl poţi ajuta. 

Fără alte amănunte referitoare la ce presupunea acest ajutor, Elsa se 
răsuci pe călcâie şi-i lăsă singuri. 

Huldar rânji jenat. Nu era furios pe ea, așa cum se părea că era ea pe el. 
De fapt, Huldar nu era deloc furios, judecând după neîncetatele lui încercări 
de-a relua legătura. De când Freyja trăsese cu acel pistol, ajunseseră să se 
întâlnească de prea multe ori pentru gustul ei. Amândoi fuseseră chemaţi în 
calitate de martori la procesul bărbatului împușcat de Freyja şi, în 
consecinţă, la mult mai scurtul proces al fratelui său Baldur, pentru posesie 
ilegală de armă. La condamnarea fratelui ei se mai adăugaseră încă 
douăsprezece luni. Pentru Freyja, acest lucru era cel mai greu de îndurat, 
deși Baldur acceptase situația cu calm. 

— O să am mai mult timp la dispoziţie pentru a mă gândi, îi spusese el. 

Însă Freyja nu îndrăznea să-și imagineze la ce s-ar fi putut gândi fratele 
ei. Poate că absenţa mâniei din atitudinea lui Baldur se datora faptului că ea 


încercase să mintă cu privire la originea pistolului, pretinzând că-l găsise pe 
undeva. Spre meritul lui, nemernicul de Huldar o sprijinise şi minţise că n- 
are nici cea mai vagă idee cum de-a ajuns pistolul în mâinile Freyjei. Și 
totuşi, nu le fusese de niciun folos, iar faptul că-i rămăsese îndatorată 
reprezenta un motiv în plus să-i poarte pică. Prezenţa amprentelor lui 
Baldur pe pistol îi pecetluise soarta, iar ea abia dacă scăpase de o 
condamnare pentru sperjur. Un alt factor care contribuise la retrogradarea 
el. 

— Pot să intru? 

— Da, intră, îi răspunse ea cu răceală. 

— Pot să iau şi loc? 

— Da, poţi să iei loc, repetă ea pe acelaşi ton rece, privindu-l cum se 
face comod. Cu ce te pot ajuta? 

— Bine că m-ai întrebat. 

Huldar întinse o coală de hârtie pe biroul ei. Zărind scrisul neîngrijit, 
Freyja se gândi că ar fi putut ghici dinainte că Huldar are un scris de mână 
îngrozitor de urât. 

— Mi-ar prinde bine părerile unui psiholog pentru copii pentru cazul pe 
care-l anchetez. 

Afişă același surâs timid pe care-l etalase când aștepta în uşa biroului ei. 

— Şi tu eşti singura pe care o cunosc. 

— Înţeleg. 

Freyja decise să nu mai adauge nimic. Cu cât spunea mai puţine, cu atât 
mai bine. Nu voia să-i lase impresia că vrea să stea la o şuetă cu el. 

— Bun, deci... Înainte de-a începe... Apropo, ce mai faci? 

El îi susținea privirea fără să clhpească. O mare parte din şarmul pe care 
se baza ticălosul zăcea în modul în care-şi concentra cu totul atenția asupra 
ei, netulburat de nimeni şi de nimic. Era clar că la fel se purta cu toate 
femeile. 

— Bine. Splendid. 

Ea nu se deranjă să-l întrebe ce mai face. 

— Şi fratele tău? 

— Bine. Splendid. Ce voiai să mă întrebi? 

Replicile ei scurte nu păreau să-l deranjeze pe Huldar. Îi zâmbi din nou, 
apoi începu să-i explice: 

— Am primit un bilet scris de un copil de vreo 14 ani, aproape sigur de 
sex masculin. Vreau să aflu dacă avem vreun motiv de îngrijorare. 


— Dă-mi să văd. 

Huldar îi întinse hârtia. Ea citi biletul, apoi i-l înapoie. 

— Cu cât timp în urmă a fost scris şi în ce împrejurări? 

— Se împlinesc zece ani în curând. 

Îi spuse povestea capsulei timpului. Freyja îl ascultă lipsită de interes. 

— Mă tem că nu te pot ajuta. Nu am aproape nimic de care să mă pot 
agăța. Deşi nu cred c-ar trebui să te preocupe în mod deosebit. O mulțime 
de tineri visează să-şi omoare duşmanii într-o bună zi, dar practic, aproape 
nimeni nu trece la fapte. Ar trebui să cunoşti condițiile în care a fost scris 
biletul — dacă tânărul sau tânăra era furios sau furioasă când l-a scris, poate 
din cauză că cineva aflat pe lista asta se purtase urât cu el sau cu ea în ziua 
respectivă, atunci nu ai motive de îngrijorare. Autorul scrisorii a uitat de 
mult de ea. Pe de altă parte, dacă acest copil a continuat să-l urască mult 
timp pe cel responsabil, atunci ar trebui să începeţi să vă faceți griji. Puțin 
probabil, totuşi. Ar fi nevoie de ceva important ca să motiveze pe cineva să 
țină în el o ură atât de puternică timp de zece ani. De ceva extrem de 
important. 

— Deci, să sperăm că şi tu mă vei ierta într-o bună zi? zâmbi Huldar 
candid. 

— Am zis că trebuie să fie vorba de ceva important, nu imposibil. 

Zâmbetul dispăru subit de pe chipul lui, iar Freyja îşi regretă imediat 
cuvintele. Adevărul era că i se părea foarte greu să rămâi supărat pe cineva, 
mai ales când persoana respectivă stă chiar în faţa ta. E mult mai uşor când 
eşti singur, rumegându-ți în linişte durerea. 

— În orice caz, dacă aş fi în locul tău, aş încerca să dau de urma acestui 
individ. Cred că nu o să obţii nimic, dar cel puţin vei putea rezolva cazul şi 
te vei putea concentra pe altceva. Presupun că poliția are în continuare 
destule pe cap. 

— Nu chiar. Vremea a afectat rata crimelor. Avem de-a face cu o singură 
anchetă majoră în momentul de faţă — un caz destul de macabru —, dar nu eu 
mă ocup de el. Doar printr-o pură întâmplare m-am trezit implicat în stadule 
incipiente ale cazului. Mie nu mi se mai încredinţează nimic important. 

De data asta, surâsul lui Huldar era menit să transmită mesajul că nu-i 
păsa de situație, dar lipsa de convingere din glasul lui trăda de fapt felul în 
care se simţea. 

Deşi Freyja cunoştea sentimentul prea bine, nu adăugă nimic. Dacă 
permitea să apară chiar şi cea mai mică fisură în armura pe care o 


îmbrăcase, toate măsurile sale de siguranţă ar fi căzut înainte de-a realiza ce 
se întâmplă. Dar avea nevoie de un umăr pe care să plângă — de cineva care 
s-o asculte văicărindu-se pentru pierderea slujbei; de fapt, la urma urmei, 
avea nevoie de cineva care să o înţeleagă. lar persoana respectivă stătea 
chiar în faţa ei. Prietenele îi erau inutile; se prefăceau înțelegătoare, dar se 
trădau din prima clipă în care deschideau gura. După părerea lor, ea era 
singura vinovată. Ea acceptase să se culce cu tâmplarul Jónas, care se 
dovedise a fi polițistul Huldar; ea acceptase să se împace cu el, în ciuda 
tuturor indiciilor care strigau că el înseamnă probleme; ea acceptase să ia 
arma la muncă, când ar fi putut foarte bine să i-o dea lui; ea fusese cea care 
apăsase pe trăgaci. Nu era vina nimănui altcuiva. Aşa că ar fi trebuit doar să 
tacă și să înghită, să înceteze să se mai plângă și să înceapă să meargă iar la 
şedinţele de yoga cu ele. Singura persoană care ar fi fost capabilă să stea şi 
s-o asculte cum se plânge ar fi fost fratele ei, Baldur, dar ea nu se putea urni 
să meargă la el şi să se descătușeze; cu toate că el era singurul responsabil 
de situația în care ajunsese, ei pur şi simplu nu i se părea normal să meargă 
la el şi să se confeseze. În cele din urmă, cel mai potrivit confident al 
Freyjei se dovedise a fi căţeluşa lui, Molly. În ciuda tendinței de-a căsca 
întruna, de-a-și dezgoli dinții și de-a se rostogoli pe toate părțile în timpul 
monologurilor Freyjei, ea cel puţin n-o critica niciodată şi nici nu venea cu 
sugestii din cele mai cretine. 

Înainte ca Freyja să se dea bătută şi să-şi deschidă inima în faţa lui, 
Huldar continuă: 

— Oricum, sunt sigur că pe tine nu te interesează, aşa că am să revin la 
subiect. 

Freyja nu se putu abține să nu rânjească în sinea ei. Fără să vrea, el 
singur își spulberase orice şansă de-a face pace cu ea în timpul acestei 
vizite. lar ea va avea naibii grijă să nu-i mai ofere o altă posibilitate. 

— Mai am o scrisoare despre care se presupune că ar fi fost scrisă tot de 
un copil, probabil în aceeaşi zi. Dar mi-ar plăcea să aflu opinia ta. Crezi că 
ar putea fi vorba de aceeaşi persoană? întrebă el întinzându-i o altă 
fotocopie. 

— Fi bine, scrisul pare asemănător. Dar conținuturile sunt diferite. Nu 
încerc să judec. Nu aveţi experți în poliție? 

— Ba da, cât de cât. Speram doar că tu ai să reuşeşti să identifici anumite 
formulări care să indice că e vorba de acelaşi băiat. 

Freyja citi repede textul aproape ilizibil. 


În 2016, va avea loc un război nuclear. În Islanda va fi frig, dar tot va fi 
mai bine decât în alte ţări, unde toată lumea va muri. În loc să meargă la 
închisoare, condamnaţii vor fi trimişi peste graniţă. Și vor muri şi ei. 
Throstur. clasa 9-B. 

— Ar putea fi vorba de aceeași persoană. E limpede că transmite acelaşi 
negativism. Şi celelalte scrisori păstrează un ton la fel de pesimist? 

— Nu. Bine, una sau două, dar nu chiar de genul ăsta. O mulțime prezic 
că Islanda va câștiga Campionatul Mondial de Handbal, sau că va începe să 
se bazeze mai mult pe moduri bizare şi minunate de deplasare, ori că se va 
baza în întregime pe energie verde, genul acesta de lucruri. Sau se mai 
referă la ce fel de hrană vom mânca în viitor. Din fericire, majoritatea 
prezicerilor lor nu s-au adeverit. Nu sunt chiar nerăbdător să încep să 
mănânc insecte sau alge. 

— I-ai întrebat pe cei de la școală despre acest Thrâstur? 

— Nu. Încă nu. Am vrut mai întâi să aflu părerea ta. Am simţit că nu e 
cazul să-i alarmez că există posibilitatea ca unul din foștii lor elevi să se fi 
transformat într-un criminal în serie. Deci, să înţeleg că nu există motive de 
îngrijorare? 

— Nu, nu cred. Dacă e vorba de acelaşi băiat, ar fi posibil să fi fost 
supărat din vreun motiv anume atunci când au dat scrisorile. Asta ar explica 
negativismul său. Mă îndoiesc însă că e mai serios de-atât. 

— Bine. 

Huldar nu arăta vreo intenție că ar vrea să plece, deși se părea că 
epuizaseră toate subiectele de discuție. 

— E foarte bine. 

— Da, este. 

Freyja afişă ceea ce spera că pare un rânjet sarcastic. Se sforță să mai 
adauge ceva, când, lovită brusc de o idee nouă, spune: 

— Presupun că ai verificat dacă n-a murit nimeni cu acele inițiale în 
împrejurări suspecte? 

— Da, normal. Suntem de-abia în primele zile ale anului, dar nu s-a 
întâmplat încă nimic, cel puţin până acum. 

Trase spre el fotocopiile şi începu să le ruleze într-un teanc strâns. 

— Dar 2016 abia ce-a început. Cine ştie ce s-ar mai putea întâmpla? zise 
el ridicându-se în picioare. Să sperăm totuşi că nu vom avea un război 
nuclear. Mersi pentru ajutor! 

Zâmbi din nou şi se ridică. 


Freyja îl privi cum se îndepărtează, simțind totuși că regretă că nu-i pasă 
mai mult de el. N-avea aproape nimic de făcut la serviciu, iar Huldar, cel 
puţin, îi mai animase niţel ziua. Când se răsuci în ușă, ea îl întâmpină cu o 
mină atent aleasă, încercând să pară că se bucură din tot sufletul să-l vadă 
plecat mai repede. 

— Mai e ceva? 

— De fapt, da. Ţi-ar plăcea să vii cu mine la întâlnirea cu autorul 
scrisorii, în cazul în care aflăm cine e? Dacă se dovedeşte un pic instabil, ar 
fi posibil ca tu să reușești să citeşti semnele. 

— OK, răspunse Freyja fără să mai aibă timp să se gândească. N-ar 
strica să fac o încercare. 

Huldar păru mulţumit de răspunsul ei, iar Freyja ajunse la concluzia că 
n-ar avea suficientă energie să poarte cuiva ranchiună timp de zece ani. Dar 
înainte să apuce să reflecteze mai mult la această idee, Huldar rosti o altă 
întrebare, aparent complet diferită de subiectul abordat până atunci: 

— Ce tip de persoană retează mâinile altcuiva? 

— Ce? 

Era atât de surprinsă, încât prima oară crezu că nu auzise bine. 

— Cine ar fi capabil să reteze mâinile cuiva? 

— Depinde. Victima era moartă sau vie când s-a petrecut acest lucru? 

— Vie, cel mai probabil. 

Buna dispoziție dispăruse de pe chipul lui. 

Freyja îi răspunse fără să se mai gândească. La urma urmei, nu știa de 
niciun studiu pe care să se bazeze atunci când rosti cu glas tare singura 
concluzie posibilă: 

— Un nebun. Cineva cu grave probleme mentale. 


Capitolul 3 


De data asta e-mailul nu conţinea niciun cuvânt, ci doar un fişier atașat 
cu denumirea trădare.jpg. Provenea de la acelaşi expeditor care le trimisese 
şi pe celelalte: răfuiala(@gmail.com. Primul mesaj sosise cu puţin înainte de 
miezul nopţii de Anul Nou. Nu exista nicio îndoială că fusese trimis de un 
islandez. Deşi scurte şi la subiect, mesajele n-aveau cum să fi fost scrise cu 
ajutorul unui program de traducere automat. După fiecare mesaj trimis, lui 
Thorvaldur i se formase un nod în stomac pe care nicio cantitate de gin 
tonic n-ar fi reușit să-l desfacă. Ştia, pentru că încercase deja. 

Chiar şi primul mesaj îl tulburase foarte tare, deşi atunci crezuse că e 
vorba de o greşeală. Ti-ai făcut testamentul? Fraza de deschidere îl făcuse 
să creadă că e un mesaj spam; de-a lungul anilor, primise tone de astfel de 
mesaje şi întotdeauna considerase că e uimitor că cineva poate să le ia în 
considerare. Ce tip de persoană își face testamentul ca urmare a primirii 
unui e-mail? Însă apoi citise mai departe: Ai văzut ultimul tău foc de 
artificii. leşi afară şi sărbătoreşte revelionul cu nişte șampanie. Nu vei mai 
avea parte de așa ceva după ce vei ajunge în sicriu. 

Terminase deja cu sărbătoarea când deschisese mesajul, în ziua de 
revelion, pradă unei mahmureli năucitoare. 

E-mailurile următoare au avut cam același tipar. Ameninţări despre o 
moarte iminentă — prematură, mai degrabă, după părerea lui. Avea doar 38 
de ani, deci nici măcar la jumătatea vieții n-ajunsese, şi n-avea deloc 
intenția să moară înainte de a-i sosi sorocul. Era ridicol să se arate afectat de 
astfel de idei tâmpite. Pur şi simplu nu era obișnuit cu aşa ceva. De obicei, 
nimic nu reuşea să-l zguduie: nu i se făcea niciodată frică la un film la 
cinema, nimic nu reușea să-l impresioneze până la lacrimi şi niciun 
eveniment de până atunci nu izbutise să-i facă pulsul să o ia razna, precum 
în timpul unei curse într-un montagne-russe. 

Asta era originea problemei. Să-i fie teamă era un sentiment atât de 
străin, încât acum, că permisese ca un astfel de nonsens să-şi facă loc în 
mintea lui, nu mai ştia cum să scape de anxietate. Dacă ar fi avut o stare mai 
bună atunci când deschisese acel prim e-mail, poate că acum n-ar mai fi 
avut acest nod dur şi compact în stomac, ce-l împiedica să-l arunce în coșul 
de gunoi virtual, împreună cu fişierul atașat. De vină nu era decât 
nenorocita aceea de mahmureală, căci ea declanşase căderea nervoasă care 


dusese la toate astea. 

Singura consolare era că expeditorul nu cunoștea efectul pe care îl aveau 
mesajele asupra lui. Thorvaldur rezistase tentației de a-i răspunde, deşi 
uneori se simţise copleşit de nevoia de a-i replica într-un mod deloc 
politicos. 

Răfuială. Probabil că indiciul se afla undeva în acest nume. Dar el n- 
avea niciun motiv să se aştepte la o răfuială, pentru că el nu făcuse niciodată 
rău cuiva. Nu personal. Fireşte, era inevitabil, dat fiind că era procuror, ca 
unii oameni să simtă că au ceva polițe de plătit. Oricare, dacă se gândea mai 
bine. Ceea ce era nedrept, căci ei erau de vină pentru ce li se întâmplase, nu 
el. Dar posibilitatea aceasta nu putea fi ignorată cu totul. 

Şi totuşi, mesajele nu-i oferiseră niciodată motiv să creadă că provin de 
la vreun actual sau fost condamnat. Nu exista nimic care să indice vreo 
legătură cu vreun caz penal. În plus, cei doisprezece ani de meserie îl 
învăţaseră că mânia celor condamnaţi tinde să se îndrepte spre alte persoane 
— complici, martori, polițiști sau judecători, în timp ce procurorii ies de 
obicei neşifonați în astfel de situaţii. Criminalii par să nu priceapă cât de 
multă influență zace în spatele unei slujbe de procuror. Puterea de-a 
condamna sau nu. De a decide ce lege trebuie aplicată. Dacă acuzatul ar 
trebui să primească o sentință îngăduitoare pentru atac sau dacă trebuie să 
ispăşească o lungă condamnare în închisoare, pentru tentativă de omor. De a 
decide cine ar trebui acuzat pentru că a planificat infracțiunea și cine ar 
trebui să rămână un simplu executant. În toate aceste cazuri, nimeni n-are 
suficientă minte să înţeleagă o astfel de viziune de ansamblu. 

Dar nu cumva cineva pricepuse toate aceste lucruri şi se hotărâse să 
trimită aceste e-mailuri? Cineva care a avut de suferit în urma unor astfel de 
decizii? 

Nu. Greu de crezut. În ochii celor pe care-i acuzase, el nu era decât un 
simplu lacheu al sistemului judiciar. O concepţie greşită, însă una extrem de 
convenabilă pentru el. 

— N-ar trebui să fii la tribunal? 

Unul dintre funcționari îşi iți capul pe ușă; un băiat care-l însoțise de 
multe ori pe Thorvaldur, dar al cărui nume nu reușea niciodată să-l rețină. 

Thorvaldur încercă să se comporte normal şi degajat. Ultimul lucru pe 
care şi-l dorea era să înceapă să circule vreun zvon cum că se întâmplase 
ceva care-l afecta în mod vizibil. Avea reputaţia că niciodată nu-şi pierde 
cumpătul şi voia ca lucrurile să rămână la fel în continuare. Dregându-şi 


glasul, îi aruncă băiatului aceeaşi privire plină de dispreţ. 

— Cazul a fost amânat. Judecătorul e bolnav. M-a sunat să-mi spună că 
n-are nevoie de mine. 

— Oau! Te-a sunat el personal? 

— Tu ce crezi? 

Thorvaldur nu încercă deloc să-și ascundă iritarea. 

— A, chiar nu ştiu. Credeam că are secretare care se ocupă de astfel de 
treburi. 

— Depinde cu cine are de-a face. Tu n-ai avea cum să primeşti un astfel 
de telefon. 

Thorvaldur n-avu politeţea să-l privească pe băiat în timp ce rostea 
aceste cuvinte. Îl lăsă să roşească. 

— Vrei să tragi uşa după tine când pleci? Chiar sunt ocupat. 

Uşa fu închisă inutil de tare, fără a părea însă trântită. Băiatul nu era 
prost, deşi încă mai avea multe de învăţat. 

Pe ecran încă mai avea deschis e-mailul, fișierul atașat se afla în 
continuare acolo, o fotografie cu dezagreabilul nume: trădare.jpg. Oare 
mesajul ăsta ar putea proveni de la vreo fostă iubită pe care o rănise în 
trecut? Sau de la fosta soție? Sigur nu. El nu avea obiceiul să se poarte urât 
cu femeile — sincer să fie, nici nu avusese prea multe ocazii s-o facă. De la 
destrămarea mariajului său cu Æsa, mama copiilor lui, se îngropase în 
muncă și nu prea mai încercase să iasă şi să cunoască şi alte femei. Nu avea 
obiceiul să iasă prin barurile din oraş şi-l dezgustau femeile în căutarea unor 
aventuri de-o noapte, cu gurile lor lăsate şi ochii înceţoşaţi, cam singurele 
de fapt pe care reușea să le atragă. În puţinele ocazii în care întâlnise o 
femeie de care să-i placă, interesul nu fusese reciproc. Hărmălaia din baruri 
înăbușise orice tentativă de închegare a unei conversații, aşa că nu prea 
avusese rost să încerce să le convingă că acel ceva care-i lipsea pentru a fi 
un bărbat atrăgător putea fi compensat printr-o carieră de succes. Încă mai 
nutrea speranţa că va întâlni femeia potrivită într-o bună zi, deşi aceasta 
începuse să dispară uşor, uşor, în anul ce trecuse de când îl părăsise Æsa. 

Automat, gândul la Æsa îi stârni amintiri neplăcute, legate mai ales de 
despărțirea lor. Fusese foarte afectat din această cauză — nu din punct de 
vedere financiar, asta nu, pentru că fusese suficient de viclean încât să 
treacă apartamentul pe numele său şi să-și asume responsabilitatea pentru 
achitarea ratelor lunare, lăsând-o astfel cu buza umflată. Însă divorţul îl 
privase de prezenţa copiilor. Nu fusese o surpriză foarte mare, din moment 


ce, în cazul proceselor pentru acordarea custodiei, sistemul le acordă 
mamelor tratament preferențial. Practic, o femeie trebuie să-şi facă apariția 
cu o seringă înfiptă în braţ, cu o pipă încărcată cu haşiş în gură, cu o sticlă 
de vodcă în mână şi cu o cască de aluminiu pe cap pentru alungarea 
extratereştrilor, înainte de-a fi declarată incompatibilă cu acordarea 
custodiei, în favoarea bărbatului. În ciuda faptului că fusese un tată 
exemplar şi-un cetăţean model, n-avusese nici cea mai mică şansă în bătălia 
pentru obținerea custodiei celor doi copii ai lor. Æsa, care fusese 
considerată mult mai potrivită pentru rolul de părinte, era un nimeni care 
lucra pentru consiliul local. Când terminase şcoala, reuşise cu greu să treacă 
examenele de absolvire, în timp ce el terminase al patrulea din generaţia sa. 
Şi chiar dacă se văzuse nevoit să-şi amâne niţel studiile postuniversitare pe 
care avusese de gând să le facă, era sigur că le-ar fi absolvit fără prea mari 
bătăi de cap. 

El era înzestrat; ea era de nivel mediu. El avea o situație financiară 
stabilă; ea era o mamă singură, cu o situaţie financiară precară. Şi totuşi, ei 
îi acordaseră custodia copiilor. Incredibil. Fireşte, nu-l ajutase deloc faptul 
că Æsa adusese în discuție problema lui cu excesul de alcool, aşa cum se 
exprimase ea, şi dat fiind că era bărbat, felul în care alegea să-și ducă 
existenţa fusese subiectul unei examinării minuțioase. Nici nu mai contase 
că tot ce îndrugase ea fuseseră simple baliverne. Magistratul înghițise 
momeala, în ciuda obiecțiilor ridicate de Thorvaldur și a referințelor 
excelente pe care le exprimase nimeni altul decât procurorul general al ţării. 

E-mailul îi trimise o atenţionare sonoră. Primise un alt mesaj de la 
răfuială. Ce dracu” se întâmpla? Avea de gând să supună această problemă 
autorităților competente. Sau, cel puţin, să o raporteze intern. Era posibil ca 
băieţii de la IT să reuşească să afle cine era în spatele e-mailurilor? Se 
săturase. Thorvaldur îşi frecă bărbia, gânditor. Dar dacă erau de la Æsa? Era 
dispus să le reamintească superiorilor ce chinuitor fusese divorţul? Normal, 
şeful lui era femeie. Femeile reușesc întotdeauna să se descurce; el ştia bine 
cum să-şi ascundă părerea că ea n-avea nici experienţa, nici competența 
care i se cer de obicei unui bărbat într-o astfel de funcţie. Însă o umbră rece 
plutea parcă peste relația lor profesională, ca urmare a bătăliei lui pentru 
obținerea custodiei, iar el era conştient că fusese luat în vizor. Femeile au 
tendinţa să-și țină partea în astfel de cazuri. Era o lege a naturii, aşa încât n- 
avea rost să încerce să o schimbe. 

Dar, dacă mesajele proveneau de la ea? De la şefa lui? Thorvaldur 


scutură din cap, simțind că era absurd. Sigur că nu era posibil așa ceva. 

Nici şefa lui, nici Æsa şi nici vreo fostă iubită sau vreun infractor 
condamnat de el nu puteau fi autorii mesajelor. Deci, cine putea fi? 

Nimeni pe lumea asta nu avea motiv să dorească să-i facă rău. Aşa că de 
ce nu se apuca de treabă şi să încerce să afle originea acestor mesaje? De ce 
tot rumega în gând posibilitatea ca mesajele să nu fi fost totuşi trimise din 
greşeală? Să fie oare spaima că o anchetă ar putea scoate la iveală ceva ce 
ar prefera ca mai degrabă să rămână ascuns? Sigur că ăsta era adevărul. 
Expeditorul dăduse destul de clar de înţeles că îl are la mână cu ceva. Însă 
Thorvaldur nu-și putea imagina ce anume. Probabil că era ceva lipsit de 
însemnătate. Ar fi nevoie de ceva de calibru pentru a putea ameninţa un 
procuror cu o lungă şi, aşa cum îi plăcea lui să creadă, de succes carieră în 
spate. 

Nu era problema nimănui că succesul se datora parțial obiceiului său de- 
a solicita cazuri mai puţin dificile. Se pare că nimeni nu observase asta. 
Doar dacă nu cumva colegii săi de muncă şușoteau pe la spatele lui. 

Pe deasupra, nu cumva începea să devină şi paranoic din această pricină? 

Thorvaldur trase aer adânc în piept. Îşi plimbă privirea peste manşetele 
sacoului extrem de scump pe care îl purta, zăbovind o clipă asupra 
impecabilelor mâneci albe ale cămășii care se iţeau la încheieturi, apoi îşi 
flexă degetele cu manichiură perfectă. Imaginea asta plăcută avu un efect 
liniştitor asupra sa. Un efect care fu amplificat atunci când îşi suci mânecile 
şi scoase la iveală scânteietorii butoni, care costaseră o groază de bani, 
apropo, pe care și-i făcuse singur cadou atunci când nimeni nu se deranjase 
să-l ia unul potrivit pentru ziua sa de naștere. Felicitările desenate de 
mâinile propriilor săi copii nici nu fuseseră puse la socoteală. Astfel de 
manifestări naive nu-l atrăgeau niciun pic. 

Butonii sclipiră, iar Thorvaldur se simţi ceva mai înveselit. Nu avea 
nevoie să privească în jos către pantofii de piele lucioşi şi şosetele din 
mătase fină pentru a-şi recăpăta sângele rece și a-şi reaminti cine era. Un 
învingător. Un bărbat care-şi cunoştea adevărata valoare. Un bărbat care 
inspira teamă şi respect, poate nu tuturor, dar multora. 

E-mailurile astea erau pur şi simplu patetice. Ar fi fost dispus să-şi pună 
şi Viaţa gaj că persoana responsabilă pentru aceste ameninţări le scrisese la 
un jaf de computer, îmbrăcată cu un tricou jerpelit şi cu nişte pantaloni de 
trening boțiți, care nu se apropiaseră niciodată de o sală de fitness. Un ratat. 
De un lucru era sigur, că el însuși era de două ori mai bărbat decât 


expeditorul. Nimeni nu se putea atinge de el. Așa că nu exista nimic care să- 
| împiedice să deschidă poza şi să se uite la ea, după care să deschidă şi 
ultimul mesaj primit. Era un om puternic. Un învingător. Thorvaldur rânji în 
timp ce mișcă cursorul către fişierul trădare.jpg şi-l apăsă pentru a-l 
deschide. 

Fotografia aproape că umplu complet ecranul. Se încruntă. Ce aberaţie 
era asta? Doi copii, o fată şi un băiat un pic mai mare decât ea, se holbau la 
el, cu expresii triste. Nu recunoscu niciunul dintre copii, dar de obicei nu 
acorda o deosebită atenție copiilor altor persoane, și niciunul dintre cei doi 
nu era demn de reținut în vreun fel. Păreau palizi şi erau îmbrăcați destul de 
sărăcăcios; în obraji n-aveau pic de culoare şi nicio scânteie nu li se zărea în 
ochii şterşi. În timp ce privirile demne ale copiilor săi arătau bucuria că ştiu 
să-şi trăiască viaţa și că profită din plin de ea, aceştia doi emanau o stare de 
spirit cu totul şi cu totul diferită, dovedind o maturitate deosebită pentru 
vârsta lor. Ar fi putut jura că privirile lor îl judecau. 

Thorvaldur se tot uita la fotografie, incapabil să o închidă şi să-și termine 
treaba. Cu cât studia mai mult aceste chipuri necunoscute, cu atât creştea în 
el certitudinea că există ceva familiar la ele. De unde naiba cunoştea el 
aceste făpturi nefericite? Ce legătură aveau cu el? Gândeşte, la dracu”, 
gândeşte! Mai devreme sau mai târziu, avea să-și dea seama. 

Îşi mută atenţia la restul pozei. Împrejurimile îi erau complet 
necunoscute: copiii se aflau afară, iar în spatele lor se zăreau colţul unei 
clădiri şi o bucată de stradă. S-ar fi putut afla oriunde în Islanda. Nici data 
la care fusese făcută poza nu o putea aproxima; nu se putea lua după haine, 
iar acestea păreau să fi fost alese cu unicul scop de-a le acoperi goliciunea: 
unele erau prea largi, altele prea mici, altele prea ponosite. 

Brusc, îşi dădu seama. La dracu”, la dracu”, la dracu”. 

Groaza care-l prinsese în gheare cedă un pic de teren în fața uşurării. 
Slavă Domnului că nu raportase mesajele. Slavă Domnului! 

Deschise şi cel mai recent e-mail cu degete tremurătoare. După ce-l citi, 
smuci de telefon şi formă numărul Æsei. 


De ce copii minunati ai parte. Să fii atent să te îngrijeşti cum se cuvine 
de ei. Există oameni care i-ar putea trăda, aşa cum tu Ştii prea bine s-o faci. 


Capitolul 4 


— E acelaşi scris de mână. Fără nicio urmă de îndoială. Se pare că autorul 
nici nu s-a deranjat să ascundă acest lucru. Grafologul ridică privirea de la 
literele scrise pe ecranul din faţa sa. Nu există semne de ezitare sau grijă 
deosebită la scris, deci putem trage concluzia că n-a încercat să copieze 
scrisul celuilalt băiat. La acest Thröstur mă refer. 

— Splendid! 

Huldar îşi îndreptă poziţia. Stătuse prea mult aplecat deasupra biroului 
acestui bărbat. În trecut, el personal nu și-ar fi irosit niciodată timpul cu 
treburi de genul ăsta, ci i-ar fi trimis pur şi simplu o scrisoare tipului şi i-ar 
fi cerut părerea la telefon. Însă chiar dacă secţia de poliţie era întoarsă pe 
dos din cauza descoperirii mâinilor tăiate, el fusese suficient de norocos 
încât să-i rămână pe cap cazul cu capsula timpului. Erla tot nu-i atribuise 
niciun rol în cadrul noii anchete, iar el începuse să se întrebe dacă i se va 
mai atribui vreunul. Din ce se zvonea, cazul nu înregistrase aproape niciun 
progres. Mâinile fuseseră trimise la Comisia de Identificare a Persoanelor, 
însă nu primiseră nicio veste de-acolo. lar când era vorba de anchete 
efectuate de poliție, nicio veste însemna veşti proaste. 

— Chiar mentă să irosim timpul poliției pe aşa ceva? îl întrebase 
grafologul sceptic, după ce Huldar îi explicase de unde provin scrisorile. E 
puţin probabil ca un băiat de 14 ani să ducă la îndeplinire un plan abia peste 
zece ani, nu-i aşa? 

— Da, din fericire da, dar tot suntem obligați să tratăm cazul cu 
seriozitate. Întotdeauna există şi excepţii. 

Bărbatul gemu, deși nu era clar dacă era de acord sau râdea de situație. 
Nu că lui Huldar i-ar fi păsat de reactiile lui. 

— Mersi! Atunci pot merge mai departe și discuta cu băiatul. 

— Tânărul, vrei să zici. Acum ar trebui să fie trecut de 20 de ani. 

Huldar nu se deranjă să-i răspundă. Refuză să ia fotocopule în cauză şi 
plecă. Pentru prima oară, nu bătea vântul; furtuna care mai devreme făcuse 
prăpăd se stinsese de la sine. Își aprinse o ţigară, după ce renunţase complet 
la încercarea de-a se lăsa de fumat, deşi nu voia să se arate în faţa celorlalți. 
Mai ales surorile sale nu trebuiau să afle — aveau tendinţa de-a exagera cu 
prelegerile despre pericolele fumatului, iar el chiar n-avea chef să se certe 
cu ele. 


Telefonul îi sună chiar când voia să bage bricheta înapoi în buzunar, iar 
el răspunse fără a mai verifica cine-l suna. Nu erau prea multe persoane care 
să vrea să-l sune. La telefon era secretara de la şcoală, care-l informă pe un 
ton oficial că reuşise să găsească o fereastră în foarte încărcata agendă a 
directorului şi că Huldar ar putea să vină să se întâlnească cu el în cursul 
zilei de azi. La nouă şi zece minute. Un pic surprins de o oră atât de exactă, 
Huldar îi mulţumi şi-i zise că va fi acolo, posibil însoţit şi de un psiholog de 
copii, ca măsură de precauţie suplimentară. 

Freyja îi spusese că această chestiune ar merita niţel mai multă atenţie, 
aşa că nu era chiar anormal să simtă şi el un crâmpei de speranţă. 

Se hotărî să treacă mai întâi pe la birou, deşi ştia că acolo nu ar avea ce 
face decât să navigheze pe internet. După întâlnirea de la școală, spera să 
afle patronimul copilului și, astfel, să reuşească să dea de el pentru a 
schimba câteva cuvinte. Şi după ce va termina şi cu asta şi se va lămuri că 
nu există motive de îngrijorare, probabil că vor putea închide cazul. Iar 
agenda lui de lucru va fi din nou goală. Mai trase un ultim fum din ţigară, 
îşi înfipse mâinile în buzunarele gecii şi porni la drum. 

° 

Secția de poliție era un stup prin care zumzăia toată lumea, însă biroul 
lui Huldar părea că se află pe o altă planetă. Nimeni nu venea să stea de 
vorbă cu el, iar cei care treceau pe lângă biroul său nu-i aruncau nici măcar 
o privire. Singurul care vorbea cu el era Gudlaugur, care părea că mai are 
un pic şi cedează din cauza stresului continuu la care era supus. Sarcina 
care-i fusese încredinţată îi depășea cu mult capacitățile. Din când în când, 
Huldar îi zărea fruntea acoperită de broboane de transpirație pe deasupra 
monitorului. Situaţia era pur şi simplu hilară: el, unul dintre cei mai 
experimentați inspectori din secție, stătea degeaba, trosnindu-şi degetele, în 
timp ce polițistul boboc ceda încet, încet din cauza presiunii. 

Punctul culminant sosi atunci când Huldar se trezi că se uită la un 
videoclip cu pisici pe YouTube. Se ridică de pe scaun, porni spre biroul 
Erlei, bătu la ușă şi o deschise fără să mai aştepte răspuns, conştient că ea-l 
vedea prin geam şi era puţin probabil să-l invite înăuntru. 

— Vreau să stau de vorbă cu tine. Promit să nu te rețin mult. 

Văzu cu coada ochiului tabloul cu stâncile Reynisdrangar pe care el îl 
cumpărase în încercarea de-a mai înveseli biroul, pe vremea când era al său. 
Fusese dat jos şi rezemat de un perete. Deși se vedea nevoit să admită că 
până și el îl ținuse mare parte din timp pe podea; nu se putuse urni să-l 


atârne el însuşi pe perete, de teama a ceea ce ar fi putut urma. ȘI, ca un 
făcut, la scurt timp după ce tabloul și-a găsit locul pe perete, şi-a pierdut 
funcţia. Dacă acei monumentali stâlpi de piatră ar fi avut puterea de-a 
influenţa în mod negativ soarta celui care ar fi îndrăznit să-i folosească pe 
post de podoabe, Huldar spera ca Erla să-i lase acolo unde se aflau acum. 

Erla încercă să se poarte nonşalant, însă scânteia din ochii ei sugera că se 
aşteaptă la un scandal. Huldar se grăbi să-i potolească temerile. 

— Trebuie să-mi dai ceva de făcut. Nu pot sta la birou şi să joc Patience, 
în timp ce ceilalți membri ai echipei sunt copleșiți de treburile pe care le au 
de îndeplinit. 

— Copleşiţi? Cine e copleșit? 

Uluirea Erlei avea menirea de a crea iluzia că lucrurile sunt neobișnuit de 
liniştite. Însă biroul ei, îngropat sub o tonă de dosare, îi contrazicea 
afirmaţiile. 

— Gudlaugur, spre exemplu. 

— Gulli? 

— Gudlaugur. Băiatul care are biroul vizavi de al meu. Pare că nu se 
poate descurca cu ce i-ai dat şi mă mănâncă palma să-i dau şi eu o mână de 
ajutor, dacă nu chiar mai mult. 

Huldar îşi trase singur un scaun, din moment ce era clar că Erla n-avea 
de gând să-l invite să ia loc. 

— Şi vreau să ştiu şi eu cum decurge ancheta. Rugămintea mea nu e 
chiar ieşită din comun, nu? 

— Nu, sigur că nu. Doar că sunt cam prinsă în momentul de față. N-ai de 
ce să crezi că te țin pe bară. Doar că am văzut că eşti destul de prins cu... cu 
ce anume ziceai că te ocupi? 

— Cu capsula timpului. 

Huldar insistă, ignorând afirmaţia ei cum că ar fi ocupată până peste cap. 

— Mă aştept să rezolv totul până mâine, iar după aceea nu mi-ar mai 
rămâne nimic de făcut. 

— Of, Doamne! 

Nu i se părea că Erla ar fi simţit vreun pic de regret. Cum se schimbaseră 
vremurile — înainte, ea părea jenant de nerăbdătoare să muncească alături de 
Huldar, iar atracția Erlei faţă de el fusese cât se poate de evidentă. Lui nu-i 
lipseau absolut deloc acele momente, însă-și dorea ca ea să ştie că el încă 
mai face parte din echipă. Nu reuşea să priceapă de ce se întorsese 
împotriva lui, doar dacă nu cumva considera că Huldar îi poartă pică şi, prin 


urmare, voia să evite o scenă neplăcută. Însă n-ar fi fost dispus să işte vreo 
ceartă cu ea. Îşi putea păstra mult și bine funcţia, din partea lui; nu-şi dorea 
decât vechea slujbă înapoi. 

El surâse, însă doar cu gura, nu şi cu ochii. 

— OK, atunci voi discuta cu adjunctul comisarului de poliție. Dacă tu n- 
ai să-mi dai nimic de lucru, sunt sigur că el îmi va găsi ceva de făcut. Iar 
atunci probabil că va considera că echipa ta are prea puţine de făcut şi se va 
grăbi să-ți facă rost de nişte formulare de completat. Ştiu că sunt o mulțime 
de care ar fi foarte bucuros să scape. 

Privirea lui Huldar se mută rapid spre biroul Erlei, observând imediat un 
teanc de acte cu conţinut extrem de plictisitor, pe care le cunoştea destul de 
bine. Se pregăti să se ridice. Nu obținuse rezultatul scontat, însă nici n-avea 
de gând să arate ca un prost în faţa tuturor colegilor de muncă. Se descurca 
destul de bine și de unul singur. 

— Ia loc. 

Pe chipul Erlei apăruse o expresie complet nouă. Îl privea cu atenţie, nu 
ca un şef şi nici precum cineva care-i poartă sâmbetele pentru ceva anume, 
ci ca un coleg şi prieten. Trecuse ceva timp de când Huldar n-o mai văzuse 
uitându-se aşa la el. 

— ÎI poţi ajuta pe băiat. La Gulli mă refer. 

— Gudlaugur. 

— Da, mă rog. 

Îl privi atentă, cu ochii ei albaștri împestriţaţi cu vinişoare roşii, 
trădându-i oboseala. 

— Lucrurile nu merg chiar cum ne-am fi așteptat. Au trecut deja trei zile, 
iar noi încă n-am aflat nimic despre acele mâini. 

— N-a sunat nimeni să le raporteze dispariția? 

Huldar își înfrână imboldul de-a adăuga un comentariu usturător cum că 
persoana respectivă ar fi întâmpinat dificultăţi în a forma numărul. Îi va lua 
ceva timp să reușească să se comporte din nou normal în preajma Erlei. 

Ea aruncă spre computer o privire atât de încărcată de speranţă, încât zici 
c-ar fi aşteptat un e-mail care să răspundă la toate întrebările care se iviseră 
până în momentul de fată. 

— Nu. Niciun raport. Încă. Ceea ce nu arată prea bine. 

— Nu. 

Huldar se întrebă dacă era posibil ca fostul deținător al mâinilor să fi 
supraviețuit sau nu fără ele. Era bucuros că nu el era cel care să-şi facă 


astfel de probleme. 

— Suntem deci în căutarea unui cadavru? A unui cadavru fără mâini? 

— Nu m-aş exprima chiar așa. Adică, zi şi tu, de unde am putea să 
începem? Orice idee va fi primită cu braţele deschise. 

— Deci tot n-aveţi idee cui i-ar putea aparține acele mâini? 

Erla scutură din cap. 

— Comisia de Identificare a Persoanelor a comparat amprentele cu cele 
din baza lor de date şi n-a găsit nicio potrivire. 

Mai aruncă încă o privire spre monitor, însă rezultatul se dovedi la fel de 
dezamăgitor. 

— Oricum, ar fi fost prea uşor. 

Studie cu atenție dosarele de pe birou, privirea oprindu-i-se câteva clipe 
pe enervantele formulare de completat, apoi înşfăcă un teanc subțire și îl 
capsă la un capăt. Huldar recunoscu dispunerea căsuţelor şi antetul oficial 
din partea de sus a paginii. 

— Doar ce-am primit raportul medicului legist. Nu sună prea plăcut. 

— Nu. Ca de obicei. 

Huldar nici măcar nu încercă să-şi ascundă curiozitatea. 

— Ce scrie? 

Erla alese o coală plină cu note aflată lângă raport. Huldar îi recunoscu 
scrisul. Deci încă mai avea obiceiul de-a nota tot ce vedea, auzea sau citea. 
De mult o invidia pentru acest lucru, deşi el unul încă nu reușise să se 
obişnuiască să practice acest obicei. Erla recită concluziile aproape fără să 
facă vreo pauză pentru a respira. 

— Mâinile îi aparțin unui bărbat. Cam de vârstă mijlocie. N-a efectuat 
niciodată munci grele, deşi poate a muncit în urmă cu mult timp. Există o 
urmă lăsată de un inel pe cel de-al patrulea deget al mâinii stângi, probabil o 
verighetă. Aceasta lipseşte, scoasă ori de persoana care i-a tăiat mâinile, ori 
de proprietarul ei. Mai există o urmă vagă, lăsată de un inel ceva mai lat, pe 
cel de-al patrulea deget al mâinii drepte, care, de asemenea, lipseşte. Urma 
respectivă ne duce cu gândul la inelele pe care le primesc cei care absolvă 
universități străine sau la cele pe care le poartă francmasonii, de exemplu. 
Nu avem cum să stabilim ce tip de inel a fost. Ambele urme sunt atât de 
vagi, încât legistul consideră că bărbatul respectiv nu le-a mai purtat de o 
bună bucată de vreme încoace. Sau le-a purtat, le-a scos, iar le-a purtat şi tot 
aşa, preciză Erla, ridicând totodată privirea. Bărbatul trăia când i-au fost 
tăiate mâinile. Cel puţin aşa consideră legistul. Deşi a mai făcut tot felul de 


precizări. 

Huldar încuviință din cap, cu o mină indiferentă. Îşi auzise colegii 
speculând pe marginea acestui subiect, deşi fără să se bazeze pe vreo probă 
solidă. Zvonul că victima fusese încă în viaţă probabil că se lansase din 
cauza naturii macabre a descoperirii. 

— S-a aflat ce s-a folosit? Un cuţit sau un fierăstrău? 

— O drujbă. 

— La dracu”! 

— Da. La dracu”! 

— Presupun că nu putem afla dacă posesorul mâinilor a murit ca urmare 
a rănilor suferite? 

Erla clătină din cap. 

— Nu. Însă legistul e de părere că e mai mult decât probabil. Şansele să 
fi sângerat până la moarte ca urmare a acestei... intervenţii... sunt destul de 
mari. În raport scrie că mai e posibil şi ca trupul bărbatului să fi intrat în 
stare de şoc, având drept rezultat cedarea mai multor organe. Ceea ce ar fi 
dus, de asemenea, la moartea omului, deşi ar fi trăit mai mult decât dacă ar 
fi murit din cauza pierderii masive de sânge. 

— Dar nu e sigur? Bărbatul ar putea fi încă în viaţă? 

Erla ridică din umeri. 

— Teoretic, da. Dar, în acest caz, unde s-ar putea afla? Pun prinsoare că 
n-a rămas să sufere în tăcere. 

— Nu. Doar dacă nu zace pe undeva, inconştient sau sedat. 

— E posibil, fireşte. 

Erla oftă din greu şi-şi trecu degetele prin păr, ciufulindu-l și lăsându-l să 
stea drept, ceea ce-i oferi un aspect de om nebun. Ceea ce şi era, de fapt, 
gândi Huldar. 

— Însă analizele sângelui au ieșit normale. 

— De unde ar putea face cineva rost de o drujbă? 

— De la un magazin de bricolaj. Sau de la o firmă care închiriază unelte. 
Am de gând să-i pun pe oameni să caute prin toate rapoartele despre vânzări 
şi închirieri, şi sper că astfel vom obţine un indiciu. Drujbele sunt folosite 
de obicei pentru a tăia copaci şi crengi, aşa că nu prea există cerere pentru 
ele pe timpul iernii. Oricum, lista cu nume n-ar trebui să fie deosebit de 
lungă. 

— Şi cum a rămas cu tipul care deține jacuzziul? Aţi scotocit aşa cum 
trebuie prin trecutul său? Trebuie să existe un motiv pentru care a fost 


aleasă tocmai casa lui. Adică, jacuzziul acela nu e vizibil din stradă sau din 
grădinile vecinilor, deci făptașul n-ar fi putut trece pur şi simplu prin zonă și 
să se hotărască să scape de mâini într-un impuls de moment. Sunteţi siguri 
că bătrânul n-are nicio legătură cu acest incident? 

— Benedikt Toft? Facem cercetări în cazul lui. Deocamdată, nu am găsit 
nimic suspect, iar declarația pe care ne-a dat-o pare destul de credibilă. 
Părea sincer şocat. E un pensionar rămas văduv şi n-are cazier, ceea ce nu e 
chiar o mare surpriză, dat fiind că înainte a fost procuror. 

— Ar putea avea legătură cu vreun caz mai vechi de-al său? O răzbunare 
pentru o condamnare la închisoare, ceva de genul ăsta? 

— Posibil. Totuşi, încă mai avem de luat o depoziție oficială de la el. Ne- 
a tot amânat și acum nu ne mai răspunde nici la telefon. Dacă nu vom reuși 
să dăm de el nici azi, va trebui să trimit pe cineva să-l aducă la secție. Deşi 
mă îndoiesc că vom obţine ceva folositor. Probabil că nu e vorba decât de o 
coincidență din aceea stranie; poate că făptaşul a fugit prin grădini şi s-a 
decis brusc să scape de mâini. Ceva de genul ăsta. 

Când Erla văzu că Huldar nu pare convins, se făcu roşie în obraji. 
Probabil că-și adusese aminte că primiseră totuşi un pont; cineva a vrut ca 
ei să găsească mâinile, aşa că era puţin probabil ca locaţia să fi fost aleasă la 
întâmplare. 

— În orice caz, Toft arată ca un cetăţean absolut normal. Şi destul de 
supărat, aş putea adăuga. 

— ŞI-I înţeleg perfect. Sper să nu găsesc niciodată ceva de genul ăla în 
Jacuzzi atunci când voi ieşi la pensie. 

— O, a reacționat destul de bine când am făcut descoperirea. Nu, acum 
vrea să obțină o despăgubire pentru capac, care a fost rupt. Poate că l-aş 
putea ademeni la secție dacă i-aș spune că vreau să discutăm despre paguba 
suferită. 

Huldar rămăsese fără cuvinte. Rareori se mai arăta surprins de 
comportamentul semenilor săi, însă reacția bătrânului era ieşită din comun, 
eufemistic vorbind. 

— Dacă aş fi în locul tău, eu i-aş acorda ceva mai multă atenție. Oricărei 
persoane normale la cap i-ar trebui o săptămână pentru a-şi reveni din şoc, 
înainte de-a începe să se gândească la despăgubiri. 

Chipul Erlei deveni din nou dur. 

— Sunt perfect conştientă de acest lucru. Deşi mă aştept ca anii pe care 
i-a petrecut în sălile de tribunal să-i fi făcut pielea mai groasă şi mai tare 


decât a multora dintre noi. 

Îşi încrucişă braţele pe piept, se lăsă pe spate în scaun şi continuă: 

— Huldar, să ştii că mă pot descurca şi singură. 

În loc să ofteze, el îi zâmbi. 

— N-am vrut să insinuez că n-ai fi în stare. Dar lasă-mă să te ajut, Erla. 
N-am niciun fel de interes să-ţi iau locul şi toate căcaturile care vin odată cu 
asta. 

Ambii aruncară în acelaşi timp câte o privire înspre formularele care 
acopereau biroul. 

— Crede-mă, chiar nu e cazul. 

Telefonul Erlei sună și răspunse înainte să mai apuce să comenteze ceva 
despre propunerea lui Huldar. Îi era imposibil să-și dea seama dacă ea 
credea sau nu în sinceritatea lui. Însă când îi făcu la revedere cu mâna fără 
ca măcar să se uite spre el, îşi dădu seama că vorbele sale îi intraseră pe o 
ureche şi-i ieşiseră pe cealaltă. 

Huldar se întoarse la biroul său şi-i spuse lui Gudlaugur că i se ordonase 
să-l ajute. Tânărul ţâşni în sus, holbându-se la Huldar, cu obrajii în flăcări. 
În ciuda unei urme de suspiciune din privirea lui, era clar că se simte mai 
mult decât ușurat. Îi explică, aproape fără să facă pauză, la ce anume 
lucrează şi, în timp ce el enumera toate muncile plictisitoare pe care le avea 
pe cap, Huldar îşi reaminti că trebuia să facă față ori ăstora, ori unor 
videoclipuri cu pisici stresate. 

După ce începu să scotocească prin cazurile mai vechi, în căutarea fără 
sorți de izbândă a unor legături cu alte amputări de mâini, nu se abținu să nu 
zâmbească când se gândi la încrederea pe care se părea c-o avea Gudlaugur 
în el. Tânărul continua să-i arunce priviri peste propriul monitor, de parcă s- 
ar fi așteptat ca Huldar să vină din clipă în clipă cu soluționarea cazului. 
Din nefericire, era puţin probabil să-i poată îndeplini dorința. Huldar avea 
senzația că aveau de-a face cu unul dintre puținele cazuri dificile care-și 
făceau apariţia în jurisdicţia lor. În Islanda, majoritatea incidentelor violente 
sau a crimelor era rezolvată ori în aceeaşi zi, ori în următoarele patruzeci şi 
opt de ore. Era sigur că până la urmă aveau să rezolve şi acest caz — însă 
mai aveau mult de tras până la final. 


Capitolul 5 


Fuseseră întâmpinați în holul şcolii de un afiş pe care scria: Educație 
pentru toți şi pentru toate aptitudinile. Huldar nu asta căuta; el voia să 
ajungă la birou. Freyja zări un alt afiş, scris cu litere mult mai mărunte, 
care-i îndruma pe vizitatori într-acolo — şi înspre toalete. Urmând săgeata, 
ajunseră pe un coridor lung ce ducea spre sălașul mult temut de toți elevii, 
biroul autorităţii absolute, cel al directorului. Poate că fusese aşezat chiar în 
capătul coridorului tocmai pentru a le oferi copiilor suficient timp să ajungă 
la un nivel potrivit de teamă şi respect. 

Lui Huldar îi era cunoscută senzația de pe vremea când el însuși era elev. 
Frânturi de amintiri îi reveniră în minte dintr-odată: un penar plin cu carioci 
uscate, cioturi de creioane, o ascuţitoare și câteva radiere tocite; un 
ghiozdan plin cu teme pentru acasă ce rămâneau întotdeauna nescrise; un 
sufertaş cu bucăţi de măr uscate și firimituri de pâine; manuale cu colţurile 
îndoite, ce rămâneau aruncate în ghiozdan fără a fi deschise vreodată. 

În afară de scârţâitul scos de tălpile lor în contact cu podeaua acoperită 
cu linoleum alunecos, singurul zgomot pe care-l auzeau era ecoul glasurilor 
profesorilor ce predau în clase. Pereţii erau acoperiţi cu desene stângace cu 
celule şi amibe, pe ceea ce părea a fi hârtie ieftină, reciclată. Gândindu-se 
mai bine, Huldar îşi aminti că desenase şi el odată ceva asemănător, la ora 
de biologie. Dar, spre deosebire de aceşti copii, el nu se deranjase să le și 
coloreze. 

Mirosul de pe coridor era un amestec de hanorace ude, adidași, lipici 
pentru artizanat şi produse de curățenie. Acelaşi miros întâlnit și în școala în 
care învățase Huldar, în partea de est a ţării. Însă acum aveau de-a face cu 
un nou contingent de copii, cărora le venise rândul să-i privească prin 
fereastră în timp ce profesorul continua să peroreze despre mușchi, spori, 
adverbe şi alte mistere de genul ăsta. 

Huldar se întrebă dacă Freyjei îi trec aceleași gânduri prin minte. Spre 
deosebire de el, ea probabil că fusese o elevă model, la fel de conştiincioasă 
ca toate fetele din clasa lui sau precum cele cinci surori ale sale, şi nu fusese 
niciodată nevoită să ducă acasă un bileţel care să-i facă pe părinți să se- 
nroşească de furie şi s-o certe pentru că nu reuşea să fie atentă la ore şi-i 


deranja și pe ceilalți colegi de clasă, cum fusese cazul cu el. 

Directorul îi primi la el în birou. Arăta mai mult sau mai puţin aşa cum 
îşi imaginase Huldar: în jur de 50 de ani, cu picioare fusiforme şi o cravată 
lată și lipsită de gust, ce avea menirea, însă nu reușea, să distragă atenţia de 
la burdihanu-i proeminent. Bărbatul aruncă o privire la ceasul de pe perete 
ŞI încuviință uşor din cap în semn de aprobare, când văzu că era fix nouă și 
zece. După ce le oferi câte o ceașcă cu ceea ce se dovedi a fi o cafea apoasă 
cu gust dezgustător, îi pofti înăuntru. 

Huldar şi Freyja luară loc pe două scaune ce purtau adânciturile 
nenumăratelor persoane care stătuseră pe ele de-a lungul vremii, dovada vie 
a tot ceea ce fuseseră nevoiţi părinții să asculte despre năzbâtiile propriilor 
copii şi a sfaturilor spuse pe un ton superior despre cum trebuie ei, ca 
părinți, să-i determine pe copii să se comporte în lume. Era ca şi cum s-ar fi 
aşezat pe un pat gros de mucegai. 

Directorul îşi aşeză mâinile pe birou. Avea degete la fel de lungi și de 
subțiri precum picioarele. 

— Sper că poliţiştii nu consideră că le irosesc timpul. Mai bine să fim 
siguri, decât să ne pară rău că n-am acordat atenția cuvenită unei astfel de 
întâmplări. 

Huldar răspunse în numele amândurora. 

— Întotdeauna e mai bine să raportezi orice întâmplare care ridică semne 
de întrebare. Aţi făcut exact ce trebuia, având în vedere împrejurările, 
indiferent că există sau nu un motiv serios de îngrijorare. 

Directorul era deosebit de mulțumit de sine însuşi. Judecând după urma 
de spumă de lapte de pe buza superioară, se părea că oaspeţii erau tratați cu 
zoaie, în timp ce personalul şcolii bea cappuccino. 

— În orice caz, cu ce vă pot ajuta? Sunt destul de prins cu diverse 
treburi, așa că mai bine am trece la subiectul care ne interesează. 

Huldar nu mai aşteptă încă o invitaţie; se simţea ciudat în biroul unui 
director de şcoală, la atâţia ani după ce terminase cu învățatul. 

— Am primit din partea unui grafolog confirmarea că scrisoarea 
amenințătoare, dacă pot să mă exprim aşa, a fost scrisă de aceeaşi persoană 
care a scris-o pe cea semnată de un băiat pe nume Throstur, din clasa 9-B. 
Aşa că mă întrebam dacă ne-aţi putea furniza numele de famile al lui 
Throstur şi, dacă se întâmplă să vă amintiţi de el, câteva informaţii despre 
băiat. Aşa cum v-am spus şi la telefon, Freyja, care a venit împreună cu 
mine, este psiholog pentru copii la Casa Copiilor şi mă ajută la acest caz. 


Discreţia ei este garantată de meseria pe care o are, la fel ca şi în cazul meu. 

Huldar dădu să bată cu palma braţul scaunului Freyjei, însă mâna ei se 
afla în drum. Tresări de parcă o arsese ceva. Directorul părea destul de 
nedumerit, deşi încerca să n-o arate. 

— Înţeleg. 

Directorul se ridică niţel în scaun, ca şi cum faptul că Huldar adusese în 
discuţie confidențialitatea ridicase oarecum miza întregii afaceri. 

— Voi verifica lista cu elevii din clasa respectivă din anul acela; am 
căutat-o ceva mai devreme. 

Bărbatul se răsuci spre ecranul computerului şi citi ceva în timp ce mişca 
mouse-ul cu mare atenție. 

— Thrâstur, aţi zis. Throstur, Thrâstur. lată-l. Throstur Agnesarson. 
Throstur Agnesarson. Aha. El. Fireşte. 

— Fireşte? 

— Da, mi-am adus aminte de băiat, aşa că pur şi simplu nu înţeleg cum e 
posibil să nu-mi fi picat fisa imediat. Privind retrospectiv, e şi normal ca 
despre el să fie vorba. Eu doar ce ajunsesem aici şi primeam întruna 
plângeri la adresa lui, deşi și el era nou în şcoala aceasta. De obicei, elevii 
noi au tendința de-a nu crea mari probleme. Nu de la început, cel puţin. El a 
reprezentat o excepție şi a avut dubioasa onoare de-a fi primul elev dificil 
cu care am avut de-a face după ce-am devenit directorul şcolii. Bineînţeles 
că de-atunci am mai avut de-a face cu astfel de cazuri. Nu sunt sigur dacă aş 
putea să mi le amintesc și pe acestea la fel de bine ca în cazul lui. 

— Avea probleme de comportament? întrebă Freyja. 

— Nu, nu m-aş exprima chiar așa. Era ceva diferit. Nu obişnuitele 
tulburări hiperactive cu deficit de atenție‘ sau tulburări de deficit de 
atenţie:=:- simple. N-a fost diagnosticat nici cu dislexie: nici cu autism. Nu 
avea nici tulburări de comportament. Ţineţi cont, multe dintre aceste 
diagnostice erau destul de noi la acea vreme, aşa că e posibil ca ele să sune 
cu totul altfel acum. Lumea a căpătat mai multă experienţă în identificarea 
multor tipuri de sindroame şi tulburări de comportament. 

— Şi atunci de ce era tot timpul adus în biroul dumneavoastră? 

Huldar îşi dorea ca omul să treacă mai repede la subiectul care-l interesa 
pe el. Nu voia să afle detalii despre istoria ADHD, și chiar dacă Freyja voia 
acest lucru, probabil că ea știa mult mai multe despre subiect decât 
directorul şcolii. Nervozitatea lui Huldar se datora în parte conştientizării că 
era posibil ca el însuşi să fi suferit de vreo astfel de tulburare în copilărie, 


fără să primească însă vreo mână de ajutor. Cine ştie, dacă s-ar fi născut mai 
târziu, poate că astăzi ar fi fost doctor, nu polițist? Dar poate că mergea prea 
departe cu presupunerile; o atenţie ceva mai mare poate că i-ar fi permis 
totuşi să aibă şi el o relație stabilă. 

— Foarte bine c-aţi întrebat. 

Privirea bărbatului se mută la Freyja, apoi reveni la Huldar. 

— Era perfect capabil să se concentreze şi nu întâmpina dificultăți la 
cursuri — atunci când se deranja să le frecventeze. Problemele sale nu aveau 
legătură cu activitatea școlară sau cu conflictele cu ceilalți elevi sau cu 
profesorii. De vină era probabil o problemă de natură psihologică, pe care 
n-am ştiut cum să o abordăm. Eu şi echipa de profesori am rămas la un 
moment dat în pană de idei, aşa că am apelat la ajutorul unui specialist. La 
un psiholog pentru copii, aşa, ca dumneavoastră. 

Îi aruncă Freyjei o privire admirativă. Huldar avea impresia că zăbovea 
destul de mult asupra ei — deci nu putea fi vorba de ADHD în cazul 
directorului. 

— Şi care-a fost rezultatul? interveni el. 

— N-am aflat vreodată. S-a întâlnit cu psihologul în afara şcolii. Am 
primit un raport şi, dacă-mi amintesc bine, în el scria că starea băiatului ar 
trebui să înceapă să se amelioreze. Mai includea şi sfaturi despre cum să ne 
comportăm cu el în cazul în care vom mai întâmpina probleme. Însă băiatul 
ne-a părăsit înainte de încheierea anului școlar, aşa că a devenit problema 
unei alte școli şi-a unui alt director. 

— Cum se manifesta? 

Freyja se aplecase spre partea dreaptă, punând cât mai multă distanţă 
posibil între ea şi Huldar. 

— Băiatul era... ei, cum să vă zic? Închis în sine, să zicem? Nu era 
niciodată fericit; nu-mi amintesc să-l fi văzut vreodată zâmbind. Era 
obsedat de moarte şi de conceptul de rău. Tot ce desena avea legătură cu 
oameni morți, iar eseurile sale erau pline de execuţii şi crime. Așa de mulți 
profesori veneau să mi se plângă de el, încât ziceai că biroul meu avea ușă 
glisantă, nu una normală. Voi verifica azi dacă încă mai avem ceva desene 
de-ale lui. Sau compuneri. Atunci vă puteți da și singuri cu părerea. Mai 
ales desenele erau deosebit de deprimante. De fapt, mă îndoiesc foarte mult 
că cineva de aici a avut grijă să le păstreze. 

E clar că desenele lui Thrâstur n-ar fi avut cum să împodobească pereţii 
coridorului pe care veniseră încoace. Huldar se întrebă dacă era posibil să 


desenezi o celulă sau o amibă moartă. 

— Se implica în bătăi? A rănit vreun elev sau vreun prieten de-al său? 

— Prieteni? El nu avea niciun prieten. În mod ciudat, totuși, nimeni nu-l 
agresa în vreun fel. La început, am crezut că motivul îl reprezenta bunătatea 
celorlalți copii, că le părea rău pentru el şi că înțelegeau că are probleme de 
natură psihiatrică. Dar m-am lămurit destul de repede că nu aceasta era 
explicația. Pur și simplu le era frică de el. Erau prea înspăimântați ca să se 
ia de el. Iar asta spune multe. Însă el n-a făcut niciodată rău cuiva. Nici aici 
şi nici în altă parte, din câte știu eu. 

— Aţi zis că psihologul se arătase optimist şi considera că starea lui se 
va ameliora? 

Freyja îşi îndreptă poziția, în încercarea de a-l privi pe director peste 
monitorul calculatorului. 

— Fi, nu ştiu dacă verdictul fusese chiar atât de pozitiv. Ceea ce mi-au 
trimis nu a fost de fapt un raport final, ci doar câteva însemnări despre 
starea lui, un fel de note informative. De fapt, îmi amintesc că scria că un 
fel de dramă din sânul familiei se afla la originea comportamentului 
băiatului. Însă n-am primit mai multe detalii. Situaţia familiei sale era destul 
de normală, din câte-mi aduc aminte; era crescut doar de mamă şi mai avea 
o soră mai mică, ce învăţa la o altă şcoală, din nu ştiu ce motiv. E de înţeles 
că acest amănunt mi-a trezit curiozitatea şi c-am simţit că ar fi mai bine 
dacă aş afla ceva detalii în plus. L-am chemat pe băiat și l-am întrebat 
despre ce se întâmplă la el acasă, dar s-a închis în sine şi n-a mai scos nicio 
vorbă. La scurt timp după aceea, am primit o înştiinţare de la mama lui cum 
că va învăţa acasă pentru tot restul anului, apoi din toamnă va merge la o 
altă şcoală. Și, dat fiind că ne apropiam de sfârşitul anului şcolar, am închis 
ochii la faptul că va absenta. Oricum, situația din ultimele săptămâni de 
şcoală a fost mult mai liniștită după plecarea lui. 

Și Huldar, şi Freyja rămaseră tăcuţi;, amândoi se străduiau să-şi ascundă 
dezgustul. Bărbatul îl trăsese de limbă pe băiat doar ca să-şi satisfacă 
propria curiozitate, nicidecum ca să-i ofere o mână de ajutor, de care era 
clar că avea mare nevoie. Un astfel de tratament nu l-ar fi putut ajuta în 
niciun fel, şi era lesne să tragi concluzia că decizia de-a schimba şcoala 
fusese grăbită de intruziunea directorului în viaţa personală a băiatului. 
Huldar fu primul care rupse tăcerea: 

— Să înţeleg că s-a înscris la o şcoală din apropiere? Şi știți cumva cum 
a ajuns să înveţe acolo? 


— Ah, nu. Familia s-a mutat din casa în care locuia şi am pierdut 
complet legătura cu ei. Era clar că nu erau în stare să se stabilească definitiv 
într-un anumit loc. Din ce-am înţeles eu, se mutaseră în această zonă chiar 
înainte de începerea anului școlar. 

Deci poate că schimbarea domiciliului nu fusese neapărat motivată de 
faptul că el îşi vârâse nasul în treburile familiei băiatului. Nemulțumirea la 
adresa şcolii locale reprezenta numai unul din multele motive din cauza 
cărora oamenii alegeau să se mute. Era posibil ca mama băiatului să fi avut 
un serviciu care să necesite mutarea într-un alt cartier al oraşului, sau poate 
că-şi pierduseră casa. Fiind mamă singură, era posibil să trăiască cu chirie, 
iar chiriașii nu au o situație prea stabilă în Islanda. 

— E posibil să vedem şi noi acel raport? 

Freyja părea sigură pe sine, ca şi cum avea tot dreptul să ceară acest 
lucru. 

— Nu, mă tem că nu. A fost imediat marcat ca fiind confidențial, deci 
îmi închipui că aş avea nevoie de permisiunea psihologului care l-a scris. ȘI, 
chiar și aşa, tot trebuie să-l caut prin arhivă. Nu sunt sută la sută sigur că-l 
mai avem scris pe hârtie. 

— Mr-aţi putea spune cel puţin numele psihologului? 

— Da, sigur. Îmi închipui că aşa ar fi cel mai simplu. M-aţi salva de 
bătaia de cap de-a întoarce școala cu susul în jos după raport şi n-am mai 
avea nici probleme. Vă daţi şi voi singuri seama cât de ocupat sunt. 

Huldar nu zărea niciun indiciu care să confirme spusele directorului. 
Biroul bărbatului era complet gol, iar telefonul acestuia nu sunase nici 
măcar o singură dată de când veniseră ei. 

Directorul se întoarse la computerul său. 

— Din fericire, am fost suficient de precaut să păstrez absolut toate e- 
mailurile care au legătură cu munca. Le-am arhivat pe ani, astfel încât sunt 
mai uşor de căutat. 

Fredona un cântecel în timp ce mişca mouse-ul în sus şi-n jos şi apăsa pe 
tastatură. 

— Cum o chema oare? Gudlaug? Gudny? 

Părea să vorbească de unul singur, însă ridică brusc privirea spre oaspeții 
săi. 

— Dacă-mi mai acordați un minut sau două, o să-i găsesc numele. Poate 
chiar şi raportul, deşi, în mod normal, nu vi-l pot da. Oricum, eu zic c-ar 
trebui totuşi să discutați cu ea, căci am senzația că a mai avut de-a face cu 


Throstur şi înainte, când era mai mic. A avut loc o întârziere după ce 
serviciile sociale au primit solicitarea noastră, căci psihologul a insistat ca 
acest caz să-i fie atribuit. Aşa că e de la sine înţeles că ea ar trebui să ştie 
mult mai multe despre el decât ştiu eu. 

Se întoarse înapoi la ecran şi adăugă: 

— la să vedem, pe unde o fi...? 

— Nu vă grăbiţi. Noi nu vă zorim. 

Acest lucru era valabil doar în cazul lui Huldar, deşi el bănuia că același 
lucru era valabil şi pentru Freyja. În cele din urmă, când reuşise în sfârşit să 
dea de ea, ieri după-amiază, Freyja sărise imediat să-l însoţească la scoală. 
Şi dat fiind că nu încercase absolut deloc să-şi ascundă neplăcerea 
provocată de prezenţa lui, era clar că şansa de-a ieşi din birou o atrăsese, şi 
nu el. Încercă să-i surprindă privirea, însă ea continua să se uite cu 
încăpățânare doar înainte. Aşa că el continuă să o fixeze cu privirea, hotărât 
să-şi dovedească lui însuși că nu suferă de ADHD. Nu era greu: silueta 
adorabilă a Freyjei era plăcută ochiului, iar plăcerea de-a o face să se simtă 
stingherită sub privirea lui scrutătoare era de nepreţuit. 

— Aha! Iată-l! zise directorul în timp ce ridica privirea din monitor. M- 
ați cronometrat? Cât a durat? 

Huldar îşi smulse privirea de la Freyja. 

— Ăă... nu. Dar nu v-a luat mult. 

Era limpede că bărbatul din faţa lor era niţel cam excentric; nu la fel ca 
fostul său elev, Thrâstur Agnesarson, dar, totuși, excentric. Poate că era 
efectul contactelor cu copiii de-a lungul anilor, a faptului că trebuia să-i 
înveţe cum să se comporte, ba, uneori, să facă şi treaba în locul părinţilor, 
fie şi numai pentru a-i învăţa ce înseamnă disciplina. Lui Huldar i-ar fi fost 
aproape imposibil să se descurce într-o astfel de situație dacă n-ar fi avut de 
partea sa întreaga autoritate a legii. 

— Sólveig Gunnarsdóttir — acesta e numele femeii. 

Freyja nu sări să noteze numele. Poate că dispunea de o memorie 
excelentă, însă Huldar ştia prea bine că el va uita numele de îndată ce vor 
ieşi afară din clădire. 

— Vrei să notez eu numele? o întrebă. 

— Nu-i nevoie. Lucrez cu ea. E psiholog cu jumătate de normă la Casa 
Copiilor. 

Tot nu voia să-l privească direct. 

Directorul bătu din palme. 


— Ce noroc pe voi. Deci, am terminat? Mai e ceva despre care vreți să 
discutăm? 

— Vreţi originalul înapoi? Aţi amintit că scrisorile vor fi expuse la 
panou, şi eu nu mai am nevoie de ea. Am făcut deja o copie. 

Huldar aşeză scrisoarea lui Throstur pe birou şi o împinse. Directorul se 
trase înapoi de parcă ar fi fost radioactivă. 

— Doamne-Dumnezeule, nu! Nu, mulţumesc! Asta nu va face parte din 
expoziția noastră. Sunteţi nebun? Luaţi-o înapoi şi gata. Aruncaţi-o sau 
faceţi ce faceţi de obicei cu probele atunci când se dovedesc inutile. Mă 
aştept să lăsăm deoparte şi cealaltă scrisoare a lui, cea semnată. 

Huldar ridică din umeri şi luă înapoi scrisoarea. 

— Când are loc expoziția? 

— Se va deschide săptămâna viitoare. Acum expunem scrisorile, 
inclusiv fotocopiile primite din America. Va fi un spectacol pe cinste. Cel 
puţin pentru tinerii care le-au scris în urmă cu zece ani. Sunt invitați toți la 
deschidere. 

— Şi Throstur? întrebă Freyja cu o voce de gheață. Nu se va arăta 
surprins dacă nu-şi va vedea scrisoarea? Cea pe care a semnat-o? 

— EI n-a apucat să termine anul şcolar. I-am chemat pe toți cei care încă 
mai erau înscriși la școala noastră la finalul anului, zise bărbatul, 
împletindu-și degetele. 

Era clar că motto-ul şcolii, Educație pentru toți și pentru toate 
aptitudinile, nu se aplică şi în acest caz. 

Glasul Freyjei rămase la fel de rece. 

— Încă ceva... ce informaţii aţi primit de la școala la care învățase 
băiatul înainte de-a se înscrie la școala aceasta? Aţi luat legătura cu ei 
atunci când v-aţi lămurit că băiatul are probleme? 

Lungile degete ale bărbatului se strânseseră acum într-un nod. 

— Nu, n-am încercat să stabilim niciun fel de contact. Dacă acum sunt 
ocupat, ar fi trebuit să vedeți cum eram în primul meu an aici. A trebuit să 
învăţ totul din mers. Când m-am lămurit că Thrâstur era... era ceva în 
neregulă cu el... deja se scurseseră trei luni de şcoală; deja devenise elevul 
nostru, problema noastră. N-am avut niciun motiv să întreb cum s-au 
descurcat cei de la fosta lui școală cu el; la urma urmei, era limpede că nu 
funcţionase nimic. 

— A părut normal la început? În cele aproape trei luni? 

— Nu. Doar că nouă ne-a luat așa mult să ne dăm seama că e ceva în 


neregulă cu el şi că nu e vorba doar de o toană de-a lui. Vedeţi voi, era un 
elev nou, excepțional de retras. 

Mişcarea degetelor bărbatului încetă brusc. Le despleti şi-şi aşeză 
ambele palme pe birou, în faţa lui, ca pentru a-şi examina unghiile. 

— lar acum mi-e teamă că trebuie să terminăm întâlnirea. Am o grămadă 
de treabă şi sunt deja în întârziere. 

— Şi părinţii lui? Ce fel de oameni erau şi care era punctul lor de vedere 
în legătură cu această situație? 

Freyja n-avea de gând să-l lase pe director să scape aşa ușor. 

— Bănuiesc că v-aţi întâlnit măcar cu mama lui. 

— Desigur. Țineţi cont, pe tatăl său nu l-am văzut niciodată. Din câte-mi 
amintesc eu, mama lui era o femeie mai degrabă sfioasă. Îi era greu să 
strecoare o vizită la şcoală printre orele de muncă și noi încă nu dispuneam 
de fondurile necesare pentru a menţine şcoala deschisă și în cursul serii. Nu 
aşa funcționau lucrurile. Dar a reuşit să vină o dată. De fapt, părea că nu 
mai are încotro. În afară de acea vizită, n-am reuşit să comunicăm decât 
prin intermediul e-mailurilor. 

Nu se oferi să le citească sau să le printeze pentru ei. 

— În fine, acum chiar trebuie să plec. 

Se ridică şi strânse din buze, semn că nu mai are niciun răspuns pentru 
eventualele lor întrebări în plus. 

Freyja şi Huldar îi mulţumiră și se ridicară să plece, în timp ce ceştile lor 
cu cafea de nebăut rămaseră practic neatinse pe biroul directorului. Când 
Huldar vru să ia ceştile, directorul îi făcu semn că nu-i nevoie, apoi se trânti 
la loc pe scaun, indicând că nu are de gând să se repeadă nicăieri. 

. 

Copiii ieșeau în pauză în momentul în care Huldar şi Freyja părăseau 
clădirea. Larma era asurzitoare, aşa că n-avea rost să încerce să discute ceva 
în timp ce traversau terenul de joacă. 

— Deci, ce crezi? o întrebă Huldar când ajunseră în parcare. 

În timp ce studia hoarda de copii, privirea îi zăbovi asupra unui mic grup 
de elevi rămaşi undeva mai retrași, ceea ce-l făcu să-şi închipuie că 
excentricul Thröstur era odinioară la fel ca ei. 

— Nu ştiu ce să zic. Acum sunt mai puțin sigură decât eram când am 
citit prima oară scrisorile. Dacă directorul îşi aminteşte totul fidel şi 
Thrâstur chiar s-a întâlnit cu Sólveig de mai multe ori, înainte de episodul 
depresiv de la această școală, atunci chiar avem motive de îngrijorare. 


Copiii nu se duc la şedinţe de terapie psihologică decât atunci când chiar 
întâmpină mari dificultăți. Cred că băiatul a avut probleme serioase. Sau era 
ceva în neregulă cu mediul în care trăia. 

— Crezi că e posibil ca aceste lucruri să-l determine să pună în practică 
acele amenințări? Sau să facă ceva cu consecințe grave? 

Freyja îşi arcui o sprânceană, ca și cum îi venise din senin o altă idee. 

— Probabil că nu. Dar aş vrea să stau de vorbă cu el. După ce voi discuta 
cu Sólveig. Dar nu îți voi putea dezvălui detali ale discuţiei cu ea, ci doar 
ce concluzii voi trage. În mare. 

Uitase de zâmbetul ei fermecător. 

— Dacă ai noroc, continuă Freyja, deşi fireşte că nu o să-ţi pot dezvălui 
tot ce-mi va zice ea. 

— În regulă. Va trebui să mă mulțumesc cu asta. 

Huldar văzu cum ea scormoneşte prin buzunar în căutarea cheilor de la 
maşină. Îşi dădu seama că, spre deosebire de majoritatea femeilor, Freyja 
nu-şi căra tot timpul poşeta după ea. Ori de câte ori surorile sale se 
întâlneau, gentile lor ajungeau să ocupe toate spătarele scaunelor și masa. 
Cea mai des întâlnită cerere la astfel de adunări era: „Dă-mi şi mie, te rog, 
geanta!”, adresată, invariabil, lui Huldar. El era cel mai tânăr membru al 
familiei, iar ele nu încetaseră niciodată să-l privească, aşa, ca pe un băiețel 
bun de făcut comisioane. Poate că ceea ce-l atrăgea cel mai mult la Freyja 
era tocmai cât de diferită era ea prin comparaţie cu surorile lui. Ar fi 
preferat mai degrabă să rămână toată viaţa un pustnic, decât să se combine 
cu o femeie ca ele. 

— Eu am să încerc să dau de urma lui Throstur. Am suficiente informaţii 
ca să-l găsesc codul numeric personal, iar restul ar trebui să fie destul de 
simplu. Vrei să vii şi tu cu mine, ca să ne întâlnim cu el? 

Observă că Freyja descuie maşina cu o cheie simplă, nu cu una cu 
telecomandă încorporată. Probabil că rabla ei de maşină data de dinaintea 
erei tehnologice care să permită un asemenea lux. 

— Sigur, zise ea. Chiar mi-ar plăcea să fiu şi eu de faţă. Între timp, ai 
putea să verifici dacă are cazier. Probabil că ar reprezenta o lectură destul de 
interesantă. 

Fără a-i mai explica ce a vrut să spună, se aşeză în spatele volanului şi 
trânti portiera. 

Huldar o privi cum pleacă, apoi se întoarse la maşina de poliţie, 
reflectând la comentariul ei şi la expresia serioasă de pe chip atunci când 


rostise acele cuvinte. 


Capitolul 6 


Întoarsă la Casa Copiilor după vizita de la şcoală, Freyja rămase privind 
pe geam vremea de afară. O nouă zi, o nouă furtună. Îşi începuse ziua 
scoţând-o pe Molly în grădina neîngrijită din spatele blocului în care locuia. 
Apartamentul îi aparținea fratelui ei Baldur, iar Freyja se mutase acolo doar 
temporar, însă deja trecuse aproape un an şi încă nu izbutise să-şi găsească 
un loc numai al ei. În ritmul ăsta, n-avea să reuşească să se mute înainte de 
eliberarea lui Baldur, a cărui condamnare se prelungise cu încă 
douăsprezece luni. Acest lucru avea şi avantaje, şi dezavantaje: ca avantaj, 
nu era nevoită să se descurce pe o piaţă a apartamentelor de închiriat din ce 
în ce mai dificilă; ca dezavantaj, însemna că trebuia să locuiască în 
continuare înconjurată de persoane aflate tot timpul la marginea societăţii. 
Vecinii ei de bloc nu se deranjau niciodată să aibă grijă de grădină sau să 
curețe spațiul din jurul tomberonului de gunoi ori alte zone comune. Aveau 
cu totul alte priorități, cum ar fi să facă rost de material pentru a se droga — 
bine, aveau ei şi alte preocupări care să-i ţină departe de un aspirator, o 
mătură sau un făraş. 

Nu demult, zărise o foaie de hârtie îngălbenită prinsă pe peretele holului 
de la intrare, care se dovedi o listă cu programarea zilelor de curăţenie pe 
apartamente — deși anul, fără îndoială îndepărtat, era destul de greu de 
precizat. Şi pentru că mizeria o deranja în mod deosebit, Freyja se hotărî să 
abordeze problema în zilele desemnate apartamentului lui Baldur, în 
speranţa că-i va impulsiona şi pe ceilalți locatari să-i urmeze exemplul. Ar 
fi putut s-o ajute să-i câştige de partea ei, din moment ce doar câțiva se 
deranjau să o salute, iar ceilalți îi lăsau impresia că nimic nu i-ar fi bucurat 
mai mult decât să o vadă dispărând de-acolo. Însă planul ei eşuase. În timp 
ce ea muncea cu sârg pe holuri, vecinii ei se chiorau pe vizoare sau ieșeau 
să vadă ce naiba se întâmplă. Pe chipurile lor apăru uluire, ba chiar 
indignare sau milă când văzură aspiratorul. Cu siguranță că nu reuşi să 
câştige puncte bonus sau prăjiturele pentru efortul depus şi puţină lume 
aprecia curăţenia de pe hol sau faptul că rampa de evacuare a gunoiului era 
în sfârşit deblocată. În ciuda acestui lucru, ea era hotărâtă să se ţină de acea 
rotaţie antică și făcea curăţenie de câte ori îi venea rândul. 


Dar dacă, la venirea primăverii, va începe să facă şi în grădină curăţenie, 
atunci probabil că vecinii ei vor pierde chiar şi bruma de respect pe care o 
aveau pentru ea. Însă, în felul ăsta, măcar va fi sigură că ea și Molly vor 
avea un petic de iarbă doar pentru ele. Ceilalţi locatari păreau că preferă să 
rămână înăuntru pe timpul zilei. Așa că ea ar putea instala o masă şi nişte 
scaune, ca să se lase scăldată de razele soarelui lângă o ceaşcă de cafea, în 
timp ce Molly ar putea să adulmece pământul în căutarea locului perfect în 
care să-şi facă nevoile. Întoarsă cu spatele la clădire, Freyja chiar s-ar putea 
păcăli că locuieşte într-un loc diferit, ceva mai atrăgător, ceva mai curat. 

Dar mai era mult până la vară, presupunând că vor avea parte de una, şi 
nimeni nu îndrăznea să încerce să stea afară în acest moment al anului. 
Freyja era gata să sară în sus de bucurie când Molly îşi termină în cele din 
urmă treaba, permițându-i în sfârşit să plece la serviciu. La Casa Copiilor 
cel puţin era cald şi aveau şi cafea bună. Prin ferestrele apartamentului lui 
Baldur pătrundea frigul, iar cafetiera părea incapabilă să mai producă o 
cafea cât de cât decentă. Dacă vremea n-ar fi fost atât de cumplită, s-ar fi 
dus la magazinul cu produse electrocasnice pentru a-și cumpăra una nouă. 
Cum dracu” va izbuti ea să-și schimbe modul de viaţă dacă permitea ca un 
pic de vânt şi nițică zăpadă să se interpună între ea şi o ceașcă de cafea bună 
şi caldă? 

Deschise uşa Casei Copiilor şi auzi glasuri, care încetară însă aproape 
instantaneu. Freyja decise că acum ar fi momentul să încerce iar să discute 
cu Sólveig. Când venise ceva mai devreme, Sólveig avea o întâlnire cu un 
copil, în timp ce pe Freyja n-o țineau ocupată decât nişte sarcini 
neînsemnate, precum citirea evaluărilor şi rapoartelor anuale ale centrului. 
O enerva teribil faptul că rugămintea lui Huldar de a ajuta poliția o făcea să 
se simtă ca şi cum ar fi câştigat potul cel mare la loterie. El era ultimul 
bărbat din lume cu care avea de gând să colaboreze, dar tot era mai bine 
decât să stea aici şi să se holbeze în gol. Avea nevoie de ceva care s-o țină 
ocupată, de un scop în viaţă. Curăţenia în spaţiile comune ale blocului o 
dată la două luni nu era suficientă. 

Reușşi să o prindă pe Sólveig atunci când se afla în biroul ei. Faptul că un 
angajat cu jumătate de normă avea un birou mai mare și mai bine echipat 
decât al Freyjei spunea multe, însă, fără a se lăsa tulburată de acest lucru, își 
impuse să se ocupe de ce anume o adusese în primul rând aici. 

— Aş vrea să schimbăm câteva vorbe, dacă se poate. Vreau să aflu 
câteva informații despre un băiat care a fost trimis la tine în urmă cu zece 


ani şi, posibil, chiar şi cu câțiva ani mai devreme. 

— Zece ani? 

Sólveig se încruntă, făcând să-i apară patru cute adânci pe frunte. Ca de 
obicei, părul ei cenușiu era prins într-un coc strâns, însă nimic altceva din 
aspectul ei nu indica severitate. Cămaşa de un galben-deschis avea nasturii 
încheiați strâmb, iar bluza lungă tricotată, de culoare maro, îi atârna aiurea 
de pe umerii largi. 

— Doamne, nu cred că-mi pot aduce aminte de nişte chestii din urmă cu 
atâția ani. 

Smuci din mână, invitând-o pe Freyja să intre. Brăţările îi zornăiră. 

— Ia loc, totuşi. Mă văd nevoită să recunosc că m-ai făcut curioasă. 

Cămașa Freyjei era încheiată aşa cum trebuie, iar hainele atârnau drept 
pe ea. Pe lângă Sólveig, se simţea sclivisită, la fel cum se simţea atunci 
când făcea curăţenie în bloc; ca un cap-pătrat care ia viaţa prea în serios și 
ratează toate distracțiile. Psihologul din ea se întreba tot timpul dacă ăsta 
era adevărul. Poate că era timpul să o lase mai moale, să trăiască clipa, chiar 
dacă, în trecut, astfel de momente avuseseră consecinţe dezastruoase. Sosise 
vremea să o ia mai uşor, fie şi pentru a înfiripa iar o legătură cu cineva. 
Venea weekendul, aşa că trebuia să-şi smulgă prietenele din culcușuri şi să 
iasă în club. lar a doua zi avea să-şi care mahmureala în oraș pentru a-și 
cumpăra o nouă cafetieră. Primul pas al importantei misiuni care va duce la 
recăpătarea propriei sale vieţi. Lângă o ceaşcă de cafea decentă, s-ar putea 
cuibări pe canapea şi ar putea frunzări ofertele de a preda la universitate, din 
toamnă. 

— Poate încă n-ai aflat, dar mi s-a cerut să ajut poliția în legătură cu un 
caz mai ciudat, care are legătură cu băiatul în cauză. 

În timp ce Freyja îi relata lui Sólveig trista poveste a băiatului, observă 
că, pe fruntea femeii, cutele se adânceau din ce în ce mai mult. Era limpede 
că Sólveig nu ştia nimic despre ancheta poliției, ceea ce însemna că 
directoarea nu suflase nicio vorbă. Pe Freyja o surprindea acest lucru, dat 
fiind că proiectele la care lucrau membrii echipei erau discutate în mod 
deschis între pereții Casei Copiilor. 

Poate că aceste cazuri ale ei nu mai erau suficient de importante pentru a 
merita discutate. Proaspăt recăpătata încredere în sine cu privire la planurile 
pentru weekend se diminuă niţel, dar Freyja îşi impuse să se concentreze la 
ceea ce conta cu adevărat. 

— Din spusele directorului, Thröstur a fost trimis pentru a i se stabili un 


diagnostic de bază, însă avea impresia că tu deja te mai întâlniseși în 
prealabil cu băiatul. Şi că era posibil să-l fi tratat şi mai înainte, deşi nu era 
sigur de acest lucru. 

— O, dar să ştii că a trecut ceva vreme de-atunci. 

Sólveig scutură din cap. Părea că-şi stoarce creierii pentru a-şi aminti de 
băiat, strângând din ochi şi strâmbând din buze în același timp. 

— Nu, nu-mi aduc aminte de niciun Thröstur, spuse ea, apoi zâmbi, 
luminându-se la față. Deci, cel puţin nu se poate să fi fost vorba de ceva 
serios. De obicei, îmi aduc destul de bine aminte de cazurile dificile, în timp 
ce problemele banale, dacă le poţi spune aşa, au tendința să mi se şteargă 
din memorie. E de mirare că nu luăm toţi antidepresive, de fapt. 

Femeia surâse din nou, scoțând la iveală un şir de dinți care numai 
perfecţi nu puteau fi numiţi. Și la surâs s-ar mai fi putut lucra niţel, căci 
ochii rămâneau neatinși de el. Freyja strânse din dinți la fel de nesinceră. 

— La acea vreme, şcolile trimiteau mulţi copii la tine pentru a-i 
consulta? 

— Depinde ce vrei să spui prin mulți. 

Sólveig renunță la surâsul acela fals şi adoptă în schimb o mină ce 
sugera că e plictisită de viaţă. Freyja pierduse şirul ocaziilor în care-și 
văzuse colegele adoptând exact aceeași expresie, lucru care o scotea din 
minţi uneori. Era expresia pe care o afişau, aparent fără să vrea, atunci când 
discutau între ele, ca pentru a sublinia cât de tare se săturaseră de toate acele 
cazuri dureroase şi cât de prost erau plătite pentru a înghiți aşa ceva. Poate 
că ar trebui să le ia şi pe ele atunci când se va înscrie la cursul de 
management al finanţelor? 

— Bine, chiar şi un singur copil cu probleme ar trebui să fie prea mult, 
adăugă Sólveig, părând încă precaută. 

— Probleme vor exista întotdeauna, zise Freyja, refuzând să-i intre în 
Joc. Obişnuiai să consulți mulți copii pe vremea aceea? 

Sólveig nu părea tulburată de tonul tăios al Freyjei. 

— Da, se poate spune şi așa. 

Surâsul nesincer își făcu din nou apariția. 

— Aveam cabinetul meu şi colaboram pe partea de consiliere 
psihologică cu patru şcoli. Dar nu stabileam decât diagnostice de bază 
pentru copiii şi adolescenţii cu probleme. Dacă se ajungea la concluzia că 
au nevoie de tratament, atunci erau trimişi mai departe, de obicei către cei 
de la Departamentul de Psihiatrie pentru Copii şi Adolescenţi. Rareori am 


intrat în contact cu ei, deci nu sunt surprinsă că nu-mi mai amintesc de acest 
Throstur. 

— Chiar aşa? Am înţeles că l-ai tratat şi înainte de-a fi trimis de școală la 
tine. Directorul n-a precizat ce vârstă avea pe atunci băiatul, dar, în cazul 
ăsta, ar fi trebuit să faci mult mai multe decât să stabileşti un diagnostic de 
bază. 

— Mă tem că am uitat complet de el. O fi de la bătrâneţe. 

Sólveig afişă din nou zâmbetul ei iritant, care însă dispăru atunci când 
Freyja nu muşcă momeala. 

— O să te anunţ dacă-mi amintesc ceva. 

— Chiar te rog! zise Freyja, pregătindu-se să se ridice. Oricum, presupun 
că poliţia va dori să discute cu tine despre băiat și despre acea perioadă din 
viața lui. Probabil că există nişte rapoarte pe care va trebui să le cauţi. Încă 
mai lucrezi cu jumătate de normă pentru şcoli, nu? 

— Da. Dar mă îndoiesc că acel raport încă mai există. 

Răspunsul ei fu parcă prea prompt. 

— Mă rog, aş fi surprinsă dacă l-am mai găsi. 

— Chiar aşa? 

Freyja rămăsese pe scaun. 

— Cumva înregistrările sunt distruse după un anumit număr de ani? 

— Nu, o contrazise Sólveig, evitând să întâlnească privirea Freyjei. 
Adică, nu ştiu. 

Părea prinsă pe picior greșit, aşa că încercă, stângaci, să dreagă 
busuiocul. 

— Doar că zece ani par pur şi simplu o viață de om, nu mai spun de 
întâmplări care sunt şi mai vechi de-atât. Sigur că e posibil ca raportul meu 
despre băiat să mai existe încă pe undeva în sistem. Dar având în vedere 
numărul de cazuri cu care avem de-a face, cred că e puţin probabil să mai 
existe. Asta am vrut să spun, de fapt. 

— Înţeleg. 

Freyja se întreba dacă să mai insiste cu discuţia aceasta sau să se întoarcă 
la ea în birou. Să-şi termine treburile, apoi să-şi petreacă restul zilei 
navigând pe internet. Şi-ar putea crea un cont pe Tinder, aşa cum o tot bătea 
la cap fratele ei. El așa cunoscuse o mulțime de femei care nu păruseră 
deranjate de faptul că se afla în spatele gratiilor. În concluzie, ea, care era 
liberă ca pasărea cerului, de ce nu ar avea şanse? Dar în loc să se ridice și să 
plece, Freyja se hotărî să nu o lase pe femeie să scape aşa uşor. Pur și 


simplu nu avea cum s-o lase pe Sólveig să scape cu toate balivernele pe care 
1 le îndrugase. 

— Nu. De fapt, ştii ceva? Eu chiar nu pricep. Ce treabă au toate aceste 
schimbări cu acel raport? Se presupune că toată lumea trebuie să păstreze 
rapoartele întocmite, la fel cum se procedează cu dosarele pacienților. Doar 
pentru că sistemul de stocare a dosarelor a fost modernizat nu înseamnă 
neapărat că toate documentele existente au fost distruse. 

— Nu, sigur că nu. Vorbesc prostii. Sigur că dosarele trebuie să se afle 
pe undeva. Doar că eu nu sunt familiarizată cu toate procedurile. Eu 
întocmesc rapoartele, dar apoi nu mai am de unde să ştiu ce se întâmplă cu 
ele după ce au fost procesate. Cei de la școală nu au şi ei un exemplar al 
raportului? 

— Directorul pretinde că n-a primit niciodată un raport final, ci doar un 
rezumat succint. Nu ţi se pare oarecum neobișnuit acest lucru? Şcolile n-au 
voie să vadă dosarele cu bolile mintale ale copiilor. 

— Sigur că nu. Probabil că el a primit un simplu rezumat al concluziilor 
relevante pentru şcoală — dacă sunt necesare măsuri speciale pentru a se 
putea descurca aşa cum trebuie cu situația băiatului. Creierul meu încă nu s- 
a trezit aşa cum trebuie. Scuze că par aşa distrată. Am avut o dimineață 
destul de solicitantă. Îmi pare rău că nu te pot ajuta mai mult! 

Sólveig scoase un oftat greu și afișă din nou expresia aia ce voia să 
sugereze că-i sătulă de viaţă, însă Freyja refuză să se arate înțelegătoare. 

— Mi-ai putea permite să văd eu rezumatul, din moment ce directorul 
consideră că ar putea da până la urmă de el. Până când dosarul complet îşi 
va face apariția, rezumatul tot ar fi mai bun decât nimic. 

Sólveig păru prinsă pe picior greşit, deşi se străduia să-şi revină. Freyja 
avea impresia că femeia din fața ei căuta în zadar să găsească scuza 
potrivită pentru a o refuza. 

— Da, sigur. Cum să nu. Presupun că ar fi bine. Vreau doar să-mi 
reîmprospătez memoria, pentru a-mi aduce aminte mai bine de caz și a fi 
sigură că nu încalc clauza de confidențialitate. Spre sfârşitul săptămânii ti-ar 
conveni? 

Freyja se ridică de pe scaun. 

— Presupun că va trebui să mă conformez. Mă aştept ca poliția să te 
abordeze direct pe tine în legătură cu celelalte dosare. Sau să se adreseze 
direct Departamentului de Psihiatrie pentru Copii și Adolescenţi. Cineva de 
la spital ar trebui să ştie cum funcţionează sistemul de arhivare şi cum să-l 


acceseze. Nu cred că poliţiştii vor încerca să le citească ei înşişi — probabil 
că-ţi vor cere ție să te uiţi peste ele. Sau mie, de fapt. 

— Oricum va fi, vom vedea ce şi cum. 

Brăţările femeii zornăiră din nou în timp ce se întorcea spre calculator și- 
şi așeza mâinile cărnoase pe tastatură. 

— Mersi că m-ai anunţat! 

Atenţia Freyjei era distrasă de furtuna care vuia dincolo de fereastră. 
Urgia de afară reflecta perfect starea ei de spirit din clipa de faţă. 

° 

Freyja încă nu găsise pe Tinder niciun profil care să i se potrivească, în 
afară de unul singur, care spera să nu se pună la socoteală. Dăduse peste un 
bărbat cu care se părea că se potriveşte destul de bine şi care se arătase 
interesat de ea. Însă atrăgătorul tip de 30 de ani se dovedi a fi un băiat de 
doar 19 ani, după cum îi dezvăluise într-un mesaj în care o întreba dacă-i o 
bunăciune matură în căutarea unei partide de sex cu cineva mult mai tânăr. 
Dacă da, el se arăta disponibil. 

Întâmplarea nu reugi deloc să-i îmbunătățească starea de spirit. În loc să-i 
dea o replică usturătoare cum că femeile de treizeci şi ceva de ani nu sunt 
chiar atât de disperate, ea nu făcu decât să șteargă mesajul. Doar ea era de 
vină dacă cei mai potriviți celibatari din Islanda nu prea se înghesuiau să o 
întâlnească. Profilul pe care şi-l alcătuise era destul de neinspirat — nu 
făcuse decât să aleagă majoritatea cuvintelor ce alcătuiau profilul altei 
femei, iar drept poză de profil o alesese pe cea de pe intranetul de la birou. 
Camera de la telefonul ei se stricase şi descărcase deja pe calculator toate 
pozele din telefon, pentru a-i elibera memoria. De ce oare totul îi mergea 
prost în ultima perioadă? 

Exact în acea clipă primi o avertizare sonoră că cineva îi apreciase 
fotografia. Acest lucru avu darul să-i alunge încruntătura, dar entuziasmul i 
se stinse subit când văzu cine era: Huldar. Cum dracu” dăduse peste ea? De 
ce nu verificase dacă nu cumva are și el cont, înainte de-a se înscrie? Ar fi 
trebuit să-şi imagineze. Freyja oftă. Care-ar fi şansele ca el să fie primul 
bărbat peste care să dea când va ieşi weekendul acesta în club? Enervată de 
această idee, îşi şterse contul şi ieşi de pe site. Măcar de şi-ar fi putut scoate 
şi calculatorul din priză. 

În loc să cedeze acestui impuls nociv, preferă să se holbeze morocănoasă 
la ecran, în căutarea a ceva care să n-o enerveze și mai tare. Avea mintea 
golită de orice gând. Peisajul pe care-l alesese ca wallpaper pe monitor abia 


se mai putea vedea din cauza nenumăratelor fişiere pe care le salvase pe 
desktop, ca o sfidare la adresa şefului de la IT. Acum, acele fișiere nu-i mai 
erau de niciun folos, deoarece cazurile respective fuseseră demult închise. 
Avea de ales între o nouă sesiune de navigare pe internet, revizitând site- 
urile obişnuite, în speranța că pe ele vor apărea noutăţi mai iute decât reușea 
ea să le citească, şi holbarea în gol la ecran, încercând să găsească motivul 
pentru care viața ei o luase aşa de rău la vale. A treia opţiune era să-şi pună 
mintea la contribuţie pentru a rezolva enigma ciudatei reacții a lui Sólveig. 

Opţiunea aceasta avu câştig de cauză și, fără să se mai deranjeze să se 
întrebe dacă este sau nu autorizată să o facă, Freyja accesă intranetul 
Agenţiei pentru Protecţia Copilului. Mai întâi, căută codul numeric personal 
al lui Thrâstur Agnesarson. Cu toate că habar n-avea dacă rapoartele 
întocmite de psihologii şcolari ajunseseră sau nu aici, nu strica deloc să le 
caute. Dacă îngrijorarea ei din cauza copilului era într-adevăr întemeiată, 
probabil că fusese consultat în continuare, iar în acest caz, ea va reuși să-l 
găsească în sistem. 

Ştia foarte bine că toate căutările lăsau urme, așa că se aștepta să fie 
întrebată de ce căutase vechile dosare ale unui tânăr care nu era unul dintre 
pacienţii săi. Perspectiva nu-i dădea motive de îngrijorare; erau şi avantaje 
atunci când te aflai în subsolul scării ierarhice — n-ar fi căzut de sus. În plus, 
se putea folosi oricând de ancheta poliției drept scuză. Nu trebuia să afle 
nimeni că nu 1 se ceruse să caute acele rapoarte. Dacă-l citise aşa cum 
trebuie pe Huldar, el avea să o susțină. 

Brusc, îi păru rău că-şi ştersese contul de pe Tinder, în loc să-i aprecieze 
şi ea fotografia şi să-i scrie un mesaj politicos, în care să-i explice că nu e 
interesată de el. Prea târziu acum. 

Codul numeric personal scoase instantaneu la iveală numele lui Thrâstur 
şi o dată care indica momentul în care fusese pentru prima dată înregistrat 
în sistem. Data respectivă se potrivea cu ce le spusese directorul: decembrie 
2005, adică prima programare făcută de şcoală după ce-l primise pe elev. 
Însă a doua înregistrare o făcu pe Freyja să ridice din sprâncene, crezând că 
trebuie să fie vorba de o greşeală. Aceasta data din 2001 și se referea la 
Thrâstur Jónsson, nu la Throstur Agnesarson. Dar totuşi, când le compară 
codurile numerice personale, ea descoperi că e unul și acelaşi. La un 
moment dat, între 2001 şi 2005, băiatul încetase să folosească numele de 
familie al tatălui şi începuse să-l folosească în schimb pe cel al mamei. 

Deci directorul avusese dreptate: Throstur ajunsese în atenția sistemului 


încă din 2001, când ar fi trebuit să aibă opt ani. Ar fi fost interesant de aflat 
dacă Sólveig se ocupase de cazul său în ambele rânduri sau doar a doua 
oară. Cuprinsă de entuziasm, Freyja lansă o căutare a cazurilor care aveau 
legătură cu codul numeric personal al lui Thrâstur. Spre iritarea ei, căutarea 
nu avu niciun rezultat. Se părea că Sólveig avusese dreptate: înregistrările 
vechi, chiar și cele digitale, se puteau rătăci. 

Freyja se juca cu mouse-ul. Cum avea să dea de acele cazuri? Un gând 
lipsit de etică i se ivi în minte, nedemn şi nedorit, dar foarte insistent. Era 
posibil ca Sólveig să fi intrat în sistem după discuţia lor şi să fi şters 
înregistrările? Apoi să procedeze la fel şi în cazul raportului pe care-l 
întocmise ea însăşi, oriunde ar fi fost acesta arhivat? Nu, era imposibil... 

Freyja îşi puse căștile şi-l sună pe şeful de la IT al celor de la Agenţia 
pentru Protecţia Copilului. În timp ce aştepta să-i răspundă, îi privi lipsită 
de interes poza urcată pe site în încercarea ca membrii agenţiei să reuşească 
să se recunoască unul pe altul când se întâlneau în persoană, deși lucrau în 
colțuri diferite ale ţării. Exista teoria că dacă îți imaginezi că discuţi cu o 
persoană din carne şi oase, tonul conversației ar putea fi mai amabil. Ca şi 
cum te-ai putea îndoi că stai de vorbă cu o persoană reală. Tipul de la IT 
părea să nu fi fost conștient că 1 se face o poză. Dacă era înscris pe Tinder, 
Freyja spera că nu aceasta era poza lui de profil. 

— Ţi-ai curăţat desktopul de foldere nedorite? fu prima lui replică. 

— Da, minți ea fără să clipească. Care este regula în privinţa dosarelor 
clienților noştri care sunt introduse în sistem — ar putea cineva să le şteargă 
de capul lui? 

— Da, ar putea. Dar cine să facă aşa ceva? întrebă el, apoi se opri. Ai 
şters cumva ceva accidental? 

— Nu, sigur că nu. Am căutat nişte dosare despre care ştiu sigur că ar 
trebui să existe, numai că pur şi simplu au dispărut. 

— Eşti sigură că s-au aflat acolo? 

— Da, trebuie să fi existat pe undeva. Codul numeric personal al 
clientului respectiv există şi am găsit două cazuri referitoare la el, numai că 
nu este niciun dosar. Nici măcar unul singur. Nu e cam ciudat? 

— Ba da, presupun că da. Doar dacă nu cumva n-au existat de la bun 
început. 

— Sunt destul de sigură că au existat la un moment dat. 

Freyja se opri o clipă, apoi adăugă: 

— Ai putea verifica pentru mine dacă, la un moment dat, s-au aflat în 


sistem? Ieri, de exemplu? 

— Ieri? 

— Da, de exemplu. Sau săptămâna trecută. Sau chiar şi anul trecut. Cum 
doreşti tu. Dar ieri ar fi cel mai bine, preciză ea, apoi îi dădu codul numeric 
personal al lui Throstur. 

— În regulă. Am să arunc un ochi. Aşteaptă o secundă. 

Freyja rămase surprinsă de cât de uşor îi fusese să-l convingă. 

— Mersi! Îţi rămân datoare. 

— Stai liniştită. Sunt şeful de la IT. Sunt obişnuit să primesc tot felul de 
cereri stupide. 

Freyja nu comentă nimic. Drept răzbunare, îşi admiră fişierele de pe 
desktop, mulţumită că încă nu le ştersese. Până şi micile victorii precum 
aceasta îți pot îmbunătăţi starea de spirit. 

— Nu. Nu s-a aflat nimic aici ieri. Vrei să merg mai departe în timp? 

— Nu, e-n regulă. Mersi! 

Îi făcuse lui Sólveig o nedreptate. Dar asta nu schimba cu nimic faptul că 
era ceva putred la mijloc cu acest caz. Ceva era-n neregulă. 


Capitolul 7 


Mici ghivece ieftine din plastic erau aliniate pe pervazurile ferestrelor 
din sufragerie. Æsa renunțase de mult să mai spere că acele seminţe se vor 
lăsa la un moment dat păcălite că a venit primăvara. Când se apropie de ele, 
se convinse cu propriii ochi de justeţea ideii sale: nicio schimbare, nimic 
altceva decât pământ maroniu golaş. Poate că era mai bine aşa. Dacă micile 
plante aveau să răsară în cele din urmă, ea una n-ar fi ştiut ce să facă cu ele 
după ce ar fi depăşit spaţiul din ghivece. Iarna nu dădea semne că vrea să 
plece prea curând, deci n-avea cum să le planteze afară. Æsa nu ştia aproape 
nimic despre grădinărit. Se lăsase purtată de val după ce auzise două femei 
cu care lucra la consiliul local lăudându-se cu câți bani economisiseră 
crescându-și singure flori ornamentale din seminţe plantate de ele şi, 
molipsindu-se de la entuziasmul lor, se pusese şi ea pe treabă, la scurt timp 
după Anul Nou. Faptul că era sătulă până peste cap de capriciile unei ierni 
deosebit de aspre era principala cauză: pur şi simplu se lăsase amăgită de 
ideea unei grădini pline de panseluţe și gălbenele. Vara trecută nu-şi 
permisese să cumpere flori pentru a-şi mai anima şi ea niţel mica fâşie de 
teren de lângă casă. Însă acum i se părea că pur şi simplu aruncase banii pe 
geam. 

Æsa bătu în fereastra cea mare, apoi o întredeschise pe cea mică şi strigă 
la cei doi copii care se jucau afară: 

— Haideţi înăuntru! E gata masa. 

Înfofoliţi bine în glugi, căciuli şi fulare, se întoarseră să se uite la ea. Din 
obraji li se vedea o fâşie îngustă, de un roşu-aprins. Între cei doi copii se 
zărea o movilă — probabil un om de zăpadă, sau măcar baza lui. 

— Haideţi mai repede, altfel se răceşte mâncarea! 

Æsa adăugă ultimele cuvinte mai mult pentru vecinii lor, care ar fi putut 
trage cu urechea. N-aveau deloc mâncare caldă, la fel cum se întâmpla de 
obicei, asta dacă nu considerai că şi pâinea prăjită era mâncare gătită. N- 
avea rost să gătească ceva mai ambițios: copiii n-ar fi apreciat-o şi ei 
oricum primeau în fiecare zi de mâncare la grădiniță. La cină, preferau să 
mănânce pâine, skyr:* şi cârnaţi reci din ficat, aşa că de ce să intervină ea în 
rutina lor şi să schimbe acest aranjament care le convenea tuturor de 


minune? Se săturase să se supună regulilor impuse de alții de-a lungul 
anilor petrecuţi alături de Thorvaldur, care de fiecare dată avea o părere — 
invariabil, complet opusă — despre ce făceau ea sau copiii. Acum probabil 
că se bucura enorm că stă singur şi se poate comporta aşa cum vrea de 
fiecare dată. 

Karlotta şi Dadi începură să-şi facă cu greu loc prin zăpada depusă pe 
mica pajiște din faţa casei lor. Braţele le-atârnau pe lângă corp, iar mănuşile 
erau îngreunate de mici bulgărași de zăpadă lipiți de ele. Se îndreptau către 
ușa care dădea în sufragerie. Grădina fusese cea care o convinsese pe Æsa 
să cumpere acest apartament, deşi îi depăşea cu mult posibilitățile 
financiare. Salariul pe care-l primea era mizer, iar de când devenise mamă 
singură nu izbutise niciodată să rămână peste program şi să facă ore 
suplimentare, căci trebuia să aibă grijă de copii. Logic ar fi fost să cumpere 
un apartament la primul sau al doilea etaj, nu numai din punct de vedere 
financiar, ci şi pentru a evita să se teamă în permanenţă că vreun răufăcător 
nu trebuia decât să-i spargă geamul pentru a-i pătrunde în casă. Deşi îi 
plăcea să se bucure noaptea de aer proaspăt, de când se mutase aici nu 
putuse să doarmă niciodată cu fereastra deschisă. Ori de câte ori închidea 
ochii, își închipuia că un braţ pătrunde înăuntru ca să desfacă zăvorul. 
Astfel de griji n-o preocupaseră atunci când se lăsase cucerită de grădină. 
Nu se gândise decât la cum Dadi și Karlotta se vor juca afară, sub privirile 
ei vigilente. 

Când deschise uşa pentru a-i lăsa să intre, o pală de vânt îngheţat o izbi 
în plin. Preşul dinăuntru rămase acoperit cu zăpadă după ce copiii îşi 
scuturară hainele groase pe care le purtaseră afară. Mare parte ajunse însă şi 
pe parchet din cauza mișcărilor frenetice ale copiilor, însă Æsa nu se lăsa 
enervată cu una, cu două. Pe vremuri, Thorvaldur ar fi mormăit minute 
întregi din cauza băltoacelor de apă de pe podea. Fără să ridice un deget 
pentru a o ajuta să le curețe. 

Asta îi aduse aminte că Thorvaldur o sunase ceva mai devreme. De cinci 
ori, ceea ce însemna că era vorba de ceva important. Ea fusese la serviciu și 
nu-i trecuse prin cap să-i răspundă, dat fiind că telefoanele lui rar aduceau 
ceva bun. Nu voia să le permită colegelor ei să tragă cu urechea la cearta 
lor. 

— Mergeţi să vă spălați pe mâini şi apoi haideţi la masă. 

Æsa cară maldărul de haine ude în hol şi începu să le atârne pe umerașe 
pentru a se usca. Dădu la o parte încălțămintea, pentru ca zăpada topită să 


nu picure în ea. Telefonul îi sună în timp ce căuta un loc unde să atârne 
fesul cu Manchester United, pe care Thorvaldur îl adusese pentru Dadi când 
se întorsese de la o conferință în Anglia, cu o lună înainte ca ea să-l anunţe 
că vrea să divorţeze. Fesul era jerpelit și decolorat, dar Dadi refuza cu 
încăpățânare să poarte altceva. 

— Mami! Îţi sună telefonul. Ar putea fi tati. 

Dadi părea nerăbdător, însă ei îi era greu să-şi dea seama dacă ceea ce 
simţea băiatul era încântare pentru că tatăl lui voia să stea de vorbă cu ei sau 
încordare la gândul că va trebui să-i asculte iar cum se ciondănesc. Mă rog, 
o singură parte din ciondăneală, având în vedere că nici el, nici Karlotta, n- 
ar putea auzi ce spunea tatăl lor. Mai bine aşa. Bieţilor copii le era şi-aşa 
suficient de greu. 

— Nu răspunde! 

Æsa îndesă fesul în gluga celui mai apropiat hanorac, apoi se repezi în 
bucătărie, pentru a-i împiedica pe Dadi sau Karlotta să răspundă. Dar era 
deja prea târziu. Când ajunse la ei, Dadi stătea cu telefonul la ureche, cu o 
mină ce parcă sugera că parlamentul doar ce dăduse o lege care-i interzicea 
să-și mai sărbătorească ziua de naștere. 

— Dă-mr-l încoace! Dă-mi telefonul, Dadi! Acum! 

Regretă imediat că ridicase vocea, căci nu reușise decât să-l tulbure și 
mai tare. El îi dădu telefonul, ascultător. 

— Suntem la masă, Valdi. Nu mai poţi aștepta? 

Æsa încercă să vorbească pe un ton civilizat. Privirile copiilor erau fixate 
asupra ei. Rămăseseră amândoi acolo, nedorind parcă să ia loc la masă, deşi 
cina sărăcăcioasă îi aştepta deja în farfurii. În toată agitația, folosise vechiul 
nume de alint al fostului ei soţ, deși după divorţ, îşi impusese să nu-l mai 
numească niciodată altfel decât Thorvaldur. Chiar și în gând. 

— Dacă mi-ai fi răspuns la apeluri mai devreme, n-ar mai fi trebuit să te 
sun acum. 

Thorvaldur își permitea să-şi exprime furia, dat fiind că nu putea fi auzit 
de copii. De fapt, Æsa nu era sută la sută sigură că el s-ar fi deranjat să se 
abțină chiar şi în cazul în care copiii ar fi fost în faţa lui. La urma urmei, 
nici în trecut nu se deranja. Din fericire, păru că nu bagă de seamă neatenția 
ei în privinţa numelui său de alint. Ultimul lucru pe care şi-l dorea era să-l 
facă să creadă că încă mai simţea ceva pentru el. 

— Eram la serviciu. Ştii bine că nu-mi place să răspund la telefon în 
timpul orelor de program. 


— Doar nu vrei să zici că tocmai ce ai ajuns acasă? 

Tonul sarcastic îi era dureros de familiar. Æsa n-avea de gând să-i ofere 
satisfacția de-a afla cu ce se ocupase de când terminase munca: goneşte 
către grădiniță, pentru a evita o mustrare din cauză că iei copiii cu 
întârziere, mână-i prin înghesuiala din supermarket după alegerea celor mai 
ieftine produse, condu mașina până acasă, cară-i pe ei şi cumpărăturile până 
în casă, dezbracă-i de hainele de-afară, strânge masa, dă-le apă să bea, 
îmbracă-i ca să iasă afară să se joace, lasă-i afară în grădină, bagă rufe în 
mașina de spălat, pregăteşte ceva de mâncat pentru cină. N-avusese la 
dispoziție nici măcar un minut pentru a-i răspunde la telefon. Dar orice 
menționare a greutăților pe care le întâmpina ea în viaţa de zi cu zi ar fi fost 
o încântare pentru urechile lui, așa că era mai bine să-și țină gura închisă. 

— Ce vrei, Lhorvaldur? 

— Ce vreau? Vreau doar să ştiu dacă sunteți bine. Bine, nu tu, evident. 
De tine nu-mi pasă nici cât negru sub unghie. Doar de Karlotta şi de Dadi. 
Ei sunt bine, da? 

Æsei îi trecu brusc prin minte că Thorvaldur părea îngrijorat. Nu-şi 
amintea ca el să fi părut vreodată îngrijorat de ceva. lar acest lucru îi 
provocă fiori. 

— Ce vrei să spui? Sigur că sunt bine. De ce întrebi? S-a întâmplat ceva? 

— Nu, nu s-a întâmplat nimic. Voiam doar să ştiu. Thorvaldur tăcu 
brusc, apoi începu să vorbească pe un ton rugător, care părea cu totul atipic 
pentru el: 

— O să ai grijă de ei, da? 

— 'Thorvaldur, ce s-a întâmplat? Spune-mi! 

Ar fi trebuit să fie atentă ce vorbeşte. Karlotta şi Dadi o priveau cu ochi 
mari şi cu gura căscată. Încercă să nu-i alarmeze, adăugând cu un glas 
normal: 

— Aici e totul bine. Nu s-a întâmplat nimic. 

— Ai grijă de ei. Promite-mi! 

Ce dracu” se întâmplase cu vechiul Thorvaldur? Cu arogantul bărbat care 
era obişnuit să comande în stânga și-n dreapta şi în sus și-n Jos, şi care n-ar 
fi conceput în veci să se roage de cineva? 

— Am grijă tot timpul de ei. Nu trebuie să-ți promit ţie nimic. 

Răsucindu-se cu spatele la copii, Tisa ieşi grăbită din bucătărie şi vorbi 
în şoaptă, ca ei să nu o poată auzi: 

— Ce s-a întâmplat? I-a ameninţat cineva? 


Primul ei gând fu că Thorvaldur fusese ameninţat de unul dintre 
infractorii pe care îi băgase după gratii. 

— Dacă e aşa, trebuie să-mi spui şi mie. 

Îi venise acum rândul Æsei să se roage de el, reaşezând astfel relaţia lor 
pe vechiul făgaş. 

— N-am ce să-ți spun. 

Thorvaldur încercă, dar nu izbuti să vorbească pe tonul lui normal: 

— Absolut nimic. Ai grijă doar să le spui să nu discute şi să nu meargă 
nicăieri cu necunoscuți. 

Se opri, iar arogantul lui mod natural de-a se comporta reveni la normal. 

— Şi, data viitoare să-mi răspunzi! Serviciul tău nu are cum să fie atât de 
important încât să nu-ți poţi rupe două minute din timp ca să-mi răspunzi 
când te sun. 

Apoi îi închise telefonul în nas. 

e 

Luară cina în linişte. Æsa le-o tăie scurt copiilor când o întrebară despre 
ce vorbise cu tatăl lor şi, nemaigăsind alte subiecte de discuție, mâncară fără 
a mai scoate o vorbă. Ea însăşi era prea tulburată pentru a mai fi în stare să 
înveselească atmosfera. De fiecare dată când Karlotta şi Dadi erau cuprinși 
de un sentiment de nesiguranță, pofta lor de mâncare avea de suferit, iar ea 
trebuia să tragă de fiecare pentru a mânca tot ce aveau în farfurie. Se 
născuseră slăbuţi și nu avuseseră niciodată fălci bucălate, la fel ca alţi copii, 
şi dat fiind că nu fuseseră niciodată grăsuni, nu-şi permiteau să se ridice 
nemâncați de la masă. Semănau mult cu tatăl lor. Ţi-ai fi imaginat că-i 
concepuse el singur, dacă nu ar fi avut un temperament complet diferit de al 
tatălui lor. Erau blânzi şi rareori se îmbufnau. Spre deosebire de tatăl lor, 
care era complet opusul. Dar, cine ştie, poate că şi el fusese adorabil în 
copilărie? 

— Noapte bună! 

Æsa întinse mâna spre întrerupător în timp ce stătea în cadrul ușii. 
Aşezase o veioză cu un bec roşu pe noptiera dintre paturile copiilor, ca să 
aibă totuşi o sursă de lumină când se pregăteau de culcare. Lumina rozalie 
le anima feţele iţite de sub pilote, iar ochii lor mari o fixau cu atenție. 

— Noapte bună, mami! Promitem să nu ne suim în nicio maşină cu 
vreun bărbat rău, îi zise Karlotta cu ochi umezi. Şi Dadi promite. 

Surâzând la rândul ei, Æsa își dorea să nu-i fi avertizat pe copii despre 
străini chiar înainte de culcare. N-ar fi o surpriză să aibă coşmaruri la 


noapte. Dar ar fi de ajutor dacă i-ar asculta sfatul de aici înainte. 

— Nu sunt numai bărbați răi, scumpo. Există şi femei rele. Să ţii minte 
asta. 

Nu mai era nevoie să îi avertizeze că şansele ca o femeie să încerce să le 
facă rău erau insignifiante comparativ cu bărbatul rău din imaginația lor. Şi 
vor trebui să fie atenţi la toți străinii, fie ei bărbaţi sau femei. 

— Nu reuşeșşti întotdeauna să-ți dai seama dacă oamenii sunt răi doar 
uitându-te la ei. 

Ochii li se măriră și mai mult la auzul acestor cuvinte. 

— Dar destul cu asta. Somn uşor! 

Lăsă uşa întredeschisă un deget. 

După ce se asigură că ambii copii adormiseră, luă telefonul și-l sună pe 
Thorvaldur, insistând să îi spună ce naiba se întâmpla. I se părea normal să-l 
întrebe. Însă el nu-i răspunse; era clar că o pedepsea pentru că nu-i 
răspunsese mai devreme la telefon. Apelurile ei repetate nu avură niciun 
rezultat. Se duse la culcare la fel de nelămurită ca atunci când o sunase 
Thorvaldur. 

Somnul nu voia să vină şi cu cât o cuprindea oboseala mai tare, cu cât se 
zvârcolea şi se răsucea mai mult, cu atât i se înmulțeau grijile. De două ori 
se ridică din pat pentru a se convinge că ferestrele erau bine închise, iar 
lanţul de la uşă era bine pus. A doua oară, zări o mașină pe care n-o ştia 
parcată afară. Nu se afla acolo în urmă cu o jumătate de oră, când se 
ridicase prima dată din pat. Părea neagră sau albastru-închis în întunericul 
de afară, unul dintre modelele acelea care par toate la fel pentru cei care nu 
sunt absolut deloc interesați de mașini. Dacă ar fi trebuit s-o descrie, ar fi 
spus că arăta precum maşinile pe care le desenează de obicei copiii: cu 
patru roți, patru uşi, capotă şi portbagaj. Nu culoarea sau forma maşinii îi 
alimentau sentimentul de neliniște, ci convingerea ei că-n spatele volanului 
se afla cineva. Nu era sigură, însă imaginaţia ei începuse să completeze 
golurile, astfel încât, atunci când se trânti iar în pat, era sută la sută convinsă 
că acela din maşină privea direct spre fereastra casei lor. Sau, mai rău, către 
camera Karlottei şi-a lui Dadi. 

Mai târziu, când se trezi a treia oară şi se uită din nou pe geam, mașina 
dispăruse. 


Capitolul 8 


Două persoane înfofolte în haine jerpelite coborau treptele secției de 
poliție de pe Hverfisgata, una care părea uşor jenată din cauza costumului 
mototolit de pe ea pe care-l purtase şi ieri, cealaltă, îmbrăcată cu haine 
obişnuite, dar care probabil văzuseră şi vremuri mai bune. Niciuna nu era 
îmbrăcată pentru a se feri de vremea de afară, astfel încât începură să 
tremure în gecile subțiri imediat ce ieşiră din clădire. Datorită celor câțiva 
ani petrecuţi în cadrul poliției de patrulare, Huldar ştia că era acea oră din zi 
în care erau eliberați cei care-şi petrecuseră noaptea după gratii. Deşi nu 
cunoştea pe vreunul din vedere, bănuia că tipul cu blugi răpciugoși era un 
obişnuit al arestului, în timp ce bărbatul îmbrăcat ceva mai acătării era clar 
tipul arestat pentru prima dată, cel pe care șocul unei astfel de întâmplări îl 
va face să se gândească de două ori înainte de-a mai isca un scandal. Cel 
puţin aşa părea, dând roată cu ochii în jur, de teamă ca vreun cunoscut să fie 
martor la umilinţa lui. Celuilalt nici că-i păsa. Ba chiar mai zăbovi niţel pe 
trepte, pentru a-şi aprinde o țigară. 

Ambii dispărură învăluiţi de fulgii mari, care cădeau fără încetare. 

Huldar strivi ţigara într-un coş de gunoi şi urcă grăbit treptele. Nu era 
nevoie să-i ceară indicaţii polițistului de la recepție, ci doar îl salută dând 
din cap şi intră. Bărbatul pe care venise să-l vadă, Gudmundur Lârusson, se 
afla în acelaşi birou ca atunci când Huldar se înscrisese în poliție, și fără 
îndoială că în el va rămâne până la pensie. Ceea ce nu va mai dura mult. 
Uşa biroului era deschisă, dar Huldar ciocăni din bun-simţ înainte de a intra. 

— Am nimerit într-un moment nepotrivit? 

Huldar avu un adevărat şoc când Gudmundur ridică privirea spre el. 
Îmbătrânise. Scalpul pătat îi strălucea printre rarele fire de păr albe, iar 
pielea îi era acoperită cu pete maronii. Sprâncenele groase şi negre, care 
odinioară îi defineau chipul, erau acum decolorate şi zbârlite. 

— La dracu”! Huldar! Nu e. Chiar deloc. Intră, intră! 

Gudmundur se lăsă pe spate în scaun şi aruncă pixul cât colo. 

— Întinereşti pe zi ce trece, zise Huldar. 

Îi zâmbi fostului său şef şi-şi trase un scaun. 

— Prostii. La fel şi tu. Ce-ţi fac ăia acolo, la Comisariatul Naţional? 


— Mă epuizează, rânji Huldar. În ritmul ăsta, o să ajungem să avem 
aceeaşi vârstă. 

Gudmundur pufni. 

— E o vizită amicală? Vrei să-ţi aduc o cafea? Sau ai venit aici în interes 
de serviciu? În cazul ăsta, te poţi duce singur să-ţi iei una. 

— În interes de serviciu. Şi încă n-am plecat de aşa mult timp încât să uit 
cât de îngrozitoare e cafeaua voastră. Așa că nu-ţi face griji. 

— Îmi fac griji dintr-o mulţime de motive, însă cafeaua chiar nu se 
numără printre ele, zise Gudmundur împletindu-și degetele la ceafă. Hai, 
scuipă tot! Cu ce te pot ajuta? 

— Bună întrebare. 

Era un chin să repete povestea cu capsula timpului și motivul pentru care 
poliția desfăşura o anchetă, aşa că Huldar îi făcu un rezumat. În timp ce 
vorbea, sprâncenele albe ale lui Gudmundur se ridicau din ce în ce mai mult 
pe frunte. Huldar nu-şi dădea seama dacă era o reacție la povestea lui sau la 
faptul că-i irosea timpul cu un astfel de caz banal. Spera că nu era a doua 
variantă. 

— ... Şi-am observat că deşi Thrâstur n-are antecedente, pare totuși să fi 
avut ceva probleme cu legea pe vremea când era minor. Ceva datând din 
decembrie 2000, pe când avea opt ani, ceea ce e cam bizar. Sau cel puţin 
asta reiese dintr-un dosar din Sistemul de Informaţii al Poliției, pe care nu-l 
pot accesa. Presupun că e vorba despre el, deşi acolo a fost folosit numele 
de familie al tatălui său, nu al mamei, aşa cum o face acum. Oricum, codul 
numeric personal este același. Nu mi s-a mai refuzat vreodată accesul la 
astfel de cazuri, deci pesemne că-mi trebuie o permisiune specială pentru a-i 
vedea dosarul, poate pentru că era minor la acea vreme. lar asta presupune o 
mulțime de hârtii şi birocraţie. Deci, mă întrebam dacă n-ai putea tu 
consulta dosarul pentru mine, ca să mă scuteşti de o mare bătaie de cap. 
Fiind ofiţer superior, tu ar trebui să ai acces. 

Favoarea pe care i-o cerea nu era chiar atât de sinceră pe cât părea, dat 
fiind că anumiţi membri ai poliției fuseseră de curând trimişi în judecată, 
acuzaţi că accesaseră baza de date a Comisariatului Naţional de Poliție fără 
autorizație. Deşi aceştia fuseseră achitaţi, oamenii erau reticenţi și foloseau 
baza de date numai dacă nu aveau încotro. 

Gudmundur încuviință, dus pe gânduri. 

— Ai fi putut s-o faci tu însuţi dacă n-ai fi fost retrogradat. 

— Sunt perfect conştient de asta. Dar n-am ce face. Doar în astfel de 


cazuri îmi dau seama că-mi lipsește vechea poziție superioară, dar doar 
puţin, nu mult. 

Huldar spera că sinceritatea lui nu putea fi pusă la îndoială. 

Fostul său şef ridică din umeri. 

— Sper să nu te simți jignit, dar chiar am rămas surprins atunci când ai 
fost avansat. Mult mai puţin surprins am rămas atunci când ţi s-a dat şutul 
în fund. Deși nu mi-aş fi închipuit vreodată că ai să reziști atât de puţin. Ştii 
că ai depăşit recordul Islandei? Poate că şi pe cel european. Poate chiar şi pe 
cel mondial. Te-ai descurcat destul de bine, ce să zic. 

Zâmbetul îi pieri de pe chipul obosit. 

— E o ruşine că boii de aici s-au bucurat ca nişte copii. Tipi cu care ai 
lucrat şi tu. Dar eu nu m-am numărat printre ei. 

— Nici nu mi-am închipuit așa ceva. 

Poate că Huldar nu era cel mai bun şef din lume, dar ştia cum să 
aprecieze caracterul unui om. Nu avea nevoie să i se spună cu voce tare 
numele celor care se bucuraseră de eşecul lui. 

— Oricum, ce-ai zice dacă te-ai uita tu la acele rapoarte pentru mine? 

Gudmundur analiză posibilitățile în tăcere, ținându-şi capul plecat pe un 
umăr. 

— Ştii că lăsăm o urmă de fiecare dată când accesăm sistemul? Ce-am să 
le zic dacă mă vor întreba ce căutam? 

— Fii sincer. Eu te-am rugat să mă ajuţi cu acest caz. Toţi cei din cadrul 
departamentului meu sunt ocupați până peste cap, aşa că niciunul dintre cei 
care au acces nu-şi poate rupe din timp pentru asta. Ceea ce char e 
adevărat, să ştii. 

— Sunt ocupați cu cazul mâinilor retezate? 

— Da. 

Huldar se foi în inconfortabilul scaun rezervat oaspeților, ce ar fi trebuit 
aruncat de mult timp la gunoi. Gudmundur nu era genul de om care să ceară 
să-i fie înlocuit mobilierul din birou. Și, din ceea ce observase, nu era 
preocupat nici de cele mai recente reguli ale poliției cu privire la noul tip de 
cămașă pe care ar fi trebuit s-o poarte poliţiştii. 

— A aflat toată lumea? întrebă Huldar. 

— Toată cantina vorbeşte despre asta. 

— Presupun că e inevitabil. 

Huldar oftă. În cazul ăsta, nu mai era mult şi toată presa avea să afle 
despre cazul lor. Ceea ce era şi bine, şi rău. Rău pentru Erla, care va fi 


catalogată drept un anchetator incompetent în cazul în care investigația nu 
va fi rezolvată în următoarele zile; bine, pentru că ştirile vor avea ca rezultat 
ponturi despre deţinătorul mâinilor. Poate c-ar trebui să facă un apel la 
populaţie să ia legătura cu poliţia, dacă observă dispariția vreunei persoane. 

— Fi, dacă povestea deja a transpirat, nimeni nu se va mai putea îndoi de 
faptul că avem o groază de treabă de făcut — în felul ăsta, îţi vei putea 
justifica intruziunea în sistem. Asta dacă eşti dispus să-mi faci această 
favoare, bineînţeles. 

— N-ar fi fost mai bine să fi rămas împreună? Noi doi împotriva restului 
lumii? 

Gudmundur scoase un râs ca un lătrat, deşi nu părea amuzat. 

— Nu văd ce rău aş putea face. Dar să ştii că nu-ți printez nimic. Va 
trebui să citeşti totul de pe calculator. 

Lui Huldar îi convenea de minune. Îi citi codul numeric personal al lui 
Throstur şi privi cum Gudmundur îl tasta cu mare grijă. Numele apăru, fără 
a scoate însă la iveală vreo înregistrare sau orice altceva. În schimb, îi 
întâmpină mesajul „Acces interzis”, același lucru care i se întâmplase și lui 
Huldar. 

— Încearcă din nou. 

Obţinură acelaşi rezultat. Huldar se îndreptă în scaun, dezamăgit. 

— Același mesaj am primit şi eu când am încercat. 

— Ciudat. Mie nu mi s-a mai întâmplat niciodată până acum. Ai verificat 
şi arhiva poliției, nu? 

Arhiva era o bază de date cu informaţii generale despre toate plângerile 
care ajunseseră în atenția poliției. Existenţa ei atrăsese critici din partea 
unora, dat fiind că îi hpseau obişnuitele măsuri de protecție a datelor. Spre 
deosebire de Sistemul de Informaţii al Poliţiei, pentru arhivă nu existau 
reguli stricte de folosire; accesarea ei nu era înregistrată și era o chestiune 
ce ținea de noroc atunci când venea vorba despre ce tip de informaţii erau 
obținute în urma accesărilor şi dacă acele cazuri erau în continuare urmărite 
sau nu. Registrul conţinea nu numai numele infractorilor, ci şi ale martorilor 
şi ale altor persoane care veniseră pentru a da declarații. Nimic nu era şters 
pentru totdeauna. Acum existau în registru peste trei sute de mii de 
persoane, majoritatea decedate. Huldar căutase numele lui Throstur în baza 
de date, dar nu obținuse niciun rezultat. Se părea că predicțiile sumbre ale 
Freyjei despre cazierul său erau nefondate. 

— N-am găsit nimic acolo. Poate că el chiar nu s-a aflat vreodată în 


sistem? 

— N-are cum. În cazul ăsta, ar fi trebuit să întâmpinăm mesajul „nicio 
înregistrare în sistem”. Pare să fi ajuns în atenția poliției, însă înregistrarea 
a fost cumva modificată. Poate că s-a întâmplat atunci când informaţia a 
fost transferată de la un sistem la altul. Au fost upgradate de mai multe ori 
de când Throstur a împlinit 18 ani. 

— Şi asta ce înseamnă? Că s-a pierdut? 

Strângând din buze, Gudmundur încercă să limiteze căutarea doar după 
prenumele lui Throstur, dar nici așa nu obţinu vreun rezultat. 

— Mă aştept să existe totuși pe undeva o copie brută. Dar pentru asta va 
trebui să completezi totuşi niște formulare. Nimeni, oricâtă vechime ar 
avea, nu poate să intre în arhive şi să înceapă să-și vâre nasul peste tot. Eu, 
cel puţin, nu pot. 

Se lăsă pe spate în scaun, încruntat, semănând iar cu cel din tinereţe. 

— E ceva putred la mijloc cu acest caz. Mă întreb dacă nu cumva acele 
dosare au fost dinadins blocate. 

— De ce ar vrea cineva să facă aşa ceva? 

— N-am idee. Numele băiatului nu-mi sună cunoscut. Dacă ar fi fost 
celebru sau implicat în ceva important care să necesite punerea lui sub 
protecție, atunci aş fi recunoscut numele. Dar chiar nu-l recunosc. 

— Nici eu. 

Huldar îşi trecu degetele prin păr şi ajunse la concluzia că i-ar fi prins 
bine un tuns. Îşi notă în gând să facă ceva în această privinţă, înainte ca Erla 
să-i ordone să facă o vizită la un frizer. Nu-l atrăgea deloc ideea şi era 
convins că acelaşi lucru era valabil și în cazul ei. 

— Presupun că va trebui să formulez o cerere oficială pentru a consulta 
eu însumi dosarul, zise Huldar. 

— Da. Dar ştii destul de bine că ar putea dura ceva timp. Încep să cred 
că oamenii de la arhivă au devenit cam înceţi — la minte, mă refer. 

Gudmundur închise baza de date. 

— Dacă aş fi în locul tău, i-aş face o vizită băiatului. I-aş pune nişte 
întrebări, aş încerca să ghidez discuţia înspre trecutul lui. În felul ăsta, ar fi 
posibil să obţii răspunsurile cu mult înainte de-a căpăta acces la dosarul lui. 

Huldar încuviinţă din cap. l-ar fi plăcut să afle mai multe despre trecutul 
tânărului înainte de a-i face o vizită, însă acum chiar nu mai avea vreo 
şansă. 

— Mersi pentru ajutor! 


— Păcat că nu ţi-am putut fi de folos. Din nefericire, se pare c-a devenit 
o obişnuinţă în ultima vreme. 

Gudmundur ridică pixul şi se aplecă din nou asupra formularului care 
rămăsese necompletat pe birou. Nu ridică privirea în timp ce rosti: 

— Ţine-mă şi pe mine la curent. Nu prea se mai întâmplă des să-mi 
aterizeze pe birou ceva interesant. 

Huldar îi dădu asigurări că o va face, apoi își luă la revedere şi plecă. 
Încă nu era totul pierdut: era posibil ca Freyja să fi aflat ceva din dosarele 
Agenţiei pentru Protecția Copilului. 

. 

Clădirea dărăpănată îi reamintea lui Huldar de blocul hidos în care locuia 
Freyja, dar se abținu s-o spună. Probabil ei nu i se părea că cele două clădiri 
se asemănau. Nimeni nu ar fi bănuit că ea locuia într-o asemenea 
dărăpănătură. Ea sigur nu arăta ca şi cum ar fi dus-o rău cu banii. Părul 
blond şi-l ținea strâns într-o coadă la spate şi-i sclipea din cauza fulgilor de 
zăpadă topiţi. Pe haine n-avea nici măcar un singur fir de păr de câine, ceea 
ce o făcea să arate extrem de bine. Atât de bine, încât Huldar trebuia să facă 
un adevărat efort de voinţă să n-o soarbă din priviri. Ştia că ea n-ar fi 
apreciat acest lucru; încercarea lui de-a o aborda pe Tinder a părut că a 
determinat-o să-şi șteargă contul. El n-a întrebat-o nimic, iar Freyja, la 
rândul ei, nu a suflat vreun cuvânt. Unele lucruri e mai bine să rămână 
nespuse. Se mulțumise cu faptul că ea acceptase imediat să-l însoţească în 
încercarea de-a da de Thröstur, deși ar fi putut foarte bine să sugereze s-o 
lase pe mai târziu sau pe mâine. Probabil că fusese de ajutor şi faptul că, la 
telefon, îi spusese încă de la început despre povestea cu dosarele lipsă, mai 
ales că, din ce-i explicase şi ea, dosarele lui Thröstur lipseau şi din baza de 
date a Agenţiei pentru Protecţia Copilului. 

Se părea că Gudmundur avusese dreptate când îi spusese că e ceva 
putred la mijloc cu acest caz. 

— Şi locuieşte împreună cu mama şi sora lui? 

Freyja privea cu atenţie clădirea cu trei etaje. Era o întrebare retorică; 
Huldar deja o informase în privinţa situației lui Thrâstur. Tânărul nu se 
arătase prea nerăbdător să se întâlnească cu ei, dar, într-un final, îşi dăduse 
acordul. Lui Huldar i se păruse cam ciudat că Thrâstur nu-l întrebase ce 
vrea de la el, ci doar îl informase că mama şi sora lui nu aveau să fie 
prezente; iar dacă dorea să le întâlnească şi pe ele, n-avea decât să vină 
atunci când era vremea cinei. Huldar spera să se lămurească de ce ajunsese 


Throstur să creadă că el ar fi vrut să stea de vorbă și cu ele. 

— Am impresia că amărâții ăștia trei nu se descurcă prea bine, zise 
Freyja răsucindu-se pentru a-l privi pe Huldar. Mi se pare ciudat că el n-a 
dorit să vină la secție. Eu aşa aş fi făcut. 

Huldar îi zâmbi niţel tâmp. Era limpede că Freyja încă nu remarcase că 
blocul în care locuia ea nu era cu nimic mai bun decât ăsta. 

— A zis că nu are mașină. Presupun că n-a avut chef să meargă cu 
autobuzul pe o astfel de vreme. 

Freyja îşi dădu capul pe spate pentru a privi cerul acoperit de nori. 

— Nu mai ninge. 

Huldar se apropie de şirul de sonerii. Placheta din bronz şi micile 
butoane negre aproape sigur datau din anii şaizeci şi, o clipă, chiar se îndoi 
că soneriile încă mai funcționau. Poate că Thrâstur nici măcar n-avusese 
intenţia să-i lase să intre. Majoritatea butoanelor nu mai aveau etichete, dar 
unul dintre ele avea un mic bileţel îngălbenit pe care erau trecute numele lui 
Thrâstur, al mamei sale, Agnes, şi al surorii sale, Sigrún. Huldar apăsă 
butonul de două ori, apoi aşteptă. Se pregătea să-l mai apese o dată, când 
ușa scoase un bâzâit. 

Holul şi casa scărilor erau exact aşa cum se și așteptase: acoperite cu 
linoleum încrețit şi cu pereții coşcoviți. Mirosul de pişat de pisică se 
intensifica pe măsură ce urcau tot mai mult, însă din fericire se mai estompă 
niţel atunci când Throstur le deschise ușa apartamentului situat la etajul al 
doilea. 

Nu se prezentă și nici nu-i salută, aşa cum ar face oricine în mod normal. 

— Va trebui să vă grăbiţi, pentru că mă pregătesc să ies. 

Expresia lui nu era nici prietenoasă, dar nici ostilă. 

— Plec în cincisprezece minute. Nu vă acord nicio secundă în plus. 

Pe dosul mâinii avea tatuat cu tuş negru un cuvânt scris cu litere gotice 
pe care Huldar nu-l putu descifra, fiind întors cu susul în jos, deşi bănuia că 
e în latină, vreun citat clasic, despre care autorul său nu şi-ar fi putut 
imagina în veci că se va afla înscris pe un pumn islandez, cu mai mult de 
două mii de ani mai târziu. Când Thrâstur îi invită înăuntru, Huldar observă 
că avea un tatuaj similar şi pe cealaltă mână. Se potrivea perfect cu 
înfăţişarea lui de ansamblu: blugi negri şi strâmţi şi un hanorac cu un 
simbol anarhist, care nu făceau decât să-i accentueze constituția scheletică; 
cercei uriași în formă de tunel înfipți în lobii urechilor, piercinguri într-una 
din nări şi în peretele care le desparte. Părul negru era aranjat în așa fel încât 


să-l atârne de o parte şi de alta a feţei, în timp ce dinții pieptănului lăsaseră 
urme vizibile în stratul gros de gel pe care-l folosise. Huldar văzuse de prea 
multe ori variaţii ale unei astfel de mode în rândul slăbănogilor care simțeau 
nevoia să pozeze în țipi duri. 

Nu se deranjă să întindă mâna, ştiind că tânărul i-ar fi ignorat-o. 

— Eu sunt Huldar. Ea e Freyja. Vom încerca să terminăm repede. 

Thrâstur o luă înaintea lor, fără să-i invite să-şi atârne hainele în cuier. 
Huldar și Freyja stabiliseră din priviri că e cazul să-și scoată şi pantofii, 
deşi, la cum arătau plăcile de gresie maronii din hol, sigur vor fi nevoiți să- 
şi schimbe şosetele când vor ajunge acasă. Covorul cu modele de pe hol nu 
făcu decât să le confirme temerile. Arăta la fel de vechi precum 
apartamentul, iar țesătura de dedesubt se zărea în unele locuri, deşi, la o 
privire mai atentă, părea că fusese aspirat de curând. Poliţele ieftine și 
bufetele aliniate de-a lungul pereților fuseseră şi ele şterse de praf de 
curând. Huldar era gata să pună prinsoare că mama sau sora lui Throstur 
aveau grijă de gospodărie: un aspirator sau un pămătuf de praf nu prea se 
potriveau cu imaginea lui de punkist reciclat. 

— Puteţi lua loc aici, dacă vreți, deşi sunt sigur că vă pierdeţi vremea. 

Thrâstur le eliberă o fâșie de pe canapeaua aflată în fața unui enorm 
televizor cu ecran plat, nou-nouţ. Aruncă ce era pe ea într-un morman pe 
podea, apoi se aşeză şi el într-un fotoliu de lângă canapea. 

— Ştiu ce vreți să mă întrebaţi, dar nu-mi imaginez ce credeți că veți 
obține de la mine. Vreti să mă împiedicaţi să fac vreo prostie? Şi cum aveţi 
de gând să faceți asta? Răspunsul e că nu puteţi. 

Aşezat pe canapea, Huldar se gândea cum să-i răspundă. Nu-i trecuse 
prin minte că Throstur îşi va mai aduce aminte de scrisoare după atâta timp. 
Poate că cineva îi reamintise de ea. Huldar nu se putea gândi decât că 
directorul sau cineva de la școală ar fi putut da de el ca să-i pună întrebări în 
legătură cu scrisoarea. Oare Thrâstur chiar nu şi-ar mai fi adus aminte data 
exactă la care ar fi fost scoasă la iveală capsula timpului? Doar dacă nu 
cumva regretase că scrisese acea scrisoare, iar conştiinţa nu-i dăduse pace în 
tot acest timp. Nu era o noutate ca cineva care minţise în faţa judecătorilor 
să revină mulți ani mai târziu şi să mărturisească. Poate că același lucru era 
valabil şi în cazul băiatului. 

— Nu vrem decât să te întrebăm de ce ai scris scrisoarea şi cine sunt 
oamenii pe care i-ai pus pe listă? 

— Scrisoarea? 


Throstur era clar luat prin surprindere. 

— Ce dracu” vreţi să ziceți? 

— Scrisoarea pe care ai scris-o la şcoală, în urmă cu zece ani. Cea pe 
care ai pus-o în capsula timpului ce tocmai a fost dezgropată. Scrisoarea 
care conţine o listă cu inițialele unor persoane care ar trebui să moară anul 
acesta. 

— Eu... 

Thröstur se opri cu gura deschisă, ca pentru a mai adăuga ceva, apoi o 
închise din nou. 

Freyja îşi drese glasul şi aruncă o privire spre Huldar, înainte de-a 
interveni în discuţie. 

— Suntem absolut siguri că tu ai scris acele chestii în urmă cu mulți ani, 
deoarece erai furios, iar amenințările nu erau serioase. Eu sunt psiholog de 
copii ŞI ştiu că ei spun, scriu şi fac lucruri care... 

Nu-şi mai continuă ideea. 

Thrâstur strângea atât de tare mânerele fotoliului, încât nodurile de la 
mâini i se albiseră, scoțând în evidență fiecare detaliu al tatuajelor. Huldar 
crezu că distinge cuvintele ultio® pe mâna stângă şi dulcisi2. pe cea 
dreaptă, însă acestea nu însemnau nimic pentru el. 

— Psiholog de copii?! explodă Thrâstur cu o asemenea furie, încât 
cuvintele îi ieşiră pe gură însoțite de stropi de salivă. Nu eşti de la Agenţia 
pentru Protecţia Copilului? 

Freyja nu părea tulburată de această izbucnire. Era probabil obişnuită cu 
astfel de ieșiri. 

— Lucrez la Casa Copiilor, care este condusă de Agenţia pentru 
Protecția Copilului. Totuşi, nu am venit aici în numele lor, ci pentru a ajuta 
poliția. 

Dar aceste lămuriri nu avură niciun efect asupra lui Throstur. 

— leşii afară! zbieră el. N-am ce să vă spun. Tu — aţinti un deget osos şi 
lung spre Freyja — şi toți psihologii ăia şi căcaţii cu ochi de la Protecţia 
Copilului nu sunteţi decât nişte pizde nenorocite. Dacă ar fi după mine, v-aş 
tăia căpăţânile şi m-aș pişa în gâturile voastre. 

Huldar se ridică imediat în picioare. 

— Hai să mergem, Freyja. Încă un cuvânt ca astea şi-ţi pun cătușele, îl 
avertiză el cu glas ca de gheaţă, dar stăpânit, pe băiatul care făcea spume la 
gură de furie. Vrei să-ţi petreci noaptea în arest? 

Nările lui Throstur fremătau de fiecare dată când respira. 


— Ieşiţi afară! N-am ce să vă spun. 

Huldar îşi zise că nu avea rost să încerce s-o dea la pace cu el. Va trebui 
să-l cheme la secţie şi să continue să-l interogheze acolo. În timp ce furia lui 
Thrâstur părea îndreptată în principal spre Freyja şi spre meseria ei, Huldar 
o zori să iasă din cameră şi o urmă îndeaproape, rămânând între ea şi tânăr. 
Nu îi era teamă că va primi vreun pumn sau vreun picior de la prostovanul 
acela slăbănog, dar, în timp ce se îndrepta spre ieşire, îi trecu prin cap că 
Thrâstur ar fi putut să-i atace cu un cuţit. 

„Dacă sabia ţi-e prea scurtă, fă un pas înainte.:%” 

Poate că citatul în latină tatuat pe mâinile băiatului însemna ceva de 
genul ăsta. În orice caz, aveau de ce să-i ia în serios amenințările din 
scrisoare. 

Huldar se linişti abia după ce Freyja se încălță cu pantofii şi ieşi din casă. 
leşi și el, dar când Thröstur vru să trântească uşa în urma lor, Huldar întinse 
mâna şi-l opri. Cu o voce perfect stăpânită, îl întrebă: 

— De ce-ai crezut că am venit la tine? 

Thrâstur împinse uşa, însă Huldar era mai masiv, mai greu şi mai 
puternic. 

— Te-am întrebat de ce ai crezut că am venit aici? 

Cu faţa roşie din cauza furiei şi a efortului, Throstur mârâi: 

— Am fost destul de prost încât să cred că poliția va începe să-și facă 
griji pentru noi, acum că el a ieşit. Dar ar fi trebuit să-mi dau seama că nu 
era cazul. 

Distras o clipă de replica băiatului, Huldar slăbi apăsarea şi Thrâstur îşi 
împinse tot corpul în uşă, trântind-o în faţa lui Huldar. 

La ce dracu” se referise Throstur? Cine era „el? 

Lui Huldar îi sună telefonul. Pe ecran apăru un număr de la poliție. 

— Salut, sunt Gudmundur. Voiam să te pun în gardă: se întâmplă ceva în 
legătură cu cazul lui Thrâstur, despre care am discutat ceva mai devreme. 
Tocmai ce mi s-a cerut să dau explicaţii despre interesul meu față de el. S- 
au scurs numai două ore de când ai trecut pe la mine. Dacă aş fi în locul tău, 
n-aş spune nimănui că plănuiesc să stau de vorbă cu el. Şi ai grijă ce faci. 
Dumnezeu ştie de ce se poartă lumea cu mănuși cu băiatul ăsta, dar 
bănuiesc că motivul nu e prea plăcut. 

— Mersi pentru avertizare, dar e deja cam târziu. Chiar acum mă aflu în 
faţa ușii sale. Ne-a azvârlit afară la doar câteva secunde după ce ne 
aşezasem pe canapea. Cred că ai dreptate; e ceva putred cu acest băiat. Te 


sun eu mai târziu, dacă e OK. 
Închiseră şi Huldar vârî telefonul la loc în buzunar. Mai privi o dată 
vopseaua scorojită de pe ușă, apoi se grăbi să o ajungă pe Freyja din urmă. 
Ce naiba se petrecea? 


Capitolul 9 


Copilăria Freyjei şi a lui Baldur a fost departe de a fi considerată una 
normală. În primii ani trăiseră împreună cu tânăra lor mamă, care nu fusese 
chiar potrivită pentru acest rol, dar se străduise din răsputeri să-și împartă 
energia între cele două priorităţi ale sale — copiii şi distracţia. Cea din urmă 
îi provocase şi moartea, cu mult timp înainte să-i sosească vremea, iar 
Baldur şi Freyja fuseseră trimişi să locuiască împreună cu bunicii lor. Însă 
nici aceştia nu s-au descurcat prea bine. Nu doar că trăiau izolați şi erau 
inflexibili prin natura lor, dar erau amândoi pensionari şi, prin urmare, nu 
erau prea pregătiți să crească doi copii. Taţii copiilor erau taţii tipici de 
weekend, care făceau tot ce puteau pentru a-și îndeplini sarcinile, însă 
Freyja şi Baldur se convinseseră destul de repede că îndeplinirea unei 
datorii nu ţine loc şi de dragoste necondiționată. După moartea mamei, nu 
mai avusese cine să le ofere acea dragoste. Se mai aveau doar unul pe 
celălalt. 

Şi astfel crescuseră amândoi, fiecare după cum considerase de cuviinţă: 
Baldur, nesăbuit, cu respect limitat față de reguli și autoritate; Freyja, decisă 
să facă bine şi să nu se abată de la acest drum. Faptul că aveau taţi diferiți 
probabil că determinase aceste diferențe, deşi Freyja ştia că nu e chiar atât 
de simplu. Oamenii sunt produsul naturii şi al educației pe care o primesc, 
iar influenţa acestora este greu de prevăzut. În orice caz, ea şi Baldur 
semănau într-o anumită privinţă: amândoi erau mai tari şi mai rezistenți 
decât majoritatea celor din aceeaşi generație, rămânând neafectați de ceea 
ce viaţa alegea să arunce asupra lor. 

Aşa că Freyja se simţise complet nepregătită pentru reacția de acum. 
Încă se mai simţea afectată de vizita făcută lui Thrâstur. În ciuda situaţiilor 
pe care le întâlnise până acum în viață, nu era obişnuită cu violenţa, astfel 
încât se așteptase ca explozia verbală a lui Thrâstur să fie urmată de o 
ploaie de lovituri de pumni şi de picioare. Inima îi bătea în continuare cu 
iuțeală și biroul i se părea lipsit de aer, deşi fereastra era larg deschisă. 
Stătea nemişcată în frigul pătrunzător, în timp ce bileţelele post-it lipite de 
monitorul calculatorului fluturau precum nişte mici steaguri galbene. 

l-ar fi prins bine o băutură. Una tare. 


Explozia izbucnise parcă din senin. Abia ce începuse să vorbească, când 
totul se întorsese împotriva lor. Înainte de-a se alătura Casei Copiilor, ea 
asistase la numeroase interogatorii cu adolescenți problematici care se 
terminau când subiecţii își pierdeau controlul. Însă până în acel moment se 
porneau toate semnalele de alarmă: începeau să respire din ce în ce mai iute, 
se înroşeau, ridicau tonul și se foiau pe scaun. Era obişnuită să aibă ceva 
timp la dispoziție pentru a se pregăti. Thröstur se comportase complet 
diferit. Explodase ca şi cum cineva apăsase un buton. Având în vedere 
temperamentul instabil al tânărului, ea considera acum că au absolut toate 
motivele să-i ia scrisoarea în serios. Deşi părea puţin probabil că ar putea 
vâna şi ucide indivizii pe care îi trecuse pe acea listă în urmă cu zece ani, ea 
nu voia să-și închipuie ce ar fi fost capabil să facă dacă ar fi prins ocazia 
potrivită. 

În orice caz, persoana la care se referise Throstur prin „el” ar fi făcut 
bine să fie precaută. Înainte de-a se despărţi, Huldar îi spusese că va încerca 
să afle cine era „el” şi că îi va da şi ei de veste. Freyja îşi verificase 
telefonul, fără să fie nevoie, de mai multe ori şi se asigurase de două ori că 
nu era dat pe silentios. Îi era imposibil să se concentreze la articolul pe care- 
l scrisese pentru raportul anual al Casei Copiilor şi tot îşi pierdea şirul 
ideilor, căci gândurile o luau spre tânăr şi scrisoarea lui. Sólveig încă nu-i 
furnizase autorizarea, ceea ce însemna că nu putea cere raportul de la 
şcoală. Când Freyja aruncase o privire ceva mai devreme, biroul lui Sólveig 
era întunecos şi pustiu. Faptul că nu cunoștea povestea lui Thrâstur o frustra 
atât de tare, încât pur și simplu nu se mai putea gândi şi la altceva. 

Dacă va continua în acest ritm, va petrece jumătate din noapte aici. 
Raportul trebuie predat mâine-dimineaţă, şi ar fi bine să respecte termenul- 
limită. Avea destule probleme pe cap şi fără să fie ea cea responsabilă 
pentru întârzierea publicării acestui raport. Ca lucrurile să stea și mai rău, 
Molly era singură acasă, așteptând cu nerăbdare să fie hrănită şi scoasă la 
plimbare. Dacă întârzia, câinele era în stare să roadă şi celălalt braţ al 
canapelei rămas întreg. Primul deja plătise scump după ce Freyja se văzuse 
nevoită în toamnă să rămână până târziu la serviciu. 

Oftă cu gândul la Molly. Nu asta era viaţa la care visase pe când era doar 
o copilă. Fanteziile ei din adolescenţă nu avuseseră nimic de-a face cu 
raporturi anuale, avertismente formale şi dificultăți de concentrare. Şi chiar 
dacă îşi imaginase că va avea şi un câine, acesta ar fi fost unul alb, mic și 
drăguţ, nu o bestie cu pete maro, care să bage toată lumea în sperieţi. 


Telefonul sună, iar Freyja aproape că-l scăpă pe jos când se repezi la el 
nerăbdătoare. 

— Freyja, şopti ea cu răsuflarea tăiată. 

— Numele Jón Jónsson îți sună cunoscut? o întrebă Huldar fără niciun 
preambul. 

— Jon Jónsson? E o glumă? Există vreun alt nume mai des întâlnit decât 
ăsta în Islanda? 

— Nu, probabil că nu. 

— Ştiu câteva persoane cu numele Jón, ba chiar mai multe, dacă luăm în 
considerare şi al doilea prenume. Dar nu-mi amintesc numele lor de familie, 
deşi probabil că unele se numesc şi Jónsson. 

— Nu mă refer dacă le cunoşti personal. Ştii cumva dacă numele Jón 
Jónsson are vreo legătură cu Casa Copiilor sau cu alte cazuri de care te-ai 
ocupat tu personal? 

— Ce? 

Întrebarea o luase complet prin surprindere. 

— Nu. Nu pot răspunde afirmativ. 

Abia ce terminase de rostit ultimul cuvânt, când realiză despre ce era 
vorba. Un fior rece îi străbătu şira spinării. 

— Doar nu vrei să spul...? 

— Ba da, o întrerupse Huldar. A fost eliberat din închisoare cu mai puţin 
de o săptămână în urmă. 

În receptor se auzi un fâșâit când el expiră cu putere aerul din piept. 

— E tatăl lui Throstur. 

— Ce? 

Freyja era atât de uluită, încât nu reuși să găsească nimic altceva de zis. 
Acel Jón Jónsson la care se refereau ei era un pedofil. Unul de cea mai joasă 
speţă. Avea pe conștiință nu numai abuzarea sexuală a unei fetiţe, ci și 
uciderea ei. N-ar fi chiar uşor să creşti ca fiu al unui asemenea om. Nu era 
de mirare că Thrâstur îşi schimbase numele de familie. 

=> Îți este cunoscut acest caz? 

— Nu. S-a întâmplat înainte să mă angajez. Eram încă la facultate. 

Se opri, apoi continuă: 

— Chiar a ieşit din închisoare? Nu primise şaisprezece ani? 

— Ba da. Dar timpul zboară. A executat două treimi din sentință — zece 
ani ȘI jumătate. A fost eliberat pentru bună purtare. 

— Bună purtare? 


Freyja închise ochii şi şi-i frecă în timp ce încerca să-și stăpânească furia 
care creştea precum o vâlvătaie în interiorul ei. Fratelui său i se refuza de 
fiecare dată eliberarea pentru bună purtare, spre deosebire de acel monstru 
dezgustător. Şi totuși, Baldur nu făcuse decât să înșele nişte oameni şi să le 
ia banii, astfel încât impactul acțiunilor sale nici nu se putea compara cu 
pierderea unui copil. 

— Da. Așa funcţionează sistemul. Probabil că s-a purtat bine cât timp a 
stat în închisoare. 

Freyja pufni. 

— A violat şi a ucis un copil. Cui îi pasă cum s-a purtat el după ce a fost 
prins? 

— Crede-mă, mie nu mi-au cerut părerea, oftă Huldar adânc. Probabil 
Throstur a avut impresia că i-am făcut o vizită pentru a-i informa famila și 
a discuta despre cum ar trebui să reacționeze dacă el va încerca să ia 
legătura cu ei și aşa mai departe. Bănuiesc că de aceea şi-a ieşit din minți 
când şi-a dat seama că noi veniserăm pentru cu totul altceva. 

— Aşa se procedează în astfel de situaţii? 

Freyja mută telefonul în mâna stângă. Voia să-şi împrospăteze memoria 
în privinţa cazului lui Jón Jónsson şi cea mai bună metodă era să se uite la 
ştirile mai vechi. Nu mai putea aștepta până la sfârşitul conversaţie. 

— Nu. Atunci când este eliberat un deţinut, Administraţia 
Penitenciarelor își asumă responsabilitatea pentru el. Cei eliberați pentru 
bună purtare sunt monitorizați, dar din câte ştiu eu, pentru familiile acestora 
nu fac nimic, decât dacă iau ele legătura cu Administrația. 

Freyja mormăi ceva drept răspuns în timp ce tasta numele lui Jón 
Jónsson. Obţinu aproape două milioane de rezultate, din care primele nu 
aveau legătură cu pedofilul. Trecuse ceva timp de când acesta nu mai ținea 
prima pagină a ziarelor. Adaugă anul 2004 şi dădu din nou comanda de 
căutare. 

— ŞI voi nu încercaţi să staţi cu ochiu pe oamenii ăștia? Prin voi, mă 
refer la poliție. Ştii cât de mare e riscul ca ei să recidiveze? Nu există 
remediu pentru pedofilie, ci doar tratamente cu rezultate limitate în a-i 
învăţa să nu mai cedeze în faţa nevoilor lor nenaturale. Iar aceste tratamente 
nici măcar nu sunt oferite la noi, în Islanda. 

— Nu eu sunt expertul. Presupun doar că serviciile sociale se implică 
atunci când sunt eliberați astfel de oameni. Că păstrează o evidenţă a lor, 
unde locuiesc şi așa mai departe. La urma urmei, ține de domeniul tău de 


expertiză. Adică voi vă ocupați de urmările faptelor lor — de victime, adăugă 
el grăbit. 

— Noi nu primim nicio înştiinţare. Crede-mă, aș fi aflat. 

Acum apărură şi articolele referitoare la tipul respectiv. Freyja apăsă pe 
articolul dintr-un săptămânal care nu mai exista. Își aducea foarte bine 
aminte acel articol — fusese unul extrem de controversat. La acea vreme, 
ajunseseră toți la concluzia că săptămânalul nu ar fi trebuit să publice 
interviul cu deţinutul, căci nu fusese decât o încercare cinică de a-și 
îmbunătăţi vânzările în continuă scădere. În ciuda scandalizării opiniei 
publice, numărul respectiv se vânduse ca pâinea caldă, însă articolul nu 
înfăptuise miracolul scontat, ci doar amânase cu câteva săptămâni 
falimentul publicaţiei. 

— Mă rog, şi acum ce urmează? întrebă Freyja. Să încercăm din nou să 
discutăm cu Throstur? Cel puţin acum ştim ceva despre trecutul său, şi sigur 
că acest lucru explică problemele pe care le-a avut în adolescenţă sau atunci 
când a scris scrisoarea. E clar că ,„JJ” se referă la tatăl său. Crima avusese 
loc cu mai puţin de doi ani înainte, ceea ce nu reprezintă o perioadă prea 
mare ca să treci peste o asemenea traumă. 

— Mă tem că nici nu încape în discuţie să-i facem prea curând o nouă 
vizită. 

Pe ecran apăru o poză de-a lui Jón Jónsson. Se afla într-o celulă pentru 
vizite din puşcăria Litla-Hraun, pe care Freyja o recunoscu instantaneu, 
zgâindu-se prin fereastra îngustă și dând impresia că purta pe umeri toate 
necazurile din lume. Totuși, din ce-şi aducea aminte Freyja, din interviu 
reieşea clar că el nu era chiar împovărat de remuşcări, dar poza o şocă 
tocmai prin contrastul cu atitudinea lui din timpul interviului. Era greu de 
imaginat cum se simțiseră părinţii fetiţei citind acele lucruri. Mai ales partea 
în care Jón vorbea despre data la care va fi eliberat. Nedreptatea era 
strigătoare la cer: el putea număra zilele până avea să iasă, în timp ce 
micuța Vaka Orradóttir primise deja pedeapsa cu moartea. 

Freyja rosti cu voce tare ceea ce gândea: 

— Ai spus cumva că nu intră în discuţie să vorbim din nou cu Throstur? 
Dar cum rămâne cu scrisoarea? Nu trebuie să urmăreșşti cazul în continuare? 

— Nu. Mi s-a spus să-l las deoparte deocamdată. Avem o altă anchetă 
urgentă în desfăşurare. Poate că voi reuşi să revin la el după ce rezolvăm 
acest caz. 

Ea nu-şi putea da seama ce simţea Huldar în legătură cu această decizie, 


dar presupunea că mult mai provocatoare sunt cazurile mari Şi, prin urmare, 
mult mai satisfăcătoare decât chestiuni minore precum scrisoarea. 

— Înţeleg. 

Freyja se holba la fotografia lui Jón Jónsson. Era neclară, dat fiind că 
articolul fusese scanat, dar expresia lui era de neconfundat. Primul cuvânt 
care-ţi venea în minte era abject. Dezgustător de abject. Îşi smulse privirea 
din ecran, sforțându-se să se concentreze la discuţia cu Huldar. 

— Deci nu veţi mai face investigaţii? 

— Nu. Nu acum. Voi lua iar legătura cu tine după ce se mai liniștesc 
apele, dacă e în regulă şi pentru tine. 

Huldar ezită, apoi continuă: 

— De fapt, mă întrebam dacă eşti ocupată în weeken... 

Dar nu-și mai continuă ideea. 

— Sună-mă dacă redeschideți cazul. Pa! 

Închise înainte ca el să mai încerce o dată să o scoată în oraş. Bine, avea 
de gând să iasă în oraş în weekend, dar nu cu el. Categoric şi în niciun caz, 
nu. Fără să se mai gândească la asta şi fără să-și permită să se simtă 
vinovată pentru că i-o tăiase aşa din scurt, îşi îndreptă din nou atenția la 
interviu. Doar pentru că poliția trecuse pe linie moartă scrisoarea lui 
Throstur nu însemna că și ea trebuia să procedeze la fel. Poate că citirea 
interviului îi va impulsiona din nou mintea, îmboldind-o astfel să termine de 
revizuit raportul anual. 

În timp ce scana rapid textul cu privirea, începea să-și aducă aminte de 
conţinutul lui. Simţea cum fața i se strâmbă de dezgust. Nimic din ceea ce 
se petrecuse nu fusese din vina lui. O tot ținea că era alcoolic şi îi avertiza 
pe cititori în privinţa pericolelor băuturii. Chestia asta izbuti să-i smulgă un 
zâmbet plin de cinism. Alcoolul poartă cu sine o mulțime de pericole, dar 
nu transformă oamenii în prădători sexuali, şi nicicum în pedofili. Deşi, din 
ce zicea Jón, ţi-ai fi putut închipui că acesta fusese factorul decisiv: băutura 
în exces îl împinsese să facă ceea ce făcuse; alcoolul îl împiedicase să-și 
stăpânească pornirile. Nu mai făcuse niciodată aşa ceva şi nici n-avea să 
mai facă vreodată. Potrivit declarației sale, nici măcar nu-și mai aducea 
aminte de comiterea crimei. Deşi nu mersese până acolo încât să se declare 
nevinovat, prea mult nu lipsise. Fără îndoială că ar fi încercat să nege orice 
responsabilitate dacă probele n-ar fi fost solide. Nu existase nicio umbră de 
îndoială, dacă Freyja îşi amintea corect: probe biologice şi ADN extrase din 
vaginul fetei, alături de amprentele lui pe gâtul şi pe gura ei atunci când o 


sugrumase sau o sufocase. Freyja nu-şi mai amintea ce metodă folosise 
bărbatul. 

Dar acum se afla în plin proces de dezintoxicare, spunea el, și îl 
descoperise pe Dumnezeu. Dacă ar putea să-și împărtășească experiența și 
să-i ajute şi pe alții când va ieşi, ar fi mulțumit. Freyja simţea că-i vine rău. 
Nici măcar un cuvânt de regret, nici măcar un semn de remușcare pentru 
ceea ce făcuse, nici măcar o referire la părinții fetiţei. ŞI, fireşte, nici măcar 
un cuvânt despre victimă, căreia îi răpise, mai întâi, inocenţa şi apoi viaţa. 
În loc de toate astea, doar o lungă descriere a modului în care Dumnezeu îl 
iertase și avea intenţia de a-i folosi energiile pe viitor, dat fiind că acum, 
după spusele lui, nu îndeplinea decât voia Domnului. Dacă aşa stăteau 
lucrurile, ar fi fost mai bine ca Dumnezeu să-şi revizuiască metoda prin care 
ierta păcătoşii, să-şi ia, cât mai repede, un detector de minciuni — şi să-şi 
concedieze directorul de la resurse umane, dacă tot era cazul să facă nişte 
schimbări. 

În ciuda furiei pe care o simţea, Freyja continuă să citească. Nu-şi mai 
amintea dacă bărbatul menţionase ceva despre familia sa. Dacă o făcuse, ar 
putea fi ceva informaţii despre Throstur, iar ea era curioasă să afle dacă 
soția lui Jón menţinuse legătura cu el cât timp acesta stătuse în închisoare. 
Dar ori ziaristul nu-i adresase întrebări despre familie, ori Jón nu fusese 
dispus să răspundă la ele. 

Articolul îi lăsă Freyjei un gust amar. Era convinsă de trei lucruri: în 
primul rând, că pioşema lui era complet falsă. Modul în care tot aiurase 
despre Dumnezeu i se părea de o falsitate strigătoare la cer. N-ar fi fost 
primul om care îşi ascundea adevărata natură în spatele unei subite 
descoperiri a credinţei. Tot ce aveai de făcut era să memorezi câteva citate 
convenabile şi să le reciţi la intervale bine alese de timp. Nu strica nici să 
cari peste tot după tine o Biblie şi să arunci din când în când priviri spăsite 
spre cer, în special atunci când printre nori se strecurau raze strălucitoare de 
soare. 

În al doilea rând, nu se putea pune bază pe declaraţiile sale cu privire la 
abstinenţa de la alcool. Cum să poată continua să bea dacă se afla după 
gratii? Nu avea altă variantă cât timp rămânea închis. În plus, să participe la 
întâlnirile alcoolicilor anonimi era un mod plăcut de petrecere a timpului, 
având în vedere existenţa extrem de plictisitoare a puşcăriașilor închiși la 
Litla-Hraun; şi chiar şi cei care nu aveau nicio problemă cu băutura se 
prezentau la întâlniri, fie şi doar pentru a mai întrerupe monotonia unei vieți 


lipsite de orice formă de distracție. 

În al treilea rând, Freyja era convinsă că bărbatul minţise când spusese că 
era pentru prima și singura dată când cedase dorinţei sale bolnave față de 
copil. Nevoile pedofililor nu se manifestă brusc, când au ajuns la vârsta 
maturității. Un om ca el, aflat în mod constant sub influenţa alcoolului, 
sigur mai abuzase un copil înainte. lar Freyja, mult prea familiarizată cu 
astfel de cazuri îngrozitoare, putea ghici cu o precizie destul de mare cine 
fusese acea victimă. Copilul aflat cel mai la îndemână, fireşte, ceea ce 
însemna că era vorba ori de Throstur, ori de sora sa, Sigrún. Poate chiar 
amândoi. Probabil că de aceea interveniseră serviciile sociale în cazul lui 
Throstur, pe când acesta avea opt ani, dar asta nu explica motivul pentru 
care dosarele şi alte acte lipseau din sistem. Nici de ce Solveig, care-l 
tratase pe băiat, se comportase atât de bizar. Având în vedere cine era tatăl 
lui Thrâstur, Freyja era convinsă că femeia îşi aducea aminte de el. 
Ignoranţa directorului putea fi de înţeles, din moment ce probabil că mama 
băiatului ascunsese identitatea tatălui. Pesemne că ea dorise să înceapă o 
nouă viață, alături de copii; să lase trecutul în urmă. Asta ar fi explicat şi 
desele lor schimbări de domiciliu. 

Ca să se familiarizeze şi mai bine cu detaliile cazului, ea deschise şi 
înregistrările existente despre proces. Raportul anual mai putea aştepta. La 
fel şi Molly. 


Capitolul 10 


— Am îngheţat bocnă. N-ar fi mai bine să plecăm? 

Throstur îşi strânse şi mai mult geaca în jurul trupului. Deşi avea 
fermoarul rupt, geaca avea căptușeală groasă, aşa că încă nu era nevoie să-şi 
ia una nouă. Oricum, având în vedere lipsa de posibilităţi de pe insula asta 
de tot rahatul, chiar nu ştia unde va mai găsi una la fel de atrăgătoare. Dinţii 
îi clănțăneau şi vântul mușcător căuta cu tot dinadinsul rupturile din 
pantaloni, pentru a se strecura prin ele. Rupturile acelea îl mai costaseră 
niște bani în plus; nu dădeau de înţeles că materialul ar fi fost vechi, ba din 
contră. Însă acum nu făceau decât să-i scoată la iveală pielea de găină de pe 
picioare. 

Era un cretin absolut. Uitase ce zi era și se îmbrăcase ca să arate bine, și 
nu ca să piardă vremea pe afară. Nu că dacă și-ar fi adus aminte l-ar fi ajutat 
cu ceva, dat fiind că nu deţinea niciun fel de haină potrivită pentru o astfel 
de vreme. În picioare avea singura sa pereche de ghete cât de cât decente — 
negre, cu şireturi lungi, care urcau până la jumătatea pulpei — dar chiar și 
aşa, tot îi îngheţau picioarele, neavând şosete. Nu erau Doc Martens 
originale, dar semănau suficient de bine încât să păcălească oamenii de la 
distanță. Asta spera el, cel puţin. 

Să urască vremea era inutil; ar fi trebuit să renunțe și gata. 

— E al dracului de frig, Sigrun. Mai bine ne-am întoarce mâine. 

Dacă ar putea aprinde din nou focul care-i alergase prin vene ceva mai 
devreme, când nemernicul de polițist şi curva de psiholog îşi făcuseră 
apariția, ar putea sta gol pușcă în mijlocul furtunii fără să simtă absolut 
NIMIC. 

Sora lui clătină din cap. 

— Mai aşteptăm. N-ar mai fi același lucru dacă ne-am întoarce mâine. 

Era înfofolită atât de gros, încât abia-i puteai zări faţa. Privirea 1 se abătu 
spre mâinile ei. Purta o pereche de mănuși vechi, iar celei de pe mâna 
dreaptă îi tăiase ultimele două degete, apoi cususe găurile rămase. De ce 
naiba nu purta pur şi simplu mitene pentru a-și ascunde cioturile, așa cum 
obişnuia să o facă înainte, era peste puterea lui de înțelegere. Dar el nu ar fi 
adus niciodată vorba despre degetele ei lipsă, deşi nu ştia dacă făcea acest 
lucru pentru a o proteja pe ea sau pe el însuși. 

Băgă mâna în buzunar după pachetul cu ţigări. Auzise de undeva că 


vasele de sânge se contractă în timp ce fumezi, ceea ce înseamnă, teoretic, 
că ar putea să-ţi fie mai cald. Așa că era un moment bun să testeze această 
teorie. În plus, murea după o ţigărică; nu mai fumase una de când 
ajunseseră în stația de autobuz. Acest obicei era unul dintre motivele pentru 
care rămânea atât de repede lefter. 

— Nu fuma. 

Sigrún flutură din mâini în aer, ca şi cum fratele ei deja ar fi aprins 
tigara. 

— Dacă văd fumul, ar putea bănui că suntem aici. Nu faci decât să atragi 
atenția asupra noastră. 

Țigara era deja pe jumătate trasă afară din pachet, însă Thröstur o 
împinse la loc. Dacă şi-ar ignora sora şi ar aprinde-o, n-ar face decât s-o 
streseze. Şi, în plus, avea şi dreptate; la urma urmei, sora lui era expertă în a 
se face neobservată. Spre deosebire de permanenta lui atitudine de „să vă 
fut pe toți”, țelul ei era să fie cât mai greu de remarcat posibil, chiar 
invizibilă, dacă se putea. Aşa se comporta ea de când o ştia: disperată să 
treacă neobservată, deoarece, în clipa în care ar fi văzut-o cineva, ar fi lovit 
dezastrul. Nu se simțea nicăieri în siguranță: la şcoală sau acasă, la cluburi 
ori la joacă, la orice activitate care presupunea prezența altor copii. Deşi 
tachinarea şi intimidarea se domoliseră odată cu trecerea timpului, ea încă 
mai suferea din cauza acelor vremuri. Nu mă privi. Nu mă observa. Nu sunt 
aici. 

Dorința ei de invizibilitate i se reflecta şi-n haine. Străinii, dacă măcar 
ajungeau să o observe, aveau impresia că Sigrún se străduia din răsputeri să 
fie cât mai prost îmbrăcată posibil. Ţi-ai fi putut imagina că era membră a 
sectei Amish în bulendrele ei șleampete, prea lungi și prea jerpelite ca să se 
potrivească altcuiva. Părul făcea pereche cu hainele: lung, cârlionțat şi 
cenușiu. Nu îşi dăduse niciodată cu rimel sau cu ruj şi deşi Thröstur nu voia 
să recunoască, el petrecea mai mult timp în fața oglinzii decât ea. 

Băiatul cunoștea motivul. Așa că o lăsa să se furişeze lipită de ziduri, 
fără a comenta. Ăsta era stilul ei; al lui era exact opusul. Cerceii în formă de 
tunel pe care-i purta în lobii urechilor și care-i provocau acum din cauza 
frigului o durere ascuțită erau dovada vie a acestui lucru. 

— Oricum, de când tot stăm şi aşteptăm aici? 

— Nu de mult. 

Sigrun aruncă o privire după colţul bisericii masive şi albe. 

— Cred că se pregătesc să plece. 


Ea se sprijini din nou de zid, însă el nu-i putu urma exemplul; betonul 
era prea rece. În mâna stângă, sănătoasă, fata ţinea un buchet de flori pe 
care le cumpărase de la supermarket, înainte de-a prinde autobuzul spre 
Fossvogur. Florile erau niţel veştejite şi destul de neaspectuoase, dar nici nu 
puteai avea mari aşteptări la un asemenea preţ. Oricum, nu conta: buchetele 
de la florărese costau de trei ori mai mult și era stupid să iroseşti atâţia bani 
pentru o persoană decedată. Gestul conta. Sigrun mai aruncă o privire după 
colţ. 

— De-ndată ce pleacă ei, putem ieşi şi noi. 

Throstur îşi înăbuşi protestele. Vizita anuală la mormânt era foarte 
importantă pentru sora lui, deși el personal o considera doar o pierdere de 
timp. Morţii rămân tot morți şi nu au cum să devină mai puţin morți, oricât 
de mulți oameni vin în pelerinaj la mormintele lor. Dar nu se întâmpla prea 
des ca ea să vină ca să-i ceară o favoare, aşa că nici prin cap nu-i trecea s-o 
refuze. Oricum n-avea nimic mai bun de făcut. Niciodată n-avea ceva 
important de făcut. N-avea serviciu de şase luni de zile şi deşi se cam 
plictisea, oricum era mai bine decât să piardă vremea prestând tot felul de 
munci neplăcute şi fără sens. Toate slujbele sale fuseseră plictisitoare, fără 
sens și prost plătite. N-o ducea chiar rău, datorită ajutorului de șomaj, iar 
faptul că nu trebuia să se ridice în fiecare dimineaţă din pat era un mare 
avantaj. Dar nici nu putea spune că trăia pe picior mare: ultima slujbă pe 
care o avusese fusese cu jumătate de normă şi nu realizase, când renunţase 
la ea, că acest lucru îi va reduce şi indemnizaţia de șomaj. Dar se văzuse 
nevoit să-și drămuiască atent bănuţii după acea întâmplare, ca să-şi poată 
acoperi nevoile, altfel chiar ar fi dat de belea. Şi totuşi, ar fi bine dacă ar 
reuși să-şi permită o pereche de ghete Doc Martens originale. Şi nicio geacă 
nouă nu i-ar strica. 

— Mi-au îngheţat ouţele aici. 

Regretă ce spusese imediat ce rostise cu voce tare. Privirea pe care i-o 
aruncă fata prin chica de păr pe care vântul i-o tot sufla era plină de durere 
şi de angoasă. Era îngrozitor de vulnerabilă. Cea mai vagă intenție de critică 
la adresa ei, una pe care majoritatea oamenilor nici n-ar fi băgat-o în seamă, 
căpăta proporții epice în ochii ei. El ar fi trebuit să-şi dea seama. 

Throstur se repezi să-şi îndrepte greşeala: 

— Bine, mă rog. Probabil că se pregătesc să iasă din clipă-n clipă. Cât 
naiba mai pot zăbovi şi ei pe o astfel de vreme? 

Observă că Sigrun deveni ceva mai relaxată. Din nefericire, totuși, cuplul 


în cauză era la fel de bine pregătit pentru vremea de afară ca şi sora lui: 
femeia avea pe ea o geacă lungă de un gri-metalic strălucitor, cu guler de 
piele; bărbatul era și el la fel de înfofolit, chiar dacă nu în culori atât de 
tpătoare. A dracului treabă! Cei doi s-ar fi putut întinde foarte bine pe 
piatra de mormânt ca să tragă un pui de somn, fără să se teamă că ar putea 
răci. Caz în care el ar muri de frig acolo şi s-ar alege cu o piatră la căpătâi. 
Oricât de frivolă era ideea, tot izbuti să-i trimită un ciudat fior rece pe şira 
spinării. Trebuie să fi fost un efect al cimitirului. Deși n-avea decât 24 de 
ani şi era puțin probabil să moară prea curând, tot se simţea tulburat de 
gândul că la un moment dat va avea şi el o piatră de mormânt cu numele său 
gravat pe ea. 

Realizând că Sigrún va fi singura persoană care-i va vizita mormântul se 
simți și mai trist. Era puţin probabil ca mama lor să aibă timp să o facă. 
Lucra fără încetare şi, când venea acasă, nu făcea decât să se închidă în 
camera ei, complet epuizată. lar lucrul ăsta n-avea să se schimbe prea 
curând. Femeia părea lipsită de orice speranţă — cel puţin asta era impresia 
lui, nu și a lui Sigrún. Sora lui îşi iubea mama așa cum trebuie s-o facă un 
copil, în timp ce el nu reuşise niciodată să o ierte. Sigrun argumenta că n- 
aveau pentru ce s-o ierte. După părerea ei, mama lor nu avea de ce să se fi 
comportat altfel. Nu era decât o victimă a împrejurărilor. Bine, Throstur nu 
avea niciun pic de înţelegere faţă de genul acesta de victimă; el o păstra 
pentru adevăratele victime, aşa cum erau el şi sora sa. 

El nu-şi ura mama, dar nici n-o iubea. Ani întregi nu simţise decât ură 
pentru ea, dar, cu trecerea vremii, trecutul lor îngrozitor începuse să se 
estompeze, iar el şi-a dat seama că-i era milă de mama lui. Ce simţea pentru 
ea era cel mai aproape de sentimentul de afecţiune. 

Nu te puteai abține să nu-ţi pară rău pentru ea, având în vedere ce viaţă 
de căcat ducea. Nici măcar nu conta că viața ei mizerabilă de acum era una 
autoimpusă. Alesese să se izoleze şi să se muncească până la moarte, într-o 
inutilă încercare de-a ispăși ceva ce nu mai putea fi făcut la loc. N-avea 
curajul să-şi dea foc, să-şi facă harakiri sau să se autoflageleze cu un bici, 
aşa cum procedau unele persoane din anumite culturi. Pedeapsa ei era să se 
transforme într-un preş uman. ȘI, în acest fel, îşi trăgea în jos şi fiul, şi fiica, 
deşi probabil că încă nu-şi dădea seama. Considera probabil că se sacrifica 
pentru ei şi că, astfel, îşi plătea datoriile. Dar acest lucru era cum nu se 
poate mai departe de adevăr. 

Nevoia de nicotină pur şi simplu îl rodea în timp ce contempla la 


existenţa lor mizerabilă şi precară. Toată lumea părea să beneficieze de o 
anumită stabilitate în viață, de un fel de ancoră, mai puţin el și Sigrún. După 
ce aşa-zisul lor tată fusese închis, își schimbaseră domiciliul cam o dată pe 
an în următorii cinci ani. De fiecare dată când lumea afla cine erau, se 
vedeau nevoiţi să-şi facă bagajele. În clipa în care colegii de muncă ai 
mamei sale începeau să șușotească pe la spatele ei, îşi schimba serviciul, 
sărind de la o slujbă prost plătită la alta. Şi tot aşa până când se angajase la 
o fabrică de procesare a peştelui şi descoperise că femeile din alte țări 
alături de care lucra la banda rulantă habar n-aveau de trecutul ei. Odată ce 
stabilise că nu căuta să se împrietenească cu ele, o lăsaseră în pace. 

Din cauză că salariul de la fabrica de peşte nu era suficient pentru a-i 
întreține pe toți trei, ea mai făcea şi seara curăţenie prin birouri, după ce 
toată lumea pleca acasă. Clădirile pustii ofereau un alt gen de răgaz de la 
constantele priviri furişe şi şuşoteli, iar ei îi convenea acest aranjament, deşi 
oboseala cronică era uşor de observat pe faţa-i tristă şi umerii căzuți. Când 
Thrâstur renunţase la şcoală, în clasa a zecea, și începuse să muncească, ea 
ar fi putut să o lase mai moale, însă n-o făcuse, spunându-i să-şi pună banii 
deoparte într-un cont, pentru viitor. Martiră până la capăt. El profitase de 
ofertă, dar îşi irosea banii imediat ce-i încasa. 

Deşi Sigrún se descurca bine la şcoală, renunţase şi ea după ce terminase 
cursurile obligatorii şi, mai întâi, i se alăturase mamei sale la fabrica de 
pește, unde însă nu putuse face faţă. Dezavantajată de cele două degete 
lipsă, nu putea ține ritmul şi era tot timpul mustrată, deși se străduia să 
lucreze cât de mult putea. Rezistase totuşi un an întreg, înainte de a-şi da 
demisia. 

Apoi a găsit o slujbă de arhivar la o firmă de asigurări unde lucra și 
acum, fericită că poate rămâne izolată într-un birou retras, doar ea şi hârtiile 
pe care trebuia să le arhiveze. S-a descurcat atât de bine la această slujbă, 
încât s-a dovedit a fi de neînlocuit, deși salariul ei nu reflecta acest lucru. 
Însă nici n-a cerut vreodată o mărire de salariu sau vreun spor în plus. Ce 
făcea cu banii rămânea un mister. Părea că nu cheltuieşte vreun bănuţ. 
Pesemne că avea un cont de economii, așa cum mama lor îl sfătuise şi pe 
Thrâstur să procedeze, ceea ce însemna că ea probabil strânsese deja o 
sumă frumușică. El o sfătuia mereu să-şi acorde mai multă atenţie şi să nu 
se mai zgârcească atâta cu banii, dar se arătase rușinată atunci când o 
întrebase pentru ce dracu” mai economiseşte toți acei bani. Poate că doar 
visa să facă o călătorie în jurul lumii, pentru a se îndepărta cât mai mult 


posibil de locurile natale. El ar fi înţeles asta destul de bine. 

Throstur bătu din picioare, într-o încercare zadarnică de a-şi face sângele 
să circule în degetele îngheţate. 

— Șşt! Cred că vin încoace. Să arunc o privire? 

Sigrún îşi trase gluga la o parte de pe o ureche şi ascultă cu atenţie. Când 
se opri din bătutul din picioare, Thrâstur izbuti să distingă scrâșnetul zăpezii 
şi ecoul slab al unei discuţii. Ei trebuiau să fie. În sfârşit. Cu puţin noroc, se 
vor duce repede la maşinile lor şi se vor căra naibii odată. Era puţin 
probabil să mai zăbovească prin preajmă, pentru a mai sta niţel de vorbă. 

Când sosiseră el şi Sigrún, una dintre mașini se afla deja parcată acolo, 
iar cealaltă tocmai sosea. Şoferii ieşiseră afară, se salutaseră din cap — destul 
de reci unul față de altul, li se păruse lor — şi-şi dăduseră mâna, după ce-și 
mutaseră florile din mâna dreaptă în cea stângă. Buchetele erau 
voluminoase şi greoaie, spre deosebire de legăturica patetică pe care o ţinea 
Sigrun. Nici bărbatul, nici femeia nu aruncaseră vreo privire în direcţia lor, 
iar Throstur şi Sigrún se repeziseră la adăpostul bisericii, ca să nu atragă în 
vreun fel atenţia. 

Throstur cu greu se putea descrie ca fiind un tip sentimental, dar chiar şi 
el se gândi la trista soartă a relației celor doi părinți. Prima dată când el şi 
Sigrún veniseră în vizită la mormânt, cuplul sosise în aceeaşi mașină şi se 
țtinuseră strâns unul pe altul în timp ce păşiseră prin cimitir. El nici măcar nu 
voia să se gândească la înmormântare, când părinții păruseră atât de 
apropiaţi unul de altul. Mergând în urma micuţului sicriu, pur şi simplu 
distruși, pe chipurile lor apăruse o expresie de oroare atunci când îi zăriseră 
pe Throstur, pe Sigrún şi pe mama lor. Cei trei se strecuraseră pe un şir de 
bănci din spate, acolo unde mama lor crezuse că vor rămâne neobservaţi. 

Fiecare cap din mulțime se răsucise în direcția lor atunci când cei doi se 
opriseră brusc, cu privirile fixate asupra lor, neclintiți. Acel moment li se 
păruse o veşnicie. Apoi femeia se prăbușise pur şi simplu în braţele soţului 
său, cu ochii mânţiți de rimel negru din cauza lacrimilor care i se tot 
prelingeau pe obraji. Chipul bărbatului devenise roșu și plin de furie. Ochii 
înlăcrimaţi ai celorlalți oameni îndurerați rămăseseră holbaţi la ei. Groaza 
musafirilor nepoftiţi devenise vizibilă pentru toţi atunci când mama micutei 
din sicriu începuse să urle, şi ochii tuturor îi urmăriseră cum se pierd în 
mulțime, înaintând cu greu spre ieşire, lăsând în urmă vaietul acela plin de 
suferință. 

Throstur alungă amintirea neplăcută. 


Nu făcea decât să-i răscolească durerea şi furia. De ce nu era posibil să-și 
reînceapă viaţa şi să schimbe trecutul? Dacă el şi mama lor ar fi fost acasă 
în acea zi, n-ar mai fi fost blocat acum în acea amintire de nesuportat, fără 
să mai vorbim şi de consecinţele ei. 

La fel ca şi în cazul multor altor lucruri, el o considera pe mama sa 
responsabilă pentru incidentul de la înmormântare. El şi Sigrún erau doar 
nişte copii, dar ea ar fi trebuit să se gândească la ce va urma. Lui nu-i 
trecuse prin cap că părinţii fetei vor da vina pe ei pentru ce se întâmplase, 
însă un adult ar fi trebuit să prevadă. Când Sigrún insistase să meargă, 
mama lor ar fi trebuit să refuze, dar, ca de obicei, cedase fără să protesteze. 
Femeia pur şi simplu n-avea pic de tărie, ca și cum, pe drum, cumva, 
coloana ei vertebrală se pierduse bucată cu bucată. El era diferit de ea. Deși 
ceea ce se întâmplase la înmormântare era mai mult decât oribil, avusese și 
un rezultat pozitiv. În noaptea aceea, zăcând întins în pat şi ascultând 
plânsul înăbuşit al surorii lui, Throstur se hotărâse că de atunci înainte avea 
să-şi poarte singur de grijă şi ori de câte ori avea să întâmpine o nedreptate, 
o va înfrunta cu capul sus. Nimeni nu are timp de martiriul altora. Nu până 
nu se scurg câteva sute bune de ani, și chiar şi atunci, admiraţia oamenilor e 
lipsită de entuziasm. 

Vântul se opri fără să le dea de veste, iar vorbele de rămas-bun ale celor 
doi, fără pic de emoție, ajunseră cu claritate până în locul în care aşteptau 
Thrâstur şi Sigrún. El aruncă o privire după colţ şi văzu că se strâng de 
mână pentru o clipă, aparent fără a se privi în ochi. Se suiră fiecare în 
mașina lui şi plecară. Thrâstur văzu luminile din spate prin norul de gaze de 
eșapament atunci când încetiniră, virară la dreapta şi dispărură. Gândul că 
în sfârşit vor putea să se mişte din loc îl mai încălzi niţel pe Throstur. 

— Haide. Au plecat. 

Sigrun trebui să se convingă cu ochii ei înainte de-a se lăsa înduplecată 
să se aventureze şi continuă să se uite, din când în când, în urmă, în timp ce 
intrau în Cimitir, ca şi cum se aștepta ca cei doi să se întoarcă. Poate că 
uitaseră ceva lângă mormânt. Throstur nu zise nimic, deşi comportamentul 
ei nevrotic îl enerva din cale-afară. De ce naiba se comporta aşa de fiecare 
dată? Dar ştia că n-are rost să o critice; nervii ei puteau ceda oricând dacă 
observa că el își dădea seama că e ceva în neregulă cu ea. 

Ştiau traseul cu ochii închişi, căci străbătuseră de nenumărate ori acel 
drum în ultimii unsprezece ani. Au venit prima oară la un an după moartea 
fetei, apoi au continuat să vină în fiecare an, de ziua ei. Precum nişte 


musafiri nepoftiți. Anul acesta, dacă ar fi trăit, fata ar fi împlinit douăzeci de 
ani. Sigrun realizase acest lucru când veniseră pe drum încoace; se întorsese 
brusc spre el şi rostise numărul cu voce tare. Mult mai tare decât obişnuia să 
vorbească; suficient de tare încât singurul pasager care se mai afla în 
autobuz cu ei se răsucise şi se holbase la ea, surprins. Tânăra se înroşise şi 
așteptase ca bătrâna doamnă să se întoarcă cu spatele, ca să-i poată explica 
fratelui ei ce vrusese de fapt să spună. Nu-şi amintise că e vorba de o 
aniversare rotundă, altfel ar fi cheltuit mai mulți bani pentru un buchet ceva 
mai acătării. Voise să se întoarcă şi să cumpere un alt buchet, dar Thrâstur, 
care se bucura din plin de căldura din autobuz, reuşi să o facă să se 
răzgândească, o mare prostie din partea lui, fireşte, căci rezultatul a fost că 
au ajuns în același timp cu părinții fetei, fiind astfel siliți să stea şi să degere 
de frig lângă biserică. El argumentă că deja dăduseră banu pe flori şi pe 
biletele de autobuz — deci nu era nevoie să se agite cu o imaginară 
aniversare de douăzeci de ani a cuiva care era mort. Poate că asta era şi 
explicația pentru starea de nervozitate a lui Sigrún, deşi n-aveai cum să 
ghiceşti vreodată cum îi funcționează mintea. 

Ea se opri la picioarele mormântului şi rămase acolo în tăcere, cu 
privirea lăsată în pământ. După un timp, ridică bărbia din piept şi aşeză pe 
mormânt florile, care păreau mici și ieftine pe lângă cele două buchete 
imense care stăteau sprijinite de lespedea de piatră. Throstur trebui să 
privească în altă parte: floricelele alea amărâte păreau cumva că îi 
simbolizează pe el și pe Sigrún. 

Spre deosebire de sora sa, el nu urma nicio rutină strictă în timpul 
acestor vizite anuale, ci se foia de colo-colo, citind inscripțiile de pe 
mormintele din apropiere, aprinzându-și câte-o țigară sau lovind cu piciorul 
în mormanele de zăpadă. Orice ar fi putut să-l ţină ocupat cât timp Sigrún 
stătea și medita sau ce naiba făcea ea acolo. Nu s-a simţit niciodată în stare 
să o întrebe la ce se gândea în acele momente. 

De data aceasta a rămas şi el, tăcut şi nemișcat, la fel ca ea. Gândindu-se 
la cât de singuri erau și la cum i-a trădat toată lumea. De fiecare dată. 
Întrebându-se cum ar reacţiona Sigrún când ar afla că tatăl lor a fost 
eliberat. Cum să-i dea el vestea cel mai bine, ca nu cumva să audă de la 
altcineva de la muncă sau să dea peste nemernic pe stradă. Cum l-ar putea 
împiedica să se reîntoarcă în vieţile lor. Ceea ce îl făcu iar să-şi aducă 
aminte de gândul care-l tot bântuia de când se ştia: nimeni nu era dispus să-i 
ajute. 


Doar de el depindea să-şi apere sora. Şi nu avea de gând să o 
dezamăgească. 


Capitolul 11 


Parcarea subterană era pustie, în contrast total față de dimineaţă, când 
doar câteva spaţii mai rămăseseră libere şi acelea fiind, normal, cele mai 
puţin dezirabile. Kolbeinn, care întârziase la serviciu din cauza traficului 
aglomerat dinspre HafnarfjSrdur, se văzuse nevoit să parcheze lipit de un 
stâlp. Fusese nevoie de toată măiestria lui de şofer pentru a da cu spatele, 
dar la asta oricum ajunsese să se priceapă foarte bine, de când își cumpărase 
mașina cea nouă şi scumpă. Dacă vremea ar fi fost ceva mai blândă, el ar fi 
ales să parcheze afară; era tare neliniștit atunci când trebuia să-și lase odorul 
înghesuit în spațiul strâmt de dedesubt. Mulţi dintre cei care foloseau acest 
spaţiu de parcare umblau cu niște jafuri de mașini de care nu le păsa dacă le 
zgâriau sau le loveau. El nu suporta acest gând, deși nu mai obişnuia să 
noteze numerele de pe plăcuţele de înmatriculare ale maşinilor parcate în 
stânga şi-n dreapta mașinii sale, în caz că ar fi găsit cea mai mică zgârietură 
în vopsea la sfârşitul zilei de muncă. Renunţase la acest obicei după ce 
fusese surprins de unul dintre colegi, care-l privise cam ciudat. Mai târziu, 
Kolbeinn dăduse peste bărbat lângă automatul de cafea, iar acesta începuse 
să-şi dea coate cu amicii săi şi să chicotească. Nu suporta ca cineva să râdă 
de el. Era mai rău decât teama de zgârieturi pe frumuseţea lui de maşină. 

Pașii îi reverberau în spațiul gol, acompaniaţi de sunetul picăturilor de 
apă ce cădeau de pe ţevile care şerpuiau de-a lungul tavanului. În afară de 
aceste două surse de zgomot, linişte absolută. Tuburile de neon din tavan 
pâlpâiau şi se trezeau la viaţă unul după altul pe măsură ce trecea prin 
dreptul senzorilor care le declanşau, cu excepţia celor care dispăruseră. Ar 
fi putut jura că dimineaţă funcționau mai multe. 

Cu şase luni în urmă, responsabilului cu curăţenia 1 se redusese norma la 
jumătate, ca măsură de diminuare a cheltuielilor, iar clădirea începuse să fie 
afectată din cauza asta, mai ales în zonele unde curăţenia nu era considerată 
o prioritate. Parcarea subterană era unul dintre aceste locuri. Contabili nu 
prevăzuseră, în mod cert, problemele care ar fi putut apărea cu iluminarea 
unor spaţii, cu mirosul pătrunzător de mucegai sau cu grămezile de gunoi 
care se adunau prin colţuri. Dar lui Kolbeinn nu-i trecuse prin cap să 
comenteze asupra acestor aspecte. De-a lungul celor aproape paisprezece 
ani petrecuţi în această firmă, el ajunsese să înțeleagă că, deși cei din 
conducere încurajau oamenii să-și spună păsurile cu glas tare, cei care se 


plângeau nu prea mai rezistau mult. Pentru cei care căutau avansarea cu tot 
dinadinsul, flatarea şefilor era, de departe, cea mai bună cale. Sigur, tactica 
aceasta îi facilitase şi lui ascensiunea către vârful ierarhiei, în ciuda faptului 
că el nu avea practic nicio pregătire în contabilitate sau drept. Ba chiar 
directorul executiv îl și complimentase de curând, spunându-i că atunci 
când îl angajase la recomandarea unui vechi prieten, se îndoise de 
calificarea lui pentru acest post, dar se dovedise că se înşelase. Păcat că 
directorul executiv se apropia de pensionare. Nu exista nicio garanție că 
tânărul succesor al acestuia avea să aprecieze la fel de mult abilitățile lui 
Kolbeinn. Şi ce urma să se întâmple cu el dacă avea să se producă un 
cutremur major la nivelul conducerii firmei? 

Luminile încetară să se mai aprindă atunci când Kolbeinn se apropie de 
peretele parcări, făcându-l să clatine nemulţumit din cap. Dar când aruncă 
o privire în sus, văzu că tuburile fluorescente fuseseră de fapt sparte. Se opri 
şi ascultă cu atenţie. Picăturile de apă cădeau acum atât de des, încât avea 
impresia că plouă. Stând acolo, cu urechile ciulite, îşi imagină că aude un 
zgomot ca de frecare venind din direcția mașinii sale — presupunând că 
aceasta se mai afla încă acolo. Nu-i plăcea deloc situaţia. În afară de hoţi, 
cine ar mai fi spart nişte tuburi de neon? În parcarea lipsită de ferestre nu 
mai exista nicio altă sursă de lumină, așa că întunericul furniza acoperirea 
perfectă. Dacă era aşa cum își închipuia el, maşina sa era ținta perfectă. Era 
singurul vehicul demn de a fi furat de aici. Cei din conducere își parcau 
mașinile pe locuri de parcare marcate, aproape de intrare sau lângă lifturi. 
Iar ei oricum plecau acasă mai devreme. Însă acum parcarea era la fel de 
pustie ca un mormânt. 

Şi dacă hoţii încă mai stăteau la pândă pe-aici? Dacă îi surprindea chiar 
în timp ce-i spărgeau maşina? L-ar ataca? Răspunsul era unul singur: da, 
normal că l-ar ataca. Doar nu aveau să plece pur şi simplu, ca şi cum nu s-ar 
fi întâmplat nimic. Ups, scuze! Auzi din nou acel zgomot ca de frecare. 
Kolbeinn tuşi, ridicol de tare, sperând să-i sperie pe hoți. Ar fi mai bine 
dacă i-ar pune pe fugă. Nu s-ar lua după ei, aveau să fie prinşi de poliţie, 
mai devreme sau mai târziu. Dacă aceştia ar veni în lumină, ca să-l atace, 
le-ar arăta camerele de supraveghere, în speranţa că le-ar zădărnici astfel 
planurile. Kolbeinn tuși din nou, şi mai tare de data asta. Ar fi putut Jura că 
zgomotul de frecare se întețise. Se pregătea să tuşească şi a treia oară, când 
îi trecu prin cap că hoţii ar fi trebuit deja să bage de seamă prezenţa lui. Era 
şi greu să nu remarce luminile care se aprinseseră pe rând atunci când 


intrase el în parcare. 

Eşti un om sau un şoarece? Kolbeinn își dezumflă obrajii şi expiră încet 
aerul din piept. Nu avea de ales decât să se ducă la mașină. Pe holul de 
lângă parcare nu se mai afla niciun paznic — o altă consecinţă a reducerilor 
de personal. Îngrijitorul probabil că ajunsese deja acasă de ore bune, iar 
Kolbeinn n-ar fi conceput să îi ceară vreunuia dintre colegii săi de muncă 
rămași în clădire să-l însoţească până la maşină. Atunci chiar le-ar fi oferit 
motive întemeiate să-l ia peste picior. Măcar aşa le-ar fi câştigat respectul 
dacă s-ar fi întors la serviciu cu ochii vineți și nasul spart după un conflict 
cu niște hoți. 

Kolbeinn începu din nou să meargă. Inima îi bubuia prea năvalnic ca să-i 
fie bine, dar, în ciuda acestui lucru, el grăbi şi mai tare pasul. Mai bine să 
termine odată şi gata. Zări capota maşinii iţindu-se din spatele acelui stâlp 
nenorocit care furniza acoperirea perfectă pentru hoţi — asta dacă acolo 
chiar erau niște hoţi. Inima i se lovea de coaste acum, ca şi cum în piept ar 
fi avut prinsă o vrabie speriată, disperată să scape cu viață. Bineînţeles că 
era cineva acolo, poate chiar mai mult de o persoană, pândind în întuneric. 
Ceva trebuia să producă acel zgomot. Cu cât se apropia mai mult de mașină, 
cu atât mai puternic devenea acel zgomot, acum combinat cu un scârţâit 
metalic ce semăna oarecum cu un mormăit slab. Îi trecu prin minte că hoţii 
vorbeau probabil în șoaptă, punând la cale să-l prindă în cursă. Dar cu cât se 
apropia mai mult, cu atât devenea mai puţin convins că zgomotele erau 
produse de fiinţe umane, ci, mai degrabă, de către cine ştie ce animal. Poate 
că se speriase degeaba, iar hoţii erau doar niște șoareci sau șobolani. 

Nimeni nu se repezi la el cât făcu ultimu pași până la mașină şi nici 
atunci când apăsă telecomanda, tremurând, pentru a o descuia. Agitat, 
înconjură cu precauţie capota şi răsuflă ușurat când nu găsi pe nimeni 
ascuns de cealaltă parte a mașinii. Dar încă nu scăpase de pericol, așa că nu 
se relaxă, ci se repezi cât mai repede la portiera şoferului. Înainte de-a se 
strecura în spatele volanului şi de-a apăsa butonul pentru blocarea uşilor, 
scană rapid cu privirea spațiul din spatele mașinii, asigurându-se că nu-l 
pândește nimeni acolo, gata să-i sară în spate. Imediat în spatele spaţiului de 
parcare se afla un zid de beton înalt până la brâu, care separa parcarea de 
rampa către nivelul inferior. Hoții s-ar fi putut cu ușurință ascunde în 
spatele acelui zid, mai ales că toate zgomotele veneau de undeva din acea 
direcţie. În zidul de beton era înfiptă o balustradă din oţel de care să te ţii cu 
mâna, peste care însă hoţii ar fi trebuit să sară înainte să se repeadă la 


Kolbeinn, dar asta nu avu darul să-l liniştească. Sări pe scaunul şoferului. 
Clicul încuietorilor electronice a fost unul din cele mai plăcute sunete pe 
care le-a auzit vreodată. Nu-şi acordă timp pentru a se bucura, aşa că 
introduse cheia în contact. Şi abia după ce huruitul plăcut al motorului și 
bubuitul aparatului de radio înăbuşiră orice alt zgomot, îşi permise şi 
Kolbeinn să se mai liniştească niţel. 

Pentru prima oară de când îşi luase mașina cea nouă, Kolbeinn nu-și mai 
bătu capul cu ieşitul din locul strâmt de parcare, asta probabil şi din cauza 
zgomotului din spate, care păru să se înteţească de îndată ce maşina se puse 
în mişcare. Din instinct, Kolbeinn apăsă pedala de accelerație până la 
podea, ignorând riscurile condusului cu mare viteză prin parcarea subterană. 
Într-o clipă avea să iasă la aer curat, în drum spre casă. 

Dar bucuria sa nu dură mult. Urmă un impact violent, ca şi cum mașina 
îi fusese lovită din spate de ceva la viteză maximă, ceea ce era pur şi simplu 
imposibil, dat fiind că nu prea era loc. Fu aruncat înainte şi singurul lucru 
care-l împiedică să se izbească cu capul de parbriz fu centura. Kolbeinn 
apăsă instinctiv pedala de frână, deşi maşina se comporta ciudat și abia dacă 
mai înainta drept. 

Pregătit pentru orice, verifică oglinda, apoi, după o clipă, se răsuci şi 
privi prin lunetă, încercând să-şi dea seama la ce anume se uită. 

. 

Huldar o înţelegea perfect pe Erla, deşi nu i-o arăta în mod deschis. 
Nervii ei erau atât de încordați, încât nu ştiai ce anume ar fi putut s-o facă 
să-şi iasă din pepeni. Se părea că nimic nu mergea așa cum trebuie. Mass- 
media aflase despre un incident și fotografii, ale căror bliţuri de la aparatele 
de fotografiat îi răneau ochii ori de câte ori se deschidea uşa, lansaseră deja 
asediul. Ca lucrurile să stea și mai prost, poliţiştii încă așteptau instalarea 
reflectoarelor mobile, căci zona parcării subterane pe care trebuia să o 
examineze urgent zăcea în semiîntuneric. Tuburile de neon din tavan 
fuseseră sparte şi toată lumea era convinsă că acest lucru avea legătură cu 
ceea ce se întâmplase. 

Huldar se rezemă de perete şi-şi aprinse o țigară. La fel ca majoritatea 
fumătorilor, el considera garajele spaţii deschise. Renunţase să mai ascundă 
faptul că eșuase în tentativa sa de-a se lăsa de fumat; mirosul îl trăda de 
fiecare dată și oricum niciunuia dintre colegii săi de serviciu nu-i păsa de 
sănătatea lui. Trase în piept, apoi suflă fumul în direcția unei ieşiri, dar care 
era închisă. Nu credea că va obiecta cineva, dat fiind că aveau cu toţii cu ce 


să-şi ocupe timpul. În plus, deja avea pregătită o scuză — dacă avea să pună 
piciorul afară, gloata de jurnaliști şi de curioşi adunaţi acolo în speranţa că 
vor afla ceva interesant, abia aștepta să sară pe el. Ciudat cum oamenii se 
simt atât de atrași de orori şi întâmplări nefericite. Avea senzaţia că ei şi-ar 
fi pierdut iute entuziasmul în faţa unei scene de genul celei în jurul căreia 
forfoteau acum polițiștii. Trase din nou fumul în plămâni. De mult nu mai 
avuseseră parte de o seară atât de frumoasă, fără vânt, fără ploaie, exact 
când ar fi avut nevoie de o furtună. Vremea rea i-ar fi împiedicat atât pe 
Jurnalişti, cât şi pe curioşi să se învârtă pe lângă scena unei crime. 

Într-o lume perfectă, el ar fi fost acum acasă, cu o bere în mână, 
privindu-şi liniștit meciul. Dar pe el nu-l deranja prea tare faptul că rata 
meciul; în ziua de azi găseai la televizor o mulțime de meciuri, şi oricum 
era liber în majoritatea serilor. Să lucreze acum în afara biroului de la secție 
era o excepţie, nu o regulă. În seara asta fusese chemat doar pentru că 
rămăsese unul dintre puţinii care nu munciseră peste program în ultimele 
luni. Erla avusese grijă să precizeze acest lucru, ca nu cumva el să creadă că 
1 se face vreo favoare. Cu coada ochiului, o zări pe Erla îndreptându-se spre 
el, cu chipul înnegurat. Mai trase grăbit un fum înainte de-a stinge ţigara, 
deşi nu o fumase decât pe jumătate. N-ar fi făcut decât să-i ofere motiv să 
mormăie nemulțumită. 

— Nu cumva e interzis fumatul aici? 

Erla aruncă iritată o privire în căutarea unui semn de interzicere şi, deşi 
erau destule în jur, toate le indicau oamenilor pe unde să o apuce dacă voiau 
să se îndrepte spre ieşire sau spre lifturi. 

Huldar îşi dădu seama că nemulţumirea ei nu avea legătură cu fumatul. 
Ignorându-i comentariul, o întrebă: 

— Cum merge treaba? Vreo veste de la criminalişti? 

Erla oftă şi se sprijini şi ea de zid, lângă el. 

— Sunt pe drum, se pare, zise ea clătinând din cap. Ce nenorocită de 
mizerie! Legistul refuză să se apuce de treabă până când afurisitele de 
reflectoare nu sunt puse în funcțiune; pe responsabilul cu curăţenia îl doare 
fix în cur şi spune că el nu e plătit să lucreze peste program, iar Kolbeinn 
Ragnarsson ăsta e unul din cei mai mari nemernici pe care i-am întâlnit 
vreodată. 

— A, da? 

Huldar aruncă o privire în direcția bărbatului, ce stătea şi privea peste 
umărul polițistului care îi lua declarația. Atenţia lui era îndreptată spre 


partea din spate a parcării — spre maşina lui, probabil. 

— Nu cumva e în stare de șoc? 

— Nu atât în stare de şoc, cât prea preocupat dacă asigurarea lui va 
acoperi paguba suferită de maşină. Axa din spate aproape că a fost smulsă 
cu totul. 

— Nici nu e de mirare. Probabil că a fost o smucitură pe cinste. 

Un lanţ fusese înfăşurat în jurul osiei la un capăt, iar celălalt fusese 
înfăşurat în jurul mijlocului bărbatului mort care zăcea grămadă pe podeaua 
parcării. Deocamdată, suspectau că victima fusese întinsă de cealaltă parte a 
zidului de beton care despărțea locurile de parcare, iar atunci când Kolbeinn 
a plecat de pe loc, bărbatul a fost pur şi simplu smucit în aer şi apoi izbit de 
barele de oţel ale balustradei prinse deasupra zidului. Doar o clipă, totuşi. 
Lovitura fusese atât de puternică, încât victima fusese pliată în două și trasă 
printre bare. Lui Huldar, care primise sarcina de-a măsura distanţa dintre 
bare, i se făcuse rău când descoperise că aceasta nu măsura mai mult de 
treizeci de centimetri. Spera ca bărbatul să fi fost deja mort în acel moment, 
deşi se îndoia de acest lucru. Călușul din gura cadavrului indica faptul că 
atacatorul vrusese să fie sigur că acesta nu va putea să alerteze pe cineva 
aflat prin preajmă. Așa că nu era necesar ca bărbatul să fi fost deja mort. 
Oamenii morți nu fac prea mult zgomot. 

— E vreo şansă să fi fost vorba de sinucidere? 

Tonul Erlei indica destul de limpede că nici ea nu credea în această 
posibilitate. 

— Cred că răspunsul e nu. Există o mulţime de alte metode mai facile 
dacă vrei să-ţi faci singur felul. Aproape orice ar fi mai bine decât asta. 

Huldar trase aer printre dinții din față și plesni din limbă. Ar fi preferat 
să nu fie nevoit să se gândească la acest lucru, dar se simţise obligat să-i 
răspundă Erlei, dat fund că, în sfârşit, vorbise cu el. Trupul pliat era una 
dintre cele mai neplăcute imagini pe care avusese nenorocul să le vadă 
vreodată. Slavă Domnului că nu puteau vedea chipul bărbatului. 

— Îţi poţi imagina cum o fi fost să aştepte să vină cineva? Nimeni nu ar 
dori să-şi facă aşa ceva lui însuşi. Pun pariu că bietul om ar fi dat orice să se 
sufoce în timp ce aștepta. 

— Probabil. Pentru binele său, sper să nu fi ştiut ce avea să păţească. Dar 
am impresia că oricine a făcut asta a avut grijă să-l informeze. Mie-mi 
miroase a sadism. Există metode mult mai simple de-a omori pe cineva, aşa 
încât intenţia sa a fost să-l facă să sufere. Să sperăm că ne va lămuri 


autopsia. 

Erla băgă mâna în buzunar după telefon și se uită cât e ceasul. 

— Unde dracu” e toată lumea? 

Neavând ce să facă, Huldar se gândi câte din întrebările ei erau de fapt 
retorice. Destul de multe, probabil. Erla ştia foarte bine că el nu avea cum 
să-i răspundă la această întrebare. 

— Primul lucru pe care l-am verificat a fost dacă bărbatul are ambele 
mâini, zise el. Crima aceasta e atât de grotescă, încât la început mi-am 
închipuit că se potriveşte perfect cu incidentul din jacuzzi. Nu ştiu dacă m- 
am simţit ușurat sau dezamăgit atunci când am descoperit că are cel puţin 
una. Instinctul îmi spune că cele două cazuri au legătură între ele. Ambele 
sunt la fel de grețoase. Și nu-mi place ideea că avem doi psihopaţi în 
libertate în același timp. Tu ce crezi? 

— N-am idee. Poate că lucrurile se vor clarifica după ce legistul și 
criminaliștii își vor căra cururile până aici, ca să-l putem identifica şi noi pe 
amărâtul ăsta. Să sperăm că are la el un portofel, vreun card bancar sau 
ceva. Păcat că n-a rămas întins, astfel încât să-l putem verifica noi înşine. 

Erla oftă atât de puternic, încât ai fi zis că gemuse. Apoi, desprinzându- 
se de perete, se întoarse la locul crimei fără să mai scoată o vorbă. 

Huldar rămase lângă zid un moment, întrebându-se dacă să-și reaprindă 
tigara pe jumătate fumată, dar într-un final o urmă pe Erla, luptându-se cu 
un sentiment puternic de repulsie. N-avea nimic de-a face cu ea, ci cu 
oribila privelişte a cadavrului împăturit exact ca un şerveţel şi legat de 
mașină cu lanţul acela gros și greu. Abia dacă suporta să se uite. 

Situaţia nu se îmbunătăți nici după ce criminaliştu îşi făcură, în sfârșit, 
apariția şi instalară reflectoarele. Din cauza luminii orbitoare, era greu să nu 
încerci tot timpul să te uiţi în altă parte. Doar după sosirea legistului reuși și 
Huldar să se îmbărbăteze să privească iar cadavrul. Regretă instantaneu 
acest lucru, pentru că medicul îi ceru să-l ajute să-l îndrepte pe bărbat — să-l 
„despăturească”, aşa cum se exprimase acesta. Îşi puseră amândoi mănuși și 
apucară fiecare de câte o parte a trunchiului ce zăcea lipit de picioare, apoi 
îl traseră amândoi pe spate, pentru a-l întinde. Chiar şi prin hainele 
bărbatului, Huldar putu simți coastele rupte, vertebrele zdrobite şi carnea 
strivită, la fel de clar de parcă acesta ar fi fost dezbrăcat, iar el n-ar fi purtat 
mănuși. Se luptă cu senzația de greață şi aproape că reuşi să se stăpânească 
cu totul, când medicul scoase căluşul și vata din gura bărbatului. 

Huldar se îndreptă de spate şi îşi înclină capul într-o parte, ca să poată 


observa mai bine chipul mortului. 

— Erla! Uite! 

Erla privea bărbatul mort, gânditoare. 

— lată şi dovada noastră. Cazurile sunt legate între ele. 

Neliniştea ei era evidentă. 

— Căcat! Căcat! Căcat! Futu-i! La dracu”! 

Îşi trecu degetele prin păr. 

— Ce porcărie! 

Huldar se bucură că nu era în locul ei. Nu îi va fi deloc ușor când va 
trebui să dea explicaţii în faţa şefilor. Singurul lor martor în cazul mâinilor 
retezate era mort. Zăcând pe podeaua de beton a parcării subterane se afla 
însuși Benedikt Toft, procuror pensionat şi proprietar al casei unde fuseseră 
găsite cele două mâini. Acum chiar că nu va mai putea veni la interogatoriul 
de mâine. 


Capitolul 12 


Cearta încă îi mai reverbera lui Huldar în urechi, deși glasurile ridicate 
amuţiseră de ceva vreme. Toată agitația de pe etaj încetase, căci fiecare 
cuvânt, fiecare insultă şi fiecare înjurătură răzbătuseră tare şi clar prin 
peretele de sticlă al biroului Erlei. Cearta încetase la fel de urât pe cât 
începuse, când cei doi ofiţeri ieşiseră funibunzi afară, trântind ușa în urma 
lor şi lăsând-o acolo doar pe Erla. Huldar nu fusese suficient de aproape ca 
să-i vadă faţa, deşi bănuia că ea ar fi dorit să mai aştepte până îi dispărea 
roşeaţa din obraji, înainte de-a da ochii cu echipa. 

Nu scotea nimeni un cuvânt. Majoritatea poliţiştilor se prefăceau că 
lucrează, aruncând în același timp priviri furişe în direcția biroului ei. Era 
limpede că mulți dintre ei se așteptau s-o vadă cum îşi îngroapă capul în 
hârtii şi izbucnește în lacrimi, însă Huldar o cunoştea destul de bine şi știa 
că nu va fi cazul. Mai degrabă s-ar fi azvârlit pe geamul îngust pentru a se 
prăbuşi pe betonul aflat patru etaje mai jos, decât să trădeze cel mai mic 
semn de slăbiciune. 

— Crezi că va fi demisă? 

Huldar ridică privirea şi dădu de Gudlaugur, care se zgâia la el peste 
ecranul computerului. 

— Nu. 

Huldar se lăsă pe spate în scaun, bucuros că poate alunga această idee 
măcar din mintea unuia dintre membrii echipei. 

— Se întâmplă des atunci când o anchetă nu înaintează în ritmul care ar 
trebui. Tipii de sus încep să se agite şi coboară aici, ca să se ia de cineva. 
Următorul lucru pe care-l vor face va fi să înceapă să urle la noi, ăştia mici. 

— Oh. 

Lui Gudlaugur nu-i prea suna bine această posibilitate. 

— Ar putea fi mult mai rău. 

Huldar se ridică în picioare, privind înspre biroul Erlei. Plecă într-acolo, 
fără să-l mai adreseze vreun cuvânt lui Gudlaugur. Cineva trebuia să ia 
frâiele în mână, altfel vor intra cât de curând în impas, cu Erla care era prea 
mândră să spargă gheaţa şi cu ceilalți prea înspăimântați ca să vorbească cu 
ea, sau unii cu alţii, de teamă ca ea să nu creadă că o vorbeau pe la spate. 


Huldar ciocăni uşor, apoi deschise ușa, fără să mai aștepte vreun răspuns. 
Ițindu-şi capul după ușă, fu întâmpinat de privirea aspră a Erlei. Nici glasul 
ei şi nici atitudinea nu sugerau bunăvoință. 

— Ce vrei? 

— Nimic. Vreau doar să-ți zic să nu te lași intimidată de ticăloşii ăia. 
Probabil că şi ei au primit o muștruluială de la superiorii lor, aşa că au 
trebuit să se descarce pe cineva. 

Huldar păși înăuntru şi închise uşa în urma sa. 

— Sunt aici ca să ai şi tu un sac de box, în cazul în care ai nevoie de 
unul. 

Erla îl privi cu ochi mijiţi. 

— Şi tu pe cine ai să loveşti? Ai vreun câine acasă? 

— N-am câine. Va trebui să mă descarc pe Gudlaugur. 

Rânjetul lui Huldar nu primi nimic drept răspuns. 

— Nu-i nevoie să vii să mă consolezi. Mă descurc şi singură. 

— Erla, sunt perfect conştient de acest lucru. Ştii bine asta. 

Huldar se opri, însă Erla nu se grăbi să întrerupă tăcerea, așa că o făcu el 
în locul ei. 

— Indiferent de ce cred şefii noştri, ştim amândoi că ar fi fost imposibil 
să prevedem una ca asta. Benedikt Toft s-a arătat extrem de surprins atunci 
când am descoperit mâinile — nimeni n-ar fi putut ghici că avea vreo 
legătură cu ele. 

Erla părea că se mai detensionase niţel; umerii i se mai relaxaseră o idee, 
iar maxilarul nu mai dădea impresia că mesteca pietre. 

— În orice caz, să ştii că n-am venit până la tine doar ca să discutăm 
despre căcatul ăsta. Voiam doar să aflu dacă facem progrese și dacă pot 
ajuta cu ceva. Am mers cât de departe am putut cu lista aceea. 

El se oferise să caute prin lista cu numele tuturor celor care ar fi putut 
avea vreo legătură cu mortul, ca să verifice dacă mai erau în viaţă sau dacă 
nu cumva le lipsesc două mâini. Nu izbutise să dea de toți, însă nici n-avea 
rost să-i sune acum pe cei care mai rămăseseră neverificați. Planul era să-l 
trimită pe Gudlaugur la ei acasă, să verifice cutiile de scrisori, ca să-şi dea 
seama dacă sunt plecați sau nu. 

Când Erla vorbi din nou, o făcu pe tonul ei obişnuit — tot morocănos şi 
lipsit de umor, dar nu la fel de aprig precum atunci când intrase în biroul ei. 

— N-ar trebui să lărgim lista? Trebuie să fie vorba de cineva pe care-l 
cunoştea. Altfel n-ar avea niciun sens. 


Huldar nu făcu decât să ridice din umeri. 

— Doar dacă nu cumva Benedikt l-a zărit pe suspect punând mâinile în 
Jacuzzi. 

Bătrânul nu recunoscuse acest lucru atunci când fusese chestionat. Din 
spusele Erlei reieşea că declarația pe care o dăduse el în seara aceea păruse 
suficient de convingătoare. Insistase că nu văzuse nimic suspect, dar sigur 
că atacatorul n-ar fi avut de unde să ştie acest lucru. 

— Să zicem că ne-a spus adevărul atunci când a jurat că n-a văzut nimic 
— e oare posibil ca totuşi să fi zărit ceva fără să-şi fi dat seama? O mașină 
parcată afară, de exemplu? Poate că atacatorul s-a decis să scape de un 
potențial martor, deoarece nu a vrut să-și asume vreun risc. 

— Poate. Dar, în cazul ăsta, bizara metodă de-a comite crima este prea 
elaborată. N-ar fi fost mai simplu să intre în casa lui Benedikt și să-l 
înjunghie sau să-l omoare în bătaie? Chestia asta cu parcarea subterană a 
presupus un risc mult prea mare de-a fi prins. Ar fi al dracului de prost să-l 
omoare pe om în acest mod, dacă intenția lui n-a fost de fapt să-l facă să 
sufere. 

Erla oftă. 

— Apoi, mai e şi scrisoarea pe care am primit-o la început, care ne-a dat 
pontul despre ceva interesant în grădina lui Benedikt. Singurul mod în care 
aş putea interpreta acest lucru ar fi că persoana care a pus mâinile acolo nu 
credea că Benedikt va anunţa poliția când le-ar fi găsit. Ce alt motiv să fi 
avut? Intenţia lui fiind să sugereze că Benedikt ar avea conştiinţa încărcată. 
Orice om normal ne-ar fi sunat imediat dacă ar fi găsit o pereche de mâini 
retezate în jacuzzi. Deci probabil că a avut idee despre cine ar fi putut pune 
mâinile acolo, în ciuda spectacolului pe care l-a dat, părând şocat şi 
nevinovat. Dar fireşte că asta-i doar o teorie, la fel ca orice altceva legat de 
acest caz nenorocit. 

La fel ca toți ceilalți implicaţi în anchetă, Huldar petrecuse o groază de 
timp reflectând la metoda crimei. Singura sa concluzie era că acest caz 
părea extrem de straniu. Așteptau cu mare nerăbdare rezultatele autopsiei, 
deşi Huldar nu spera că se va afla printre primii care le vor vedea. 

— Ai primit înregistrările camerelor din parcare? 

— Nu vom primi nimic, pufni Erla. O altă afurisită de încurcătură. 

— Ce? 

Două camere fuseseră vizibile în parcare, deşi niciuna nu era îndreptată 
direct spre maşina lui Kolbeinn. Una acoperea intrarea, cealaltă era aţintită 


spre zona aflată în faţa locurilor de parcare unde fusese maşina lui 
Kolbeinn. Presupunând că ucigașul nu ieşise cumva din canalizare, ar fi fost 
imposibil să ajungă la mașină fără să fie surprins pe înregistrare. Huldar 
bănuia că ucigașul își ascunsese faţa, dar oricum imaginile aveau să le ofere 
indicii despre vârsta şi constituția lui fizică. Imaginile le-ar fi putut arăta și 
modul în care pătrunsese în parcarea subterană. Căzuseră cu toții de acord 
că intrase acolo cu maşina proprie, altfel cum şi-ar fi putut transporta 
victima înăuntru? Şi deşi nu puteau exclude posibilitatea ca el să-și fi 
ademenit victima în parcare, le era greu să-şi imagineze cum anume reuşise. 
Huldar presupunea că înregistrările de pe camerele de supraveghere le-ar fi 
răspuns la această întrebare. Dar dacă era o problemă cu înregistrările, 
perspectivele erau sumbre: ar avea ceva de furcă dacă ar trebui să-i ia la 
întrebări pe toţi cei care folosiseră parcarea în ziua aceea şi l-ar fi putut zări 
pe criminal. 

— Camerele nu au fost conectate? 

Ştia că lentilele nu le fuseseră acoperite cu vreun spray, dat fiind că el 
însuşi le verificase şi se arătase extrem de ușurat după ce se convinsese că 
sticla era curată. 

— Ba erau conectate cum trebuie. Însă computerul pe care ar fi trebuit să 
fie stocate datele s-a stricat cu câteva luni în urmă și, din ce spune 
îngrijitorul, administratorii clădirii au crezut de cuviinţă că nu era nevoie să- 
l înlocuiască, dat fiind că prezenţa celor două camere era de-ajuns să sperie 
orice potenţial răufăcător. 

Erla se strâmbă, dezgustată. 

— Parte a aceleiaşi măsuri de reducere a cheltuielilor ca şi înjumătățirea 
orelor de program ale îngrijitorului. 

Huldar își dădu capul pe spate şi închise ochii. Totul părea să conspire 
împotriva lor. 

— Am reușit să apreciem cu ceva mai multă precizie momentul 
dispariției lui Benedikt? Sau de unde a fost înhăţat? 

Erla clătină din cap. 

— Nu. l-am cercetat casa cu cea mai mare atenție, dar n-am găsit nimic 
folositor, în afară de telefonul mobil. Care n-a mai fost folosit de două zile, 
însă nimeni nu ştie cât de important poate fi acest lucru. Bătrânul era un 
văduv pensionar, iar fiul său locuieşte în străinătate, cu soția şi copiii. 
Jurnalul de apeluri arată destul de clar cât de rar primea sau efectua apeluri. 
Și încă n-am dat de nimeni care să ne poată spune ce a făcut în cele 


douăzeci şi patru de ore înainte de crimă. Singura probă pe care o avem sunt 
ziarele de dimineaţă pe care le-am găsit în sufragerie, ceea ce sugerează că 
s-a aflat acasă în dimineața crimei. 

Erla scoase un geamăt sonor, apoi îşi îngropă faţa în mâini şi şi-o frecă 
energic. 

— E o mizerie cât casa de mare. Ar fi bine ca analiza lanţului și-a 
căluşului să scoată ceva amprente la iveală. Dacă nu, înseamnă că totul ne 
este potrivnic. Absolut totul. Nimeni nu-şi aminteşte să fi vândut sau să fi 
închiriat vreo drujbă în ultima vreme, așa că următorul pas va fi să testăm 
toate drujbele din ţara asta, în căutarea unor urme de sânge de la mâinile 
alea. Numai să stabilim cine deţine drujbe şi unde sunt păstrate acestea ar fi 
suficient să ne ţină ocupată toată echipa zile întregi. 

— Şi Kolbeinn? Proprietarul maşinii. Ce ați aflat după ce a fost 
chestionat? 

— Nimic, pufni Erla dezamăgită. Ne-a zis că n-are nici cea mai vagă 
idee de ce a fost aleasă tocmai maşina lui; n-a mai văzut victima niciodată și 
nici nu i-a recunoscut numele. Până acum, n-am reuşit să descoperim nicio 
legătură între cei doi. 

Erla scotoci prin hârtule care-i acopereau în întregime biroul. 

— Declaraţia lui e pe aici, pe undeva. E la fel ca aceea dată de Benedikt. 
Nu ştie nimic şi nu poate pricepe de ce i s-a întâmplat aşa ceva tocmai lui. 
Ceea ce e îngrijorător, având în vedere ce i s-a întâmplat moșului. 

— Poate că nici nu există vreo legătură. Mașina lui se afla în cel mai 
îndepărtat punct al parcării subterane, iar modelul e unul extraordinar de 
puternic. Dacă aş plănui să fac aşa ceva, exact pe a lui aş alege-o. Oricum, 
probabil că ucigașul a aşteptat să plece majoritatea maşinilor, înainte de-a 
trece la treabă. Întrebarea e cât de mult a avut de așteptat. Avem vreo idee 
când ar fi putut veni? 

Erla clătină din cap. 

— Nu. Sper ca autopsia să ne indice un interval ceva mai precis. Rămle 
de pe mâinile şi picioarele victimei ne-ar putea spune cam cât de mult a stat 
legat. 

— Raportul trebuie să sosească din clipă-n clipă, nu? 

Huldar spera că discuția asta neobişnuit de lungă era un semn că 
redeveniseră prieteni şi că în sfârșit va fi reacceptat ca membru al Diviziei 
de Investigaţii Criminale cu drepturi depline. Stătuse de-ajuns pe margine. 

— Poate îmi spui şi mie ce conţine? 


Erla se încruntă ugor. 

— Mai vedem. 

Huldar se gândi că acum ar fi cel mai potrivit moment să iasă din scenă. 
De aici înainte, discuţia putea s-o ia la vale. 

— Mă duc să-mi iau o cafea. Vii şi tu? 

Îi aruncă această propunere sperând că va profita de ea: în clipa în care 
va ieşi din birou, muştruluiala pe care o primise mai devreme va începe să 
se şteargă din minţile subordonaţilor ei. Va fi un pas dificil pentru ea, dar va 
trebui să-l facă, mai devreme sau mai târziu. Oricât de jos s-ar fi aflat el în 
ochii colegilor de echipă, ar fi fost bine dacă ea l-ar fi însoțit, dacă s-ar fi 
concentrat la spusele lui, ignorându-i astfel pe ceilalți din birou. 

— Nu, mersi! Trebuie să mă pregătesc pentru şedinţa de informare de 
mai târziu. 

— Nicio problemă. 

Huldar o privi cum se întoarce din nou la hârtule de pe birou. Mai 
adăugă, ca de plecare: 

— Erla, o să-l prindem. E doar o chestiune de timp până când vom da de 
vreo urmă. 

Şi chiar vorbea serios; de cele mai multe ori, aşa începea rezolvarea unui 
caz. De fiecare dată când aveau de-a face cu o crimă obişnuită, acest lucru 
se întâmpla imediat după sosirea poliției la fața locului, pentru că puţini 
ucigași islandezi încercau să-și acopere urmele. Unii încă mai zăboveau la 
locul faptei, cu arma crimei în mâini. Oricât de diferit se va dovedi acest 
caz, Huldar nu se îndoia că în cele din urmă aveau să-l soluţioneze. 

. 

Gudlaugur se prăbuşi înapoi în scaun. Era roşu la faţă, de data asta mai 
degrabă din cauza gerului, decât din cauza jenei. 

— Nimic. N-a mai rămas nimeni pe listă. 

Huldar se mişcă pentru a putea privi chipul tânărului. 

— I-ai găsit pe toți acasă? 

— Trei dintre ei au răspuns când am bătut la ușă; nu apucaseră să 
răspundă la telefon atunci când i-ai sunat tu. Unul e în spital, potrivit femeii 
din apartamentul de-alături, iar ultimul e plecat la mare. Soţia lui se afla 
acasă. 

Huldar îşi răsuci scaunul la loc. Din întâmplare, ochii îi căzură pe 
fotocopule scrisorilor din capsula timpului și gândurile îi zburară la Freyja. 
Oricât ar fi fost de mulțumit că poate lucra din nou la un caz adevărat, 


regreta că nu găsea o scuză ca s-o sune. Poate că în curând vor da peste 
vreun copil martor şi atunci va trebui s-o cheme pe ea să-i ia o declarație. 
Însă era puţin probabil. Şi sigur că nici el nu-şi dorea ca un copil să fi fost 
implicat în astfel de orori. Trase fotocopiile mai aproape şi începu să 
citească din nou scrisoarea plină de amenințări. Crima din parcarea 
subterană avea în cele din urmă să fie rezolvată, iar după aceea el se va 
putea întoarce la misterul capsulei timpului, o va putea suna pe Freyja 
pentru a-i cere să se întâlnească cu el şi poate că va izbuti să-i intre din nou 
în graţii. Cine ştie, poate că de data asta chiar va funcționa. Nu părea să fie 
implicată într-o nouă relație, ceea ce, categoric, era un mare avantaj. 

— De ce zâmbeşti? îl întrebă Gudlaugur, al cărui cap îşi făcuse apariția 
peste monitorul lui Huldar. 

— Fără motiv, se grăbi Huldar să-i răspundă, având grijă să-şi şteargă 
bucuria de pe chip. Cum se numesc cei doi bărbaţi despre care trebuie să 
ştim dacă încă mai trăiesc și sunt bine? 

Capul dispăru, apoi reapăru. Gudlaugur citi de pe o bucăţică de hârtie: 

— Ævar Einarsson şi Haraldur Jóhann Gudnason. De ce întrebi? 

— Aşa. 

Huldar nu simţea nevoia să-i explice ceva, şi oricum niciun nume nu se 
potrivea cu inițialele de pe lista cu victime a lui Thrăstur. Îi trecuse prin cap 
ideea că ar fi putut exista totuşi o legătură. Iniţialele lui Benedikt Toft îi 
dăduseră această idee: BT se vise în scrisoare, deşi ar fi putut fi vorba şi de 
o simplă coincidență. Nu menţionase acest aspect în fața Erlei de teamă să 
nu fie luat în râs, mai ales dacă ar fi adăugat faptul că literele K l-ar fi putut 
indica pe Kolbeinn, iar JJ pe Jón Jónsson. Nimeni nu lua în serios cazul 
capsulei timpului, iar în lipsa unei legături între Thrâstur şi victimă, i-ar fi 
fost extrem de dificil să convingă echipa. El însuşi era suficient de sceptic 
în privinţa acestui lucru. Dar oricât ar fi fost de exagerată ideea, nu și-l 
putea scoate pe Throstur din minte sau modul în care o luase razna atunci 
când realizase de ce veniseră acasă la el. 

Din moment ce Erla nu-i dăduse nicio sarcină nouă și încă mai avea la 
dispoziție o jumătate de oră până la începerea şedinţei, Huldar se hotărî să 
arunce iute o privire peste cazul tatălui lui Thrâstur. 

Un gust rău îi rămase în gură după ce citi raportul despre uciderea Vakăi 
Orradóttir. Omul acela, dacă l-ai fi putut numi om, o violase pe fetiță în 
patul fiicei sale, apoi o sufocase cu o pernă. Nu fusese în stare să ofere o 
explicaţie, spunând doar că fusese prea beat ca să mai ştie ce făcea. Fiica sa, 


Sigrún, care era în aceeași clasă cu fetița ucisă, se încuiase în dulap, unde 
fusese găsită de poliţişti atunci când aceștia își făcuseră apariţia. În ciuda 
tuturor încercărilor, nu izbutiseră să obțină o declaraţie coerentă de la ea. Se 
presupunea că nu fusese martora violului sau a crimei şi că se ascunsese în 
dulap ori după ce începuse totul, ori la scurt timp după ce devenise clar ce 
avea să se întâmple. Psihologul care o tratase pe Sigrun credea că avea să se 
deschidă în cele din urmă, dar că se temea atât de mult de tatăl ei, încât era 
puţin probabil să o facă înainte de proces. Însă Thrâstur, fratele ei, care avea 
doisprezece ani la acea vreme, nu renunţase să povestească varianta lui, deși 
se aflase la școală când se petrecuse tragedia. Venise acasă, urcase direct în 
camera lui şi se încuiase acolo, neștiind că o fetiţă zăcea moartă în camera 
de alături. Pe la ora cinei, când simţise că-i e foame, coborâse în bucătărie, 
îşi pusese nişte cereale Cheerios într-un castron și le mâncase singur, ceea 
ce nu era tocmai neobișnuit. Mama lui făcea curăţenie şi era şi recepționeră 
la un azil de bătrâni; turele începeau la prânz și se terminau la opt seara. 
Pentru că mergea la serviciu cu autobuzul, nu se întorcea niciodată mai 
devreme de ora nouă. Tatăl lui nu se zărise prin preajmă, ceea ce, potrivit 
mărturiei lui Thröstur, iar nu era un lucru neobișnuit. Umbla tot timpul beat, 
ori era leșinat pe canapeaua din sufragerie, ori cocoşat şi tremurând 
deasupra unei scrumiere pline ochi în bucătărie. Agnes, mama lui, se 
întorsese acasă în jur de ora nouă, neobişnuit de obosită, sau cel puţin aşa 
spunea ea, pentru că o pândea răceala. Un consult medical ce avusese loc 
două zile mai târziu nu putuse nici să-i confirme, nici să-i infirme 
declarația, din moment ce temperatura fusese normală şi nici nu mai arătase 
vreun simptom. Din declaraţia ei reieşea că Jon, soţul, era Jos, treaz, când ea 
sosise acasă. Vaka zăcea moartă în camera fiicei lor de mai bine de cinci ore 
şi se instalase deja rigor mortis. Soţul ei duhnea a tărie şi părea neobişnuit 
de abătut, iar ea dăduse vina pe faptul că nu-i cumpărase alcool, deşi nu-i 
promisese c-o va face — ca şi cum acest detaliu ar fi avut vreo relevanţă. Jón 
reacţionase violent şi o lovise atât de puternic, încât o doborâse la pământ, 
izbind-o cu capul de perete şi aproape făcând-o să-şi piardă cunoştinţa. 
După aceea el se năpustise afară, lăsând-o să zacă pe podea. Același consult 
medical, care nu izbutise să aducă dovezi în privinţa răcelii, scosese totuși 
la iveală faptul că femeia avea o umflătură enormă pe tâmpla dreaptă și o 
vânătaie ce se întindea pe tot obrazul, până la maxilar, ceea ce corespundea 
cu declarația ei. După plecarea lui, femeia se chinuise să se ridice în 
picioare şi urcase în camerele copiilor. Fiica ei părea să zacă adormită sub 


pilotă, aşa că închisese ușa, apoi schimbase câteva cuvinte cu fiul ei. După 
aceea se băgase şi ea în pat şi nu se mai trezise decât la sosirea poliţiştilor, a 
doua zi, la opt dimineaţa. Thrâstur îi sunase, după ce descoperise trupul 
Vakăi. El se dusese să o trezească pe Sigrún şi observase cum era așezată 
perna, ca şi cum i-ar fi stat pe faţă. Când o dăduse la o parte, descoperise că 
fetița din patul surorii lui era o străină. În timpul discuţiei la telefon cu 
poliția, băiatul nu părea să realizeze că fata era moartă; el le spusese 
polițiștilor că în patul surorii sale se află o fată bolnavă, pe care nu o putea 
trezi. Fata aceea avea pielea rece și se simţea ciudat la atingere, şi deşi era 
adormită, ochii îi avea în continuare deschişi. Sigrun nu se vedea pe 
nicăieri. 

Pozele de la locul crimei erau pur şi simplu grețoase. Fata zăcea întinsă 
în aşternuturile murdare și mototolite de pe pat, într-o cameră dezordonată, 
cu mobilă sărăcăcioasă. În fotografiile făcute înainte ca poliţia să atingă 
ceva, pilota o acoperea până la gât. Fata privea tavanul cu ochi goi şi opaci, 
acoperiți de vinişoare roşii, aşa cum se întâmplă în cazul victimelor ucise 
prin asfixiere. Părul castaniu-deschis era răsfirat în jurul capului precum 
razele în jurul soarelui, ca și cum îi fusese aranjat aşa cu o perie. Avea 
buzele albăstrii, iar într-un colţ al gurii se zărea un mic fulg alb, de la perna 
cu care fusese sufocată. Aceasta se afla lângă capul ei, deşi, potrivit fratelui, 
îi acoperise chipul atunci când o găsise el, astfel încât să nu fie văzut de la 
ușă, ceea ce se potrivea cu povestea spusă de mamă. 

Fotografiile făcute după îndepărtarea pilotei erau mult mai tulburătoare 
şi-l determinară pe Huldar să se foiască înfiorat în scaun. Fetiţa fusese 
dezbrăcată de la brâu în jos: pantalonii îi fuseseră trași pe dos şi atârnau de 
o gleznă, alături de chiloţii colorați, de fetiță. Picioarele îi erau larg 
desfăcute, iar între ele se afla o pată de sânge uscat. Lui Huldar i se păru că 
vede şi alte pete mai vechi, de același gen, pe cearşaf, un indiciu foarte clar 
că şi Sigrún fusese abuzată de bruta care-i ținea loc de tată. Huldar îşi aduse 
aminte de comentariul Freyjei că era puţin probabil ca Vaka să fi fost prima 
şi singura victimă a lui Jón. Din dosarul de caz reieșea că încercaseră să-i 
interogheze pe Thrâstur şi pe Sigrún în legătură cu acest subiect, însă 
niciunul nu vrusese să răspundă. Această reţinere fusese pusă pe seama 
spaimei față de tatăl lor. 

Huldar închise dosarul anchetei şi-l deschise pe cel legat de proces, însă 
acesta nu-i oferi nicio informaţie în plus. Jón fusese condamnat la 
şaisprezece ani de închisoare de tribunalul regional, iar condamnarea fusese 


confirmată şi de Curtea Supremă de Justiţie. Nicio surpriză până aici. Însă 
căutarea lui Huldar scoase la iveală un alt caz, mai vechi. Bărbatul fusese 
achitat în acel caz. Nu existau nici detalii suplimentare, nici motivele care 
duseseră la achitare. Singura informaţie disponibilă era că fusese acuzat de 
abuzarea unui minor, însă procesul se ținuse cu ușile închise. Huldar căută 
în baza de date a poliției, dar nu găsi nicio înregistrare a vreunei anchete 
care să fi dus la acuzaţie. Nu ştia prea multe despre procesele ţinute cu uşile 
închise, aşa că nu-şi dădea seama dacă informațiile legate de caz erau prea 
sumare. Totul era foarte încurcat, iar el reveni la verdictul neconcludent al 
procesului, în cazul în care ar fi putut citi ceva printre rânduri. 

Dar nici nu mai era nevoie. Privirea îi căzu pe numele procurorului, care- 
| făcu să țâşnească în picioare: Benedikt Toft, bărbatul care fusese ucis în 
parcarea subterană. 


Capitolul 13 


Din grătarul instalat în Parcul Familiei se înălța un fum gros, iar în jurul 
acestuia roia un grup numeros de copii. Pe măsură ce se apropia, mirosul de 
carne la grătar îi trimitea Æsei săgeți de durere de foame prin stomac. Şi nu 
era singura: plimbându-se prin grădina zoologică, zărise cum animalele 
stăteau lipite de garduri, adulmecând aerul. 

Cărarea îi permitea să supravegheze așa cum trebuie mulțimea de copii, 
pe care o scană cu privirea în căutarea Karlottei şi a lui Dadi. Oriunde se 
uita, dădea de capete acoperite cu fesuri colorate. Petrecerea organizată cu 
ocazia aniversării grădiniţei în Parcul Familiei şi Grădina Zoologică din 
Reykjavik generase atâta entuziasm, încât ştia ce o aşteaptă. De dimineaţă, 
copiilor ei le luase o veșnicie să-şi aleagă cu ce să se îmbrace. Karlotta se 
schimbase de trei ori, iar Dadi doar de două ori. Dar bucuria lor față de 
această simplă ieşire în aer liber era atât de evidentă, încât Æsa pur și 
simplu se simţise incapabilă să-i certe. La urma urmei, nu era ca şi cum 
toată lumea s-ar fi oprit din muncă doar pentru că ea avea să întârzie niţel. 

Gălăgia făcută de copii creştea din ce în ce mai mult pe măsură ce se 
apropia, până când Æsa avu senzația că se află în mijlocul unei colonii de 
pescăruşi. Din cauza larmei asurzitoare era inutil să-i strige pe Karlotta și pe 
Dadi, așa că nu-i rămase decât să înainteze cu grijă prin mulţime, cercetând 
cu atenţie toate chipurile. Pe lângă ea forfoteau întruna copii care se duceau 
la grătar cu mâinile goale şi se întorceau cu ele pline. Atenţia îi era distrasă 
din cauză că trebuia să se ferească să nu fie mânjită de ketchup sau 
maioneză pe haine. Înaintă în linie dreaptă către cea mai apropiată 
educatoare şi reuşi să ajungă la ea fără probleme. 

— Bună! 

Tânăra avea un surâs atât de larg, încât îi scotea la iveală toți molarii. 
Aşa o întâmpina ori de câte ori Æsa venea să-i aducă sau să-i ia pe copii; o 
primire peste măsură de prietenoasă, care 1 se părea de fiecare dată 
exagerată. 

— Salut! încercă şi Æsa să fie amabilă. Am venit să-i iau pe Karlotta și 
Dadi. Nu cumva i-ai văzut? 

— Oh! 


Bucuria ei exagerată fu cu repeziciune înlocuită de o tristeţe la fel de 
exagerată, subliniată de gura cu colțurile lăsate în jos, în mod hilar. 

— Dar nu pot pleca acum! Petrecerea e încă în toi. 

— Ah, nu, mai pot lua şi ei câte un hotdog. Nu mă grăbesc. Voiam doar 
să-i anunţ că sunt şi eu aici. 

Ultima parte a frazei nu se mai auzi, fiind acoperită de țipătul unui copil 
al cărui cârnat căzuse din chiflă, pe jos. Tânăra plecă să-l consoleze pe 
copil, după care îl conduse înapoi la grătar. Æsa rămase singură acolo, la fel 
de nelămurită în privinţa locului în care se aflau Karlotta și Dadi. Se roti de 
câteva ori în cerc, dar tot nu-i zări. Începea să se neliniştească, nefiind în 
stare să-și scoată din minte bizarul mesaj al lui Thorvaldur, deşi n-o mai 
căutase și nici ea nu mai încercase să-l contacteze din seara aceea. Oricât de 
disperată ar fi fost să afle mai multe, nu voia să-i ofere satisfacția de a-l 
implora. Acum era rândul lui s-o sune. 

Asta demonstra atât de bine cât de toxică devenise relația lor. Chiar şi 
informaţiile care puteau afecta bunăstarea copiilor contau mai puțin decât 
mândria de-a nu fi călcat în picioare de către celălalt în meschinul lor 
război. Æsa îşi blestema propria prostie în timp ce-şi făcea loc cu coatele 
prin mulțime pentru a vedea mai bine. Poate că Dadi şi Karlotta găsiseră o 
bancă sau niște pietre pe care să stea jos şi să mănânce. Dar nu-i vedea 
nicăieri. Neliniștea deveni înfiorătoare, când o zări pe Beta, o parteneră de 
joacă de-a Karlottei, care venea în fugă dinspre toalete şi se îndrepta spre 
grătar. Æsa scoase un oftat de ușşurare. Normal, se duseseră să facă pipi. 
Oriunde trebuia să meargă unul dintre ei, puteai fi sigur că era şi celălalt. 

— Beta! o strigă Æsa pe fată, care-i făcu cu mâna acoperită cu mitenă în 
timp ce se grăbea spre ea. Karlotta e cumva la toalete? 

Beta își trase nasul. Deşi nu bătea vântul, ziua era destul de răcoroasă, iar 
copiilor le cam curgeau nasurile. 

— Nu. A dispărut, zise fetiţa trăgându-şi din nou nasul. 

— A dispărut? 

Æsa voia s-o înşface de umeri şi s-o scuture cu putere. 

— Unde-a dispărut? 

— A plecat departe, preciză Beta zâmbind, fără să înţeleagă impactul pe 
care-l avea vestea ei. 

— Unde departe? 

Dorinţa de-a o scutura pe fată aproape că o durea pe Æsa, aşa că preferă 
să-şi bage mâinile în buzunare. 


— Pur și simplu departe. A zis că se duc să vadă nişte căţeluşi. 

— Căţeluşi? 

Æsa realiză că repeta fiecare cuvânt rostit de fată. Dar asta îi oferea timp 
de gândire. 

— Unde sunt căţelușii? 

— Nu ştiu. Mie nu mi s-a dat voie să merg. 

— Cum adică nu ţi s-a dat voie să mergi? 

— Karlotta a zis aşa. Omul acela a vrut ca doar ei doi să vadă cățeluşii. 

Abia acum începu şi Beta să priceapă că nu era chiar totul în ordine. Se 
tot uita în stânga şi-n dreapta, ca şi cum ar fi căutat o cale de scăpare. 

Æsa se strădui din răsputeri să pară calmă. Fra un adevărat efort de 
voinţă. 

— Omul acela lucrează aici la zoo? Aici sunt şi cățelușii? 

— Nu. 

Răspunsul ambiguu era pur şi simplu rezultatul faptului că ea pusese 
două întrebări dintr-odată. 

— Deci, omul acela lucrează aici la zoo? 

— Nu ştiu. Nu l-am văzut. Numai Karlotta l-a văzut. 

Beta şovăi, apoi adăugă: 

— Şi poate că şi Dadi. Dar nu sunt căţeluşi la zoo. Omul acela îi avea la 
el în mașină. 

Beta se înclină spre Æsa ca pentru a-i mărturisi ceva. Era limpede că 
habar n-avea de cât de gravă era situația. Grădiniţa organiza o petrecere: 
nimic rău nu se putea întâmpla. 

— EI le-a zis că nu trebuie să le spună nimic educatoarelor. 

Æsa mulțumi în gând faptului că avea mâinile adânc înfipte în buzunare, 
căci dorinţa de-a o scutura pe fetiță devenea de neîndurat. Însă nu-şi putu 
ascunde disperarea din glas atunci când rosti următoarea întrebare: 

— Unde au plecat? În ce direcţie? 

— Într-acolo. 

O mitenă scămoşată îi indică Æsei direcția din care tocmai venise. 

— Au plecat într-acolo. 

Conştientă că ar fi fost inutil să întrebe un copil cât timp trecuse de la 
dispariția copiilor ei, Æsa o rupse la fugă. Nu mai irosi timp preţios 
alertându-le pe educatoare. Oricum nu i-ar fi fost de mare folos în aceste 
împrejurări. Trebuia să ajungă urgent în parcare, în eventualitatea în care 
copiii încă se mai aflau acolo. Sau în maşina vreunui bărbat care sigur n- 


avea intenţii prea bune. Spera ca bărbatul să nu fi apucat să-i răpească. Sau 
să le facă rău. Nici măcar nu îndrăznea să se gândească la un asemenea 
lucru. 

Æsa auzi cum cineva o strigă pe nume, în ciuda țipetelor asurzitoare ale 
copiilor. Probabil că era una dintre educatoare, curioasă să afle de ce se 
comporta aşa ciudat. Alergă şi mai repede. Dacă doreau o explicație, Beta 
trebuia să le-o ofere. Gândul la cât de prost se vor simți femeile când își vor 
da seama că i-au pierdut pe Karlotta şi pe Dadi îi oferi un nou impuls de 
energie, însă, din cauza grabei, se împiedică de o piatră şi ateriză dureros pe 
un genunchi. Doi cai o priveau lipsiți de interes. Nu-i păsa de durere sau de 
ruptura din pantalonii pe care doar ce şi-i cumpărase, cheltuind pe ei bani pe 
care nu-şi permitea să-i irosească. Nici firicelul de sânge care 1 se scurgea 
pe picior nu o interesa prea mult. Ridicându-se în picioare, merse 
șchiopătând mai departe. 

Când în sfârşit reuși să zărească parcarea, Æsei nu-i mai rămăsese suflu 
ca să mai strige. Numele copiilor se auzi atât de firav, ca şi cum s-ar fi aflat 
chiar în faţa ei. Deloc surprinzător, nu se auzi niciun răspuns. Șchiopătă mai 
departe, gâfâind cu putere, prin parcarea pe jumătate goală, strigându-i iar 
pe nume, din ce în ce mai tare pe măsură ce-şi recăpăta răsuflarea, 
chiorându-se prin geamul fiecărei mașini pe lângă care trecea. Nu zări nici 
urmă de copii sau de un bărbat cu căţei. Îi mai rămăseseră doar trei mașini 
de verificat, când auzi un glas care o striga. Nu glasul unui adult, ci al fetiţei 
sale: 

— Mami! 

Æsa se răsuci, fără să-i vină să creadă. Probabil că n-auzise bine; o 
mulțime de copii alergau de colo-colo prin parc, așa că probabil nu era 
decât o altă fetiță care-și striga mama. 

Spre imensa ei uşurare, îi văzu pe Karlotta şi pe Dadi fugind ușor spre ea 
pe aleea de lângă intrarea în parcare, întorcându-se, în mod evident, de 
undeva de pe şosea. Îi făcură cu mâna, strălucind de bucurie. Era clar că nu 
li se întâmplase nimic rău şi că habar n-aveau că făcuseră ceva complet 
greşit. Şi totuși, ea le spusese de nenumărate ori că nu trebuie să plece 
nicăieri împreună cu cineva străin. Furia o sufoca pur și simplu. Deşi păreau 
că scăpaseră teferi, totul s-ar fi putut transforma într-un dezastru. 

Æsa şontâcăi până la ei şi se întâlniră în faţa intrării. Copiii, prea mici ca 
să înţeleagă gravitatea situației, o întrebară dacă îşi mai pot lua câte un 
hotdog, ca şi cum ar fi fost cel mai firesc lucru din lume. 


Furia pe care o simţea era atât de aprigă, încât aproape că se înecă cu 
cuvintele: 

— Unde aţi fost? De câte ori v-am interzis să plecați împreună cu cineva 
străin? Unde v-a fost capul? 

Karlotta și Dadi o priveau cu ochi mari, uluiți, cu zâmbete din ce în ce 
mai mici pe chipuri. 

Trăgând aer adânc în piept, Æsa reuşi să vorbească ceva mai calm: 

— Cum de v-a trecut prin cap să plecaţi aşa? Mai ales că v-am spus de- 
atâtea ori să n-o faceţi. De-atâtea şi de-atâtea ori. 

— Da, dar... 

Karlotta nu mai termină propoziția. Trăsăturile i se strâmbară în 
încercarea de a găsi cuvintele potrivite. Dadi stătea năuc lângă ea, cu ochiu 
ațintiți asupra surorii sale, ca nu cumva să întâlnească privirea mamei. El 
avea doar trei ani şi se putea adăposti cu uşurinţă în spatele Karlottei, care 
avea cinci ani, atunci când lucrurile mergeau prost. 

— Niciun „da, dar”. Spune-ţi-mi ce s-a întâmplat şi de ce nu m-aţi 
ascultat. 

Furia Æsei ceda cu fiecare cuvânt nou rostit. Ochii Karlottei, dureros de 
asemănători cu ai lui Thorvaldur, o priveau înlăcrimați pe sub genele 
umede, lacrimile rotunde fiind din ce în ce mai mari, până ce deveniră 
suficient de grele încât să înceapă să 1 se prelingă pe obraji. 

— N-a fost... un... om... rău, rosti ea, luptându-se cu suspinele. El... 
avea... nişte căţeluşi. Nici măcar... n-a fost... un bărbat... 

Acum că furia i se evaporase, Æsei îi părea rău că fusese atât de aspră cu 
ei. Se lăsă în jos, ignorând usturimea din genunchi, şi şterse lacrimile de pe 
obrajii fiicei ei. Blândeţea cu care făcea acest lucru sparse zăgazurile, iar 
lacrimile Karlottei începură să curgă nestăvilite. Æsa o luă în brațe, 
trăgându-l şi pe Dadi aproape de ea. 

S-ar fi putut întâmpla ceva mult mai rău. 

Æsa se ridică în picioare, îi conduse pe copii la maşină şi plecă acasă. 
Nu-i trecu prin minte să facă un ocol şi să le anunţe și pe educatoare că e 
totul în ordine. 

. 

Atmosfera rămase destul de încordată tot drumul spre casă. Încet, dar 
sigur, Æsa reuși să smulgă povestea de la Karlotta, deşi Dadi nu rosti niciun 
cuvânt. În loc să-și întrerupă fiica cu tot felul de întrebări, Æsa o lăsă să-şi 
depene povestea în voie, aşa că fetei îi luă ceva până termină. Æsa nu se 


gândea decât la faptul că întâmplarea avea într-un fel legătură cu 
Thorvaldur. Era clar că avusese un motiv întemeiat ca s-o sune şi să-i ceară 
să aibă mare grijă de copii. 

Ca să se revanşeze față de ei pentru plecarea bruscă de la petrecere, Æsa 
se opri ca să le cumpere hotdogi. Îi lăsă pe nişte taburete înalte la o masă şi 
ieşi afară. Voia să discute în liniște cu Thorvaldur, departe de urechile 
copiilor. Acasă, exista riscul ca ei să-i audă cum se ceartă. Pentru a fi sigură 
că-l răspunde, îi trimise mai întâi un mesaj: Dacă nu-mi telefonezi chiar 
acum, sun la poliţie — are legătură cu karlotta şi dadi. 

El o sună imediat. 

— Ce dracu” se-ntâmplă? Chiar ţi-ai pierdut de tot minţile? 

Æsa îi ignoră patetica încercare de-a se preface că totul era în regulă. 
Spaima din voce îl trăda. 

— Un bărbat tocmai ce i-a ademenit pe Karlotta şi Dadi la el în mașină. 
Vreau să aflu de ce m-ai sunat să mă pui în gardă cu exact astfel de lucruri. 

— Ce vrei să zici? Tu chiar n-ai ascultat niciun cuvânt din ce ţi-am zis? 
Eşti nebună? Nici măcar de propriii tăi copii nu poți să ai grijă? 

Reacţia lui nu era chiar diferită faţă de cea a ei atunci când îşi găsise 
copiii, ceva mai devreme. 

— Taci, Thorvaldur! 

Æsa se opri ca să vadă dacă acest lucru avea vreun efect. La celălalt 
capăt nu se auzea decât respiraţia lui. 

— Sigur că i-am avertizat. De o mie de ori. Dar amicul tău a fost prea 
viclean. S-a deghizat în Moş Crăciun și le-a spus că are cu el niște căţeluși. 
În ochii lor, Moş Crăciun nu poate fi considerat bărbat, cu atât mai mult un 
bărbat rău. Au crezut că sunt în siguranță dacă pleacă cu el. În ciuda tuturor 
avertismentelor mele. 

Thorvaldur mai inspiră şi expiră încă odată cu putere, apoi întrebă: 

— Nu i-au văzut faţa? 

— Nu, doar ce ţi-am spus acest lucru. Era îmbrăcat cu un costum de Moş 
Crăciun american. Cu barbă albă şi aşa mai departe. Asta a fost singura 
descriere pe care am primit-o. La fel de bine ar fi putut fi vorba şi de-o 
femeie, deşi mă gândesc că e puţin probabil. 

— lisuse! 

— Da, Thorvaldur. Iisuse! Nu cred că e nevoie să-ţi spun cât de prost s- 
ar fi putut termina totul. Din fericire, nu le-a făcut nimic, dar cine știe ce-ar 
mai putea încerca data viitoare. 


Îşi drese glasul, apoi continuă cu o voce sugrumată: 

— Dacă va mai încerca. 

— Şi ce-a făcut, mai exact, acest Moş Crăciun? 

Thorvaldur părea furios, înspăimântat şi uluit în acelaşi timp. 

— A așteptat şi i-a pândit în timpul petrecerii organizate de grădiniță în 
Parcul Familiei. Tocmai ce coborâseră din autobuz și-i aşteptau pe ceilalți, 
când i-a ademenit la maşina lui, parcată lângă intrare. Le-a spus să se 
întoarcă din nou la el atunci când nu-i vede nimeni, ca să le arate căţeii. Le- 
a interzis să mai povestească și altcuiva sau să mai aducă și alți copii. Ei 
erau singurii cărora a vrut să le arate căţeluşii. 

— Şi ei au făcut cum le-a spus? 

— Da. Exact asta au făcut. 

Æsa îşi frecă fruntea. Deloc surprinzător, evenimentele astea îi provocau 
o migrenă. 

— Sunt copii. El era Moş Crăciun. Moş Crăciun cu căţeluşi. Firește că l- 
au ascultat. 

— Au fost în stare să-ţi descrie mașina? 

Æsa râse zeflemitor. 

— Sigur că da. O maşină. Nu una roşie. Acesta a fost singurul detaliu pe 
care l-am primit. ȘI, crede-mă, chiar am încercat. 

Închise ochii şi şi-i frecă cu putere. Nu o ajută cu nimic; migrena se 
instala încet, dar sigur, şi numai niște calmante puternice ar mai fi putut-o 
salva acum. 

— S-au suit în mașina lui și el a pornit, spunându-le că ţine căţelușii 
aproape, dar că sunt totuşi prea departe ca să meargă pe jos. I-a plimbat cu 
mașina încolo şi-ncoace o bucată de vreme, apoi i-a adus înapoi. După aia, 
s-a oprit şi le-a zis că nu-şi mai aminteşte unde-a lăsat căţeii. Aşa că le-a zis 
că-i vor vedea mai târziu. Apoi le-a dat drumul. 

— ŞI? 

— Niciun şi. Au coborât din mașină, i-au zis la revedere şi s-au întors 
înapoi în parc, unde eu aproape că sufeream un atac de inimă în timp ce-i 
căutam. 

Æsa dorea să termine conversaţia. Dacă mai vorbea mult cu el, durerea 
de cap va deveni mult prea puternică pentru a mai putea conduce maşina. 

— Când şi-a luat la revedere de la ei, le-a spus să-ți transmită ceva. ie. 

— Mie? întrebă Thorvaldur cu un glas gros şi aspru. 

— Da. 


Nici vocea ei nu suna mai bine. 

— Karlotta trebuia să-ți transmită salutări de la Vaka. 

Ienetul lui Thorvaldur se auzi cu claritate prin telefon. 

— Cine naiba e Vaka, Thorvaldur? 

Cum el nu-i răspunse, ea continuă, deși abia dacă mai era în stare să 
vorbească: 

— Voi suna la poliție. Indiferent de ce-mi spui. O să le poţi explica lor 
cum de-l cunoşti pe acest om şi cine este Vaka. 

Æsa închise. Îi putea vedea pe Karlotta şi Dadi în restaurant cum ţineau 
în mâini hotdogii pe jumătate mâncaţi, în timp ce-şi legănau picioarele pe 
taburetele înalte. Arătau ca şi cum n-ar fi avut deloc poftă de mâncare. Æsa 
simţea cum lacrimile încep să 1 se scurgă pe obraji, deşi nu știa dacă era din 
cauza durerii de cap, a genunchiului julit sau de uşurare că-i recuperase 
nevătămaţi, după ce crezuse că nu mai are nicio şansă. 


Capitolul 14 


Baldur era la fel de îngâmfat, de senin şi de optimist ca întotdeauna. În 
mod nebunesc, aproape. Stătea tolănit pe patul îngust, prins cu bolţuri în 
podeaua de beton, care ocupa aproape toată încăperea. Deținuți de la Litla- 
Hraun îşi primeau vizitatorii în celule vechi, nefolosite. Freyja spera ca 
spaţiul în care era cazat fratele ei zi şi noapte să fi fost mai modern și mai 
bine echipat decât cutiuţele astea de pantofi claustrofobice, însă nu 
îndrăznea să întrebe de teamă să nu rămână dezamăgită. Clădirile închisorii 
aveau neinspiratele denumiri Casa 1, Casa 2 şi aşa mai departe, aşa că 
aşteptările ei nu aveau cum să fie prea mari. 

Încercă, fără sorți de izbândă, să se aşeze mai confortabil pe singurul 
scaun care mai avea loc în celulă. Nici Baldur nu se simţea mai bine, căci 
îşi mişca întruna picioarele lungi, în încercarea de-a găsi o poziție cât mai 
puţin stingheră. Vizitându-l de atâtea ori încât pierduse şirul, ştia destul de 
bine că fratele ei nu va reuși. Uneori, cum era cazul și acum, ea ocupa 
scaunul, alteori, patul. Întotdeauna îl lăsa pe el să aleagă. 

— N-ar trebui să apari în curând în faţa comisiei pentru eliberare 
condiționată? 

Prin fereastra îngustă, ea putea vedea micuțul sat cu case joase ce purta 
numele de Eyrarbakki. Se întreba dacă celula fratelui ei dădea înspre sat, 
înspre mare sau înspre șosea, dar nu puse nicio întrebare. Era de preferat să- 
şi imagineze că el se bucura de vederea mării, decât să afle că tot ce putea 
să vadă era traficul puţin dens ce se desfăşura înspre și dinspre Selfoss. 

— Ba cred că da. N-am ținut o socoteală prea precisă, dar mi s-a spus că 
va avea loc în curând. 

Baldur căscă, dând impresia că nu e neapărat nerăbdător să fie eliberat. 
Pe de altă parte, reținerea lui în a aborda acest subiect se putea datora și 
faptului că prelungirea pedepsei sale dusese la pierderea acestui privilegiu. 
Freyja avea senzaţia că el considera subiectul chiar mai jenant decât o făcea 
ea. De multe ori irosise momente prețioase din aceste vizite încercând să-i 
ceară scuze, forțându-l și pe el să piardă alte minute în încercarea de-a o 
linişti că nu-i poartă absolut deloc pică. 

— Cel puţin am o grămadă de timp să-mi fac planuri despre cum îmi voi 
petrece ziua. 

— Anunţă-mă imediat ce afli, ca să-mi pot lua liber de la serviciu, zise 


Freyja. Să vin să te iau cu maşina şi aşa mai departe, adăugă ea iute, ca el să 
nu creadă că vrea să-și bage nasul în treburile lui. 

Baldur încuviinţă din cap. 

— Aşa să faci. N-aş vrea să merg pe jos până în oraș. 

Îi făcu cu ochiul şi căscă din nou, părând că interesul asupra subiectului 
îl extenuase. Ţi-ai fi putut închipui că nici măcar nu era conştient de faptul 
că stătuse ani la rând în închisoare, timp în care nu avusese voie afară mai 
mult de două ore pe zi. Pentru Freyja rămânea în continuare un mister ce 
anume făcea el în restul orelor în care era treaz. Deşi el apuca să-şi ocupe 
toată rația de vizite repartizată fiecărui deținut, n-ar fi avut probleme în a-și 
atrage vizitatori în plus, dacă regulile aveau să devină ceva mai laxe. Freyja 
chiar avusese mult noroc să prindă un interval liber fără să fi anunţat din 
timp; în mod normal, ar fi trebuit să aștepte cel puţin două săptămâni. 
Actuala lui iubită avea de fiecare dată prioritate, ceea ce era de înţeles, 
pentru că vizita ei era mult mai plăcută, decât o simplă şuetă cu sora lui. 
Dar ea avea gripă şi nu putea ieşi din casă, ceea ce Freyja interpreta ca pe 
un semn că relaţia lor va deveni în curând de domeniul istoriei. Entuziasmul 
şi nonșalanţa lui Baldur erau de-a dreptul irezistibile atunci când te aflai în 
prezenţa lui, însă vraja se destrăma imediat după ce pleca, şi cu cât 
petreceai mai puţin timp cu el, cu atât mai puţin dura și influenţa lui. 

— Ce-mi poţi spune despre un deţinut pe nume Jón Jónsson, care tocmai 
a fost eliberat? A fost condamnat pentru violarea și uciderea unei fetiţe. 

Baldur căscă niște ochi cât cepele. 

— De ce te interesează pe tine un jeg ca ăla? 

Desfăcu o caramea dintr-o pungă pe care o adusese cu el. Mâncarea sau 
dulciurile trimise deținuților de acasă fuseseră de curând interzise: în loc de 
asta, li se permitea să le comande şi să le plătească din propriile buzunare. 
Acest lucru îi ușurase viaţa Freyjei, pentru că îi era pur şi simplu imposibil 
să-i satisfacă toate capriciile lui Baldur. Azi era vegetarian, mâine vegan, 
apoi raw vegan, după care se transforma într-un fanatic al sportului şi nu 
mai înghiţea decât prafuri pline de proteine, în timp ce uneori nu mai voia 
decât carne şi dulciuri. Acum pachetele pe care i le aducea ea se rezumau la 
chestii necomestibile de genul cărților, hainelor, jocurilor video şi alte 
forme de distracție, unele dintre ele nu chiar sănătoase. Nu putea veni 
niciodată cu mâna goală, deşi pachetele ajungeau la Baldur la mult timp 
după plecarea ei. Alegerea unui cadou reprezenta rareori o problemă, căci el 
era mereu obsedat de câte ceva, cu toate că, la fel ca şi relațiile cu prietenele 


sale, aceste obsesii nu durau niciodată prea mult. Baldur îşi azvârli 
carameaua în gură şi o întrebă în timp ce mesteca: 

— Deja a recidivat? 

Freyja se înfioră. 

— Slavă Domnului, nu. Sper, cel puţin, zise ea, refuzând punga cu 
caramele pe care i-o întinsese el. Mi s-a cerut să ajut poliția la un caz în care 
a apărut şi numele lui. Am citit rezumatul procesului său, însă acolo nu 
scria prea multe despre el, despre Jónsson, aşa că m-am gândit c-ar fi mai 
bine să te întreb pe tine. E imposibil să nu fi dat peste el cât a stat aici. Doar 
ce-a ieşit afară. 

Carameaua părea să-l încurce, făcându-l să vorbească nedesluşit: 

— Jon e o persoană nocivă. Nici nu ştiu cum să-l descriu altfel. Când mă 
aflam în preajma sa, obişnuiam să-mi ţin respiraţia, zise el, iar trăsăturile 
frumoase 1 se strâmbară de dezgust. Din fericire, nu am fost pe același 
culoar prea mult timp. 

— Chiar era atât de dezgustător? Am citit într-un interviu că l-a 
descoperit pe lisus în închisoare. Sau aşa pretindea. 

Freyja rămăsese la fel de convinsă, ca şi în urmă cu câţiva ani, că nou- 
descoperita pioşenie a bărbatului era o mascaradă. 

Baldur plesni nepăsător din limbă. 

— Doar nu e el singurul care a jucat acest rol. Numai că astfel a devenit 
şi mai înfricoşător. N-am mai văzut pe nimeni care să-şi joace rolul atât de 
prost. Ochii oamenilor se mișcă atunci când citesc Biblia, însă ai lui nici 
măcar nu se clinteau. Pun pariu că doar ținea cartea în mână și avea fantezii 
bolnave legate de copii. 

Făcu din nou o grimasă. 

— Mai mult ca sigur. 

Freyja nu era deloc surprinsă de descrierea lui Baldur. Pentru că era puţin 
probabil ca cineva chiar să pună botul la rahaturile lui despre descoperirea 
credinţei, ea nu putea înţelege de ce tipul acesta se mai deranjase să pună în 
scenă tot acel spectacol. Criminalii condamnaţi nu puteau fi eliberați după 
ispăşirea a doar jumătate din sentință, astfel încât era greu de crezut că acela 
fusese adevăratul motiv. 

— Persoanele de genul lui au viaţă uşoară în pușcărie? Sau o făcea doar 
ca să evite violențele din partea celorlalți deţinuţi? 

Baldur izbucni în râs. 

— Vorbeşti serios? E o mare prostie să crezi că pedofilii şi violatorii duc 


viaţă grea în puşcărie. Nimeni nu-şi pune curu” la bătaie ca să le facă viaţa 
grea unora ca ei. Poate că sunt mai izolaţi decât în mod normal, dar asta-i 
tot. De ce să ne asumăm noi pedepsirea lor? Dacă am fi prinşi, ne-am lua 
adio de la privilegii şi am risca şi prelungirea condamnării. Nu, dacă cei de 
afară îşi doresc pedepse mai aspre pentru astfel de monştri, e treaba lor să 
găsească soluţii. 

Lunga tăcere care se lăsă între ei deveni şi mai jenantă din cauza cuplului 
care făcea sex în celula de-alături. Baldur mai răscoli în pungă după 
caramele, în timp ce Freyja se foia pe scaunul șubred, în speranţa că-i va 
face picioarele să scârţâie. Pur şi simplu nu mai avea răbdare până la 
eliberarea lui; tot ce-şi dorea era să-şi întâlnească fratele în aer liber. Să stea 
împreună cu el pe o bancă în centrul oraşului său, şi mai bine, într-un spațiu 
mai larg, pe baltă, de exemplu. Dar mai avea mult şi bine de aşteptat. 

— Și-atunci, de ce toată şarada asta? 

— Tu ar trebui să știi răspunsul mai bine decât mine. Credeam că ai de-a 
face zi de zi cu bărbaţi de teapa lui. 

Baldur nu reuşise niciodată să înțeleagă cum îşi câștiga Freyja de fapt 
existenţa, sau de ce alesese să muncească într-un domeniu plin de suferinţă 
şi de durere. Pentru el, era ceva la fel de greu de conceput precum era 
pentru ea mediul ilegal în care se învârtea el. El unul n-ar fi reuşit niciodată 
să se descurce cu genul de lucruri pe care le avea ea de înfruntat; pur și 
simplu nu s-ar fi potrivit cu optimismul lui înnăscut, care era una dintre 
principalele trăsături de caracter ale lui Baldur. 

— Nu lucrez cu oameni ca el, îi explică Freyja răbdătoare. Lucrez cu 
victimele lor. Slavă Domnului, n-am fost niciodată nevoită să stau față în 
faţă cu infractorii. Poţi spune că doar fac curat în urma lor. 

— Ar fi bine să rămână așa. Şi stai departe de împuțitul ăla malefic de 
Jon. 

— Nu-ţi face griji. 

Freyja n-avea de gând să se apropie de tipul ăla. Pe ea o interesa mai 
degrabă fiul lui. Acum că explozia lui violentă nu-i mai era la fel de 
proaspătă în minte, Freyja era înclinată să creadă că Throstur nu reprezenta 
de fapt vreun risc. Bine, poate că era totuşi un factor de risc la adresa 
propriului său tată, din moment ce inițialele sale din scrisoare, JJ, se puteau 
referi la el. În ceea ce priveşte celelalte iniţiale, era greu de spus, doar dacă 
nu cumva aveau o anumită legătură cu pedofili din cercul tatălui său. Sau 
pur şi simplu cu alți copii, pe care băiatul îi considerase dușmani la acea 


vreme. Nu credea că acele persoane ar avea motive să se păzească acum; în 
afară de Jón. Aproape sigur că Throstur şi sora lui, Sigrún, fuseseră 
victimele unor abuzuri îngrozitoare din partea tatălui lor, iar acum, că Jón 
era liber, probabil că amândoi erau nerăbdători să afle care era următoarea 
lui mișcare. Poate că nu în privinţa lor, ci a unor potenţiale noi victime. Cât 
va mai dura până ce tatăl lor va începe iar să bea şi-şi va pierde 
autocontrolul căpătat în închisoare? Fără îndoială că se temeau că vor retrăi 
experiența de-a fi copiii unui monstru al cărui nume apărea pe toate canalele 
media posibile. Probabil că nu era deloc o coincidenţă faptul că Throstur 
scrisese că toate crimele vor avea loc în anul în care era eliberat tatăl său. În 
mod sigur familia a fost avertizată la data pronunțării sentinţei că Jón ar fi 
putut fi eliberat după ispășirea a doua treimi din pedeapsă. Poate că lui 
Throstur îi intrase cumva în cap ideea idioată cum că s-ar putea transforma 
într-un fel de înger al răzbunării, care să-i pedepsească pe pedofili. Freyja 
îşi spuse că trebuie să facă o comparaţie între inițialele din scrisoarea lui şi 
numele pedofililor activi în urmă cu zece ani. 

Ar fi un lucru extrem de tragic dacă Thrâstur ar pune în practică 
amenințările din scrisoare. Judecătorii n-ar avea pic de clemenţă în cazul 
lui. Sistemul nu-i agreează pe cei care iau legea în propriile mâini. 

— Crezi că Jón va comite din nou o infracţiune? întrebă ea. 

— Am evitat să-l cunosc, aşa încât n-am nici cea mai vagă idee despre ce 
va face şi ce nu. Dar nu m-ar surprinde s-o facă. 

— Nici pe mine. 

Freyja se hotărî să nu menţioneze cât de scăzută este rata de succes în 
cazul reabilitării celor cu înclinații sexuale față de copii. Asta ar fi dus la o 
discuţie despre cât de dificilă era reabilitarea infractorilor în general, iar în 
faţa ei stătea cel mai bun exemplu de om care a refuzat constant să apuce pe 
căi mai bune, deşi, fireşte, infracțiunile sale erau de o altă natură. 

— Ştii cumva dacă a ajuns la Vernd? 

Îi trecu prin minte să-l contacteze pe directorul centrului de reabilitare și 
să-l întrebe unde anume îşi petrecea Jón timpul. 

— N-ai aflat? N-a ajuns niciodată la Vernd. Partea din pedeapsă pe care 
ar fi trebuit s-o ispășească acolo, şi-a petrecut-o aici, în închisoare, pentru 
că cei din comitetul care conduce acel centru nu l-au considerat eligibil 
pentru a ispăşi acolo ce mai rămăsese din condamnare. lar decizia lor e 
finală. Cu alte cuvinte, nici ei nu l-au plăcut prea mult, deşi se presupunea 
că s-a transformat într-un adevărat sfânt. 


Freyja înţelegea perfect decizia lor. 

— Dar vizitatori? A venit cineva să-l vadă? Soţia sau copiii, de 
exemplu? 

— Nu ştiu. Din câte-mi amintesc eu, n-a venit nimeni să-l vadă cât timp 
ne-am aflat pe același culoar. Nici nu-mi amintesc să fi dat peste el în aripa 
rezervată vizitatorilor. Sigur că asta nu înseamnă neapărat că n-a avut niciun 
vizitator, dar, dacă a avut totuşi, aceştia n-au venit prea des. 

Baldur mai scormoni un pic în punga aceea cu dulciuri, ce părea fără 
fund. 

— A primit totuși scrisori. De asta îmi aduc aminte. 

Mai desfăcu o caramea, o aruncă în gură, apoi îi împături cu atenție 
hârtia. 

— Cine mai primește scrisori în zilele noastre? 

— Eu. Tu. Îmi închipui că toată lumea. Dar acestea nu sunt decât extrase 
de cont sau înştiințări oficiale. Eşti sigur că erau personale? Nu doar 
notificări de la biroul de taxe şi impozite sau ceva de genul? 

Baldur clătină din cap. 

— Nu. Erau scrise de mână. 

— Poate de la copiii lui? 

— Atunci înseamnă că aceştia erau foarte buni la caligrafie. Scrisul 
respectiv părea cel al unui adult. 

— Bine, şi copiii lui au devenit acum adulți. 

Freyja rosti aceste cuvinte mai mult pentru ea însăşi. Baldur îşi îndreptă 
spatele şi-şi rezemă capul de zid, lăsându-și picioarele să atârne peste 
marginea patului. Ca de obicei, era îmbrăcat impecabil. Datorită Freyjei, era 
îmbrăcat mai la modă decât majoritatea bărbaţilor aflaţi în libertate. Din 
moment ce chiria pe care i-o plătea era jenant de mică, iar el nu avea de 
gând să i-o mărească prea curând, ea se revanșa faţă de el cumpărându-i 
haine şi tot soiul de lucruri de care considera că are el nevoie. Se asemănau 
foarte mult în privinţa faptului că doreau să arate permanent impecabil, iar 
faptul că el se afla în închisoare nu reprezenta absolut deloc un impediment. 
Nu era nevoie să ai o diplomă în psihologie ca să-ţi dai seama că asta era o 
moştenire a faptului că fuseseră nevoiţi să crească auzind permanent la 
adresa lor afirmații de genul „amărâţi de copii fără mamă”. Niciun copil nu- 
şi doreşte să fie un „copil amărât”, şi amândoi au descoperit foarte repede 
că cea mai bună cale de a-i convinge pe cei din jur că nu e nimic în neregulă 
cu ei ar fi să dea impresia unor personalități solide ca stânca. Şi să arate la 


fel. Această metodă funcţiona de minune și acum, când erau adulți. 

— Mi-au trezit curiozitatea acele scrisori, pentru că el devenea 
neobişnuit de încordat ori de câte ori primea câte una, iar eu voiam să aflu 
motivul. Deşi nu suficient de mult încât să cercetez mai îndeaproape 
problema. lar după aceea, am fost mutat pe un alt culoar, aşa că nu ştiu dacă 
a continuat să le primească. 

— Când s-au întâmplat toate astea? 

Scrisorile ar fi putut proveni de la Thrâstur, deşi Freyja se îndoia de acest 
lucru. Doar dacă nu cumva i le scrisese tatălui său pentru a-l ameninţa. Dar 
în cazul acesta, ticălosul probabil că ar fi arătat scrisorile celor din 
conducerea închisorii, sperând că-l vor compătimi sau că i se va oferi 
protecţie după eliberare. În niciun caz nu era el tipul care să se sacrifice 
pentru propriii copil. 

— Cam cu optsprezece luni în urmă, am impresia. 

Baldur rămase tăcut o clipă, iar privirea deveni uşor vicleană. 

— Apropo de scrisori. 

Se aplecă în faţă şi băgă mâna în pungă. 

— Am primit asta. 

Îi întinse Freyjei o coală de hârtie împachetată, apoi aruncă o privire prin 
fereastra îngustă, spre cerul cenuşiu. 

Freyja citi conținutul și deşi nu înţelese toate detaliile rezultatelor acelui 
test, reuşi să rețină esenţialul. Toate întrebările despre Jón Jónsson pe care 
tânjise să i le pună fratelui său deveniră brusc irelevante, pur și simplu un 
simptom al nevoii ei de-a fi ocupată din punct de vedere profesional. Aici, 
în faţa ei, se afla ceva de o importanţă clară. 

— Nu poate fi mai clar de atât, nu? 

Pe hârtie se aflau rezultatele unui test de paternitate. 

— Nouă zeci şi nouă virgulă nouăzeci şi nouă la sută. 

Cu ochii în foaie, citi încă o dată fiecare cuvânt şi fiecare cifră — nu 
neapărat pentru a se familiariza cu conţinutul, ci pentru a mai trage niţel de 
timp. Nu ştia dacă să se întristeze sau să se bucure pentru fratele ei. Stătea 
pur şi simplu şi privea pierdută hârtia. Îi trecu prin minte că e pe cale să se 
desfăşoare o tragedie. Şi deşi copilul nu părea real şi nici pe ea n-o încercau 
sentimente pe care ar trebui să le aibă o mătuşă, gândul că Baldur va deveni 
un tată de weekend o durea. Un tată de weekend, care petrece mai mult timp 
în închisoare, decât afară. Un tată de weekend plămădit pe același calapod 
precum însuşi tatăl lui Baldur și, deci, nedemn să poarte un astfel de nume. 


Având în vedere cât de dureroasă fusese pentru Baldur o astfel de relație 
distantă şi rece cu tatăl său pe perioada copilăriei, el avea să fie determinat 
să se comporte cu totul altfel. Dar cum o va face din spatele gratiilor? Era 
pur şi simplu incredibil cât de des eșuează intenţiile bune ale oamenilor. 
Freyja izbuti în cele din urmă să ridice privirea. 

— Şi mama copilului? Ai o relație cu ea? E drăguță? 

Tonul întrebărilor ei le contrazicea gravitatea. Simţea o copleșitoare 
dorință să-şi înhaţe fratele de umeri, să-l scuture cu putere și să-l întrebe ce 
dracu” a avut în capul ăla al lui. Ar fi murit dacă ar fi folosit şi el un 
prezervativ? 

— N-avem o relație. N-am avut niciodată, de fapt. N-a venit aici decât 
de două ori. Dar datele corespund. 

— Copila a fost botezată? Are un nume? 

Foaia de hârtie nu menționa decât sexul și codul numeric personal al 
copilului. Probabil că fetiţa avea cam în jur de zece luni, deşi Freyja era 
prea tulburată ca să facă şi calculul. 

— O cheamă Saga. 

— Saga. 

Freyja îi dădu hârtia înapoi lui Baldur şi se priviră din nou în ochi. 

— Frumos nume. 

— Da, sigur. Deşi eu n-am avut nimic de zis în această privință, preciză 
Baldur, ferindu-şi privirea. N-am ştiut nimic de existenţa ei până în urmă cu 
trei luni, când mi s-a cerut să fac un test de sânge. Se pare că am fost doi 
bărbaţi în peisaj, aşa că n-a fost doar motivul recunoașterii copilului. Păcat 
de ea că nu s-a dovedit că bărbatul celălalt era tatăl. 

Freyja credea în sinea ei că şi Baldur îi împărtăşește îngrijorarea. Ce tip 
de tată va fi el? Răspunsul la această întrebare nu va fi doar o chestiune de 
noroc sau de capricii ale sorții: responsabilitatea cădea pe umerii lui. Va 
trebui să-și ispăşească restul pedepsei, să înceapă o nouă viaţă şi să încerce 
naibii să fie un tată bun pentru fetiţă. Poate că va fi imboldul de care Baldur 
avea nevoie pentru a-şi face ordine în viață. Ciudate chestii se mai pot 
întâmpla. 

— Vă voi ajuta pe amândoi cât de mult îmi va sta în putință. Cât timp vei 
rămâne închis aici. 

Freyja se forță să surâdă. 

— Bine, şi după ce vei ieşi. Că doar nu am să pun prea curând umărul la 
perpetuarea speciei umane. Dacă am vrut să am grijă de Molly, îţi închipui 


cât de mult voi vrea să te ajut şi cu propria ta fiică. 

Cuvintele sunau ciudat. Baldur era tată. Întreaga chestiune va deveni 
mult mai reală odată ce-i va vedea copilul. Atunci acesta nu va mai fi doar 
un bebeluş fără chip, ci o fetiță în carne şi oase. O fetiță pe nume Saga. 

— Te poţi baza pe mine, Baldur. 

. 

Primele gânduri neliniștitoare se iviră în timp ce conducea cu mare grijă 
pe drumul pustiu şi îngheţat din Trecătoarea Threngsli. Vraja pe care o 
răspândise Baldur nu ţinuse nici măcar până la Hellisheidi. Ea vorbise 
extrem de serios atunci când îi promisese că-l va ajuta, însă n-avea să fie 
prea uşor. Cum rămânea cu mama copilului? Baldur avusese rețineri să 
discute despre ea, ceea ce sugera că la mijloc nu prea era loc de dragoste 
între ei. Nu era un semn bun. Dar chiar şi dacă între ei ar fi fost toate bune 
şi frumoase, ar fi acceptat ea ca sora tatălui copilului să se amestece? 

Cerul se întuneca în timp ce Freyja traversa munţii. Înainta în ritm de 
melc din cauza furtunii de zăpadă care se abătu asupra munţilor. Promisese 
s-o sune pe mama Sagăi de îndată ce avea să ajungă acasă. Cel puţin 
întârzierea provocată de furtună mai amâna niţel această sarcină 
chinuitoare. 


Capitolul 15 


Freyja îşi făcu loc, înaintând în zigzag printre birourile din Divizia de 
Investigaţii Criminale, până la cel din colţul îndepărtat, unde se afla Huldar. 
Mai mulți poliţişti ridicară capul, privind-o pe furiș; nu se-ntâmpla des ca o 
femeie tânără să treacă pe la ei. Câţiva, recunoscând-o datorită cazului care 
dusese la discreditarea lui Huldar, îşi plecară din nou privirile. Huldar putea 
jura că zărise rânjete răutăcioase pe unele chipuri. Se ridică în picioare şi-i 
făcu cu mâna, bucuros că poate vedea un chip nou în afară de cel al lui 
Gudlaugur, al cărui cap se iţea tot timpul deasupra monitorului, pentru a-i 
pune tot soiul de întrebări. Erla îi spusese lui Gudlaugur să discute cu o 
mamă care pretindea că cei doi copii ai ei fuseseră răpiți de Moş Crăciun, 
ceea ce-l făcea să se teamă de această conversaţie. Tot repeta cu voce tare 
întrebările, ceea ce-l făcea pe Huldar să se urce pe pereţi de nervi. Apariţia 
Freyjei era binevenită. 

— E bine că ai reuşit să ajungi. 

Huldar o recompensă cu cel mai larg zâmbet al său, dorindu-și în același 
timp să fi avut timp şi pentru vizita la frizer, pe care o tot amâna. Ca de 
fiecare dată, înfățișarea Freyjei era lipsită de cusur, spre deosebire de-a lui. 
Surâsul larg se mai micşoră niţel atunci când o zări pe Erla. Aceasta se 
aplecă deasupra biroului cuiva, însă se îndreptă brusc de spate când o zări 
pe Freyja şi îi privea pe amândoi încruntată. Huldar reuşise cu greu să-i 
smulgă permisiunea de-a cerceta o posibilă legătură între scrisoarea din 
capsula timpului şi crima din parcarea subterană, însă nu apucase să-i spună 
că avea de gând să o implice din nou pe Freyja. Erla nu se arătase prea 
interesată atunci când el îi atrăsese atenția asupra implicării lui Benedikt 
Toft în primul proces al lui Jón Jónsson, tatăl lui Thrâstur. În loc să-și 
manifeste entuziasmul, aşa cum sperase el, Erla îi răspunsese cu răceală că 
Islanda este o ţară mică şi că astfel de legături se pot ivi peste tot. Era 
acelaşi argument invocat de politicieni atunci când ofereau tot felul de 
funcţii sus-puse prietenilor şi rudelor, şi era la fel de exasperant atunci când 
cineva ţi-l arunca în față precum era când îl citeai în presă. 

Erla nu pomenise deloc această posibilă pistă la ședința de ieri, ci doar 
enumerase pistele pe care le urmăreau şi pe cele care se dovediseră fără 


rezultat. El credea că ar fi trebuit să fie recunoscător pentru faptul că şefa 
lui îi permisese să urmărească acea pistă, deşi o făcuse doar pentru că 
ancheta era încă în ceaţă. Era clar ca lumina zilei că Erla nu crezuse nicio 
secundă că această nouă pistă le va furniza vreun răspuns, iar acum că o 
zărise şi pe Freyja, crescuseră mult şansele să se răzgândească şi să-1 dea în 
schimb să cerceteze lista cu deţinătorii de drujbe. 

Chiar de la prima întâlnire de acum un an, cele două femei arătaseră clar 
că nu se înghit. La acea vreme, Huldar bănuise că Erla o considera pe 
Freyja o rivală în cursa pentru câştigarea inimii lui. Deşi, din câte ştia Erla, 
între ei doi nu se întâmplase nimic, asta n-a fost de prea mare ajutor; o 
antipatiza pe Freyja cu patimă, iar sentimentul era reciproc. Deşi, dacă 
stătea să se gândească mai bine, poate că antipatia lor reciprocă n-avea 
probabil nimic de-a face cu el; pur şi simplu erau prea diferite. Înjură în 
gând pentru că nu-i trecuse prin cap să se vadă cu Freyja în afara secției de 
poliție. 

— Vrei să mergem în sala de ședințe? 

Cu coada ochiului, Huldar văzu că Erla avea intenţia să pornească în 
direcția lor, iar acesta era singurul lucru pe care-l putea face ca să n-o 
târască practic pe Freyja după el. Nu că sala de şedinţe ar fi reprezentat cine 
ştie ce refugiu. Mai bine ar fi ieşit de tot din clădire, însă pe moment nu găsi 
nicio scuză cât de cât rezonabilă. 

— E mai linişte acolo, adăugă el pe un ton fals. 

Înşfăcă nişte hârtii de pe birou şi un pix, despre care îşi aminti prea târziu 
că rămăsese fără pastă. Dar n-avea importanţă — trebuiau să plece amândoi, 
înainte ca Erla să ajungă la ei. Freyja fusese vizibil iritată când el aproape 
că o îmbrâncise printre birouri, pe drumul cel mai scurt către micuța sală de 
şedinţe. 

Ținând uşa deschisă, o zori să intre. În acelaşi timp, aruncă o privire 
peste umăr şi, spre marea sa uşurare, văzu că Erla rămăsese în mijlocul 
camerei, angrenată într-o discuţie telefonică. Închise uşa în urma sa. 

— Scuze pentru asta. Suntem un pic cam agitaţi în ultima vreme. 

Văzând că această scuză nu izbuti deloc să-i mai înveselească starea de 
spirit, adăugă: 

— Am dat peste ceva care s-ar putea să mai agite niţel apele. După cum 
ştii, mi s-a ordonat să las baltă ancheta referitoare la scrisoarea lui Throstur, 
considerând ei că mai poate aștepta. Dar situaţia s-a schimbat. 

— Ce s-a întâmplat? 


Freyja alese să se aşeze pe cel mai îndepărtat scaun posibil față de 
Huldar. El ar fi preferat să stea mai aproape de ea, însă, văzând-o pe Erla 
prin geam, se răzgândi. 

— E posibil să aibă legătură cu alt caz. Puțin probabil, totuși, posibil. 

Huldar o puse la curent cu crima din parcarea subterană şi cu legătura 
dintre victima Benedikt Toft şi Jón Jónsson, dar şi cu mâinile retezate care 
apăruseră în jacuzziul lui Benedikt. Îi spuse că totul e confidenţial, însă 
acest lucru era doar de formă, dat fiind că presa aflase deja despre această 
poveste. Ziariştii acoperiseră subiectul într-un mod tare neplăcut, aşa cum el 
bănuise de fapt că avea să se întâmple, ceea ce nu era totuși de mirare. 
Freyja nu mai putea adăuga nimic în plus față de poveștile şi speculațiile 
vehiculate în presă. 

— Speram că eşti de acord să mergi din nou cu mine la Thrâstur şi, 
poate, de data asta, vom reuşi să stăm de vorbă şi cu sora şi mama lui. În 
plus, aş vrea să stau de vorbă şi cu Jón Jónsson şi aş aprecia dacă ai veni cu 
mine pentru un profil psihologic — adică dacă există posibilitatea ca el să 
devină iar violent, şi tot felul de chestii de genul acesta. Se poate să aibă 
legătură cu crima sau chiar el să fie cel vinovat. 

— Aşa cum ţi-am mai spus, eu nu sunt expertă în domeniul agresorilor 
sexuali. Eu lucrez cu victimele lor. 

Îşi desfăcu eșarfa şi şi-o aşeză în poală, apoi continuă: 

— Pot veni cu tine, deşi mă îndoiesc că am să-ți fiu de folos. Am decis 
să caut mai multe informaţii despre Jón și am găsit dosarul procesului său 
de la Curtea Supremă de Justiţie, dar nu m-am lămurit prea mult. La Casa 
Copiilor nu există niciun dosar despre cazul lui, însă centrul începuse să 
funcționeze de puţin timp şi a durat ceva până s-ajungă să fie luat în serios 
de tribunale şi de anchetatori. Ne cam săreau cu totul din schemă, ceea ce 
era o problemă obişnuită, la început. Mare păcat, căci dacă ne-am fi 
implicat şi noi, ambii copii ai lui Jón ar fi fost examinaţi. N-am găsit nicio 
dovadă că acest lucru s-ar fi făcut. Au fost chemaţi să depună mărturie în 
sala de judecată, însă au negat că ar fi fost abuzati. 

— ŞI ar fi reuşit să schimbe ceva? Judecătorul a fost nevoit să rămână în 
limitele restrânse ale acuzaţiei, şi pentru că nu abuzarea copiilor lui Jón era 
subiectul procesului, el n-ar fi avut niciun motiv să complice procesul şi 
mai mult. Bănuiesc că li s-a permis să depună mărturie doar pentru că 
avocatul apărării a vrut să demonstreze că atacul asupra Vakăi a fost un caz 
singular. Pesemne a știut că ambii copii au pretins că tatăl lor nu s-a atins 


niciodată de ei şi a contat pe faptul că nu-şi vor schimba declarațiile atunci 
când aveau să fie chemaţi în sala de judecată. 

Freyja se strâmbă, dezgustată. 

— A mai fost un proces, continuă Huldar, care a avut loc cu vreo doi ani 
înainte de toate astea, la Tribunalul Regional din Reykjanes. Îţi pot da o 
copie. N-ai să-l găseşti online, pentru că numele lui JOn a fost şters după ce 
a fost achitat. N-am aflat prea multe informaţii noi din versiunea pe care am 
găsit-o — toate detaliile importante lipsesc. Am făcut o cerere oficială pentru 
a cerceta tot dosarul. Tot ce ştiu e că a fost acuzat de abuzarea sexuală a 
unui minor. 

— Da, o adevărată surpriză, pufni Freyja. Apropo, am fost în vizită la 
fratele meu, Baldur. Mi-a zis că Jón Jónsson n-a avut mai deloc vizitatori, în 
schimb a primit o mulțime de scrisori, scrise de mâna unei persoane adulte. 
Poate erau de la copiii lui, sau poate de la soţie. Deşi mi-e greu să-mi 
imaginez ce motiv ar fi avut ei să-i scrie. 

— Când s-a întâmplat asta? 

Huldar întinse mâna după pix, pentru a-şi nota acest lucru, dar apoi își 
aduse aminte că rămăsese fără pastă. 

— Îmi închipui că scrisorile către deţinuţi sunt cenzurate — mai ales cele 
adresate pedofililor. O să dau un telefon să-i întreb dacă-şi aduce aminte 
cineva ce conțineau și cine 1 le trimitea. 

Prin geam, Huldar observă că Erla îşi îndesa telefonul la loc în buzunar. 
Privirile li se întâlniră, iar ea părea oricum, numai bucuroasă nu. Dădu să 
plece, când telefonul îi sună din nou. Încă o dată, salvat de clopoțel. 

— Procurorul care a fost găsit mort, acest Benedikt Toft, este cel care a 
izbutit să obțină condamnarea lui Jón? 

— Nu, el a fost procurorul din primul caz, cel în care a fost achitat. 

Freyja ridică din sprâncene. 

— Şi voi credeţi că Jón Jónsson l-a omorât? El, şi nu fiul său, Thrâstur? 

— Nu credem nimic. Vrem să vedem dacă există vreun motiv să-l 
anchetăm în continuare pe Jón. Benedikt Toft a avut o lungă carieră de 
procuror şi a fost implicat în nenumărate cazuri care l-ar fi putut face pe 
vreun țicnit să caute răzbunare. Tot scotocim în căutarea vreunei legături, 
dar, deocamdată, aceasta mi se pare cea mai plauzibilă. Bărbatul a fost lăsat 
în pace până la puţin timp după eliberarea lui Jón Jónsson. E o coincidență 
destul de bizară şi eu mi-am făcut o regulă din a nu crede în coincidente. 

— Dar de ce l-ar ataca Jón pe procurorul care s-a ocupat de cazul în care 


a fost achitat? N-ar fi fost mai normal să se răzbune pe cel care l-a trimis la 
închisoare? 

— Aşa ar fi normal, dar, dacă te gândești mai bine, contează prea puţin 
cine acuză într-un proces de crimă. Şi câinele tău, Molly, ar putea s-o facă. 
Acuzaţii din procesele de crimă nu sunt niciodată iertaţi în această țară. 

Afară, Erla terminase în sfârşit de vorbit la telefon şi acum se îndrepta 
către ei. Era prea mult să spere că o forță superioară ar interveni cu un al 
treilea apel telefonic, care să o oprească din drum. Femeia izbi uşa de perete 
ŞI rămase în prag cu o privire nimicitoare. Avu grijă să nu arate că ar fi 
conştientă de prezenţa Freyjei. 

— Doar ce am primit un telefon de la cimitirul din Hafnarfjordur. Un 
mormânt a fost vandalizat destul de rău. Ar fi bine să te duci acolo. 

— Eu? 

Huldar fusese prins pe picior greşit. Se pregătise de o mustrare din cauza 
unui oaspete nepoftit, dar nu la asta. 

— Nu se poate ocupa altcineva de asta? Cineva care nu este implicat în 
anchetarea crimei? 

— Toată lumea e implicată în această anchetă. După cum bine ştii. 
Diferenţa este că ceilalți urmează piste reale, nu pierd timpul căutând cai 
verzi pe pereți. 

Chipul lui Huldar se înnegură. Nu-şi pierdea des cumpătul, însă când o 
făcea, îi venea greu să se controleze. Sau, mai degrabă, nici n-avea intenția 
să o facă. Când era furios, era furios de-adevăratelea. 

— O pierdere de timp pe care tu însăţi ai aprobat-o, îţi amintești? 

Se abţinu să mai comenteze şi despre celelalte piste, care se dovediseră 
doar niște fundături. Nu mai era nevoie să scoată la iveală alte detalii în faţa 
unei persoane din afară. 

— Pleacă la Hafnarfjordur. 

Buzele Erlei deveniseră acum o linie abia vizibilă. 

— ŞI, apropo, aş prefera să nu mai chemi orice neica-nimeni aici fără să 
mă întrebi şi pe mine. 

Smuci furioasă din cap în direcția Freyjei, evitând în continuare să o 
privească, şi se răsti din nou: 

— Cimitirul din Hafnarfjordur. Acum! 

° 

În drumul lor spre cimitir, Freyja abia dacă apucă să mai respire în timp 

ce o tot critica pe Erla. Huldar o convinsese să meargă cu el, în parte ca să- 


şi poată continua discuţia despre cazul lui Jón şi al lui Throstur, dar şi în 
speranţa ca ea să se calmeze, în loc să se năpustească la Casa Copiilor şi să- 
şi piardă cumpătul acolo. Oricât de supărat ar fi fost şi el pe Erla, ar fi 
preferat ca ea să nu aibă parte de și mai multe probleme. 

— Care-i problema femeii ăsteia? Adică, ce naiba i-am făcut? S-a 
comportat urât cu mine încă de la prima noastră întâlnire, deşi nu-i 
adresasem niciun cuvânt. 

Huldar tot bolborosea evaziv în timp ce oprea maşina în parcarea goală. I 
se părea că morţii au parte de puţini vizitatori în timpul săptămânii. Trase 
aproape de clădirea administraţiei, unde îşi dăduse întâlnire cu îngrijitorul. 
Nedorind să-i lase omului impresia că nu tratează cazul cu suficientă 
seriozitate, încercă să nu facă prea mare caz de absurditatea acestei 
însărcinări într-un moment în care chestiuni mult mai urgente necesitau 
întreaga sa atenţie. Dar era în continuare indignat. De ce nu se putuse ocupa 
poliția din Hafnarfjărdur de acest caz? Fără îndoială că la mijloc era vorba 
pur şi simplu de răzbunarea Erlei. 

Freyja cobori și ea din maşină, bodogănind în continuare, nemulțumită. 
Huldar o aproba din când în când din cap, deşi se simţi extrem de 
recunoscător când ea tăcu, după ce intrară în clădire. Freyja nu mai rosti 
niciun cuvânt la adresa Erlei când Huldar făcu cunoștință cu îngrijitorul 
cimitirului, şi nici în timp ce bărbatul îi conduse spre mormântul vandalizat. 
Huldar îşi închipui că era inhibată, pe de o parte, de prezenţa acestuia, iar pe 
de altă parte de sobrietatea şirurilor nesfârşite de cruci şi pietre funerare. 
Confruntat cu aceste simboluri ale caracterului trecător al vieţii, se gândea 
la cât de banale păreau, prin comparaţie, problemele lor de zi cu zi. 

— lată-l. După cum vedeţi, stricăciunea nu se rezumă doar la mormânt 
în sine. 

Bărbatul le arătă urmele lăsate de un vehicul în ţărâna moale de deasupra 
locului de veci, care împrăştiase tot pământul pe zăpada albă din jurul 
mormântului vandalizat. Piatra funerară fusese trântită la pământ, iar 
înscrisul de pe ea era acum aţintit spre cer, astfel încât, de acolo de sus, 
persoana comemorată putea acum privi în jos pentru a-l citi, dacă voia. 

— Pur şi simplu nu pot înțelege de ce ar vrea cineva să facă așa ceva. 
Aproape niciodată nu s-au întâmplat astfel de lucruri. Chiar şi cei mai 
inveterați vandali preferă de obicei să ne lase în pace. 

Huldar se aplecă pentru a privi mai îndeaproape, deşi nu era de văzut 
decât un amestec de țărână și pietriș. Îşi îndreptă din nou spatele și zise: 


— Cine a descoperit dezastrul? 

Zăpada de pe aleea spre mormânt părea imaculată, în afară de urmele de 
paşi ale îngrijitorului. Având în vedere că pe timpul nopții căzuse foarte 
puțină zăpadă, vehiculul care făcuse dezastrul trebuie să fi venit dintr-o altă 
direcție. Aleile care străbăteau cimitirul în toate direcțiile erau suficient de 
late încât să poată intra o mașină. Cercetând cu atenție împrejurimile, 
Huldar zări urme de excavator ducând în direcția opusă. 

— Eu. Întotdeauna fac un tur al cimitirului dimineaţa, ca să verific dacă 
e totul în ordine. De cele mai multe ori, nu găsesc nimic. Mai văd din când 
în când câte o cruce lăsată într-o parte, dar, de obicei, doar vaze de flori 
răsturnate de vânt. 

— Nu aveţi camere de supraveghere? întrebă Huldar, deşi putea ghici 
răspunsul. 

Nu zărise nicio cameră în cimitir sau în parcare. Făcu vreo câteva poze 
cu telefonul mobil, în cazul în care poliția avea să acționeze, deşi i se părea 
puţin probabil. 

— Nu. S-a considerat că nu este nevoie de ele. Cum spuneam, de obicei 
e cam linişte pe-aici. 

Huldar încuviință din cap. 

— Corect. 

Se întrebă ce-ar mai putea face înainte de-a mâzgăli o descriere a 
evenimentelor şi de a-i lua omului o declarație. 

— Cu alte cuvinte, vandalizarea pe care vreţi s-o reclamați este 
dezordinea de-aici? O piatră de mormânt trântită la pământ şi, ce, o 
împrăştiere superficială a țărânii de pe mormânt? 

Bărbatul părea surprins. 

— Nu. Nu doar asta. Şi excavatorul pe care-l folosim la săparea 
mormintelor a fost afectat. Vandalii n-au putut închide ușa cum trebuie după 
ce şi-au terminat treaba, iar aceasta a fost trântită de vânt, spărgându-i-se 
astfel geamul. Noi nu-l încuiem niciodată; cheile sunt de obicei lăsate în 
contact, însă nu vom mai repeta această greşeală. Se pare că nu există limită 
în privinţa a ceea ce sunt dispuși să facă unii oameni în ziua de azi. Vă 
conduc să vedeţi excavatorul; e parcat chiar în spatele clădirii. A fost adus 
la locul lui, oricât de ciudat ar suna acest lucru. 

Un excavator avariat. Huldar o surprinse pe Freyja înălțând din 
sprâncene, dar asta nu-l surprinse. Se dovedi a fi o totală pierdere de timp. 

— Voi arunca o privire, doar cât să constat avaria. Îmi pare rău că trebuie 


s-o spun, dar e puţin probabil ca acest incident să fie rezolvat. Bănuiesc că 
niște bețivi s-au gândit c-ar fi amuzant să facă o plimbare noaptea prin 
cimitir şi au trecut peste un mormânt. Poate că au rămas blocaţi în nămol şi 
au răscolit pământul în timp ce încercau să elibereze excavatorul. 

Îngrijitorul privi de jur-împrejur, încruntat. 

— Nu cred că s-au abătut de pe alee doar din întâmplare, îl contrazise el, 
arătând cu mâna înspre mormântul de alături, care acum era complet 
acoperit cu țărână și pietriş. E clar că aici s-au folosit de cupa excavatorului. 

Huldar privi cu atenție urmele lăsate de dinții cupei, încercând să-şi 
mențină expresia serioasă pe chip. Paguba făcută mormântului din cimitir 
nu putea fi considerată una dintre cele mai importante infracțiuni cu care 
avusese de-a face până acum. 

— N-avem de unde şti ce i-a determinat să facă acest lucru sau ce anume 
au vrut să obțină. Dar sunt aproape sigur că ne va fi imposibil să-i găsim pe 
huligani. 

— Chiar aşa? se miră îngrijitorul, părând nemulţumit. Nu puteți preleva 
amprente de pe excavator? Dacă au umblat cu mâinile goale, ați putea reuși 
să dați de urma lor. 

Huldar tuşi pentru a-și înăbuși un oftat. 

— Criminaliştii sunt cei care se ocupă de astfel de lucruri. Însă ei sunt 
niţel cam ocupați zilele astea, așa că mă-ndoiesc că vor avea timp să trimită 
pe cineva. Au cu totul alte priorități. Faptul că vandalii au dus excavatorul 
înapoi unde l-au găsit, sugerează că nu sunt genul de infractori mărunți pe 
care-i avem noi deja înregistrați în sistem. Dacă ar fi fost aşa, ori l-ar fi 
furat, ori l-ar fi abandonat după ce ar fi obosit să se tot joace cu el, zise 
Huldar, care mai făcu câteva poze, pentru a-l mulțumi pe îngrijitor. Ai 
nevoie de ajutor să îndrepți lespedea? 

Îngrijitorul flutură din mână că da. Era extrem de nemulţumit, însă mâna 
de ajutor oferită de Huldar era prea tentantă. 

— Aveam de gând să iau excavatorul ca să o pot ridica. Dar cred că toți 
trei o putem îndrepta. Mai ales că v-aţi deranjat să veniți până aici, fără ca 
măcar să faceți vreo investigaţie. 

Ignorându-i remarca, Huldar rosti pe un ton prietenos: 

— Ne-apucăm de treabă? În caz că ar veni cineva să viziteze mormântul. 

— Nu vin prea mulți vizitatori la el. Bărbatul care zace îngropat aici a 
murit de mulţi ani. Durerea se estompează cu timpul, la fel ca orice altceva. 

Îngrijitorul îşi puse o pereche de mănuși de lucru, apoi adăugă: 


— Dar nu se ştie niciodată. 

Se aplecară deasupra lespezii de piatră şi se poziţionară lângă ea. Freyja 
nu era prea bucuroasă că trebuia să-și înfunde picioarele într-o mare de 
noroi moale ca să ridice o piatră de mormânt. Îşi trăsese pe mâini o pereche 
de mănuşi roşii, care era clar că nu fuseseră tesute pentru o astfel de 
îndeletnicire. 

— Credeţi că are vreun rost? 

Nici Huldar şi nici îngrijitorul nu-i răspunseră; erau prea ocupați să 
împingă şi să geamă din cauza efortului. Era o lespede de-a dreptul 
impresionantă; probabil că răposatul fusese cineva destul de important. 
Pentru el nu fusese de ajuns o simplă cruce din lemn. Când li se alătură și 
Freyja, izbutiră să o îndrepte, dar se văzură nevoiți să adune niște noroi în 
jurul bazei pietrei, pentru a o putea face să rămână dreaptă. 

Gâfâind, îşi admirară rezultatul. Huldar zise că acest Einar Adalbertsson 
le rămăsese dator, deşi era puţin probabil să-i răsplătească prea curând în 
vreun fel. Nici îngrijitorul, nici Freyja nu-i apreciară umorul, aşa că porniră 
toți trei în tăcere spre excavator. Huldar mai făcu nişte poze înainte de a-și 
lua la revedere de la îngrijitor şi a se întoarce la maşină. 

Telefonul lui Huldar sună înainte ca cimitirul să fi dispărut din oglinda 
retrovizoare. Era Erla, care părea niţel agitată, dar altfel normală, ca şi cum 
nu-şi schimbaseră cuvinte grele, puţin mai devreme, în sala de şedinţă. 

— Mai eşti la cimitir? 

— Nu. În maşină, doar ce-am plecat. N-a durat mult, aşa cum probabil te 
şi aşteptai. 

— Întoarce-te. 

— De ce? 

— Întoarce-te. A apărut ceva nou. 

Huldar o ascultă, apoi făcu o întoarcere în formă de U la următoarea 
intersecție. Când Freyja îl întrebă ce se petrece, el nu-i spuse decât că era 
nevoie să mai verifice ceva înainte de-a reveni în oraş. Ea nu-i mai puse alte 
întrebări, ci doar îi zise că-l va aştepta în maşină. 

Aşa că nu se află lângă el atunci când Huldar îl întrebă pe îngrijitor cât 
de adânc erau îngropate sicriele. Nici când îi ceru acestuia să-i împrumute o 
bară de metal, cu care să sape în mormântul lui Einar Adalbertsson. 


Capitolul 16 


Peste trei sute de tone de deşeuri erau transportate zilnic la groapa de 
gunoi Sorpa, din Álfsnes, potrivit spuselor excavatoristului, care stătea 
acum lângă Huldar. Cea mai mare parte sosea sub formă de baloți compacti, 
care erau stivuiți în grămezi ce urmau să fie acoperite, în final, cu pământ. 
Cei care nu ştiau n-aveau să bănuiască cum anume ajunsese peisajul să arate 
în acest fel, deși, acum era evident. Un stol de pescăruși zgomotoși se rotea 
deasupra pantei colorate, în căutare de hrană. La baza acesteia aşteptau 
două excavatoare industriale, ale căror imense braţe galbene se odihneau 
nemișcate, forţate să rămână așa din pricina descoperirii făcute. Între timp, 
baloții sosiți de la centrul de sortare din Gufunes se tot adunau. Era 
imposibil să fie procesaţi înainte ca poliția să termine de cercetat zona, iar 
operatorul de pe excavator prezicea sumbru că le va lua o veșnicie să 
recupereze timpul pierdut. 

Cetăţenii din Reykjavik n-aveau de gând să înceteze să-şi mai arunce 
gunoiul doar pentru că un sicriu fusese descoperit la groapa de gunoi. 

— Probabil că cineva l-a adus aici azi-noapte. E imposibil să nu-l fi 
văzut ieri. Am lucrat în zona aceea şi te asigur că n-am văzut vreun sicriu 
acolo şi nici noi nu l-am adus. 

Excavatoristul care raportase descoperirea, pe nume Geiri, îşi încrucișă 
braţele, sprijinindu-le pe pântecul proeminent. Silueta lui masivă era 
îndesată într-o vestă semnalizatoare care abia îi cuprindea mijlocul. Arăta 
de parcă fusese băgat într-un sac vidat. 

— La început nu l-am observat din cauza zăpezii care-l acoperise, dar 
imediat cum vântul a dat-o la o parte, l-am şi zărit. 

— Cine l-a văzut primul? întrebă Huldar în timp ce-şi îndesa mâinile în 
buzunarele gecii, pentru a-şi le proteja de vântul mușcător. 

— EI. Stebbi. 

Geiri îi indică un bărbat care-i privea din locul în care stătea, lipit de o 
baracă, cu o cană de cafea aburindă în mână. El fusese cel care se repezise 
nervos spre ei, agitându-şi mâinile pentru a-i goni de acolo, atunci când 
mașina lui Huldar, lipsită de însemnele poliției, o luase în jos pe drumul de 
acces. Se liniştise după ce Huldar îi explicase cine este, deşi îi aruncase o 


privire plină de îndoială Freyjei, care stătea pe scaunul pasagerului şi pe 
care cu greu ţi-o puteai imagina ca fiind polițistă. Ea rămăsese în mașină, 
refuzând să iasă afară din cauza mirosului respingător, deşi, în scurt timp, 
nici nu se mai simţea. Din spusele excavatoristului, se făceau eforturi pentru 
a menţine duhoarea copleșitoare din Álfsnes la un nivel minim, din cauza 
plângerilor locuitorilor din zona rezidențială din apropiere, iar pe timpul 
verii foloseau substanţe chimice pentru a reduce mirosul. Însă pe timpul 
iernii, nu apelau la un astfel de lux. Probabil că de aceea făceau pescărușii o 
larmă atât de mare. 

— Stebbi s-a oprit imediat din săpat. Excavatorul său se află exact acolo 
unde l-a lăsat. 

Huldar încuviință din cap. 

— Eşti sigur că nu l-a adus cineva aici în această dimineaţă — vreo 
persoană neautorizată sau vreun angajat al gropii Sorpa? Ar putea fi vorba 
doar de un sicriu aruncat de cineva? 

Şirurile de baloți stivuiți unul peste altul alcătuiau un fel de zigurat. Era 
imposibil să nu remarci sicriul; era cocoțat pe o treaptă a aranjamentului, 
stând acolo aşa negru şi murdar cum era, în contrast cu gunoaiele 
multicolore. Geiri îşi mută privirea de la muntele de gunoi către Huldar. 

— Toate gunoaiele sunt sortate înainte să sosească aici. Sicriele nu sunt 
aruncate aici, aşa că n-avea cum să fie trimis de către cineva de la centrul 
nostru de sortare. Şi e imposibil ca cineva neautorizat să vină pur şi simplu 
şi să-l azvârle aici, cu noi forfotind de colo-colo încă de dimineaţă. 

Geiri părea că vrea să mai adauge ceva, însă nu mai zise nimic. Huldar 
era uşurat: dacă îi dădea cea mai mică şansă, bărbatul s-ar fi avântat într-o 
perorație despre statistici privitoare la deşeurile solide şi importanța muncii 
prestate de el și de Stebbi. 

— Există vreun paznic aici? 

— Un paznic? pufni Geiri. Pentru ce? Că doar n-are nimeni de gând să 
fure gunoaie. Centrul de sortare înlătură orice lucru de valoare. 

— Dar camere de supraveghere? 

Huldar nu zărise nicio cameră, nici în jurul gropii de gunoi, nici de-a 
lungul drumului de acces, astfel încât nu-l surprinse răspunsul lui Geiri. 
Bărbatul sau bărbaţii care furaseră noaptea trecută sicriul din cimitirul 
Hafnarfjordur probabil îl transportaseră până aici și-l aşezaseră pe grămada 
de gunoi, fără a fi surprinşi de vreo cameră de supraveghere. 

— La ce oră închideţi? 


— La cinci. Şi deschidem la opt. 

Probabil că jefuitorul de morminte îşi făcuse treaba în miez de noapte, nu 
imediat după ora închiderii. Mai întâi ar fi trebuit să dezgroape sicriul, 
având grijă să nu fie văzut de careva, deşi, cum mormântul nu putea fi zărit 
de pe străduțele adiacente, n-ar fi trebuit să-și facă totuşi griji în privinţa 
trecătorilor. Huldar n-avea nicio îndoială că sicriul de la groapa de gunoi era 
cel care dispăruse din mormântul lui Einar Adalbertsson. Era greu de crezut 
că ar avea de-a face cu două cazuri diferite — un sicriu dispărut şi un alt 
sicriu care apăruse a doua zi. Îngrijitorul cimitirului nu izbutise să găsească 
un par sau ceva de genul ăsta, dar după ce răscoliseră pământul 
mormântului cu mini-excavatorul, stabili că mormântul chiar era gol. 
Vandalu fuseseră şi jefuitori de morminte: aceştia furaseră excavatorul, 
săpaseră după sicriu, îl scoseseră afară, după care umpluseră la loc groapa, 
pentru a-şi ascunde fapta. Dumnezeu știe ce motive or fi avut. 

— Crezi că sicriul a fost aruncat aici pentru a fi găsit sau pentru a scăpa 
de el? 

— Ce? 

Deloc surprinzător, pentru că Huldar gândise cu voce tare, Geiri nu 
înţelese imediat ce intenţionase să zică de fapt. Însă pricepu destul de 
repede. 

— Tot ce pot spune e că, dacă aş fi făcut-o eu însumi, aş fi procedat așa 
în speranţa că va fi găsit. E pur şi simplu imposibil să-l faci să dispară 
printre baloți. Dar n-am fost eu, şi pun pariu pe viața mea că n-a fost 
altcineva de aici. N-am cum să ghicesc ce-au încercat să obțină făptaşii. 

Soarele se ivi printre nori şi oricât de palid ar fi fost, Huldar tot se văzu 
nevoit să-şi protejeze ochii. 

— Şi eşti sigur că se află un corp înăuntru? 

— Nu sunt chiar sigur. Dar eu şi Stebbi l-am ridicat niţel de jos şi cu 
siguranţă nu e gol. Înainte de-a ajunge aici, am lucrat la centrul de sortare. 
Sunt obişnuit ca oamenii să arunce chestii ciudate, dar asta le întrece pe 
toate. 

— Cred şi eu. 

În mai mult de un deceniu petrecut în poliţie, Huldar nu fusese niciodată 
trimis la un cimitir, cu atât mai mult pentru a căuta un sicriu cu un trup în el. 
Murea de nerăbdare să-l scoată mai repede afară pe Einar Adalbertsson. Era 
la mijloc ceva mai mult de-o simplă glumă. Aruncarea acestui om la groapa 
de gunoi a orașului trebuia să însemne ceva: în mod cert, cineva considera 


că acesta nu merita să zacă îngropat în pământ sacru. Deşi era ciudat că 
fusese totuşi lăsat să zacă netulburat atâta timp: potrivit inscripţiei de pe 
piatra funerară, acesta murise cu unsprezece ani înainte. De ce să mai 
aştepte atâţia ani ca să-l dezgroape? 

— Când crezi că ne-am putea întoarce la treabă? Nu prea ni se permite 
să facem ore peste program, preciză Geiri, indicând cu capul înspre un alt 
camion care descărca un nou transport de baloți. 

— Sună-i şi spune-le să oprească toate transporturile de acum înainte. 

Baloţii alunecară din basculă şi aterizară unul peste altul, alcătuind o 
nouă movilă. Câţiva se rostogoliră și unul dintre ei aproape că lovi ușa 
pasagerului maşinii lui Huldar. Freyja nu părea deloc amuzată. Huldar se 
gândi că ziua aceasta, care începuse atât de promiţător de dimineaţă, începu 
s-alunece rapid la vale şi nici nu existau prea mari speranțe să se îndrepte 
într-o direcţie promițătoare. În loc să o ducă pe Freyja la o discuţie cu 
Thrâstur şi, posibil, şi cu Jón, Huldar o târâse după el mai întâi la cimitir, 
apoi la o groapă de gunoi. Singurul lucru care mai lipsea să completeze 
această zi dezastruoasă era să o ia cu el să-i cunoască una dintre surori. 
Renunţase de mult să mai încerce să le prezinte potențiale iubite, căci 
surorile sale izbuteau de fiecare dată, pe căi misterioase, să amintească de 
imensul său cap pe care-l avea pe când era bebeluş. Un dovleac era 
comparația lor favorită. Niciuna dintre iubitele care ascultaseră povestea 
nașterii lui nu se mai culcase cu el. 

— Acest lucru nu va face decât să arunce problema în capul lor. Iar ei nu 
au un depozit suficient de mare pentru a adăposti baloții strânşi. 

În ritmul ăsta, Huldar o să ajungă să le interzică tuturor locuitorilor 
Reykjavikului să mai arunce gunoiul, până la noi veşti. Îşi repetă ordinul, 
politicos, dar ferm: 

— Opriţi baloţii. Echipa de la Criminalistică e pe drum şi nu va dura 
mult. 

Aruncă o privire înspre sicriul deteriorat. Mărgelele de rouă de pe 
capacul zgâriat semănau cu niște mici diamante. 

— Nu e ca şi cum ar pierde prea multă vreme căutând indicii. 

Gunoaie răzlețe zăceau împrăştiate peste tot. Ar fi imposibil de stabilit 
care le aparțineau jefuitorilor de morminte, chiar şi dacă aceştia ar fi lăsat 
ceva în urmă. Briza de dimineaţă măturase stratul subțire de nea nu doar de 
pe sicriu, ci şi de pe toţi baloții împrăștiați în jur, acoperind astfel orice 
urmă de pași. Criminaliştii n-ar avea altceva de făcut, decât probabil să-şi 


pună salopetele de protecţie pe ei şi să dea sicriul jos de pe movilă. 

— Când aţi văzut sicriul, mai erau cumva alte urme sau dâre vizibile? 

— Nu, scutură Geiri din cap. Zăpada începuse deja să se împrăștie. Mai 
întâi s-a împrăștiat de pe capac, care e mai neted. Dar, dacă ar fi să ghicesc, 
aş zice că sicriul a fost pus acolo înainte să înceapă să ningă, azi-noapte, sau 
pe când încă mai ningea. 

— Deci n-ai nicio idee despre cum ar fi putut ajunge acolo sus? 

Treapta pe care stătea sprijinit sicriul se afla la aproximativ trei metri 
deasupra pământului. N-ar fi fost așa dificil pentru doi sau trei oameni să şi- 
| dea din mână-n mână până acolo. 

— Bine, mă aştept să se fi folosit de o funie. De sub sicriu se zăresc 
ieşite niște capete de funie. Nu le-ar fi fost foarte greu să-l tragă până acolo. 

— Câţi să fi fost? Doi? Trei? 

— N-am de unde să ştiu, dar cred că trei ar fi fost de ajuns; doi ar fi fost 
ideal, dar chiar și unul singur ar fi izbutit să se descurce, dacă ar fi fost 
suficient de puternic. 

Maşina criminaliştilor se apropie pe drumul de acces, fiind parcată lângă 
mașina lui Huldar. Doi bărbaţi pe care acesta îi recunoscu coborâră din 
maşină, strâmbând din nas când îi lovi duhoarea gunoiului. Însă erau 
obişnuiţi cu chestii şi mai rele, aşa că o ignorară imediat. Huldar se rugă în 
gând să nu-l rețină prea mult pe aici. Deja se săturase. 

° 

Freyja stătea cât putea de departe de Huldar. Era atât de impregnat cu 
acel miros, încât nici măcar nu-l mai simțea. În plus, se obișnuise ca ea să 
stea cât mai departe posibil de el. Nu era nevoie de un miros urât. Se temu 
de întoarcerea la maşină, aşteptându-se ca Freyja să-i reproşeze că o făcea 
să-şi piardă vremea, însă nu avu parte de aşa ceva. În schimb, ea-l 
bombardă cu întrebări şi păru extrem de interesată de ceea ce făceau 
criminaliştii. Nu-l întrebase nici măcar o dată cum ar fi putut să le explice 
şefilor ei ce făcuse toată ziua. 

Dar fusese doar un şiretlic. Imediat ce Huldar se urcă în mașină, Freyja îl 
informă că trebuie să se oprească la un magazin cu haine pentru copii 
deoarece trebuia să se întâlnească cu cineva după muncă şi avea nevoie să 
cumpere un cadou. Huldar nu găsi niciun motiv ca să nu-i facă hatârul, dacă 
acest lucru ar fi dus la o împăcare. În timp ce ea avea s-aleagă haine, el ar fi 
putut s-o sune pe Erla pentru a o pune la curent cu evoluția evenimentelor. 
Le spusese criminaliştilor să ducă sicriul la departamentul de patologie al 


Spitalului Naţional. În mod firesc, ei trebuiau să verifice mai întâi dacă se 
află un cadavru înăuntru și dacă acesta îi aparținea bărbatului care trebuia. 
Din ce ştiau ei, jefuitori de morminte ar fi putut lăsa oarece dovezi 
incriminatoare în sicriu, deşi până acum nu găsiră nicio dovadă că umblase 
cineva la capac. 

— Am căutat câteva informaţii despre Einar Adalbertsson cât timp ai 
scotocit tu prin gunoaie. 

— Şi? 

Huldar se văzuse nevoit să oprească la un semafor exact atunci când 
coloana de maşini se pusese în sfârșit în mișcare. 

— Pare să fi fost un fel de cetățean model. Fost preşedinte al Consiliul 
de administraţie al orașului Hafnarfjordur, preşedinte a tot soiul de asociații 
şi aşa mai departe. Deci n-am găsit niciun motiv pentru care ar fi trebuit 
supus unei astfel de înjosiri. 

Freyja îşi făcea de lucru cu telefonul. 

— Deşi am găsit toate aceste informaţii într-un necrolog, unde nu te 
aştepţi să găseşti şi greşelile comise de acesta. La fel de bine ar fi putut să 
fie şi cel mai josnic om din oraș. În afară de asta, n-am mai găsit mare lucru 
despre el pe internet. Doar ştiri scurte despre chestiuni vechi legate de 
administrarea oraşului, fotografii cu el semnând contracte sau stând în 
spatele altor bărbaţi ce făceau acelaşi lucru. 

— Poate c-a fost ales la întâmplare, zise Huldar în timp ce punea din nou 
mașina în mișcare. Deşi mi se pare puţin probabil. Să muţi un străin ales la 
întâmplare din cimitir la groapa de gunoi presupune un efort mult prea mare 
pentru o simplă glumă. Chiar nu-mi închipui că cineva a vrut doar să o facă 
pe deşteptul sau să fie amuzant. 

Traficul continua să se desfăşoare în ritm de melc, ceea ce-l făcu să 
pufnească nervos: 

— Dar familia lui? A fost căsătorit? A avut copii? Poate că sunt 
implicaţi ȘI ei, sau cineva a vrut să le plătească o poliţă. 

Freyja mișcă degetul de-a lungul ecranului, până ce dădu de partea din 
necrolog care-i interesa. 

— Da. O fiică şi un fiu, din prima căsătorie. N-a mai făcut niciun copil 
în timpul celei de-a doua căsnicii, iar ultima soţie a murit înaintea lui. Se 
pare că şi fiul său a decedat — am impresia că n-avea decât 18 ani. Dar fiica 
şi prima soţie sunt încă în viață, sau cel puţin erau în momentul scrierii 
necrologului. 


— Caută ceva și despre ele. 

Freyja îşi făcu iar de lucru cu telefonul și citi în tăcere, apoi ridică din 
nou privirea. 

— Fiica lui încă trăiește, însă mama ei, prima soție, a murit în urmă cu 
cinci ani. Fiica locuieşte în Norvegia, unde conduce o creșă. Deci e puţin 
probabil ca vreuna dintre ele să fi făcut aşa ceva. 

— Doar dacă nu cumva fiica lui se află în Islanda chiar acum. Poate că e 
un soi de răzbunare întârziată împotriva tatălui ei, care i-a abandonat mama. 

Huldar nu credea mai deloc în această explicație, însă, la urma urmei, 
chiar nu putea găsi niciun răspuns normal, logic, la ceea ce aveau acum pe 
cap. 

Freyja îşi îndreptă din nou atenția spre telefon. 

— Nu. Pagina ei de Facebook este publică şi ieri a postat o fotografie cu 
ea şi câțiva copii de la creşă. Are voie să facă asta? 

— Nu știu. Nu sunt expert în drepturi de confidențialitate online. 

Huldar schimbă banda, pentru a intra în subteranele mallului Kringlan. 
Mişcarea asta aproape că-i provocă dureri în braţe. Se ferea de malluri ca de 
ciumă şi mergea numai în timpul febrei cumpărăturilor dinaintea 
Crăciunului, când rătăcea de colo-colo în căutarea unor cadouri potrivite 
pentru familie. În cele din urmă, ajungea inevitabil să apeleze la bunăvoința 
vânzătoarelor din magazine, şi bănuia că surorile sale se aflau în posesia 
unor articole care nu se vânduseră potrivit aşteptărilor şi fuseseră astfel 
aruncate în cârca unor bărbaţi bătuţi de soartă. 

— Cred că ar fi mai bine s-o sun mai târziu. Nu se ştie niciodată. Ar 
putea să ne spună cine-i purta sâmbetele tatălui său. Oricum, ar trebui 
informată despre cele întâmplate. E ruda lui cea mai apropiată. 

Freyja nu prea părea să-l asculte; se concentra asupra telefonului. 

— Aşteaptă niţel. Mă uit după a doua soție. Poate găsim ceva interesant 
despre ea. 

— Puțin probabil. Mai ales dacă e moartă şi nici n-au avut copil. 

— Poate că şi-a părăsit soţul pentru Einar. Şi-n felul ăsta, fostul ei soț ar 
putea fi implicat. 

Lui Huldar îi venea greu să-şi imagineze că un bătrân pensionar s-ar fi 
aventurat să excaveze un mormânt şi să ridice un sicriu pe un morman de 
gunoi. Cine să-l fi ajutat? Colegul său de cameră de la azilul de bătrâni? 

— Hristoase! 

Freyja tresări de parcă ar fi dat peste ceva dezgustător. 


— N-ai să ghiceşti niciodată peste ce-am dat. 

— Mă dau bătut. 

Huldar intră în Kringlan, cutremurându-se involuntar la gândul muzicii 
asurzitoare şi la nesfârşitele şiruri de magazine. În faţa lor se întindea o 
coloană de mașini ce așteptau să intre în parcare. Era clar că zăpada nu-i 
descurajase pe oameni să-şi îndeplinească distracţile favorite. 

— A doua soţie a lui Einar a avut un fiu înainte să-l fi cunoscut pe el. Se 
pare că nu s-a căsătorit cu tatăl acestuia, sau cel puţin acest aspect nu este 
menţionat în necrologul ei. 

— ŞI? 

— Numele fiului ei este Jón. Jón Jónsson, îl lămuri Freyja, lăsând 
telefonul să-i cadă în poală. Nepoţii ei se numesc Thrâstur şi Sigrún. 

Se uita uluită la Huldar. 

— Oau! 

Huldar îşi încleşta degetele pe volan în timp ce se pregătea să iasă din 
coloană, dar Freyja îi citi gândurile şi îi reaminti că trebuie să-și țină 
promisiunea. Insistă chiar să o însoțească în magazin, temându-se, fără 
îndoială, că avea să dea bir cu fugiţii. În această privință, avea toate 
motivele din lume să se teamă. 

În timp ce îşi storcea creierul cu tot felul de teorii despre posibilul rol al 
lui Jón în furtul sicriului, Huldar se vedea nevoit să aprobe din cap şi să-şi 
mimeze părerile despre şirul de haine pentru fetiţe, pe care Freyja i le tot 
împingea în faţa ochilor. Toate răspunsurile erau cam la fel: 

— E foarte drăguță, pe asta aş cumpăra-o. 

Însă nimic nu o mulțumea. În cele din urmă, ea alese ceva fără să-i mai 
ceară părerea, apoi reuşiră să plece de-acolo. 

Odată ajunşi la aer curat, gândurile lui începură să se cristalizeze. 

În primul rând: să dea de urma lui Jón Jónsson, pentru a-l lua la întrebări. 

În al doilea rând: n-avea nici cea mai vagă idee ce s-ar putea întâmpla. 

Numai să se întâmple ceva. 

Freyjei îi pierise de tot piuitul: Saga, fetița lui Baldur, era imaginea 
întruchipată a celei mai recente senzații de pe internet, Pisica Furioasă. 
Aducându-şi aminte de pozele fratelui său din copilărie, Freyja se așteptase 
la cârlionți blonzi, ochi albaştri și un zâmbet drăgălaş, însă nici că se putea 
înşela mai tare de-atât. Se tot gândea la acea posibilitate de 0,01 la sută ca 
Baldur să nu-i fie de fapt tată. Chipul Sagăi era tot timpul înnegurat şi 
buzele roz îi atârnau într-o strâmbătură despre care mama ei îi spusese 
Freyjei că o caracterizează mai tot timpul. Singura ei asemănare cu Baldur 
pe când era copil erau obrajii bucălaţi adorabili. Însă Freyja nu îndrăznea 
să-l atingă. Fetiţa îi urmărea orice mişcare, în timp ce gura indica faptul că 
se aştepta la ce-i mai rău. Nici să o mângâie pe cap nu-i venea, pentru că nu 
voia să riște ca fetiţa să înceapă să urle. Era suficient că întâlnirea lor 
pornise deja pe picior greşit. 

Freyja îşi aminti de toate acele momente în care ea şi Baldur mergeau în 
vizite împreună cu bunicii lor şi erau goniți la joacă împreună cu ceilalți 
copii, pentru ca adulţii să poată discuta în linişte. Întâlnirile acelea se 
transformaseră iute în priviri stânjenite odată ce erau puse toate acele 
evidente şi uşoare întrebări: La ce şcoală mergeţi? Jucaţi fotbal? Aveţi 
câine? Momentul în care se lăsa de obicei tăcerea era acela când auzeau 
întrebarea despre ce model de consolă de jocuri aveau acasă. Ceilalţi copii 
pur şi simplu nu puteau relaționa cu alți copii care nu aveau aşa ceva. 

Nu fusese nevoie de nimic care să declanșeze acum inevitabila jenă. 
Începuse imediat ce se deschise uşa. Fanney, mama Sagăi, şovăise la 
început dacă s-o lase sau nu pe Freyja să intre, şi chiar şi după ce o lăsase 
înăuntru, nu se decisese cum ar trebui să se comporte. Acum părea 
excepțional de amabilă şi prietenoasă, în clipa următoare devenea rece şi 
aspră. Dar, totuși, fusese de acord cu vizita; nu era ca și cum Freyja se 1vise 
pe neașteptate şi-i aruncase un cadou, în speranţa că va fi primită în casă. 
Rochiţa pe care o cumpărase era prea veselă pentru un copil căruia probabil 
îi stătea mult mai bine în culori mohorâte — tonuri de gri sau negru, de 
exemplu. Categoric nu în ceva cu un imprimeu cu căpşune şi fustiță cu 
volănaşe, pe care, dacă se gândea mai bine, Huldar o alesese. 


Rochia contrasta puternic şi cu spaţiul înconjurător. Apartamentul arăta 
impecabil; fiecare obiect era așezat la locul potrivit, înconjurat de o zonă de 
protecţie de cel puţin un metru. Îi reamintea Freyjei de câteva dintre casele 
prietenelor sale, unde, indiferent dacă era vorba de un borcănel cu cremă 
sau de un storcător de lămâi, atâta timp cât era scump şi avea lipită pe el 
emblema vreunui faimos brand, acesta era aşezat într-un loc cât mai vizibil. 
Pe o poliţă foarte lungă era expusă o simplă poşetă. Nu se zăreau jucării, iar 
Freyja spera, de dragul mereu îmbufnatei Saga, că exista undeva în casă o 
cameră de joacă. Dar ea suspecta că acelaşi minimalism spartan caracteriza 
întregul apartament. 

— Tu n-ai copil? 

Fanney sorbea cafea dintr-o ceaşcă de la Copenhagen Royal. Freyja 
putea jura că femeia dinadins ridicase ceașca pentru ca ea să vadă celebra 
emblemă de pe fund. 

— Nu. Sunt singură. Momentan. 

Îi arătă femeii un surâs scurt, distant, dorindu-și ca discuţia să treacă 
peste viaţa ei personală. 

— De fapt, e mai bine aşa. Înseamnă că nu trebuie să-ţi mai verific şi 
prietenul sau soţul, zise Fanney, aşezând cu grație ceaşca pe farfurioara 
elegantă. Tu pari a fi în regulă. Şi pentru că eşti un psiholog pentru copii 
calificat, presupun că ești de încredere şi că te porți frumos cu copiii. Cel 
puţin, aşa sper. Şi din moment ce n-ai nici prieten, trebuie să-mi asum riscul 
cu o singură persoană, nu cu două. Trebuie să recunosc că mă simt extrem 
de uşurată. Mi-ai luat o piatră de pe inimă. Acum că te-am şi cunoscut în 
persoană, desigur. 

Freyja zâmbi, stânjenită. N-avea nici cea mai vagă idee la ce se referea 
femeia, iar mintea îi tot fugea la cazul în care Huldar o implicase și pe ea. Îi 
răspunse pe cât de vag putu: 

— În regulă, mersi. 

— Baldur mi-a dat asigurări că apartamentul tău e ordonat şi potrivit 
pentru a primi un copil. Pot avea încredere în el sau trebuie să vin eu însămi 
ca să mă conving? 

— A, cred că poţi avea încredere în spusele lui. 

Freyja nici nu concepea ca femeia asta să vină să-i vadă locuinţa. În 
comparație cu acest apartament, cel al lui Baldur părea un magazin de 
donaţii. Dar întrebarea lui Fanney o uimise, deși femeia se arătase suficient 
de mulțumită de răspuns, cât să renunţe la vizită, sau mai degrabă la 


inspecţie. 

— Îmi pare rău, dar nu înţeleg ce vrei să spui. De ce ai vrea să vii să-mi 
vezi apartamentul? 

Fanney părea uluită. 

— Doar n-ai crezut că vei putea sta aici? 

Micuța Saga stătea pe podea, întorcând de fiecare dată capul înspre cea 
care vorbea, la fel ca un spectator la un meci de tenis. Brusc, arcul o 
sprânceană, gest care o făcu să pară şi mai furioasă. Deşi era mult prea mică 
pentru a înţelege ce se vorbea, era suficient de sensibilă încât să înţeleagă 
starea de spirit a celor de față: era clar că se petrecea ceva interesant. 

— Nu. Nu mi-am imaginat nicio clipă că am să vin să stau aici. Deși 
trebuie să recunosc că tot nu înţeleg ce vrei să zici. 

— Păi? 

Fanney se aplecă s-o ia pe Saga de pe jos şi o aşeză apoi în poala sa. 
Freyja era uluită de lipsa de asemănare dintre mamă și fiică. Ziceai că e 
vorba de un copil schimbat la maternitate. 

— M-am referit la weekendurile rezervate tatălui, îi explică Fanney. Pe 
care ai promis să le acoperi cât timp Baldur se află... ştu tu... 

Aşezându-şi palmele în jurul urechilor fetiţei, ea şopti: 

— ... în puşcărie. 

Apoi, după ce-şi dădu palmele la o parte, continuă: 

— Am nevoie de cel puţin un weekend la două săptămâni, pentru studii. 
Nu ştiu dacă Baldur a intrat în detalii, dar m-am înscris la un curs, după 
Crăciun, pe care-l fac pe lângă serviciu. S-a dovedit mult mai solicitant 
decât am anticipat inițial, așa că m-ar ajuta enorm dacă mi-ar rămâne câteva 
zile pe lună, pe care să le dedic studiilor. 

O strânse pe Saga mai tare în braţe, apoi termină ce avea de zis: 

— Dar nu poate rămâne la tine peste noapte. Doar în timpul zilei, cât 
timp lucrez. 

Doar printr-un miracol reuşi Freyja să păstreze o mină impasibilă. Baldur 
o băgase în asta, fără ca mai întâi să o întrebe şi pe ea. Deloc surprinzător. 

— Da, sigur. Scuze, nu m-am gândit. 

Era limpede că el o cunoştea mai bine decât se cunoştea ea însăşi. Nu 
putea nega faptul că făcuse deja o astfel de promisiune, altfel, dacă ar fi 
făcut-o, deja i s-ar fi arătat uşa. Şi dincolo de acea uşă va rămâne această 
nepoțică ciudată şi permanent încruntată, pe care n-ar mai putea-o vedea 
până la eliberarea lui Baldur din pușcărie. 


În plus, ce avea ea mai important de făcut în fiecare al doilea weekend 
decât asta? Şi-așa viaţa va fi suficient de dură pentru gâza asta micuță, chiar 
dacă Baldur va ieşi de acolo total schimbat, căci nu-i va fi ușor să crească 
având drept tată un infractor condamnat. În absenţa lui, Freyja va reprezenta 
partea paternă a familiei. Fără să stea deloc pe gânduri — după ce-i zisese 
vreo două de dulce în gând lui Baldur pentru că-i aruncase în cârcă 
responsabilitățile lui părintești fără să o consulte şi pe ea. 

— E cumva alergică la câini? 

— Nu, n-are niciun fel de alergie. Ai un câine? 

Fanney părea că ezită. 

— Unul mare? 

— Nu e chiar aşa mare. 

În sensul că elefanții nu sunt chiar atât de mari. 

— Se înţelege de la sine că o voi ţine departe de Saga. 

Dacă îi va fi greu, va trebui pur și simplu să o ducă pe Molly la un 
adăpost pentru câini, în timpul acelor weekenduri. 

— Eşti sigură că Saga se va simţi bine cu mine? E timidă? Nu pare 
foarte încântată de prezența mea. 

Poate că fetiţa avea acea expresie pe chip pentru că nu avea încredere în 
Freyja. Ar fi un adevărat coşmar să fie nevoită să stea toată ziua cu un copil 
care urlă întruna. Poate că, de obicei, gângurea şi zâmbea. 

— Nu e încântată de prezenţa ta? E înnebunită după tine! 

Fanney înclină capul într-o parte ca să vadă chipul fiicei sale, apoi se uită 
la Freyja. 

— Nu vezi? 

Freyja zâmbi când întâlni privirea înnegurată a Sagăi. Încruntătura 
rămase la locul ei. Avea în faţă o adevărată provocare. Şi intenţiona să 
smulgă un zâmbet de la acel copil, chiar dacă acesta va fi ultimul lucru pe 
care-l va face. 

° 

În cele din urmă, săpuneala pe care i-o administră lui Baldur nu fu nici 
pe departe atât de aspră pe cât intenționase. Îi lăsase un mesaj ca să o sune, 
după care încălcase viteza maximă legală, în graba ei de-a ajunge acasă la 
timp pentru apelul fratelui său. După ce băgase telefonul la încărcat şi se 
prăbuşise în canapea, indignarea ei începuse să se estompeze încetul cu 
încetul. Se străduise din răsputeri când o sunase într-un final, dar el tot îi 
punea întrebări despre fiica sa şi Freyja rămăsese repede fără muniţie. În 


schimb, îi descrise fetița pe cât de bine izbuti, trecând sub tăcere 
încruntătura ei permanentă, şi-n cele din urmă își dădu seama, în timp ce-i 
lăuda copilul, că ea chiar credea fiecare cuvânt pe care-l spunea. 

Baldur epuiză destul de iute întrebările, trădându-şi neştiința în materie 
de copii. Aşa că nu-i rămase decât să schimbe subiectul, când realiză acest 
lucru. 

— Am stat niţel de vorbă cu un tip care-a împărțit mult timp celula cu 
Jon. 

— A, da? 

Freyja se scufundase cu totul în canapeaua șubredă, dar se îndreptă iute 
de spate când auzi numele pedofilului. 

— L-am întrebat tot ce mi-am imaginat că te-ar putea interesa. Din 
spusele lui, Jón era destul de viclean; mereu prudent, ca şi cum credea că 
asculta cineva sau că ar fi putut avea microfoane în celulă. Nu-i un lucru 
chiar neobişnuit pentru tipii ca el, totuși. Sunt atât de obsedați să treacă 
drept oameni normali, încât sunt tot timpul cu nervii întinşi la maximum. 
Nu cred că mai e nevoie să-ți spun, dar ei consideră că nevoile lor sunt 
absolut normale și nu pot înţelege de ce noi, ceilalți, îi dezaprobăm. 

Baldur avea dreptate: nu era nevoie să-i spună asta. 

— Şi deci n-a scos nimic interesant de la el? 

— Ba da. Dar nu chiar ceva cutremurător, totuşi. 

Baldur căscă în telefon, ca pentru a sublinia acest lucru. 

— Tipu” ăsta zice că scrisorile alea n-au fost trimise de soția lui. Ea a 
rupt orice legătură cu el în clipa în care a fost arestat. El s-a aflat tot timpul 
în arest până la pronunţarea sentinţei, iar actele de divorţ i-au fost trimise în 
închisoare. Soția sa a profitat de prima şansă ivită pentru a scăpa de el. N-a 
mai aşteptat să afle dacă va fi găsit vinovat sau nu. De fapt, era clar ca 
lumina zilei. Şi n-a venit niciodată la el cât timp a stat închis. 

— E de înţeles. Probabil că s-a simţit în al nouălea cer când l-a văzut în 
închisoare. Pun pariu că a tratat-o ca pe ultimul om. Aşa se întâmplă, de 
obicei. E un proces complex, care presupune distrugerea psihologică a 
acestor femei. Abia atunci când scapă de tot de partenerul violent, ajung să 
vadă lucrurile așa cum sunt ele de fapt în realitate. 

Freyja închise ochii o clipă, copleșită brusc de o senzaţie de oboseală. 

— ŞI copiii? Presupun că au urmat exemplul mamei lor şi au întrerupt 
orice fel de legătură cu el? Ştiu că amândoi folosesc numele de familie al 
mamei lor, nu pe al lui. 


— Chiar așa? Potrivit colegului de celulă al lui Jón, cel puţin unul dintre 
ei a venit să-l vadă. 

— Ce? 

— O singură dată, totuşi, din ce-am înțeles de la el. Jón a fost într-o 
dispoziţie foarte bună după aceea, ceea ce mă face să cred că vizita a decurs 
foarte bine pentru el. E posibil să fi avut parte de mai multe vizite, însă tipul 
ăsta cu care am vorbit a fost eliberat după aceea, iar când a fost închis din 
nou mai târziu, a ajuns pe un alt culoar. 

— A menţionat când a avut loc acea vizită? S-a întâmplat cu puţin timp 
înainte de eliberarea lui Jón sau la începutul executării pedepsei? 

— Cred că a zis că s-a petrecut în urmă cu doi ani. 

Fiica lui Jón, Sigrún, trebuia să fi avut 18 ani pe atunci; iar Thrâstur, 22. 
Poate că zece ani fuseseră de ajuns pentru ca unul din ei să fi uitat grozăvia 
care se întâmplase şi să decidă că tatăl său nu era până la urmă chiar aşa 
rău. Sau poate că doar au vrut să afle mai multe despre planurile lui de 
viitor, dat fiind că în 2014 se apropia de momentul în care ar fi devenit 
eligibil pentru a se muta în centrul de reabilitare. Ei n-ar fi avut de unde să 
ştie că el n-ar fi beneficiat de o astfel de posibilitate la momentul cuvenit. 

— ŞI ce-a zis colegul său despre scrisori? Ar fi putut fi totuşi scrise de 
copiii lui? 

— Habar n-avea ce conţineau scrisorile sau cine le trimisese, deşi se 
arătase destul de curios în privinţa lor. La fel ca mine şi ca toți ceilalți. 
Poate erau de la copiii lui. 

Freyja se hotărî să nu pomenească de faptul că Huldar avea de gând să 
întrebe conducerea închisorii despre acele scrisori. Poliţiştii nu erau chiar 
persoanele favorite ale lui Baldur. 

— L-ai întrebat dacă crede că Jon avea să comită iar vreo infracțiune? 
Sau dacă voia să se răzbune pe cineva? 

— Să se răzbune? 

Tonul lui Baldur sugera că nu ştia dacă să se arate surprins sau indignat. 

— Pentru ce dracu” să se răzbune? Dacă cineva ar căuta răzbunare, aceia 
ar trebui să fie părinții fetiţei ucise. Sau fosta lui soție. Din vina lui a fost 
trimis la închisoare, aşa că n-are de ce să dea vina pe altcineva. 

— Ştiu asta, Baldur. Toată lumea o ştie. Mai puţin el, probabil. Poate că 
simte că el este victima în toate astea. 

Era o discuţie lipsită de noimă și, din moment ce ea nu-i putea dezvălui 
ce se întâmpla de fapt, cel mai bine ar fi fost să-i pună capăt. Deja 


depăşiseră cu mult timpul alocat apelurilor efectuate de deţinuţi. Îi mulţumi 
şi-şi luă la revedere, însă doar după ce el îi ceru să-i descrie încă o dată cât 
de dulcică era fetița lui. După ce închise, ea rosti în gând o rugăciune ca 
Saga să se transforme într-o scumpică înainte de eliberarea lui Baldur. 

Freyja puse din nou telefonul la încărcat, apoi se ridică din canapea şi 
merse în bucătărie pentru a-i da lui Molly să mănânce. Rămase privind cum 
căţeluşa goleşte castronul cu mâncarea deloc apetisantă, de parcă era cea 
mai suculentă fleică din lume. Când goli castronul, ţâşni la ușă, lovind toate 
obiectele întâlnite pe holul îngust, peste poate de nerăbdătoare să iasă mai 
repede afară. Totul făcea parte din rutina zilnică: după cină, urma plimbarea 
de seară. Indiferent de vreme sau oricât de obosită se simţea Freyja. Orice 
era mai plăcut decât să rămână să facă curat în apartament după câine. 

Freyja avea deja pantofii în picioare şi haina pe umeri când îi sună 
telefonul, în sufragerie. Dădu să se întoarcă să răspundă, însă Molly mârâi 
ameninţător. O să sune ea înapoi mai târziu. 

° 

Se dovedi că apelul era de la Huldar. Lăsă un mesaj spunându-i că 
doreşte să-i ceară părerea în legătură cu ceva şi întrebând-o dacă poate trece 
pe la ea. Cu o sticlă de vin roşu. Sau două. Spre marea ei uimire, aproape 
că-i răspunse afirmativ în prima clipă când văzu mesajul. Încercă să se 
păcălească, adică la mijloc ar fi vorba doar de nerăbdarea ei să afle mai 
multe despre caz, dar în final se văzu nevoită să recunoască că era de fapt 
destul de nerăbdătoare să-l revadă. 

Dar chiar înainte să-i răspundă cu un mesaj, izbuti să-și vină în fire. Era 
clar că celibatul o scotea din minţi. Va trebui să facă ceva în această privință 
în weekend, așa cum tot plănuia de ceva vreme încoace. Însă apoi îşi aduse 
aminte de noul ei rol de tată de weekend. Oftând, întinse din nou mâna după 
telefon. N-ai cum să eviți anumite lucruri: examenele, noroiul, cariile, 
taxele şi — se părea — pe Huldar. Dar nu avea de gând ca fiind de acord, asta 
să însemne primul pas în direcția revitalizăru vieții lor intime. Nicidecum. 
Plănuia să-i dea de înţeles de la început că nimic de genul ăsta nu intra în 
planurile ei. 


Capitolul 18 


Pentru că Agenţia pentru Identificarea Persoanelor încă nu fusese în stare 
să dea de urma deţinătorului celor două mâini retezate, poliția se hotărâse să 
apeleze la opinia publică, în speranţa că cineva va recunoaşte descrierea 
acestora. Se aşteptau la un număr însemnat de apeluri telefonice, având în 
vedere că informaţia era atât de vagă, încât putea fi valabilă în cazul a mii 
de bărbați. Victima avea cel puţin 50 de ani, dar nu mai mult de 70. Nu se 
cunoştea dacă era căsătorit sau nu, deoarece urma lăsată pe inelar de o 
posibilă verighetă era prea vagă, sugerând ori că era divorțat, ori că o 
pierduse sau pur şi simplu încetase să-și mai poarte inelul. Probabil că 
prestase o muncă ușoară, de birou. Sau, la fel de bine, putea fi șomer sau 
pensionar. Pe mâini nu avea nici cicatrice, nici tatuaje. Grupa de sânge era 0 
pozitiv, la fel ca jumătate din ţară, dar asta nu excludea posibilitatea să fie 
vorba şi de un străin. Probabilitatea să facă parte dintr-o organizație precum 
francmasoneria era destul de ridicată. Descrierea nu mai oferea şi alte 
detalii. 

Huldar auzi pentru prima oară de acest apel imediat după şedinţa de 
informare de dimineață, ţinută de Erla în faţa echipei de anchetă. Sala de 
şedinţe era atât de aglomerată, încât o parte din poliţişti stăteau în picioare. 
Erla îi puse la curent cu progresul pistelor pe care le urmau în prezent, dar 
omise să amintească de capsula timpului sau de sicriul găsit la groapa de 
gunoi. Oricum, ea menționă totuşi, pentru prima oară, posibila implicare a 
lui Jón Jónsson, dar fără să intre în detalii. Huldar ar fi preferat ca ea să fi 
vorbit totuşi despre scrisoare, legătura lui Jón cu procurorul Benedikt Toft, 
şi despre faptul că sicriul îi aparţinea tatălui vitreg al lui Jón. În schimb, ea 
aminti în trecere de faptul că numele lui Jón Jónsson ieşise pe neașteptate la 
iveală ca având legătură cu ancheta lor. Huldar încercă să se convingă 
singur că ea făcuse asta deoarece avea de gând să dedice şedinţa de mâine 
acestei noi piste. Dacă nu, îi era greu să prevadă cum anume avea el să facă 
vreun progres în această direcție. Investigarea unor noi posibile legături ar fi 
mult prea elaborată pentru un singur om. Pe el îl preocupa mai ales inițială 
K, care se potrivea cu Kolbeinn, șoferul mașinii din parcarea subterană. Erla 
nu-i împărtășea îngrijorările. 

Cel mai bun mod de-a afla dacă litera K se referea la Kolbeinn sau la o 
cu totul altă persoană era să-l întrebe direct pe Thrâstur. La urma urmei, el 


era cel care a compus „lista cu lovituri”. Interogatoriul respectiv era 
prioritatea numărul unu pentru Huldar dacă i s-ar fi dat mână liberă, pe 
lângă întrebările pe care ar avea să i le adreseze lui Jón însuși. Bărbatul 
acela demonstrase deja tuturor că se putea deda la acte de neconceput 
pentru mintea umană, iar asta îl transformase cu siguranță în cel mai 
probabil candidat pentru omoruri. 

Cu toate astea, Huldar se afla într-o dispoziție atât de bună, încât nu 
izbutea cu niciun chip să simtă vreun fel de ranchiună la adresa Erlei. În 
dimineaţa asta se simțea mărinimos cu toată lumea, dat fiind că seara 
precedentă nici nu se putea să fi decurs mai bine de-atât. 

Huldar n-avea nici cea mai vagă idee despre ce anume făcuse ca să-i 
intre din nou Freyjei în grații. El nu le înțelegea pe de-a-ntregul pe femei, și 
nici pe bărbați, de fapt; pur şi simplu nu reușea să priceapă ce anume se 
petrece în minţile lor. Însă, dintr-un motiv necunoscut, ea se arătase de 
acord să-l primească şi, pentru prima dată, nu pentru a discuta despre crime 
sau rele tratamente aplicate minorilor. Îl invitase la ea în apartament şi mai 
întâi rămăsese tăcută, ca şi cum și-ar fi regretat decizia. Dar el se asigură că 
ea nu va avea ocazia să pună capăt în mod politicos acelei vizite. Când 
venea vorba de sexul opus, el devenea un adevărat veteran al maratoanelor 
şi curselor cu obstacole, în aceeași măsură. În cele din urmă tensiunea 
dispăruse din atitudinea ei, grație ori vinului adus de el, ori nesfârșitului său 
şir de bancuri despre poliţişti. Oricum, lui nu-i păsa care din ele îl ajutase. 
După ce goliră două sticle de vin, iar ea începu să bălmăjească ceva despre 
transformarea în bonă pentru copii și taţi de weekend, din care el nu pricepu 
nimic, Huldar se mută pe canapea lângă ea, micşorând distanţa dintre ei 
centimetru cu centimetru, toată seara. Ea nu l-a mai respins — și înainte ca el 
să-şi dea seama, erau unul mai nerăbdător ca altul să scape de haine. 

În clipa aceea, Huldar fu lovit de o revelaţie. Dacă-şi dorea ceva mai 
profund de la această femeie decât o simplă aventură de-o noapte, atunci o 
hârjoneală pe-o canapea fără un braţ, la beţie, nu ar fi fost un început prea 
fericit. Aşa că, în loc să profite de avantaj, el dădu înapoi, spunându-i 
Freyjei că ar fi mai bine dacă ar șterge-o. Ea îl privi cu gura căscată de 
uimire, cu ochi încețoşați și mânjită de ruj. Pentru o clipă, hotărârea lui păru 
să se clatine, însă, ignorând durerea surdă dintre picioare, el îi mulțumi 
răguşit pentru o seară foarte plăcută și plecă. 

În timp ce aştepta un taxi, Huldar aruncă o privire sus, spre bloc, şi o 
văzu pe Freyja privindu-l de la fereastră. Interpretă acest gest ca pe un semn 


că făcuse şi el o dată ceea ce trebuia. De prea multe ori se trezise în pat 
lângă o femeie cu care se culcase, și care fusese atât de mahmură încât nu 
putuse nici să ridice o mână pentru a-și lua la revedere de la el. Invariabil, 
această imagine era prea neplăcută pentru ca el să-şi mai bată capul să ia 
legătura cu ele, iar sentimentul era reciproc, din moment ce chipul lui le 
rămânea probabil asociat cu voma şi o durere năprasnică de cap, iar partida 
de sex, redusă la o pâclă neclară. Erla îi atrase atenţia că e şi ea prezentă, 
trântind cu putere telecomanda proiectorului prins în tavan, deasupra lor. 

— Mă asculţi? îl întrebă ea cu o încruntătură adâncă pe frunte. 

La fel ca şi Huldar, în jurul ochilor avea cearcăne adânci şi întunecate, 
dar ale ei erau rezultatul muncii extenuante și al grijilor, în timp ce-ale lui se 
datorau vinului roşu şi îndoielii care-l bântuia cu privire la înţelepciunea 
deciziei luate cu o seară înainte. 

— Dacă nu reuşeşti să te concentrezi la anchetă, pot căuta pe altcineva să 
mă ajute. 

— Da. Nu, mă gândeam la altceva, pentru o clipă. Scuze. 

Huldar se forţă să o asculte cu atenție. 

— Ai putea să repeți ultima parte? 

Erla ţâţâi din buze, dar dădu curs rugăminţii. Erau ultimii rămaşi în sala 
de şedinţe. Ea îi ceruse să mai zăbovească niţel pentru o scurtă discuție, iar 
Huldar se așteptase ori ca ea să-şi ceară scuze pentru ieşirea de ieri, ori să-i 
ofere o nouă bălăcăreală. La fel de imprevizibilă ca de fiecare dată, ea nu 
făcu niciuna, nici alta. 

— Am de gând să merg la spital şi să-i iau o declaraţie lui Kolbeinn, 
tipul care l-a tras pe amărâtul ăla de Benedikt prin balustradă. Doctorii ne- 
au dat undă verde. Vii şi tu? 

— Sigur. Cum să nu. 

Huldar era niţel surprins, dar nu se trădă. Obţinerea unei declarații din 
partea lui Kolbeinn era extrem de importantă; prima încercare, făcută în 
timp ce Huldar se afla la groapa de gunoi, fusese un dezastru atât de mare, 
încât Erla şi colegul ei fuseseră alungați din spital şi li se interzisese să 
revină până când Kolbeinn nu-și va fi revenit pe deplin. Cu toate că bărbatul 
nu fusese rănit fizic, experienţa prin care trecuse se transformase, deloc 
surprinzător, într-o adevărată traumă. După ce Kolbeinn ajunsese acasă, 
seara, suferi un infarct şi a trebuit să fie supus de urgenţă unei angioplastii. 
Erla apăru exact în ziua următoare pentru a-l lua la întrebări, iar el aproape 
că ajunsese din nou în sala de operații. 


— O să ne lase să intrăm la el? întrebă Huldar. 

— Da. Doctorii au înţeles şi ei cât de urgent este să vorbim cu el. 

Evitându-i privirea, Erla începu să strângă hârtiile de pe care citise în 
timpul şedinţei. 

— A trebuit să le cer celor de sus să intervină pe lângă directorul 
medical. Doctorii refuzau să-mi răspundă la telefon. Mi-au răspuns o 
singură dată, iar atunci mi-au dat la telefon o asistentă care mi-a citit 
măsurile care se pot lua împotriva noastră. De parcă aş fi avut de gând să 
merg la Kolbeinn doar ca să-i provoc un nou infarct. 

Brusc, lui Huldar i se aprinse beculeţul — deci de asta voia Erla s-o 
însoţească. I se întâmplase odată aproape să omoare un om în timpul 
interogatoriului — din greşeală, indiscutabil — însă însemna cam același 
lucru. Întreaga tărăşenie se petrecuse în timpul acelei anchete nenorocite 
care-l costase jobul. Având în vedere istoricul lui, dacă ceva avea să meargă 
prost, pe el ar fi putut da vina. Buna lui dispoziţie începu să se evapore, dar 
încercă totuși să se agaţe de ea. Chiar conta de ce îl lua cu ea? În felul ăsta, 
cel puţin, el va avea ocazia de-a asculta declarația direct din gura omului, 
iar acest lucru îi va oferi şi posibilitatea de a-l întreba despre eventuala sa 
legătură cu Jón Jónsson. Pentru că încă nu era nimic clar, aşa cum deja se 
stabilise. Dacă Erla îşi închipuia că avea să șadă şi să tacă mâlc într-un 
scaun inconfortabil de spital şi să-şi asume vina în cazul în care tipul avea 
să cadă mort în timpul interogatoriului, atunci trebuia să se pregătească 
pentru o mare surpriză. 

. 

Pentru prima oară după mult timp, era o zi de iarnă plăcută. Cerul era 
lipsit de nori, vântul complet absent, iar neaua schpea orbitor de albă. Și cu 
toate că le înţepa obrajii, aerul îngheţat era proaspăt şi înviorător. Ultimele 
rămășițe ale mahmurelii lui Huldar se risipiră când deschise geamul maşinii 
şi scoase capul afară, umplându-şi plămânii cu aer proaspăt. Trase din nou 
aer în piept, pentru a fi sigur că efectele vor dura cât mai mult, după care 
închise iar geamul. În zile precum aceasta tânjea să plece la schi, deşi nu 
avusese niciodată o pereche de schiuri și nici nu închiriase vreuna. Când era 
copil, 1 se ofereau să poarte lucrurile mai vechi ale surorilor sale, dar 
acestea erau roz şi acoperite cu abţibilduri cu iepuraşi, aşa că nici mort nu 
le-ar fi purtat. 

Cu Erla nu schimbă mai mult de câteva cuvinte în scurtul lor drum spre 
Spitalul Naţional. Nu îndrăznise să înceapă o discuţie de teamă să nu-i 


spună că ştia ce se află în spatele gestului ei prietenos de a-l lua cu ea. 
Aparent, Erla simţi asta, deoarece preferă să se concentreze la condus, deși, 
chiar și aşa, tot izbuti să treacă de fiecare dată pe roşu. 

În timp ce ieşeau din maşină, Huldar studie cu atenţie clădirea albă şi 
veche a spitalului, care inițial fusese depozit pentru nevoile națiunii din 
viitorul nu foarte apropiat. Amestecul hidos de anexe adăugate după aceea 
stătea mărturie pentru optimismul exacerbat al oamenilor care proiectaseră 
clădirea iniţială. Huldar ridică privirea înspre friza!*. triunghiulară desenată 
de artistul Gudmundur din Middalur. Bunica lui i-o arătase atunci când îl 
luase cu ea într-una din călătoriile la Reykjavik pentru efectuarea unor 
analize. Îi spusese că pictura era numită „Îngrijire și Vindecare”. Fiind doar 
un copil, nu prea înțelegea ce înseamnă asta, însă acum admira umilinţa 
artistului din recunoaşterea capacităţii limitate a oamenilor de-a interveni în 
dificilul ciclu al vieţii. Nu toată lumea putea fi salvată; uneori, tot ce se 
putea face era alinarea suferințelor oamenilor. Nenumăratele rugăciuni au 
ajutat-o puţin pe bunica sa. 

Din moment ce Erla mai venise o dată în vizită, nu se mai opriră pentru a 
cere îndrumări, ci o luară direct spre lifturi. Erau însoțiți de un pacient 
înfofolt într-un halat pluşat, conectat la o perfuzie prinsă pe un suport 
portabil. Pe cap avea un fes din lână şi puţea a fum de țigară. 

Huldar se gândi să-i ofere tipului respectiv nişte gumă de mestecat, dar 
acesta coborî la primul etaj, aşa încât nu mai avu ocazia. Fără îndoială că 
avea să primească o lecţie antifumat de la primul cadru medical care-i va 
ieşi în cale. 

Huldar putea jura că femeia care stătea într-o cabină de sticlă şi ținea sub 
observație venirile şi plecările de pe hol înţepeni când o zări pe Erla. Sărind 
în picioare, dispăru în spate, probabil pentru a-l alerta pe medicul de gardă 
că se întorsese polițista care aproape omorâse ieri un pacient. Huldar spera 
că medicul în cauză era deja la curent cu permisiunea de vizitare de care 
Erla pretindea că făcuse rost. Altfel, vizita lor se va dovedi nu doar o 
pierdere de vreme, ci şi jenantă, pe deasupra. Nu se simţea deloc dornic să 
fie gonit înapoi de unde venise, sub ochii unor pacienți băgăcioşi ce nu 
aveau nimic altceva mai bun de făcut. 

Dar nu alergă nimeni după ei, aşa că izbutiră să ajungă netulburaţi în 
salonul în care se odihnea Kolbeinn. Medicii se gândiseră că ar fi bine să fie 
singur într-un salon, în loc să fie ferit doar de o perdea, la fel ca majoritatea 
celorlalți pacienți. Era pur şi simplu prea chinuitor să-l ai prin preajmă, 


tpând în somn ca urmare a traumei prin care trecuse. 

— Pff! Iar tu. 

Kolbeinn întinse mâna după sonerie. Avea pielea gălbejită şi era tras la 
față. Şi el era conectat la o perfuzie, la fel ca bărbatul din lift, dar şi la 
câteva monitoare bipăitoare. Bătăile inimii se transformaseră într-o linie 
mişcătoare pe un ecran mic. 

— Aţi venit să mă terminaţi de tot? Credeam că rolul poliţiei este să 
ancheteze crimele, nu să le provoace. 

Avea glasul aspru, răgușit, semn că vorbise foarte puţin în timpul zilei. 

Huldar se apropie de el şi îndepărtă soneria, împiedicându-l astfel pe 
Kolbeinn să cheme ajutoare. 

— Nu vine nimeni. Am obţinut aprobare să venim aici. Îţi promit că vom 
fi mai grijuliu decât data trecută. 

Se aplecă şi ridică micul levier al patului, săltându-l astfel pe Kolbeinn 
ca să stea în fund. Era imposibil să interoghezi un om întins pe spate, cu 
ochii pironiți în tavan. Mai ales atunci când era vital să sesizezi orice 
schimbare de expresie, oricât de vagă ar fi ea. Cu gândul la Benedikt Toft 
care negase cu înverșunare că ar avea vreo legătură cu mâinile retezate 
găsite în grădina lui, se aşteptau şi de la Kolbeinn să încerce să-i inducă în 
eroare în ceea ce privea conexiunile sale cu bărbatul pe care-l omorâse fără 
voie în parcarea subterană. Oricât de straniu ar fi fost acest caz, nimeni pe 
lumea asta nu putea comite crime atât de oribile fără niciun motiv. Dacă ar 
descoperi ce se află în spatele lor, restul ar fi simplu, sau, cel puţin, mai 
simplu. 

Erla îşi trase un scaun lângă pat, iar Huldar îşi aduse unul dintr-un colţ şi 
se aşeză lângă ea. Femeia trecu direct la subiect. Pesemne că şi ea, la fel ca 
Huldar, se temea că cei din personalul spitalului ar putea interveni cât de 
curând. 

— Mi-e teamă că trebuie să facem asta. Păcat că sănătatea nu-ți permite 
să depui astfel de eforturi, dar ancheta nu poate bate pasul pe loc până ce te 
vei însănătoşi tu pe deplin. Pentru noi, eşti un martor-cheie. 

— Eu? 

Kolbeinn îşi roti ochii în toate direcțiile în timp ce încerca să-și găsească 
o poziție mai comodă. 

— Dacă eu sunt martorul vostru cheie, atunci sunteți praf. N-am văzut 
nimic cu excepţia... bărbatului care... care, ei bine, care a murit. Nu se mai 
afla nimeni în jur atunci când am coborât să-mi iau maşina și acelaşi lucru e 


valabil şi pentru când am parcat-o dimineaţa. 

— Deci crezi în continuare că mașina ta a fost aleasă la întâmplare? 

Huldar simţi sarcasmul din vocea Erlei, aşa că se hotărî să o întrerupă cu 
prima ocazie. Dacă bărbatul avea să sufere chiar şi o criză uşoară, va mai 
dura mult până când îl vor putea lua iar la întrebări; o astfel de situație 
trebuia evitată cu orice preţ. 

— Da. Nu numai că știu acest lucru. 

Electrocardiograma făcu un salt în sus, astfel încât numerele de pe ecran 
săltară şi ele, ținând ritmul. 

— O ştiu sigur. 

Lima reveni la normal. Oare monitoarele ar putea funcționa pe post de 
detectoare de minciuni? 

— Corect, îl aprobă Huldar, dându-se mai aproape de el. Dar chiar și 
atunci când oamenii cred că sunt siguri, dacă se gândesc mai bine, îşi pot da 
seama că s-au înșelat. Așa că va trebui să-ţi mai punem câteva întrebări, la 
care tu să răspunzi cât mai conştiincios posibil. Gândește-te cât vrei tu; nu 
suntem într-o cursă contra-cronometru. 

Kolbeinn părea recunoscător că poate vorbi cu Huldar. În orice caz, 
ritmurile înregistrate pe monitoare păreau să se liniştească. 

— Nu vă pot ajuta cu nimic. Eu doar mi-am parcat maşina de dimineață 
şi-am mers să mi-o iau de-acolo după muncă. N-am avut nimic de-a face cu 
ce s-a întâmplat şi nu cunosc pe nimeni care să fie capabil de un asemenea 
lucru. Nu vă pot oferi alte răspunsuri — oricât mi-aş frământa creierii. Eu 
sunt victima aici. O victimă aleasă la întâmplare. 

Huldar sări cu întrebările de îndată ce Kolbeinn termină de vorbit. 

— Spune-mi ceva, atunci. Acum că ai avut mai mult timp de gândire, eu 
pur şi simplu nu pot să-mi imaginez că nu te-ai gândit la bărbatul care a 
murit. Chiar nu-ţi poţi aminti absolut nimic care să aibă vreo legătură cu el? 
N-ar putea fi vreun client mai vechi de-al tău sau, poate, vreo cunoștință din 
copilărie? Benedikt Toft e totuşi un nume nu prea des întâlnit. 

Kolbeinn ridică niţel capul de pe perna albă ca zăpada, suficient cât să-l 
clatine a negare. 

— Nu, nu şi nu. Bărbatul acela era un străin pentru mine; nu l-am 
cunoscut niciodată şi, din câte ştiu, n-a fost niciodată clientul nostru. Deşi 
fireşte că nu-i pot cunoaşte pe toți după nume. Avem peste o mie de clienți 
de care ne ocupăm. 

Nici măcar unul dintre cei peste o mie de clienți nu se deranjase să-i 


trimită flori, ciocolată sau măcar o felicitare. Dulăpiorul de lângă pat era 
complet gol, cu excepția unei carafe galbene din plastic. 

— N-a fost clientul lor, îi spuse Erla lui Huldar. 

Părea nervoasă; plănuise să conducă ea interogatoriul. 

— Normal că am verificat deja acest lucru. 

Se întoarse din nou spre Kolbeinn, care o privi oarecum înfricoşat când 
îşi dădu seama că ea a preluat frâiele. Linia cardiogramei sale începu din 
nou să salte în sus și-n jos, deşi acest lucru putea fi pus mai degrabă pe 
seama spaimei că Erla i-ar putea provoca un nou infarct, şi nu pe seama 
numelui lui Benedikt Toft. 

— Uită de treaba asta cu serviciul tău. De asemenea, am verificat și dacă 
v-aţi întâlnit vreodată, având în vedere funcția sa de procuror şi n-am găsit 
nimic. Pe de altă parte, noi n-am avut cum să cercetăm aspecte din viaţa ta 
care au rămas în continuare private. De exemplu, victima era francmason. 
Tu faci sau ai făcut vreodată parte din cadrul francmasoneriei? 

În timpul ședinței, Erla insistase mult pe acest aspect, dat fiind că era 
singura legătură posibilă între Benedikt şi fostul posesor al mâinilor 
amputate. Deşi trebuia spus că legătura respectivă era extrem de fragilă; 
erau departe de-a fi siguri că urma rămasă pe deget fusese făcută de un inel 
de francmason. Şi totuși, orice urmă era mai bună decât nimic, şi pe baza 
acesteia îi verifica acum poliția pe colegii francmasoni ai lui Benedikt, în 
căutarea cuiva care să fi dispărut de curând. Dar până acum nu obținuseră 
niciun rezultat. 

O umbră de culoare roşie atinse totuşi obrajii, palizi de altfel, ai lui 
Kolbeinn. 

— Nu. Nu sunt și nici n-am fost vreodată francmason. 

Tuşi, după care adăugă, ceva mai sigur pe sine: 

— Doar nu vorbiţi serios? Credeţi că bărbatul acela a sfârşit într-un 
asemenea mod doar pentru că era francmason? 

— Nu. Sigur că nu. 

Din glasul Erlei încă nu dispăruse iritarea de mai devreme. 

— Noi doar încercăm să analizăm orice posibilă legătură între voi doi. 

— Sau să confirmăm, spre mulțumirea noastră, că nu există niciuna. 

Huldar surâse, prefăcându-se că nu zăreşte expresia de pe chipul Erlei. 

— Ceea ce-ar trebui să afli — iar acest lucru i-ar putea oferi un mic 
imbold ca să ne ajuţi — este că bărbatul care a murit legat cu un lanţ de 
mașina ta a trecut printr-o situaţie asemănătoare cu doar câteva zile înainte. 


Și el a pretins că e total neştiutor de vreo legătură, iar noi l-am crezut. În loc 
să-l luăm imediat la întrebări, l-am lăsat în pace. Și a fost omorât. Poate că 
tu nu te afli în pericol, dar mai bine să fim siguri. Nu eşti de acord? 

— Cine naiba ar vrea să mă omoare pe mine? N-am făcut niciodată 
nimic cuiva ŞI... 

Kolbeinn se opri brusc. 

— ... jur. Nu ştiu absolut nimic despre el. 

Erla scoase o poză cu Benedikt Toft din buzunar şi i-o întinse lui 
Kolbeinn. 

— Aşa arăta tipul respectiv. Chipul pe care i l-ai văzut în parcare era o 
mască a morții, deformat de durere. Mă îndoiesc că propria lui mamă l-ar fi 
recunoscut. Te ajută cu ceva? 

Kolbeinn luă poza şi o privi cu atenție. Chiar părea că se străduieşte să-şi 
amintească dacă-l cunoaşte pe Toft. Însă Huldar observă că ţinea poza astfel 
încât ei să nu-i vadă fața. Poate că făcea în mod inconștient acest lucru. 

— Nu. Jur că nu l-am mai văzut niciodată. Deşi fireşte că e destul de 
bătrân în poza asta. Presupun că m-aş fi putut întâlni cu el cu mulți ani în 
urmă. Dar are un chip atât de banal, atât de greu de ţinut minte, adăugă 
Kolbeinn în timp ce-i înapoia Erlei poza. Chiar vorbiți serios? Chiar credeți 
că persoana care l-a legat cu lanţul de maşina mea va veni acum după mine? 

Spaima din glasul lui părea cât se poate de sinceră. La fel ca şi funia 
care-l cuprinse imediat după aceea. 

— Dacă sunt în pericol, de ce nu puneţi un agent de poliție lângă ușa 
salonului meu? Ce dracu” e-n neregulă cu voi, oameni buni? 

Liniile de pe monitoare îşi începură din nou dansul, săltând chiar mai sus 
de data asta. 

— Ai drujbă? 

Huldar descoperise, de-a lungul anilor, că un mod eficient de a-i linişti 
pe oameni era să-i prinzi pe picior greşit cu întrebări la care nu se aşteptau. 
Şi funcționă şi de data asta. 

— O drujbă? Ce vrei să zici? Ce să fac eu cu o drujbă? 

— Să dobori copaci în grădină, de exemplu. Ai sau nu una? 

— Normal că n-am. N-am niciun copac în grădină. Doar nişte tufișuri 
care trebuie tunse, însă n-ar fi nevoie să sar pe ele cu drujbă. Nici măcar n- 
aş şti cum s-o folosesc. 

— În regulă. Atunci n-o să te deranjeze prea tare dacă aruncăm o privire 
pe la tine pe acasă, nu? 


Erla preluase iar mingea, ajungând astfel, în sfârşit, să lucreze în echipă 
cu Huldar. Interogatoriile se presupun a fi un fel de joc la dublu, deși, de 
obicei, adversarul era unul singur. De cele mai multe ori, cei interogaţi nu 
obișnuiau să ceară să fie însoțiți și de un avocat. 

— Să-mi percheziționaţi casa? Vreţi să-mi percheziționați casa? 

Din nou, expresia bărbatului fu una de uluire pură. Însă nu puteau pune 
bază pe asta. Nu doar profesioniștii se pricepeau la astfel de jocuri. Când 
oamenii se simțeau prinşi la strâmtoare, aveau tendinţa să scoată la iveală 
tot soiul de talente ascunse pe care se puteau baza, chiar și o forță fizică de 
care de obicei nu dispuneau. 

— N-o să facem deranj, îl linişti Huldar. Tu şi soția ta nici măcar n-o să 
ştiţi c-am trecut pe-acolo. Mai ales tu, desigur, din moment ce nici măcar nu 
te vei afla acasă. 

— N-am nimic de ascuns. Dar chiar nu-mi place deloc ideea ca nişte 
străini să scotocească prin lucrurile mele personale. Chiar deloc nu-mi 
place. 

— Nicio problemă, plesni Erla din limbă, după care surâse scurt. Vom 
cere un mandat de percheziție. Majoritatea persoanelor de rând preferă să 
evite acest lucru, pentru că presupune implicarea unui judecător şi aşa mai 
departe. Dar depinde de tine, desigur. 

Kolbeinn nu mai avea nevoie de alte argumente. Îi puteau percheziţiona 
casa, atâta timp cât promiteau să nu implice judecători sau tribunale. Era 
mai mult decât disperat să evite chiar şi cea mai mică pată pe reputaţia sa. 
Poate că acest lucru se datora serviciului pe care-l avea: nu dădea deloc bine 
pentru un angajat al unei firme de contabilitate să fie amestecat într-un caz 
de crimă, indiferent de rolul jucat de el. Huldar îşi notă în gând această 
slăbiciune a lui Kolbeinn. 

Continuară să-l sâcâie cu întrebări despre același subiect, însă nu aflară 
nimic nou care să-i ajute. Kolbeinn părea să fie doar un cetăţean model, 
care ducea o existenţă de o banalitate extremă, neasumându-și niciodată 
riscuri sau necălcând vreodată strâmb. Era una dintre acele persoane care 
citea în fiecare dimineaţă ziarul din scoarță-n scoarță și care se simţea de 
obicei scandalizată de cel puţin un articol din ziar. Dar mai degrabă ar fi 
murit decât să posteze un comentariu pe internet sau să iasă în vreun fel în 
evidență din marea de oameni. Bea ceai, dar tânjea după cafea şi nu exista 
niciun dubiu că avea tot soiul de prejudecăți la adresa minorităților, însă n- 
ar fi îndrăznit nici în ruptul capul să şi le exprime cu voce tare în fața 


colegilor de muncă. Nici Huldar nu și-ar fi exprimat cu voce tare părerile la 
adresa lui Kolbeinn. Antipatia sa instinctivă faţă de acesta nu avea nicio 
bază solidă. 

Erla se pregătea să se ridice, când Huldar aruncă și ultima întrebare, 
păstrându-și privirea aţintită asupra chipului lui Kolbeinn. 

— ÎI cunoşti pe Jón Jónsson? 

— Jon Jónsson? Se poate. E un nume pe care-l întâlneşti des. 

Pe chipul lui Kolbeinn nu se zărea nici urmă de reacție; numai o vagă 
încruntare, în încercarea de-a plasa acel nume într-un anumit context. 

— Jon Jónsson. Doar ce-a fost eliberat din închisoare, după ce-a ispășit o 
condamnare pentru uciderea unei fetiţe. Îl cunoşti sau ai vreo legătură cu el? 

Kolbeinn nu-i răspunse. Deasupra gulerului pijamalei de spital, se vedea 
cum mărul lui Adam se ridica în sus şi-n jos în timp ce înghiţea în sec. Apoi 
bărbatul trase brusc aer în piept şi zise: 

— Nu. Nu cunosc pe nimeni care să aibă acest nume. Absolut pe nimeni. 

Dar culoarea din obraji, valorile în creştere de pe monitor şi liniile 
săltărețe spuneau o cu totul altă poveste. 

De data asta, nu Erla fu cea care interveni. Uşa se deschise şi un doctor și 
o asistentă se năpustiră înăuntru și-i informară că ora lor de vizită se 
terminase; aveau nevoie să-l consulte pe pacient. Când cei doi citiră 
informaţiile de pe monitor, se arătară şi mai nerăbdători să-i vadă plecaţi de- 
acolo. Uşurarea lui Kolbeinn era vizibilă: valorile de pe monitoare erau deja 
în cădere liberă atunci când cei doi inspectori ajunseră la uşă. 

Huldar mai aruncă o privire înspre ecran. Cardiograma revenise la 
nivelul la care fusese în clipa în care sosiseră el şi Erla. 

Nemernicul. Chiar avea o legătură cu Jón. 


Capitolul 19 


Ticăitul ceasului de pe peretele lui Sólveig o scotea din minți pe Freyja. 
Avea o durere de cap înnebunitoare după vinul băut cu o seară în urmă şi-i 
era prea greu să se concentreze la cuvinte pentru a putea urmări discuţia. 
Încă nu pricepea ce se întâmplase, cum de se sfârșise seara într-un asemenea 
mod, de ce Huldar îi spusese la revedere şi plecase exact atunci când ea se 
hotărâse în sfârşit să-i spună să rămână. Se bucura că nu va trebui să dea nas 
în nas cu el după ce s-ar fi culcat împreună. Dar nu ea fusese cea care luase 
această decizie. Care era problema lui? 

— Deci, cu alte cuvinte, şi-a rănit sora? 

Freyja îşi înăbuși dorinţa fierbinte de a-și strânge cu putere capul în 
mâini. 

— Pe când el avea opt ani? 

Fusese luată prin surprindere atunci când Sólveig o strigase chiar în clipa 
în care intrase pe ușă. Freyja ajunsese cu o jumătate de oră întârziere, 
arătând de parcă se machiase pe bancheta din spate a unei maşini conduse 
de un începător aflat la prima sa oră de condus. În loc să-i spună că e 
ocupată şi că va veni mai târziu, când se va simți mai bine, Freyja se 
supusese. Acum trebuia să se prefacă că era totul în ordine, în ciuda 
senzaţiei că-n capul ei crescuse o nouă inimă, care acum bătea în acelaşi 
ritm cu cea din piept. 

— Da. Așa a ajuns pe mâna mea. 

Sólveig părea şi mai dezordonată decât de obicei. Își luase pe dos tricoul 
pe care-l purta pe sub bretelele sarafanului în culori țipătoare, lăsându-i la 
iveală eticheta. Trebuie să se fi îmbrăcat în grabă sau pe întuneric. Dar 
bijuteriile se aflau la locul lor: brăţănile, colierele şi cerceii grei, care-i 
făceau lobii urechilor să atârne în jos câțiva milimetri. Cu siguranță, nu erau 
prea confortabil. 

— Nu-mi amintesc exact cum s-a întâmplat — asta dacă am știut vreodată 
— însă fata şi-a pierdut două degete. Sau trei. Nu sunt sigură. A rămas 
destulă vreme în spital, totuși, şi chiar a existat riscul să moară. 

— Şi pur şi simplu ţi-ai amintit brusc de toate aceste lucruri? 

— Fi bine, poate că nu chiar brusc. A trebuit să-mi frământ niţel creierii, 


dar cu ajutorul unor jurnale mai vechi — întotdeauna îmi notez punctele 
importante ale şedinţelor pe care le fac — am izbutit să pun lucrurile cap la 
cap. N-am reuşit totuşi să dau de urma rapoartelor. 

Sólveig întâlni privirea Freyjei pentru o clipă, apoi şi-o mută imediat în 
altă parte. 

— Le poţi spune asta și poliţiştilor. Dacă vor prefera să discute direct cu 
mine, atunci ar trebui să reuşesc să-mi fac loc în agendă, deși să ştii că sunt 
destul de ocupată. 

Ultima propoziție fu însoțită de un oftat atât de exagerat, încât şi-ar fi 
găsit cu uşurinţă loc într-o piesă de teatru. 

— Poliţia nu face programări. Ea îşi face pur şi simplu apariţia. 

Freyja nu-și dădea seama de ce femeia asta o enerva atât de tare. Poate 
că de vină era mahmureala. Dar nu, nu era doar asta; mai era şi bănuiala că 
Sólveig nu era pe deplin sinceră cu ea. 

— În orice caz, rămâne de văzut. Pe mine mă interesează mai mult 
copiii. Fratele și-a rănit sora. Şi n-a fost un accident. Apoi, ce? A trebuit să 
stabileşti un diagnostic şi să-l tratezi pe băiat. Am înţeles bine? 

Având în vedere starea sa de spirit din prezent, Freyja era destul de 
mândră că reuşise să rostească aceste cuvinte în mod corect. 

— Da. La acea vreme, eu lucram la cazurile de protecția copilului pentru 
Consiliul local din Hafnarfjordur, așa că atunci când a avut loc incidentul, 
acesta mi-a fost repartizat mie. Dacă jurnalul meu e corect... şi sunt sigură 
că e... pe el l-am mai văzut de încă cinci ori după aceea. Atât a durat tot 
tratamentul. După aceea, am început să profesez pe cont propriu şi-am 
câştigat un contract care-mi dădea dreptul să ofer consultanţă în şcoli, aşa 
că nu ştiu ce s-a mai întâmplat după ce am plecat. Dar el a ajuns din nou în 
grija mea ca adolescent, pentru comportament anormal la școală. Această 
chestiune a fost cu mult mai puțin serioasă, dar i-am recunoscut numele și 
am cerut să fiu eu cea care-l tratează. 

— ŞI ce-a reieşit, potrivit diagnosticului original? Ce l-a determinat pe 
băiat să-şi rănească sora? 

— După cum spuneam, nu reuşesc să dau de dosarele lui Thrâstur din 
acea perioadă, aşa că nu mă pot lua decât după ce-mi amintesc. 

— E mai bine decât nimic. 

— Să zicem că da. Dacă-mi amintesc bine, băiatul era nesănătos de gelos 
pe propria sa soră. Era unul dintre acei băieți greu de entuziasmat, însă pe 
ea o iubea toată lumea. Cu siguranță, fiind mai mică, s-a bucurat mai mult 


de atenția părinților. Băiatul avea şi probleme cu ţinerea furiei sub control. 
Cele două lucruri alcătuiau o combinaţie destul de proastă. 

Freyja nu era chiar atât de mahmură încât să-nghită o asemenea 
explicaţie. 

— E posibil ca tu să fi omis ceva? 

— Ce? 

Freyja se aplecă în față. 

— Acum că ştii cine e tatăl lor, nu vezi niciun motiv să te îndoiești de 
diagnosticele tale? Nu crezi că ar fi posibil ca furia băiatului să fi fost 
rezultatul unor probleme mult mai grave decât pierderea autocontrolului? 
Mie mi se pare extrem de greu de crezut că el şi-a rănit sora în speranța că 
va atrage atenția părinților. Situația lor de-acasă a fost vreodată subiectul 
vreunei expertize? 

Sólveig nu-i răspunse imediat. Buza groasă de jos i se zbătea întruna, ca 
şi cum ar fi avut un tic nervos. 

— Nu eram eu responsabilă de aşa ceva. Serviciile sociale din 
Hafnarfjördur aveau grijă de aceste aspecte. Mie mi-au trimis un raport în 
care scria — din nou citez doar din memorie — că situația lor de acasă era 
absolut normală. 

— Nu s-a menţionat alcoolismul sau alte astfel de probleme? Niciun fel 
de abuz? 

— Nu. Cred că nu mă înșel dacă spun că asupra părinților lor nu plutea 
nicio umbră de îndoială. Iar eu nu mă aflam în poziţia de-a pune la îndoială 
o astfel de expertiză. 

— Dar trebuie să fi discutat cu Thrâstur despre familia lui. Îţi mai 
amintești cum descria relația cu tatăl său? 

— Nu. Am uitat. S-a întâmplat cu şaisprezece ani în urmă. E uimitor că 
îmi mai pot aminti ceva. 

Freyja se hotărî să o lase baltă deocamdată. Acum nu se putea gândi 
decât la un pahar cu apă rece — era atât de însetată, încât simţea cum limba i 
se scorojeşte puţin câte puţin. 

— Bun. Mersi pentru tot. Mă aştept ca poliția să trimită cât de curând o 
cerere către Consiliul local din Hafnarfjordur sau către Agenţia pentru 
Protecția Copilului pentru a vedea rapoartele, iar acest lucru va desluşi 
întreaga tărăşenie. Între timp, mi-ar fi de mare ajutor dacă m-ai ajuta cu 
autorizația pentru ca fostul director de la şcoala lui Thrâstur să-mi dea o 
copie cu tot ce are despre el. 


Sólveig îi spuse că o să i-o dea mai târziu. 

Freyja se simţea cam ameţită atunci când se ridică de pe scaun, dar reuşi 
să-şi menţină echilibrul şi ieşi din birou fără niciun incident. Dădu pe gât un 
pahar mare cu apă de la chiuvetă, pe care-l umplu din nou, apoi se întoarse 
înapoi în biroul ei. La scurt timp după asta, auzi cum se închide uşa de la 
biroul lui Sólveig, urmată de uşa de la intrarea în clădire. Femeia plecase 
acasă, deşi ziua de lucru doar ce începuse. Ciudat. Şi fireşte că nicio 
autorizație nu fusese lăsată în cutia pentru scrisori a Freyjei sau în biroul 
pustiu al lui Sólveig. 

. 

Până în prânz, Freyja începuse deja să-şi revină. Ibuprofenul dat de 
asistenta medicală de la Casa Copiilor îi ameliorase starea; la fel şi 
hamburgerul pe care-l dădu pe gât odată cu un milkshake, cu care-și potoli 
şi foamea. Când primi apelul telefonic de la secția de poliţie din Hlemmur, 
era pregătită pentru orice. Bărbatul care o sună se prezentă ca fund 
Gudmundur Lárusson şi-i spuse că avea numărul şi numele ei de la Huldar, 
care n-avea timp să se ocupe el însuşi de chestiune. Cererea era simplă, dar 
urgentă: trebuia să meargă direct la Hlemmur şi să ajute poliția să discute cu 
cineva care rătăcea pur şi simplu pe străzi şi care, se dovedise în cele din 
urmă, avea legătură cu un caz la care lucra Huldar. Acesta spusese că Freyja 
ştia despre ce este vorba şi că ar trebui să izbutească să o calmeze pe acea 
femeie extrem de tulburată. Urmă o descriere a crizei pe care femeia o 
făcuse în holul secției, țipând la dispecer până când acesta sunase la etaj 
pentru ajutor. 

Când Gudmundur reuşi în cele din urmă să-i spună numele femeii și 
legătura acesteia cu cazul lui Huldar, Freyja țâşni de pe scaun, îşi înşfăcă 
haina în grabă şi o zbughi la mașină fără a mai sta să asculte ultimele 
cuvinte ale bărbatului de la telefon. Femeia care făcuse o scenă la secția de 
poliție era nimeni alta decât Dagmar, mama Vakăi, fetița ucisă de Jón 
Jónsson. 

Traficul era lejer şi puțini se aventuraseră pe-afară, iar Freyja reuşi să 
treacă pe roşu la toate semafoarele, şi nerăbdătoare cum era, bătea întruna 
darabana pe volan. Oare va izbuti s-ajungă la secție înainte ca mama Vakăi 
să plece de-acolo? Se întreba de ce n-o sunase chiar Huldar, iar această 
întrebare antrenă după sine una şi mai importantă: de ce plecase şi-o lăsase 
singură seara trecută? Încă nu-și dădea seama. 

Freyja nu mai irosi vremea aruncând monede în parcometrul montat 


lângă secția de poliție — dacă va primi o amendă, fără îndoială că 
Gudmundur îşi va folosi influenţa pentru a i-o anula. Sprintă prin holul 
secției şi se prezentă, gâfâind, unui agent aflat de gardă. Probabil că era cel 
care fusese nevoit să înfrunte tirada mamei Vakăi. Nu părea deloc tulburat 
de experienţă. De fapt, părea bizar de necomunicativ, deși izbuti s-o 
îndrume în direcţia corectă. 

Cel care ieşi s-o întâmpine fu Gudmundur Lárusson, încărunţit și cu un 
aspect mai degrabă fragil. Însă pumnul masiv care se strânse în jurul clanţei 
uşii stătea mărturie a formei fizice de invidiat pe care o avusese înainte. 

— Am lăsat-o aici — e un fel de sală de aşteptare pe care nu prea o 
folosim. A refuzat să vorbească cu mine. Biata femeie... pare extrem de 
epuizată după ieşirea de mai devreme. Să sperăm că vei reuşi să o linişteşti 
şi să o faci să raționeze cum trebuie, dacă e posibil. Poate că şi-a pierdut 
mințile după grozăvia care 1 s-a întâmplat fiicei ei. N-ar fi pentru prima oară 
când se întâmplă aşa ceva unui părinte care trece printr-o astfel de 
experiență. Mă gândeam să-l sun pe soţul ei, ca să vină s-o ia. Tu ce crezi? 

Freyja încuviinţă distrasă, nerăbdătoare să intre şi s-o vadă pe femeie. 

Gudmundur deschise ușa și-o lăsă să intre, nepărând dispus să o urmeze, 
după care o închise în urma ei. Freyja presupuse că se va duce să-l sune pe 
Orri, soţul lui Dagmar. 

Încăperea lipsită de ferestre nu putea fi mai austeră de-atât. Două 
canapele micuţe erau aşezate faţă în față, iar între ele se afla o măsuţă de 
cafea, pe care era aşezat un mic teanc de reviste glossy făcute ferfeniţă, cea 
de deasupra neavând nici măcar copertă. Femeia stătea aşezată pe una dintre 
canapele, cu chipul îngropat în mâini. Aproape că nici măcar nu băgase de 
seamă că nu mai e singură în cameră. 

Freyja se apropie de ea, apoi se aşeză pe cealaltă canapea şi tuşi. 

— Bună! Tu eşti Dagmar? 

Femeia înălță capul, scoțând la iveală ochii roşii şi faţa umflată de plâns, 
pe care se citea surprinderea. 

— Tu cine ești? 

— Mă numesc Freyja. Mi s-a cerut să discut cu tine. Cunosc câte ceva 
despre cazul fetiţei tale. 

— Cazul fetiţei mele? Dagmar miji ochii, furioasă. Cazul fetiţei mele? 
Glumești? Fetiţa mea n-a avut niciodată un caz. 

— Îmi pare rău. M-am exprimat greșit. 

Freyja rămase tăcută până când furia femeii păru că se înmoaie. Acum 


aceasta privea în gol, dusă pe gânduri, ca și cum nici măcar nu știa unde se 
află. Privirea ei confuză o făcea să semene cu o versiune ceva mai tânără a 
ei înseşi, făcând să dispară şi liniile adânci de îngrijorare dintre ochi, iar 
ochii umflați se adânciră, în timp ce gura pe jumătate deschisă te ducea cu 
gândul la inocenţa care îi fusese furată mai demult. 

— Cine eşti tu, mai exact, Freyja? De ce nu porți uniformă? Dagmar se 
încruntă din nou, iar buza de sus i se răsfrânse într-un rânjet răutăcios. 
Începea din nou să-şi trădeze vârsta reală. 

— Nu lucrez pentru poliție. Sunt de la Casa Copiilor şi uneori ajut poliția 
în cazuri care au legătură cu copiii. 

— Chiar aşa? 

Dagmar pufni dezgustată, rotindu-și ochii şi aţintindu-i în sus, ca şi cum 
ar fi întrebat forțele superioare din ceruri cu ce greşise ea de trebuia să 
îndure toate rahaturile astea. 

— Minunat. Eşti sociolog, să-nțeleg? Au de gând să scrie un articol 
despre ce se întâmplă cu cei care-şi pierd un copil? 

— Sunt psiholog şi nu scriu niciun articol. 

Era adevărat, în ciuda deselor îndemnuri din partea Agenţiei pentru 
Protecția Copilului către ei de a furniza teze pentru conferinţe şi a trimite 
articole către revistele de ştiinţă. 

— Mă aflu aici doar pentru a te ajuta să te descarci de tot ce ai pe suflet. 
Presupun că ai venit aici cu un motiv, dar încă n-ai izbutit să te faci 
înţeleasă. Doar dacă nu cumva ai venit pentru a-ţi vărsa furia pe cineva. lar 
locul acesta e la fel de bun ca oricare altul. Ar fi mai bine decât să te 
descarci pe soțul tău, de exemplu. 

— Pe soţul meu? Sunt singură. 

Deci n-avea niciun rost ca Gudmundur să-l sune pe Orri. N-avea să vină 
nimeni prea curând să o ia pe Dagmar de-aici. Cu toate că Freyja se mai 
gândea din când în când la părinții Vakăi, ea de fapt nu căutase informaţii 
suplimentare despre ce se întâmplase cu ei după ce-și pierduseră fiica. Nu 
era neapărat de mirare că cei doi se despărțiseră: frecvenţa divorţurilor în 
rândul părinților care treceau prin traume de genul acesta era mult mai mare 
decât media, mai ales dacă avuseseră un singur copil. 

— Presupun că nu te va ajuta prea mult, dar şi eu la rândul meu sunt 
singură, aşa că ştiu că nu e întotdeauna uşor, mai ales atunci când te simţi 
doborâtă la pământ şi n-ai niciun umăr pe care să plângi. 

— Scuteşte-mă, te rog, de toate căcaturile astea sentimentale. Că doar nu 


suntem prietene. 

Freyja nu se lăsă afectată de cuvintele dure. Dagmar nu era prima 
persoană care reacționa în acest fel; părinții ai căror copii veneau la Casa 
Copiilor reuşeau foarte rar să-și păstreze cumpătul şi de multe ori își dădeau 
drumul la gură. Cei slabi de înger nu prea rezistau în meseria de psiholog. 

— Sigur că nu. Atunci, poate vei fi de acord să-mi zici de ce ai venit 
aici? 

Dagmar se îndreptă de spate, îşi netezi faldurile hainei şi îndreptă cutele 
de pe crăcii pantalonilor. Era o încercare patetică de-a-şi recăpăta mândria 
pierdută, nu mult diferită de metodele folosite de Freyja şi Baldur pe când 
erau copii. Pesemne că femeia își regreta ieșirea de mai devreme, din faţa 
dispeceratului secției de poliție. 

— Am venit să le spun poliţiştilor ce părere am despre ei. Şi, după ce m- 
am pornit, mi-am adus aminte de tot dezgustul pe care-l simt la adresa 
întregului sistem de justiție, inclusiv a oamenilor ca tine; oameni care 
muncesc amăgiți de faptul că pot lipi la loc bucăţelele a ceva ce a fost spart 
în ţăndări minuscule. 

— Nu sunt aici ca să te consiliez. Deşi sunt de părere că n-ar strica să 
apelezi la ajutorul unui psiholog. Există destule metode de-a face faţă 
durerii care ar putea funcționa şi-n cazul tău. Durerea nu va dispărea, așa 
cum bine ştii, dar, cu timpul, viaţa ar putea deveni ceva mai uşor de îndurat. 
Nu e niciodată prea târziu să încerci o astfel de terapie, chiar şi la atâția ani 
după pierderea pe care ai suferit-o. 

— Nu mă interesează. Nu m-am exprimat suficient de clar? M-ai întrebat 
de ce-am venit aici, iar eu îţi spun. Ţara asta este condusă într-un mod 
foarte greșit, iar eu am vrut să îmi exprim această părere cu glas tare. 
Cineva trebuia s-o facă, altfel această maşinărie dezastruoasă şi ineficientă 
va continua să funcționeze la nesfârşit, convinsă că mulţumeşte pe toată 
lumea. Ei bine, nu toată lumea e mulţumită. Eu sigur nu. 

— Îmi poţi oferi un exemplu concret? 

— Cum e posibil ca un om care violează şi omoară o fetiţă să fie eliberat 
după doar câţiva ani, în timp ce familia copilului primeşte o condamnare pe 
viaţă? Cum e posibil așa ceva? 

Glasul femeii se frânse și se lăsă tăcerea, căci tot aerul ieşise din ea, la 
fel ca dintr-un balon spart. 

— E foarte nedrept, sunt de acord cu tine. Dar acesta e sistemul nostru 
de justiție şi nu ne rămâne decât să sperăm că face totuşi bine societăţii, la 


un anumit nivel. Dacă oamenii primesc închisoare pe viață și nu mai au 
nicio şansă să-şi refacă viețile, atunci există riscul ca ei să comită crime şi 
mai oribile atunci când se vor simţi încolțiți. Ucigașii ar putea începe să 
omoare şi martorii, din moment ce oricum n-ar mai fi nicio diferenţă pentru 
ei; oricum după aceea vor rămâne închiși toată viaţa. Poate că toate aceste 
argumente nu par foarte convingătoare, dar trebuie să știi că nu există 
niciun sistem perfect atunci când vine vorba de pedepsirea oamenilor. 

Dagmar o ascultase cu atenție. Nu o întrerupsese şi nici nu-şi mai dăduse 
ochii peste cap, ci o ascultase cu atenţie, cu capul plecat. 

— Ar trebui să plec. Chiar nu-nţeleg ce-a fost în capul meu. 

Înainte ca ea să apuce să se ridice în picioare, Freyja se hotărî să profite 
de ocazie. Nu voia să-i spună lui Huldar că nu obținuse niciun rezultat 
notabil, ci doar pierduse vremea dezbătând despre ce e bine şi ce e rău în 
privinţa sistemului de Justiţie islandez. 

— Au trecut doisprezece ani de când fiica ta a fost omorâtă. Ai mai venit 
vreodată aici din acelaşi motiv? Dacă nu, ce te-a făcut să vii tocmai astăzi? 

— L-am văzut. Pe nemernic. Mergea pe acelaşi trotuar cu mine, 
inspirând acelaşi aer... 

Dagmar se opri și clătină din cap. Își trase nasul, apoi continuă: 

— Părea fericit. De parcă toți anii ăștia petrecuţi în închisoare n-au 
însemnat nimic pentru el. Înainte să divorțez, soțul meu mi-a atras atenţia că 
am început să merg cocoșată. Nu i-am mai spus că şi el mergea la fel. Încă 
mai merg așa. La fel şi el. 

Freyja se îndreptă de spate şi-o privi pe femeie fără să zică nimic. Umerii 
lui Dagmar se cutremurară și câteva lacrimi i se scurseră pe pantalonii de 
culoare deschisă. După o scurtă pauză, Freyja o întrebă cu blândeţe: 

— Unde s-a întâmplat asta? 

— Mai contează? 

— Poate că da. Poate că nu. 

Dagmar ridică privirea. 

— Veţi continua deci să-l ţineţi sub supraveghere? 

— Da şi nu. 

Freyja oferea în mod deliberat răspunsuri vagi. Nu voia să-i ofere femeii 
speranţe deşarte. Cu toate că Huldar voia să discute cu Jón, acest lucru nu 
însemna neapărat că vor rămâne cu ochii pe el. 

— De ce n-am fost şi eu informată? De ce? Ar fi murit cineva din 
această cauză sau ar fi dat peste cap bugetul? 


Dagmar o fixa cu privirea pe Freyja, cu ochii din nou plini de lacrimi. 

— Mi-ar fi plăcut să am şi eu ocazia să mă pregătesc. Aş fi cerut prea 
mult? 

Freyja îşi dorea din toată inima să se deschidă ușa și Huldar să intre ca să 
ia situația în propriile lui mâini. Chiar şi bătrânul Gudmundur ar fi fost de 
folos. Oricine i-ar fi putut explica femeii de ce funcționează sistemul în 
felul ăsta. Să fie oare adevărat că n-are nimeni sarcina de-a informa 
victimele sau persoanele cele mai apropiate lor în cazuri precum acesta? În 
Islanda era aproape imposibil ca oamenii să nu dea unul peste altul, mai 
devreme sau mai târziu. 

— Nu, n-ai fi cerut prea mult. Dar mă tem că eu nu cunosc prea multe 
despre astfel de lucruri; presupun că e o chestiune de protejare a intimității 
oamenilor. 

Trase adânc aer în piept și continuă iute, înainte ca Dagmar s-o ia din 
nou razna: 

— Nu sunt eu responsabilă pentru aceste legi, dar, după părerea mea, ei 
ar fi trebuit să vă informeze pe tine și pe fostul tău soţ. Şi familia lui Jón ar 
fi trebuit informată, însă nici pe ei nu i-a sunat nimeni. Dacă a fost doar o 
greşeală sau e o procedură standard, asta nu mai știu. 

Dagmar încuviință uşor din cap. 

— Mie-mi spui? 

— Te deranjează dacă-mi zici unde l-ai văzut pe Jón? 

— Cum spuneam mai devreme, chiar contează? 

— Nu ştiu. Posibil. 

Dagmar se gândi la această cerere de parcă era un mare secret, pe care 
stătea în cumpănă dacă să-l împărtăşească sau nu cu cineva. 

— Se plimba pe Borgartún. Azi-dimineaţă. 

— Unde, mai exact, pe Borgartún? 

— Lângă una dintre clădirile de birouri. Dădea impresia că stă la pândă 
după ceva. Sau poate doar voia s-adune cutii de aluminiu pentru a le recicla 
şi-a lua bani pe ele. 

Se opri, apoi adăugă cu asprime: 

— Sper că asta făcea. 

— Nu cumva se învârtea pe lângă firma aceea de contabilitate? 

— De unde dracu'-ai ştiut? 

Fragila senzație de încredere care se construise între ele părea din nou pe 
punctul de-a se sfărâma. 


Freyja evită întrebarea, deşi bănuia că femeia n-avea de gând să o lase să 
scape așa uşor. 

— Cunoşti cumva un bărbat pe nume Kolbeinn Ragnarsson care lucrează 
în acea clădire? 

— Nu. Ar trebui? 

Din nou, Freyja se feri să răspundă la întrebarea lui Dagmar. 

— Dar pe Benedikt Toft, un procuror ieşit la pensie? 

— Nu. Ce se petrece de fapt? Cine sunt oamenii ăştia? Pedofili? 

Freyja era descumpănită. 

— Nu, nu sunt suspectaţi de nimic de genul ăsta. 

Comparase inițialele notate pe scrisoarea din capsula timpului cu numele 
pedofililor cunoscuţi ca fiind activi în urmă cu zece ani, dar nu găsise nicio 
potrivire. Şi nici nu recunoscuse acele inițiale din cazuri la care lucrase la 
Casa Copiilor. 

În acel moment se deschise uşa şi Freyja se văzu salvată și nu mai fu 
nevoită să explice de ce menționase acele nume. Acum îi părea rău că 
procedase în felul ăsta și rosti în gând o rugăciune din toată inima ca 
Dagmar să nu înceapă să-l caute pe Kolbeinn, bănuindu-l c-ar avea vreo 
oarecare legătură cu Jón Jónsson. Gudmundur Lárusson stătea în pragul 
UȘII. 

— Soţul dumneavoastră a venit să vă ia. 

— Soţul meu? 

Dagmar se ridică în picioare. Roşi, de furie, nu de jenă. 

— Ce naiba e-n neregulă cu voi, oameni buni? 

Un bărbat de vreo 40 de ani își făcu loc cu greu pe lângă Gudmundur. 
Ținea o cheie de mașină în ambele mâini, cu care se juca nervos așa cum o 
face un catolic cu rozariul. 

— Hai, Dagmar. Te duc eu acasă, o îndemnă bărbatul, ferindu-se să o 
privească în ochi. Ei n-au ştiut c-am divorţat, iar eu nu i-am corectat. Am 
vrut doar să fiu de ajutor. 

— De ajutor? 

Dagmar îşi aşeză poşeta pe umăr și strânse cu putere de gulerul hainei, 
de parcă ar fi vrut să-şi ascundă pieptul. 

— N-am nevoie de niciun ajutor de la tine. 

Plecă fără să-i mai adreseze niciun cuvânt Freyjei, îl împinse pe 
Gudmundur, care, din greşeală, se aşezase în calea ei, şi se năpusti pe hol. 

— Vă rog să o scuzaţi. 


Soţul părea ruşinat, de parcă el era de vină pentru comportamentul ei. 
Poate că plecase de lângă ea atunci când ajunsese la saturație, nemaifiind în 
stare să trăiască alături de o femeie care avea să-i aducă permanent aminte 
de ceea ce pierduse. Poate că el se pregătise deja să lase trecutul în urmă, 
însă ea nu reuşea. Sau invers. Sau poate că dragostea pe care-o simţiseră 
odinioară unul pentru celălalt se evaporase cu totul. 

— În mod normal, nu se comportă așa. Sau nu se comporta așa. 

Îşi luă la revedere de la ei, dând din cap, şi porni grăbit pe urmele soţiei 
pe care o iubise cândva. 

Brusc, Freyja îşi aduse aminte de motivul care o supărase pe Dagmar și- 
o determinase să vină la secția de poliție. O luă la fugă după bărbat, strigând 
în urma lui: 

— Jón Jónsson a ieşit din pușcărie. De aceea a venit aici, atât de 
furioasă. Mi-am imaginat c-ar trebui să afli şi tu. 

Orri se opri dintr-odată, apoi se răsuci încet pe călcâie. Atitudinea lui 
plină de calm se evaporase, lăsând locul unei subite sclipiri de nebunie în 
priviri, de parcă el însuşi s-ar fi transformat într-o grenadă de mână căreia 
Freyja tocmai ce-i scosese cuiul. Făcu un pas în direcția ei. 

— Ce-ai spus? 

Rostise aceste cuvinte lent, cu glas îngroșat. Poate că cei doi, Orri şi 
Dagmar, nu erau chiar aşa diferiți. 

Din instinct, Freyja se trase doi paşi în spate, apropiindu-se de 
Gudmundur. Ar fi trebuit să-și țină gura închisă. Pesemne de aceea 
persoanelor aflate în situația lor nu li se aducea la cunoştinţă când erau 
eliberați deținuții din închisoare. 


Capitolul 20 


Aşa cum se întâmplă de multe ori, nu ceva mare și important, ci câteva 
ceva-uri mai mici şi mai mărunte au izbutit în cele din urmă s-o facă pe Erla 
să-şi schimbe părerea despre posibila legătură a lui Jón Jónsson cu crima 
din parcarea subterană şi cu mâinile retezate. Huldar era prea încântat ca să- 
1 mai pese ce anume o făcuse să se răzgândească. Erla era şefa, şi fără 
ajutorul ei, mâinile lui ar fi rămas în continuare legate; existau prea multe 
piste neclare ce trebuiau deslușite, prea multe lucruri de făcut. Deşi-i venea 
greu, reuși să-şi ascundă satisfacția. Se simţea acum la fel cum se simţise 
atunci când înscrisese golul victoriei împotriva celeilalte clase din an. 
Problemele sale erau date uitării, iar în faţa lui se așternea un drum clar. La 
nouă ani, devenise convins că acel gol al victoriei avea să fie pașaportul său 
către o carieră de succes peste hotare, deşi, aşa cum avea să se dovedească 
ceva mai târziu, acel gol reprezentase de fapt momentul culminant al 
carierei sale de fotbalist. La fel era acum, când se simţea încrezător că mica 
sa victorie asupra încăpățânării Erlei avea să ducă la un progres major în 
rezolvarea cazului de crimă. Și deşi ţelurile sale erau complet diferite acum, 
senzația de triumf era identică. Aproape că se simțea gata să iasă şi să se 
răsplătească singur cu o trufă învelită în fulgi de nucă de cocos, aşa cum 
procedase pe când avea nouă ani. 

Speranţele lui Huldar se treziseră atunci când el și Erla rămăseseră 
singuri pe coridor, după ce fuseseră izgoniți din salonul de spital al lui 
Kolbeinn. Poate că nu era cea mai pricepută persoană în materie de 
interacțiuni sociale, dar Erla era o polițistă bună și ştia cum să citească 
oamenii. Minciuna lui Kolbeinn nu-i scăpase. Era clar că numele lui Jón 
Jónsson aprinsese un beculeţ undeva în mintea acestuia. 

Apelul telefonic de la laboratorul de medicină legală fusese un alt factor 
decisiv. După ce examinase cadavrul din sicriu, medicul legist se arătase 
suficient de încrezător că ceea ce provocase moartea acelei persoane nu 
corespundea cu rezultatul trecut pe certificatul de deces al lui Einar 
Adalbertsson. Acesta refuzase să le ofere şi alte detalii la telefon, şi îi 
ceruse Erlei să vină până la el sau să trimită pe altcineva. Agentul care 
mersese în locul ei încă nu revenise. 

Şi, totuşi, un alt factor îl reprezentase discuţia la telefon pe care Erla o 
avusese cu fiica lui Einar aflată încă în viață. Departe de-a se arăta supărată 


din cauza neaşteptatei călătorii a tatălui său la groapa de gunoi, femeia îi 
răspunsese că, din partea ei, sicriul ar fi putut rămâne acolo unde-i era locul, 
în mijlocul gunoaielor. După care închisese telefonul. 

Momentul culminant venise probabil atunci când Erla încercase să dea 
de urma lui Jón Jónsson. Se deranjase să-i aducă la cunoştinţă lui Huldar că 
făcea acest lucru doar pentru că îl suspecta că şterpelise sicriul propriului 
său tată vitreg, însă Huldar știa de fapt cum stă treaba. Ea începuse să aibă 
îndoieli. A rămas în biroul ei, în timp ce Erla dădea telefon după telefon, 
primind de fiecare dată aceleaşi răspunsuri. Nu ştia nimeni ce se întâmplase 
cu acel bărbat. Fosta soție şi copiii lui nu răspundeau la telefon, iar cei de la 
Administraţia Penitenciarelor nu erau în stare să-i ajute cu nimic. Acelaşi 
lucru era valabil și-n cazul închisorii Litla-Hraun, al serviciilor sociale din 
Reykjavik și al adăposturilor pentru persoane nevoiaşe: nimeni nu auzise și 
nu-l văzuse pe Jón şi nimeni nu avea nicio idee ce se întâmplase cu acesta. 
Era ca și cum l-ar fi înghițit pământul în clipa în care coborâse, ca om liber, 
din autobuzul închisorii care îl adusese până în centrul Reykjavikului. 

În timp ce trăgea cu urechea la discuţiile Erlei, Huldar primi şi el un apel 
de la Gudmundur Lárusson. Fostul său şef dorea să-l informeze că mama 
Vakăi, fetița ucisă de Jón, făcea o scenă urâtă în secția din Hlemmur. Huldar 
se hotărî să ţină aproape de Erla pentru a putea bate fierul cât era cald. În 
orice caz, curios să afle ce avea mama Vakăi de zis, îi ceruse lui 
Gudmundur să o cheme pe Freyja. De atunci nu mai primise nicio veste de 
la ei. Avea de gând s-o sune pe Freyja de îndată ce apele aveau să se mai 
liniştească niţel pe-aici. În sinea sa, totuşi, ştia că adevăratul motiv pentru 
care nu încercase să ia direct legătura cu ea era din cauza a ceea ce se 
întâmplase seara trecută. Trebuia să găsească un mod de-a-şi explica 
plecarea bruscă din apartamentul ei, care să-i permită să apară într-o lumină 
bună, aşa cum şi simţea de fapt că merită. Problema era că nu putea să 
apeleze la scuza că procedase în acest fel pentru a scăpa amândoi de 
obişnuitele urmări ale aventurilor sale de-o noapte. Era greu de crezut că 
Freyja avea să fie dată pe spate de lunga şi variata lui listă de cuceriri. 
Trezindu-se în faţa perspectivei acestei inevitabile discuţii, începuse să se 
îndoiască de înțelepciunea deciziei sale de-a o lăsa singură cu o seară în 
urmă. Privind retrospectiv, probabil c-ar fi fost mai înţelept să rămână și să- 
şi petreacă noaptea împreună cu ea. Nu doar mai înțelept, ci şi mult mai 
plăcut. Acum era, totuşi, prea târziu. Aşa că-și alungă gândul din minte. Era 
nevoie să-şi îndrepte atenţia spre Erla şi spre anchetă. 


Îmbucătură cu îmbucătură, așa o hrănise pe Erla cu toate informaţiile pe 
care le avea în sprijinul teoriei sale, la fel cum o mamă procedează cu copiii 
ei. Îşi dădu seama că bătălia era câştigată atunci când ea i-a spus să sune la 
Comisia de Identificare a Persoanelor pentru a le cere să facă o nouă 
comparaţie între amprentele mâinilor amputate și cele ale lui Jón Jónsson. 
Şi deşi nu fusese obținută nicio potrivire prin verificarea amprentelor acelor 
mâini în baza de date a poliției — căci se presupunea că informațiile despre 
Jón erau probabil stocate acolo — Erla se gândi c-ar merita totuşi să verifice 
şi amprentele acestuia, mai ales în lumina proaspetei sale dispariţii. Comisia 
de Identificare a Persoanelor şi Departamentul de Amprente Digitale nu 
erau cele mai infailibile instituţii din lume. Dar, aşa cum aveau să afle nu 
peste mult timp, exista o altă problemă, una cu mult mai serioasă. 

— Când m-a sunat înapoi, mi-a zis că amprentele lui Jón au dispărut, 
zise Huldar. Nu se mai află acolo. Dacă s-au aflat acolo vreodată. Presupun 
că ar fi posibil ca ei să fi omis să 1 le ia în timpul anchetării crimei. La urma 
urmei, era un caz solid ca stânca. 

— Glumeșşti? întrebă Erla, arcuindu-şi o sprânceană. Pur şi simplu nu are 
cum. 

— Nu, de fapt ai dreptate, n-are cum. Amprentele sale au fost găsite pe 
perna pe care-a folosit-o ca s-o asfixieze pe fată. Deci trebuie să-i fi fost 
luate şi stocate, însă cei de acolo nu le mai dau de urmă. Același lucru e 
valabil şi-n cazul altor informaţii despre Jón şi despre fiul său, Throstur; ar 
trebui să existe, dar nu există. Şi încă n-am primit niciun material de la 
Tribunalul Regional din Reykjanes despre cazul în care a fost achitat. 

— Ce dracu” se petrece aici? 

Erla întinse mâna după telefon. 

— Nu mai încerca. Tipul cu care am discutat era absolut sigur — 
amprentele nu se află în baza lor de date. 

— Splendid. Deci, acum ce naiba facem? 

Întrebarea nu-i era neapărat adresată lui Huldar; ea doar gândea cu voce 
tare. 

— Dar Litla-Hraun? N-am putea obține amprentele lui de acolo? Trebuie 
să-şi fi lăsat catrafusele pe undeva. Nasol e că trebuie să-i fi curăţat deja 
celula, ca să mute pe altcineva în locul său. 

— Ar merita să-ncercăm. 

— Tot cazul ăsta e haotic, clătină Erla din cap, abătută. 

Huldar era total de acord cu ea. 


— Vorbesc eu cu ei. Şi, dacă tot fac asta, am să-i întreb şi despre 
scrisorile primite de Jón cât timp a stat înăuntru. Poate-şi vor aminti cine i 
le-a trimis — persoana care i le-a trimis i-a oferit și un acoperiş deasupra 
capului. 

Erla nu se arătase prea amabilă atunci când sunase la închisoare pentru a 
pune întrebări despre Jón, aşa că Huldar se-ndoia că un al doilea telefon din 
partea ei va fi bine primit. 

Ea pufni nepăsătoare, însă Huldar alese să interpreteze acest lucru ca pe 
o încuviințţare. Când se întoarse la biroul lui, fu ușurat să vadă că Gudlaugur 
nu se afla acolo. Avea nevoie de liniște ca să se concentreze, iar tânărul îl 
întrerupea încontinuu. În ultima vreme, întrebările acestuia se refereau mai 
ales la modul în care ar putea identifica posibilii vânzători de lanţuri precum 
acelea folosite în cazul uciderii lui Benedikt Toft. 

În cele din urmă, gardienii de la Litla-Hraun nu-i trântiră telefonul în nas 
lui Huldar, însă bărbatul care vorbi cu el îi spuse că nu crede că mai au ceva 
pe care să fi rămas amprentele lui Jón. În celula lui fusese mutat un alt 
deținut, iar puţinele lucruri care-i aparținuseră lui Jón dispăruseră odată cu 
el. Însă gardianul îi promise că va verifica. Înainte de-a închide, Huldar 
izbuti să mai arunce o întrebare referitoare la scrisorile lui Jón. Bărbatul fu 
nevoit să meargă ca să discute cu ceilalți colegi ai săi, iar când se întoarse, 
răspunsurile sale se dovediră, încă o dată, dezamăgitoare. Scrisorile fuseseră 
scrise de avocatul lui Jón, prin urmare conținutul lor rămânea confidenţial; 
corespondenţa juridică nu putea fi deschisă, iar conversațiile dintre avocaţi 
şi clienți nu puteau fi monitorizate. Şi Jón ținuse să-i trimită nenumărate 
scrisori avocatului său, iar discuţiile lor continuaseră până în ultima sa zi ca 
deținut. Aceste veşti erau totuşi mai bune decât nimic; poate că avocatul ştia 
ce se întâmplase după aceea cu clientul său, sau, chiar mai bine, se ocupase 
el însuşi de găsirea unui adăpost pentru el. 

Huldar puse capăt conversaţiei. Se lovea uşor cu receptorul în frunte în 
timp ce cumpănea dacă să-l sune sau nu pe avocat, un anume Sigurvin 
Helgason. Fireşte că avocatul n-avea să-i răspundă la nicio întrebare în afara 
celor legate de chestiuni a căror dezvăluire ştia sigur că n-o să-l deranjeze 
pe Jón Jónsson, însă Huldar tot trebuia să încerce. Nu ajungeau nicăieri, 
deşi nemernicul acela ar fi trebuit să discute totuși cu cineva de când fusese 
eliberat. 

Dar înainte de-a se mobiliza să formeze numărul de telefon al avocatului, 
îi sună mobilul. Pe ecran apăru numele Freyjei. Rămase cu ochii ațintiți 


asupra numelui, în timp ce tonul de apel părea că răsună din ce în ce mai 
tare şi mai insistent, până ce oamenii de la birourile apropiate începură să se 
uite la el, împiedicându-l astfel să mai amâne inevitabilul. Încercă să 
dibuiască, disperat, o explicație sinceră şi sensibilă în legătură cu ce se 
întâmplase cu o seară înainte: voia să-i spună că fireşte fusese mai mult 
decât dornic să se culce cu ea, însă, date fiind experienţele sale anterioare, 
voia doar să aştepte până când ea se va trezi din beţie — şi toate astea 
încercând totuşi să evite cuvinte precum „culce cu”, „experienţe anterioare” 
sau „beție”. Mai ales că urechile colegilor să-i rămâneau în continuare 
ciulite. 

— Bună! 

Părea excesiv de vioi, la fel ca un agent de vânzări al unei firme de 
asigurări. 

— Mulţumesc pentru seara trecută! 

Era cea mai bună replică pe care fusese în stare să o scoată. 

Freyja şovăi o secundă sau două înainte să-i răspundă. 

— A, da, eu îți mulţumesc! 

Părea jenată, ceea ce îngreuna şi mai mult lucrurile. O discuţie în care 
unei persoane îi venea să intre în pământ de ruşine era suficient de rea, dar 
când ambele persoane simțeau acelaşi lucru, era iremediabilă. Dar, totuși, 
temerile sale se dovediră nefondate, pentru că Freyja izbuti să se adune 
destul de repede. 

— Oricum, nu de aceea te-am sunat. Voiam doar să te pun la curent cu 
rezultatele vizitei mele la Hlemmur. Am fost să discut cu Dagmar, mama 
Vakăi. Am presupus că vrei să afli ce s-a întâmplat. 

— Da, cum să nu. Vreau să aflu. 

Îşi înăbuşi un hohot de râs de uşurare că fusese scutit de obligaţia de-a 
negocia umblând pe terenul minat al relației lor — sau al nonrelației lor. 
Mare ghinion pe capul oamenilor că trebuie să fie singurele animale care 
sunt nevoite să-și facă griji pentru astfel de lucruri. 

— Care a fost problema? 

— Era furioasă că n-au anunţat-o şi pe ea de eliberarea lui Jón Jónsson. 
Reacţia ei a semănat cu cea a lui Thrâstur. A venit şi soţul ei acolo, și n-a 
părut mai bucuros decât ea. Tu ştiai că au divorţat? 

— Nu. Chiar nu ştiu nimic despre ei. 

— Nici eu, în ciuda faptului c-a trebuit să rămân alături de ea o bucată de 
vreme. Doar că îşi pierde cumpătul destul de uşor. La fel şi el. 


— Cum de-au aflat de eliberarea lui Jón? 

Islanda era o ţară mică, însă lui Huldar îi venea greu să-şi imagineze că o 
prietenă sau o colegă de serviciu a luat telefonul şi i-a anunţat. 

— L-a văzut. Şi ghici unde? 

— Unde? 

Îi era imposibil să ghicească. La fel cum îi era atunci când nepoţii lui cei 
mici îi puneau întrebări stupide: Ghici cum e poreclită educatoarea 
noastră? Ghici ce-am găsit pe stradă? Ghici la ce mă gândesc acum? 

— Pe lângă firma de contabilitate. Cea unde a fost omorât bărbatul acela. 

— Când s-a petrecut asta? 

— De dimineaţă. Cel puțin așa pretindea Dagmar. Dar nu mi-a oferit o 
oră exactă. 

— Să ştii că trebuie să vorbim mai târziu. Te sun eu. 

Termină apelul şi se repezi în biroul Erlei. Dacă nu cumva femeia 
începuse să vadă diverse lucruri, Jón Jónsson era viu şi nevătămat, până la 
urmă. 

. 

— Mi-am cerut deja scuze şi am căzut de acord că sistemul are enorm de 
multe deficienţe, care sunt imposibil de remediat. Nu sunt chiar sigură că 
voi deveni mai clară de-atât doar repetând toate aceste lucruri. Dar ce m-ar 
ajuta acum ar fi dacă ne-ai răspunde la întrebările pe care am venit să ţi le 
punem. Cu cât o faci mai repede, cu atât mai repede scapi de noi. 

Erla livră acest discurs aproape fără să se oprească să-și tragă sufletul. 
Încă de când Dagmar îi lăsase să-i intre în casă, ea continuase să abată 
subiectul discuţiei plângându-se despre cât de prost sunt tratate victimele şi 
familiile acestora atunci când criminalii violenți sunt eliberați din 
închisoare. Erla se străduise din greu să o liniştească pe femeie arătându-se 
de fiecare dată de acord cu ea, însă nu fusese suficient. 

Se aflau într-o sufragerie care, indubitabil, arăta foarte şic; totul era 
vopsit în nuanţe de gri: pereţii, mobilierul, vazele, pernuţele, covoarele, 
chiar şi tablourile. Ori de câte ori Huldar își muta privirea de la cele două 
femei, avea impresia că vede brusc lumea doar în alb şi negru. Probabil că 
tema generală era depresia. Care se potrivea la fix cu muzica clasică ce 
răzbătea din nişte boxe invizibile, de pe un album ce se putea foarte bine 
numi: „Melodrame de rulat la înmormântări”. Ceea ce-l surprindea foarte 
mult era absenţa oricărei fotografii cu Vaka. Se pregătise să le găsească pe 
orice perete, pe orice poliţă disponibilă. Poate că femeii îi venea greu să 


facă faţă durerii ori de câte ori se aşeza pe canapea pentru a privi un film 
alb-negru la televizor. 

— Scuze. Scuze. 

Dagmar își îngropă faţa în mâini. Acum oferea o privelişte complet 
diferită faţă de cea descrisă de Freyja, căci stării aceleia de agitație de mai 
devreme îi luase acum locul epuizarea. Era o femeie atrăgătoare; într-o zi 
bună, probabil că ar fi arătat superb. Trăsăturile ei erau uimitoare: pomeţi 
înalți, ochi mari, cu gene lungi și negre. Singurul ei defect era gura; ar fi 
putut lucra ca model dacă n-ar fi avut acele buze subțiri, lipsite de culoare, 
care păreau incapabile să surâdă. Dar nici nu era de mirare. Pe Huldar îl 
frapau totuşi ochii ei: erau lipsiţi de viaţă, ca şi cum sufletul ar fi murit în 
ea. 

— Ştiu că nu e vina voastră. În mod normal, nu mă comport așa. De 
obicei, nimic nu izbutește să mă afecteze. Nimic nu pare să mai conteze 
pentru mine. 

Privirea lui Huldar se tot plimba de colo-colo, însă acum îşi îndreptă din 
nou atenţia la ea. Măcar începeau să ajungă undeva. 

— Nicio problemă. 

Dagmar scoase un râs sec, lipsit de veselie, care nu aduse cu el însă şi-un 
zâmbet pe buzele-i subțiri. 

— Vreau să mă mut în America. Stupid, știu. Nici măcar nu sunt bună la 
engleză și nu cunosc pe nimeni acolo. Dar, cel puţin, americanii nu permit 
unor oameni precum acel animal dezgustător să iasă din pușcărie. 

Se răsuci ca să privească în gol, spre peretele cenușiu. 

— Pur şi simplu nu e drept. 

— Ne-aţi putea povesti mai multe despre întâlnirea dumneavoastră cu 
Jón de azi-dimineaţă? 

Femeia le întoarse o privire precaută. 

— De ce? Cum i-am spus şi acelei femei mai devreme, ce mai contează? 

După care, fără a mai aştepta vreun răspuns, continuă: 

— S-a întâmplat pe Borgartún, în jur de ora nouă și jumătate. Ştiu asta 
pentru că am un salon de coafură pe aceeaşi stradă şi deschidem la zece. El 
rătăcea pe lângă una dintre acele clădiri de sticlă, unde se află firma aceea 
de contabilitate. Avea pe el un hanorac şi blugi. Nu s-a schimbat prea mult, 
deşi părul i s-a mai rărit şi sigur că arăta mai în vârstă. Dar chestia ciudată 
era că n-arăta mai rău decât la proces. Probabil că i-a priit șederea în 
închisoare. Vă puteţi imagina așa ceva? 


— El v-a văzut? 

— Nu, nu cred, zise Dagmar ferindu-şi din nou faţa. Ce chestie! Eu și 
Orri am stat zi de zi în sala de judecată; simţeam că trebuie să auzim fiecare 
cuvânt. M-am tot holbat întruna la acel bărbat, închipuindu-mi cum i-aş 
smulge membru cu membru dacă aş avea ocazia. Să știți că n-aveam 
gânduri prea plăcute în minte, dar ele au fost cele care mi-au dat puterea să 
merg mai departe. 

Scoase același râs rece şi clătină din cap resemnată, apoi vorbi mai 
departe: 

— Şi-apoi, ce se întâmplă când dau peste el pe stradă? O rup la fugă. 
Cred că de aceea mi-am pierdut cumpătul în asemenea hal în secția de 
poliție. Eram mânioasă pe mine însămi. Pur şi simplu voiam să scap de asta, 
să dau vina pe altcineva. 

— Oamenilor normali nu le vine ușor să se comporte violent. Ar trebui 
să vă bucure faptul că aţi reacţionat aşa cum aţi făcut-o. Nu v-ar fi fost 
deloc mai bine dacă v-aţi fi luat de el. 

Zâmbetul lui Huldar nu fu răsplătit cu un altul din partea ei. 

— Eu nu sunt chiar așa sigură. Sinceră să fiu, cred că acum m-aș fi simțit 
mult mai bine. M-aș fi simțit al dracului de bine... 

— Cum de nu v-aţi dus direct la secția de poliție? o întrerupse Erla. N-aţi 
ajuns acolo decât după ora douăsprezece. 

— N-am putut ajunge acolo mai devreme. Aveam cliente de aranjat, de 
tuns, de vopsit. Dar m-am lăsat acaparată de muncă și, când a venit ora 
prânzului, m-am repezit direct la secție. Vreţi să aflați numele clientelor sau 
ale angajatelor care mi-au ţinut locul după aceea? Sunt suspectată de ceva? 

Lui Dagmar i se ilumină chipul. 

— I s-a întâmplat ceva lui Jón? Să nu-mi spuneţi că l-a atacat cineva! 

Era greu de mascat satisfacția ei la acest gând. Buza subțire superioară se 
răsfrânse, scoțând la iveală dinții din faţă, într-un rânjet care îi aduse aminte 
lui Huldar de hienele din documentarele despre viaţa în sălbăticie, care tot 
dădeau roată prăzii doborâte de leu. Se îndoia că avusese vreodată o 
asemenea expresie pe când fiica ei era încă în viaţă. 

— Nu s-a întâmplat nimic cu el, din ce ştim noi. Şi sunteţi sută la sută 
sigură că bărbatul pe care l-aţi văzut dimineaţă era Jón Jónsson? Sunteţi 
sigură că nu v-aţi înşelat? 

Vorbele Erlei puseră capăt la fel de eficient plăcerii răzbunătoare a lui 
Dagmar pe cât ar fi pus o leoaică pe fugă o hienă. 


— Sunt foarte sigură. Sută la sută sigură. 

— Cunoașteţi pe cineva care lucrează la firma de contabilitate lângă care 
l-aţi văzut pe Jón? Pe Kolbeinn Ragnarsson, de exemplu? Vă sună cunoscut 
acest nume? 

Huldar se aplecă, privind-o de aproape pe femeie. Voia să fie sigur că-i 
poate citi aşa cum trebuie expresia, că poate interpreta chiar şi cel mai vag 
indiciu dacă ea va recunoaște vreunul din numele pe care voia să le 
menţioneze. 

— Şi dimineaţă am fost întrebată același lucru. Cine-i acest bărbat? 

Pe chipul lui Dagmar nu se putea citi nimic altceva decât suspiciune. 

— Dacă nu-l cunoaşteţi, nu contează. Dar pe Benedikt Toft? 

— Mai exact, cine sunt acești oameni? De ce ar trebui să-i cunosc? N-am 
şi eu dreptul să ştiu de cine anume încercaţi să mă legaţi? 

Când nici Erla, nici Huldar nu-i răspunseră, ea se lăsă pe spate în fotoliu, 
privindu-i cu dispreţ. 

— Pentru numele lui Dumnezeu, de parcă n-aş putea să-i caut pe 
Google. În ce secol trăiţi, oameni buni? 

— Noi nu vă putem împiedica. Sunteţi liberă să-i căutați, dacă vreţi. 

Huldar se lăsă şi el pe spate. Nu identificase nimic interesant în reacția 
femeii. Nimic în afară de deja tradiționalul ei dispreț şi resentiment. 

— Bun, atunci, asta e, zise Erla, aruncându-i o privire lui Huldar. 

— Mai vreţi să aflaţi şi altceva? 

— Nu. 

— Pot spune ceva înainte să plecați? 

Furia din privirea lui Dagmar era greu de confundat. Avea ochii mijiți și 
mușchii de pe faţă întinşi, ceea ce-i scotea şi mai mult în evidenţă pomețţii. 

— Să nu-l mai sunati niciodată pe fostul meu soţ! Nu e el ruda mea cea 
mai apropiată; el nu mai are nicio legătură cu mine. Absolut niciuna. Am 
divorţat acum zece ani şi eu nu pot trece peste faptul că ați avut tupeul să-l 
implicaţi şi pe el în asta. Ar trebui să vă fie rușine. Voi cum v-aţi simţi dacă 
fosta voastră consoartă ar fi chemată să vă ia dintr-o secţie de poliție? După 
ce aţi ajuns deja pe fundul prăpastiei? 

Cei doi clătinară din cap prostește. Niciunul nu voia să răspundă, dar 
cum Huldar era ceva mai vinovat decât Erla, se simţi obligat să vorbească 
pentru amândoi: 

— Din nou, nu putem decât să ne cerem scuze. 

Dagmar îl privi cu asprime, dovedind că nu ar avea nici cea mai mică 


intenție să-i ierte. 

— Am terminat? M-am săturat deja de polițiști pe ziua de azi. Mi-a ajuns 
pentru toată viaţa. 

Huldar se gândi că n-a mai întâlnit în viaţa lui pe cineva atât de plin de 
sentimente violente. Femeia oscila între mânie, ură, răzbunare și răutate. 
Singurul ei sentiment cât de cât domol care i se zbătea în adâncul sufletului 
era durerea; o durere sfâşietoare, din care izvorau probabil toate celelalte 
emoții. Se-ntrebă dacă şi fostul ei soţ se afla în aceeași stare. Oare şi-n cazul 
lui pierderea singurului copil îi răpise toată voinţa de a trăi? 

În drum spre ieşire, Huldar îşi aruncă din întâmplare privirea printr-o uşă 
întredeschisă care dădea în dormitorul principal, pe care-l dădea de gol un 
pat masiv, aranjat impecabil. Nu acesta îi atrase totuşi atenția, ci pereții, 
care erau acoperiți din podea şi până-n tavan cu fotografii înrămate. 
Fotografii ale unei fetiţe aflate la vârste diferite. Vaka, probabil. Deși totul 
se întâmplă prea iute pentru a putea fi sigur, ar fi putut jura că zărise şi un 
tablou de la nunta lui Dagmar şi Orri. Ceea ce ducea, fireşte, la o singură 
concluzie cu privire la cine părăsise pe cine. Odată cu uciderea fiicei sale, 
această femeie pierduse tot ce conta pentru ea: familia, copilul şi bărbatul 
pe care-l iubise. Jón Jónsson avea o mulțime de nenorociri de care era 
răspunzător. 


Capitolul 21 


Chiar dacă dincolo de ferestre era vineri, Huldar avea senzația că în 
interiorul acestui micut și mohorât apartament era încă joi. Poate că va 
rămâne blocat pentru totdeauna într-o zi de joi. Fără zile de vineri sau 
weekenduri. Fără sărbători sau alt gen de zile speciale, care să întrerupă 
monotonia. 

Toate draperiile erau trase, pentru a împiedica puternica lumină de-afară 
să afecteze imaginile care rulau pe ecranul mare şi plat al televizorului. În 
ciuda mărimii sale, televizorul părea a fi cel mai ieftin model. Era limpede 
cine se făcea responsabil pentru o astfel de achiziție: Thrâstur părea genul 
de om care preferă mărimea în locul calităţii. Sora şi mama lui, pe de altă 
parte, păreau genul de persoane care stau și cumpănesc o veşnicie înainte 
de-a se hotărî să cumpere ceva care să merite toți banii dați, pentru ca apoi 
să se hotărască să nu mai cumpere. Huldar mai observă şi că, spre deosebire 
de el, familia aceasta părea să aibă obiceiul să repare lucrurile stricate. Două 
bibelouri de porțelan fuseseră lipite cu super-glue şi stăteau aşezate cuminţi 
pe măsuța de cafea, drept mărturie a chibzuielii lor, deşi persoana 
responsabilă de reparaţie făcuse o treabă de mântuială: părțile fuseseră lipite 
strâmb laolaltă, iar lpiciul se scursese. Simţea nevoia să ia cu el figurinele 
în drum spre ieşire şi să le arunce la tomberon. 

Vizita aceasta se desfăşură cu totul şi cu totul diferit față de cea de 
dinainte. Prima oară, el şi Freyja de-abia se aşezaseră, înainte de-a li se 
arăta uşa; de data asta deja zăboveau de mult mai multă vreme, deşi tot nu 
izbuteau să smulgă răspunsurile mult dorite. Freyja stătea ca pe ace, 
aruncând întruna priviri piezișe spre uşa de la intrare, de teamă ca aceasta să 
nu se fi mişcat cumva între timp. Dar Throstur nu părea dispus să le creeze 
probleme, deși cu greu putea fi descris ca fiind politicos sau primitor. Când 
mama lui, Agnes, le oferise câte o ceaşcă de cafea, se răstise la ea, făcând-o 
să pălească. Acum stătea cuminte, lângă copiii ei, pe canapea. 

Vizita lor fusese aranjată în ultima clipă. Erla se hotărâse brusc că vrea 
să afle dacă familia avea ceva veşti despre Jón Jónsson. Bărbatul părea să se 
fi evaporat de pe faţa pământului, la fel cum dispare zăpada în rigole odată 
cu sosirea primăverii. Cu toate că familia tăiase orice legătură cu el, așa 


cum vrei să te debarasezi de un membru nedorit, poliţiştii credeau că ar 
putea lua legătura cu aceştia, poate crezând că a fost iertat după ce şi-a 
ispăşit pedeapsa — găsindu-l şi pe lisus, drept bonus. De asemenea, voiau să 
găsească şi ceva obiecte cu amprentele lui pe ele, dat fiind că nu se puteau 
baza pur şi simplu doar pe declarația lui Dagmar că-l văzuse pe Jón în viaţă 
şi cu ambele mâini încă la locul lor. Şi, nu în ultimul rând, Huldar voia să-l 
întrebe iar pe Thrâstur despre inițialele din scrisoare, deşi se îndoia că 
tânărul va vrea să discute despre această chestiune în faţa mamei şi-a surorii 
sale. Era clar că vor trebui să-l cheme la secție pentru un interogatoriu 
formal în weekend. Când Huldar sunase pentru a le cere să se întâlnească cu 
toți trei le oferise două alternative: ori veneau ei la secție — dacă n-aveau să- 
şi facă apariția de bunăvoie, urma să vină o maşină să-i ia — ori putea veni 
poliția la ei, pentru a le pune nişte întrebări. Throstur, care îi răspunsese la 
telefon, se arătase imediat în favoarea celei de-a doua variante. 

Erla fusese de acord să-l lase pe Huldar să discute cu famila, pentru ca 
ea să le poată prezenta superiorilor modul în care evolua ancheta. Era 
imposibil să poată amâna întâlnirea cu ei; erai așteptat să vii chiar dacă te 
aflai pe un pat de spital, în pijama şi cu branula înfiptă în braţ. Dar nu arătă 
vreun semn că s-ar teme de această întâlnire, având în vedere că ancheta se 
îndrepta într-o direcție, în sfârșit. Nu deranjase pe nimeni atunci când 
Huldar anunţase deschis că el fusese cel care bănuise o legătură între 
uciderea lui Benedikt Toft și Jón Jónsson. lar dacă avea să se dovedească o 
pistă falsă, putea pune prinsoare că în capul său aveau să se spargă toate 
oalele. 

Huldar nu voia să se gândească la asta acum. Era obișnuit să facă faţă 
problemelor pe măsură ce se iveau; nu avea rost să se preocupe dinainte să 
se întâmple. La fel şi acum: nu era deloc nerăbdător să aibă inevitabila 
discuţie cu Freyja, după terminarea acestei vizite. Întârziaseră amândoi din 
cauza traficului aglomerat de vineri şi abia dacă avuseseră timp să schimbe 
câteva vorbe în faţa clădirii înainte de-a urca treptele. Atât de nerăbdători se 
arătaseră să scurteze cât mai mult jenanta lor întâlnire de jos, încât aproape 
că se călcaseră pe picioare unul pe celălalt în graba lor de-a apăsa butonul 
soneriei. Acum lui Huldar îi părea rău că nu mai zăboviseră niţel în faţa 
blocului, pentru a scăpa de inevitabila discuţie care se profila la orizont. 

— Deci niciunul dintre voi nu l-a văzut sau n-a primit veşti de la Jón de 
când a ieșit? 

Trioul de pe canapea clătină la unison din cap. 


— Aş prefera să răspundă fiecare în parte. Am să încep cu tine, Sigrún. 

Unul din lucrurile pe care Freyja i le spusese înainte de-a intra în clădire 
era că în niciun un caz nu va trebui să se refere la Jón Jónsson ca fiind tatăl 
lor. Cuvântul era nepotrivit de afectuos în împrejurările date. De asemenea, 
îl sfătuise să nu-i întrebe pe cei doi fraţi dacă acesta îi abuzase când fuseseră 
copii. Acest lucru trebuia făcut în privat, nu aşa, din senin, în propria lor 
casă. 

— Sigrún? 

Tânăra ridică privirea şi i-o întâlni fugar pe-a lui Huldar, după care şi-o 
coborî din nou. Părul lung și tern îi acoperi fața atunci când rosti cu o voce 
slabă: 

— N-am vorbit cu el. Şi nici nu l-am văzut. 

— N-a încercat să dea de tine? De exemplu, n-a încercat să te sune pe 
mobil? 

Tânăra clătină din cap. 

— Aş aprecia dacă mi-ai răspunde, în loc doar să încuviințezi sau să 
clatini din cap. 

Sigrún ridică din nou privirea şi, deşi nu i-o mai întâlni pe-a lui Huldar, 
el cel puțin reuşi de data asta să-i şi vadă fața. Fu din nou frapat de cât de 
banală părea. Dacă ar fi închis ochii, probabil că ar fi avut probleme să-şi 
amintească vreo trăsătură de-a ei. 

— Nu an telefon mobil. 

Huldar înăltă din sprâncene, surprins. 

— Poftim? 

Sigrún roşi şi începu să-şi frământe mâna mutilată. Până acum își ținuse 
mâinile în poală, ca şi cum ar fi încercat să-şi ascundă lipsa degetelor. 

— Am spus că nu am telefon mobil. 

— Îmi cer scuze, doar că e un lucru atât de neobişnuit în ziua de azi. 

Huldar îndrăzni să zâmbească, dar nu ajută cu nimic. Throstur se zbârli 
şi mama lor păru că nu mai ştie unde să se ascundă de ruşine. 

— Oricum, bravo ţie! Telefoanele mobile sunt o mare pierdere de timp. 

Trioul de pe canapea se mai relaxă niţel. 

— Dar tu, Throstur? L-ai văzut sau ai primit vreo veste de la tatăl tău? 

— Nu. 

Thrâstur izbuti să încarce cu furie chiar și această unică silabă. Îşi 
vopsise unghiile cu ojă neagră de când îl văzuse Huldar ultima oară, însă 
oja începuse să se cojească, făcând ca mâinile să-i pară murdare şi să atragă 


atenția asupra tatuajelor: Ultio dulcis. Huldar căutase ce înseamnă aceste 
cuvinte și acum voia să-l întrebe pe Throstur de ce a ales să-și decoreze 
pielea cu acest citat, însă mai era timp pentru a face acest lucru. 

— Nu ai primit niciun apel pe care să-l fi ignorat? 

— Nu. 

Throstur își bombă cât putu de mult pieptul sfnjit. Gestul îi netezi tricoul 
șifonat, scoțând la iveală imaginea capului unui bărbat ce avea un pistol la o 
tâmplă, în timp ce sânge şi creieri ţâşneau din cealaltă. Chipul bărbatului era 
contorsionat de un țipăt. Huldar simţi o dorinţă subită de a-l târî pe Thröstur 
la locul unei sinucideri; să vadă cum arată de fapt cineva care şi-a zburat 
creierii. 

Poate că acest lucru îl va face să se gândească de două ori înainte de-a 
îmbrăca iar acel tricou. 

— În regulă. Dar tu, Agnes? Ai aflat ceva despre el în tot acest timp? 

Femeia ridică privirea, părând surprinsă de faptul că era rândul ei să 
vorbească. Aruncă o privire neliniştită înspre fiul ei, de parcă acesta i-ar fi 
controlat de fapt răspunsurile, însă Thröstur o ignoră. 

— Nu. 

— ŞI te surprinde acest lucru? Că nu a încercat să ia legătura cu niciunul 
dintre voi? 

— Nu. Da. Nu știu. 

Mama şi fiica nu erau deloc diferite, căci ambele stăteau cu umerii 
plecați şi ruşinate, părând incapabile să-şi țină mâinile nemişcate. Normal, 
Sigrún părea mult mai tânără decât mama ei, deşi Huldar credea că peste 
treizeci de ani avea să fie imaginea întruchipată a mamei sale. Era greu de 
ghicit câți ani avea Agnes. Numai piele şi os, cu umerii îndoiți, cu un trup 
din care se scursese toată energia, probabil că părea mult mai în vârstă decât 
era de fapt. 

— Nu cred. 

— Când ai vorbit ultima oară cu el? 

— O, acum mulți ani. 

Agnes deschise larg ochii şi chipul cenușiu i se lumină timp de câteva 
clipe. 

— N-am mai vorbit de foarte mulți ani cu el. 

— Ai putea spune cam câți? 

— N-am mai vorbit cu el de când s-a petrecut... de la arestarea lui. Nu 
ştiu exact câți ani au trecut. Încerc să nu mă gândesc la... la tot ce s-a 


întâmplat. 

Femeia părea incapabilă să privească în ochii lui Huldar; privirea ei 
continua să se abată în toate părțile, în sus, în jos, oriunde, numai la el, nu. 
Acum, totuşi, se uita la Freyja, gest pe care Huldar îl interpretă ca pe un 
semn de apreciere; în locul ei, şi el ar fi preferat să o privească pe Freyja. 
Bănuia că Agnes se simţea neliniștită în prezenţa unui bărbat, ceea ce nu era 
de mirare: soţul ei, care ar fi trebuit să-i fi fost partener de viață, își tratase 
familia mai rău decât putea fi descris în cuvinte. Mai bine le-ar fi fost cu un 
piton în casă, decât cu el. 

Aparent citindu-i gândurile, Freyja se decise să intervină. Vorbi cu un 
glas blând, fără urmă de superioritate. 

— Dar despre întreținerea copiilor? Trebuie să fi discutat cu el genul 
acesta de lucruri la un moment dat. 

— N-am făcut cerere pentru întreținerea copiilor. Nu voiam niciun sfanţ 
de la el; tot ce voiam era să divorțez cât mai repede. 

Agnes îşi mai îndreptă niţel poziţia când rosti aceste cuvinte, ca şi cum, 
în adâncul ei, zăcea fantoma unei mândru pierdute. 

— Ideea principală era să întrerup orice legătură cu el. Chiar dacă banii 
veneau prin intermediul Departamentului Serviciilor Sociale responsabil de 
aceste lucruri, aceştia tot ar fi fost mânjiți prin asocierea cu el. 

— Înţeleg. 

Freyja încuviinţă din cap, apoi continuă, cu acelaşi glas blând: 

— Ştim că Jón a primit nişte scrisori în închisoare, scrise de mâna unui 
adult. Cumva, din întâmplare, acele scrisori au fost trimise de tine? 

— Glumești? Nu, eu nu i-am scris niciodată. 

— În regulă. A încercat să menţină legătura cu tine sau cu copiii cât timp 
s-a aflat în închisoare? În primii ani, de exemplu, înainte de-a înţelege că 
eşti decisă să întrerupi orice contact cu el? V-a trimis felicitări de Crăciun, 
mesaje de aniversare, ceva de genul ăsta? 

Agnes ţâțâi indignată. 

— Nu. Nimic de genul ăsta. M-aş fi mirat dacă și-ar fi adus aminte de 
zilele de naştere ale lui Thröstur sau Sigrún, darămite de-a mea. Cu greu ar 
fi putut rata venirea Crăciunului, dar şi atunci ne lăsa în pace. 

— Ce căcat mai e şi ăsta? 

Thrâstur smuci nervos din cap, făcându-și mama să se chircească, 
instinctiv, pe porțiunea ei de canapea. 

— Crăciunul? Zile de naştere? De ce dracu” vă interesează pe voi astfel 


de lucruri? 

Huldar se pregăti să intervină, însă Freyja păru să nu aibă nevoie de data 
aceasta de intervenţia unui cavaler în armură strălucitoare. Orice semn de 
neliniște dispăru cu totul din atitudinea ei, iar el nu detectă nici cea mai 
vagă urmă de teamă în glasul ei atunci când vorbi din nou. Femeile te 
surprindeau întotdeauna atunci când se simțeau jignite. 

— În regulă, spuse ea cu o urmă de asprime în glas. Atunci, spune-mi 
ceva. Pretinzi că tatăl tău n-a luat legătura cu voi niciodată; spui că nu l-ai 
văzut şi că nu te-a informat nimeni că va ieşi din închisoare. Atunci de unde 
ştiai că a fost eliberat atunci când am venit prima oară la tine? 

Chipul lui Throstur căpătă o tentă de roşu-întunecat. Pielea lui aspră 
părea acum inundată de sânge; chipul său își pierduse orice urmă de farmec. 
Nările îi pulsau de furie, făcând să-i tremure inelul înfipt în sept. 

— De unde ştiam? 

Degeaba îi aruncă Freyjei o privire încărcată de ură. 

— Da. Trebuie să-ți aminteşti acest lucru. El n-a ieșit decât de-o 
săptămână. 

Freyja îi întoarse tânărului o privire încărcată de răceală. 

— Sigur că-mi amintesc. 

— A, atunci spune-ne şi nouă. 

Throstur îşi strânse buzele într-o linie subțire, dar înainte ca Freyja sau 
Huldar să aibă ocazia să-l preseze, interveni mama lui: 

— Eu i-am spus. 

Obrajii ei căpătaseră acum o vagă urmă de culoare. 

— Am primit un apel din partea Administraţiei Penitenciarelor. 

— Dar nu am stabilit că n-aţi primit niciun fel de avertizare? 

Huldar încerca să fie atent şi la reacția mamei, și la cea a fiului, însă îi fu 
imposibil. Alese în schimb să se concentreze asupra lui Agnes, dat fiind că 
cel mai probabil ea avea să-şi piardă prima cumpătul şi să se dea de gol. 

— M-au sunat. Nu ca să-mi spună că a ieşit sau ceva de genul ăsta, ci 
doar pentru că doreau să afle adresa lui Jón. Cea pe care le-o oferise el se 
dovedise greşită. Sau, cel puţin, el nu mai locuia acolo. 

Agnes îşi netezi pantalonii şi rămase holbându-se în gol, ca hipnotizată. 

— După aceea, i-am spus şi lui Throstur. 

Throstur încuviinţă din cap și rânji, clar mulțumit de intervenţia mamei 
sale. 

Huldar îşi îndreptă atenția spre Sigrún. Ea 1 se păruse cea mai sinceră, 


asta probabil şi pentru că părea mult prea inocentă ca să trădeze pe cineva. 
Deşi, pe de altă parte, ai nevoie de mult mai mult curaj pentru a rosti 
adevărul, decât pentru a minţi. Poate că ea era cea mai rea dintre toți trei. 

— Dar tu, Sigrun? Tu tot de la mama ta ai primit vestea? 

Sigrun aruncă iute o privire înspre fratele ei, lipsită cu totul de apărare în 
faţa acestui nou asalt. Degetele din poală i se zbăteau neliniștite, iar ea 
continua să-şi frece cele două cioturi. Dar Throstur i-o luă înainte, 
împiedicând-o astfel să răspundă: 

— Nu. Eu i-am spus. După ce-aţi venit voi. Nu voiam ca nişte cretini 
idioţi să i-o arunce în faţă. 

Era clar că acești „cretini idioţi” erau de fapt Huldar şi Freyja. Niciunul 
dintre ei nu clipi auzindu-l. 

— E-adevărat, Sigrún? 

Freyja făcu din nou apel la glasul ei blând și liniştitor. Întreaga ei 
atitudine era mult mai plăcută decât atunci când schimbase replici tăioase 
cu Thröstur, la fel ca un câine care-şi coboară perii zbârliți atunci când 
întâlneşte o făptură inofensivă. 

— Fratele tău a fost cel care ţi-a dat vestea? 

Sigrún nu se uita înspre Freyja, ci părea brusc captivată de cele două 
figurine crăpate aflate pe măsuţa de cafea zgâriată. 

— Da. El mi-a dat-o. 

— Îți mai aminteşti când anume? 

— Acum vreo două zile. Nu-mi amintesc cu exactitate momentul. 

Lui Huldar îi era imposibil să creadă acest lucru și bănuia că și Freyja 
era de aceeași părere. Se ştia bine că oamenii își amintesc foarte clar unde s- 
au aflat atunci când au primit veşti de o însemnătate crucială. Iar o veste ca 
asta trebuie să fi fost de o importanţă capitală pentru ei. Dar era clar ca 
lumina zilei că nu vor izbuti să scoată nimic folositor de la aceste femei în 
prezenţa lui Thrâstur. Oricât de mult i-ar fi displăcut lui Huldar ideea de-a 
le chema la secție pentru a fi interogate separat, pur şi simplu nu avea cum 
să evite acest lucru. Familia aceasta suferise enorm până acum, dar, din 
păcate, pentru suferinţă n-a existat şi nu există vreo limită superioară. 

— Înţeleg. Ca să schimbăm subiectul, nu cumva mai deţineţi vreun 
obiect pe care Jon să fi pus mâna? 

Toți se uitară la Huldar în același timp, cu gurile căscate şi descumpăniți 
de această întrebare. Apoi fratele şi sora se întoarseră spre mama lor şi 
aşteptară, la fel de nerăbdători ca Huldar, un răspuns de la ea. Văzând toate 


privirile îndreptate spre ea, Agnes își dădu seama că trebuie să răspundă. 

— Nu. N-a mai rămas nimic de la el în casa noastră. M-am debarasat de 
majoritatea bunurilor sale atunci când m-am lămurit că nu va mai veni 
acasă, iar pe ultimele le-am aruncat atunci când ne-am mutat. Am tot dat de 
anumite lucruri mai ciudate de-ale sale, dar ne-am mutat de nenumărate ori 
de când locuim în Hafnarfjordur. 

— Fi, atunci, dacă se întâmplă să daţi peste ceva de-al lui, v-aş fi extrem 
de recunoscător dacă ne-aţi anunţa, dat fiind că e vorba de o chestiune 
urgentă. 

Huldar se întoarse apoi spre Throstur şi Sigrún: 

— Am aflat că unul dintre voi l-a vizitat în închisoare, cel puţin o dată. 
E-adevărat? 

Thrâstur se înroşi când clătină din cap. Nu era un mincinos prea 
priceput; niciunul nu era, de fapt. Poate că era o trăsătură de familie. 

— Nu. Sigrún n-a mers niciodată acolo. Şi nici eu. 

— Sigrún, e-adevărat ce spune el? Sursele noastre spun o cu totul altă 
poveste. 

— Throstur are dreptate, chițăi ea slab. 

Huldar se întoarse spre Freyja. Gata, terminaseră. Va trebui să-i cheme 
separat, pentru a-i lua la întrebări. Dacă vor continua în acest ritm, exista 
riscul ca familia să-şi pregătească răspunsurile, sincronizându-şi poveştile. 

— Să terminăm pe ziua de azi? 

Freyja se arătă de acord, astfel că se ridicară în picioare. Uşurarea mamei 
şi fiicei era aproape palpabilă, ca şi cum ar fi primit o vizită din partea celor 
de la Stasi şi s-ar fi așteptat la anunţarea datei execuției din clipă-n clipă. 
Thrâstur se descurcă mult mai bine la mimarea indiferenţei. El îi conduse 
spre ușă, rămânând aproape de ei cât se încălțară, după care trânti ușa în 
urma lor, fără a le spune la revedere. 

Coborâră scările fără să scoată un cuvânt, apoi rămaseră afară pe trotuar, 
mutându-şi greutatea de pe un picior pe altul, până ce Huldar sparse tăcerea: 

— În legătură cu seara trecută... 

— Chiar trebuie să discutăm despre asta? Ar trebui să nu mai beau 
niciodată. Hai s-o lăsăm aşa. 

Freyja trase fermoarul gecii şi-şi ridică gluga pe cap. 

— OK. Voiam doar... 

— În regulă. Te rog să nu mai zici şi altceva. 

Zăpada se depunea pe gulerul de blană al gecii ei, îmboldindu-l pe 


Huldar să i-o măture cu mâna goală. Freyja se machiase neobişnuit de 
neglijent de data asta; o pleoapă era mânţită cu rimel, iar la unul din 
colţurile gurii avea o urmă de ruj, dar aceste mici imperfecțiuni o făceau şi 
mai atrăgătoare. Dacă s-ar fi aflat acum pe canapea, era exclus ca el să se 
mai ridice şi să plece. 

Pe lângă ei trecu o maşină, stropind cu zloată pe fâșia de trotuar pe care 
stăteau. Se îndepărtară niţel de bordură, iar Huldar observă că ea se căuta în 
buzunar după cheile de la maşină. În clipa în care le va găsi îşi vor şi lua 
adio, aşa că era acum sau niciodată. 

— Eşti ocupată diseară? 

Freyja îşi găsise cheile. Afișă un zâmbet firav. 

— Nu. Dar am de gând să mă culc devreme. Încă mai simt efectele 
acelor pahare de vin. 

— Dar mâine seară? 

— Weekendul ăsta o fac pe dădaca. Pentru nepoata mea. Va trebui să 
încerci în altă parte. 

— Ti-am spus vreodată cât de bine mă descurc cu copiii? Pur și simplu 
mă adoră. 

Nu mai era nevoie să menţioneze că el avea doar nepoți, nu şi nepoate. 

— Vă pot invita pe amândouă la cinema? 

— Ea n-are nici măcar un an. 

— Atunci, ce-ar fi să mergem să hrănim rațele? Probabil că mor de 
foame pe o asemenea vreme. 

— Mai vedem, zise ea, zornăindu-şi cheile. Poate c-o să te sun. 

Nu-i zâmbi, nu se încruntă şi nici nu afișă vreun semn care să-l 
determine să-şi facă speranţe. 

— La revedere! îi aruncă ea, îndepărtându-se. 

Huldar rămase privind după ea până dispăru după colţ, după care se 
îndreptă şi el spre maşină. Îşi scoase ţigările din buzunar, dar înainte să 
apuce una din pachet, îi sună telefonul. Era gardianul de la Litla-Hraun, cu 
care discutase mai devreme. 

— Am găsit ceva care i-a aparținut lui Jón Jónsson. Numai el a tinut-o 
mai tot timpul în mână, nimeni altcineva. Vrei să vii tu s-o iei sau ţi-o trimit 
eu? 

— Ce-ai găsit? 

— Biblia. A lăsat-o aici. Toți fac aşa. 


Capitolul 22 


Copiii însemnau totul pentru Æsa. Pentru ea, ei erau tot ce conta; fără ei, 
viaţa n-ar mai fi meritat trăită. Cu toate astea, Æsa nu se putea abține să nu 
se simtă recunoscătoare când tatălui lor îi venea rândul să-şi petreacă 
weekendul cu ei. Putea şi ea să zăbovească în pat, să doarmă până târziu, să 
mănânce atâtea dulciuri câte voia, să dea televizorul cât de tare voia fără a 
risca să-i trezească, să sară peste mese sau să mănânce orice poftea, să 
comande o pizza — diferită de margherita, aşa cum proceda de obicei — ori 
să se lungească pe canapea să citească o carte, fără a se simți vinovată 
pentru acest lucru. Cu alte cuvinte, avea ocazia de-a lenevi şi a se bucura de 
fiecare minut liber. Ba putea ieşi şi-n oraș, dacă prietenele sale plănuiau o 
noapte în oraş între fete, deşi aceste ocazii se răriseră extrem de mult de 
când şi ele se măritaseră și aveau copii. 

Pentru weekendul acesta nu îşi făcuse niciun plan. Se confrunta cu 
posibilitatea de-a rămâne singură în apartament, doar cu grijile ei care să-i 
țină companie. Thorvaldur trebuia să sosească din clipă-n clipă ca să-i ia pe 
copii, însă n-avea încredere că el va putea avea grijă de ei aşa cum se 
cuvine. Era la fel de nepriceput ca prostul ăla de polițist cu care discutase la 
telefon, după ce sunase pentru a raporta incidentul de la Parcul Familiei. Nu 
numai că el îi bagatelizase îngrijorarea, dar chiar îndrăznise să insinueze că 
ea inventase toate acele lucruri. Ei bine, Æsa ştia mult mai bine, şi, 
bineînţeles, la fel de bine o ştia și Thorvaldur. El pretinsese că nu cunoştea 
nicio femeie pe nume Vaka, dar ea — şi dăduse seama c-o minte cu 
nerușinare. Poate că această Vaka era noua femeie din viaţa lui, iar bărbatul 
în costum de Moş Crăciun nu era decât un fost iubit gelos. Dacă era așa, ea 
voia ca acel bărbat să-i lase pur şi simplu copiii în pace şi să-şi descarce 
nervii pe Thorvaldur, dându-i și câțiva pumni. 

Cine, pentru numele Domnului, s-ar fi pretat la aşa ceva? Să 
ademenească nişte copii în mașină şi să-i plimbe de colo-colo? Fusese 
bântuită de astfel de întrebări toată ziua de ieri; îi invadaseră visele noaptea 
trecută, şi nu scăpase de ele nici măcar după ce se trezise. Colegele ei de 
muncă cărora le povestise îşi dădeau ochii peste cap atunci când se întorcea 
cu spatele la ele. Chiar şi educatoarele de la grădiniţă păruseră sceptice, deşi 


fireşte că era în interesul lor să nu-i creadă povestea. Dacă Æsa vorbea 
prostii, ele nu mai aveau niciun motiv să se simtă vinovate că nu reușiseră 
să-i țină sub observaţie pe copiii din parc. 

Nenorocitul ăla ştia exact ce făcea atunci când îmbrăcase acel costum. 
Dacă ea ar fi ales să țină sub tăcere acel amănunt despre Moş Crăciun, poate 
că poliţia ar fi tratat incidentul altfel şi nu ar fi trimis un agent a cărui vârstă 
părea mai apropiată de-a Karlottei şi de-a lui Dadi decât de-a ei înseși. 

— Tati când vine? 

Dadi îşi smulse privirea din televizor, pentru a-şi privi mama plin de 
speranţă. Pe ecran rulau desene animate. Siluete care nu aminteau nici de 
oameni, nici de monştri se luptau într-un bar din Vestul Sălbatic. Ea se 
îndoia că Dadi înţelegea cu-adevărat ce se petrecea acolo. Băiatul părea gata 
să pice, epuizat după o săptămână întreagă, aşa cum se întâmpla de fiecare 
dată vinerea. 

— Aşteptăm şi tot aşteptăm. 

— Nu tot aștepți, Dadi. Doar ce-am ajuns acasă. 

Se apropie de băiat şi-l mângâie pe cap, după care se aplecă şi-i depuse 
un pupic pe sprânceană. Ochii începuseră deja să-i sticlească, iar ea ştia că 
din clhpă-n clipă băiatul avea să cadă adormit pe canapea, în ciuda țipetelor 
ascuţite ce veneau dinspre desenele animate. 

— Tati va ajunge în curând. Să nu adormi, că știi ce greu ne va fi să te 
trezim din nou. 

Îi spunea degeaba toate aceste lucruri; dacă Thorvaldur n-avea s-ajungă 
în curând, Dadi ar fi intrat pe tărâmul viselor. 

Karlotta se ivi pe neașteptate în sufragerie. 

— Mai vine tati? 

Aşa se întâmpla de fiecare dată; veneau şi-o întrebau pe rând. În fiecare 
zi de vineri, o dată la două săptămâni, ea trebuia să facă faţă unui potop de 
întrebări din clipa în care trecea pragul ușii și până-n momentul în care se 
deranja şi Thorvaldur să apară. Uneori, când acesta întârzia, Æsa simţea c-o 
ia razna din cauza acelor întrebări nesfârşite. 

— Da, Karlotta. Vine cât poate de repede. 

Ar fi trebuit să fie recunoscătoare pentru nerăbdarea de a-şi petrece 
timpul cu tatăl lor. Auzise povești despre copii care plângeau de fiecare dată 
când trebuiau să stea cu taţii lor, agățându-se de picioarele mamelor și 
trebuind să fie smulşi cu forța de-acolo. Ea cum s-ar fi simțit în cazul unor 
astfel de despărțiri? Mult mai rău ca acum, fără îndoială. 


— Ne va cumpăra îngheţată. Cu sirop. Unele mari, nu ca acelea mici, 
pentru copii, pe care ni le iei tu de fiecare dată. 

Æsa se forţă să surâdă. 

— Pun pariu că vă veţi distra. 

Thorvaldur îi răsfăţa în mod nechibzuit în timpul weekendurilor pe care 
le petrecea cu ei, copleşindu-i cu dulciuri şi scoţându-i la cinema. Fără nicio 
regulă, doar distracție și îndeplinirea tuturor dorințelor. Ea nu putea concura 
cu aşa ceva; când venea rândul Æsei să-şi petreacă weekendul cu ei, era de 
fiecare dată prea stovită din cauza muncii din timpul săptămânii, şi-n plus, 
nici nu-şi permitea să-i ducă două zile în paradisul copiilor. Nu-l 
învinovăţea pe Thorvaldur; şi ea ar fi făcut acelaşi lucru dacă ar fi fost în 
locul lui. Adică dacă ar fi avut banii lui. Nu îi era ușor să îi aducă înapoi 
după un weekend petrecut împreună cu el, cu feţele lpicioase de la zahăr și 
cu programul de somn complet dat peste cap, dar cel puţin îi putea lua 
înapoi. Acum era îngrozită că Thorvaldur nu va reuşi să-i ţină sub 
observație şi că acel „Moş Crăciun” va ieşi din nou la vânătoare şi va 
profita de ocazia 1vită. 

Soneria țârâi ascuţit, făcând-o pe Æsa să sară în sus. 

— Fi, Karlotta, cine crezi tu c-a venit? 

— Tati! 

Karlotta ţâșni spre uşă, urmată îndeaproape de Dadi, a cărui oboseală 
dispăruse ca prin farmec. Æsa porni imediat după ei, însă copiii 
deschiseseră deja uşa de la intrare în clipa în care ea ajunse în hol. O clipă, 
îi trecu prin minte că nu era Thorvaldur cel care aștepta în ușă, ci bărbatul 
din parc. Dar la intrare se aflau acel chip cunoscut, acei pantofi perfect 
lustruiţi, acea haină care părea că doar ce fusese desprinsă de pe umeraş cu 
cinci minute în urmă. Thorvaldur era precum o pisică: curat, mlădios, orice 
s-ar fi întâmplat. 

— Adunaţi-vă lucrurile. Trebuie să stau niţel de vorbă cu tatăl vostru. 

Æsa îi trase înapoi pentru a-şi aduna bagajele pe care și le împachetaseră 
cu o seară înainte, petrecând o eternitate în încercarea de a-şi alege hainele 
ŞI jucăriile pe care ea ştia că nici măcar nu le vor atinge. La Thorvaldur îi 
aşteptau alte seturi de lucruri, pe care le cumpărase el însuși pentru ei, fund 
evident că nu voia să-i mai vadă umblând cu acele haine învechite pe care 
le-aduceau cu ei. Bine, asta era doar problema lui. 

Thorvaldur păși pe hol, strâmbându-se așa cum făcea de fiecare dată 
când se vedea nevoit să pătrundă în acest apartament. Ar fi preferat să 


rămână afară, pe scări, făcând pe martirul. 

— Ce e? Mă grăbesc. Am rezervat o masă — nu vreau să întârzii. Ai idee 
cât de ocupate sunt restaurantele? E plin de turiști zilele astea. 

Æsa n-avea nicio idee. Ea nu mai ieșise în oraș să mănânce de luni de 
zile. Dar era puţin probabil ca turiştii să iasă în grupuri mari ca să cineze în 
această perioadă a anului. Din partea lui Thorvaldur era tipic să facă mare 
caz din orice. Ea doar spera, pentru binele lui, că meniul ales n-avea să fie 
compus doar din melci şi carne de vită Kobe. Dacă fusese nevoie să facă 
rezervare din timp, era limpede că nu-i scotea pe copii la un local cu burgeri 
şi cartofi prăjiți, deşi nu excludea posibilitatea ca Thorvaldur să rezerve o 
masă şi la un fast-food. 

— Cine-i Vaka? Ai de gând să-mi spui şi mie? 

— Nu cunosc nicio Vaka. Lasă-mă-n pace cu chestia asta, bine? 

Thorvaldur aruncă o privire peste umărul ei, ca şi cum încerca să vadă 
unde-i sunt copiii. Ştiau amândoi că nu era decât un pretext pentru a-i evita 
privirea. 

— Dacă nu vrei să-mi zici cine e, va trebui să le spui polițiștilor. I-am 
sunat şi vor lua legătura cu tine cât de curând. 

De fapt, această posibilitate era deja exclusă. Tânărul agent de poliţie 
care venise la ea continuase să o întrerupă cu tot felul de întrebări stupide, 
cum ar fi dacă fuma ţigări cu marijuana sau avea obiceiul să-şi imagineze 
diverse chestii, astfel încât Æsa renunţase la subiectul Vaka, în încercarea 
disperată de a-l face să se concentreze la subiectul care conta. Dar nu era 
nevoie ca Thorvaldur să afle aceste detalii. Ea se hotărâse să sune din nou la 
poliție, luni dimineață, pentru a i se permite să-şi termine de dat declarația. 
Acum, îi era dureros de clar că ei n-o vor căuta. 

— Nu le pot spune polițiștilor despre o femeie când nici n-am habar cine 
e. Pentru numele lui Dumnezeu, nu mă mai sâcâi. 

Thorvaldur îşi dădu capul pe spate şi strigă: 

— Copii, haideţi mai repede! O să întârziem la cină. 

După cum Æsa îi ştia prea bine, Karlotta şi Dadi aveau să vină în fugă, 
târându-şi rucsacurile după ei şi panicaţi că tatăl lor ar pleca fără ei. După 
aceea, nu va mai avea ocazia de-a discuta în linişte cu Thorvaldur. Era 
limpede că nu mai avea niciun rost să insiste asupra subiectului Vaka. N- 
avea decât să păstreze secretul asupra iubitei sale. Existau lucruri mult mai 
grave în privința cărora să-şi facă griji. 

— Îmi promiţi că vei avea grijă de ei şi că nu-i vei pierde din ochi nici 


măcar un minut? 

— Ce e cu tine? Normal că o să am grijă de ei. S-a întâmplat ceva cu ei 
cât timp au fost sub supravegherea mea? 

Îşi răspunse singur la întrebare, înainte ca Æsa să aibă ocazia de-a aminti 
de momentul în care Dadi se tăiase la mână în lama de ras a lui, ori când 
Karlotta îşi arsese părul atunci când una din plete îi nimerise în lumânarea 
rămasă aprinsă pe măsuţa lui de cafea. 

— Nu s-a întâmplat nimic pentru că am grijă de ei. Mai bine decât tine. 
Cu cine erau atunci când se presupune c-au fost răpiți de „Moş Crăciun”? 
întrebă el, având grijă să deseneze şi ghilimele în aer când rosti ultimele 
două cuvinte. 

— Nu are rost să mă contrazic cu tine. Deși nu vrei să recunoști, ştiu că 
această situație are de-a face cu tine, aşa că tot ce-ţi cer e să ai mai multă 
grijă de ei în acest weekend. Nu-ţi lua nicio secundă ochii de la ei. 

Æsa putea auzi zgomotele provocate de apropierea Karlottei şi a lui 
Dadi. Gata cu liniștea. 

— Thorvaldur, promite-mi! 

— Ce? Ce trebuie să-ți promită? o trase Karlotta de bluză. 

— Că va avea grijă de voi, scumpo. lar voi trebuie să-mi promiteţi că n-o 
să fugiți de lângă tatăl vostru. Trebuie să rămâneți tot timpul lângă el. Tot 
weekendul. 

— Ce? 

Dadi se strecurase pe la spatele ei şi se oprise, lipit de tatăl său. 

— Şi dacă trebuie să merg să fac pipi? 

— Sau dacă tati trebuie să meargă la toaletă? Va trebui să mergem şi noi 
cu el? 

Karlotta chicoti şi trecu şi ea pe lângă Æsa, lipindu-se de Dadi. Ei habar 
n-aveau de gravitatea situației; erau prea mici ca să-nțeleagă că pe lumea 
asta există oameni capabili să le facă rău altora, fie ei şi copii. Oricât de 
mult ar fi încercat să-i facă să priceapă aceste lucruri, în ochii lor ceilalți 
oameni nu existau decât pentru a le face viața mai uşoară şi pentru a-i 
distra. Ceilalți copii existau doar pentru a se juca cu ei, în timp ce menirea 
adulților era să le pună mâncarea pe masă, să-i îmbrace cu haine călduroase 
şI să le dea voie să se joace între mese. 

— Ascultaţi ce vă spun! Promiteţi-mi! 

Expresiile de bucurie dispărură de pe chipurile lor în timp ce-şi dădeau 
cuvântul. Thorvaldur începu imediat să-i îmbrace cu hanoracele şi să-i ajute 


să-şi încalţe ghetele. Æsa se aplecă pentru a primi două săruturi de la 
revedere. Replica acidă a lui Thorvaldur era legată de faptul că ea ar fi putut 
să-i îmbrace cu ceva mai elegant — doar mergeau să ia cina-n oraș, pentru 
numele lui lisus. După care, el îi conduse afară. Karlotta îi făcu semn cu 
mâna mamei sale în timp ce tatăl ei închidea uşa în urma lor. 

Æsa încă mai simţea pe obraz urmele lăsate de pupicii lor de rămas bun. 
Se repezi în dormitor şi rămase în faţa ferestrei, privind cum Thorvaldur îi 
ajuta să se suie pe bancheta din spate a maşinii şi să-şi pună centurile de 
siguranță. În timp ce maşina dispărea în josul străzii, femeia se simți 
copleșită de frică. Temerile sale prinseră puteri noi atunci când îi veni ideea 
că Thorvaldur nu mai apucase să-i promită că nu-și va lua ochii de la ei, aşa 
cum îi ceruse. De ce oare nu-i zisese că cei doi se îmbolnăviseră şi gata? 
Dar apoi ar fi trebuit să le ceară Karlottei și lui Dadi să mintă pentru ea, iar 
acest lucru n-ar fi fost corect din partea ei. 

Of, Doamne. 

Wecekendul abia începea. Iar ea putea începe să patruleze prin toată casa. 

° 

Thorvaldur îşi mai azvârli în gură o pilulă de Ibuprofen, pe care o dădu 
pe gât cu o gură de apă, nădăjduind că-i va uşura suferința. ÎI omora durerea 
de cap; probabil că vinul pe care-l băuse la restaurant cu o seară înainte 
fusese de o calitate mai slabă decât era el obişnuit. Doar dacă nu cumva de 
vină era acel al doilea pahar de whisky, pe care-l băuse după ce ajunsese 
acasă. Hristoase! Acum nu mai avea nevoie decât de o cutie de bere rece, ca 
să se dreagă. Nu că n-ar fi avut — era un bax întreg în frigider. Dar nici nu 
putea fi vorba de încă o bere. Avea copiii în grijă şi nu trebuia să-i scape din 
ochi nicio secundă. Nu ar fi oferit o imagine prea bună apărând la cinema 
cu întârziere şi duhnind a băutură. Va trebui să se bazeze pe ajutorul 
Ibuprofenului pentru a trece cu bine peste weekend, la fel cum procedase în 
toate celelalte weekenduri rezervate rolului de tată. 

Thorvaldur îşi înfășură din nou halatul gros în jurul trupului, strângându- 
şi mai tare cordonul în jurul mijlocului. Va trebui să le pregătească copiilor 
ceva de mâncare; era aproape zece şi jumătate, iar ei încă nu luaseră micul 
dejun. Deja izbutise să scape o dată de ei plantându-i în faţa televizorului, 
după ce dăduseră buzna în dormitorul său, pe la opt dimineaţa. Acest lucru 
funcţionase până la nouă şi jumătate. Apoi începuse un desen animat pe 
care ei îl considerau plictisitor. Simțindu-se la fel de terminat ca mai 
devreme, reuşise să-i convingă să iasă în grădină, pentru a se juca în zăpadă. 


Acum erau încă afară, lihniţi de foame, probabil. Dacă i-ar chema acum 
înăuntru, ar avea vreme să se adune cât timp ei s-ar dezbrăca de hainele de- 
afară şi s-ar spăla pe mâini. Sau, cel puţin, ar reuşi să se adune cât să fie în 
stare să le pregătească fulgii de porumb pe care-i mâncau în fiecare 
dimineaţă. 

Gustul de acru din stomac se intensifică atunci când îşi aduse aminte de 
predica de ieri ZEsei. Copiii se jucau în grădină de mai bine de-o oră, singuri 
şi nesupravegheaţi. Era oare posibil...? Nu, sigur că nu. Grădina era 
împrejmuită de un gard. Stomacul i se răsuci violent, la fel ca o mașină de 
spălat ajunsă la finalul programului. Ce-o fi fost în mintea lui? Gardul de 
lemn nu reprezenta cine ştie ce obstacol; nu fusese construit pentru a ţine 
duşmanul la distanță. Dacă cineva era hotărât să-l sară, nimic nu-l putea ține 
pe loc. 

Thorvaldur ciuli urechile, temându-se brusc să privească afară. Dacă îi 
dispăruseră copiii? Uşurarea care îl copleşi când i se păru că le aude 
glasurile fu atât de profundă, încât durerea de cap se estompă şi chiar și 
stomacul îi dădu pace o vreme. 

Se aventură în sufragerie, simțind parchetul rece ca gheaţa sub tălpile 
goale. Le auzi vocile mult mai clar pe măsură ce se apropie de fereastră. Se 
dumiri acum că Dadi şi Karlotta se ciorovăiau între ei. Îngrijorarea de mai 
devreme dădea înapoi pas cu pas; chiar nu avea motive să se teamă. Până 
când ajunse la fereastră, gata să le facă semn copiilor să intre în casă, toate 
temerile sale erau deja date uitării. 

Şi atunci ambii copii începură să uipe. 


Capitolul 23 


Erla nu-şi mai încăpea în piele de bucurie: era clar că şedinţa se 
desfășurase cum nu se putea mai bine, iar ea fusese bătută pe spate de toată 
lumea pentru că obținuse un rezultat — asta dacă îl puteai numi rezultat. 
Huldar bănuia că ea le dăduse tuturor de înţeles că se află pe punctul de-a 
face o descoperire. Cum anume îl prezentase pe Jón Jónsson în fața tuturor 
— ca suspect sau ca victimă — era greu de intuit, dar era limpede că 
înregistrase efectul dorit. Erla nu se pricepea niciodată să-şi ascundă 
sentimentele: dacă şefii ei o mustrau, îi puteai citi imediat reacția pe chip. 
Huldar suspecta că raționamentul lor fusese influenţat de numele și trecutul 
lui Jón. Cine-ar fi fost mai potrivit în rolul de răufăcător decât un infractor 
deja condamnat? Şi astfel urma să li se dea, mai mult sau mai puţin, mână 
liberă să investigheze; nimeni n-avea să înceapă să caute nod în papură în 
legătură cu metodele lor sau să comenteze despre drepturile civile ale 
suspectului. Şi dacă, pe de altă parte, Jón Jónsson chiar era victimă — dacă 
rămăsese fără mâini şi, posibil, şi mai grav de atât — tot ce-ar fi interesat 
opinia publică ar fi fost cât de mult a avut acesta de suferit. Identitatea 
răufăcătorului aproape că nici nu ar mai fi contat; la urma urmei, oamenii au 
adesea tendința să-i simpatizeze, fie un el sau o ea, oricât de circumspecţi ar 
fi să recunoască acest lucru. 

Se răspândise vestea că intrase din nou în grațiile superiorilor şi era bine 
să fii văzut alături de ea, iar membrii Diviziei de Investigații Criminale 
stăteau buluc în jurul ei, lipiţi unii de alții, sperând să-i observe când va veni 
vremea să împartă noile sarcini. O pistă nouă cere o schimbare de direcție. 
Dar deşi toată lumea ardea de nerăbdare să plece pe teren, nimeni nu dorea 
sarcini de tot rahatul, aşa cum se întâmplă de multe ori în cadrul unei 
anchete ample. Lui Huldar i se păru mai înţelept să stea deoparte; era sigur 
că Erla n-avea să-l treacă cu vederea. Adică era convins că Erla avea să-i 
încredinţeze una din sarcinile de tot rahatul. În fine, nici el n-avea de gând 
să se gudure pe lângă ea sau pe lângă oricine altcineva. Era în continuare 
același mândru băiat venit de la ţară. 

Singurul membru al echipei de anchetă care nu dorea să se facă remarcat 
era agentul care fusese plecat ca să discute cu medicul legist despre 
rămășițele lui Einar Adalbertsson. Tipul rămăsese la biroul său, holbându-se 
la monitorul computerului fără să-l vadă şi ridicându-se din când în când 


pentru a-şi mai lua câte un pahar cu apă. Huldar, căruia îi părea rău pentru 
el, se decise să lase deoparte gaşca zgomotoasă care era convinsă că e pe 
punctul de-a rezolva cazul şi merse să discute cu el. El personal ura să 
viziteze laboratorul de medicină legală — era întotdeauna un chin pentru 
ochi, nas şi urechi. Şi același lucru, bănuia el, era valabil şi-n cazul 
colegului său cu chip palid ca ceara. Bărbatul fusese nevoit să îndure un 
adevărat discurs din partea legistului despre descompunerea țesutului uman 
după înhumare, înainte să se uite la conținutul sicriului lui Einar 
Adalbertsson. Bărbatul aproape că se înecă de greață când îi descrise lui 
Huldar experienţa prin care trecuse şi-i repetase cuvânt cu cuvânt tot ce-i 
spusese medicul legist. 

— Enzimele şi microbi descompun organele, distrugându-le în câțiva 
ani, aşa că n-au avut nicio şansă să mai fie examinate încă o dată, începu 
bărbatul strâmbându-se dezgustat. Slavă Domnului! Nu sunt sigur că aş fi 
rezistat la așa ceva. Pe oase mai erau totuşi fâşii de piele şi carne. Dacă aş fi 
văzut doar un schelet, nu m-ar fi afectat la fel de tare. 

Închise ochii, se cutremură şi mai luă o gură de apă. 

— A fost oribil. Ochii îi dispăruseră, probabil scufundându-se cu totul în 
craniu, dar n-am îndrăznit să întreb, de teamă ca nu cumva legistul să 
încerce să-i recupereze. Pe scalp îi mai rămăseseră şi câteva smocuri de păr, 
adăugă el trăgând aer adânc în piept. Eu vreau să fiu incinerat. 

— Nu cred că eşti singurul care a ajuns la concluzia asta după o vizită la 
laborator. 

— Se pare totuşi c-am fost norocos. Ar fi putut fi cu mult mai rău. 
Legistul a zis că dacă sicriul ar fi fost etanş, trupul s-ar fi transformat într-o 
supă neagră şi putrezită. 

— Ce-ai mai aflat de pe urma acestei vizite, în afară de experienţa asta 
deosebit de încântătoare? Cauza morții? 

Bărbatul ar fi putut, cel puţin, să-i furnizeze o informaţie utilă, după ce-l 
făcuse să-i asculte acea descriere menită să-i întoarcă stomacul pe dos. 

— EFi bine, se pare că n-a fost vorba de o operaţiune chiar curată, așa 
cum i-a spus Erlei prima dată. A insistat că trebuie să efectueze o autopsie 
ca la carte, în speranţa că va afla cauza morţii, dat fiind că în niciun caz nu 
poate fi vorba de un atac de cord. 

Se cutremură din nou, apoi continuă: 

— Chiar şi eu m-am lămurit după ce mi-a arătat partea din spate a 
craniului. 


— Ce-ai văzut? Şi nu începe să te plângi iarăşi despre bucăţile de craniu 
lipsă, murmură Huldar neauzit. 

— O gaură. O gaură aproape perfect rotundă. 

— Şi? Din câte-am înţeles eu, omul s-a lovit la cap când a căzut şi a 
murit în baie. Parcă suferea de aritmie, nu? 

— Da. Avea la ceafă o crăpătură care corespundea cu lovirea de 
marginea căzii. Dar mai exista o rană care nu avea cum să fi fost provocată 
de acea lovitură — o gaură rotundă, provenită în urma lovirii cu un obiect 
contondent. Sau cel puţin asta crede legistul. 

— Şi de ce n-a fost menţionat acest aspect în raportul autopsiei inițiale? 
Există cumva dubii că n-ar fi vorba de corpul original? Presupun că nu e 
chiar imposibil să mai existe un mormânt gol pe undeva, iar sicriul lui Einar 
să apară la un moment dat în altă parte. 

— Trupul său n-a fost examinat niciodată. N-a avut loc nicio autopsie, de 
niciun fel. La acea vreme, n-a existat nicio umbră de îndoială asupra cauzei 
morții lui Einar. Se afla pe lista de aşteptare pentru un stimulator cardiac; 
primea tratament pentru aritmie, care-i provoca stări de vertij. Nu era prima 
oară când se prăbuşea. Rana de la cap părea să provină în urma lovirii de 
marginea căzii, iar pe certificatul de deces se menţiona că se găsiseră urme 
de sânge şi fire de păr pe cada de care se lovise. Trăia singur și nu exista 
niciun indiciu că mai era cineva cu el atunci când a murit. 

Bărbatul ridică din umeri şi turui mai departe: 

— Fiica sa era singura rudă apropiată, iar ea n-a găsit niciun motiv 
pentru a cere o anchetă. Mi se pare că oamenii s-au mulțumit să-l considere 
un accident. Dar acum că scalpul i s-a desprins... se pare c-a rămas lipit de 
pernă atunci când i-au ridicat craniul... 

Culoarea se scurse de pe chipul agentului când rosti aceste cuvinte. 

— ... e aproape sigur că n-a fost vorba doar de-un accident. Dar nu e 
clar dacă doctorul care a emis certificatul de deces şi-ar fi dat seama că are 
de-a face cu două răni fără o autopsie. 

Lui Huldar i se roteau frenetic rotiţele în cap. 

— Deci, suntem siguri că e el? întrebă. 

— Da. Dovada e de netăgăduit. Numele ultimei sale soții era gravat pe 
verigheta rămasă încă pe degetul inelar. Scheletul mai purta şi un inel al 
lojei sale francmasonice. Dar legistul are de gând să-i ceară fișa dentară, 
asta dacă mai există. Mai vrea şi să consulte dosarul medical al lui Einar, 
pentru a găsi dovada unor fracturi mai vechi sau a altor tipuri de răni care 


pot fi folosite pentru a-i confirma identitatea. Există posibilitatea să avem 
de-a face cu altcineva, dar aceasta este destul de mică. 

Grupul strâns în jurul Erlei se micşora din ce în ce mai mult. Probabil că 
sarcinile interesante fuseseră deja distribuite, lăsându-le la urmă doar pe 
cele mai plictisitoare. Cei care încă-şi mai așteptau sarcinile aveau să-și țină 
capetele plecate, în speranţa că ea nu le va mai remarca prezenţa. 

Huldar se ridică şi se întoarse la biroul său. Îl căută pe Einar 
Adalbertsson în registrul poliției şi găsi o înregistrare a morții sale, datând 
din urmă cu unsprezece ani. Se pregătise să aibă iar parte de o dezamăgire — 
înregistrarea dispăruse sau cineva o ştersese. Poate că optimismul echipei 
care se ocupa de anchetă nu era chiar așa exagerat până la urmă, iar ei 
înregistraseră cu adevărat un punct de cotitură. 

Înregistrarea nu oferea foarte multe detalii, dar era suficient de 
amănunțită ca să-l ajute pe Huldar să-şi facă o imagine mai clară asupra 
incidentului. Îngrijitoarea lui Einar îşi făcuse, ca de obicei, apariţia la ora 
unsprezece, într-o dimineaţă de luni, doar ca să-l descopere întins pe jos, pe 
podeaua băii, într-o baltă de sânge. Auzise un robinet curgând şi intrase să 
vadă dacă Finar încă mai era acasă. De obicei, el ieşea cât făcea ea 
curățenie. Femeia intrase în panică atunci când aruncase o privire prin ușa 
întredeschisă şi-l văzuse întins pe plăcile de gresie mânjite cu sânge. Nu 
mai încercase să verifice dacă era în viaţă și nu-l atinsese în niciun fel, ci 
doar sunase după ambulanţă. Un doctor confirmase decesul bărbatului și 
sunase la poliție, deşi îşi imaginase destul de clar ce se întâmplase. 

Bărbatul căzuse şi se izbise cu capul de marginea căzii. Nu credea 
nimeni că băuse ceva, având în vedere că nu mirosea a alcool. Avea pe el o 
pijama, iar într-o mână încă mai ținea strâns o periuţă de dinți cu pastă pe 
ea. Medicamentele din dulăpiorul prins pe peretele băii indicau faptul că lua 
tratament pentru hipertensiune, fapt confirmat de medicul care-i prescrisese 
tratamentul. Doctorul adăugase că Einar suferea de aritmie, care-l făcuse să 
se prăbușească şi cu altă ocazie. Nu exista nimic care să sugereze că 
moartea lui fusese altceva decât un accident. 

La o examinare mai atentă a cazului, se aflase că Einar primise un mesaj 
pe telefon de la unul dintre nepoți în seara în care murise. Nepotul respectiv 
erau un băiat de 13 ani, fiul fiului vitreg al lui Einar. Băiatul în trimisese un 
mesaj prin care îl întreba dacă i-ar cumpăra hârtia igienică pe care el o 
vindea pentru a strânge fonduri în folosul unei organizații caritabile şi, în 
caz favorabil, dacă ar putea să vină să ia banii de la el. Einar îi scrisese 


imediat că e de acord. Când poliţia luase legătura cu băiatul pentru a-l 
întreba cum 1 se păruse bunicul său în seara respectivă, el le spusese că nu 
zăbovise decât maxim o jumătate de oră la el, căci bunicul său nu se simţea 
foarte bine şi îi spusese că vrea să se întindă niţel. Băiatul adăugase că nu 
ştia că boala bunicului său fusese atât de gravă. Numele băiatului era 
Thrâstur Agnesarson. Când fusese întrebat, el explicase că tatăl său era 
mort, şi se părea că polițistul care se ocupase de caz nu mai verificase acest 
aspect. Numele lui Jón Jónsson nu se ivise niciodată în discuţie. 

Concluzia era că Einar Adalbertsson murise în urma unui accident cauzat 
de boala sa. Cazul fusese închis fără efectuarea unei anchete, iar după aceea 
s-a emis un certificat de deces. 

Huldar se ridică din nou de pe scaun. Se părea că urma să rezerve camera 
de interogatoriu timp de mai multe ore în cazul lui Throstur. Lista cu 
întrebări se mărea din ce în ce mai mult. 

Erla nu se mişcase din loc. Rămăsese în continuare acolo, discutând cu 
singurul membru al echipei rămas în preajma ei. Acesta părea mai degrabă 
consternat. Când Huldar se apropie, bărbatul profită de situație şi se făcu 
nevăzut. 

— Cum merge treaba? 

Huldar întinse mâna după un pahar de plastic, pe care îl aṣşeză sub ciocul 
automatului de băuturi, şi selectă cafea neagră. Scrisul de pe buton se 
ştersese cu mult timp în urmă, în timp ce cele pentru latte și cappuccino 
erau ca noi. 

— Bine. Al dracului de bine. Lucrurile chiar încep să se mişte. Simt asta. 
Vom efectua o arestare până marți. Miercuri, în cel mai rău caz. 

— Asta le-ai spus şi celor de sus? întrebă el, urmărind cum jetul negru îi 
umplea paharul. 

— Da. Poate că nu m-am exprimat chiar atât de clar, dar le-am spus că 
am încredere că vom aresta pe cineva în scurt timp. 

Huldar sorbi din cafeaua fierbinte. Erla făcuse o mare greşeală, dar n- 
avea niciun rost să-i spună acest lucru. 

— Interogatoriul lui Thröstur va fi lung și greu. Trebuie să ne hotărâm 
cum îl abordăm. 

— Mai poate aştepta. leşim să mâncăm în oraş. Câţiva dintre noi. Pizza 
şi bere, ca să sărbătorim. E şi discount la băuturi, dacă ne mișcăm iute şi 
comandăm înainte de ora şapte. 

— Cine mai merge? 


Huldar nu prea avea chef să iasă-n oraş. Deşi nici n-avea altceva de 
făcut; majoritatea prietenilor săi aveau partenere şi chiar copii şi cu toate că 
încă mai ieşeau uneori în oraş, acest lucru nu se petrecea niciodată spontan. 
Era mereu nevoie să fie anunţaţi cu câteva zile înainte, uneori chiar şi cu 
două săptămâni în avans. 

Erla enumeră o parte din cei care urmau să meargă, însă Huldar se oprise 
din ascultat pe la jumătatea listei; deja se hotărâse ce să facă. 

— Vin şi eu. 

Îi era foame gi n-ar refuza o bere sau două. Poate că ieşirea asta îl va 
ajuta să restabilească legăturile cu colegii săi, sau măcar cu o parte dintre ei. 
Dacă va izbuti, seara aceasta nu va mai fi o pierdere de vreme. 

° 

Trei ore mai târziu, era încă în pub. Stăteau cu toții în jurul unei mese 
enorme. În mijloc mai rămăseseră câteva bucăți de pizza. Berile băute 
depăşiseră cu mult numărul propus inițial şi nici nu păreau să se 
mulțumească doar cu-atât. Deja vorbeau cu toții foarte tare, râdeau şi mai 
tare şi se purtau de parcă scăpaseră de toate grijile de pe lumea asta. Cu 
fiecare rând cerut, relația lui Huldar cu ceilalți începea încet-încet să 
semene cu cea pe care o avuseseră înainte de promovarea lui temporară. 
Acum i se părea că muzica e mai bună decât atunci când intrase pe uşă, iar 
conversațiile, mai interesante. Şi se părea că nu e singurul de aceeaşi părere, 
căci o parte din cei prezenți începuseră să cânte, lipsiți de ritm, ori de câte 
ori auzeau câte o melodie cunoscută sau îi acompaniau pe ceilalți bătând 
darabana pe masă. 

Căzuseră cu toții de acord că ar trebui să se organizeze mai des astfel de 
ieşiri. Şi nu dură mult până ajunseră cu toții la concluzia c-ar trebui să 
transforme seara de vineri în seara lor de ieșit în oraş. Chiar şi cei despre 
care Huldar știa că sunt oameni de casă păreau entuziasmați de această idee. 
Pasul următor nu era nici el departe. Urmau să se împartă în perechi şi să-și 
mărturisească fiecare admirația față de celălalt, apoi să schimbe numere de 
telefon, pentru a-şi putea continua prietenia nou găsită. 

Între ei îşi făcu apariția un chelner ducând o tavă plină cu beri, ceea ce îi 
înveseli din nou. Își ridicară halbele şi toastară o înţelegere la care nu se 
gândi nimeni, nici măcar persoana care o propuse. Când își ciocniră din nou 
halbele, se împrăștie spumă pe toată masă, dar nimeni nu observă şi nici nu 
se deranjă să o şteargă. 

Erla, care ocupase un loc lângă Huldar, stătea mult mai aproape de el 


decât stătuse la începutul serii. Se simţea bine stând așa apropiaţi, şi chiar 
îşi rezemase un braţ pe spătarul de lemn al băncii pe care şedea şi ea. Nu 
părea să o deranjeze apropierea lui. Când îi simţi mâna caldă pe coapsă, lui i 
se păru cel mai natural loc în care ea ar fi putut să şi-o aşeze. Până când şi-o 
mută într-un loc cu mult mai plăcut. 

Huldar o mângâie pe mână, semn că nu-l deranja absolut deloc, deşi cu 
greu ea n-ar fi reuşit să observe chestia asta. 

Apoi nu mai era nicio cale de întoarcere. 


Capitolul 24 


Kolbeinn se simţea ceva mai bine, deși, în alte privinţe, se simțea mult 
mai rău. Plutea într-o stare de detaşare plină de amorţeală, însă probabil că 
de vină erau efectele de durată ale anestezicului sau ale analgezicelor pe 
care continuau să i le îndese pe gât. În timp ce-şi împacheta cele câteva 
lucruri, ținu minte să întrebe dacă va lua aceste pastile cât va sta acasă. Per 
ansamblu, se simţea destul de bine; grijile care-i tot dădeau târcoale de când 
acei inspectori de poliție fuseseră alungaţi din salonul său de spital i se 
păreau acum lipsite de consistenţă și de importanță. Până când poliţiştii vor 
izbuti să-l aresteze pe cel care-l legase cu lanţul pe bărbat de mașina lui, 
pentru el ar fi fost cel mai bine să i se permită să rămână în această stare de 
detaşare și indiferenţă. Oricum, Heida, soția sa, se va bucura enorm din 
cauza asta. Îl întrebase dacă s-ar supăra dacă ar pleca cu grupul de 
cusătorese din care făcea parte în de mult planificatul lor weekend la 
Londra, în ciuda faptului că el încă nu prea se simţea în apele sale. 

Nu prea se simţea în apele sale. 

Chiar așa, el începea să se recupereze în urma unui infarct, iar ea prefera 
să plece să se distreze, în loc să-l dădăcească. Nici măcar nu avusese 
decenţa de-a veni la spital să-i dea vestea, ci preferase s-o facă la telefon. Şi 
totuşi, oricât de rănite i-ar fi fost sentimentele din această pricină, nu reuşise 
să se arate afectat prin toată ceața aceea indusă de opiacee. Imediat după 
încheierea conversație, rămăsese surâzând ca un prost gândindu-se la cât de 
derizorie ajunsese căsnicia lor. 

Trebuie să-și asigure o reţetă pentru mai multe pastile de acest fel. 

În dulap sau pe hidoasa noptieră de lângă pat nu mai rămăsese nimic. Tot 
ce-i aparţinea, în afară de hainele de pe el, era acum îndesat în sacoşa 
portocalie de plastic în care-i adusese Heida lucrurile, când se deranjase în 
cele din urmă să apară la spital. Kolbeinn zăcea amețit în pat când ea îi 
întinsese sacoşa. Şi acolo şi avea să rămână, pe parcursul scurtei ei vizite. 
Heida fusese prea preocupată să se plângă pentru a mai acorda atenţie şi 
felului în care se simţea el. Iar Kolbeinn era prea ametit de medicamente ca 
să obiecteze asupra sacoşei de plastic pe care ea i-o aruncase fără nicio jenă 
pe burtă. Îşi luase la revedere de la el aplecându-se și sărutându-l pe 


sprânceană, la fel cum procedează o mătușă în vârstă cu un nepot. Când se 
aplecase, greutatea îi apăsase sacoşa pe burtă, însă ea nu băgase de seamă și 
plecase fără a se deranja să o ia de acolo. 

Când se trezi din nou, observă că cineva îi golise sacoşa de plastic, îi 
atârnase hainele într-un cuier, îi aşezase periuța și pasta de dinți într-un 
pahar lângă chiuvetă și-i lăsase tableta pe noptiera de lângă pat. Bateria era 
descărcată, iar Heida ori uitase, ori nu se deranjase să-i găsească 
încărcătorul. Același lucru era valabil şi-n cazul telefonului mobil, care 
zăcea deasupra tabletei. 

Ținându-se de pat, Kolbeinn izbuti să se aşeze într-un scaun. Era 
singurul mod în care se simţea în stare să-şi încalțe pantofii. În timp ce-i 
trăgea cu picioarele spre el, se confruntă din nou cu şosetele desperecheate. 
Prin pâcla indusă de medicamente se strecură o urmă de resentiment la 
adresa Heidei. Oare-i cerea prea mult dacă avea pretenția să-i aducă unele la 
fel? Ca să nu mai zică de nişte chiloți de schimb. Cum de putea încurca în 
aşa hal lucrurile? 

În loc să se gândească prea mult la comportamentul execrabil al Heidei, 
îşi zise că avea o mulţime de lucruri plăcute la care să reflecteze. Cum era 
faptul că directorul executiv al firmei dăduse personal telefon la spital 
pentru a întreba de starea lui de sănătate. O asistentă tânără 1-a transmis lui 
Kolbeinn urările acestuia de însănătoșşire grabnică atunci când i-a adus 
pastilele. El le-a înghițit simțindu-se în culmea fericirii, deşi în acele 
momente chiar nu avea nevoie de ceva care să-i susțină moralul; îi era 
suficient faptul că însuşi directorul executiv sunase. De obicei, acesta nici 
nu îl băga prea mult în seamă pe Kolbeinn, ci doar îl saluta dând din cap ori 
de câte ori treceau unul pe lângă altul pe holuri, iar în rarele ocazii în care i 
se adresase, arătase destul de clar că-l confundase cu unul dintre colegii săi. 
Întreba întotdeauna de vedeta de fotbal. Kolbeinn şi Heida nu aveau copii, 
însă fiul unuia dintre managerii de departament ai firmei juca pentru 
naționala Islandei. Cum lui Kolbeinn nici prin vis nu-i trecea să-l facă de 
ruşine pe directorul executiv subliniindu-i greșeala, înghiţea în sec şi o 
ştergea de îndată ce întrezărea o portiță de scăpare. 

Termină de legat şireturile. Apoi se plesni cu palmele pe coapse, apucă 
strâns braţele scaunului și se ridică în picioare. Nu mai avea rost să piardă 
vremea. I se completase biletul de ieşire: spitalul era precum un hotel cu 
prea multe rezervări şi nici nu încăpea în discuţie să mai poată rămâne, 
oricât de mult ar fi insistat. Pacientul următor aştepta deja afară şi avea să 


fie adus în scaunul cu rotile, chiar înainte ca bietul Kolbeinn să aibă ocazia 
să iasă din salon. 

Cu sacoşa-n mână, Kolbeinn se târâi pe hol. Bărbatul care aştepta să-i ia 
locul sforăia cu gura larg deschisă — evident, încă în viaţă. Altfel, în jur 
domnea liniștea. Era seară şi ceilalți pacienți dormeau deja, doborâţi de 
somniferele ce erau împărțite la fel ca bomboanele. Pesemne c-ar fi trebuit 
să le ceară şi din acestea pe rețetă; va avea nevoie să doarmă tot weekendul, 
dacă voia să meargă luni la serviciu. Deși ar fi fost de preferat să nu 
menţioneze acest aspect. Când o făcuse mai devreme, doctorul îl sfătuise să 
nu se ducă, recomandându-i să se odihnească şi s-o lase mai uşor pentru cel 
puțin următoarele două săptămâni. Dar nici nu se punea problema. Trebuia 
să se întoarcă la treabă, chiar dacă ar face-o doar pentru a pune capăt 
bârfelor pe seama sa. Cu siguranţă era subiectul de discuţie cel mai popular 
la birou, deși lui nu-i păsa prea mult. 

Kolbeinn se opri în fața unei cabine de sticlă, unde o asistentă citea nişte 
acte. Ea nu-i observă prezenţa decât atunci când îi ciocăni în geam, făcând- 
o să-și ridice privirea şi să-i zâmbească. 

— Gata, ați terminat? 

El încuviinţă din cap, smulgându-i încă un zâmbet: în sfârşit scăpau de 
el. 

— Cum vă mai simțiţi? 

— Bine. În regulă. Bolnav. Nu ştiu. 

— Nu e ceva ieşit din comun. Dar ați scăpat de ce-a fost mai rău și în 
curând vă veți recupera complet, câtă vreme ne veți urma sfaturile şi o veți 
lua mai uşor. 

— Da, aşa voi face. 

Kolbeinn se întreba dacă ar putea să ceară acum rețeta. I se părea că 
asistenta n-avea de gând să i-o ofere din proprie inițiativă. 

— Vine cineva să vă ia? 

Spre marea lui surprindere, Kolbeinn îi răspunse fără să se jeneze: 

— Nu. Voi lua un taxi. 

— OK. Pot suna eu după unul, dacă vreți. 

Brusc, asistenta păru că-și aduce aminte de ceva: 

— Nu, proasta de mine, am uitat. Când ne-a sunat şeful dumneavoastră, 
mai devreme, ne-a zis că va trimite el o mașină să vă ia. S-ar putea să fi 
ajuns deja şi să v-aştepte afară — i-am spus deja ora la care veți ieşi. Ar fi 
mai bine să verificați, înainte de-a suna după un taxi. 


Un zâmbet prostesc se lăți pe faţa lui Kolbeinn, înainte să şi-l poată 
înfrâna. Poate că poveştile care deja circulau pe seama lui la serviciu nu 
erau chiar aşa de răuvoitoare. Era destul de bucuros s-o facă pe victima, 
bietul Kolbeinn — mult mai bine decât să fie suspectat că făcea parte dintr-o 
asemenea atrocitate. Atrocitate. Acesta era cuvântul pe care-l alesese ca să 
descrie incidentul din parcarea subterană. L-a ajutat să se distanţeze de 
chestia care 1 se întâmplase. Atrocitate. Cuvântul exprima respectul său 
pentru gravitatea evenimentului, fără a-i readuce în minte imaginea 
îngrozitoare a corpului mutilat sau înfiorătorul sunet al oaselor care 
plesneau în trupul bietului om. Copleşit pe moment de o stare de ameţeală, 
Kolbeinn încercă să se concentreze la femeia din faţa sa şi să-și alunge toate 
gândurile cu privire la ceea ce nu mai putea fi schimbat. 

— Mi-aţi putea da o rețetă? 

— A, da, cum să nu — doctorul care v-a făcut ieşirea a avut grijă de toate, 
înainte să plece. 

Scoase reţeta dintr-o mapă de carton de pe birou şi i-o întinse. 

— E cineva care poate să o ridice mâine? 

— Da. 

Minţea; nu avea pe cine să roage. Va trebui să se ducă el însuşi ca să-și ia 
medicamentele de la farmacie. Luă reţeta din mâna ei, împreună cu o pungă 
de hârtie în care se aflau nişte pastile. 

— Acestea ar trebui să vă ajungă pentru la noapte și mâine dimineaţă, 
până când cineva va putea merge cu reţeta la farmacie. 

Asistenta îl privi cum bagă hârtia în buzunar, îi reaminti despre 
următoarea programare la Clinica de Boli Cardiace, apoi tăcu, așteptându-l 
să plece. El mai zăbovi câteva clipe fără să scoată o vorbă, după care își luă 
cu greu la revedere. 

În timp ce cobora cu liftul, Kolbeinn rămase privind şocat la bărbatul din 
oglindă, o siluetă singuratică și cocoşată cu o sacoşă de plastic în mână, cu 
părul slinos şi cu cămaşa încheiată strâmb. Haina îi atârna larg pe umeri, de 
parcă trupul i se micşorase cât timp stătuse în spital. Poate c-ar trebui să se 
arate recunoscător că nu fusese azvârlit afară în miez de noapte, așa cum 
procedau cu unii pacienţi. Şi că locuia în Reykjavik. N-ar fi fost chiar plăcut 
să se vadă nevoit să umble fără ţintă prin oraş, cu sacoşa de plastic în mână, 
pierzând vremea în așteptarea următorului avion spre celălalt capăt al ţării. 
Arăta ca un vagabond şi dacă l-ar fi zărit poliția, probabil că l-ar fi săltat. 
Poliţiştii se pricepeau la astfel de lucruri; la a se preocupa de incidente 


lipsite de importanţă. În schimb, nu avuseseră timp să posteze un paznic 
lângă salonul lui de spital cât timp zăcuse acolo, lipsit de apărare, în ciuda 
riscului evident. Sau poate totuşi erau polițiști jos în sala de aşteptare? 

Dar acum nu mai era nimeni acolo; nici personal, nici pacienţi, nici 
vizitatori de vreun fel, darămite un agent de poliție. Magazinul era închis și 
în afară de foşnitul pungii sale de plastic, singurul zgomot era bâzâitul 
vitrinelor frigorifice lipite de perete, încărcate cu tot felul de gustări şi 
băuturi nesănătoase. Kolbeinn rămase captivat, cu ochii holbaţi la 
ambalajele ţipătoare ale dulciurilor de tot soiul. Îşi zări din nou reflexia, de 
data asta în ferestrele în formă de potcoavă ale sălii de așteptare. Nu 
avusese loc nicio îmbunătățire. Ţi-ai fi imaginat că ai de-a face cu un 
pacient cu probleme mentale dacă ai fi dat peste el, neclintit şi privind cu 
gura căscată la automatele luminate, la fel ca un copil în faţa bradului de 
Crăciun. Cu cât ajungea mai repede în propriul său pat, cu atât mai bine. 
Acolo, cel puţin, nu mai putea nimeni să-l vadă într-o asemenea stare. 

leşi afară, sperând să zărească pe cineva de la firmă așteptându-l. După 
un taxi nu avea cum să sune, căci avea telefonul descărcat, iar ultimul lucru 
pe care şi-l dorea era să se întoarcă înapoi la etaj şi să-i ceară asistentei de 
serviciu să-i cheme unul. 

Dar grijile sale se dovediră nefondate. Nu chiar departe de intrare îl 
aştepta o maşină cu motorul pornit. Şoferul îi făcu semn cu farurile să se 
apropie. Nu-l putea zări din cauza luminii orbitoare a farurilor, aşa că nu 
ştia căruia dintre colegii săi 1 se încredinţase sarcina de a-l conduce acasă, 
asta în cazul în care nu era doar şoferul unui taxi. Spera că ultima variantă 
era cea corectă. I-ar fi fost aproape imposibil să facă faţă unei discuții cu un 
coleg de serviciu, care l-ar fi descusut, ros de curiozitate. 

Kolbeinn se apropie cu încetineală de maşină și se urcă pe bancheta din 
spate. Îi trecu prea târziu prin minte că ar fi trebuit totuși să se aşeze pe 
locul din față, însă nu mai avea energia să se mute. Şi nici n-ar fi avut rost. 
Şoferul nu rosti niciun cuvânt, doar aşteptă până ce Kolbeinn închise ușa, 
după care porni. Spre imensa uşurare a lui Kolbeinn, bărbatul părea captivat 
de o discuție plicticoasă despre politică ce se desfășura la radio. Oricum, 
şoferul nu era un coleg de-al său, deci era puţin probabil să se mai 
întâlnească cu el. Să rămână tăcuţi părea să le convină amândurora de 
minune. 

Când mașina trase în faţa casei lui Kolbeinn, făcu totuşi efortul să-i 
mulțumească tipului și să-i spună noapte bună. Răspunsul acestuia fu doar 


un mormăit, din care nu înţelese mare lucru. Nici nu conta, de fapt. 
Kolbeinn trânti portiera şi se împletici până la uşa de la intrare. Când se 
aplecă pentru a lua cheia pe care Heida îi promisese că o va lăsa sub preș, i 
se păru ciudat că nu aude maşina plecând. Poate că omul voia să fie sigur 
că-l vede intrând în casă în regulă. Ce gest drăguţ din partea lui. l-ar fi fost 
de folos dacă Heida s-ar fi purtat la fel de neglijent și-n cazul cheii cum se 
purtase recent în cazul altor chestiuni. Dar sub preş se vedea sclipirea unui 
obiect de metal. În timp ce introducea cheia în încuietoare şi descuia ușa, i 
se păru că aude din nou portiera maşinii deschizându-se, aşa că se răsuci 
încet, pentru a afla ce mai voia bărbatul de la el. Nu uitase nimic, poate doar 
să-i plătească. Presupusese, pur şi simplu, că avuseseră cei de la firmă grijă 
de tot. 

Dacă şoferul voia bani de la el, atunci se comporta cam bizar. În timp ce 
Kolbeinn se uita la el, bărbatul lăsă capul în jos şi se repezi în direcția lui la 
fel ca un taur furios. Kolbeinn reacționă cu încetineală; se auzi rostind încet 
un „Oh!”, însă nu încercă să se ferească. Cu o fracțiune de secundă înainte 
ca bărbatul să-l împingă cu forţă prin uşa deschisă, prin minte îi trecu ideea 
că i-ar fi fost mai bine întins pe-o bancă din centrul orașului, având drept 
pernă sacoşa de plastic. 


Capitolul 25 


Nu era prima oară când Huldar se trezea într-o asemenea împrejurare. Și 
iată-l la fel de neajutorat ca de fiecare dată, prea mahmur pentru a putea 
elabora vreun plan de scăpare din inevitabila situaţie stânjenitoare în care 
singur intrase. În schimb, rămase aşa cum zăcuse şi până acum, gol într-un 
pat străin, fără să aibă habar ce să facă, ci doar imaginându-și că va fi 
chinuitor de greu. Se trezise ceva mai devreme, deranjat de bâzâitul 
propriului telefon, însă, incapabil să facă faţă unei noi zile pline de 
provocări, se culcase la loc. Dar acum era treaz. Nu în cea mai bună formă — 
dar treaz. 

Huldar întredeschise un ochi şi se uită în jur. Era singur în pat. Era un 
lucru bun, dar asta însemna că n-avea nici cea mai mică idee cu cine-l 
împărțise cu o seară înainte. Nici nu se simțea neapărat nerăbdător să afle 
identitatea partenerei de aşternut. Voia doar să mai apuce să se bucure niţel 
de această binecuvântată amnezie. Zări însă o cămașă atârnată pe spătarul 
unui scaun. Stătea acolo de parcă fusese azvârlită tocmai din celălalt capăt 
al camerei. Cămașa 1 se părea cunoscută, atât de cunoscută, încât nu se putu 
abține să nu ofteze din adâncul sufletului. Era o cămașă de polițist 
regulamentară, mult mai mică decât a sa, cu mâneci mai scurte şi croială 
mai strâmtă. Huldar închise ochii, în timp ce amintirile nopții precedente îl 
inundară. 

Erla. 

Doborâse propriul record la aventuri sexuale necugetate. Mersese până 
acolo, încât se culcase cu şefa lui. Pilota zăcea mototolită la un capăt al 
patului, iar perna îi servea drept sprijin pentru braţ. O împinse deoparte și 
încercă să se rostogolească pe spate, dar nu izbuti. Va reuşi într-o secundă, 
dar deocamdată era bine dacă putea să-și tragă pilota peste trupul gol. Deşi 
era singur în cameră, Erla nu avea cum să plece prea departe şi putea apărea 
din chpă-n clipă. Era prea mult să spere că ea ieșise pe-afară şi-l aştepta în 
mașină, copleşită de regrete. 

Crezu că aude zgomotul îndepărtat al apei curgând la duş. Toate 
instinctele strigau la el să profite de ocazie şi s-o şteargă de-acolo. Dar asta 
nu-i putea oferi decât un scurt răgaz. N-o va putea evita la nesfârșit. Huldar 


oftă. Cum dracu” avea să scape şi din această situație? Munceau împreună; 
se întâlneau în fiecare dimineaţă a săptămânii. Probabil că ancheta le cerea 
să lucreze şi azi şi, aproape sigur, şi mâine, chiar dacă era weekend. Așa că 
n-avea nicio şansă să se recupereze sau să se pregătească pentru ce urma să 
vină. Dacă acum nu putea face față unei discuţii cu ea, atunci nu-i mai 
rămânea altă cale decât să-și înainteze demisia. Ce naiba fusese în capul 
lui? 

Amintirea faptului că o parte dintre colegii lor de muncă băuseră cot la 
cot cu ei în pub nu reuși să-l facă pe Huldar să se simtă mai bine. 

Se auzi un scârțâit şi apa de la duș se opri. Cu greu izbuti să se întindă 
după pilotă şi s-o tragă pe el. Era totuşi un început. Deschise cu grijă un 
ochi, apoi îl deschise și pe celălalt. După care, adunându-şi toate puterile, se 
rostogoli pe spate. Deşi i se păru că-şi lăsase stomacul în urmă şi capul avea 
să-i explodeze, începu să se simtă mai bine. Însă când studie camera și văzu 
hainele aruncate în toate părțile şi sticla de vin goală, rămasă pe noptiera de 
lângă pat, aproape că-i veni să se rostogolească din nou cu faţa-n jos. Dar în 
loc să cedeze în faţa acestui imbold, se concentră încercând să-şi găsească 
pantalonii. Fireşte că-i zări cât mai departe posibil de pat. Ascultă cu atenție 
şi auzi paşi pe hol. Săltând capul, se întrebă dacă s-ar putea ridica din pat, 
şi-ar recupera pantalonii şi i-ar trage pe el înainte s-apară Erla, dar până s- 
ajungă la o concluzie, ea îşi făcu apariția în prag. 

Erla se sprijini de tocul uşii, înfăşurată într-un prosop alb pe care îl ținea 
c-o mână, în timp ce cu cealaltă își ştergea părul ud cu un alt prosop, ceva 
mai mic. Sub prosopul cel alb i se zăreau picioarele, pe care se scurgeau 
firicele de apă. 

— Bună dimineaţa! 

Huldar își drese glasul şi-i răspunse: 

— Bună dimineaţa! 

— Ar trebui să sari și tu în duș. Ai să te simți mult mai bine după. Şi 
scapă şi de mirosul de fum din păr. Pute ca dracu”. 

— Da, asta ar trebui să fac. 

Huldar își dădu părul răvășit pe spate, brusc conştient de duhoarea de 
fum de țigară care venea dinspre el. 

— Pun de cafea. Vrei să îmbuci ceva? 

— Nu, mersi. 

Modul în care se exprimase îi tăiase orice poftă de mâncare. Sincer să 
fie, trebuia să recunoască faptul că îi apreciase gura spurcată noaptea 


trecută, când se culcase cu ea. Lui chiar îi uşurase foarte mult munca. 

— Cât e ceasul? Eu nu-mi găsesc telefonul. 

— E în sufragerie. S-a făcut unsprezece. E timpul să... 

Erla se întrerupse la mijlocul frazei, atunci când propriul ei telefon 
începu să sune în cealaltă încăpere, astfel încât Huldar nu mai apucă să audă 
pentru ce era timpul. Se răsuci pe călcâie şi dispăru, apoi el îi auzi 
răspunsurile succinte, rostite pe un ton serios. Glasul ei se auzea din ce în ce 
mai aproape şi înainte ca Huldar să profite de ocazie pentru a-şi pune 
hainele pe el, Erla îşi făcu din nou apariția în ușă, cu părul ud și drept. 

— Vom fi acolo — voi fi acolo, adică. Adună-i şi pe ceilalți. 

Încheie apelul. 

— A apărut ceva? 

— Da, poţi spune și-aşa. 

Erla n-avea de gând să dezvolte ideea. Poate că voia ca Huldar s-o 
implore, dar el n-avea de gând să-i dea satisfacție. 

— Grăbeşte-te şi du-te la duş. Te pun la curent pe drum. 

Huldar se ridicase deja în fund, neștiind ce să facă în continuare. Erla nu 
se clintea din ușă; pielea de pe picioare i se uscase — picăturile de apă 
puteau fi numărate acum pe degetele de la o mână. 

— Mă-ntorc repede. 

Dar el nu se mişcă, sperând că ea va pricepe mesajul. 

— Nu mi se pare că te grăbeşti prea tare, rânji Erla. Doar n-oi fi timid, 
nu? Glumeşti. 

Rânjetul ei se lăți şi mai mult. 

— Nu mi-ai părut deloc timid noaptea trecută. 

Huldar nu era obişnuit să se simtă ruşinat de goliciunea sa în faţa 
femeilor cu care se culcase, dar de obicei acestea nu erau șefele lui. 

— Nu, nu-s timid. Doar mahmur. 

Se apropie cu precauţie de marginea patului. Cel mai bine era să pună 
capăt acestei situaţii stânjenitoare. 

— Asta îți uşurează cumva treaba? 

Ea apucă prosopul în care era înfășurată şi-l smulse dintr-o singură 
mişcare. În faţa lui se afla un trup gol, curat și atletic, cu sfârcuri roz şi tari 
pe sânii mici ŞI obraznici. 

Dacă ea intenționase să creeze o atmosferă pentru nudiști ca Huldar să 
nu se mai simtă jenat, gestul ei fusese un eșec total. Acum chiar că va avea 
o problemă când se va ridica în picioare. 


Majoritatea celor din echipa de anchetă nu se aflau într-o formă prea 
bună. Evitau să se privească în ochi, căci toate declarațiile şi promisiunile 
ridicole de cu o seară înainte le erau încă proaspete în minte. Stătuseră la 
rând în fața automatului cu apă minerală până când se terminase şi începuse 
să curgă doar apă rece cu un ciudat gust metalic. 

— E-adevărat? 

Gudlaugur se ridicase în picioare, ca să îl vadă aşa cum trebuie pe 
Huldar. El unul părea insuportabil de vesel şi de proaspăt, dat fiind că nu 
1eşise împreună cu ei cu o seară înainte; poate din cauză că fusese ocupat, 
poate că cineva uitase să-l invite și pe el. 

— Ce? 

Huldar continuă să privească fix monitorul, deşi ştia destul de bine la ce 
se referea tânărul din fața sa. 

— Erla. Ştii tu. Chiar ai plecat acasă cu ea? 

— Nu. Ce Dumnezeu te face să crezi asta? 

Huldar nu ridică privirea. Era mulţumit de capacitatea lui de-a minți în 
pofida stării nasoale pe care-o avea. Aproape că izbutise să se convingă și 
pe el însuşi că noaptea cu Erla nu existase. 

— Păi... I-am auzit pe ceilalți vorbind despre asta. Apoi aţi venit la 
serviciu împreună. Şi eşti îmbrăcat cu aceleași haine ca ieri — ai aceeași pată 
de cafea pe mânecă. 

Cu timpul, Gudlaugur avea să se transforme într-un polițist destul de 
capabil. Era greu să nu-i remarci spiritul de observaţie. 

— N-ar trebui să crezi tot ce auzi. Am fost prea obosit ca să mai caut altă 
cămașă de dimineaţă. Și-a fost o simplă coincidență că eu şi Erla am sosit în 
acelaşi timp la serviciu. Asta-i tot. 

Huldar ridică în sfârşit ochii spre Gudlaugur. 

— Tu n-ai nimic de făcut? 

Stingherit, Gudlaugur se aşeză la loc pe scaun. Nu scosese absolut niciun 
cuvinţel de la venirea lui Huldar, în afară de a-i mărturisi acestuia că se 
aştepta la o mustrare din cauza acelui caz cu Moş Crăciun şi copiii. 
Incidentul căpătase o turnură cu totul neașteptată. Din puţinul pe care-l 
auzise Huldar, cu greu se putea spune că era vina lui Gudlaugur. De unde să 
fi ştiut el că acel episod avea totuși legătură cu cazul lor de crimă? În ce 
mod, încă nu le era pe deplin clar; tot ce știa poliţia în prezent era că cei doi 
copii care fuseseră răpiți de un bărbat îmbrăcat într-un costum de Moş 


Crăciun dăduseră apoi peste două picioare amputate azvârlite în grădina 
tatălui lor. 

Huldar scosese un oftat de uşurare abia perceptibil în clipa în care află că 
nu trebuie totuşi s-o însoţească pe Erla acasă la tatăl copiilor pentru a vedea 
dovada găsită. Posibilitatea de-a examina o pereche de picioare retezate cu 
fierăstrăul zăcând în zăpada curată și albă nu l-ar fi atras nici măcar pe un 
polițist sănătos tun, darămite pe un tip în starea în care se afla el. Ar fi- 
nsemnat şi să rămână singur în aceeaşi mașină cu Erla, iar el deja spusese 
tot ce putuse fără a spune de fapt ceva. Ea încercase de mai multe ori să 
dirijeze conversaţia spre noaptea pe care tocmai ce-o petrecuseră împreună 
şi la implicaţiile pe care le avea acest lucru asupra relației lor profesionale, 
în timp ce el continuase să invoce o durere de cap atroce, care nu-i permitea 
să scoată nici măcar un cuvânt. Nu exagerase aproape deloc, deși acum se 
simţea totuşi ceva mai bine, după ce dăduse pe gât ultimele trei calmante 
din trusa de prim ajutor a secției de poliție. 

Îi sună telefonul. Era Erla. 

Nu voia să discute cu ea, dar n-avu ce face și-i răspunse. Se hotărî să-i 
ceară să-l lase să-şi mute biroul după ce trecea weekendul. Ar fi preferat să 
stea la toalete, decât să rămână în continuare sub privirea de vultur a lui 
Gudlaugur. Şi n-ar fi trebuit să fie o problemă să obţină ce voia, acum că 
intrase din nou în grațiile șefei. Deşi, în realitate, relația lor intimă ar putea 
însemna tocmai că nu poate să ceară favoruri. Nici azi, nici mâine — 
niciodată. Poate că ar avea sens să-şi ceară transferul la un alt departament. 
Huldar închise ochii o clipă şi trase adânc aer în piept în timp ce-şi golea 
mintea de toate aceste gânduri. Va trebui să mai aștepte. Așa că se concentră 
la apel, conştient de faptul că Gudlaugur îi putea asculta fiecare cuvânt. 

— Bună! 

— Ascultă, ţi-am trimis un tip, Thorvaldur Svavarsson, la secție. E tatăl 
copiilor care-au găsit picioarele. Noi n-am putut scoate nimic de la el — e o 
javră de primă mână. Vreau să-l întâmpini şi să-l iei dracului la întrebări. 
Sper să reușesc să mă întorc înainte să termini cu el. 

Huldar se rugă în gând să nu reuşească. 

— OK. Te gândeşti să-l întreb ceva anume? 

— Da. Japita idioată lucrează la biroul procurorului general. Ca şi 
Benedikt Toft. Nu e nevoie să-ți mai zic cât de mici sunt şansele unei 
coincidenţe. Dar va trebui să umbli cu el cu mănuși. E incredibil de 
important să rămânem în relaţii bune cu procuratura. 


Urechea lui Huldar percepu un pârâit atunci când vântul suflă în 
telefonul Erlei. 

— Ai grijă ce faci până mă întorc eu. 

Închise fără să-şi ia la revedere, în mijlocul unei înjurături ce părea 
adresată cuiva aflat în grădina lui Thorvaldur. 

Huldar îl căută iute pe Thorvaldur în registrul poliției, dar nu găsi nimic 
despre el. Era de așteptat: de obicei, membrii procuraturii nu veneau în 
contact cu poliția decât atunci când lucrau la vreun caz. O căutare pe 
internet nu scoase nici ea la iveală vreun rezultat. 

Când Thorvaldur îşi făcu apariţia, un sfert de oră mai târziu, Huldar văzu 
că nici n-avea de ce să caute mai multe informaţii despre el. Bărbatul avea o 
înfăţişare care-l dădea de gol: hainele de pe el şi atitudinea generală indicau 
clar genul de persoană care se crede superioară tuturor celorlalți. Huldar se 
prezentă cu un surâs pe chip, prinzând mâna moale a bărbatului într-o 
strânsoare fermă. 

— Doriţi o cafea înainte să ne aşezăm? 

— Nu, mulțumesc! 

Ziceai că Huldar îi oferise un pahar cu urină, nu o cafea. Era limpede că 
bărbatul din faţa sa era obişnuit cu băuturi mult mai fine decât fierturile din 
secțiile de poliție. 

— Dar dacă aveți apă minerală, ar fi excelent. 

Sau poate că şi el era mahmur. 

— Îmi pare rău — avem ori apă de la robinet, ori cafea. 

Thorvaldur le refuză pe amândouă, apoi îşi ocupară amândoi locurile în 
micuța cameră de interogatorii. Huldar îi spuse bărbatului că va înregistra 
discuția, iar Thorvaldur flutură indiferent din mână, în semn că e de acord. 

— Hai să terminăm mai repede. Chiar nu ştiu ce aş putea să-ţi spun în 
plus. Picioarele acelea chiar n-au nimic de-a face cu mine. Mai bine ați ieși 
ŞI ați începe să-l căutați cu toţii pe fostul lor deţinător, nu mai zic de cel care 
a făcut aşa ceva. Doar nu puteţi crede că eu aş fi responsabil? 

Pentru a sublinia absurditatea acestei idei, Thorvaldur trase mânecile 
cămășii, pentru a scoate la iveală manşetele de sub jacheta scumpă. Purta și 
cravată, dar nodul acesteia era un pic strâmb, un semn de neglijenţă care cu 
siguranță nu-i stătea în fire. 

— Vă aflaţi în drum spre vreo şedinţă de dimineață? La serviciu? 

— Nu. Ultima oară când am verificat, era sâmbătă. Eu sunt liber, la fel 
ca toată lumea. 


— Atunci, spre o înmormântare? Sau un concert? 

— Nu. Ce-i cu întrebările astea? 

Nu era un început prea bun. Aducându-și aminte ce îi promisese Erlei, 
Huldar renunţă la încercarea de a afla de ce tipul din faţa lui era îmbrăcat 
aşa elegant. 

— Mir-aţi putea descrie cum au ajuns copiii dumneavoastră să găsească 
acele picioare? Mi-ar fi de ajutor dacă mi-aţi spune numele lor, pentru 
înregistrare. 

— Karlotta are cinci ani, iar Dadi trei, a pornit pe patru. Erau afară și se 
jucau în grădină, când au început să țipe. Eu am ieşit repede afară, ca să văd 
ce se întâmplă — acolo am găsit două picioare, retezate de la gleznă, zăcând 
în zăpadă, în fundul grădinii. 

Thorvaldur se opri şi închise o clipă ochii. 

— A fost extrem de neplăcut. 

— Copiii tocmai ieşiseră afară? 

— Nu. Se jucau în grădină de vreo jumătate de oră sau cam aşa ceva. 
Poate ceva mai mult, dar nu mai mult de o oră. 

— Şi n-au zărit picioarele din prima? 

— Nu. Au rămas aproape de casă. Încercau să ridice un om de zăpadă, 
ceva ce-ncearcă să facă mereu, dar nu izbutesc niciodată. Adunaseră toată 
zăpada de lângă casă, aşa că s-au aventurat prin grădină, ca să strângă mai 
multă. Și atunci au văzut picioarele, deşi nu şi-au dat seama ce sunt. Nu 
până când s-au apropiat suficient de mult de ele. Chiar și atunci, tot au avut 
nevoie de o secundă sau două să înțeleagă. La fel am pățit şi eu. Pur și 
simplu nu-mi venea să cred ce văd. 

— Presupun că aţi auzit la procuratură despre cazul mâinilor retezate. Şi 
despre moartea lui Benedikt Toft. 

— Da. Am auzit despre ambele cazuri. 

— Sunteţi implicat în vreunul din ele? Sau procuratura încă n-a început 
să pregătească dosarul? 

— Ba da, am început să strângem material. Dar încă n-a primit nimeni 
nicio însărcinare. Lucrurile sunt niţel complicate, din cauză că Benedikt a 
lucrat pentru noi. Nu vrem să fim acuzaţi de conflict de interese. 

— Bun. Deci îi veți putea anunţa luni, la prima oră, că dumneavoastră nu 
vă veţi putea apropia de acest caz. Probabil vi se va cere să vă luaţi 
concediu pe tot parcursul anchetei. 

Thorvaldur strâmbă din nas, dezgustat. 


— În niciun caz. Doar ce ţi-am zis că n-are nimic de-a face cu mine. Şi e 
o neobrăzare incredibilă din partea poliției să creadă că poate dicta unei alte 
instituții ce să facă. 

Huldar rămase impasibil, permiţând astfel cuvintelor lui Thorvaldur să 
treacă pe lângă el, fără să-l atingă. Trebuia ca altcineva să-i explice acestui 
individ seriozitatea cazului cu care aveau ei de-a face. 

— ÎI cunoşteaţi pe Benedikt Toft? 

— Desigur. Am lucrat amândoi în acelaşi loc. Dar el a ieșit la pensie în 
urmă cu trei ani şi nu l-am mai văzut de ceva vreme. 

— Benedikt a fost procurorul acuzării în cazul despre care credem că 
este legătura comună între toate aceste incidente. S-a întâmplat în urmă cu 
paisprezece ani — un copil a fost abuzat sexual. Acuzatul a fost achitat de 
către Tribunalul Regional din Reykjanes şi nu s-a făcut apel. Din nefericire, 
n-am reuşit să aflăm mai multe amănunte despre acel caz, dar am trimis o 
cerere către biroul dumneavoastră, pentru a ne oferi toată documentația 
strânsă. 

— Şi? Chiar îți poţi imagina că eu mă ocup cu astfel de lucruri? 

— N-am idee şi nici nu mă interesează. Întrebarea mea este: l-ați asistat 
pe Benedikt sau aţi lucrat împreună cu el la cazul la care mă refer eu? 

— Nu, nu m-am ocupat de acel caz. 

— Nu-i nevoie să aflați mai întâi numele acuzatului înainte de-a putea 
răspunde la această întrebare? 

— Nu. Numele n-are nicio relevanță. Acum paisprezece ani nu lucram 
pentru Procurorul General. Lucrez acolo doar de doisprezece ani. Sau 
treisprezece, mai degrabă. 

Bărbatul strălucea de-atâta mulțumire de sine. 

— Deci teoria ta e de-o absurditate incredibilă, asta dacă o poţi numi 
teorie. Abia aştept să aflu care-ar fi legătura pe care crezi c-ai găsit-o între 
un caz de achitare din urmă cu paisprezece ani şi omorârea lui Benedikt. 
Fără să mai amintesc de mâini şi de picioare. 

Huldar ar fi dat orice să poată fi vioi și atent. Pur și simplu i se părea de 
neconceput să iasă înfrânt din confruntarea cu javra asta insuportabilă. 

— Lucraţi pentru procuratură atunci când Jón Jónsson a fost judecat 
pentru uciderea Vakăi Orradottir? Procesul a avut loc în urmă cu unsprezece 
ani. 

Thorvaldur îşi mai pierdu niţel din multumirea de sine. Se linse pe buze 
cu vârful limbii şi-şi încrucişă la loc picioarele. 


— Deja lucram acolo, da. Dar n-am fost implicat — a fost un caz major, 
iar eu eram destul de nou la acea vreme. Poate că mi s-au oferit de 
îndeplinit niște sarcini minore pentru caz, dar nimic important. 

Huldar schimbă subiectul, o tactică folosită adesea pentru a le îngreuna 
interogaților posibilitatea de a-şi pregăti răspunsurile din timp. Dată fiind 
profesia sa, Thorvaldur trebuie că era la curent cu această tehnică, deși 
pesemne că nu se aflase în locul celui care trebuia să răspundă. 

— Mie mi se pare că, în cunoştinţă de cauză sau nu, aveţi legătură cu 
cazul nostru. Tiparul începe să mi se pară cunoscut. Benedikt a pretins că nu 
ştia nimic atunci când am descoperit mâinile. După care a dispărut. lar 
acum iată-vă aici, pretinzând că nu ştiţi nimic, şi cred că data viitoare o să 
auzim c-ați dispărut și dumneavoastră. Presupun că nu vă bucură deloc 
această posibilitate... 

— Nu, nu mă bucură, zise Thorvaldur ferindu-şi privirea. Dar tot cred că 
voi căutaţi vinovaţi acolo unde nu sunt. 

— Să sperăm că aveţi dreptate. 

Huldar tăcu o clipă, apoi adăugă: 

— Pentru binele dumneavoastră. 

Apoi se aplecă în faţă şi făcu un gest înspre mâna dreaptă a lui 
Thorvaldur. 

— Drăguţ inel. Sunteţi francmason? 

Thorvaldur îşi smuci brusc mâna. 

— Nu cred că e treaba ta. 

— Benedikt era franemason. Şi una dintre mâinile retezate avea o urmă 
lăsată de un astfel de inel. Ciudată coincidenţă. 

Nu mai insistă asupra subiectului. Uşa fu izbită de perete și intră Erla. 

— Huldar, poţi pleca. Preluăm noi de aici. 

În spatele ei apăru unul dintre superiori: funcţia de procuror a lui 
Thorvaldur atrăsese atenția celor de rang superior, care se hotărâseră să 
intervină. Neîndoielnic, tonul întrebărilor avea să devină mult mai blând de 
acum înainte. Ei, asta era problema lor. Cel puţin era limpede, după 
expresiile celor doi bărbaţi, că habar n-aveau de ce făcuseră el şi Erla cu o 
seară înainte. 

— Îi poţi aduce la interogatoriu pe Thrâstur, mama și sora lui, separat, 
continuă ea pe un ton poruncitor. De tine depinde cu care vrei să-ncepl. 

Huldar încuviinţă din cap. Îi trecu prin minte să întrebe dacă o putea lua 
şi pe Freyja cu el, spunându-şi că Erla nu şi-ar fi permis să-şi iasă din fire 


de faţă cu cei doi bărbaţi. Aceasta ar putea fi ultima şansă de-a beneficia de 
experiența Freyjei. Mai devreme sau mai târziu, el va trebui să-i spună Erlei 
că nu este interesat de o relație cu ea, pentru că are sentimente pentru 
Freyja. Dar nu azi. Nu când se simţea atât de rău; nu atât de curând după 
partida lor de sex. După ce-i va da vestea Erlei, ea nici nu va mai concepe 
să-i permită Freyjei să se mai apropie de acest caz; probabil că n-o va mai 
lăsa nici să intre în clădire. 

— E-n regulă dacă o chem pe Freyja de la Casa Copiilor la interogatoriul 
fratelui şi surorii, doar ca să ne luăm toate măsurile de siguranţă? Trebuie să 
discut cu ei despre relația cu tatăl lor, să aflu dacă i-a abuzat sau nu. 

El se-aştepta să fie nevoit să ofere justificări în plus pentru această 
cerere, însă Erla interveni, imediat ce el tăcu. 

— Absolut. Dă-i un telefon. Excelentă idee. 

Pentru prima dată, văzu un surâs pe chipul ei, ba chiar unul ce părea 
sincer. 

Huldar se repezi afară înainte ca Erla să se răzgândească. Încercă 
numărul Freyjei. Dacă va răspunde imediat, Erla nu va mai avea timp să-și 
schimbe părerea. Dar Freyja nu-i răspunse. Dezamăgit, îi scrise un mesaj. Îi 
spusese deja că va fi pe post de dădacă pentru nepoțica ei în weekend, așa 
că s-ar putea să fie ocupată. Şanse să iasă împreună şi să le dea de mâncare 
rațelor nu prea erau dacă urma ca ancheta să dureze tot weekendul, dar dacă 
reușea să o convingă să vină la secție, măcar putea să o vadă. 

Răspunsul ei veni înainte ca el să apuce să ajungă la birou. 

Azi Sunt ocupată. Și mâine. Și poimâine, şi tot așa. Nu mă mai suna. 
Sper că te-ai distrat noaptea trecută. 

Huldar închise ochii. 

Erla. Deci de aceea arăta ea precum pisica ce şi-a băgat botul în borcanul 
cu smântână. Erla îi spusese Freyjei. Oboseala pe care Huldar o tot ţinuse în 
frâu cu ajutorul multor doze de cofeină îl copleşi. Nici nu putea să se înfurie 
pe Erla; era prea furios pe sine însuși. 

Dacă stătea să se gândească mai bine, toată abrambureala era numai și 
numai din cauza lui. Și pe umerii lui cădea sarcina să îndrepte lucrurile. 
Deşi cum avea să o facă, doar Dumnezeu putea ști. 


Capitolul 26 


Din ceea ce văzuse în apartament, Freyja crezu că mama Sagăi era atrasă 
de obiectele frumoase şi scumpe, însă era clar că gustul ei pentru obiectele 
de calitate nu se aplică şi cărucioarelor pentru copii. Freyja avea parte de 
niște priviri atât de ciudate din partea celorlalte mame, încât simţea că la fel 
de bine ar fi putut-o plimba pe Saga prin oraș într-un cărucior pe care se 
aduce cina. Și deşi privirile erau în mare parte cauzate de cărucior, 
încruntătura de pe chipul Sagăi izbutea să alunge pe oricine s-ar fi aventurat 
să se zgâiască pe sub suportul de protecție solară al acestuia. Gura 
bebelușului avea în permanenţă colțurile atârnate, iar Freyja eşuase de 
fiecare dată când încercase să-i smulgă un zâmbet. Dar dinspre cărucior 
răzbi totuşi un hohot sănătos de râs atunci când un bărbat alunecă pe gheaţă 
şi se prăbuși pe spate chiar în faţa lor. Freyja rămase atât de surprinsă, încât, 
ignorându-l pe bărbatul care se chinuia să se ridice în picioare, se repezi 
pentru a zări iute expresia de pe chipul Sagăi. Însă încruntătura obișnuită se 
întorsese deja unde-i era locul. 

— Şi-acum, ce-ar trebui să facem? 

Freyja îi întinse Sagăi o lingură plină cu îngheţată, deschizând şi ea gura 
în același timp, într-un gest vechi de când lumea — de parcă să-i convingi pe 
copii să mănânce era o adevărată problemă în vestul țării. Saga se strâmbă, 
după care înţelese îndemnul și luă o gură de înghețată. 

Asta contravenea instrucțiunilor ferme ale lui Fanney ca niciun gram de 
zahăr să nu treacă de buzele fetiţei. Dar gândindu-se că înghețata era 
preparată din lapte, Freyja se mulţumi să creadă că scăpa cu asta. Deşi cu 
ursuleţii din jeleu pe care i-i dăduse mai devreme era o cu totul altă poveste. 
Rămânea cu toate astea secretul lor, iar Freyja se putea încrede într-un copil 
care nu putea totuşi să rostească niciun cuvânt. 

— Mai mergem o dată la leagăne și tobogane? 

Saga înghiți ce avea în gură. Nu părea prea încântată de sugestia Freyjei. 
Femeia rămăsese aproape fără nicio idee; nu mai avusese grijă de un copil 
mic dintr-o vară pe când era doar o adolescentă, când o făcuse pe dădaca 
pentru un băieţel de doi ani. Terenul de joacă fusese locul favorit în cazul 
lui, însă băiatul era mult mai mare decât Saga, nisipul de pe jos nu 


înghețase, iar leagănele şi toboganele nu fuseseră acoperite de zăpadă. Şi 
nici acasă la Freyja nu puteau merge. Molly se arătase excesiv de curioasă 
în privinţa micuţei şi încercase întruna să o lingă pe faţă. Pe Saga n-o 
deranjase, însă Freyja se enervase atât de tare, încât începuse s-o care pe 
fetiţă în permanenţă în braţe. Problema nu fusese rezolvată nici atunci când 
încercase să le scoată pe amândouă la plimbare. Molly continuase să încerce 
să-şi vâre capul în cărucior, pentru a o adulmeca şi a o linge pe faţă pe Saga. 
Poate că fetiţa mirosea a Baldur. În cele din urmă, Freyja fusese obligată să 
o ducă pe Molly acasă, pentru ca ea şi Saga să se poată bucura liniștite de 
plimbare. 

Freyja o şterse pe Saga pe obraji şi la gură, apoi se aplecă să vadă dacă 
era totul în regulă. 

— Aha! 

Se aplecă mai aproape de feţişoara ei și o mirosi cu atenţie. În respiraţia 
ei se simţea o inconfundabilă aromă de îngheţată, combinată cu ursuleți din 
jeleu. 

Se apropia deja ora două; în curând trebuia să o ducă înapoi pe fetiță. 
Mama Sagăi îi spusese că nu vrea să grăbească lucrurile; Freyja o va putea 
plimba pe Saga mâine la fel de mult. Freyjei îi convenea de minune; pur şi 
simplu nu-şi putea imagina ce-ar fi putut face o zi întreagă cu un copil, deşi 
în curând vor sosi şi astfel de zile. Mai bine ar începe să-şi sune prietenii de 
sex masculin care au trecut personal prin experiența de-a o face pe tăticii de 
weekend. 

Ar fi fost o idee să-i ceară sfatul tăticului singur care intrase în vorbă cu 
ea lângă lac. Freyja fusese singura femeie din grupul acela de taţi, iar 
bărbatul care flirtase cu ea fusese cel mai atrăgător dintre toți. Se arătase 
amuzat de încruntătura permanentă de pe chipul Sagăi. O întrebase ce-o 
făcea pe fetiță să arate aşa tristă şi când Freyja îi răspunsese că arată mereu 
aşa, el încuviinţase întelegător din cap şi îi spusese: „Mişto”. Bine, probabil 
că nu era cel mai înțelept bărbat din lume, dar cel puţin era chipeș şi îngrijit. 
Copilul din cărucior era puţin mai mare ca Saga, dar de sex nedeterminat. 
Freyja nu îndrăznise să-l întrebe dacă e băiat sau fată, de teamă să nu-l 
jignească. Dar dacă avea să-şi adune curajul să-l sune pe numărul pe care i-l 
strecurase, ar trebui să afle cumva. 

În mod normal, Freyja s-ar fi codit înainte să accepte numărul de telefon 
al unui tip străin într-o dimineaţă de sâmbătă, însă de data asta a ales să-l 
interpreteze ca pe un semn de la divinitate. În timp ce îndesa bucata de 


hârtie în buzunar, aproape că izbuti să treacă peste furia la adresa 
nemernicului de Huldar. Aproape. Ar fi fost nevoie de un miracol să se 
prefacă total indiferentă atât de repede după acel telefon. Ea îl sunase să-l 
întrebe dacă vrea să vină cu ea şi Saga la lac, însă pe mobilul lui Huldar 
răspunsese Erla, extrem de calmă, iar când Freyja o întrebase dacă poate 
vorbi cu el, presupunând că sunt la muncă, căţeaua o informase senin că 
doarme. O sfătuise să încerce să-l contacteze ceva mai târziu, dar nu înainte 
de prânz, dat fiind că apucase să se odihnească prea puţin pe timpul nopții. 
În clipa aceea Freyja îşi dorea să fi avut la îndemână un telefon din acela 
vechi, cu receptor pe care să-l trântească cu sete. 

Se aplecă din nou deasupra Sagăi, aşezându-i căciulița şi legându-i-o 
strâns sub bărbia moale, după care o săltă în braţe din căruciorul care nu 
fusese făcut pentru copii islandezi îmbrăcaţi în costume de fâş groase. Una 
dintre ghetuţele Sagăi se prinse într-o bară şi căzu pe Jos, scoțând la iveală o 
şosetă flauşată maro ce mai atârna doar de vârful degetelor. Freyja se aplecă 
s-o recupereze ținând-o pe Saga în braţe, când îi sună telefonul. Uimitor, dar 
apelantul nu apucase să închidă până când ea izbuti în cele din urmă să o 
aşeze la loc pe fetiţă, ca să-i pună şi gheata. În ciuda întârzierii, Freyja tot 
avu grijă să verifice mai întâi dacă nu cumva era Huldar. Din fericire, nu era 
el. Dar, pe de altă parte, mesajul pe care i-l trimisese de dimineaţă fusese 
lipsit de orice echivoc, chiar și pentru un dobitoc ca el. 

— Freyja, răspunse ea. 

— Bună, Freyja! Sunt Elsa. 

— Elsa? A, bună! 

Directoarea Casei Copiilor nu prea obişnuia s-o sune în timpul 
weekendului. 

— Voi trece direct la subiect. Am primit un apel din partea 
Comisariatului de Poliţie. 

— Da? 

Freyja îşi prinse telefonul între ureche şi umăr şi se aplecă să-i pună 
Sagăi gheata în picior. Fetiţa nu făcea nimic ca să-i ușureze treaba. 

— Da. Am înțeles c-ai refuzat să participi la o anchetă referitoare la un 
posibil caz mai vechi de abuzare a unui copil. Am vrut doar să ascult și 
punctul tău de vedere și să aflu dacă la mijloc e vorba doar de o 
neînțelegere. Doar ştii şi tu foarte bine cât de important este pentru noi să 
rămânem în relaţii bune cu poliția. 

Freyja nici nu concepea să-i explice ce se petrecuse între ea și Huldar. 


— Mă tem că sunt cam ocupată. Nu pot lăsa totul deoparte. Cazul la care 
se referă ei are legătură cu o crimă. Mi se pare inadmisibil ca ei să o lege de 
o infracțiune sexuală mai veche și să încerce să arunce vina în cârca unor 
indivizi care s-ar putea să fie de fapt victime. Aceştia nu mai sunt copii; 
ambii sunt trecuţi de douăzeci de ani. 

— Aceasta-i doar o posibilitate, şi nu sunt chiar sigură că tu ai ceva de 
zis în această privință. Dacă ei vor să investigheze acum aceste presupuse 
infracțiuni, atunci o vor face. Și dacă este un caz sensibil, cu atât mai mult 
au motive să solicite prezenţa ta în timpul interogatoriilor. 

— Dar Sólveig? Nu poate merge ea? De fapt, ea cunoaşte una dintre 
persoanele care au fost chemate la interogatoriu; l-a tratat pe individ pe 
când era doar un băiat. M-am gândit că ea ar fi persoana ideală în acest caz. 

Elsa rămase tăcută o secundă, după care spuse: 

— E o posibilitate şi asta. 

Se opri iar, apoi continuă: 

— O las la latitudinea ta. Vorbeşte tu cu Sólveig, şi dacă reuşești s-o 
convingi, atunci e bine. Altfel, va trebui să mergi tu. Fără contraziceri. 
Interogatoriul trebuie să înceapă la patru. 

Freyja simţea că se sufocă de furie, dar izbuti să închidă fără să mai 
adauge ceva ce ar fi putut regreta. Nu voia să se trezească fără serviciu în 
mijlocul verii, când planul ei era să aştepte până la toamnă pentru a începe o 
viață nouă. Poate că s-ar putea înscrie la Marină. Acolo cel puţin n-ar mai 
duce lipsă de căpitani de nave aprigi ca focul pe care să-i soarbă din ochi în 
timpul unor cursuri plictisitoare. Măcar ar fi o îmbunătățire față de ticălosul 
de Huldar. Era limpede că el fusese cel care făcuse o plângere la adresa ei, 
pe lângă multe alte păcate comise deja până acum. 

Până la urmă gheata ajunse unde trebuia. Freyja trase în jos de cracul 
costumului de fâș al Sagăi şi prinse elasticul acestuia pe după talpa ghete. 

— Saga, ți-aduci aminte? 

Fetiţa o privi încruntată. 

— Huldar, zise Freyja. Huldar. 

Freyja se strâmbă la ea şi aşteptă. 

Saga afișă şi ea o strâmbătură înfricoşătoare, care-o făcu pe Freyja să 
rânjească. Bună fată! 

. 

Freyja o sună pe Sólveig imediat ce o înapoie pe Saga mamei ei, care se 

purtă de parcă își recupera fiica dintr-o expediţie pe Lună. Discuţia lor 


începu bine: Sólveig se arătă încântată de faptul că i se dădea atâta atenție 
dintr-odată — până când auzi că în acest caz erau implicaţi Sigrún și 
Thrăstur. În acel moment, descoperi brusc că are o groază de motive din 
cauza cărora nu poate pleca de-acasă atât de repede. N-ar fi fost corect din 
punct de vedere profesional, îi explică ea. După aceea, orice încercă Freyja, 
inclusiv implorări sau ameninţări voalate, nu mai avu niciun efect. Era 
ciudat că femeia asta se opunea atât de vehement să-i ajute. Freyja se gândi 
o secundă la „S”-ul de pe bilet... dar de ce-ar fi vrut Thröstur să-i facă rău 
cuiva cu care abia se întâlnise pe fugă și care n-avusese în niciun fel de-a 
face cu procesul tatălui său? Şi câţi islandezi aveau nume care începeau cu 
litera „S”? 

Nu avea rost să meargă până acasă şi să-şi ia maşina, așa că luă în 
schimb autobuzul. Fiind în cea mai neagră dispoziţie, ocupă un loc în spate, 
ştergând aburul de pe geam. Priveliştea ce se zărea prin fereastră era destul 
de descurajantă. Trecătorii înfofoliți în geci groase păreau nişte zombi ce 
abia izbutesc să înainteze pe trotuarele alunecoase, cu capetele plecate şi 
mâinile vârâte adânc în buzunare. Din când în când, Freyja îşi zărea reflexia 
în geam, un chip înroșit în cele mai nepotrivite locuri, cu părul vâlvoi în 
urma confruntării cu elementele naturii. Şi totuşi, nu era ca şi cum ar fi vrut 
să impresioneze în rândul jalnicilor poliţişti de la Investigaţii Criminale. 

Cobori din autobuz şi se alătură şirurilor de zombi, trăgându-și și ea 
gluga pe cap, îngropându-şi mâinile în buzunare și încercând să-şi ferească 
faţa de fulgii înţepători. Aproape că ajunse în faţa clădirii Comisariatului de 
Poliție, când trecu pe lângă o mașină parcată pe stradă. Şoferul fixa cu 
atenție intrarea și ea pricepu cine era abia când se pregătea să intre în 
imobil. Era Orri, tatăl Vakăi, cel care venise data trecută să-și ia fosta soţie 
de la sediul poliției. 

Freyja se răsuci şi-l studie cu atenție. Bărbatul privea fix uşile, părând că 
nu bagă de seamă faptul că ea îl ţintea cu privirea. Ce dracu” voia? Freyja 
intră şi-şi scutură picioarele de zăpada care i se lhpise de ghete. Ceasul 
masiv de pe peretele din față o informa că încă mai are la dispoziţie 
douăzeci de minute până la începerea interogatoriului. Cum nu avea nicio 
intenție de a petrece mai mult timp decât era necesar în preajma lui Huldar, 
decise să mai piardă niţel vremea prin holul de la intrare. Se aşeză lângă ușă 
şi începu să-l privească pe Orri prin geam. 

Bărbatul privea clădirea încremenit. Ea crezu că individul ținea ceva la 
ochi — un binoclu, probabil. Ce naiba punea la cale? Întreaga scenă ce i se 


derula în fața ochilor avea ceva tulburător: tatăl unei fetiţe moarte cu mult 
timp în urmă stătea în maşină în fața unei secţii de poliţie, cu un binoclu la 
ochi, într-o zi de iarnă geroasă. Dacă viaţa nu ar fi fost așa dură cu el, 
probabil că acum s-ar fi aflat la muncă sau acasă, căsătorit în continuare cu 
Dagmar; Vaka ar fi plecat deja de-acasă şi poate că s-ar fi pregătit chiar să- 
şi întemeieze o familie. Zăpada topită se scurgea de pe haina Freyjei, ca și 
cum ar fi plâns pentru trista soartă a acestei familii. Dacă Orri stătea la 
pândă pentru a profita de ocazie şi a se răzbuna pe Jón Jónsson, atunci 
soarta lor avea să devină şi mai tragică. 

Freyja îşi trase fermoarul până la gât și se aventură afară, ducându-se aţă 
la maşina lui şi ciocănindu-i în geam. Când el se răsuci și-i întâlni privirea, 
se îngrozi, ca şi cum era un hoţ prins asupra faptului. Freyja îi făcu semn să 
lase geamul în jos. 

— Bună. Mă numesc Freyja. Ne-am întâlnit când ai venit să-ți iei fosta 
soție de la secția de poliție de pe Hlemmur. 

— Da, mi-aduc aminte de tine. 

În timp ce rostea aceste cuvinte, Orri lăsă binoclul pe locul pasagerului şi 
îl acoperi c-un ziar. 

— Ce doreşti? 

— Voiam doar să aflu dacă stai şi aştepţi aici pe cineva anume. 

— Nu. 

Bărbatul se opri, apoi adăugă pe un ton iritat: 

— E cumva împotriva legii să stau aici? Nu stau în calea nimănui. 

— Poţi sta aici cât timp doreşti. Am vrut doar să subliniez faptul că 
acesta nu e cel mai potrivit loc să prinzi pe cineva în capcană — dacă asta ai 
de gând să faci. Gândeşte-te și tu — te afli în fața unei secții de poliție. Ai fi 
arestat în secunda doi. 

Orri părea jenat şi, pe moment, rămase fără replică. Freyja aproape că-i 
auzea gândurile: 

Să neg sau să-i mulțumesc pentru pont şi să mă car dracului de-aici? 

Spera că el va opta în favoarea celei de-a doua variante. Dacă făcea 
acum vreo prostie, şi-ar fi creat lui şi lui Dagmar probleme în plus. 

— Nu ştiu dacă ești conştient de acest lucru, dar cei care se răzbună nu 
sunt priviți cu indulgență de sistemul juridic, oricât de oribile ar fi fost 
infracțiunile cărora le-au căzut victime. 

Orri rămase tăcut. Se părea că nu avea suficientă încredere în el însuși să 
o privească pe Freyja. 


— Vrei să afli ceva? 

El încuviinţă din cap. 

— Nu fac decât să-mi dau cu presupusul, dar bănuiesc că speri să dai 
peste Jón Jónsson, probabil pentru că vrei să-l omori. Nu-i nevoie să-mi 
confirmi sau să negi, eu nu sunt polițistă. 

Văzând că bărbatul se relaxează, continuă: 

— Dar ar trebui să reții că se întâmplă foarte rar — extrem de rar — ca 
cineva să meargă până la capăt şi să-şi îndeplinească planul. Poate că 
oamenii visează să se răzbune, dar când trebuie să ia această decizie, cu 
greu izbutesc să se mobilizeze s-o facă. Şi există şi un motiv pentru asta: 
viaţa ta nu va mai fi niciodată la fel. Dacă ești absorbit de abis, n-ai să mai 
ieşi în veci de-acolo. Așa că mai bine lasă-l în pace pe individ. Nu merită 
osteneala. 

— Ție ţi-e uşor să vorbeşti. 

— Ştiu despre ce vorbesc. Eu ajut copii care au fost abuzaţi sexual, așa 
că am întâlnit nenumărați părinți care au astfel de gânduri cu care te 
confrunți şi tu acum. 

— Dar tu nu ai de-a face cu copii care au fost omorâți de un tip ca el. 
Sau cu părinții lor. 

Glasul lui semăna acum cu un mârâit. 

— Ai dreptate. 

Freyja se întrebă dacă să se oprească aici. Orice ar fi avut bărbatul de 
gând, atunci când se va afla pe punctul de a-și îndeplini planul, probabil că 
doar îi va da o mamă de bătaie individului. Poate că acest lucru îi va face 
bine. Sau poate că Orri era unul dintre aceia care sunt incapabili să se abțină 
de la comiterea unor acte cu adevărat violente. 

— Ştiu sigur că atacându-l pe acel individ nu-ți vei alina suferința. Nu 
vei face decât să-ți creezi singur probleme teribile. 

— Nu că asta ar fi treaba ta, gemu Orri, dar, ca să fiu sincer, chiar nu știu 
ce caut aici. 

— Atunci de ce nu pleci acasă? 

— Acasă? 

— Da. 

Zăpada se transformase în lapoviţă, iar apa îi pătrunsese deja prin 
materialul pantalonilor. 

— Sau înapoi la muncă. 

Îşi aduse aminte că Gudmundur Lărusson îi spusese că Orri este agent 


imobiliar. Şi încă unul de succes. 

— Atunci când te afli pe marginea prăpastiei, uneori te ajută să te 
scufunzi în muncă. Îţi poate oferi o alinare de moment. 

— Chiar aşa, de moment. 

— Gândeşte-te la asta. 

Freyja se îndreptă de spate. Ar fi trebuit să se întoarcă în clădire, altfel 
avea să întârzie. Şi oricum nu ar fi izbutit să potolească zbuciumul 
emoțional al bărbatului stând aici, în lapoviţa rece. Scoase o carte de vizită 
ŞI 1-0 întinse. 

El şovăi. 

— [a-o, în caz că vrei să discuţi cu cineva. Specializarea mea sunt copiii, 
dar ți-aş putea recomanda pe cineva care să te-ajute — dacă eu nu voi izbuti 
să-ți fiu de ajutor. 

Orri luă cartea de vizită. O privi cu atenție, apoi o aşeză pe scaun, lângă 
binoclu. 

— Mersi! Deşi mă îndoiesc că am să te sun. 

— Depinde doar de tine. 

El ridică geamul la loc, fără să-şi ia la revedere. Freyja se întoarse înapoi 
în secţia de poliţie. Ceasul din foaier arăta că ajunsese chiar la timp. În 
vreme ce intra în lift, mai aruncă o privire în urmă şi observă că mașina 
rămăsese în continuare în fața clădirii. 


Capitolul 27 


Freyja îşi făcuse degeaba griji că va întârzia. Huldar nici măcar nu se 
afla acolo când ajunse ea. Cel care o întâmpină fu Gudlaugur, timid şi cu 
palmele transpirate. O informă că Huldar plecase să o ia cu mașina pe 
Sigrún, sora lui Throstur, dat fiind că planul era să o interogheze mai întâi 
pe ea. Tânăra le dăduse telefon ca să le spună că nu credea că poate ajunge, 
aşa că se gândise că-i mai sigur să sară în maşină şi să meargă el s-o aducă. 

Atmosfera era neobișnuit de liniștită în Divizia de Investigații Criminale, 
chiar dacă practic fiecare birou era ocupat. Inspectorii erau palizi şi nu prea 
vorbeau. Poate că de vină era vreo bacterie care-i infectase pe toți. 

Gudlaugur, dimpotrivă, părea nerăbdător și atent în toate părțile, în ciuda 
neinspiratelor sale încercări de-a înfiripa o conversaţie. Izbuti să-i ofere o 
cafea Freyjei de nu mai puţin de trei ori, deşi părea în continuare incapabil 
să găsească un subiect decent de discuție. La capătul unei tăceri 
stânjenitoare, el o invită totuşi să-l însoţească în sala de ședințe. Chiar și 
aşa, în timp ce se pregătea să deschidă uşa, el şovăi, pesemne aducându-și 
prea târziu aminte că ea nu era totuşi un membru cu drepturi depline al 
echipei de anchetă. Din locul în care se afla, Freyja putea vedea documente 
ŞI imagini prinse pe un perete şi comentarii scrise pe o tablă albă. Zări și 
niște fotografii macabre. Era limpede de ce şovăise Gudlaugur. Ea se grăbi 
să îl asigure că deja era legată prin jurământul de confidențialitate, aşa că 
putea sta liniştit în privinţa ei. Îi fusese aţâţată curiozitatea; nu se-ntâmpla în 
fiecare zi să ajungă în contact cu un material de genul ăsta. 

Freyja examină tot ce era expus, studiind fotografiile şi citind bucăţi de 
text, fascinată de oroarea imaginilor şi uitând aproape cu totul de Gudlaugur 
care se tot foia în spatele ei. Într-un final, ea-şi îndreptă din nou atenţia 
asupra lui, făcând o grimasă. 

— Aţi strâns aici material de primă mână. 

— ştiu. 

Surâse timid, apoi continuă: 

— Probabil că eşti destul de dură. Eşti cumva doctoriță? Psihiatru, adică, 
nu psiholog? 

— Nu. Sunt psiholog. 


Freyja se răsuci iar cu spatele la el şi-şi îndreptă atenția către poza cu 
mâinile. 

— Poate că imaginile nu mă mai afectează la fel de mult din cauză că mi 
se par ireale. Adică ştiu că sunt reale, însă mintea mea refuză să le accepte. 
Pur şi simplu presupune c-au fost modificate în Photoshop. 

— Te-asigur că nu e cazul. Crede-mă, eram acolo când au fost găsite. 

— Dar aceste... picioare? indică Freyja către o poză asemănătoare. De 
ele nu știam. 

— Au fost descoperite de-abia în această dimineaţă. 

— Şi aparţin aceleiași persoane? 

— Aproape sigur, deşi va trebui să facem un test ADN pentru a stabili cu 
precizie. Grupa sangvină se potriveşte, iar legistul crede că aparțin unui 
bărbat de aceeași vârstă, zise Gudlaugur, cu ochii ațintiți la fotografie. Şi 
picioarele au fost tăiate cu o drujbă, dar se crede că bărbatul era deja mort în 
acel moment. Am fost extrem de ușurat când am aflat asta. 

Freyja îi zâmbi. Mărturisirea lui era neobișnuit de sinceră, aşa că 
presupunea că provenea de la ţară. 

— Văd că aţi început să luaţi în serios scrisoarea lui Thrâstur. Cea din 
capsula timpului, adică. 

Făcu un gest înspre tabla albă, pe care inițialele din scrisoare fuseseră 
aliniate într-o singură coloană. În dreptul unora fuseseră scrise și nişte 
nume. BT proveneau de la Benedikt Toft, K de la Kolbeinn Ragnarsson și 
JJ de la Jón Jónsson. După S şi după AV urmau semne de întrebare, la fel şi 
după litera I. În josul coloanei se afla numele Thorvaldur Svavarsson, urmat 
de două semne de întrebare. 

— Cine e Thorvaldur Svavarsson? 

— Bărbatul în a cărui grădină am găsit picioarele. E procuror, dar până 
acum pare să n-aibă nicio legătură cu Jón Jónsson. Cu excepția faptului că 
alaltăieri cineva i-a ademenit copiii în mașină, după care i-a adus înapoi cu 
mesajul că trebuie să îi transmită salutări tatălui lor din partea Vakăi. 

— Vaka Orradottur? 

— Aşa credem. Acest lucru n-a ieşit la iveală decât de dimineață, când 
am interogat-o iar pe mama copiilor. I s-a cerut să vină şi să-i ia pe copii 
atunci când au descoperit picioarele — ea și Thorvaldur sunt divorţaţi. N-am 
aflat despre răpire în timpul interogării ei inițiale. 

Părând jenat, Gudlaugur preciză: 

— Adică ea n-a menţionat acest aspect. Mama, la ea mă refer. 


— Dar cum rămâne cu bărbatul care i-a răpit pe copii? A fost prins? 

— Nu. Era îmbrăcat într-un costum de Moş Crăciun, așa că ei nu l-au 
putut descrie, pe el sau maşina. Sunt foarte mici — de vârsta grădiniţei. 

Freyja ştia destul de bine cât de lipsiți de precizie sunt copiii atunci când 
vine vorba să descrie lucruri. 

— Cel mai probabil pare a fi Jón Jónsson. Nu cumva aţi avut noroc și i- 
ați dat de urmă? 

Gudlaugur clătină din cap. 

— Nu. Din păcate. 

Se mai lumină niţel la față și continuă: 

— Dar am stabilit faptul că mâinile retezate nu-i aparțin. Am comparat 
amprentele cu cele găsite pe o carte care i-a aparţinut lui şi nu se potrivesc. 

— Dar poliția n-avea deja amprentele lui la dosar? 

— Nu. S-a produs o încurcătură. lar acum, procuratura întâmpină 
probleme în a găsi nişte dosare pe care vrem să le consultăm. Dar e un lucru 
inevitabil atunci când ai de-a face cu dosare vechi de când lumea. Nimic nu 
e păstrat la nesfârşit. 

Freyja era sceptică. Să pierzi un set de amprente ar fi putut fi o greşeală, 
dar când atât de multe înregistrări oficiale legate direct sau indirect de Jón 
Jónsson dispăruseră în neant, probabil că la mijloc era vorba de ceva mult 
mai grav. Ai zice că acele dosare ar fi fost distruse în mod sistematic, 
deliberat. Nu-şi putea închipui cum ar fi putut face cineva o chestie ca asta 
sau cine și de ce ar fi făcut-o, dar nu zise nimic, căci nu voia să pară vreo 
adeptă a teoriei conspirației. Probabil că poliția își dăduse şi ea seama cât de 
neobișnuită era situația. Doar dacă nu era o problemă de care se loveau 
frecvent; şi ce știa ea despre modul în care sunt păstrate arhivele din 
sectorul public? 

— EI e suspectul vostru principal pentru toate astea? 

Mătură cu mâna aerul din dreptul materialelor, ca să indice la ce se 
referea. 

— Da şi nu. Încă nu avem un anumit suspect. Deși, dacă tot am spus 
asta, credem că la mijloc ar fi vorba de doi indivizi care acționează în 
echipă. E greu de înțeles cum ar putea cineva să care un sicriu în spate, 
darămite să-l scoată din mormânt. 

Gudlaugur arătă înspre comentariile notate pe tablă: 7 persoană sau 2? şi 
1, 2 sau 3 cazuri?, care fuseseră încercuite de mai multe ori. 

— După cum vezi, încă nu suntem siguri dacă sicriul, crima şi membrele 


retezate fac parte din acelaşi caz. Nu mai spun de scrisoarea din capsula 
timpului. Poate că toate sunt legate între ele; sau poate nu. 

— Legate între ele? Voi nu credeți? Einar Adalbertsson, bărbatul din 
sicriu, a fost tatăl vitreg al lui Jón Jónsson, iar Throstur, cel care a scris 
scrisoarea, e fiul celui din urmă. Nu poate fi doar o coincidenţă. Iar 
Benedikt Toft a fost procuror într-un proces de-al lui Jón. 

Adunându-și curajul, Gudlaugur anunţă cu emfază: 

— Sperăm că situaţia se va clarifica în curând. Mai rămân o mulțime de 
întrebări, dar lucrurile încep să se miște în direcția corectă. Acestea fiind 
zise, scrisoarea asta veche e cea care ne dă cele mai mari bătăi de cap. 
Throstur a alcătuit singur lista sau despre numele acestea ştia că se aflau pe 
lista cu persoane de eliminat a tatălui său? În cazul ăsta, de ce se află și 
inițialele tatălui său acolo? E greu de crezut că Jon Jónsson voia să-şi facă 
singur de petrecanie. 

— Nu. Chiar e greu de crezut. 

Deşi Freyja îşi putea imagina cât de convenabil ar fi fost. 

— Dacă acestea sunt țintele lui Jón, presupun că Thröstur i-ar fi putut 
adăuga inițialele pe listă în ideea de-a se ocupa el însuși de tatăl său. 

Gudlaugur consideră că nu merita să comenteze. Își frecă maxilarul 
neted şi continuă: 

— Un alt semn de întrebare pentru noi: dacă Jón Jónsson e infractorul 
nostru, atunci cine îi este complice? Nu pare să aibă prea mulți prieteni. Şi 
nici cunoștințe nu credem să aibă. A stat în închisoare mai mult de zece ani. 
Am vorbit cu personalul de la Litla-Hraun și majoritatea celorlalți deținuți 
nu-l suportau; se mulțumea să-şi petreacă timpul singur-singurel. Deci e 
greu de crezut că şi-a făcut acolo un prieten, care acum îi este complice. 

— Dar nici cel care-l ajută nu cred că e tocmai fiul său. 

— N-am de unde să ştiu. Nu l-am întâlnit niciodată pe Throstur. 

Gudlaugur își încrucișă braţele şi se lipi de tablă. 

— Dar nu putem exclude posibilitatea că e implicat. Chiar este unul 
dintre suspecți, ori în cazul lui Benedikt Toft, ori în cel al deţinătorului 
mâinilor şi picioarelor, ori în ambele. 

— Şi dacă am presupune că ar fi avut nevoie de doi complici? 

Gudlaugur ridică din umeri. 

— Un amic, mama sa — chiar și sora, deşi înţeleg că fata arată de parcă 
n-ar fi în stare să-i facă rău nici măcar unei muște. lar eu personal nu cred 
că ar putea fi implicată şi o femeie. 


Freyja se abţinu să comenteze că nici femeile nu erau străine de astfel de 
incidente. De fapt, uneori ele se pot dovedi capabile să comită acte de o 
brutalitate incredibilă, mai ales asupra unor pedofili. Dar nimic de genul 
ăsta nu se mai întâmplase în Islanda; de fapt, până acum, nicio femeie — și 
niciun bărbat — nu comisese acte atât de oribile precum cele detaliate pe 
peretele din faţa lor. Şi nici victimele nu se potriveau unui asemenea 
scenariu; cel puţin în cazul lui Benedikt Toft nu se aplică. Din ce știa ea, el 
nu era pedofil. 

— Dar vreunul dintre aceşti bărbați — Benedikt Toft, Kolbeinn sau acest 
Thorvaldur — a fost vreodată suspectat că ar fi abuzat de copii? 

— Nu. Trecutul le-a fost examinat cu cea mai mare minuțiozitate, aşa că 
ar fi trebuit să fie de o discreţie de domeniul fantasticului. 

Același lucru-l bănuia şi ea. Pur şi simplu nu se potriveau. 

— Dar tatăl Vakăi, Orri? Pe el l-ați luat în considerare? Sau pe mama e1? 

— Da, dar n-am ajuns nicăieri. Atâta timp cât mâinile i-ar fi putut 
aparține lui Jón, Orri ar fi fost cel mai evident candidat al nostru, iar dacă 
Jón va fi găsit mort, tipul se va întoarce înapoi în capul listei noastre. Iar 
fosta lui soţie va fi următoarea sub el. Dar nu înţelegem ce motiv ar avea să- 
l omoare pe Benedikt Toft. Sau ce l-ar fi putut determina să-i reteze cuiva 
mâinile şi picioarele. 

— Tipul e chiar acum afară. Stă în maşină şi supraveghează intrarea. 
Cred că așteaptă să apară Jón Jónsson. Asta nu înseamnă că eu cred că are 
de fapt de gând să-l omoare — dar cine ştie? 

Îl însoţi pe Gudlaugur afară din cameră, până la fereastra care dădea în 
stradă, însă maşina dispăruse. 

e 

Atmosfera din camera de interogatoriu era apăsătoare. Încăperea în sine 
era mohorâtă şi deprimantă; pereții gălbui erau în mod dinadins păstraţi goi, 
astfel încât să nu existe nimic care să-i distragă atenția celui care era 
interogat; scaunele erau tari, ca să-l facă să se simtă cât mai inconfortabil; 
masa era zgâriată și pătată. Tensiunea dintre Freyja şi Huldar nu ajuta deloc 
la împrăştierea senzației de apăsare. Femeia îşi ferea tot timpul privirea, iar 
el părea să fi priceput mesajul, dat fiind că nu se uita niciodată înspre ea. 

Huldar părea rușinat şi abătut în acelaşi timp. Când se întorsese cu 
Sigrún, evitase privirea Freyjei şi se limitase la a-i oferi un pahar cu cafea. 
Ea-l refuzase imediat, având deja antrenament, de vreme ce era a patra 
astfel de ofertă de când intrase în clădire. 


Sigrún contribuia și ea din plin la atmosfera generală. Stătea şi se uita la 
ei cu aerul cuiva care tocmai ce primise vestea decesului unei rude 
apropiate. Lăsată de spate, mâinile în poală, deşi părea că-n permanenţă are 
ceva de făcut cu ele, dacă te luai după continua mișcare a umerilor. Părul 
lung și uscat îi atârna de-a lungul obrajilor, părând că-i încadrează faţa 
precum o draperie desfăcută în două. Până acum, răspunsese monosilabic la 
întrebările lui Huldar. Nu, nu știa pe unde umblă tatăl ei. Nu, nu-l văzuse și 
nu primise nicio veste de la el. Nu, nu știa nimic despre scrisoarea lui 
Throstur. Nu, nu ştia cine sunt Benedikt Toft, Kolbeinn Ragnarsson sau 
Thorvaldur Svavarsson. Nu, n-avea nici cea mai vagă idee cu privire la cine 
ar fi putut dezgropa sicriul bărbatului care se părea că-i fusese bunic, deși 
nu fuseseră rude de sânge. Nu, ea nu avea nicio legătură cu acel incident; 
nici măcar n-avea permis de conducere şi nici nu ştia cum se umblă cu un 
excavator. Nu, nu s-a atins niciodată de o drujbă şi nici nu cunoștea pe 
cineva care să aibă vreuna. Fiecare răspuns venea ca o simplă şoaptă, iar pe 
Freyja o durea capul de câte ori ciulise urechile pentru a auzi răspunsurile 
oferite de Sigrun. 

Freyja simţi o vibrație în buzunarul de la haină. Telefonul. Probabil că 
era Baldur, dornic s-audă cum se descurcase în prima zi pe post de dădacă. 
Acum regreta că-l dăduse pe vibrații; ar fi fost o adevărată ușurare să aibă o 
scuză să iasă afară și să stea niţel de vorbă cu fratele ei. Nu avea absolut 
deloc cu ce să contribuie la discuție. Stătea pur şi simplu acolo, ascultând la 
schimbul de replici dintre Huldar şi Sigrún. Apelul lui Baldur era cu mult 
mai important; el pur şi simplu nu mai avea pe cine altcineva să sune. 
Freyja se simţea şi mai prost decât de obicei, mâhnită de faptul că-şi 
dezamăgea cea mai importantă persoană din viaţa ei. Răbdarea nu era una 
din calitățile principale ale lui Baldur şi ea ştia că telefonul îi va vibra de 
câteva ori doar, înainte ca el să renunțe. De sub masă apărură mâinile lui 
Sigrún şi-şi dădu la o parte părul din ochi. Izbutiră din nou să-i zărească 
privirea ezitantă de pe chipul palid, lipsit de expresie. De lângă ea, Freyja îl 
auzi pe Huldar rostind: 

— Ce-ai păţit la mână? 

Rezultatul fu cel mai lung discurs pe care îl ținuse Sigrún până acum, 
care o smulse practic pe Freyja din visare, readucând-o în prezent. 

— A fost un accident. Eram prea mică pe atunci şi chiar nu-mi amintesc 
prea multe detalii. 

Sigrún rămase zgâindu-se la cioturile inelarului şi degetului mic de la 


mâna dreaptă, ca și cum le vedea pentru prima oară. După care tresări şi-şi 
îndesă din nou mâinile sub masă. 

— Am înţeles că de vină a fost fratele tău, Thrâstur. Am dreptate? 

Huldar împinse un pachet cu bomboane Opal înspre Sigrún, care însă 
scutură din cap, deşi era neclar dacă refuza bomboanele sau dacă nega la 
întrebarea pusă de Huldar. Aşa că acesta insistă: 

— Deci Thrâstur n-a avut nimic de-a face cu accidentul tău? 

— Nu. Nu în felul ăsta. N-a vrut dinadins. 

— N-a vrut dinadins? Cum adică? Ce s-a petrecut, mai exact? 

— Mai contează? 

Sigrún îi întâlni privirea lui Huldar, după care o coborî din nou, pe faţă 
ivindu-1-se o expresie plină de tristeţe. 

— Nu ştim, în stadiul în care ne aflăm acum. Dar îți pot spune totuși 
ceva: cu cât aflăm mai multe, cu atât cresc şansele de a descoperi cine e 
criminalul aflat încă în libertate. Deja a ucis doi oameni. Aşa că aş aprecia 
dacă ne-ai răspunde la toate întrebările. 

— Dar aceasta din urmă mai poate aştepta? 

Glasul subțire sună ca al unei fetițe. 

— Ă... da, presupun că e-n regulă. 

Huldar părea luat prin surprindere: era limpede că avea de-a face cu o 
cerere destul de neobişnuită în timpul unui interogatoriu. 

— Ultima oară când ne-am întâlnit, te-am întrebat dacă ţi-ai vizitat 
vreodată tatăl în închisoare. Ştim că ai fost acolo o dată; a rămas în registru 
şi ai semnat și formularul. De ce ai fost în vizită la el şi de ce nu te-ai mai 
întors apoi niciodată? 

— M-am dus să-i spun că nu-l urăsc. 

În acest moment interveni şi Freyja, pentru prima dată. Întrebarea și 
răspunsul îi treziră curiozitatea. De obicei, oamenii ca Sigrun nu acționează 
ca urmare a unui imbold; ei cântăresc lucrurile cu mare atenție. 

— De ce-ai făcut asta? Ce te-a determinat să mergi atunci la el? 

— Citeam... citeam o carte. O carte de dezvoltare personală. 

Sigrún se opri, părând că nu mai e dispusă să-şi dezvolte ideea. Nici nu 
era nevoie. Freyja răsfoise câteva astfel de opere, din pură curiozitate 
profesională, şi-şi putea imagina cu uşurinţă capitolul despre cum ar trebui 
oamenii să-şi înfrunte temerile; despre cum atacul e cea mai bună apărare și 
aşa mai departe. În cazul lui Sigrún, un astfel de sfat era mai mult decât 
discutabil; fata avea tot dreptul să fie lăsată să trăiască în pace şi siguranță, 


fără a fi forțată să-și retrăiască traumele fără ajutor. Întâlnirea faţă în faţă cu 
atacatorul rar le-ajută pe victimele unor abuzuri sexuale să treacă peste 
episodul traumatic. În cel mai bun caz, efectul ar fi de scurtă durată. Înainte 
ca suferinţa să se reinstaleze. 

— Cumva cartea respectivă îți recomanda să-ţi înfrunţi trecutul? Iar tu ai 
interpretat această recomandare prin faptul că ar fi trebuit să-ți întâlneşti 
tatăl şi să vorbeşti cu el? 

— Da, răspunse Sigrun cu capul plecat. 

— ŞI te-a ajutat în vreun fel? 

Draperia de păr a lui Sigrún se legănă dintr-o parte în alta atunci când ea 
clătină din cap. 

— Nu. M-a făcut să mă simt şi mai rău. Am vomitat în autobuz, în timp 
ce mă-ntorceam în oraş. 

— Sigrún, spune-mi ceva. Din moment ce e limpede că vrei să-ţi rezolvi 
problemele, n-ai apelat niciodată la consiliere psihologică? Îţi garantez că te 
va ajuta mult mai mult decât au făcut-o acele cărți de dezvoltare personală. 

— Nu, n-am apelat. 

— Nici când erai copil? După ce tatăl tău a ajuns la închisoare? 

— Nu. 

— Te pot întreba de ce? Ai fi putut primi tratament gratuit din partea 
statului. 

— N-a vrut mama. Şi nici Throstur. S-au împotrivit vehement genului 
acestuia de lucruri. 

— Înţeleg. 

Freyja se uita la făptura demnă de milă din faţa sa îngăduind indignării 
pe care-o simțea să iasă la iveală, apoi se linişti înainte să poată continua. 
Ar fi fost inutil să-i critice pe mama sau pe fratele lui Sigrún, care erau la 
fel de distruși ca ea. 

— Cred că ar trebui să stăm de vorbă ceva mai târziu despre ce 
posibilități ar fi. Nu e niciodată prea târziu să depăşești genul de lucruri cu 
care te lupţi zi de zi, iar eu te pot ajuta, dacă şi tu vrei. 

Freyja scoase pentru a doua oară în ziua respectivă o carte de vizită din 
buzunar. Se transforma într-un soi de campanie publicitară ambulantă. De 
obicei, cărțile ei de vizită zăceau neatinse până ce deveneau atât de 
mototolite încât trebuia să le arunce. 

— Da. Poate. 

Sigrun puse cartea de vizită în buzunarul hanoracului, pe care nu şi-l 


scosese, în ciuda căldurii din încăpere. 

— Acum ai vrea să răspunzi la întrebarea despre modul în care ţi-ai 
pierdut degetele? 

— După care pot pleca? După ce răspund? 

Huldar plesni din limbă. 

— Da. E-n regulă. 

Se lăsase pe spate în scaun, însă acum îşi îndreptă din nou poziţia. 
Întinse mâna după pachetul cu bomboane Opal de care nici Sigrún, nici 
Freyja nu se atinseseră, își aruncă două în gură şi continuă, cu un glas 
îngroșat: 

— Spune-mi ce rol a jucat Thrâstur în toată tărăşenia asta. 

— Nu el a făcut-o. Nu trebuie să gândiţi în felul ăsta. 

— Eu nu ştiu ce trebuie să gândesc. Depinde doar de tine. Continuă. 

Tonul lui Huldar se mai asprise niţel, devenind parcă ceva mai autoritar 
decât până atunci. 

— A fost un accident. O greşeală. 

— Va trebui să te exprimi ceva mai exact. Există o mare varietate de 
accidente şi greșeli. Însă, de obicei, nu au ca rezultat pierderea unor degete. 

— Chiar nu ştiu mai multe detalii de-atât. Tot ce ştiu e că n-a făcut-o 
intenționat. 

— Ce anume să facă? 

— Nu ştiu. Eram prea mică pentru a-mi mai aduce aminte. 

— Cu siguranţă mama ta sau Thrâstur trebuie să-ți fi povestit despre 
acea întâmplare... 

— M-a luat cu el undeva și s-a întâmplat. Mama mi-a spus c-a fost un 
accident; el era doar un copil, deci nu avea de unde să ştie că se poate 
întâmpla ceva rău. Îmi amintesc de polițistul care ne-a găsit şi de bunicul. 
Venise să ne ia. Apoi, îmi mai aduc aminte de spital. Și cât de ciudat m-am 
simțit după aceea. O lungă perioadă de timp, mi-am imaginat că degetele 
îmi vor creşte la loc. 

Sigrun tăcu brusc, ca şi cum şi pe ea ar fi surprins-o lungimea discursului 
pe care-l ţinuse. 

— Vă daţi şi dumneavoastră seama, eu n-aveam decât patru ani. 

— Chiar aşa? Nu ţi-a povestit nimeni, niciodată, ce s-a întâmplat? 

— Nu. 

— ŞI tu n-ai întrebat niciodată? 

Huldar nu-şi putea ascunde uimirea. Se aplecă niţel peste masă, ca pentru 


a-i sugera fetei că e extrem de interesat de spusele ei. Dar deși nota dură din 
tonul lui dispăruse cu totul, fata se retrase. Apropierea de el îi provoca în 
mod evident un disconfort, aşa cum se-ntâmplase şi mai devreme, când el 
întinsese mâna pentru a o conduce în cameră. Freyja se întrebă dacă n-ar fi 
fost mai bine ca interogatoriul să fi fost condus de o femeie polițist. 
Nebărbierit şi cu părul nearanjat, Huldar oferea o puternică aură de 
masculinitate, deşi n-ar fi fost vreo mare diferență dacă el ar fi apărut 
aranjat şi proaspăt ras. 

— Ba am mai întrebat. Pe vremuri. Dar n-am primit niciodată un răspuns 
clar. Mama mi-a spus de fiecare dată ce v-am spus şi vouă. Că a fost o 
greşeală, un accident. Cel mai bine ar fi fost să nu mă mai gândesc la asta. 
Şi, oricum, doar un pianist are nevoie de toate cele zece degete. 

Sigrún îi susținu privirea lui Huldar cu o neobişnuită fermitate din partea 
eil. 

— Şi noi oricum n-am avut niciodată pian. 

Interogatoriul fetei nu ducea nicăieri. Dar înainte de-a încheia, Freyja se 
hotărî să-i pună întrebarea care nu-i mai dădea pace de când o zărise prima 
dată pe biata fată. 

— În timpul procesului, tatăl tău a pretins că n-a mai abuzat niciodată un 
copil înainte de ziua aceea îngrozitoare în care a murit Vaka. Acum, mie îmi 
sunt destul de familiare cazurile de genul ăsta şi am serioase îndoieli în 
privința depoziției sale. Dacă mințea, e posibil ca el să mai fi abuzat şi alte 
fetite şi băieței. Aş vrea să aflu dacă tu sau fratele tău ați fost vreodată 
abuzați sexual de el, deşi cred că deja cunosc răspunsul. 

Sigrún se ridică de pe scaun, profund şocată. Îşi strânse hanoracul în 
jurul trupului subțire şi se căută în buzunar după mitene. 

— Nu. Nici eu şi nici Thröstur n-am trecut vreodată printr-o asemenea 
experiență. Ar trebui să știți deja acest lucru, din dosar. 

Îşi trase mănuşile tremurând şi ieşi din cameră, grăbită. 


Capitolul 28 


Freyja îşi îndesă telefonul în buzunar, uşurată că Baldur nu renunţase să 
dea de ea. Asta nu numai că-i potoli vina că nu răspunsese de prima dată, 
dar, în acelaşi timp, îi oferise şi-o scuză de-a nu fi nevoită să vorbească cu 
Huldar cât așteptau venirea lui Throstur. Ea se strădui din răsputeri să 
lungească conversaţia, povestindu-i de trei ori la rând cum decursese 
dimineaţă prima ei întâlnire cu fiica lui. După aceea, Baldur nu se putu 
abtine să nu întrebe dacă a început să aibă parte de ceva „acţiune”. Freyja 
transformase într-o adevărată reprezentație descrierea tatălui singur pe care- 
| întâlnise la lac în dimineaţa respectivă și cum avea ea de gând să-l sune 
după aceea. De obicei, ea nu împărtăşea cu alții astfel de informaţii, însă de 
data asta făcu totuşi o excepţie, conştientă de faptul că Huldar putea auzi 
fiecare cuvânt. 

În timp ce Freyja îl minţea cu neruşinare pe Baldur despre prinţul din 
poveşti întâlnit la lac, ea aruncă pe furiş o privire spre Huldar. I se păru 
puțin îndurerat. 

Afară se făcuse noapte şi luminile orașului se reflectau pe macadamul 
umed. Locul de parcare ocupat mai devreme de mașina lui Orri era acum 
liber. Lapoviţa încetase, însă cerul era acoperit de nori ce prevesteau parcă 
noi ninsori. Freyja înjură în sinea ei pentru că nu-şi luase maşina; gândul că 
va trebui să stea şi să aştepte un autobuz nu era deloc tentant, mai ales că 
reuşise, în sfârşit, să-şi usuce hainele. Boțite și murdare — dar, totuşi, uscate. 

— Îmi pare rău pentru ce s-a întâmplat de dimineaţă. Mi-ar fi plăcut să 
vin şi să hrănim rațele împreună. 

Deşi priveliştea care se zărea pe fereastră nu era vreun subiect de roman, 
Freyja continua să o fixeze atent, fascinată. 

— Nu-i nevoie de scuze. Oricum, pentru mine n-ar fi fost nicio diferență 
dacă veneai sau nu. 

Se strădui din răsputeri să vorbească pe un ton egal; nu voia ca el să 
creadă că e supărată din cauză că-l pierduse în favoarea Erlei. 

— Posibil, dar e o diferenţă pentru mine. Mi-ar fi plăcut să fi ieşit cu 
tine. 

Freyja nu trebui decât să se tragă niţel în spate pentru a vedea în geam 


reflexia ei și a coridorului. Huldar stătea rezemat de perete, cu braţele 
încrucişate la piept şi cu ochii închiși. Dacă nu l-ar fi auzit vorbind, ar fi 
putut crede că doarme. 

— Mda, bine, zise ea, apoi îşi lipi din nou faţa de geam. 

— Am de gând să nu mai beau. 

— Mi se pare o măsură cam extremă. 

Respirația ei forma o pată aburindă pe geam, care se micşora cu iuţeală, 
înainte de-a dispărea cu totul. 

— Ce s-a întâmplat cu Thrâstur? Credeam că va veni aici imediat ce 
vom termina cu Sigrun. Trebuie să ajung acasă. 

Nu-şi făcuse de fapt niciun plan, dar orice ar fi fost mai bun decât să 
piardă vremea pe-aici. Probabil că Molly murea de foame, cu toate că 
Freyja îi dăduse suficientă mâncare înainte de-a o scoate la plimbare pe 
Saga. Gândul la câine îi aduse aminte de canapeaua din sufragerie, făcând-o 
brusc să simtă că pică din picioare. 

— Sigrún a plecat mai devreme decât mă aşteptam. El ar trebui să ajungă 
aici în zece, maximum cincisprezece minute. 

Reflexia lui Huldar în geam deschise ochii şi se holbă la ea. 

Freyja îşi permise un oftat neauzit. Chiar trebuia să stea aici şi să îndure 
să-l asculte pe Huldar plângându-se încă zece minute de-acum încolo? 

— Cât crezi că va dura interogatoriul lui? 

— Nu mult, rosti el, deși informația asta n-o ajuta prea mult. Nu mă 
aştept să scoatem ceva folositor de la el, zise oftând. Soţia lui Kolbeinn ne-a 
sunat de la Londra ca să ne spună că nu reușește să dea de el. A dispărut și 
el. Așa că cineva va merge acasă la el. Aş vrea să-mi pot da seama cum se 
leagă toate astea între ele. 

— În cazul ăsta, aş putea pleca? Sau ai să mă raportezi din nou, dacă 
plec? 

Încă bosumflată din cauza trucului murdar la care apelase el, Freyja nu-și 
putu ascunde amărăciunea din glas. 

— Nu poţi pleca acum. Şi nu te-am raportat nicăieri. Eu doar am sunat la 
Casa Copiilor pentru că nu voiai să vorbeşti cu mine. Ce altceva aș fi putut 
să fac? 

— Să mă laşi în pace. 

Tăcură amândoi. Huldar închise ochii din nou, în timp ce Freyja rămase 
să se holbeze pe fereastră. O maşină singuratică trecu pe stradă, stropind cu 
noroi. Se hotărî să ia un taxi până acasă; n-avea chef să fie udată până la 


piele în drum spre stația de autobuz. 

— Vrei o bomboană Opal? 

Întrebarea era atât de ridicolă, încât Freyja răsuci capul spre el. În glasul 
lui Huldar se simţea o urmă de speranţă. 

— Nu, mersi. 

Se pregătea să mai adauge un comentariu sarcastic, dar îşi zise că n-avea 
rost. Nu aveau de ce să se certe. Ce se întâmplase era treaba lui. Nu era ca și 
cum ar fi avut o relație. 

— Măcar pot să-mi cer din nou scuze? zise Huldar închizând pachetul cu 
bomboane Opal. 

— N-ai de ce să-ţi ceri scuze. Pentru mine, oricum nu contează. 

Indiferenţa ei calmă părea să aibă mai mult efect asupra lui decât ar fi 
putut avea mânia sau supărarea. Poate că era mai obişnuit ca femeile să fie 
înfuriate pe el. Nu-i răspunse, ci doar îndesă pachetul în buzunar și 
încuviință din cap. Bretonul îi căzu la loc pe ochi, iar când îl împinse într-o 
parte, pe chipul lui se așternu tristeţea. Freyja se mai domoli şi tocmai se 
pregăti să-i ceară totuşi o bomboană când, brusc, auziră zgomot de paşi, 
care-i făcură să privească în jur. Se simţea recunoscătoare pentru 
întrerupere. Era Throstur, însoțit de un polițist. Huldar se îndreptă de spate, 
alungându-şi tristeţea de pe chip. 

Aproape că părea el însuşi atunci când îl întâmpină pe Throstur, care se 
prefăcu a nu-i vedea mâna întinsă pentru salut. 

Încă o dată, în mod clar, Thrâstur se străduia din răsputeri să-şi 
stăpânească mânia, să joace rolul anarhistului căruia nu-i pasă de nimeni și 
de nimic. Părul îi era strâns într-o coamă pe mijlocul capului, al cărei vârf 
căzuse niţel într-o parte cât merse spre camera de interogatoriu. Era 
îmbrăcat în mod nepotrivit pentru vremea de-afară, cu o geacă de piele 
subţire și cu blugi rupți în mai multe locuri. În picioare purta ghete înalte, 
făcute, evident, din piele falsă, cu şireturile lungi și murdare după ce le 
târâse prin mizeria de pe stradă. Sub orbitele ochilor era dat cu rimel negru, 
ce se întindea până pe pomețţi. Era neclar dacă şi-l aplicase dinadins aşa sau 
dacă machiajul i se scursese. Avea pielea pătată, i se umflase nara stângă, 
unde avusese înfipt cercelul, iar inelul din sept dispăruse şi el. Pesemne că i 
se infectase nasul, până la urmă. Fără acele piercinguri faciale, Thrâstur 
părea aproape copilăresc de vulnerabil, în ciuda culorilor războinice. 

— Pe aici. 

Huldar îl conduse pe Thrâstur în camera de interogatoriu, ridicând în 


mod automat o mână pentru a o aşeza pe umărul lui, însă tânărul se feri cu 
abilitate, așa cum procedase și sora lui, ceva mai devreme. 

La început, interogatoriul părea o repetiție a celui care o avusese drept 
subiect pe Sigrún. Aceleaşi întrebări, aceleași răspunsuri. Nu şi nu. Nu ştia 
nimic, nu recunoștea niciunul dintre numele pe care le rostea polițistul. 
Freyja asculta fără să scoată un cuvânt, așteptând până era necesară și 
contribuția ei. Thrâstur era un gen de persoană cu totul diferit de sora lui: 
arogant, cu emoţii bine ascunse în spatele unei armuri groase. Ar fi un 
miracol dacă l-ar face să se deschidă în faţa lor. În încăpere era un aer 
închis, singurul lucru care-l făcea cât de cât suportabil fund mirosul 
bomboanelor Opal roşii pe care Huldar le mesteca fără oprire. 

— Povesteşte-mi despre bunicul vostru. Eraţi apropiați? 

Thrâstur stătea mai departe de masă decât stătuse Sigrún, ținându-și 
picioarele depărtate şi braţele încrucişate la piept. Îi amintea din nou Freyjei 
de un animal sălbatic. Se lăbărța aşa ca să pară mai masiv decât era de fapt, 
o compensare a siluetei sale firave, numai piele şi os. 

— Şi da, şi nu. A murit demult. Ce mai contează? 

Huldar nu-i răspunse. 

— Am înţeles că nu ai permis de conducere — sau cel puţin nu te afli în 
baza de date. E corect? 

— Da. 

Throstur îşi relaxă niţel braţele. Dat fund că până atunci stătuse la fel de 
țeapăn ca o statuie, Freyja intui că această întrebare îl deranjase, deşi 
motivul era neclar. 

— Dar mama voastră are totuşi permis, nu-i aşa? 

— Mda. Probabil. Habar n-am. N-are maşină. 

— Nu. N-are maşină. 

Cu coada ochiului, Freyja zări că Huldar zâmbise discret. 

— Dar ea a închiriat totuşi una ieri. Ştiai asta? 

Throstur strânse din buze şi-şi încrucișă din nou braţele. Freyja se gândi 
că lui îi tremurau mâinile şi că încerca, în acest fel, să ascundă asta. 

— Nu. 

— Deci nu ne poţi spune de ce a făcut un asemenea lucru? Vezi tu, noi 
am discutat cu o mulțime de firme care închiriază mașini şi niciuna dintre 
acestea nu are vreo înregistrare din care să reiasă că ca a mai închiriat 
vreodată o maşină. Așa că trebuie să fie vorba de o ocazie specială. Poate că 
s-a hotărât din senin s-o facă. A închiriat o maşină break, cu o mulțime de 


spaţiu în interior dacă lași în jos banchetele din spate. 

— N-am idee ce-a vrut să facă cu ea. 

— Chiar aşa? 

Huldar se opri, apoi continuă: 

— Mă aştept să ne lămurim cum stă treaba când o vom lua şi pe ea la 
întrebări, mai târziu. Nu crezi? 

— N-am nici cea mai vagă idee. Asta n-are nimic de-a face cu mine, ce 
dracu”! 

— În regulă. Hai s-o lăsăm așa. Să ne întoarcem la bunicul vostru. Tu ai 
fost ultima persoană care l-a văzut în viaţă, nu-i aşa? 

— Corect, l-am văzut în ziua în care a murit. Dar n-am idee dacă s-a mai 
văzut cu cineva după ce-am plecat eu. 

— I-ai vândut suluri de hârtie igienică pentru a strânge bani? 

— Mda. Ceva de genul ăsta. 

— Îţi mai aduci aminte pentru ce anume strângeai bani? 

— Nu. S-a întâmplat cu-al dracului de mult timp în urmă. Ceva ce-avea 
legătură cu şcoala. Nu-mi mai aduc aminte ce anume. Pentru o excursie, 
probabil. 

— Chiar aşa? 

Huldar adoptă un aer de surpriză exagerat. 

— Vezi tu, chestia e că am verificat la fosta ta şcoală şi ei ne-au informat 
că au o regulă veche de mulți ani, cum că elevii nu au voie să strângă bani 
vânzând lucruri. Foarte ciudat. Ai vrea să-ţi revizuieşti răspunsul? 

Era limpede că poliția nu stătuse deloc cu mâinile în sân. 

— Nu. Doar ţi-am zis, nu-mi mai aduc aminte. Probabil că strângeam 
bani pentru altceva. 

— Da. Poate. 

Huldar încuviință uşor din cap. Thröstur încercă să-i susțină privirea cât 
putu de mult, dar în cele din urmă, lăsă ochii în pământ. 

— Sicriul bunicului tău a fost dezgropat din Cimitirul Hafnarfjordur, 
miercuri noapte. Ai ceva de-a face cu asta? 

— Nu. 

Thrâstur răspunse prea repede. Nu indică niciun semn de surpriză, deşi 
întreaga tărăşenie ar fi trebuit să fie o noutate pentru el. 

— S-a întâmplat în seara aceleiaşi zile în care a închiriat mama ta 
mașina. 

Pentru că Thröstur tot nu zicea nimic, Huldar continuă: 


— Primeşti aceste veşti cu foarte mult calm. Eu cel puţin aş vrea să aflu 
mai multe dacă ar fi vorba despre bunicul meu. Ştiai deja despre acest 
incident? 

Thröstur îşi acordă mult timp ca să-şi elaboreze răspunsul. 

— Da. 

— De unde? 

— Nu-mi mai aduc aminte. 

— Eşti suspect de uituc pentru un tip atât de tânăr, zise Huldar privindu-l 
în ochi pe Thrâstur. Sunt destul de convins că nu erai foarte apropiat de 
bunicul tău. 

Thrâstur ridică privirea, negru de furie. 

— În primul rând, nu era bunicul meu. Era tatăl vitreg al așa-zisului meu 
tată. Iar ultima dată când am verificat, nu era chiar o crimă să nu-ți placă de 
un individ oarecare, care nici măcar nu făcea parte din familie. Ai de gând 
să mă arestezi pentru asta? 

— Nu. Dacă te arestez, o voi face pentru treburi mult mai grave ca asta. 

Huldar îşi mai descleştă niţel fălcile strânse prea tare. 

— Dar nu mă pot abține să nu mă întreb de ce-ai ales totuşi să mergi la el 
ca să încerci să-i vinzi acea... Ce anume era?... Ah, da, hârtie igienică... 
Dacă nu-ți plăcea tipul? 

Throstur reuşi să-şi revină, recăpătându-şi aerul de înfumurare. 

— Eşti cumva dobitoc? Crezi cumva că vânzătorilor trebuie să le placă 
clienții lor? Am luat legătura cu el deoarece știam că el va cumpăra de la 
mine. Asta-i tot. Voi, porcii de polițai, n-aveţi altceva de făcut decât să 
anchetați vânzările de hârtie igienică ce au avut loc în urmă c-o eternitate? 

Freyja încercă să surprindă reacția lui Huldar, însă acesta părea neatins 
de insultă. Probabil că era ceva obişnuit pentru poliție. Când Huldar vorbi 
din nou, o făcu pe un ton normal, cu glas calm: 

— [a-o mai uşor, băiete! 

— Nu sunt băiat. 

— Nu? Atunci nu te mai purta ca un băiat. 

Tăcură amândoi pentru moment. Freyja se gândea la cât de nedreaptă era 
situația. Thröstur nu era rău din naştere, şi dacă avea vreo legătură cu aceste 
crime, era doar din cauza a ceea ce i se întâmplase. Dacă ar fi avut parte de 
o copilărie normală, el nu s-ar fi aflat acum aici. Ea tânjea să iasă afară din 
camera asta claustrofobică, să meargă acasă, să se prăbuşească pe 
canapeaua jerpelită și să privească un film cu un castron de floricele în 


poală. De preferat, un film în care tipii răi îşi primesc binemeritata 
pedeapsă, iar victimele lor scapă nevătămate. 

— Să ne întoarcem niţel la scrisoarea din capsula timpului... Ai avut 
parte de suficient timp să-ţi aduci aminte de împrejurări, deci ar fi interesant 
de aflat ce anume te-a determinat să o scrii şi cui aparţin acele inițiale. 

Thrâstur adoptă din nou rigiditatea aceea de statuie, deşi fălcile încleștate 
sugerau că scrâşneşte din dinţi, la fel ca Huldar, mai devreme. 

— Ti-am spus deja, nu-mi mai aduc aminte. 

— Nu. Sigur că nu. 

Huldar nu părea deloc amuzat de situație. 

— Dar lasă-mă să-ţi spun ce credem noi. Noi credem că BT înseamnă 
Benedikt Toft, K înseamnă Kolbeinn Ragnarsson și JJ înseamnă Jón 
Jónsson. Benedikt a fost omorât, Kolbeinn a dispărut şi acelaşi lucru s-a 
întâmplat şi cu tatăl tău. Situația e mult mai gravă decât era când am 
discutat noi ultima dată. Trebuie să-ți cer să încetezi cu prostiile şi să-mi 
zici cine anume sunt AV, S şi I. Trebuie să dăm de ei. Urgent. 

Thröstur tăcea cu încăpățânare, iar Freyja se întreba ce anume se 
petrecea în mintea lui. Nu credea nici în ruptul capului că el nu-şi aducea 
aminte de scrisoare; reacțiile sale trădau faptul că avea ceva de ascuns. Dar 
ce anume? Privindu-l pe tânărul dureros de slab îmbrăcat ca un punker, îi 
venea greu să creadă că el ar fi fost fizic capabil să omoare mai mulți 
oameni, deși ştia că indivizii violenți au constituții extrem de variate. Viața 
ar fi mult mai simplă dacă aceştia ar arăta la fel. Gândurile i se abătură din 
nou la ideea de la început: copiii nu se năşteau răi. Nici Thröstur, nici 
nimeni altcineva. 

— Răspunde la întrebare. 

— Nu-mi amintesc la ce mă gândeam. S-a întâmplat acum zece ani. Tu-ţi 
mai aduci aminte ce-ai făcut acum zece ani? Și ce dracu” caut eu aici? 

— Te afli aici pentru a răspunde unor întrebări care au legătură cu 
anchetarea unei crime. Tu şi familia ta sunteţi legaţi în diverse feluri de 
acest caz. Chiar acum, eşti în căcat până-n gât. Şi dacă n-ai să-ncepi să 
vorbeşti, o să-ţi treacă şi de cap. Înţelegi ce-ţi spun? 

— Am terminat aici? Pot pleca? 

Throstur 1 se adresase Freyjei. 

— Nu, nu poţi pleca și... nu, n-am terminat. Uită-te la mine când 
vorbesc cu tine. 

Ordinul furios al lui Huldar n-avu niciun efect. Thrâstur continua să o 


fixeze cu privirea pe Freyja. Ea era forțată să rămână acolo şi să mimeze 
indiferența faţă de tânărul care-şi bătea joc de ea. 

Huldar mai încercă o dată: 

— În regulă. O să procedăm cum vrei tu. Data viitoare când ne vom 
întâlni, mai mult ca sigur că te vei afla în stare de arest. Criminaliştii sunt 
ocupați cu examinarea maşinii despre care am discutat mai devreme. Şi 
dacă vor găsi ceva care să sugereze că tu, Benedikt, Kolbeinn sau chiar și 
sicriul v-aţi aflat înăuntru, niciun judecător nu ne va refuza mandatul de 
arestare. La fel stă treaba şi-n cazul mamei tale. Şi poate, şi al surorii tale. 

Zvâcnirea mușchilor din obrazul lui Throstur indica faptul că vorbele lui 
Huldar îşi atinseseră ţinta. 

— Treaba asta nu-i o glumă și dacă ai să refuzi în continuare să vorbeşti, 
atunci nu vom mai avea de ales și vom ajunge la concluzia că ai ceva de 
ascuns. 

Huldar se opri şi-l privi aspru pe Thrâstur, care se străduia din răsputeri 
să mimeze indiferența. 

— Ce-mi poţi spune despre tatuajele de pe mâinile tale? 

— Nimic. Nu te privesc. 

— Ultio dulcis. Nu cumva înseamnă „răzbunarea este dulce”? 

Thrâstur ridică din umeri. 

— Nu-mi aduc aminte. 

— Ba sigur că-ți aduci. Le ai în faţa ochilor zi de zi. Spune-mi, ce 
răzbunare aveai în minte atunci când ţi-ai însemnat mâinile pe viaţă cu acest 
motto? N-are legătură cu persoanele ale căror inițiale le-ai trecut în 
scrisoare? 

— Nu te priveşte pe tine. 

Cineva bătu în ușă. Gudlaugur își iți capul şi îi spuse lui Huldar că vrea 
să vorbească cu el. Freyja rămase singură cu Throstur. Dacă voiau să facă 
ceva de genul polițistul rău — polițistul bun, atunci uitaseră s-o informeze şi 
pe ea. Thrâstur continua să o privească în ochi, încercând în mod deliberat 
să o tulbure. Şi funcționă. Pe coridor, vocile îşi continuau litania. Păreau 
foarte serioase, dar se putea foarte bine ca totul să fi fost doar în imaginația 
ei. Bănuia că atunci când se va întoarce Huldar, interogatoriul avea să se 
încheie. Ori din cauză că găsiseră ceva probe în maşină și Thröstur urma să 
fie condus spre celule, ori din cauză că maşina n-avea nicio legătură cu el, 
caz în care acesta avea să fie liber să plece acasă. Acum ar putea fi singura 
ei şansă de-a-i pune întrebarea pe care ardea să i-o adreseze. 


— Spune-mi ceva, Throstur, dacă tot am rămas singuri! Tatăl vostru v-a 
abuzat pe tine sau pe sora ta, în copilărie? Înainte de-a o ataca pe Vaka? 
Dacă da, atunci nu ai niciun motiv să-l aperi. Ai putea căpăta înţelegere 
dacă ai făcut ceva, depinde de cât de gravă a fost fapta ta. Lucrez la Casa 
Copiilor, așa că îmi sunt cunoscute astfel de cazuri; ştiu cât de greu poate fi 
să discuţi despre ele. 

— Curvă proastă, mârâi Throstur furios. 

Înfigându-şi mâinile în tăblia mesei, el se aplecă ameninţător spre ea, 
apropiindu-și faţa periculos de mult de cea a femeii. Freyja îşi dorea ca 
Huldar să se întoarcă mai repede. Încăperea părea și mai înghesuită decât 
înainte, iar uşa, şi mai departe. Ce-ar face dacă ar ataca-o? Și-ar pune 
mâinile deasupra capului, pentru a se feri de loviturile lui? Freyja trase aer 
adânc în piept. Nu. Se adună şi refuză să se arate intimidată. Dacă o va 
ataca, se va împotrivi. Aveau cam aceeași greutate şi era aproape sigură că 
se afla într-o formă mai bună decât a lui. 

— Crezi deci că sunt o curvă proastă. Acum, mi-ai putea, te rog, 
răspunde la întrebare? 

— O să răspund. Răspunsul e nu. Nu ni s-a întâmplat nimic, nici mie, 
nici lui Sigrún. Și-acum îţi poţi băga răspunsul ăsta în cur. 

Freyja aproape că izbucni în râs. Nu mai auzise această insultă de când 
era pe băncile şcolii. Era limpede că nu mai existau motive să continue cu 
astfel de întrebări. 

— Ce s-a întâmplat cu degetele lipsă ale lui Sigrún? Ni s-a spus că tu ai 
fost de vină. E-adevărat? 

— lisuse! Sunteţi nişte proşti, cu toții. N-aveţi nici cea mai vagă idee. 
Nici măcar o idee, la dracu”. Sunteţi nişte pizde nenorocite şi proaste, cu 
toții. 

Huldar intră pe uşă şi-i spuse lui Thröstur că poate pleca, dar că nu 
trebuie să părăsească oraşul, căci va fi chemat în scurt timp, pentru un nou 
set de întrebări. Thröstur tâşni şi se făcu nevăzut. Se lovi intenționat cu 
umărul de Huldar, al cărui chip se înăspri, dar nu mai avu o altă reacție. 
Foarte bine. Freyja se săturase până peste cap de toate astea. Îi ajunsese la 
câte altercații asistase pe ziua de azi. 

— S-a ivit ceva. Am fost chemat pe teren. Vom discuta mâine cu mama 
lor, dar tu poți pleca. 

Freyja ieşi pe hol, unde se simţi înviorată de aerul proaspăt. Își luă la 
revedere în şoaptă. Făcuse câțiva paşi în direcția liftului, când îl auzi pe 


Huldar în spatele ei: 

— Îmi pare rău pentru azi-dimineaţă. A fost complet deplasat. 

Ridică mâna şi-o flutură în semn de la revedere, fără să se întoarcă spre 
el. Părea că n-avea de gând să renunţe. Însă, din punctul ei de vedere, totul 
se terminase între ei, înainte chiar să fi început. 

În timp ce aştepta un taxi în faţa secţiei de poliţie, gândurile se întorceau 
la Throstur și Sigrún. Se vedea nevoită să admită şi posibilitatea că se 
înșela. Negaseră amândoi atât de categoric, părând jigniţi sau indignaţi de 
întrebare. Poate că tatăl lor nu îi atinsese vreodată nici măcar cu un deget, 
iar atacul asupra Vakăi chiar fusese un eveniment singular. Poate că tot ce 
credea ea că ştie despre acest caz era greşit. Şi — iar acest lucru ar fi fost cel 
mai grav dintre toate — poate că acelaşi lucru era valabil și-n cazul lui 
Huldar şi al echipei de investigaţii: poate că se aflau cu toții pe un drum 
complet greşit. 

Taxiul îşi făcu apariția, iar Freyja urcă, simțindu-se confuză cum nu mai 
fusese de multă vreme încoace. 


Capitolul 29 


Huldar se simţea atât de epuizat, încât se temea că până şi un simplu 
clhpit l-ar fi făcut să se prăbuşească din picioare. Visul de-a se culca 
devreme şi de-a se trezi odată ce crăpa de ziuă, pentru a merge la sală, se 
destrămase deja. Din păcate. Avusese de gând să-și tragă pe mâini o pereche 
de mănuși şi să scoată untul din sacul de box din pivniţă, ca să găsească un 
mod de-a se elibera de frustrarea acumulată de-a lungul ultimelor zile şi 
săptămâni. Frustrare care de fapt era în întregime îndreptată înspre el. Dar 
în ritmul acesta, s-ar putea considera norocos dacă va izbuti să ajungă acasă 
la o oră cât de cât rezonabilă. Şi chiar și mai norocos dacă va izbuti să 
ajungă la sală înainte de rezolvarea cazului. 

Nu-l așteptau decât muncă, muncă și iar muncă, lipsă de somn şi vină 
nesfârşită. Şi totuşi, ar trebui să fie recunoscător pentru un lucru: cel puțin 
stomacul său își revenise cât de cât atunci când a ajuns la scena crimei şi 
ochii i-au căzut pe trupul lui Kolbeinn Ragnarsson. 

— Vreau să comand pizza. Tu de care vrei? 

Îi era greu să distingă spusele lui Gudlaugur prin masca de gaze pe care 
o avea pe faţă. Fiind cel mai tânăr din grup, în mod invariabil, lui îi 
reveneau astfel de sarcini, însă el nu arăta niciun semn că ar considera-o sub 
demnitatea sa. În cele din urmă, avea să înceapă să protesteze, însă atunci 
deja probabil vor avea pe cineva nou, vreun boboc poate chiar mai tânăr și 
decât el, care să-i preia rolul. 

— Orice ar putea conține multă carne şi brânză. Şi o bere. 

Huldar trase fermoarul gecii până sus şi se pregăti să iasă afară. Era 
rândul lui să stea de pază. De obicei, nu se luptau între ei pentru o astfel de 
treabă, însă în cazul ăsta, era cea mai dorită însărcinare. Niciunul dintre ei 
nu se simţea în stare să poată munci foarte aproape de cel recent trecut pe 
lumea cealaltă, mai ales că trupul era înfiorător de mutilat. Ori de câte ori se 
întâmpla ca Huldar să-şi arunce ochii înspre bucătăria în care Kolbeinn își 
găsise sfârşitul, se întreba dacă n-ar fi fost mai bine ca acel infarct să-l fi 
omorât. 

— Bun, deci încă o Meat Feast şi o bere. 

— Am glumit cu berea. la-mi o Cola. Două Cola. Nu, mai bine trei. 


Huldar îşi trase căciula de lână pe cap. Abia aştepta să iasă afară, la aer 
curat şi rece. Nici masca de gaze nu reușea să astupe cu totul duhoarea 
insuportabilă. Erla le ordonase să deschidă toate geamurile, ceea ce 
contravenea regulilor. Dar n-aveau de ales. Echipa se codise să intre în casă 
de teama otrăvii, însă nu puteau aştepta până dimineaţă, când ce era mai rău 
urma să se risipească. 

— Trei Cola. 

Gudlaugur adăugă trei liniuţe pe o bucată de hârtie deja mâzgălită în 
exces, după care, ridicând privirea, părea o insectă mare şi urâtă cu masca 
aceea pe faţă. 

— Acum îți poţi da jos chestia aia. 

Se aflau în holul de la intrare; uşa care dădea în interior era închisă, în 
timp ce uşa din faţă era crăpată doar de vreo două degete. 

— Oh! 

Gudlaugur se holbă uimit în spatele celor doi imenşi ochi de insectă. În 
loc să-şi rupă legăturile, aşa cum procedase Huldar, stătu o clipă pe gânduri, 
apoi îşi desfăcu, metodic, curelușele. 

— Pfff, e chiar bine când scapi din chestia asta. 

Huldar deschise larg ușa din față, ieşi afară şi îşi umplu plămânii cu aerul 
proaspăt al nopţii. Gudlaugur, care-l urmase îndeaproape, făcu la fel, 
cărându-şi masca de gaze sub braţ. Huldar și-o lăsase pe Jos, în casă. 

— Cum ar putea cineva să-i facă aşa ceva unui alt om? 

Gudlaugur își scoase telefonul pentru a comanda pizza. 

— Nu mă-ntreba. E de neînțeles. 

Huldar trase iar aer în piept. Era mai bine decât orice tip de țigară. 

— Ştii cumva cât or să stea criminaliştii? 

— Nu. Erla e-acum cu ei, însă toată lumea aşteaptă veşti cu mare 
nerăbdare. S-a răstit la mine când am deschis uşa ca să-i întreb ce fel de 
pizza vor. 

În mod normal, Huldar ar fi zâmbit, însă, în clipa de față, nimic legat de 
numele Erlei nu i se părea amuzant. 

— Şi cum aveţi de gând să mâncăm pizza pe care am comandat-o? O să 
mâncăm chiar aici? Cu măştile pe feţe? 

— Nu, va trebui să o mâncăm în maşină. 

Gudlaugur încă nu apelase numărul. Părea dornic să lungească discuţia la 
nesfârşit, numai ca să amâne cât putea de mult întoarcerea în casă. 

— Va fi în regulă. Presupun că nu vor avea niciun fel de poftă de 


mâncare înăuntru. 

Se răsuci brusc şi scrută cu atenţie casa micuță şi oarecum izolată care le 
fusese cămin lui Kolbeinn și soției sale. Huldar bănuia că soţia acestuia va 
profita de prima ocazie ca s-o vândă. Potrivit polițistului care discutase cu 
ea, femeia n-avea să-și jelească soţul prea mult. Când primise vestea la 
telefon, ea aflându-se în vacanţă cu prietenele, la Londra, plânsese puţin în 
receptor, apoi începuse să pună întrebări despre bucătărie. Acidul sulfuric 
care fusese turnat peste soţul ei distrusese și mobila? Și podeaua o interesa 
în mod deosebit... Oricât de crude ar fi părut, acele întrebări practice erau 
totuşi un semn că mintea femeii căuta ceva care putea fi înțeles. Oricărei 
persoane care şi-ar fi pierdut consoarta în împrejurări atât de oribile i-ar fi 
fost greu să accepte un astfel de lucru. Avea sens să te concentrezi pe podea. 

Suficient de înviorat de aerul rece pentru a putea fuma din nou, Huldar 
se scotoci prin buzunare după țigările rămase de ieri, aflate într-un pachet 
mototolit şi îmbibat de bere. Când aprinse una, fumul care se ridică mirosea 
a bere. 

— N-ai de gând să suni? Oamenii mor de foame pe-aici. 

Gudlaugur selectase deja un număr. 

— Am fost pus în aşteptare, îl lămuri el pe Huldar, care nu ceruse niciun 
fel de lămurire. Putem vorbi cât aştept. 

Huldar mai trase un fum din țigară și se întrebă ce să spună. N-avea de 
gând să înceapă să 1 se plângă lui Gudlaugur despre problemele sale cu 
femeile, deşi era limpede că ar fi avut parte de atenția lui totală dacă ar fi 
făcut chiar şi cea mai vagă aluzie în acea direcție. Noaptea petrecută cu Erla 
era cea mai spumoasă bârfă a zilei. De vreme ce nimeni din echipă nu 
îndrăznise să abordeze subiectul cu ea, Huldar rămăsese ţinta tuturor 
glumelor lor. El continuase să nege mica lor aventură și scăpase totuși 
destul de ieftin, din moment ce toți erau acum preocupaţi de cu totul 
altceva. Dar de îndată ce-şi vor reveni, se temea că tachinările vor continua 
şi mai în forță. Erau cu toţii antrenați să-și dea seama când cineva minte, 
însă şi Huldar cunoştea capcanele şi, până acum, părea că a scăpat de ele. 

— De unde poate face cineva rost de acid sulfuric? 

— În orice caz, nu din magazine. A avut nevoie de o cantitate imensă, îl 
lămuri pe Gudlaugur, care se strâmbă, oripilat. 

— Cu ceva noroc, am putea reuşi să urmărim tranzacţia prin intermediul 
importatorului. Sau am putea găsi magazinul din care a fost cumpărat acidul 
— asta dacă se vinde undeva la litru. 


Apoi Huldar îşi aduse aminte de drujbă — care cu greu se putea încadra în 
rândul echipamentului standard cu care era dotată o gospodărie obişnuită 
din Islanda. Și totuşi, până acum poliția nu izbutise să dea de urma 
cumpărătorului. Şi nici de vreo tranzacţie care să fi avut ca obiect câțiva 
metri buni de lanţ din oţel. Poate că același lucru era valabil şi-n cazul 
poveștii acesteia cu acidul sulfuric. Pasul următor ar fi să se verifice dacă 
drujba, lanţul şi acidul au fost furate de undeva, dar asta după ce poliția va 
stabili ce gen de firmă are pe stoc toate cele trei mărfuri. Huldar bănuia că 
acest gen de lucruri pot fi găsite la un atelier sau la o firmă de construcții, 
care erau cu sutele. 

. 

— Vă omor, nenorociţilor, dacă-mi vărsați vreo picătură de sos în 
mașină. 

Erla se afla în spatele volanului, cu o felie de pizza într-o mână şi cu o 
cutie de Cola în cealaltă. Stătuse în bucătărie o mare parte din timpul 
petrecut în casă şi le suflase în ceafă tehnicienilor criminaliști şi legistului în 
timp ce munceau, aşa că duhoarea de sulfură i se impregnase în haine şi-n 
păr. Pe de altă parte, Huldar şi Gudlaugur se străduiau să nu se ţină de nas în 
timp ce mâncau. Huldar primea din plin forța damfului, în față, pe scaunul 
pasagerului. În ciuda hotărârii sale de-a nu ajunge în aceeași maşină cu Erla, 
ca-l îndemnase pe un ton categoric să i se alăture, dând apă la moară celor 
care se înghionteau şi-şi făceau cu ochiul. S-a ales praful de eforturile lui 
Huldar de-a înăbuși zvonurile. Într-o încercare disperată de-a evita să 
rămână singur cu ea, îl trăsese pe bietul Gudlaugur după el. Practic nu se 
simţea în stare să facă față unei discuţii cu ea care să n-aibă legătură cu 
ancheta aflată în desfășurare. 

În drum spre mașină, el îi şoptise lui Gudlaugur că dacă n-avea să 
trăncănească întruna, pe el îl va face să răspundă în locul său. Încercarea sa 
de a-l așeza pe tânăr pe scaunul din faţă eşuase totuşi lamentabil, căci 
imediat ce Gudlaugur deschise uşa, Erla strigase la el să se suie în spate. 
Săracul n-avusese cum să câştige vreun punct bonus în ochii șefului său 
pentru asta şi nici faptul că trăncănise tot timpul nu-l ajutase cu nimic, deşi 
cu siguranță Huldar îi datora acum o mare favoare. 

— Au aflat când a murit? întrebă Gudlaugur cu gura plină. 

— Aseară târziu sau azi-noapte. 

Erla alese o altă felie din cutia așezată neglijent între cele două scaune 
din față. 


— Vom obţine un interval mai precis după ce i se va face autopsia. Deşi 
Dumnezeu ştie cum îşi imaginează ei că vor putea face una. Cea mai mare 
parte din trup va trebui să fie răzuită cu o lingură de pe podeaua bucătăriei. 

— Nicio amprentă? 

— Nu. Niciuna. O mulțime de amprente pe mobilier, totuși, dar nimic pe 
bidoanele goale sau pe sforile folosite ca să-l ţină legat de scaun. Şi 
etichetele au fost îndepărtate, ceea ce mă face să sper că ucigașului i-a fost 
teamă că vom putea da de el cu ajutorul lor. Ceva promițător, totuşi. Vom 
afla de unde provin. Nu pot exista prea multe puncte de desfacere pentru aşa 
ceva. 

Erla privea strada pustie; vecinii din casele apropiate renunţaseră în cele 
din urmă să mai încerce să afle vreun indiciu care să lămurească prezența 
poliției. 

— Ar fi fost prea mult să sperăm să găsim vreo amprentă. În zilele 
noastre, până şi un copil ştie cum anume să evite să lase vreuna. 

Tăcerea scurtă care se așternu între ei era imboldul de care avea nevoie 
Gudlaugur. 

— A fost oare o greşeală din partea noastră să nu postăm un paznic de la 
poliție lângă salonul lui de spital? 

Erla se răsuci spre el şi-şi vârî capul printre scaune. Deşi Huldar nu-i 
putea vedea expresia de pe chip, se-ndoia că era una prietenoasă. 

— La dracu”, asta n-ar fi schimbat nimic. Să ţii bine minte asta. Vom 
avea parte de destule critici, aşa că nu mai avem nevoie de ele şi din partea 
alor noştri, se răsti la el, apoi se întoarse din nou cu faţa spre parbriz. Dacă 
trebuie să dăm vina pe cineva, acela ar fi spitalul. De unde să ştim că îl vor 
externa fără să ne zică şi nouă? Şi seara târziu, pe deasupra. Atâta timp cât 
era în spital, pentru el nu exista niciun pericol. 

— Hmm. 

Huldar contribuise prea puţin la discuţie, însă simţea că nu-l mai poate 
lăsa pe bietul Gudlaugur să încaseze. 

— Cei de la spital continuă să pretindă că a fost luat de cineva de la 
firma de contabilitate? 

— Asistenta care era de gardă e sigură de asta. Însă directorul executiv al 
firmei — bărbatul despre care ea pretinde că a sunat la spital — neagă hotărât 
că ar fi trimis o mașină după Kolbeinn. Trebuie să fi fost criminalul cel 
care-a sunat, dându-se drept el. Că doar numele directorului executiv nu e 
tinut secret, iar Kolbeinn n-a răspuns el însuşi la telefon. E o mare 


tâmpenie, ce mai. 

— Dar am descoperit vreo legătură cu Jón Jónsson? 

Huldar se uita la crusta rămasă din bucata de pizza pe care-o ţinea în 
mână: nu-şi aducea aminte să fi mâncat felia. O oboseală teribilă îl 
cuprinsese imediat după ce terminase prima felie, iar acum practic se forța 
să-şi țină ochii deschişi. 

— Nu. Încă nu. Percheziţionarea casei n-a scos la iveală niciun indiciu, 
iar soția lui Kolbeinn pretinde că nu ştie nimic. Pe calculatorul lui n-am 
găsit niciun fişier cu pornografie infantilă, astfel încât e imposibil să se fi 
cunoscut cu Jónsson prin intermediul unui cerc de pedofili. Dar o legătură 
există totuşi pe undeva. I-ai văzut şi tu fața când am menţionat numele lui 
Jón Jónsson. Nemernicul ar fi făcut bine să fi colaborat cu noi. Poate c-ar fi 
mai bine să-i arătăm lui Thorvaldur o poză cu cadavrul, din moment ce şi el 
e la fel de încăpățânat. Poate că asta i-ar mai dezlega limba. 

Erla goli ultima cutie de Cola şi o zdrobi apoi în pumn. 

— Poate că ne-ar ajuta să-i convingem pe cei care până acum au refuzat 
să vorbească cu noi. Doamne, aş face-o fără să stau pe gânduri. 

— Ai fi concediată. 

Deşi era prea adormit ca să poată vorbi, Huldar se gândi c-ar fi fost mai 
bine să înăbuşe ideea din fașă. Exista totuşi o mică șansă ca Erla să 
vorbească serios. 

— Pe dracu’! Numeşte tu un singur poliţist care a fost concediat. 

Cum Huldar nu-i răspunse, ea continuă: 

— Exact. 

— Dar Thorvaldur? Pe el îl păzeşte cineva? interveni Gudlaugur în timp 
ce întindea mâna după o altă felie de pizza. 

— Nu. Sulă bleagă ne-a refuzat propunerea. Jură cu mâna pe inimă că n- 
are nimic de-a face cu cazul şi spune că dacă insistăm să-l păzim, am 
insinua că nu-l credem. lar asta ar putea afecta relația noastră cu 
procuratura. 

— Eu tot aş trimite pe cineva. Aproape sigur totul are legătură cu 
răzbunarea, iar pentru cei care vor să fie chit nu trebuie neapărat s-o şi 
meriţi. Mai ales dacă rolul tău este să condamni oameni. 

— 'Ție cine ţi-a cerut părerea? se răsti Erla. 

Gudlaugur nu numai că pusese la îndoială aptitudinile de lider ale Erlei, 
dar se mai şi autoinvitase în maşina ei. 

— Am vorbit cu procuratura şi asta vor şi ei. Dacă se vor implica de aici 


înainte, se vor trezi în situația de-a renunța din cauza conflictului de 
interese. Caz în care vor trebui să numească noi procurori, iar biroul lor și- 
aşa are destule probleme în încercarea de-a se încadra în buget. Acelaşi 
lucru e valabil şi-n cazul nostru. Nu avem fonduri pentru a-i asigura acelui 
cretin înţepat protecţie douăzeci şi patru de ore din douăzeci şi patru. În 
plus, inițialele sale nu se află pe lista-vedetă. 

Gudlaugur se făcu mic în penumbra maşinii, aşa că Erla se întoarse spre 
Huldar. 

— Le-am spus clar şi răspicat că avem nevoie de toate hârtiile referitoare 
la procesul acela mai vechi până mâine, cel târziu. Chiar dacă asta va 
însemna ca toți oamenii lor să scotocească toată noaptea. Incompetenţii ăia 
de la Tribunalul Regional din Reykjanes spun că nu găsesc niciun dosar, aşa 
că n-are niciun rost să punem presiune pe ei. De necrezut, futu-i! Aşa c-ar fi 
bine ca procurorii să-şi pună cururile la treabă. 

Cu tot optimismul afişat de Erla, Huldar se îndoia că vreun dosar avea să 
se ivească pe timpul weekendului. Era puţin probabil ca poliţia să primească 
vreun dosar mai devreme de marţi sau miercuri. Moment în care deja va fi 
prea târziu ca să salveze următoarea victimă. 

— Dar avocatul lui Jón? Poate că nu mai are dosarele de caz, dar sigur 
îşi mai aminteşte detalii despre acesta. Poate că ştie identitatea copilului sau 
copiilor implicaţi. Ba poate ar fi posibil să ne spună şi unde l-am putea găsi 
pe Jón. lar dacă n-o să vrea să discute cu noi, am putea apela la un 
judecător. Mă pot ocupa eu de asta, dacă vrei. Nu mă deranjează să-i bat la 
cap într-o zi de duminică. Mi-e greu să cred că se duc la biserică. 

Acest scurt discurs îl goli pe Huldar de ultimele rezerve de energie, ceea 
ce-l făcu să termine printr-un căscat larg. 

— Dacă cineva ascultă mâine cuvântul Domnului, poţi pune prinsoare că 
acela e judecătorul, spuse Erla. Dar s-ar putea să ai nevoie de-un medium ca 
să discuţi cu el. Am cerut să vorbesc cu el atunci când am discutat cu 
fătălău de la tribunalul regional, dar n-am izbutit. A ajuns acum mulți ani la 
Curtea Supremă, însă acum e pământ de flori. 

Huldar se pregătea să vină cu o remarcă adecvată, însă nu-şi mai amintea 
care era. Se lăsă pe spate, clipind des, şi simţi cum crusta de la pizza îi 
alunecă din mână în timp ce se prăbușea, adormit, pe banchetă. 

Aşa că nu mai apucă s-o audă pe Erla cum îl alungă pe Gudlaugur din 
maşină. 

Dintre toți cei cărora li se ordonase să vină la serviciu în acea duminică, 
Huldar își făcu ultimul apariția. Recuperase orele de somn pierdute cu o 
noapte înainte. Organismul său ținea o socoteală strictă a numărului de ore 
pe care trebuia să le doarmă, aşa că dacă exista un deficit, cererile sale erau 
nemiloase. Chiar și alarma de la telefon se vedea neputincioasă în faţa 
acestei nevoi atunci când îi venea rândul să sune, cu mult înainte de ivirea 
zorilor. Bâjbâise neîndemânatic după telefonul lăsat pe noptieră şi-l dăduse 
pe jos, aşa că acum avea o crăpătură pe ecran. În cele din urmă, după ce 
izbutise să-şi revină complet, se simţise pe deplin recuperat şi chiar şi 
sentimentul de vină începuse să cedeze teren. După un duş fierbinte şi un 
bărbierit, aproape că se simţea din nou om. 

Dar buna lui dispoziție nu dură mult. La început, crezuse că cei de la 
muncă îi spun Frumoasa din pădurea adormită pentru că dormise prea mult. 
Abia după ce se-aşezase la biroul său şi lucrase mai bine de-o oră îşi dădu 
seama că ei se referiseră de fapt la puiul de somn pe care-l trăsese în mașina 
Erlei cu o zi înainte. Se trezise singur în mașină; Gudlaugur și Erla se 
întorseseră înapoi în casă, alături de restul echipei. În timp ce stătea şi-şi 
masa gâtul înţepenit, îşi aminti vag cum Erla încercase să-l trezească și de 
mâna ei mângâindu-i părul și gâtul. Bine că nu sărise în sus de spaimă. 

— Hei, Huldar! Frumoasa adormită! 

Unul dintre colegii de la un birou apropiat rânjea la el în zeflemea, cu o 
cană de cafea într-o mână. 

— Erla e şucărită rău de tot azi. Nu cumva cineva nu şi-a făcut treaba așa 
cum trebuia azi-noapte? Prea somnoros, ai? 

Remarcile fură însoțite şi de un râs înfundat. Huldar nu răspunse, deşi 
simţea cum răbdarea lui cedează din ce în ce mai iute. Pe următorul care va 
mai face un astfel de comentariu avea de gând să-l pocnească în cap. Un sac 
de box nu era singura modalitate prin care să te poţi elibera de tensiune. 

Decizia Erlei de a-l lăsa să doarmă în mașină, în timp ce restul se speteau 
în duhoarea aceea oribilă, îi spulberase lui Huldar orice şansă de-a se 
preface că nu se întâmplase nimic între ei. În mod normal, mai degrabă i-ar 
fi turnat o cană de cafea în cap unuia adormit la birou, decât să le spună 


celorlalți să nu-l trezească din somn. 

— La ce te uiţi? 

Iritat, Huldar ridică privirea din monitor, după care, aducându-și aminte 
că-i datorează o mare favoare lui Gudlaugur, adăugă pe un ton ceva mai 
prietenos: 

— Scuze! Trebuie să dau un telefon care nu prea-mi face mare plăcere. 

— Ah, scuze! zise Gudlaugur cu un surâs stingher pe faţă. Voiam doar 
să-ți spun că am impresia că ştiu cum a murit acel judecător, Yngvi 
Sigurhjartarson. E doar o bănuială, dar sunt totuși destul de convins. 

— Scuipă tot! 

Huldar era recunoscător pentru că mai putea amâna să dea telefonul; 
discuția cu Erla nu era singura de care se temea. Prin pâcla de oboseală de 
ieri seară nu i se păruse mare scofală să deranjeze un avocat într-o zi de 
duminică, însă acum că sosise clipa, simţea că-i vine greu să-și găsească 
cuvintele. Chiar nu avea chef să i se vorbească de sus sau să fie mustrat 
pentru îndrăzneala de-a suna în afara orelor de program. Dar din moment ce 
actele de la procuratură încă nu ajunseseră în posesia poliției, lui nu-i mai 
rămăsese nicio alternativă. 

— În anunţul morţii sale se precizează că a murit pe neașteptate. Iar 
Curtea Supremă a emis o declaraţie de presă în care se spunea doar că a 
murit, urmată de o mulțime de detalii despre educația și cariera lui. Am 
verificat şi alte necrologuri. Sunt o mulțime. Dar nu se specifică nicăieri 
cum anume a murit; majoritatea ignoră subiectul sau precizează doar că a 
fost vorba de o moarte prematură. Chestia e că acelaşi lucru s-a întâmplat și 
atunci când s-a sinucis un prieten de-al meu: n-a vrut nimeni să-i rănească 
părinții, referindu-se în mod direct la faptul că şi-a curmat singur zilele. 

Gudlaugur se opri ca să respire, apoi continuă: 

— Deci bănuiala mea e că judecătorul s-a sinucis. Fireşte că e puțin 
probabil ca acest lucru să aibă legătură cu cazul nostru, dar, pe de altă parte, 
e ŞI puţin ciudat. 

— Când s-a întâmplat asta? 

Huldar nu ştia prea multe despre necrologuri sau astfel de anunţuri ca să- 
şi dea seama dacă presupunerea lui Gudlaugur era corectă sau nu, şi cu atât 
mai puțin dacă acest lucru avea vreo importanţă. 

— Foarte recent. Acum două luni. 

Deci rataseră la mustață ocazia de-a discuta cu tipul respectiv. Suspect de 
recent. Oare acesta ştiuse că va veni o furtună şi se hotărâse singur să iasă 


din joc? Era o coincidenţă bizară, dacă nu chiar mai mult. 

— A fost însurat? 

— Da. 

— Bine. Sun-o pe văduvă şi întreab-o ce s-a întâmplat. Află cum a murit. 

— Ce? 

Gudlaugur părea uluit. 

— Hai, dă-i drumul. Poți s-o faci. Adu-ţi aminte cum ai vorbit cu părinții 
prietenului tău când şi-au înmormântat fiul. Și să-ți alegi cuvintele cu 
atenție. Poate că femeia încă-l mai jeleşte. Spune-i adevărul — că numele 
soțului său a ieșit la iveală în cursul unei anchete, deşi fireşte că nu e 
suspectat că a făcut ceva rău. 

Gudlaugur părea cam palid. 

— OK. Lasă-mă o secundă, să mă pregătesc aşa cum trebuie. 

Se aşeză, dispărând din raza vizuală a lui Huldar, care deja întinse mâna 
după telefon. 

Avocatul îi răspunse după trei apeluri, părând că avea mari speranțe 
legate de o asemenea conversaţie. 

— Mă aşteptam să mă sunati. Înseamnă că a fost găsit? 

— Îmi cer scuze — aţi spus că așteptați acest telefon? 

— Da. N-a emis poliția un mandat de urmărire pe numele lui Jón? 
Presupun că l-aţi găsit şi că m-a solicitat. Ce-a mai făcut de data asta? 

Huldar încercă să-l ia mai cu binişorul. 

— Am lansat un apel pentru că nimeni nu l-a mai văzut de când a ieșit. 
Pe dumneavoastră, de fapt, v-am sunat pentru altceva. 

— Deja a ieşit? Doamne, cum zboară timpul. 

— Vreţi să spuneți că n-aţi ştiut c-a ieşit? 

— Nu. Mi-am închipuit c-a evadat şi că ați pornit vânătoarea pe urmele 
lui. Cu el n-am mai vorbit de la aflarea verdictului pronunţat de Curtea 
Supremă. 

— Ce? 

Huldar scotoci prin foile cu însemnări pe care le ținea lângă calculator. 

— Mi s-a spus că ați corespondat unul cu celălalt despre cazul lui, am 
presupus. Cel puţin asta au lăsat de înțeles autoritățile. 

— Ce? Eu? Eu nu i-am scris şi nu i-am trimis nimic, niciodată. Poate că 
s-au înşelat. 

Huldar înălţă din sprâncene. Avocatul nu părea doar sigur pe el, ci de-a 
dreptul uluit. Se îndoia că bărbatul de la celălalt capăt al firului îi scrisese 


vreo scrisoare lui Jón. 

— Atunci înseamnă că am înţeles eu greşit ce mi-au zis ei. Oricum, nu 
de aceea v-am sunat. Mă întrebam dacă îmi puteţi spune mai multe despre 
procesul care-a avut loc la Tribunalul Regional din Reykjanes, în care Jón 
Jónsson a fost achitat. Am întâmpinat o mulțime de dificultăți în a găsi mai 
multe informaţii despre proces şi speram că nu v-ar deranja să mă ajutați să 
completez golurile rămase. Știu că e duminică, însă chestiunea este destul 
de urgentă. 

— Înţeleg. Pot întreba de ce? 

— Are legătură cu o anchetă în desfăşurare, ce are ca subiect un incident 
foarte grav. 

— Benedikt Toft. 

— Da. El a fost procurorul cazului mai sus amintit. Încercăm să aflăm 
dacă locul său de muncă a avut ceva de-a face cu uciderea lui. 

— Şi credeți că Jón Jónsson ar putea fi criminalul? 

— E posibil. E unul dintre unghiurile din care abordăm problema. Vă 
mai aduceți aminte de acel proces? Îmi închipui că nu mai aveți 
documentele. 

— Ba sigur că mai am documentele. Eu nu arunc nimic, niciodată. 
Sunteţi bineveniți să copiaţi orice nu afectează relația de confidențialitate cu 
clientul meu. 

— Mersi, v-am fi foarte recunoscători pentru asta, deși m-ar ajuta foarte 
mult şi un rezumat. Tot ce ştim noi e că procesul a avut legătură cu un abuz 
sexual asupra unor minori. 

— Înţeleg. Atunci n-ar trebui să fie o problemă. Cazul acela a fost atât de 
straniu, încât mi-a rămas întipărit în memorie, deşi a avut loc cu multă 
vreme în urmă. 

Dinspre celălalt capăt al firului Huldar auzi zgomot de pași, apoi 
închiderea unei uşi şi un scârțâit de piele atunci când avocatul se aşeză în 
fotoliu. Poate chiar şi clinchetul scos de niște cuburi de gheaţă. În minte i se 
formă imaginea unui bărbat care sorbea dintr-un pahar de whisky. Un semn 
bun, dat fiind că alcoolul putea să-i dezlege limba. 

— Jon a fost acuzat că şi-a abuzat propriul fiu şi propria fiică. Nu-mi mai 
aduc aminte numele lor. Întreaga tărăşenie a ieșit la iveală atunci când fata a 
început şcoala, la şase ani, și i-a spus învăţătoarei. Acest fapt în sine a fost 
destul de neobişnuit. Copiilor li s-a cerut, în clasă, să povestească cu ce se 
ocupă părinţii lor şi probabil că fata a înţeles greșit întrebarea. Înainte de-a 


putea fi oprită de învățătoare, fata se pornise să descrie niște chestii mai 
mult decât explicite, asta ca să folosesc un eufemism, învăţătoarea a 
chemat-o apoi deoparte şi, după ce i-a ascultat toată povestea, s-a convins 
că nu are de-a face doar cu o invenţie, aşa că a mers cu fetiţa la poliţie. 

— Lucrul ăsta nu apare în niciun dosar. 

— Nici nu mă surprinde. Cred că învăţătoarea a fost o dură, judecând 
după declarația ei în calitate de martor. Poliţişti din Hafnarfjordur nici 
măcar n-au vrut să-i asculte povestea, așa că ea a mers la Reykjavik şi a 
raportat incidentul acolo. Şi atunci s-au pus rotiţele în mișcare. Dar 
recompensa ei a fost o scrisoare de la şcoală, în care 1 se spunea că e pusă 
pe liber. Pur şi simplu incredibil. 

Huldar scormoni printre hârtii, până ce găsi pagina pe care era trecut 
verdictul dat de Tribunalul Regional. Verificând data pronunțării, făcu un 
simplu calcul matematic. 

— Am dreptate când spun că fata avea şase ani când a fost raportat cazul 
şi că procesul a început cu mai puţin de un an mai târziu? E o evoluţie 
destul de neobişnuită în acest caz. 

— Da, aproape că nu s-a mai întâmplat niciodată aşa ceva. Dar aşa s-a 
întâmplat. Ancheta a fost un fiasco, iar întreaga chestiune a fost făcută în 
pripă. 

— ŞI lui 1 s-a dat drumul? Cum a fost acest lucru posibil, dacă mărturia 
copilului a fost atât de solidă? 

— Te asigur că n-a fost nimic în neregulă cu mărturia fetei. Însă fratele 
ei a insistat că tatăl lor era nevinovat — că nu s-a atins de niciunul dintre ei. 
În mod normal, declaraţia lui ar fi trebuit să-i înjumătăţească pedeapsa, însă 
pe procuror nu l-a interesat acest aspect. El nu i-a pus nici măcar o întrebare 
băiatului. Fireşte, procurorul la care mă refer era Benedikt Toft. Mi-a dat 
impresia că nu voia absolut deloc să câştige acel proces, şi nici măcar nu s-a 
făcut apel. Eu am fost nevoit să mă stăpânesc ca să nu intervin şi să fac eu 
treaba de procuror în locul său, având în vedere că lăsase o mulțime de 
chestii neabordate. Întregul proces m-a făcut să mă simt extrem de prost. 
Însă mama copiilor a susţinut mărturia băiatului, un reprezentant al 
serviciilor sociale din Hafnarfjordur a făcut un raport destul de măgulitor la 
adresa familiei, iar psihologul pentru copii numit de autoritățile locale a 
declarat că fetiţa a inventat probabil toată povestea, iar după doar o jumătate 
de zi petrecută în sala de judecată, totul era decis. Numele învățătoarei nici 
măcar nu s-a aflat pe lista martorilor, așa că ea n-a mai avut ocazia să 


depună mărturie. După două săptămâni s-a pronunţat verdictul şi — ghici ce? 
— Jon Jónsson a fost achitat. Nu mă simt chiar mândru de acea victorie şi nu 
m-a surprins deloc când el a comis altă infracțiune, la doar un an distanţă. 
Mult mai gravă, desigur. Dar, după cum ştii, procesele erau foarte diferite în 
acele vremuri. 

Huldar era sigur că aude cuburi de gheaţă rotindu-se într-un pahar şi un 
zgomot discret de băutură sorbită. 

— Şi ai idee despre ce s-a întâmplat de fapt? 

— EFi bine, eu am bănuielile mele, dar sunt unele foarte vagi. Nici nu 
sunt sigur dacă ar trebui să le împărtăşesc şi cu dumneavoastră. 

— În momentul de faţă, v-aş fi foarte recunoscător pentru orice tip de 
informaţii noi. A mai fost omorât un bărbat — Kolbeinn Ragnarsson — și mai 
avem un al treilea cadavru, pe care încă n-am reușit să-l identificăm. Şi 
credem că mai sunt oameni care ar putea fi în pericol. 

— Aţi zis Kolbeinn Ragnarsson? 

— Da. ÎI cunoşteaţi? 

— Aş putea jura că bărbatul care a venit din partea serviciilor sociale din 
Hafnarfjordur la proces se numea Kolbeinn. Care era patronimul lui? 
Procurorul nu i-a pus vreo clipă la îndoială modul în care a făcut expertiza, 
deşi avea toate motivele s-o facă. Tipul respectiv era de fapt un fel de șef de 
departament la Consiliul local din Hafnarfjordur, aşa că n-avea niciun fel de 
experienţă ca asistent social. Şi au mai existat o mulțime de nereguli de 
genul ăsta. 

— Dar judecătorul? El n-ar fi trebuit să pună întrebările pe care 
procurorul le-a trecut cu vederea? 

— Ba da, dar n-a făcut-o. Şi Yngvi Sigurhjartarson a arătat la fel de 
puţin interes față de caz ca şi procurorul. A fost un caz extrem de bizar. Nici 
n-am ştiut ce înseamnă acest lucru atunci când el a fost promovat în funcția 
de judecător al Curţii Supreme, la scurt timp după acest caz. Poate că el ştia 
deja despre această avansare, aşa că nici nu-i mai stătea mintea să-și facă 
treaba. 

— A murit de curând. Aţi auzit? 

— Da. Au existat ceva zvonuri pe holurile tribunalului. 

— Zvonuri? Ce fel de zvonuri? 

— Of, urăsc să răspândesc bârfe. 

Bărbatul expiră cu putere, trimițând o mulțime de pârâituri statice în 
urechea lui Huldar. 


— N-o luaţi de bună, dar se zvonește c-a fost vorba despre o sinucidere. 

Deci Gudlaugur avusese dreptate. 

— Cum aşa? 

Mai existaseră crime care fuseseră înfăptuite astfel încât să pară niște 
sinucideri, iar ucigașul pe urmele căruia umblau ei nu avea niciun fel de 
scrupul să facă una ca asta. 

— Am înţeles că s-a aruncat în mare. 

Bărbatul şovăi, apoi continuă: 

— Dar, cum spuneam, n-am auzit acest lucru dintr-o sursă de încredere. 

— Înţeleg. 

Huldar se întrebă dacă s-o lase moartă, apoi îşi aminti că mai avea de 
obținut răspunsul la o întrebare. 

— Aţi pomenit de faptul că aveţi anumite bănuieli în legătură cu motivul 
pentru care procesul lui Jón a fost de fapt un spectacol jenant. Despre ce-i 
vorba? 

Avocatul râse oficial. 

— Cred că am să declar un conflict de interese dacă sau când Jón va fi 
arestat pentru aceste crime. Nu voi putea decât să mă bucur de capturarea 
sa. Nu simt absolut nicio dorinţă să-i fiu din nou apărător. 

Cuburile de gheaţă clincăniră din nou când se loviră de pereții paharului, 
iar avocatul luă o gură zdravănă şi înghiţi înainte de-a continua: 

— La acea vreme, aveam senzaţia că tatăl lui Jón — sau tatăl vitreg, mai 
degrabă — avea legătură cu toată tărăşenia asta. Deşi n-aveam nicio probă 
pentru asta, în afară de faptul că tipul respectiv era mare mahăr în 
Hafnarfjordur — ba chiar am impresia că era chiar primar acolo. 

— Einar Adalbertsson a fost preşedinte al consiliului local, nu primar. 
Dar era destul de influent la acea vreme, președinte a tot felul de asociaţii, 
fără a uita şi de legăturile sale politice. 

— Exact. Având în vedere împrejurările, te-ai putea întreba cine a fost 
responsabil de bizara decizie de a-l trimite pe Kolbeinn ca reprezentant din 
partea autorităților în sala de judecată. Şi psihologul? Cât de imparțială a 
fost? Acuzatul era fiul unui individ care era, din toate punctele de vedere, 
angajatorul ei direct. 

— Dar dacă Jón era fiul vitreg al lui Einar, atunci Sigrún era, într-un fel, 
nepoata acestuia. Cu ea cum rămânea? Și cu fratele ei, cu Thrâstur? 

Huldar nu înţelegea de ce bunicul lui Sigrun şi-ar ajuta mai degrabă fiul 
vitreg în loc să-şi salveze nepoata de la a mai fi abuzată. 


— Bună întrebare. Einar a participat la proces şi îmi aduc aminte cum îl 
priveam în timp ce fata suferea şi-şi depăna povestea şi mă întrebam cum se 
simţea acel om. Nu cred că e chiar distractiv să-ți asculți nepoata oferind 
detalii despre monstruozitățile pe care i le făcea propriul tău fiu vitreg, 
tocmai tatăl ei. În locul lui, mi-era clar de partea cui aş fi fost. 

— La fel şi-n cazul meu. 

— Un ultim lucru. Din ce-am înțeles eu, Einar și judecătorul păreau 
prieteni la cataramă. La fel şi Einar cu procurorul. O neregulă în plus. 

— Şi-atunci, n-ar fi fost normal ca judecătorul să fi declarat un conflict 
de interese? 

— Aşa ar fi trebuit. Dar Jón era fiul celei de-a doua soții a lui Einar şi nu 
fusese niciodată adoptat în mod oficial, aşa că judecătorul ar fi putut aborda 
subiectul dintr-un alt unghi. Sigur că asta nu reprezintă o scuză valabilă, dar 
cine ar fi trebuit să atragă atenția asupra acestui aspect? Eu n-aş fi putut s-o 
fac, căci ar fi fost împotriva intereselor propriului meu client. Şi se părea că 
şi-n cazul procurorului exista acelaşi conflict de interese, deci nici el n-avea 
motiv să ridice vreo obiecție. Mama şi fratele lui Sigrún au insistat că totul 
era în regulă şi acelaşi lucru l-au declarat şi ceilalți martori care au depus 
mărturie la proces. Singura persoană care voia să se facă dreptate era fetiţa 
însăşi. Dar ea era prea mică pentru a-şi da seama că nimic nu era aşa cum ar 
fi trebuit. Iar restul e istorie. 

Avocatul se opri, apoi adăugă: 

— Dar pur și simplu nu pot să înţeleg de ce-ar dori Jón să-i vadă morți 
pe Kolbeinn sau pe Benedikt. Niciunul, nici altul nu s-au arătat dornici să-l 
vadă după gratii. Ba dimpotrivă. Cred că sunteți în căutarea persoanei care 
nu trebuie. 

Îşi spuseră la revedere, ambii aflându-se în stări de spirit ceva mai 
sumbre decât atunci când își începuseră discuţia. Huldar închise ochii, ca să 
îi vină mai uşor să se concentreze, și rămase aşa până când idioţi de la 
birourile vecine începură iar să râdă de el că l-a furat somnul. După care 
țâșni din scaun și porni cu paşi mari spre biroul Erlei, nu pentru a-şi explica 
sentimentele faţă de ea, ci pentru a discuta despre ceea ce conta cu adevărat 
— ancheta. 


— Despre ce ai discutat cu Erla? 
Gudlaugur se abţinuse mai bine de cinci minute după ce Huldar se 
întorsese din biroul Erlei. Spre meritul său, Gudlaugur nu-şi dislocase gâtul 


pe jumătate încercând să se zgâiască prin peretele de sticlă al biroului Erlei, 
la fel cum procedaseră colegii săi. Era greu de zis ce fel de spectacol se 
aşteptau să vadă. 

— Am informat-o despre telefonul pe care l-am dat mai devreme. Care, 
te-asigur, a fost destul de interesant. 

— În ce sens? 

— Mai bine spune-mi tu ce-a avut de zis văduva. Doar dacă nu cumva ți- 
ai sunat mama cât timp am lipsit eu de la birou. 

— Nu, sigur că nu. 

Gudlaugur se înroși, conștient de faptul că Huldar trăsese cu urechea la 
nesfârșitele sale discuţii cu mămica. 

— Am avut dreptate: s-a sinucis. 

— Da, ştiu asta. ȘI? 

— De unde ştii? Atunci de ce m-ai mai pus s-o sun? 

— Mi-a zis avocatul, dar aveam nevoie şi de o confirmare. Şi trebuia să 
aflu cum a făcut-o. 

— S-a aruncat în mare. 

— În regulă. Şi asta ştiam. Altceva? 

— Trupul nu 1-a mai fost găsit niciodată. Doar maşina, parcată la Grotta, 
şi hainele împăturite ordonat lângă far, alături de-o scrisoare adresată soției 
sale, care a fost găsită în buzunarul de la piept al sacoului. Deasupra 
hainelor i-au găsit ceasul şi câteva bijuterii. 

— Bijuterii? Ce fel de bijuterii? 

— O verighetă. Şi un inel de-al franecmasonilor. 

— Un inel de-al francmasonilor? 

— Da. Doar era judecător la Curtea Supremă. Toţi sunt francmasoni. Cel 
puțin, asta a zis soția lui. 

Huldar nu mai pierdu vremea ca să-i spună că acest lucru nu putea fi 
valabil şi-n cazul judecătoarelor. 

— Sun-o înapoi. Spune-i că suntem în drum spre ea. 

Gudlaugur părea oripilat. 

— Te rog, nu! Du-te singur. A fost o discuţie îngrozitor de stânjenitoare. 

— Fă-o! Trag maşina în faţă şi te aştept jos. Îţi promit că nu va fi nevoie 
să rostești nici măcar un cuvânt în timpul întâlnirii cu ea. Voi vorbi eu şi 
pentru tine. 

— Dar... 

— Sun-o şi gata! O să te pun la curent cu discuţia mea cu avocatul în 


drum spre ea. Fuga-fuga, trebuie să mergem acolo şi să ne întoarcem înainte 
ca toţi criminaliştii să plece acasă. 

Huldar plecă fără a-i mai oferi lui Gudlaugur ocazia să protesteze. Se 
hotărî să n-o mai informeze şi pe Erla: nu mai era timp de pierdut şi să 
creeze speranţe deşarte. Și-aşa se pregătea să o dezamăgească crunt cât de 
curând. 

leşiră din casa văduvei lui Yngvi Sigurhjartarson după mai puţin de o 
oră. Huldar căra o pungă de plastic. Vizita lor fusese chinuitor de 
stingheritoare; ochii femeii fuseseră tot timpul plini de lacrimi, de parcă din 
clipă-n clipă avea să cedeze. Îi luase atât de mult să găsească un lucru pe 
care doar Yngvi ar fi putut să-l atingă, încât cei doi poliţişti începuseră să se 
foiască de nerăbdare. În cele din urmă, femeia izbutise să găsească într-un 
sertar din dormitor o tabletă pe care doar el o folosise. Huldar o luă de la ea 
cu mâna învelită într-o mănușă, apoi o introduse într-o pungă de plastic. Din 
fericire, femeia fusese prea tulburată ca să-i întrebe din nou despre motivul 
pentru care aveau nevoie de amprentele lui. După ce-au obținut ce-au vrut, 
cei doi aproape că s-au călcat pe picioare în graba lor de-a pleca înainte ca 
ea să-şi dea seama care era adevărul. 

Manifestând doar un vag respect faţă de limita de viteză, Huldar reuși să 
se întoarcă la secție înainte ca tehnicianul criminalist să plece acasă. 
Bărbatul oftă profund când Huldar îi comandă să-şi scoată haina şi să-şi ia 
trusa pentru amprente, dar se supuse. 

Compară amprentele de pe tabletă cu cele ale mâinilor găsite în jacuzziul 
lui Benedikt Toft. În clipa în care se iviră rezultatele, plângerile sale fură 
date uitării. 

Lăsară în urmă un tehnician peste poate de fericit, iar Huldar mai că 
dădu un picior uşii de la biroul Erlei pentru a-i aduce veștile. Găsiseră fostul 
proprietar al mâinilor: nimeni altul decât judecătorul de la Curtea Supremă 
de Justiţie, Yngvi Sigurhjartarson. 

lar acum nu va mai îndrăzni nimeni să-l numească Frumoasa din pădurea 
adormită. 


Capitolul 31 


Lui Thorvaldur îi era frig. Doamne, cât de frig îi era! Podeaua acestei 
găuri împuțite era umedă; din tavan picura apă şi pereții plini de asperități 
erau reci ca gheaţa şi plini de igrasie, chiar lipicioşi pe alocuri. Deşi de 
regulă disprețuia oamenii care se plângeau că sunt bolnavi din cauza 
mucegaiului, începuse să se întrebe dacă nu era ceva adevăr în spusele lor. 
Avea gâtul iritat de la sporii de mucegai din aer, iar acum iritația începea să 
coboare şi înspre plămâni. Dacă nu izbutea să se adune, mintea sa avea să o 
ia razna cât de curând, imaginându-și spori verzi care se împrăştie prin căile 
respiratorii, ce vor aduce cu ei ani întregi de boli cronice care-i vor ruina 
viitorul — de parcă acesta nu începuse deja să se clatine încă din clipa în 
care ajunsese aici. Era greu de prezis cum urma să scape viu şi nevătămat 
din situația primejdioasă în care intrase. 

Nu trebuia să gândească așa. 

Și nu trebuia nici să-şi lase ochii să zăbovească asupra grămezii diforme 
aflate sub pătura veche şi zdrențăroasă din colț. Încă nu îndrăznise s-o 
privească direct, împiedicat, poate, de duhoarea sufocantă care venea 
dinspre ea. Orice-ar fi fost, cu greu i-ar fi putut oferi vreo cale de scăpare de 
aici. Pereţii de beton nu aveau ferestre, iar ușa din oţel era încuiată. 

Nu avusese niciodată mâini prea îndemânatice şi nici nu și le folosise la 
munci grele. Ba chiar îi venea greu să-şi imagineze unelte care l-ar fi putut 
ajuta să iasă de-aici. Tot ce-i trecea prin minte era o armă, dar cu aia n-ar fi 
putut deschide ușa. Deşi cu o armă de foc l-ar fi putut convinge să-l lase să 
plece pe cel care îl încuiase aici. 

Dacă ieri l-ar fi întrebat cineva dacă ar fi dispus să împuște o altă ființă 
omenească, răspunsul său ar fi fost un „nu” categoric. Astăzi, ar fi țintit spre 
inimă sau spre cap. Fără să-i tresară vreun muşchi. 

Dar nu avea o armă. Astfel de lucruri se petreceau doar în imaginația sa. 
Pur şi simplu nu avea cum să păşească peste trupul inert al persoanei care-l 
adusese aici; sau să-și frece pantofii de cadavru în drumul spre uşă. 

Nu-şi dădea seama foarte bine de cât timp era ținut captiv aici. Nu mai 
avea telefonul la el, iar de la mână îi dispăruse şi ceasul extrem de scump. 
Când făcuse această descoperire, se simţise bizar de uşurat, deși senzația nu 
tinuse foarte mult. Prima dată se gândise că fusese jefuit. Dar apoi începuse 
să gândească la rece. Îşi cunoştea compatrioţii destul de bine; ştia că jafurile 


islandeze nu se desfăşoară după acest tipar. 

Ar fi fost bine să se consoleze cu ideea că fusese victima uneia dintre 
acele infracţiuni islandeze convenționale, jalnice şi incompetente. Dar acum 
nu-şi mai putea permite să trăiască într-o asemenea fantezie. Era ceva diferit 
şi mult mai rău. Thorvaldur strânse bine stația radio cu aspect de obiect 
scump pe care o zărise cu ceva timp în urmă zăcând pe o porțiune de podea 
cât de cât uscată. La început, se simţise din cale-afară de bucuros, 
gândindu-se că persoana care-l adusese aici uitase cu totul de acest obiect 
care i-ar fi putut aduce salvarea. Dar apoi îşi dăduse seama că butonul care 
schimba canalele fusese înlăturat. Apelurile sale repetate în căutare de 
ajutor de pe unicul canal rămas avuseseră ca rezultat doar pârâituri statice. 
Staţia radio nu fusese uitată din greşeală acolo. Așteptase disperat mesaje 
din partea misteriosului său temnicer. Cum nu se întâmplase nimic, 
începuse să se gândească la faptul că poate stația nu era, totuşi, decât o 
vechitură nefolositoare. 

O picătură din tavan îi căzu drept în cap, amplificându-i senzația de frig, 
dacă mai era posibil aşa ceva. Thorvaldur încercă să privească partea plină a 
paharului. Cel puţin, nu urma să moară de sete. 

Se holbă la pătura care acoperea acea chestie, orice ar fi fost ea, din colţ. 
Poate că dacă se va înfășura în ea, va fi în stare să se rezeme de perete fără a 
se uda până la piele. Poate va și ațipi puţin. Deși, pe de altă parte, când se 
va trezi, se va vedea nevoit să înfrunte acea chestie înfricoșătoare, iar 
duhoarea avea să fie de două ori mai oribilă. Nu, mai bine să lase pătura 
acolo unde era. 

Cum de-a putut fi atât de prost? De ce nu a fost mai atent când a ieşit din 
secția de poliție? Ar fi trebuit să ştie că tipul care-l urmărea avea ceva de 
împărțit cu el. Dacă bănuielile sale erau corecte, el mai omorâse deja două, 
posibil chiar trei persoane. Era perfect conştient de acest lucru în timp ce se 
îndrepta spre maşină, felicitându-se pentru faptul că rezistase rugăminților 
plângăreţe ale poliţiştilor de a spune adevărul. 

Dar după ce primise acea lovitură în cap, nu-şi amintea mai nimic. Îşi 
aducea totuşi aminte de momentul în care deschisese portiera maşinii, dar 
după aceea doar fragmente: zăcea întins pe bancheta din spate, sforțându-se 
să nu verse în propria maşină. Îşi amintea, ca prin ceaţă, cum fusese tras 
afară și cum atârnase, lipsit de vlagă, lăsându-se cu toată greutatea pe 
cineva care-l căra pe o cărare acoperită cu pietriş sau pe o alee, ce-o fi fost 
ea. Apoi îşi amintea că se trezise în mijlocul acestei încăperi, luptându-se cu 


ameţeala şi cu senzația de greață, care parcă nu-i mai trecea. Remarcabil 
fusese totuşi faptul că izbutise să nu se prăbușească din picioare. 

Becul care atârna din tavan licări și Thorvaldur îşi dădu capul pe spate 
pentru a se uita la el. Nu putea îndura gândul că acesta avea să se stingă din 
clhpă-n clipă, lăsându-l singur în beznă. Cu chestia aceea din colţ. 

Staţia radio pârâi, iar Thorvaldur sări brusc în picioare. O duse la ureche 
ca să nu piardă niciun sunet, o scutură, când tocmai o voce îi strigă cu 
putere în ureche: 

— Salut, Thorvaldur! Ce mai faci? 

Nu era nimic în neregulă cu volumul, doar că nu puteai spune același 
lucru și despre calitatea sunetului. Vocea era aspră şi greu de distins, din 
cauza faptului că, era evident, cel care vorbea încerca să nu poată fi 
identificat. Thorvaldur alese să interpreteze acest lucru ca pe un semn bun: 
dacă intenționa să-l omoare, ce mai conta dacă va mai putea să-i recunoască 
vocea? 

— Cine eşti? Ce dorești? 

Îşi dădu seama că uitase să apese butonul de emisie și repetă cuvintele: 

— Cine eşti? De ce faci asta? 

— Nu te îngrijora. Vei afla în curând. 

— Cine eşti? 

— Taci! O vorbă dacă mai scoţi, închid şi gata. Ne-am înţeles? 

Presupunând că mai urma și altceva, Thorvaldur aşteptă. Stația radio 
pârâi din nou. 

— Răspunde-mi când îţi pun o întrebare, rahat cu ochi ce ești. 

Thorvaldur apăsă butonul. 

— Da. Înţeles. 

— Nu înţeles. Răspunde cu dau sau nu. Fără dacă şi dar. Doar da sau nu. 
Pricepi? 

— Da. 

Thorvaldur de-abia se abținu să nu adauge şi-un „înţeles”. 

— Am de gând să-ți fac o propunere. Vrei s-o auzi? 

— Da. 

Îi dispăruse orice urmă de oboseală. În schimb, Thorvaldur se simţea 
copleșit de furie și de frustrare, din cauză că era forțat să comunice într-o 
manieră atât de restrictivă. 

— Te poţi aştepta la vizitatori. Am de gând să mă revanșez față de tine 
pentru că ţi-am scurtat weekendul pe care trebuia să-l petreci cu copiii. 


Senzaţia de frig se intensifică. Thorvaldur îşi simțea degetele prea 
amorțite ca să poată apăsa butonul să răspundă. Nu i se putea întâmpla aşa 
ceva. 

— Nu. 

Trebui să-și muşte limba pentru a se stăpâni să mai adauge și altceva. 

— Măcar acest lucru să-l fac. 

— Nu. 

Se strădui din răsputeri să dea un sens acestui cuvânt. Copiii lui nu 
trebuiau implicați în așa ceva. Of, Doamne, nu! Dar el nu putea transmite 
acest mesaj. Auzi cum cuvântul îi reverbera în minte, sunând ca și cum ar fi 
refuzat o simplă ceașcă de cafea. 

— Dar nu va fi o simplă reuniune de familie, ci am de gând să mai invit 
pe cineva. 

Thorvaldur nu ştia dacă să răspundă cu da sau nu, dar optase în cele din 
urmă pentru „da”, ca să-şi păstreze „nu”-urile. Acestea urmau să pară mult 
mai importante dacă nu va răspunde cu „nu” de fiecare dată. 

— Da. 

— Ar trebui să-l cunoşti. 

— Da. 

— Ce vrei să spui prin „da”? Ştii la cine mă refer? 

Răspunsul celuilalt trăda furie şi o clipă vorbitorul uită să-şi mai 
transforme vocea. Thorvaldur realiză brusc că era vorba de o femeie. O 
femeie cu vocea groasă. Sau un bărbat cu voce feminină. 

— Nu. 

— Nici nu mi-am închipuit. Musafirul tău va fi nimeni altul decât Jón 
Jónsson. Vă veţi distra de minune împreună. Tu nu aștepți cu nerăbdare 
această întâlnire? 

— Nu. 

— Fi, bine. Acum ajungem și la propunerea mea. Ascultă-mă cu atenţie! 

Cuvintele reverberară prin toată camera, aspre şi seci, perforându-i 
timpanele precum vârful unui cuțit. Când vocea tăcu în cele din urmă, își 
pierdu controlul şi apăsă butonul, țipând în difuzorul stației radio: 

— Nici să nu te gândești, pizdă nenorocită! Nici să nu te gândești că ai 
să scapi cu-aşa ceva. 

Se opri pentru a-şi trage sufletul, după care adăugă, abținându-se să mai 
tipe, de teamă că vorbele sale aveau să iasă prea distorsionate pentru a mai 
fi înţelese: 


— O să te omor. Când o să ies de-aici, o să te omor. 

Ehberă butonul şi aşteptă. 

O bucată de vreme nu se mai auzi nimic; nicio pârâitură, niciun cuvânt, 
nimic. Apoi glasul prinse din nou viaţă, la fel de calm pe cât fusese şi al său 
pe final: 

— Ai încălcat regulile. Aşa că va trebui să-ți spun adio. Dar fă totuși 
ceva pentru mine. Uită-te sub pătură. Şi o să înţelegi că vorbesc foarte 
serios. Şi aranjează-te şi tu niţel. Doar ai să primeşti musafiri, ce naiba! 

Radioul tăcu şi nu se mai auzi nimic, deşi Thorvaldur apăsă toate 
butoanele și urlă ca un nebun, atât în dispozitiv, cât şi în sus, la tavanul de 
beton. În cele din urmă renunță, complet epuizat. 

Rămase privind fix movila din celălalt colţ al camerei. Va trebui să se 
uite sub pătură. Era lipsit de sens să se împotrivească. Mai bine să termine 
odată și gata. 

Teapăn de frig şi de oboseală, înaintă încet înspre movilă. Se văzu nevoit 
să se țină de nas în timp ce se aplecă şi apucă cu o mână de pătura din lână. 
Ridică uşor unul din colţuri, suficient cât să arunce o privire la ce se afla 
dedesubt. În ciuda priveliştii greţoase pe care-i căzură ochii, una la fel de 
groaznică precum cea din cele mai negre temeri ale sale, tot nu îi fu 
suficient; trebuia să vadă mai mult, așa că ridică pătura şi mai sus. Şi 1 se 
făcu rău. 

. 

Telefonul scoase un sunet de avertizare. Æsa se întrebă dacă să-l ignore 
şi să continue să urmărească desenele animate plictisitoare împreună cu 
copiii sau să verifice cine anume îi trimisese mesajul. Se ridică de pe 
canapea. Oricum era timpul să le pregătească ceva de mâncare copiilor. De 
când se întorseseră la ea, rămăseseră tăcuți şi apatici, prea afectaţi ca să mai 
aibă şi poftă de mâncare, prea traumatizați ca să accepte ce văzuseră în 
grădina tatălui lor. Niciuna dintre cărțile de parenting pe care le răsfoise 
între timp nu oferea vreun sfat util pentru părinţii ai căror copii au dat peste- 
o pereche de picioare retezate. 

— Voi rămâneţi aici şi uitaţi-vă la televizor. Eu merg să pregătesc ceva 
de mâncare. 

Nici Karlotta, nici Dadi nu dădură vreun semn c-ar fi auzit-o. Se holbau 
la ecran cu ochii obosiţi şi roşii de la plâns. Şi pentru că nu dădeau semne 
că le-ar fi foame, Æsa se gândi să-şi verifice mai întâi telefonul. Mesajul era 
de la Thorvaldur şi, în ciuda furiei la adresa lui, îl deschise: 


Lasă-mă să-i scot pe copii la masă, în oraş. Le sunt dator cu acest lucru 
şi s-ar putea să-i mai înveselească niţel. Te rog! Eşti binevenită să vii și tu, 
dacă vrei. 

Mai citi textul o dată, privind scurt înspre capetele micuţe ce de-abia se 
iteau pe deasupra spetezei canapelei. În ciuda reţinerii de-a ieși în oraş 
împreună cu Thorvaldur, ea ştia că ideea în sine nu era chiar aşa rea. 
Karlotta şi Dadi ar fi fost încântați să iasă o vreme din casă, atâta timp cât 
nu însemna să iasă în grădină. Va mai dura mult până când va reuși să-i 
convingă să se joace din nou afară. Deși era sigură că le va face totuși bine 
să-şi revadă tatăl cât de curând posibil. Dacă nu-l vor mai vedea decât peste 
două săptămâni, aşa cum hotărâse judecătorul, exista riscul să-l asocieze cu 
picioarele amputate. În plus, Thorvaldur îi va rămâne dator, ceea ce 
însemna că ea va putea să-l forțeze să-i explice ce se întâmplă. Așa că o 
masă amărâtă merita tot efortul. 

— Vreţi să ieşim la masă cu tati? 

Karlotta şi Dadi se ridicară imediat în genunchi şi o priviră peste 
canapea, cu expresii greu de interpretat pe chipuri. 

— Unde? 

— Nu ştiu. Poate că vă va lăsa el să alegeţi. 

— Nu vreau să merg în grădină la el. 

Probabil că lui Dadi îi fusese foarte greu să spună un asemenea lucru. 
Pur şi simplu își venera tatăl: în ochii săi, Thorvaldur era superior din orice 
punct de vedere şi orice lucru îi aparţinea lui era cel mai bun. Inclusiv 
grădina. 

— Nu trebuie să mergeţi acolo. Sigur că nu. Vom merge doar să 
mâncăm. 

— Şi doamna de la poliție? 

Karlotta îşi răsucea o buclă pe deget, așa cum făcea de multe ori atunci 
când se simţea nesigură de propria persoană. 

— Va veni şi ea? 

— Nu. Ce te face să spui asta? 

— Doamna a zis că tati va trebui să meargă la poliție. Poliţiştii voiau să 
discute cu el. Dar ei puteau discuta cu el şi acasă, continuă fetiţa, după care 
dădu drumul buclei înfășurate pe deget. Poate c-a trebuit să meargă la 
închisoare. 

— Karlotta, el n-a mers la închisoare. Tocmai ce v-a invitat la masă în 
oraş. Şi pe mine, dacă vreți să merg şi eu. 


— Ura! 

Dadi strălucea de-a dreptul, fără urmă de oboseală pe chip. 

— Mergem să mâncăm cu mami Şi cu tati. 

În clipa-n care Æsa îi văzu reacţia, femeia îşi dădu seama că ieşirea în 
oraş fusese o greșeală. Acum Dadi o să creadă că părinții săi aveau să se 
împace. Chiar acum, când băieţelul încetase în sfârşit s-o mai întrebe dacă 
se vor mai împăca sau nu. Prea târziu. Copiii erau peste poate de bucuroşi 
că vor ieşi în oraş. Æsa ridică telefonul și-i trimise mesaj lui Thorvaldur că 
îi acceptă propunerea. Abia ce pusese telefonul jos, când primi iar mesaj. ÎI 
citi. Era un singur cuvânt: Afară. 

Încruntată, Æsa începuse să-şi pună întrebări. Era tipic pentru 
Thorvaldur: să stea afară, convins că va obține ceea ce-și dorea. Femeia se 
apropie de fereastră, prin geamul căreia îi văzu mașina. Dăduse cu spatele 
până aproape de casă, astfel încât prin norul de gaze de eșapament nu se 
mai vedea decât conturul caroseriei strălucitoare. 

— Tati e-aici deja, zise ea dând drumul draperiei. Luaţi-vă ghetele în 
picioare. Repede! 

Erla stătea cu picioarele depărtate şi cu o mână proptită în şold. Văzută 
din spate, părea fie că se pregăteşte să atace pe cineva, fie că e gata să dea 
probă ca backing vocal pentru o trupă participantă la Eurovision. Thrâstur 
şedea pe canapea, în faţa ei, cu mâinile prinse în cătuşe la spate. Mama sa 
fusese dusă la secţie, iar ei așteptau ca mașina să revină şi să-l ia şi pe el. 

Imaginea îngheţată a unui soldat înarmat până-n dinți umplea în 
întregime ecranul mare al televizorului. Acesta tocmai alerga de-a lungul 
unei alei acoperite cu nisip, strângând în mâini o armă automată. Huldar se 
folosea de o alee identică atunci când se juca cu un amic de-al său. Call of 
Duty — Black Ops II. Încă vreo câţiva paşi şi silueta în echipament de război 
avea să fie doborâtă de un lunetist cocoţat pe un acoperiş din vecinătate. 
Controlerul zăcea pe măsuţa de cafea pe care-l aşezase Throstur la venirea 
lor. Lângă el se aflau figurinele prinse cu lipici, care păreau la fel de jalnice 
ca ultima oară. Va mai dura ceva până când Thrâstur va apuca să termine 
jocul. De data asta arăta surprinzător de liniştit şi de convențional fără 
machiajul negru din jurul ochilor şi fără piercinguri. Părea mai tânăr: avea 
un chip imberb şi inocent, care-i scotea în evidenţă osatura feţei. Însă cei 
care-l trădau erau ochii: întunecaţi pe chipul palid, privind neobosiţi în toate 
părțile, în căutarea unei căi de scăpare. 

— Îţi repet: unde-i sora ta? 

Tonul Erlei transmitea clar că nu avea de gând să repete întrebarea. 

— Şi repet şi eu: nu ştiu. 

Thrâstur se văzu nevoit să-şi dea capul pe spate pentru a-i întâlni 
privirea. 

— Aşa. Eu renunţ. Dacă aşa vrei să ne purtăm, atunci aşa ne vom purta. 

Erla se răsuci spre Huldar şi smuci din cap. 

— Du-l jos. Oricum maşina trebuie să fie pe drum deja. Ai grijă ca nu 
cumva să cadă pe scări. 

Huldar îl apucă pe Throstur de braţ şi-l săltă în picioare. Băiatul părea 
bizar de greu. Având în vedere trupul costeliv, Huldar se aştepta să-i dea 
impresia că manevra un copil. 

— Haide. 


Throstur se lăsă condus, părând resemnat cu arestarea. Când ajunseră în 
hol, chiar îi permise lui Huldar să-i aşeze o jachetă jerpelită în jurul 
umerilor, după ce acesta căută în zadar o haină ceva mai călduroasă. Spera 
că nu vor fi nevoiți să aștepte prea mult maşina. Pentru orice eventualitate, 
îi mai aşeză lui Throstur şi o căciulă din lână pe cap. Gestul său nu fu pe 
deplin apreciat, deși băiatul se văzu nevoit să se conformeze. 

— Ştii şi tu că cel mai bine ar fi să ne spui unde e sora ta. Oricum o vom 
găsi până la urmă. Dacă vom face o campanie organizată de căutare, va afla 
toată lumea că e implicată în treaba asta. 

Huldar adresă aceste cuvinte spatelui lui Throstur în timp ce-l urma pe 
scări în jos, fără a slăbi strânsoarea. 

— Ea n-a făcut nimic. Habar n-aveţi ce faceți. 

— Mai vedem noi. Dar trebuie să stăm de vorbă cu ea. Cu cât o facem 
mai repede, cu atât va fi mai bine pentru toată lumea. 

Nu mai vorbi niciunul până ieşiră în frigul de-afară. Nu se zărea nici 
urmă de maşina poliției. 

— Fumezi? 

Huldar scoase un pachet de țigări din buzunarul hainei. Cum Thrâstur 
nu-i răspunse, continuă tot el: 

— Dacă aş fi în locul tău şi dacă aş fuma, aş accepta una acum. Va trece 
multă vreme până când vei avea o nouă ocazie. 

Văzând că Throstur ezită, îi înfipse una între buze şi i-o aprinse. 

Băiatul trase avid din ţigară și suflă fumul afară. Huldar îi urmă 
exemplul. 

— Mă tem că ai intrat în căcat până-n gât. 

Thrâstur mai trase un fum, încercând să pară nonşalant. Tremura uşor. 
Era greu de spus dacă era din cauza frigului, ori din cauza situației în care 
se afla. 

— Să te fut, murmură el. 

Huldar zâmbi şi continuă să tragă din țigară. 

— Cât crezi că va mai rezista mama ta sub tirul de întrebări, înainte să 
cedeze şi să ne spună totul? 

Privea de-a lungul străzii pustii, fixând cu atenţie luminile semaforului 
de la colţ care se schimbau, fără rost, din roșu în galben, apoi în verde. 

— Eu i-aş da cam un sfert de oră. Cinci minute pentru a se așeza comod, 
a asculta întrebările şi-a le auzi repetate din nou şi din nou, devenind din ce 
în ce mai serioase. Zece minute de plâns, după care, bingo: i se va dezlega 


limba şi, după aceea, nimic n-o va mai opri. Sora ta pare totuși ceva mai 
dură, aşa că ei îi dau o oră. Apoi vor începe să curgă lacrimile. 

Mai trase odată cu sete din țigară, lăsând fumul să i se rostogolească 
afară, printre buze. Doamne, ce bine se simţea. 

— Amice, am văzut de prea multe ori aceste lucruri. Nu încerca să te 
păcălești singur că de data asta va fi diferit. 

— Să te fut, murmură Thrâstur din nou, împiedicat oarecum şi de ţigara 
dintre buze. 

Huldar zâmbi din nou. Din partea lui, Thrâstur putea să-l înjure până 
pica jos din picioare; în clipa de față, nimic nu-l mai putea atinge. Cazul era 
pe cale de a fi rezolvat, în mare parte, datorită lui. Dorea să-şi savureze 
triumful, căci acesta avea să se risipească cu iuțeală; vor urma alte cazuri, 
iar realizarea lui va fi dată uitării. Niciun polițist nu se putea culca pe lauri. 
Se întoarse către Throstur. 

— Îţi explic exact care este situaţia. De tine depinde să le fereşti de astfel 
de lucruri. Dacă nu eraţi tu şi încăpăţânarea ta, sunt sigur că bucuroase ne-ar 
fi spus toată povestea asta sordidă. 

Throstur mai trase un fum, apoi făcu semn că vrea să vorbească. Huldar 
îi smulse ţigara dintre buze. Poate că nu urma să primească decât un nou 
potop de înjurături, dar lui nu-i păsa. 

— Ele n-au nimic de-a face cu asta. Absolut nimic. Lăsaţi-le în pace. 
Păstrează-ţi sadismul pentru când vei ajunge acasă. 

Huldar îi înfipse din nou ţigara între buze. Nu mersese. 

— Au găsit ţărână în maşina închiriată. Destul de multă, chiar și pe 
scaunele din spate. E clar că au fost trase în jos pentru a face loc unui obiect 
masiv. Stau şi mă-ntreb, ce anume să fi fost? 

Thrâstur suci capul, pentru a-şi ascunde reacția faţă de Huldar. 

— Proba pe care am luat-o va fi comparată cu solul recoltat din 
mormânt, şi presupun că rezultatul nu va arăta prea bine pentru voi. De ce 
naiba n-aţi returnat maşina? Ar fi fost curățată şi ne-ar fi făcut nouă viaţa 
mult mai grea. Să fi fost afacerea săptămânii chiar atât de irezistibilă pentru 
voi? 

Thröstur nu zise nimic. 

— Dar... ați fost nişte făptaşi incredibil de stângaci. Cum a fost şi 
chestiunea cu capsula timpului. Pur și simplu nu pot să pricep de ce naiba ai 
pus tu scrisoarea acolo. Dacă n-ar fi existat lista ta, ne-ar fi luat mult mai 
mult să desluşim toată tărășenia. O mişcare foarte proastă din partea ta. Deşi 


presupun că nu erai decât un biet copil la acea vreme. 

— Eşti un dobitoc. 

Thrâstur inhală, după care suflă fumul în faţa lui Huldar. 

— Un dobitoc desăvârşit. 

Maşina poliției îşi făcu apariția şi trase lângă bordură. Huldar scoase 
tigara din gura lui Thrâstur, o aruncă în cea mai apropiată rigolă, după care 
procedă la fel şi cu-a lui. Apoi îl împinse pe Throstur pe bancheta din spate, 
iar el se aşeză pe scaunul din faţă. Înainte de-a porni la drum, se răsuci 
pentru a-l mai privi o dată pe tânărul care se zgâia la clădirea dărăpănată. 
Nimeni nu visa vreodată să-şi vadă casa cum dispare-n zare prin geamul din 
spate al unei mașini de poliție. 

— Încă ceva. Pe acoperişul clădirii din capătul aleii pândeşte un lunetist. 
Va trebui să-l dobori pe el mai întâi, ca să poţi continua misiunea și să 
ajungi la nivelul următor. Cea mai bună ţintă o ai din spatele furgonului. 

Se răsuci la loc, cu faţa la parbriz, destul de sigur că Throstur avea deja 
să-i uite sfatul până se va întoarce din nou la computer. Pentru că nu avea să 
se întoarcă prea curând acasă. 

e 

— Ce fel de persoană nu deține un telefon mobil? Chiar și copiii de trei 
ani au astăzi telefoane. 

Erlei pur şi simplu nu-i venea să-şi creadă urechilor, deşi informația le 
fusese confirmată de toate firmele de telefonie din țară. Erau multe alte 
aspecte care i-ar fi putut atrage atenția. Nu era ca şi cum toate celelalte 
detalii fuseseră deja puse cap la cap. Huldar voia ca Erla să înceapă să le 
lege. Ardea de nerăbdare să înceapă chestionarea lui Thröstur, care îi 
aştepta deja în camera de interogatoriu de mai bine de trei sferturi de oră. 

— N-ar trebui să coborâm? 

— Ba da. 

Se răsuci spre el, cu o expresie de nerăbdare şi neîndurare pe chip. 
Huldar recunoştea acea expresie de când ieşea la vânătoare de gâşte 
sălbatice; era expresia de pe chipul vânătorului atunci când dobora ținta. 
Femeia nu jubila din cauza sorții lui Thröstur și-a lui Sigrún; se bucura pur 
şi simplu că finalul anchetei se apropia cu paşi repezi. Acelaşi lucru era 
valabil şi-n cazul său şi-al partenerilor săi de vânătoare: nu se bucurau de 
fapt de actul uciderii — acesta era un rău necesar, care se petrecea cu iuţeală, 
într-o fracțiune de secundă. 

— Ar fi bine s-o fi nimerit de data asta. Ştii bine care-i miza. 


Huldar încuviinţă din cap. Dincolo de zidurile acestei încăperi pândeau 
doi ofițeri superiori, cu expresii grave pe chipuri. Superiorii rămăseseră 
uluiți când auziseră că printre victimele acestor crime se număraseră nu 
numai un procuror, ci şi un judecător al Curţii Supreme. 

Lui Huldar, Erlei şi celorlalți membri ai echipei de anchetă nu le păsa de 
statutul profesional al victimelor. În momentul de faţă, întreaga lor atenţie 
era îndreptată asupra supravieţuitorilor, adică asupra lui Thorvaldur 
Svavarsson și a copiilor săi, care încă mai puteau fi salvați. Tot personalul 
disponibil peria zona capitalei şi obiectivele din nord, mai ales malurile 
fiordului Hvalfjărdur şi zonele rurale din jurul satelor Akranes şi Borgarnes. 
Până acum nu primiseră nicio veste, iar polițiștii deveneau din ce în ce mai 
îngrijorați că nu vor izbuti să dea la timp de familie. N-aveau niciun minut 
de pierdut cu alte lucruri, inclusiv cu aventura lui Huldar şi a Erlei. 
Momentan, relația lor revenise la normal, interacțiunile lor rezumându-se 
doar la replici scurte şi la obiect. 

Erla luă o gură de apă și trânti paharul pe masa de şedinţe. 

— Nu-i dau drumul lui Thrâstur până când nu ne spune unde sunt copiii. 
Sunt pregătită să-l frec toată noaptea, dacă e nevoie. 

— Sunt alături de tine. 

Se năpustiră amândoi afară, însă n-ajunseră prea departe, înainte ca şefii 
să o tragă pe Erla deoparte pentru a sta de vorbă cu ea. Huldar o aşteptă, 
nerăbdător. O studie cu atenţie pe Æsa, mama copiilor, care stătea pe un 
scaun, cu capul plecat, istovită de-atâta plâns. Sunase la numărul de urgenţă 
în timp ce ei îl aduceau pe Thrâstur la secție, şi înnebunită de groază 
declarase că îi fuseseră răpiți copiii. Serviciul de urgenţă trimisese o maşină 
de poliție ca s-o aducă la secție, după ce femeia fusese abandonată la 
marginea şoselei în Hvalfjordur, fără telefon şi fără geantă şi fiind astfel 
nevoită să sune de la o fermă din apropiere. 

Când ajunsese la secție, cedase complet, ba zguduindu-se de plâns, ba 
tpând la poliţişti să-i găsească copiii. Pe un obraz şi pe mâini avea nişte 
zgârieturi urâte, iar la ceafă avea o rană din care îi curgea sânge din belşug. 
Dar nu se plânsese, ba nici măcar nu păruse conştientă de aceste răni. 

Când izbutiseră, în cele din urmă, să o liniștească şi ascultaseră ce avea 
de zis, tot departamentul devenise extrem de confuz. Într-o clipită, ordinea 
priorităților se schimbase complet; se treziseră cu toţii într-o cursă contra- 
cronometru pentru a găsi doi copilaşi înainte să se întâmple ceva groaznic. 
Criminalul le arătase deja că e în stare de orice și ar fi fost o naivitate din 


partea lor să-şi închipuie că vârsta fragedă a copiilor îl va împiedica să-și 
îndeplinească planul. Poliţiştii încercaseră imediat să-l contacteze pe tată, 
pe Thorvaldur, dar negăsindu-l, ajunseseră la concluzia că şi el la rândul său 
fusese răpit, din moment ce, potrivit declaraţiilor fostei sale soţii, atacatorul 
se afla în posesia maşinii și a telefonului său. 

Æsa le-a zis că fusese păcălită să intre în mașina fostului ei soţ. I-a așezat 
pe copii pe bancheta din spate, după care a fost lovită în cap în timp ce 
încerca să le prindă centurile. Când şi-a recăpătat cunoştinţa, maşina gonea 
prin noapte. Mâinile şi picioarele îi fuseseră legate, iar pe cap avea trasă o 
cagulă, cu faţa în spate, astfel încât să nu poată vedea nimic. Şoferul, 
realizând că se trezise, a oprit maşina şi a târât-o afară pe drum, după care a 
abandonat-o acolo. Nu le-a putut oferi nicio descriere a agresorului, deși 
credea că persoana care o scosese cu forța din maşină fusese o femeie sau 
un bărbat cu mâini foarte mici. Deocamdată, mergeau pe ideea că era vorba 
de Sigrun. Deşi n-avea permis de conducere, puteau presupune că ştia să 
şofeze, iar maniera ei timidă şi blândă de-a se comporta putea ascunde o 
persoană complet diferită. 

Erla scăpă până la urmă de şefi, dându-și ochii, exasperată, peste cap. 
Apoi porni pe scări în jos alături de Huldar, fără să scoată un cuvânt şi pe 
chipuri cu expresii hotărâte, şi se îndreptară spre camera în care-i aştepta 
Thrâstur. Erla izbi uşa de perete, se năpusti înăuntru şi smuci de sub masă 
un scaun, cu un scârțâit ascuţit. 

— Acum o să ne povesteşti tot. N-ai de ales. 

Trânti pe masă o fotocopie a scrisorii pe care el o scrisese cu zece ani în 
urmă şi continuă: 

— Pe cine ai trecut pe lista asta? Cu asta vom începe. Cine mai e încă în 
pericol? 

Huldar se strecură pe scaunul de lângă ea şi se uită la Throstur. Acesta 
arăta obosit, toată bravada de mai devreme dispăruse acum complet, umerii 
îi erau lăsaţi şi sub ochi avea cearcăne negre. 

— Îmi daţi un pahar cu apă? 

— Nu. 

Pe lângă faptul că Erla le dăduse gardienilor instrucțiuni să-l ţină treaz pe 
Throstur, ea le interzisese și să-i dea ceva de mâncare sau de băut. Nici la 
toaletă nu 1 se permisese să meargă. 

— Nu mă puteţi lăsa să mor de sete. Vreau apă. 

— Nu vei obţine nimic de băut. Te poţi plânge la Amnesty International, 


dacă vrei. 

Era un truc murdar, dar necesar în aceste împrejurări. Mai existau totuși 
şi alte metode, mult mai dure, la care ar fi putut apela pentru a-l forța să 
vorbească, şi era posibil să se folosească şi de acelea. 

— În timp ce-ţi amintești acele nume, îmi spui unde i-a dus sora ta pe 
copii. Dacă faci asta, îţi dau apă. Dacă nu, nu-ţi dau nimic. 

Throstur ridică privirea şi o privi fix pe Erla. Uluirea de pe chipul lui era 
autentică. 

— Ce copii? 

— Copiii lui Thorvaldur Svavarsson. Sora ta i-a răpit şi i-a dus cine ştie 
unde. 

— Deja v-am zis că n-am nici cea mai vagă idee cine e Thorvaldur 
Svavarsson. Jur că vă spun adevărul. Şi nu Sigrún i-a răpit. Ea a plecat pe 
undeva — mai dispare câteodată, atunci când nu e-n apele ei, dar doar se 
plimbă sau ceva de genul ăsta. Vă jur că nu ea 1-a luat pe copii. 

— Thröstur, nu ne-am născut nici noi ieri. 

Aplecându-se peste masă, Erla îl apucă dur de bărbie. 

— Ştim că aceşti oameni au legătură cu tine şi cu sora ta; ştim că v-au 
dezamăgit când erați mici. A fost un lucru foarte urât din partea lor, dar 
campania ta bolnavă de răzbunare e complet nebunească. Voi doi nu sunteți 
cu nimic mai buni decât cei care v-au făcut rău. 

Îi dădu drumul atât de brusc, încât imprimă un efect de recul capului lui 
Thröstur. 

— Unde sunt? 

— Vă jur că nu ştiu nimic despre niciun copil. Nu cunosc niciun 
Thorvaldur. El nu se află pe listă. 

— Chiar aşa? se miră Erla, lăsându-se pe spate în scaun. Atunci cine 
sunt aceşti oameni? Şi ce drac de listă mai e şi asta? Știm că judecătorul 
Yngvi se află printre victime, dar el nu-i acolo. Şi cum rămâne cu 
Thorvaldur? Ei au fost adăugaţi mai târziu? Ne putem aștepta la şi mai 
mulți? 

Thrâstur fixa cu atenţie hârtia. 

— Nu trebuia furat niciun copil. Nu trebuia să se întâmple așa ceva. 

Huldar se întinse peste masă pentru a sublinia inițialele. 

— Throstur, cine sunt oamenii ăștia? Dacă ne-ajuţi acum, vei fi tratat cu 
mai multă indulgență. Dar dacă le veți face rău copiilor, viaţa ta e ca și 
terminată. Vei merge la închisoare şi vei rămâne însemnat toată viaţa. La fel 


ca tatăl tău. Vrei să-i calci pe urme? 

Huldar îşi trase mâna înapoi. 

— Aceştia sunt doi copii mici. Nu-i vina lor că tu ai fost tratat rău de 
către sistem. Dacă ai vreo urmă de onoare, ne vei spune unde se află. 

— V-am mai spus deja de-o sută de ori, nu ştiu. Chiar nu ştiu. 

— Bun. Să zicem că spui adevărul. Dar ştii cine i-a luat. 

Tăcere. Huldar şi Erla priveau cu atenţie vârful capului lui Throstur, în 
timp ce acesta scana lista cu privirea. După care, băiatul se îndreptă în 
scaun. 

— BT este Benedikt Toft. A studiat Dreptul în acelaşi timp cu 
nemernicul acela, aşa-zisul meu bunic. A fost de acord să grăbească cazul, 
astfel încât acuzarea să se transforme într-un adevărat fiasco. A făcut-o ca 
pe o favoare pentru un vechi prieten, care nu putea face faţă scandalului de- 
a fi asociat cu un pedofil. K vine de la Kolbeinn. Nu mi-am mai amintit 
patronimul său când am scris scrisoarea. Lucra pentru Consiliul local din 
Hafnarfjordur şi s-a asigurat că raportul pentru serviciile sociale privind 
situația noastră de-acasă era bun. În schimb, bunicul a tras sforile la o firmă 
de contabilitate la care avea acțiuni pentru a-i obține un post bun. S vine de 
la Sólveig, nu-mi mai aduc aminte patronimul ei. Ea a fost psihologul care a 
trădat-o pe Sigrun; a povestit judecătorului că sora mea avea o imaginaţie 
hiperactivă, deşi ştia foarte bine că e o prostie. Acelaşi lucru îl făcuse, cu 
ceva timp înainte, şi-n cazul meu. Recompensa ei a fost un contract gras cu 
consiliul orășenesc. Chestia care mă deranjează cel mai tare e că ea a 
scăpat. O târfă dezgustătoare. 

Ridică privirea în timp ce rostea aceste cuvinte, iar expresia lui le dădu 
de înţeles că el chiar credea ce spunea. După care vorbi mai departe: 

— 1 vine de la Yngvi, judecătorul. 

— Yngvi nu se scrie cu I. începe cu litera Y. 

— Şi ce dacă? Doar nu-i un test de gramatică. Rahatul ăla cu ochi ne-a 
trădat pe mine şi pe sora mea, iar în schimb bunicul a pus o vorbă bună 
pentru el când a aplicat pentru un post la Curtea Supremă de Justiție. O 
foarte bună afacere pentru el; nu la fel de bună pentru mine şi pentru 
Sigrun. Sau pentru Vaka. Să nu uităm de ea. 

— Nu. N-am uitat-o, zise Erla arătând înspre fotocopie. Şi inițialele AV? 

— Valdi. Agentul Valdi. 

— Şi cine-i Agentul Valdi? 

— Un politai la care-am mers pentru a mă ajuta. 


— Când ai mers la el? Nouă ni s-a spus că întâmplarea a ieșit la iveală 
atunci când Sigrun a vorbit la școală. 

— Înainte de asta. Cu mult înainte. Pe când Sigrún avea patru ani, iar eu, 
opt, zise Thrâstur coborând din nou privirea. Atunci când ticălosul nostru 
de tată a început să se arate interesat de ea. De mine se plictisise deja. 

Se opri, inspiră adânc, încet, apoi îşi trase nasul. Nici Erla, nici Huldar 
nu îndrăzneau să-l întrerupă; erau prea preocupaţi să înregistreze întreaga 
oroare a evenimentelor pe care crezuseră că le-au înţeles aşa cum trebuie, 
deşi acum îşi dădeau şi ei seama cât de tare se înşelaseră. 

— Atunci am hotărât să merg la poliție. Care se presupune că trebuie să-i 
aresteze pe criminali. S-a întâmplat în decembrie, cu o zi înainte de vacanța 
de Crăciun. Am mers la secție, căcat pe mine de frică, dar decis să o salvez 
pe Sigrun. Polițistul cu care am discutat s-a prezentat ca fiind agentul Valdi. 
M-a tras deoparte şi eu i-am spus toată povestea. Pentru prima oară în viața 
mea, i-am povestit cuiva tot ce mi s-a întâmplat. M-a ascultat, făcându-mă 
să cred că, după aceea, vom pleca acasă în maşina lui de poliție şi îl va 
aresta pe tata. Dar nu s-a întâmplat asta. Mi-a zis că mai întâi trebuie să 
ancheteze şi m-a întrebat dacă poate veni cineva să mă ia. l-am dat numele 
bunicului, pentru că sigur nu voiam să vină tata să mă ia, sau mama. 
Bunicul a venit și Valdi a ieşit ca să stea niţel de vorbă cu el. Apoi bunicul 
m-a condus acasă şi mi-a zis că ar trebui să învăţ să-mi ţin gura şi să nu 
spun minciuni despre un om care n-a făcut nimic altceva decât să fie un tată 
bun pentru mine. I-a zis tot tatălui meu. În seara aia am luat o bătaie soră cu 
moartea, mai rea decât oricare de până atunci. De Valdi n-am mai auzit 
niciodată şi nici despre vreo anchetă. Mai târziu, bunicul mi-a zis că a 
discutat el cu poliţaiul și s-a asigurat că-şi va ține gura. Tipul respectiv 
studia Dreptul la universitate, aşa că bunicul i-a promis că-l va ajuta să-şi 
găsească un serviciu bun după ce va absolvi. Probabil că a făcut acest lucru, 
pentru că Valdi n-a mai suflat nimănui nicio vorbă. Nici la primul proces, 
nici la al doilea. Cam atât cu încercarea mea de-a o salva pe Sigrun. 

— Şi n-ai mai vorbit cu nimeni altcineva? Cu învăţătoarea ta, cu un 
doctor, cu mama voastră? Cu un alt adult? 

Huldar era atent să-și păstreze un ton neutru. Nu era momentul potrivit 
să trădeze vreun semn de milă pentru bietul băiat, oricât de greu i-ar fi fost. 

Throstur ridică privirea. Furia şi ura se întorseseră. 

— Hei, n-aveam decât opt ani. Eram suficient de prost încât să cred că 
poliţaii erau genul de oameni care vor să facă dreptate. După ce m-au trădat, 


n-am mai avut unde să merg. Mama era complet nefolositoare, sub papucul 
acelui nemernic violent şi incapabilă să înfrunte ceea ce se întâmpla chiar 
sub ochii ei. Eu tot încercam s-o fac să înţeleagă, dar ea nu m-asculta. Îmi 
spunea întruna să tac și se uita mereu de jur-împrejur, în caz că ne-auzea 
tata. Aşa c-am apelat la singura cale de scăpare rămasă. Am luat-o pe 
Sigrún şi-am fugit. 

— Presupun că nu prea departe. 

— Am ajuns doar puţin dincolo de fabrica de aluminiu. Voiam să 
ajungem la Keflavík. Credeam că ne-am putea urca într-un avion şi să 
ajungem să locuim în străinătate. Dar era un frig năprasnic, începuse să bată 
vântul şi să ningă. Aproape c-am murit degerați. Lui Sigrún i-au înghețat 
degetele, pentru că nu m-am gândit să iau şi mănuși. Cineva ne-a văzut prin 
ninsoare şi ne-a salvat. Era, totuşi, prea târziu. Lui Sigrún i-au fost amputate 
două degete. A fost dusă la spital şi bunicul a venit să mă ia pe mine. În 
mașină m-a lovit atât de tare, încât a început să-mi sângereze ochiul. Dar 
nimeni nu m-a întrebat ce s-a întâmplat. Am fost trimis la psiholog — la 
curva aia de Sólveig — care a petrecut cea mai mare parte din timp încercând 
să mă convingă că îmi imaginam toate acele lucruri sau că inventam 
poveşti. Proveneam dintr-o familie bună şi ar fi trebuit să fiu recunoscător. 

Se opri din vorbit şi strânse din dinţi. După care continuă, mârâind de 
furie: 

— O urăsc şi mi-aş fi dorit ca ea să fi fost prima, nu să scape basma 
curată. 

— Oricum n-o să scape cu asta. 

Acum Huldar reușea să înţeleagă ura, chiar şi violenţa şi brutalitatea din 
spatele crimelor. Asta nu scuza cu nimic infracțiunile fraților, dar oricum 
era mai bine decât dacă ar fi fost motivaţi doar de sadism. 

— Va răspunde pentru faptele ei, îți promit asta. 

— Da, sigur. 

Throstur se cutremură, apoi adăugă: 

— Te cred. Ba nu. 

— Noi doi vom ieşi afară câteva clipe, interveni Erla ridicându-se în 
picioare. N-o să dureze mult. 

Îl lăsară pe Thröstur singur în încăpere. Huldar se aștepta să fie mustrat 
aspru pentru că-i promisese băiatului ceva ce nu putea respecta, dar 
nicidecum nu se aştepta la ce urmă. 

— Agentul Valdi trebuie să fie Thorvaldur, spuse Erla. După ce acele 


picioare şi-au făcut apariția în grădina lui, i-am scotocit trecutul și am aflat 
că începuse să lucreze pentru procuratură imediat după absolvire, ceea ce e 
destul de neobişnuit. Cât timp a fost în facultate, a încercat să se înscrie în 
poliție, iar una dintre încercări s-a petrecut în Hafnarfjordur. 

Erla se încruntă. 

— Dar un lucru nu înţeleg. Throstur a fost foarte convingător când a 
jurat că nu cunoaşte niciun Thorvaldur Svavarsson; cel pe care voia el să-l 
omoare era agentul Valdi. Așa că el n-are cum să fi luat parte la atacul 
asupra lui. 

Aparent, Erla nu aşteptă niciun răspuns, pentru că tot ea continuă, părând 
din ce în ce mai exasperată: 

— Pur şi simplu nu se potriveşte. Ce dracu” facem dacă se dovedește că 
nu e implicat? Pe Thorvaldur nu dau nicio ceapă degerată, dar vreau să-i 
găsesc copiii. Teferi şi nevătămaţi. 

Două cute adânci 1 se formară între sprâncene. Când îi sună telefonul, 
aruncă o privire spre număr, apoi răspunse. Huldar auzi un glas de bărbat 
printre replicile scurte ale Erlei, care închise destul de repede. 

— Au găsit-o pe Sigrún. 

— Unde? 

— Poliţiştii care le supravegheau casa au văzut-o venind acasă. A fost 
arestată şi acum se află în drum spre secție. Pretinde că a fost la cinema. A 
făcut o plimbare lungă, a trecut pe la o librărie, după care a mers la un film. 

— Şi spune adevărul? 

— Trebuie verificat. Nu-mi place cum arată situația. Chiar deloc. 

Expiră prelung, după care se adună şi continuă: 

— Adu-i nişte apă, apoi continuăm să-l presăm. 

Huldar o ascultă fără să protesteze, căutând cel mai mare pahar din 
bucătărie pe care-l umplu cu apă. Când se întoarse, o găsi pe Erla în scaunul 
din faţa lui Thrâstur. Începu să vorbească din clipa în care Huldar păși 
înăuntru. 

— Deci acum ştim ce se află în spatele acestor atrocități. Dar mai 
rămâne o întrebare: unde sunt copiii lui Thorvaldur? Copiii agentului Valdi? 

— Vă jur că nu ştiu. 

Thrâstur întinse mâna după paharul cu apă, însă Huldar îl trase spre el. 

— Ne poţi spune mai multe. Cine i-a luat? Sigrún? 

— Nu. Nici Sigrún şi nici eu. Asta nu-i o listă cu oameni pe care voiam 
eu să-i omor. Nicidecum ea. 


— Dar atunci, ce dracu” e? 

Erla înșfăcă bucata de hârtie şi i-o scutură în față lui Throstur. 

— Aceştia sunt oamenii pe care părinții Vakăi au vrut să-i omoare, zise 
Thrâstur privind fix paharul cu apă. Acum pot să beau şi eu nişte apă? 

Huldar împinse paharul spre el. 


Capitolul 33 


Memoria telefonului Freyjei era plină până la refuz. Făcuse nenumărate 
poze cu Saga pentru a i le arăta fratelui său, în speranţa că cel puţin una va 
fi bună, însă micuța avea un talent deosebit de a privi în altă parte sau de a 
închide ochiu exact atunci când Freyja se pregătea s-o pozeze. N-o ajuta cu 
nimic nici faptul că în singurele poze care erau clare, eterna încruntătură era 
mai vizibilă ca oricând. 

Freyja o luase din nou cu ea pe Saga la lac sub pretextul că vor hrăni 
rațele, deşi adevăratul motiv era că nădăjduia să dea din nou peste acel 
chipeş tată singur. Acesta nu apăruse încă, deși lacul nu ducea lipsă de taţi 
cu copii în cărucioare şi pungi pline cu pâine. Raţe obeze pluteau în gaura 
din gheaţă, ciugulind din nesfârşita rezervă de hrană adusă de oameni. Atâta 
timp cât vor exista copii mici în Islanda, acele păsări n-aveau să moară de 
foame. 

Molly se trânti greoaie pe canapeaua pe care stătea Freyja. Doar ce 
înfulecase o porție zdravănă de carne tocată. Ar fi trebuit să mănânce de 
două ori din ea, însă Freyja se simţise atât de vinovată pentru că lăsase 
câinele singur tot weekendul, încât îi turnase toată porția odată în castron. 

Ca de obicei, duminică seara, nu se întâmpla nimic. Prietenele ei erau 
prea ocupate să posteze statusuri atât de plictisitoare, încât te apuca 
exasperarea: citate banale despre fericire sau despre importanţa valorilor 
morale, ori fotografii cu ce mâncaseră la cină sau cu ele însele în poziţii 
acrobatice de yoga, care aproape sigur fuseseră prelucrate cu vreun 
program. 

Probabil că indispoziția ei își avea originea în faptul că nu avea pe 
nimeni pentru care să gătească în afară de Molly. Închise cu un pocnet 
laptopul și înhăţă în schimb telefonul. Încă mai avea numărul de telefon al 
acelui tată singur, dar sincronizarea era prost aleasă. La fel ca ea, şi el 
probabil că fusese nevoit să-și distreze copilul tot weekendul, așa că 
aproape sigur era frânt de oboseală. Mai bine ar mai aștepta niţel. 

În clipa aceea îi sună telefonul, iar pe ecran apăru un număr pe care nu-l 
recunoștea. El să fie? 

— Alo? 


— Bună! Eşti Freyja? Psihologul? 

Vocea îi era necunoscută. 

— Scuze, mă numesc Orri. Mi-ai dat cartea ta de vizită în fața secției de 
poliție. 

— A, da. Bună! zise Freyja îndreptându-se de spate. Nu mă aşteptam să 
primesc veşti de la tine. 

— Nici eu nu mă aşteptam să te sun. 

Îl auzi respirând, dar chiar când ajunse la concluzia că se răzgândise şi că 
nu mai voia să discute cu ea, Orri continuă: 

— Ştiu că e duminică seara şi aşa mai departe, dar mă simt extrem de 
pierdut şi nu mai ştiu încotro s-o apuc. Chestia asta are legătură cu o boală 
mentală, aşa că după o lungă perioadă de reflecţie, am hotărât să iau 
legătura cu tine. 

— E-n regulă. Eşti într-o dispoziţie proastă? 

Încercă să-și amintească numele vreunui coleg care se ocupa de adulţi şi 
care-ar fi putut fi pregătit să preia un caz de urgenţă în afara orelor de 
program. 

— Da, sunt într-o dispoziţie destul de proastă, dar nu despre asta e vorba. 
E vorba despre fosta mea soție, Dagmar. Mă tem că a făcut ceva foarte 
greşit. 

— Ea se află acum cu tine? 

Orri păru ofensat, ca și cum Freyja ar fi insinuat că lângă el se afla o 
ticnită cu spume la gură, poate chiar în pat cu el. 

— Nu. Slavă Domnului că nu. 

— Atunci unde e? 

— Nu ştiu. 

Orri şovăi, ca şi cum n-ar mai fi fost convins de înțelepciunea deciziei 
sale de-a o suna. 

— Dar am anumite bănuieli. 

— OK. Lăsând asta la o parte, te temi că și-a făcut rău singură? 

— Pot trece pe la tine? bolborosi el. 

Freyja privi în jur, la canapeaua jerpelită, la părul de câine şi la 
dezordinea de care avusese intenţia să se ocupe pe timpul weekendului. 

— Nu, mă tem că acum e imposibil. 

— Oh! Înţeleg. Atunci poţi trece tu pe la mine... sau să ne întâlnim 
undeva? Mă simt foarte stânjenit să discut despre asta la telefon. 

Freyja căzu pe gânduri. Avea de făcut altceva? În afară de a-și petrece 


seara pe reţelele de socializare, ieşindu-și din minţi de plictiseală? 

— Nu poate aștepta până dimineață? Ai putea trece pe la Casa Copiilor 
şi te-aş putea ajuta să găsești un psiholog specializat în consilierea adulților. 
Cât de urgent e? 

Orri scoase un râs acru, lipsit de veselie. 

— Dacă bănuielile mele sunt corecte, ar fi greu de imaginat ceva mai 
urgent de-atât. 

— Se pare că ea are nevoie de ajutor urgent. Te sfătuiesc să suni imediat 
la secția de psihiatrie a Spitalului Naţional. Eu nu-ți pot fi de prea mare 
ajutor într-o astfel de situaţie. 

— Am încercat. Nu vor să discute cu mine. Nu sunt eu ruda ei cea mai 
apropiată şi am impresia că s-au gândit că încerc să-i plătesc lui Dagmar un 
fel de poliţă din cauza divorţului. Dar tu trebuie să mă crezi, nu despre asta 
e vorba. Nu mai avem de-a face unul cu altul de mai bine de zece ani. 

Se opri, după care concluzionă pe un ton plat, din care dispăruse agitația 
de mai devreme, căreia îi luase locul o notă de înfrângere: 

— Nu mai ştiu ce să fac. 

— Bine, hai să ne întâlnim. 

Freyja menţionă o cafenea într-o zonă cu localuri cu program prelungit şi 
care era posibil să nu fie nici plină până la refuz, dar nici complet goală. Nu 
simţea niciun fel de dorință să se întâlnească singură cu acest bărbat: 
cererea lui era destul de stranie și ea chiar nu pricepea ce voia el. Dar apoi 
îşi aduse aminte ce soartă crudă avusese acest cuplu. Moartea Vakăi le 
distrusese mariajul, iar Orri încă mai simţea o anumită afecțiune față de 
Dagmar. 

— Înţeleg că ţie încă-ţi mai pasă de fosta ta soţie şi, cine ştie, poate chiar 
s-ar putea să te ajut în vreun fel. 

Însă instinctul ei de psiholog o trădase de data asta. 

— Dagmar? De ea nu-mi pasă nici cât negru sub unghie. Pentru ceilalți 
îmi fac griji. 

. 

Freyja stătea în faţa cafenelei, uitându-se la Orri, care se afla în 
continuare înăuntru, privind în gol la tablourile de pe pereți. Mâna în care 
tinea telefonul îi tremura de şoc şi de frig. Orri vorbise aproape neîncetat, 
abia oprindu-se din când în când ca să ia câte o gură de cafea. Ceașca ei 
rămăsese neatinsă pe masă. Uneori mai apucase şi ea să scoată câte-un 
cuvânt, dar în rest stătuse şi ascultase istorisirea lipsită de emoție a 


bărbatului. În timpul facultăţii, ea citise câteva articole despre cazuri 
extreme de comportament psihotic care se potriveau cu ce descria el, dar 
nu-i trecuse niciodată prin cap că avea să se trezească în fața unei astfel de 
situaţii, darămite să mai şi vină cu o soluţie la problemă. După ce bărbatul 
terminase de povestit, ea avu nevoie de un moment pentru a se bucura de 
liniștea şi de normalul din cafenea, ori de zumzetul înăbușit al conversației 
celorlalți clienți. Și ce mult regreta că fusese de acord să se întâlnească cu 
el, în loc să stea acasă şi să admire pozele de pe Facebook ale copiilor 
prietenelor sale cu cărțile lor de colorat. 

Orri nu se arătase deloc surprins sau tulburat de tăcerea ei; ba chiar şi el 
păruse că se bucură de un moment de respiro. 

În cele din urmă, Freyja izbuti să se adune, apoi se ridică și îi spuse că 
vrea să sune la poliție. Probabil că poliţiştii urmau să alerteze și spitalul de 
psihiatrie, dar nu asta era prioritatea lor numărul unu. Se pregăti sufleteşte 
ca el să reacționeze cu furie şi să-i aducă aminte de jurământul ei de 
confidențialitate ca psiholog, dar ținu s-o contrazică în ambele aspecte. 
Doar încuviinţă din cap şi-i spuse că va aştepta. 

Telefonul lui Huldar sună de mai multe ori. Freyja începu să se teamă că 
nu-i va răspunde — o adevărată ironie, căci, pe lângă faptul că nu voia să-l 
sune, ar prefera să nici nu-i mai audă vocea vreodată. Când el îi răspunse în 
cele din urmă, ea nu pierdu vremea inutil: 

— Trebuie să trimiți imediat o maşină de poliție. Sunt cu Orri, tatăl 
Vakăi, care tocmai mi-a povestit o mulțime de lucruri despre fosta sa soție și 
despre ce crede c-a făcut femeia. 

— Unde eşti? 

N-o întrebă ce se presupunea c-a făcut Dagmar. Ori avea o încredere 
nețărmurită în Freyja, ori deja știa ceva. Ea bănuia că era a doua variantă. 
Oricum, nu conta. Cel mai important era faptul că el urma s-o scape de tot 
acest coşmar. Îi dădu numele cafenelei, dar el o întrerupse: 

— Ştiu unde e. Sunt pe drum. Nu pleca nicăieri şi nu-l lăsa nici pe el să 
plece. 

Freyja închise şi se întoarse din nou cu fața spre fereastră. Prin geamul 
murdar, întâlni privirea obosită a lui Orri. Ridică o mână și-o flutură spre el, 
ca o proastă. După care intră liniştită înăuntru. 

° 

Un nor de fum de țigară atârna nemișcat în aerul înghețat. O mașină de 

poliție îl adusese pe Orri la secție. Acolo se văzuse nevoit să repete întreaga 


poveste şi să semneze o declarație formală. Ce urma să se întâmple cu el 
după aceea, Freyja nu mai ştia şi nici n-o interesa. Bărbatul părea să aibă 
impresia că nu era nimic în neregulă cu el, dar acest lucru era complet fals. 
În sarcina altora cădea decizia de-a stabili cât de bolnav era şi el. Poate că el 
nu era decât cel mai prost complice din istorie. 

— Mersi c-ai sunat. Ai făcut exact ce trebuia. 

Huldar tot trăgea dintr-o ţigară, părând că nu se grăbea chiar deloc să se 
întoarcă la treabă. Arăta într-o formă mai bună decât ultima oară când îl 
văzuse; şi nici nu mai părea atât de supărat pe el însuşi. De fapt, părea 
destins și optimist. 

— Cine ştie, poate că asta chiar ne va ajuta să-i găsim la timp pe copiii 
lui Thorvaldur. 

— Să sperăm. 

După ce vorbise cu Orri, Huldar îşi rupsese din timp pentru a o pune la 
curent cu evoluţia anchetei. La început, ea presupusese că exista o rațiune 
profesională în spatele intenției lui, dar în cele din urmă, el îi explicase că 
acesta era de fapt motivul pentru care încă nu avusese ocazia să-i ceară 
scuze aşa cum se cuvenea. Singurul ei răspuns a fost o privire de gheaţă. 

— Nu puteţi trimite direct pe cineva de la Borgarnes? îl întrebă ea. 

— Ba da, deja s-a sunat acolo. Dacă vor găsi familia, plec şi eu într- 
acolo. Întrebarea mea e, ai fi dispusă să mergi şi tu cu noi? În mod sigur 
copiii vor avea nevoie de ajutorul tău profesional. 

Mai trase un fum, apoi adăugă: 

— Cel puţin, aşa sper. Nici nu îndrăznesc să mă gândesc la o altă 
eventualitate. 

Freyja nu-i răspunse imediat. O călătorie de o oră sau două pe întuneric 
împreună cu Huldar nu era chiar cel mai tentant lucru în clipa de față. 

— Ce se va întâmpla cu cuplul? 

— Greu de spus. Dacă ne-a spus adevărul, el s-ar putea să scape doar cu 
un avertisment. Fireşte că ar fi trebuit s-o raporteze cu mult timp înainte. E 
posibil ca el să încerce să susțină că n-a crezut-o pe Dagmar în stare să-și 
ducă planurile la bun sfârşit, dar după evenimentele din ultimele zile, acest 
lucru pur și simplu nu este credibil. În clipa în care numele lui Benedikt 
Toft a apărut în presă, ar fi trebuit să-și dea seama că ea a început să-şi ducă 
la îndeplinire fanteziile ca să se răzbune. Dacă ar fi venit la noi chiar atunci, 
Thorvaldur și copiii săi ar fi fost acum în siguranță, chiar dacă era deja prea 
târziu pentru a-l salva pe Kolbeinn. 


Freyja încuviinţă din cap. Îşi trase mânecile hainei peste mâini; gerul 
devenea din ce în ce mai pătrunzător. 

— Crezi că minte? 

— Nu. Dar adevărul are mai multe versiuni. Așa îl vede el. Ea l-ar putea 
vedea altfel. 

Huldar trase ultimul fum din țigară, apoi stinse mucul rămas. 

— Cum ţi-a descris el tot? Ce mi-a povestit el mie s-ar putea să nu 
corespundă cu versiunea pe care ai auzit-o tu. Uneori poți afla o mulțime de 
lucruri din discrepanțe; niciun mincinos nu a stabilit toate detaliile atunci 
când a început să inventeze lucruri. 

— A fost o poveste tare lungă — nici nu sunt sigură c-o pot reda în cele 
mai mici detalii. Dar îmi aduc aminte punctele principale. 

— Dă-i drumul. 

— A început destul de normal. Mi-a povestit despre cât de rău au fost 
afectați de moartea Vakăi. La început, părea să nu existe nicio diferenţă în 
felurile în care-i afecta suferinţa, dar odată cu trecerea timpului, începea să 
devină din ce în ce mai evident că Dagmar dorea — cum a formulat el? — să- 
şi petreacă timpul privind în oglinda retrovizoare, în timp ce el voia să se 
uite la drumul din faţa sa. Într-un final, ceea ce a dus la despărţirea lor a fost 
momentul în care Throstur a venit să-i vadă după pronunţarea sentinței 
tatălui său. Pe el şi Sigrún îi mai întâlniseră când copiii şi-au făcut apariția 
la tribunal pentru a depune mărturie şi deşi Orri a ezitat să-mi spună cu 
exactitate ce s-a întâmplat, a recunoscut că modul în care el şi Dagmar s-au 
comportat față de ei nu le-a făcut deloc cinste. Şi la înmormântarea Vakăi s- 
au purtat urât cu cei doi copii. Părea ruşinat şi apăsat de faptul că, la vremea 
aceea, nu erau ei înșiși. În ochii lor, Sigrún era de vină pentru declanşarea 
șirului de evenimente care au dus în cele din urmă la moartea fiicei lor. 

— Se potriveşte destul de bine cu ceea ce mi-a zis şi mie. Au fost ceva 
mai puține rahaturi emoționale, dar în alte aspecte, a fost destul de 
asemănător. Ce ţi-a spus despre bunic, despre Einar Adalbertsson? 

Freyja voia să-i îndese pe gât acea remarcă referitoare la „rahaturile 
emoționale”, însă nu avea energia necesară. Oricum n-ar fi avut niciun rost; 
el avea tot dreptul la astfel de opinii şi putea trăi cu ele — având în vedere ce 
brută necivilizată era. 

— Mi-a spus că Throstur a venit și le-a bătut la uşă după întâlnirea lor de 
la Tribunalul Regional din Reykjanes, la aproape un an după crimă. Venise 
să le spună că nu el sau Sigrún erau de vină pentru ce se întâmplase. 


Amândoi vruseră să-şi oprească tatăl, însă bunicul lor le zădărnicise orice 
încercare. Thröstur pretindea că mersese chiar și la poliție, când era mai 
MIC, dar nimeni nu-l ascultase, iar Sigrún îi mărturisise ce păţea învățătoarei 
ei, ceea ce rezultase, în cele din urmă, cu o acuzare oficială a tatălui ei. Însă 
acestuia 1 se dăduse drumul, pentru că toată lumea îi trădase. Throstur le-a 
zis că bunicul său Einar l-a tras deoparte, chiar înainte de proces, pentru a se 
împăuna cu faptul că-i avea pe toţi — judecători, avocaţi, asistenţi sociali — 
în buzunar şi că dacă Thrâstur nu urma să jure că totul era perfect la ei 
acasă, îl va face să-i pară rău. Bătrânul îi spusese că-l va omorî dacă nu va 
face cum îi spune el. Deci normal că Thrâstur s-a supus. În aparenţă, 
bunicul lor îi ţinuse același discurs și lui Sigrún, însă în cazul ei a părut să 
nu funcționeze. Nu că mărturia ei ar fi avut vreun rezultat. 

— Asta se potriveşte mai mult sau mai puţin cu ce ne-a spus nouă 
Thrâstur. L-am reţinut. Orri n-a povestit nimic despre vizita pe care i-au 
făcut-o el şi Dagmar lui Einar? 

— Ba da. Dar atunci am început să am anumite îndoieli în privința 
versiunii sale asupra evenimentelor. A zis că ei n-au crezut tot ce le-a 
povestit Throstur. Şi că, de aceea, l-au forțat pe băiat să-i însoţească la Einar 
acasă. 

Freyja inspiră adânc, umplându-şi plămânii cu aer proaspăt și îngheţat. 

— La început, Einar a negat totul, aşa cum era de așteptat, şi n-ar fi 
recunoscut nimic dacă Dagmar nu l-ar fi ameninţat cu un ciocan pe care-l 
adusese cu ea. Orri a spus că-l adusese cu intenția de a-i distruge bătrânului 
toată casa. Dar în loc să-l amenințe că-i va distruge toate bunurile din casă, 
a început să spună că-i va sparge lui faţa. Einar a fost prea înspăimântat ca 
să mai mintă. ŞI, deşi nu sunt sută la sută sigură, am impresia că şi Orri a 
jucat un anumit rol aici. Throstur e cel care ar putea să ne lumineze cine l-a 
amenințat pe Einar şi în ce mod. Oricum, bătrânul a început să 
mărturisească şi le-a spus totul despre cine luase parte la muşamalizarea 
procesului şi cu ce îi mituise pe cei implicați. Thrâstur a fost nevoit să stea 
şi să asculte toată mărturisirea bătrânului. 

— Şi moartea lui Einar? Orri ţi-a explicat cum anume s-a produs? 

— Da, deşi a insistat că nu ştie pe de-a-ntregul ce s-a întâmplat. S-a 
simțit atât de mânios din cauza mărturisirilor lui Einar, încât a simţit nevoia 
să iasă pe hol pentru a se calma. Următorul lucru de care-şi amintește e că a 
auzit o trosnitură, iar când s-a întors, capul bătrânului zăcea sprijinit de 
măsuţa de cafea, care era plină de sânge. Orri mi-a spus că e destul de sigur 


că Dagmar și-a pierdut controlul şi l-a lovit pe bătrân cu ciocanul în cap. 
Deşi, la acea vreme, Dagmar a jurat că Einar a căzut şi s-a lovit cu capul de 
masă. Sigur că sunt doar baliverne, la fel cum e şi afirmația lui că i-a crezut 
minciuna. În orice caz, după aceea s-au panicat, i-au tras o pungă de plastic 
peste cap şi l-au târât, mort sau pe moarte, în baie. Acolo i-au scos punga şi 
l-au izbit cu capul de marginea căzii, terminându-l definitiv. După care au 
turnat sângele din pungă în jurul căzii, apoi au curăţat măsuţa pentru cafea. 
Ca măsură suplimentară de siguranță, au înfipt o periuţă de dinți în pumnul 
strâns al lui Einar, după care au părăsit scena crimei. Săracul Thröstur a fost 
martorul acestei înlănţuiri de evenimente şi, potrivit spuselor lui Orri, 
Dagmar l-a ameninţat că-l omoară dacă nu-şi ţine gura închisă. Însă de data 
asta i-au promis lui Thröstur şi o recompensă. Dacă-şi va ţine gura, Dagmar 
îi va omori pe toți cei care i-au trădat pe el şi pe Sigrún — şi pe Vaka, fireşte 
— dar nu înainte de ieşirea tatălui său din închisoare. Dagmar voia să aştepte 
tot acest timp pentru că era decisă să-l omoare şi pe Jón Jónsson. Iar acest 
lucru însemna să-şi amâne răzbunarea până la data eliberării lui. 

Huldar trase până sus fermoarul gecii de pe el. 

— Vrei să termini povestea în mașină? Poţi sta pe locul din faţă, 
continuă el zâmbind. Am îngheţat bocnă. 

Radiatorul maşinii funcționa, spre deosebire de cel din rabla ei, și deși 
jetul de aer a fost rece la început, aducea cu el și promisiunea unei mult 
dorite călduri. 

— Continuă, te rog, zise Huldar în timp ce-şi freca mâinile şi sufla în 
ele. Aştept veşti de la cei din Borgarnes. 

— Unde ajunsesem? 

— Dagmar l-a omorât pe Einar Adalbertsson și l-a ameninţat pe 
Throstur. 

— Corect. Orri mi-a spus că, după aceea, Dagmar a devenit complet 
obsedată de răzbunare. La început, el a încercat s-o ignore. A crezut că nu 
vorbeşte serios, că e doar o fază prin care trecea. Dar odată cu scurgerea 
timpului, în viața ei nu mai rămăsese loc pentru nimic altceva şi într-un 
sfârşit, mariajul lor s-a destrămat. El a aşteptat până la pronunţarea sentinței 
date de Curtea Supremă, în speranţa că Dagmar va simţi că Jon a primit ce 
merita, dar n-a fost de-ajuns pentru ea. A început să plănuiască cum să-i 
ucidă pe toți acei oameni care fuseseră implicaţi în prima achitare a lui Jón. 
În concepţia ei, cu toţii erau vinovaţi. Orri nu era de acord cu ea, iar 
picătura care a umplut paharul a fost momentul în care ea a început să 


strângă tot felul de unelte, acid sulfuric şi alte chestii la fel de îngrijorătoare. 
Era hotărâtă să le adune cu ani în avans, astfel încât să nu le poată fi luată 
urma atunci când sosea vremea. În ziua în care ea a venit acasă cu o drujbă, 
a părăsit-o. 

— ŞI-I înţeleg perfect, spuse Huldar ținându-şi mâinile în faţa grilajului 
prin care ieşea căldura. Dacă soția mea ar veni acasă cu o drujbă, nici pe 
mine nu m-ar mai putea reţine nimic lângă ea. 

— Da, sigur. Visează în continuare. 

Freyja nu era interesată să discute despre viaţa lui amoroasă. Voia să-şi 
termine povestea mai repede, ca să poată pleca acasă. 

— După ce-a părăsit-o, mi-a spus că a întrerupt orice legătură cu ea, 
astfel încât n-a mai știut dacă Dagmar a continuat să-şi urmărească obsesia. 
A sperat ca divorţul s-o trezească la realitate. Însă, acum câteva luni, ea l-a 
sunat ca să-i ceară o favoare. Avea nevoie de-o casă izolată, departe de 
drumurile principale, cu o pivniţă fără ferestre, pe care s-o închirieze pentru 
o perioadă. El e un agent imobiliar de succes, aşa că avea pe mână o 
mulțime de proprietăți care aparținuseră unor bănci falimentare și care acum 
zăceau nefolosite. Din spusele lui, l-a ameninţat că va spune poliției ce rol a 
jucat el în moartea lui Einar Adalbertsson dacă nu va face asta pentru ea. 
Aşa că i-a dat cheile unui uriaş imobil de lângă Borgarnes. Proprietatea n- 
avea nicio şansă să fie vândută prea curând, aşa că el i-a putut-o închiria lui 
Dagmar fără niciun pericol ca vreun potențial cumpărător să vrea să vină să 
o vadă. Un alt avantaj a fost faptul că-n jurul acestei proprietăți se afla o 
mulțime de teren, ceea ce însemna că nu erau deloc case primprejur. 

— Sigur acolo sunt copiii. N-au cum să fie în altă parte. Mama lor a fost 
azvârlită din mașină în mijlocul pustietăţii, aproape de coastele din 
Hvalfjordur. Bănuiesc că Dagmar a ales să ocolească fiordul, pentru a evita 
camerele din tunel. N-avea cum să se ducă în altă parte. 

Privirea pe care Huldar i-o aruncă Freyjei era aproape imploratoare, ca şi 
cum o ruga să-i susțină teoria, să-i ofere un fel de garanție că totul avea să 
fie în ordine. 

— Nu te uita la mine. Eu ştiu şi mai puţine decât tine. Tot ce ştiu eu e ce 
mi-a spus Orri, şi nu sunt convinsă sută la sută că el chiar poate fi o sursă de 
încredere. 

— Ce ţi-a zis despre crime? A ştiut ceva despre ele? 

— El pretinde că nu. A zis că a rămas chiar şocat când a dat peste 
numele lui Benedikt Toft în ziare, dar n-a vrut să creadă că Dagmar ar putea 


fi implicată. Nu am foarte mare încredere în această afirmaţie a lui, având în 
vedere că ştia că ea deţine o drujbă. Apoi n-a mai zis nimic, părând că 
aşteaptă să-i pun întrebări. Însă eu nu voiam decât să scap mai repede de el, 
aşa încât te-am sunat pe tine. Fireşte c-ar fi trebuit totuşi să-l întreb de ce a 
mărturisit abia acum, dar n-am făcut-o. 

— Nu contează, pentru că l-am întrebat cu. 

— Şi ce-a zis? 

— Că nu se mai putea minţi singur după ce numele lui Kolbeinn a apărut 
în presă și membrele retezate păreau să aibă legătură cu ambele cazuri. 
Când poliția a făcut apel în căutare de informaţii despre Thorvaldur şi copiii 
săi, n-a mai putut sta deoparte şi te-a sunat pe tine. 

— De ce pe mine? E o treabă ce ține de poliție. De ce a vrut să mă 
implice şi pe mine în treaba asta? 

— Mă îndoiesc că gândea coerent. Poate că doar a vrut să mute povara 
de pe umerii săi în cârca altcuiva. Tu ai sunat la poliție, nu el. Să fi fost o 
încercare de-a scăpa de vină pentru faptele lui Dagmar? Să se convingă pe 
el însuşi că n-o trădează pe ea, ci că-n acest fel îi pune interesele mai presus 
de orice — că dorește să-i ofere tratament psihiatric, chiar dacă încercarea sa 
vine cu zece ani prea târziu? 

— Să ştii că până la urmă te pricepi destul de bine la astfel de „rahaturi 
emoționale”. 

— Ha ha. 

— Încă o întrebare înainte să plec, zise Freyja apropiindu-se şi mai mult 
de pala de aer cald. Tu-l crezi? 

Huldar ridică din umeri. 

— Şi da, şi nu. Tu? 

— La fel: şi da, şi nu. La urma urmei, el s-a compromis şi pe el însuși 
recunoscându-şi rolul jucat în asasinarea lui Einar Adalbertsson. Are vreo 
şansă să beneficieze de indulgență? 

— Pentru rolul jucat în ceea ce pretinde el — se poate. Tot ce-a făcut a 
fost să obstrucționeze justiția. Şi dat fiind că faptele se prescriu după zece 
ani, acum nu mai poate fi trimis în judecată, aşa încât există toate şansele ca 
el să scape. Pun prinsoare că altfel ar fi păstrat tăcerea. 

Lui Huldar îi sună telefonul, pe care-l înhăță imediat. Vorbi puţin, în 
schimb își lăsă interlocutorul să vorbească şi pentru el. Discuţia fu scurtă și 
Huldar închise destul de repede. 

— Era unul dintre agenţii din Borgarnes care au fost trimişi la 


proprietate. 

Băgă mașina în viteză. 

— Ce? Ce-a zis? 

— În general: Căcat, e foarte naşpa. lisuse Hristoase, Iisuse Hristoase. 
După care a zis că are nevoie de experți la faţa locului cât mai curând 
posibil. 

Huldar porni în josul străzii, înainte ca Freyja să aibă timp să coboare din 
mașină. 

Aşa că se trezi pe şoseaua de nord, care ducea spre Borgarfjordur, pentru 
a — te rog, Doamne! — ajuta doi copii îngroziți. 


Capitolul 34 


Nu exista nici umbră de îndoială că se aflau pe drumul cel bun. 
Cauciucurile unei maşini răscoliseră de curând zăpada pe drumul de ţară. 
După ce se mai apropiară niţel, zăriră lumini care-l făcură pe Huldar să 
accelereze instantaneu, azvârlind pietriş în toate părțile. Derapară uşor la o 
curbă, ceea ce-l determină să mai micşoreze puţin viteza, nu de teamă c-ar 
putea pierde controlul mașinii, ci pentru că Freyja ţipă şi înhăță mânerul 
portierei pentru a-şi proteja preţioasa-i viață, apoi proferă tot felul de injurii 
pe drumul rămas până la casă. 

Farurile unei adevărate mulțimi de autovehicule iluminau întreaga zonă, 
scoțând în evidenţă chiar şi cel mai mărunt defect din faţada clădirii. În 
orice caz, era uşor să-ți imaginezi cum ar fi arătat aceasta dacă ar fi fost 
terminată vreodată: imensă și impunătoare tocmai datorită simplităţii sale 
pline de aroganță. Case de vară precum aceasta răsăriseră pe tot cuprinsul 
tării în perioada în care oamenii căzuseră în efemera iluzie că sunt mai 
bogaţi decât erau de fapt, şi nu puţine case asemănătoare așteptau, pe 
Jumătate terminate, revenirea unor vremuri mai favorabile. Huldar, care nu 
făcuse niciodată parte din pătura bogată a societății, nu ştia dacă ar fi fost 
tentat de o astfel de opulenţă. Spera că nu. 

Toate ferestrele fuseseră astupate cu scânduri bătute-n cuie, însă prin uşa 
din faţă se revărsa o lumină puternică de la reflectoarele orbitoare montate 
înăuntru. Probabil că în casă era o mare înghesuială, oricât ar fi fost de 
încăpătoare aşa-numita „căsuță de vară”. Pe lângă duba criminaliștilor, el 
mai recunoscu și maşina Erlei şi a medicului legist, alături de încă vreo 
două maşini ale poliției din Reykjavik. Pe alee, lângă acele autovehicule, 
mai erau parcate două ambulanţe și încă două maşini ale poliției din 
Borgarnes. Pe bancheta din spate a fiecăreia dintre mașinile de patrulă ale 
poliției din Reykjavik stătea ghemuită câte o siluetă neclară. Una părea a fi 
o femeie — Dagmar, presupuse Huldar. Cealaltă îi aparţinea unui bărbat, al 
cărui păr scurt părea un adevărat dezastru. Jón Jónsson sau Thorvaldur? 

Huldar şi Freyja săriră din maşină. Peisajul muntos reverberă puternic 
când trântiră portierele şi zăpada le scârţâi sub picioare. Gerul era şi mai 
mușcător aici decât în oraş, iar din gură le ieşeau nori de abur. Un iz ciudat 


plutea în aerul nemișcat. Din păcate, era unul care îi era destul de familiar 
lui Huldar — duhoarea de putrefacție. După ce-şi pipăi buzunarele hainei, îşi 
dădu seama că uitase să-şi ia cu el crema mentolată cu care se dădea pe sub 
nas în astfel de ocazii. 

— Mai bine ai aştepta afară, o sfătui pe Freyja, însă ea clătină din cap. 
Atunci trage-ţi gulerul puloverului peste nas. Va fi extrem de scârbos. 

Ea se opri pentru a-i urma sfatul, după care-l însoți înăuntru, cu ochii 
căscaţi larg și privirea fixă. 

Huldar o găsi pe Erla discutând cu un polițist pe care el nu-l cunoştea, 
pesemne unul dintre agenţii din Borgarnes. Stăteau în capul treptelor ce 
duceau în pivniţă, care părea a fi şi sursa duhorii insuportabile. 

— Cum merge treaba? 

— Bine, îi răspunse Erla răsucindu-se spre el. Date fiind împrejurările. 
Avem pe cap un cadavru destul de oribil ca aspect. Dar s-ar fi putut sfârşi 
mult mai rău. 

Privi pe lângă el şi o fixă pe Freyja. 

— Sper că ea e aici pentru copii, nu în calitate de invitat special al tău. 

— A venit pentru copii. Unde sunt? 

Privirea Erlei se întoarse din nou la Huldar, care simţi venind dinspre ea 
aroma vagă de mentă de la crema de sub nas. 

— În ambulanţă. Sfatul meu e să-şi miște curul acolo. Imediat. Înainte 
de-a borî peste pantofii ăia şic ai ei. 

Privirea Erlei era elocventă; încălțămintea Freyjei era complet 
nepotrivită pentru o scenă a crimei. 

Huldar se întoarse împreună cu Freyja, care probabil auzise fiecare 
cuvânt. Ea se prefăcu că nu-i pasă, însă ochii îngustaţi de furie i se zăreau 
pe deasupra puloverului. 

— Copiii sunt în ambulanţă. Mai bine te-ai duce să-i vezi. 

Ea se îndepărtă fără un cuvânt, făcând ca tocurile pantofilor să scoată 
ecouri ascuţite între pereţii goi de beton. 

— Bun, atunci. Vrei să arunci o privire la subsol? 

Atitudinea Erlei se îmbunătăţi după plecarea Freyjei. Poate că obedienţa 
lui lipsită de orice comentariu o făcuse să se îmbuneze. 

— Deşi te previn, e o privelişte pe care n-ai s-o uiţi prea curând. Vrei 
mai bine să sari peste ea? 

— Nu. 

Mintea, dar n-avea de ales. Lui Huldar chiar nu-i plăceau cadavrele. 


Doar mirosul şi era de-ajuns, fără a mai fi nevoie să-şi imprime pe retină şi 
imaginile grețoase ce veneau la pachet odată cu el. Luă crema mentolată de 
la Erla şi se unse cu ea pe sub nas, deși nu-l ajută prea mult. 

Erla cobori în fața lui, aparent imună la mirosul care devenea şi mai 
greţos cu fiecare treaptă coborâtă. Se afla de mai mult timp aici şi părea că 
devenise deja insensibilă la el. Însă era şi mult mai dură decât mulţi dintre 
colegii ei de sex masculin — atât în această privinţă, cât şi în multe altele. 

— Legistul doar ce şi-a terminat treaba. A plecat împreună cu 
criminaliştii pentru a aduce cu ei o targă şi alte echipamente, ca să poată lua 
cadavrul. Iar asta ar trebui să mai împrospăteze niţel aerul. 

Nu ezită deloc când ajunseră în capătul şirului de trepte, ci se duse aţă la 
ușa din oţel deschisă, în direcția sursei de lumină. 

Huldar o urmă îndeaproape. Se strădui din răsputeri să-şi golească 
mintea complet, în speranţa că va izbuti să scaneze zona cu privirea fără a 
se arăta impresionat de ceva, fără să observe de fapt ce avea în faţa ochilor. 
Dar nu-i folosi la nimic. Se opri la intrare, privind cu uluire trupul care-i 
aparținuse cândva judecătorului Curţii Supreme, Yngvi Sigurhjartarson. Cel 
puţin, el trebuia să fie, din moment ce cadavrului îi lipseau şi mâinile, și 
picioarele. 

— L-au ținut captiv aici; Dagmar şi Orri. A stat aici două luni, dacă-i 
vine a crede, după ce l-au prins în capcană. Dagmar ne-a zis că nu i-a luat 
mult să-l convingă să scrie biletul de adio al sinucigașului, ci doar i-a 
promis că dacă-l va scrie, nu-l vor omorî. Lumea crede toate balivernele 
atunci când nu mai are de ales. I-au lăsat mâncare și apă, însă casa e foarte 
izolată, aşa încât n-au putut ajunge aici foarte des, şi deci mâncarea n-a mai 
avut cum să i se pară prea apetisantă, în cele din urmă. 

— Ai spus că ei l-au ţinut? întrebă Huldar, al cărui glas era înăbușit de 
cot. 

Nici măcar nu pretindea că ar fi putut-o depăși pe Erla în astfel de 
situaţii. 

Ea întoarse capul spre el, dar nu comentă nimic când văzu cum face 
Huldar faţă situației. Nu era prima persoană care nu putea suporta mirosul 
unui cadavru aflat în putrefacție. 

— Insistă că ea și Orri au pus împreună cap la cap toate detaliile 
planului. Divorțul a făcut parte din planul lor, ca să-i împiedice pe cei din 
jur să creadă că ar lucra împreună. Știu că el neagă că ar fi luat parte la toate 
astea, dar asta este povestea ei. În cele din urmă, o să aflăm care e adevărul. 


— Da, să sperăm că așa va fi. 

Era inutil să piardă timpul acum lămurind detalii mărunte. Mâine, poliția 
va începe interogarea lui Dagmar și a lui Orri, de la care ar putea obține în 
cele din urmă adevărul sau măcar o versiune a lui. În cazuri complexe ca 
acesta, poliția nu putea fi niciodată sigură în legătură cu absolut toate 
aspectele până la sfârșitul anchetei. Unele detalii nu erau nici corecte, nici 
greşite; rămâneau la latitudinea fiecăruia cum le interpreta. 

Culoarea gri a pielii cadavrului semăna cu marmura în porțiunile vizibile 
de sub hainele pătate de sânge. Cioturile erau un adevărat dezastru. Braţele 
arătau mai rău decât picioarele; rămăsese suficient timp pentru ca vânătăile 
şi cangrena să-şi facă apariția înainte de moartea bărbatului, în timp ce 
tăieturile de la picioare arătau relativ curat. O peliculă opacă acoperea ochii 
bătrânului, ascunzându-le culoarea adevărată, iar buzele albăstrii îi 
rămăseseră deschise, ca şi cum scosese un ultim oftat în clipa în care-şi 
dădea duhul. De uşurare, probabil. 

— Potrivit legistului, era puţin probabil ca el să supraviețuiască prea 
mult timp, chiar dacă i-ar fi lăsat mâinile la locul lor. La încheieturi avea 
niște răni destul de urâte, pe care şi le făcuse probabil în timp ce încerca să 
se elibereze din funii. Bietul om n-a avut cu ce altceva să-și petreacă timpul. 
Doctorul spune că oricum avea să facă septicemie de la răni — asta dacă n-ar 
fi suferit mai întâi un atac de cord. Oricum nu se afla într-o formă prea 
bună. 

— Ce-ai vrea să fac? 

Huldar se ruga în gând ca următoarea sarcină să nu-l oblige să rămână în 
continuare aici. Privirea îi căzu pe mica drujbă pe benzină ce zăcea pe 
podea lângă ușă, care aproape că-l făcea să audă geamătul motorului şi 
urletele bietului om. 

— Te poţi ocupa tu de interogarea lui Thorvaldur? Îţi mai aduci aminte 
cât de nesuferit a fost când l-am luat la întrebări prima dată? 

Huldar încuviință. 

— Fi bine, acum e cu totul alt om — pentru moment, cel puţin. Așa că 
mai bine ai profita, înainte de a-și reveni pe deplin. 

În drum spre ieşire, Huldar zări o grămăjoară însângerată, de culoarea 
pielii, aflată în celălalt colţ al încăperii, care-l făcu să se oprească. În faţa ei 
se afla o mică placă de plastic galben, aşezată acolo de criminalişti pentru a 
indica numărul probei. 

— Ce-i aia? 


— A, aia-i mâna lui Thorvaldur, îl lămuri Erla în timp ce se apropia de 
el. I-a retezat-o Dagmar. 

— Chiar nu înţeleg de ce nu o pot pune la loc. Măcar să încerce. 

Thorvaldur zăcea întins pe o targă, în ambulanţă. Doctorul suise pe 
scaunul din față, lângă şofer, în timp ce Huldar avea la dispoziție zece 
minute, pentru a discuta cu pacientul. Thorvaldur abia dacă putea fi 
recunoscut ca îngâmfatul şi elegantul procuror de dinainte, care stătuse în 
camera de interogatorii a poliției nu mai devreme de ieri. Acelaşi costum 
scump putea fi zărit pe sub pătură, deşi gulerul cămăşii era acum răsucit şi 
jegos, iar sacoul cunoscuse şi zile mai bune. Părul îi era umed şi zbârlit, 
chipul, cenuşiu şi murdar. Îşi odihnea braţul stâng tulburător de scurt 
deasupra păturii, înfăşurat într-un bandaj alb. 

— Doctorul spune că tăietura n-a fost suficient de curată şi că a trecut 
prea mult timp. Când s-a întâmplat? 

— Nu ştiu. Acum câteva ore, zise Thorvaldur apucându-şi ciotul cu 
mâna dreaptă. Dar n-a trecut chiar aşa mult. De ce nu vor măcar să încerce? 

— Ei ştiu mai bine ce au de făcut. Cel puţin nu e mâna dreaptă. 

— Sunt stângaci. 

— Aha. 

Huldar îşi feri privirea, rușinat că nu observase. 

— Ar fi putut fi mult mai rău. Mulţumeşte-te măcar cu asta. 

Thorvaldur înălță privirea spre chipul lui Huldar. 

— Copiii cum se simt? Sunt bine? Karlotta... 

— Are cineva grijă şi de ei. Sunt mici. Vor trece cu bine peste asta. 

— Chiar crezi asta? Cu-adevărat? 

— Da, chiar cred. 

Fireşte că nu ştia nimic sigur, dar voia să poată spera. 

— Am încercat. Chiar am încercat, iar în consecință mi-am pierdut mâna 
pentru asta. Atunci a venit sfârşitul pentru mine. Chiar n-am putut suporta 
să o pierd şi pe cealaltă. Ar fi trebuit să cedez din prima... ar fi trebuit... 

— Ce-ar fi trebuit? 

Thorvaldur își cobori din nou privirea spre braţ. 

— Mi s-a dat de ales. Să ajung la fel ca tipul de sub pătură... 

— Yngvi Sigurhjartarson. Judecător la Curtea Supremă de Justiţie. 

— Serios? Ar fi trebuit să-l recunosc. Dar acel... acest... cadavrul nu 
arăta deloc ca el. 


— Nu. Presupun că nu arăta. 

Huldar încercă să-şi alunge din minte chipul grotesc desfigurat al 
bărbatului. 

— Continuă — spuneai că ţi s-a dat în cele din urmă de ales între a ajunge 
la fel ca el sau ce? Care era alternativa? 

— Să-mi sacrific o mână pentru Karlotta şi pe cealaltă pentru Dadi. Dacă 
mi-aş fi sacrificat ambele mâini, ei ar fi fost cruţaţi. Dar, în final, nu l-am 
putut salva decât pe unul. 

— ŢI s-a spus că vor fi omorâţi amândoi? 

— Nu. Că vor fi violaţi. De către Jón Jónsson. Ea mi-a zis că pe mine n- 
ar trebui să mă deranjeze, pentru că am arătat că sunt de acord cu astfel de 
lucruri. L-a adus şi pe el, pentru a-mi dovedi că era acolo. 

— Înţeleg. S-a referit la momentul când Thrâstur a venit după ajutor la 
tine cu ani în urmă, când lucrai la poliția din Hafnarfjordur? 

— Da. 

Ochii lui Thorvaldur înotau acum în lacrimi. 

— Dar n-a fost chiar aşa. N-am crezut niciodată c-ar fi în ordine. Dar pur 
şi simplu n-am avut de ales. 

— Ba întotdeauna avem de ales, Thorvaldur. După cum văd eu lucrurile, 
tu n-ai făcut nimic pentru a-l ajuta pe Thröstur tocmai pentru că primiseşi o 
ofertă aşa de bună pentru un loc de muncă de la bunicul lui. Nu ăsta-i 
adevărul? 

— A fost mult mai complicat de-atât. Bunicul său mi-a zis că va avea 
grijă să fiu demis dacă acel caz va merge mai departe, iar eu nu-mi 
permiteam să am o asemenea pată în CV. Şi a mai pretins că băiatul era un 
mincinos patologic şi că nu era prima oară când se adresa autorităților şi le 
povestea asemenea prostii. Din punctul meu de vedere, putea fi adevărat — 
eu de unde să ştiu că el însuși era un mincinos desăvârşit? După care a 
adăugat că dacă-mi voi ține gura, va avea grijă să ajung la Procuratura de 
Stat după absolvire. Pentru că aş fi dovedit că se poate avea încredere în 
mine. 

O lacrimă 1 se scurse pe obraz, apoi îi intră în ureche. 

— ȘI s-a ținut de promisiune. Era marea mea şansă. Eu nu aveam „pile”. 
Aş fi fost nevoit să muncesc şi să-mi fac singur loc, să irosesc ani de zile cu 
munca de jos, să fac practică nu ştiu câţi ani şi tot așa. A fost o ofertă de 
nerefuzat. Şi mi-a zis şi că băiatul era un mincinos. Asta mi-a zis. 

— Ceea ce era o prostie. Thröstur chiar spunea adevărul. 


Lui Huldar nu putea să-i fie milă de Thorvaldur; bărbatului îi era 
suficientă milă de sine însuși. Lacrimile curgeau în continuare. 

— Povesteşte-mi despre Karlotta. Trebuie să ştim exact ce s-a întâmplat, 
astfel încât să-i putem oferi ajutorul de care are nevoie. 

Thovaldur îşi trase nasul. 

— La început, n-am crezut că vorbeşte serios când zicea că-mi va tăia 
mâna. Cumva, drujba aia mi se părea ireală. Mi-am cerut scuze pentru că l- 
am lăsat baltă pe Thrâstur şi pentru că, în mod indirect, acest lucru i-a 
afectat fiica. Am tot spus că-mi pare rău, din nou şi din nou. Dar ea n-a vrut 
să m-asculte, insistând întruna că trebuie să aleg între a-l lăsa pe Jón 
Jónsson să-mi molesteze copiii sau a-mi sacrifica mâinile. Așa că i-am zis 
că vreau să-i salvez pe Karlotta şi pe Dadi, apoi am întins mâna. Copiii erau 
înnebuniţi de groază — pur şi simplu înnebuniţi — agăţându-se totodată de 
mine, în timp ce se întâmplau toate astea. Am căzut în genunchi pentru a-i 
lua în braţe, apoi am întins mâna, sperând că ea avea să cedeze. Dar n-a 
cedat. M-a apucat de mână şi-a ridicat drujba. Apoi... 

— Continuă. 

— Am leșinat. Când mi-am revenit, ciotul îmi era amorțit şi-n jurul lui 
îmi fuseseră înfăşurate nişte cârpe. Ea aștepta în faţa mea. Karlotta şi Dadi 
se refugiaseră într-un colţ, îngroziţi. Erau acoperiţi de sânge. Îmi aduc 
amine că îmi era incredibil de sete. Dar ea n-a vrut să-mi dea apă. Doar m-a 
lovit cu piciorul în coaste şi m-a pus să aleg: salvasem doar unul dintre 
copii, nu şi pe celălalt. lar eu am cedat. N-am mai putut rezista. 

Rămase tăcut, închise ochii, apoi continuă: 

— Karlotta şi Dadi au început să țipe — nu cred că înțelegeau ce se 
întâmplă, deşi știau că avea totuși legătură cu ei — că i-am trădat. Dar n- 
aveam timp să-i liniştesc, pentru că a zis că începe să numere până la zece, 
după care trebuia să aleg pe care dintre ei să-l sacrific. 

— Şi ai ales-o pe Karlotta? 

— Nu mai gândeam. Eram în stare de şoc. Singurul lucru pe care-l 
înţelegeam erau numerele — și fiecare mi se părea nespus de prețios, pentru 
că atâta timp cât ea număra, nu eram nevoit să rostesc vreun nume cu voce 
tare. După care, brusc, a ajuns la zece. Iar eu am bolborosit „Karlotta”. Nu 
ştiu de ce. Abia după ce a scos-o din cameră, m-am întrebat ce-aş fi făcut 
dacă aş fi avut suficient timp de gândire la dispoziție. Tot nu mă puteam 
decide. E mai rău pentru o fată sau pentru un băiat să îndure aşa ceva? E 
mai bine să fie mai mic? Sau mai mare? Făcusem alegerea corectă? 


— Ambele alegeri erau la fel de proaste. 

Huldar văzu că doctorul se foia stânjenit pe scaunul din față, cu chipul 
oripilat. Acesta își ciocăni uşor ceasul de la mână, pentru a-i aminti lui 
Huldar că nu prea mai avea timp. 

— Tot zici ea. Ai văzut faţa femeii? Ai fi în stare să o recunoști? 

— Da, zise Thorvaldur închizând ochii. Presupun că oricum n-ar fi avut 
de gând să ne lase, pe mine sau pe copii, în viaţă. Poate că am avut totuşi 
noroc. 

— Fără îndoială, spuse Huldar punând o mână pe umărul lui Thorvaldur. 
Încă ceva şi te las în pace. Ai mai văzut și pe altcineva în afară de ea? Un 
bărbat, de exemplu? 

— L-am văzut pe Jón Jónsson. Ea mi l-a arătat. Pe altcineva, nu. A fost 
singură. 

Huldar îl strânse de umăr, în semn de despărțire, după care se ridică în 
picioare. După ce coborî din ambulanță, Thorvaldur strigă după el: 

— Tu ce-ai fi făcut? Pe cine-ai fi ales? Pe Karlotta sau pe Dadi? 

Huldar se răsuci spre el. 

— Nu-ţi pot răspunde la o asemenea întrebare. N-am copii. 

Închise uşile în urma sa. 

Freyja stătea pe bancheta din spate a celei de-a doua ambulante, ţinând-o 
pe Karlotta în braţe. Fata era învelită într-o pătură şi-şi ținea faţa îngropată 
în pieptul Freyjei. O şosetă roz, cu talpa udă şi neagră de mizerie, se iţea de 
sub pătură. Trupul micuţ şi subțire se cutremura de plâns. Fratele ei stătea 
ghemuit în poziție fetală pe o targă, părând adormit. Huldar sui înăuntru, 
trăgând ușa după el. 

— Cum se simte? 

Freyja clătină din cap. 

— Nu prea bine. Mă întorc în oraş cu ambulanţa. La Casa Copiilor ne 
aşteaptă o doctoriță şi o asistentă şi au mai chemat şi o asistentă de la 
serviciul de urgenţă pentru victimele abuzurilor sexuale. 

— Deci el...? 

Huldar gesticulă fără cuvinte, sperând că ea va înţelege. 

Freyja ridică din umeri și ridică ușor pătura de pe fetiţă. În afară de 
şosetele din picioare, era complet goală de la talie în jos. 

— Imposibil de precizat. Suntem pe picior de plecare; îl mai aştept pe 
doctor. 


Huldar încuviinţă din cap. 

— Te sun, dacă nu va fi prea târziu când mă întorc. Dacă nu, vorbim 
mâine. 

Întinse mâna spre capul micuţ și-i mângâie părul murdar, întărit de 
transpiraţie. 

— Mult noroc! Ce-a fost mai rău a trecut. 

După aceea mai rămase o bucată de vreme pe alee, luând guri mari de 
aer în efortul de a-şi stăpâni mânia. Încerca să-şi revină când un al doilea 
doctor ieşi din casă şi sui în ambulanţă, alături de Freyja şi de copii. 

Cele două ambulanţe porniră la drum. Le privi luminile de poziţie până 
ce dispărură în spatele unui deal. 

— Vii şi tu? îl strigă Erla din uşă. 

— Mai stau să fumez o ţigară. Vin şi eu într-o clipă. 

Avea glasul gros și gol din cauza oboselii. 

— E totul în regulă? îl întrebă Erla îngrijorată. Ai grijă să nu vomiţi prea 
aproape de casă. 

— Sunt bine. Vin şi eu imediat. 

Huldar se forță să surâdă și Erla dispăru din nou înăuntru. Îşi aprinse 
tigara şi trase fumul adânc în piept. Nicotina nu-l ajută deloc să-și 
stăpânească furia; ba chiar i-o amplifică. Însă în toată această furie găsi o 
anumită limpezime, elberându-și mintea de treizeci de ani de îndoctrinare 
cu comportamentul de om bun, care știa să facă diferenţa între bine și rău. 
Uneori trebuie să dai frâu liber instinctelor violente. 

Mai bine să treacă şi peste asta. 

Cu ţigara încă în gură, se îndreptă spre mașina de poliţie în care era ținut 
Jón Jónsson. Se opri în dreptul uşii din spate şi mai trase un fum în timp ce- 
l studia pe bărbat. Îl recunoscu din poze: era mai bucălat şi mai murdar, dar 
era la fel de urât şi pe chip purta aceeaşi expresie alunecoasă. Simţind că 
cineva stă lângă maşină, Jón Jónsson îşi răsuci capul și întâlni privirea lui 
Huldar. Deschise gura prosteşte în timp ce se holba la polițist. Era mort de 
beat. 

Huldar trase din nou din ţigară, lungind şi mai mult capătul aprins al 
acesteia. După care deschise portiera maşinii, fiind lovit în plin de izul acru 
de alcool cu care era destul de familiarizat. Aşa miroseau toţi cei care beau 
zi ȘI noapte, fără oprire. Jón se legănă uşor, încercând să-și găsească 
echilibrul. Când Huldar îl scuipă în față, nici măcar nu păru să bage de 
seamă. 


Huldar mai trase un ultim fum, apoi îşi stinse ţigara chiar în ochiul umed 
al bărbatului. După care trânti portiera şi-şi mai aprinse una. În spatele său 
se auzi un urlet de agonie. 

Apoi porni în direcţia maşinii în care se afla Dagmar. 


Capitolul 35 


— ŞI sustii în continuare că exact aşa s-au petrecut lucrurile? 

Femeia de la Afaceri Interne întâlni privirea colegului său, apoi amândoi 
se uitară la Huldar. Expresia lor îi era destul de familiară, căci o văzuse de 
nenumărate ori în clipa când trebuia să-și intre în rol în timpul interogării 
unui suspect. I se părea ciudat să se afle de cealaltă parte a mesei. Ştia prea 
bine ce le trecea prin cap, în astfel de momente, celor care interogau, le 
recunoștea privirile furișe şi tacticile din spatele întrebărilor repetitive sau 
schimbările de intonaţie. Ştia tot timpul ce urma — iar ei știau că el ştie. 

— Chiar te aştepţi să înghițim asemenea rahat? 

— Da. 

Huldar nu-şi feri privirea şi avu grijă să nu se foiască în scaun sau să bată 
darabana pe masă. 

— A venit cineva cu o altă variantă? 

Expresia bărbatului deveni încordată, buzele fiindu-i strânse într-o linie 
şi între ochi formându-i-se cute adânci. 

— Există două variante, cum sigur știi foarte bine. Una care are legătură 
cu automatul de cafea; cealaltă e cea pe care sunt pregătiți colegii tăi să o 
susțină. Adică aceasta, pe care tu, în mod neinspirat, insişti să o tot repeti, 
pur şi simplu nu stă în picioare. Nimeni, oricât ar fi el de beat, de pervers 
sau orice alt epitet 1 se potriveşte lui Jón Jónsson, nimeni nu şi-ar stinge 
tigara în propriul ochi. 

— ȘI totuşi, exact asta pare să se fi întâmplat, zise Huldar ridicând din 
umeri. Uneori se întâmplă și chestii mai ciudate. El ce zice? Că am făcut-o 
eu? 

El ştia că nu-i adevărat; Erla îi şoptise măcar atâta lucru înainte de-a fi 
luat la întrebări. Şi că toţi erau pregătiți să-i susțină povestea. Ba chiar, de 
dimineaţă, când venise la serviciu, mai mulți colegi îl bătuseră pe spate, 
felicitându-l. 

— Nu-şi mai aduce aminte. Era prea beat, spuse femeia, zâmbind 
sarcastic. ŞI sunt sigură că ştii şi tu acest lucru. 

Huldar se abținu să ridice din nou din umeri. Chiar nu era nevoie să-i 
insulte contrazicându-l. 


— Tu cum te-ai rănit? zise femeia indicând bărbia și mâinile julite ale lui 
Huldar. 

— Am căzut. 

Omuse faptul că Gudlaugur îl doborâse la pământ, pentru a-l împiedica să 
ajungă şi la Dagmar. Tânărul agent ieşise din maşină pentru a lua o gură de 
aer proaspăt, asistase la atacul asupra lui Jón Jónsson şi reacţionase 
fulgerător după aceea. 

— Am alunecat pe pietrişul de la locul faptei. Nu-i nimic serios, dar, 
oricum, mulțumesc pentru întrebare. 

— Nu ţi se spune ţie Domnul Înţelepciune? 

Bărbatul trase spre el o coală de hârtie, care era pe masă, dar de care nu 
se atinsese deloc de când se aşezase pe scaun. 

— Ce-ar fi să ne spui totuşi adevărul? Îți dăm cuvântul nostru că 
incidentul va fi tratat cât se poate de obiectiv. Suntem perfect conştienţi de 
faptul că această anchetă a fost destul de chinuitoare din toate punctele de 
vedere, şi probabil că retrogradarea nu ţi-a ușurat absolut deloc viaţa. 

Mai devreme sau mai târziu trebuia să se întâmple și asta: să înceapă să 
se poarte prieteneşte, prefăcându-se că sunt de partea lui. Procedau ca la 
carte. Dacă ar fi căzut în capcana vorbelor lor mieroase, ar fi ajuns în 
„Cutie”, în camera de la subsol în care cei care așteptau să fie daţi la o parte 
îşi petreceau timpul rămas cu tot felul de statistici inutile. Nu se mai 
întorcea nimeni din „Cutie” pentru a primi sarcini obişnuite. Huldar nu 
muşcă momeala. 

— Nu mi-a păsat nici cât negru sub unghie de retrogradare. Din partea 
mea, Erla se poate spăla pe cap cu slujba ei. 

Nu sunase prea bine, aşa că nu-i rămase de făcut decât să se lase pe spate 
în scaun şi să numere în gând până la zece. Privinile lor compătimitoare îl 
determinară să mai aştepte vreo două secunde. După care, recăpătându-şi 
oarecum stăpânirea de sine, adăugă pe un ton ceva mai calm: 

— Erla e un manager de departament mult mai capabil decât am fost eu. 
Vă asigur că nu mă simt absolut deloc dezamăgit că am fost retrogradat. 
Chiar deloc. 

— Da, bine. 

Femeia se aplecă spre bărbat şi citi o însemnare făcută de acesta. 

— Dacă tot ai menţionat-o pe Erla, ar mai fi o problemă pe care-am vrea 
s-o abordăm. 

— A, da? 


Lui Huldar i se strânse stomacul. Se pregătise din punct de vedere 
mental pentru interogatoriu, însă nu se așteptase la surprize. 

— E o problemă sensibilă şi te înțelegem perfect dacă ai prefera s-o 
discuţi mai întâi cu un avocat. Ți-am putea face o programare, ceva mai 
târziu. Acelaşi lucru e valabil şi-n cazul în care găseşti nepotrivită prezenţa 
unuia dintre noi aici, în timp ce dai declarația. Unii oameni preferă să 
discute astfel de probleme cu o femeie, alții, cu un bărbat. 

— Ce? 

Huldar nu era deloc sigur că auzise bine ce-i zisese femeia. 

— Chiar nu te înţeleg. 

Femeia ridică foaia de hârtie. Era prea departe pentru ca Huldar să poată 
citi scrisul mărunt, însă titlul se distingea perfect: Cum să răspunzi hărțuirii 
sexuale la locul de muncă. Stomacul i se întoarse cu susu-n jos. Nu putea 
însemna decât un singur lucru. Să se fi coborât Erla chiar atât de jos, încât 
să depună o plângere împotriva lui? Să fi amânat el prea mult discuția cu 
ea? 

— Ce-i asta? 

— Chiar nu ţi-e cunoscut conţinutul? 

Femeia aşeză hârtia pe masă şi-o împinse spre el. 

— E o lectură obligatorie. Ar trebui să știi asta. 

Huldar nu se atinse de hârtie. 

— Am citit-o. Doar că nu înţeleg ce are de-a face cu mine. 

Se întrebă dacă ar trebui să ceară permisiunea să discute mai întâi cu un 
avocat. Măcar asta i-ar da ocazia să se mai adune niţel. 

— A, cred că înţelegi prea bine. Ba mai mult, suntem convinşi că a fost 
unul dintre factorii care au dus la incidentul de duminică seara. Dacă ne 
spui adevărul despre el, noi am putea ţine cont de acest lucru când ne vom 
ocupa de cazul de hărţuire. 

Bărbatul preluă inițiativa. 

— Tuturor le vine greu să discute despre aşa ceva. Înţelegem foarte bine 
acest lucru. De aceea, se-ntâmplă rar să iasă cineva în față. Tu eşti unul 
dintre puţinii norocoşi ale căror cazuri au fost raportate de către o terță 
parte. 

— Ce? 

Huldar începea să creadă că se află sub influenţa unor halucinogene. 

— Eu? Norocos? 

Măcar se bucura că nu Erla fusese cea care-l dăduse-n gât. Dar ideea că 


el ar fi fost cel norocos nu avea niciun sens. 

— Da. Probabil că nu te-ai fi gândit niciodată să depui tu singur 
plângere. Rareori se întâmplă ca bărbații să facă acest pas. 

Huldar era uluit. Erla nu făcuse plângere împotriva lui; nici măcar nu era 
suspect. El era victima. Nici măcar într-un milion de ani nu s-ar fi gândit la 
aşa ceva. Cine dracu-i făcuse tocmai lui una ca asta? Şi Erlei? Bine, pe listă 
avea destui suspecți: departamentul zumzăia de bârfe despre noaptea pe 
care-o petrecuseră împreună. Persoana care raportase incidentul probabil c- 
o făcuse doar ca să se răzbune. Pe el sau pe Erla. Sau poate că nu era decât 
o glumă, dar lui nu i se părea nimic amuzant. 

— Vă pot întreba cine v-a servit toate aceste minciuni? 

— Tu poţi întreba, dar noi nu avem voie să-ți răspundem. Deşi poți sta 
liniștit, căci sursa noastră e de încredere. 

Bărbatul îl privi înţelegător. 

— N-are de ce să-ţi fie rușine. Ruşine trebuie să-i fie doar făptaşului. 

— Nu. Nu, nu, nu. Trebuie să fie o greşeală la mijloc. Eu nu am fost 
hărțuit de către ea. Nici sexual, nici în alt fel. Vă rog să aruncaţi acest raport 
şi să nu mai abordaţi niciodată cu mine acest subiect. E doar o neînțelegere 
la mijloc. 

Se opri ca să tragă aer, apoi continuă: 

— Sincer. 

— Deci negi că ea ţi-a făcut avansuri? Că s-a folosit de poziția ei de şef 
pentru a te ademeni într-o relație de natură sexuală? 

— Da. Neg. O parte. N-a fost aşa cum ziceţi voi, şi insist să renunțaţi la 
acest raport sau acuzație sau cum dracu” îi ziceti. 

Huldar se pregăti să se ridice. Existau limite dincolo de care nu putea 
trece. 

— Cineva a vrut să-şi bată joc de vol. 

Pentru prima oară, cei doi nu mai păreau aşa siguri de ceea ce susțineau. 
Renunțaseră amândoi la atitudinea condescendentă la adresa lui. 

— Bine, vom vedea. Gândeşte-te cât vrei la asta şi vom discuta despre 
subiect ceva mai târziu. Plângerea va fi cercetată indiferent că vrei tu sau 
nu, şi acelaşi lucru e valabil și-n cazul anchetei cu privire la Jón Jónsson. 
Niciunul dintre cazuri nu va fi închis. 

Huldar sări în picioare. Nu mai putea rămâne nici măcar un minut aici. 

— Trebuie să plec. Mă așteaptă lumea. 

N-avea de gând să le spună că trebuia să se întâlnească cu Erla pentru a o 


interoga împreună pe Dagmar. Îi credea în stare să îi interzică să se mai 
ocupe de caz până la încheierea anchetei despre rănirea lui Jon. Iar 
Afacerile Interne funcționau într-un ritm atât de lent, încât cazul de crimă 
avea să fie închis cu mult înainte de soluționarea anchetei lor. Doar datorită 
Erlei încă nu fusese transferat. Şi el era disperat să nu rateze povestea lui 
Dagmar. Şi-aşa era destul de şucărit pentru că ratase interogatorile de ieri. 
Erla îl trimisese pachet direct în oraș, împreună cu Gudlaugur, după atacul 
asupra lui JOn, şi-i ordonase să rămână acasă luni, ca să se calmeze. Aşa că 
nu-i rămăsese decât s-asculte de la alții ce se aflase până acum. 

— Înainte de-a pleca... 

Huldar se opri la ușă. 

— Dacă eşti implicat într-o relație sexuală cu şefa ta, Erla, va trebui s-o 
închei imediat. Altfel, ea îşi va pierde postul. S-a înţeles? 

Huldar se întoarse, incapabil să-şi mascheze zâmbetul. 

— S-a înţeles. 

Dintr-o singură lovitură, toate grijile sale cu privire la terminarea relației 
lor fuseseră înlăturate complet. Una peste alta, interogatoriul de azi s-ar fi 
putut sfârşi mult mai prost. 

° 

Huldar ciocăni uşor în uşa camerei în care era programat să se desfășoare 
interogatoriul lui Dagmar. O deschise, își ceruze scuze pentru întârziere şi 
se strecură pe scaunul de lângă Erla. În faţa lor stăteau Dagmar şi avocatul 
ei, un tinerel pe care ea îl alesese la întâmplare din lista care i se dăduse. 

De la arestarea ei trecuseră mai mult de douăzeci și patru de ore. 
Celulele erau pline până la refuz ca urmare a evenimentelor grave din 
timpul weekendului, cu Jón Jónsson, Orri, Thrâstur şi mama sa, Agnes, toți 
închiși separat. Poliţia luase decizia de a-i elibera pe mamă şi fiu în seara 
aceasta. Nu mai avea rost să-i rețină: Agnes mărturisise deja că-și ajutase 
fiul să dezgroape sicriul şi să-l ducă la groapa de gunoi; Thröstur 
recunoscuse asta şi faptul că acoperise uciderea lui Einar Adalbertsson, 
petrecută cu unsprezece ani în urmă. A doua infracțiune intra sub incidenţa 
legii prescrierii. În plus, Thrâstur era minor la acea vreme. El şi mama sa 
vor fi judecaţi pentru profanare de morminte şi rele tratamente asupra unui 
cadavru, dar aceste infracțiuni se pedepseau doar cu amendă sau cu câteva 
luni de închisoare. S-a dovedit că Sigrun n-a luat parte la niciunul dintre 
incidente. Ea era singura persoană cu conştiinţa curată, în afară de copiii lui 
Thorvaldur. 


Thrâstur n-avea să scape chiar aşa uşor. Obstrucţionase activitatea 
Justiției, ascunzând în mod deliberat informaţii. Totuși, dat fiind că se 
arătase dispus să coopereze, nu mai avea rost să fie ţinut în arest. 

Cu Orri era o altă poveste. Le era greu să dovedească rolul direct jucat de 
el în săvârşirea crimelor. Dagmar pretindea că participase şi el şi majoritatea 
membrilor echipei de anchetă erau înclinați să o creadă. Pur şi simplu nu 
puteau accepta versiunea avocatului experimentat al lui Orri, care susținea 
neîncetat că ea suferea de halucinaţii psihotice. Însă în cuvântul ei nu se 
putea pune bază, dat fund că nicio dovadă solidă nu susținea implicarea lui 
Orri şi niciunul dintre martori nu-i întărise declarația. Dacă nu se ivea nicio 
probă solidă, Orri putea foarte bine să scape de o condamnare. Le va fi 
imposibil să dovedească faptul că el a fost complicele femeii, ba chiar 
vinovaţi în mod egal de comiterea crimelor, așa cum continua Dagmar să 
susțină. Incoerența cu privire la anumite detalii îi slăbea foarte mult 
declarația. 

Avocatul ei dorea să o supună unei evaluări psihiatrice, însă ea refuza cu 
încăpățânare şi ameninţa că-şi va angaja un alt avocat. În ciuda refuzului ei 
de-a se supune evaluării, un judecător ar putea să insiste să o facă. Pentru a 
complica şi mai mult lucrurile, judecătorii puteau declara un conflict de 
interese, dat fiind că ea era acuzată de uciderea unuia dintre colegii lor. Și 
nimeni de la procuratură n-ar putea participa la proces, din cauza legăturilor 
lor profesionale cu Benedikt Toft şi Thorvaldur; trebuia adus cineva din 
afară. Thorvaldur era în concediu pe termen nelimitat şi probabil că n-avea 
să se mai întoarcă la lucru nici măcar după ce s-ar fi recuperat complet după 
pierderea mâinii. Același lucru era valabil şi-n cazul psihologului Sólveig; 
fusese trimisă în perioada de preaviz, cât timp ancheta era în desfăşurare şi, 
la fel ca şi-n cazul lui Thorvaldur, era puţin probabil să i se mai permită să 
revină la lucru. 

— Ia uite, ia uite, nu-i aşa c-a venit şi fumătorul? rânji Dagmar. 

În mod remarcabil, arăta mult mai bine acum decât atunci când o văzuse 
Huldar prima dată. Părea mai fericită, mai lipsită de griji. I se dăduse voie 
să-şi aranjeze ținuta, avea părul pieptănat şi era chiar şi machiată, ca şi cum 
aştepta nişte fotografi. 

— Poliţaiul meu preferat. 

Asistase la atacul asupra lui Jón Jónsson, dar, deocamdată, nu recunoştea 
nimic. Habar n-avea că ea fusese următoarea pe lista lui neagră, deşi chiar 
dacă ar fi ştiut, probabil că acest lucru nu ar fi făcut-o să-și schimbe 


atitudinea. Jón Jónsson era persoana pe care ea o ura cel mai mult pe lume 
şi nimic altceva nu-i unește mai mult pe oameni decât un duşman comun. 

Huldar se prefăcu că n-o aude, iar Erla îi ordonă lui Dagmar să-și 
continue povestea. Femeia își îndreptă din nou atenția asupra ei. 

— Deja v-am spus toată povestea, atât ieri, cât şi cu o seară înainte, dar 
cum se pare că eşti cam grea de cap, o voi repeta, din nou şi din nou, zise ea 
dându-și după ureche o şuviţă de păr care-i căzuse pe obraz. Cum spuneam, 
n-am avut absolut deloc intenţia de a-i permite lui Jón Jónsson să meargă 
până la capăt cu acea fetiță. 

— O cheamă Karlotta, spuse Erla privind-o pe Dagmar în ochi. Încearcă 
să ţii minte asta. 

— Karlotta. Un nume destul de pretenţios, nu credeţi? În fine. Am vrut 
doar ca netrebnicul ei de tată s-o audă cum ţipă. La fel cum a tipat Vaka. În 
clipa în care Jón se pregătea să... 

Femeia şovăi, părând că-şi pierde controlul, după care se adună şi 
termină pe un ton la fel de rece ca până atunci: 

— Când se pregătea să-și facă treaba, l-am împins de pe ea. Era atât de 
beat, că nici măcar nu mi s-a putut opune. Cel mai mare regret al meu e că 
nu l-am omorât chiar atunci, când am avut ocazia. Dar am izbutit să-l fac 
să-şi piardă cunoştinţa şi voiam să aştept să se trezească înainte să pun 
mâna pe drujbă. 

— A, da, drujba, zise Erla mâzgălind ceva în carnet și făcându-l pe 
tânărul avocat să pălească. 

— Vă rog, aş putea discuta cu clienta mea între patru ochi? 

— Of, nu te mai băga, da? Tu nu eşti aici decât ca să îndeplinim toate 
formalitățile. Chiar nu contează ce zic sau ce fac. Oricum voi primi 
pedeapsa obișnuită de şaisprezece ani. 

— Nu neapărat. E posibil să primeşti şi douăzeci de ani. Sau închisoare 
pe viaţă. Doar pentru că încă nu s-a dat niciodată o asemenea sentință, nu 
înseamnă neapărat că nu s-ar putea întâmpla. 

Avocatul se uită la Huldar şi Erla, în căutare de sprijin, deşi era în zadar. 
Depindea doar de Dagmar să-şi apere propriile interese. Dacă ea voia să 
renunţe la avocat, aşa să fie. 

Dagmar își dădu ochii peste cap. 

— Bla-bla-bla. Pot continua? 

— Da, chiar te rog, interveni şi Huldar în cele din urmă. Povesteşte-ne 
despre relația ta cu Jón Jónsson. Cum de l-ai convins să treacă de partea ta? 


— A fost uşor. l-am trimis scrisori. Am făcut rost de scrisori cu antetul 
avocatului său şi pe care am trecut adresa salonului de coafură, ca să o fac 
să pară oficială, după care am adăugat numele avocatului la căsuţa noastră 
poştală. Nu şi-a dat nimeni seama. l-am scris şi i-am spus că-l înțeleg; am 
copiat texte găsite online, unde oamenii pretind că pedofilia e o orientare 
sexuală normală. El a pus botul, iar eu am continuat să-l prostesc, 
spunându-i că i-aş putea face rost de material care să-i satisfacă nevoile, 
astfel încât să-i lase în pace pe copiii adevăraţi. Dacă 1-aș fi spus că-i pot 
aduce copii, probabil că şi-ar fi dat seama de înșelătorie. Aşa, el a crezut că 
şi-a găsit un suflet pereche, o femeie care era atrasă de deținuți. 

Dagmar tăcu şi-i privi satisfăcută pe Huldar şi pe Erla. Părea că se 
aşteaptă s-o aplaude pentru ingeniozitatea ei. Când ei o priviră la fel de 
calm, cu chipuri ca de piatră, ea cedă, clătină din cap nepăsătoare şi-şi 
continuă povestea: 

— Eram un pic îngrijorată că el îşi va da seama, deşi n-ar fi trebuit. 
Adică, el nu mai avea pe nimeni altcineva la care să apeleze. Un om gata să 
se înece nu se opreşte să se întrebe despre calitatea funiei de salvare care i 
se aruncă. 

— Şi când a ieşit din închisoare? 

— Am alcătuit un plan în ultimele noastre scrisori. Trebuia să-mi dea 
telefon când ajungea în oraş. Eu urma să am grijă de el până se punea pe 
picioare. 

Dagmar râse sumbru. 

— A mers ca uns. El m-a sunat de la un telefon public şi eu am mers să-l 
iau. Pe scaunul din față aveam o sticlă de whisky şi i-am zis că urma să 
sărbătorim eliberarea lui. El a ezitat la început, dându-mi motive de 
îngrijorare. Îmi era teamă că dacă era treaz, avea să mă recunoască de la 
proces. Dar mi-am făcut griji degeaba — el doar a desfăcut dopul și a tras o 
duşcă zdravănă. După aceea, totul a fost foarte uşor. L-am dus la casa de 
vacanţă, unde eu şi Orri dusesem o saltea, trăscău, mâncare, un radiator 
electric şi niște material dezgustător, pe care-l descărcasem de pe internet 
şi-l printasem cu multă vreme în urmă. Aveam tot ce ne trebuie și n-a fost 
nevoie să ne mai gândim la el decât mult mai târziu. Deși a trebuit să-i iau 
totuşi pantofii, ca să nu se plimbe de colo-colo, şi să încui camera în care-l 
tineam pe Yngvi. Ţineţi cont, în acel moment Yngvi încetase deja să mai 
tipe şi era aproape terminat. După aceea, a murit, zise Dagmar şi luă o gură 
de apă. A fost, de fapt, o greşeală. 


— De ce a fost o greşeală? întrebă Erla ridicând privirea din notițele pe 
care şi le lua în timp ce vorbea Dagmar. 

— Aveam impresia că Jon trebuia să iasă din închisoare mai devreme. 
Însă eliberarea s-a amânat, din varii motive, aşa că am rămas pe cap cu 
nemernicul acela de Yngvi timp de două luni. 

— De ce să-l așteptați pe el? 

Huldar presupunea că aceste lucruri fuseseră deja lămurite cu o zi 
înainte, însă lui nu 1 se dezvăluiseră decât punctele principale ale declarației 
el. 

— De ce pur şi simplu nu v-aţi ucis țintele cu două luni mai devreme? 
Doar plănuiserăți aceste lucruri atât de mult timp, încât chiar nu înţeleg de 
ce două luni în plus sau în minus ar mai fi contat. 

— Din două motive, poliţaiul meu preferat. În primul rând, am vrut de la 
început să facem să pară că Jón era cel care le elimina. În al doilea rând, 
toate crimele trebuiau să aibă loc într-un interval scurt. Acest lucru ar fi 
diminuat riscul de-a fi prinși înainte de-a termina — cum de fapt am şi fost, 
din nefericire. Aş fi preferat s-o elimin şi pe curva de Sólveig, şi sigur c-a 
fost o eroare din partea noastră că JOn a supravieţuit. Asta a fost din cauza 
poliţiei. Dacă aţi fi sosit c-o oră mai târziu, l-aş fi făcut bucăţi-bucăţele. În 
faţa lui Thorvaldur, ca să nu se plictisească. 

— Şi-n faţa copiilor lui? 

Dagmar ridică din umeri. 

— Nu. Probabil că nu. 

Avocatul ei păru ușurat auzind acest răspuns. 

— Dar să-ţi mai zic un lucru, domnule Marlboro. 

Dagmar rânji la Huldar, deşi nu părea s-o intereseze dacă obţine vreun 
răspuns sau nu. Oricum, părea să se amuze copios. 

— Deja nu-mi mai păsa dacă aceste crime erau sau nu puse în cârca lui 
Jón. Nu-mi mai păsa ce-avea să se întâmple după ce se termina totul. Însă 
Orri avea altă concepție. 

— Eşti sigură de asta? o întrerupse Erla înainte ca Huldar să poată spune 
ceva. 

O enervau neîncetatele aluzii ale lui Dagmar la incidentul cu ţigara. 

— Sunt destul de sigură că ai fi şters toate amprentele şi orice alte urme 
ale prezenţei tale acolo, aşa cum pare să fi procedat Orri, dacă nu te-am fi 
surprins asupra faptului. 

— Nu. Te înşeli. Dacă am fi izbutit să-i omorâm pe toţi, eu una aș fi fost 


mulțumită. Aş fi putut muri în pace. Vezi tu, ceva din mine s-a rupt atunci 
când a fost omorâtă Vaka. Înainte de asta, eram o persoană fericită. O 
iubeam mai mult decât viaţa. Îl iubeam pe Orri și ne trăiam vieţile fără să 
facem rău cuiva. După care, într-o zi, ea n-a mai fost acolo. Am văzut-o pe 
fugă în acea dimineaţă şi n-am mai avut timp să-i spun ceva care să conteze, 
să-i dau un sărut pe cap sau să-i spun c-o iubim. Eram prea ocupați 
încercând s-o liniştim din cauza primei ei zile la noua școală. Ultimul lucru 
pe care i l-am spus a fost să aibă grijă să nu piardă linguriţa din sufertașul 
cu mâncare. Îţi poţi imagina aşa ceva? O afurisită de linguriţă. 

Dagmar se opri o secundă, apoi continuă: 

— Nici măcar n-am mai primit înapoi ghiozdanul ei de la şcoală. Sau 
hainele. Probabil că încă se mai află în camera voastră cu corpuri delicte. 
Alături de linguriţă, probabil. 

Atitudinea arogantă dispăruse cu totul, lăsând-o complet golită de 
energie. 

— Înainte ca Thrâstur să vină să ne vadă, ne pierduserăm amândoi 
dorinţa de-a merge mai departe. Nici măcar nu ne mai puteam da jos din pat 
dimineaţa. Ne era gândul doar la chinurile la care fusese supusă Vaka. 
Scumpa noastră fetiţă. Obişnuiam să vomit tot ce înghiţeam, închipuindu- 
mi gemetele monstrului și plânsetele ei de sub el. De atunci, au fost ca o 
coloană sonoră a vieţii noastre. Orri nu se simţea rău, dar obișnuia să aibă 
accese bruște de furie. Iscate din nimic. 

Nu mai scotea nimeni niciun cuvânt. Fireşte că niciun copil n-ar trebui 
să-şi piardă viaţa într-un mod atât de înfiorător, violat, şocat şi îngrozit. Dar 
asta nu scuza ce se întâmplase după. Dagmar îşi veni în fire şi continuă: 

— După care, a apărut Thrăstur. În seara aia s-a petrecut declicul: ne-a 
oferit un ţel de urmat. Răzbunarea. S-a transformat în misiunea noastră de 
a-i pedepsi pe toţi cei care îşi puseseră propriile lor interese înaintea copiilor 
pe care ar fi trebuit să-i apere. Ar putea exista pe lume o trădare mai josnică 
decât asta? Pentru mine, nu. Şi nici pentru Orri. Nu ştiu care-i părerea 
voastră, deși voi n-a trebuit să îndurați ce-am îndurat noi. 

Dagmar se opri din nou, iar în încăpere se lăsă o liniște grea. Avocatul 
devenea din ce în ce mai agitat, cu toate că părea să fi învăţat lecţia despre 
întreruperi. 

— Ceva s-a rupt în mine în timp ce-l ascultam pe Einar depănându-și 
povestea. În amândoi, de fapt. În clipa aceea, ne-am simţit ca şi cum 
ajunseserăm pe buza unei prăpăstii, privind în hău. Știind că dacă ne vom 


lăsa traşi în jos, vom fi liberi să ne potolim mânia, setea de răzbunare. N-ar 
mai fi trebuit să ne chinuim să trecem peste ea; n-ar mai fi trebuit să ni se 
spună să mergem mai departe şi să învelim lucrurile în poleială 
strălucitoare. Ştiţi că toată lumea aştepta asta din partea noastră? 

Cum ei nu-i răspunseră, continuă tot ea: 

— În schimb, ne-am fi putut canaliza energiile în direcţia opusă, pentru a 
ne obloji ura. În clipa în care-am realizat acest lucru, am înşfăcat ciocanul, 
iar după aceea n-a mai fost cale de întoarcere. 

— Unde era Orri atunci? 

— Pe hol. leşise după ce Einar terminase de vorbit. Deşi nu fusese chiar 
atât de supărat din cauza a ceea ce se întâmplase. A, nu. Când s-a întors, mi 
s-a părut mulțumit. Indiferent de ce spune acum. Suficient de mulțumit 
încât să reacționeze pozitiv la ideea de-a proceda în acelaşi mod cu toţi 
după eliberarea lui Jón. Ne-am hotărât să mergem până la capăt cu planul. 
Fireşte c-am discutat avantajele şi dezavantajele, însă începusem cu mult 
timp înainte să adunăm tot felul de materiale pe care le consideram 
necesare. Mă îndoiesc c-aţi fost în stare să legaţi un singur articol de noi, la 
mai bine de zece ani de atunci. 

Scrută cu atenție chipurile Erlei şi al lui Huldar, parcă sperând să fie 
admirată pentru propria-i ingeniozitate, însă cei doi rămaseră impasibili. 
Aşa că tot ea continuă: 

— Am cumpărat tot ce ne trebuia, chiar şi alcoolul pentru Jón. Am 
stabilit cum trebuia să moară fiecare persoană în parte. N-a fost nevoie să ne 
pripim, să luăm decizii de moment. Nu, morțile trebuiau aranjate cu cea mai 
mare minuţiozitate, precedate de câte un incident care să-i bage în sperieţi, 
care să le ofere un indiciu asupra motivului pentru care erau luați la ţintă. 
Privind retrospectiv, recunosc că acidul sulfuric a fost cel mai spectaculos. 
Pun pariu că şi Kolbeinn ar fi de acord cu asta. 

Dagmar surâse mândră, după care înălță din sprâncene, aparent surprinsă 
de lipsa de entuziasm a celor prezenți. 

— La scurt timp după schiţarea planului, am luat decizia de-a divorța, 
pentru a evita orice suspiciune atunci când venea momentul. Pentru că 
nimeni nu se poate ocupa de o asemenea operațiune de unul singur. A fost 
greu, extrem de greu. Îl iubeam pe Orri şi el mă iubea pe mine. Dar eram 
dispuşi să mergem până acolo. După pronunțarea divorțului, când toată 
lumea credea c-am devenit duşmani de moarte, am continuat să ne vedem 
de două ori pe an, pentru a discuta despre planuri. La mormântul Vakăi, de 


ziua ei şi cu ocazia comemorării ei. După care, când Jón mi-a scris că urma 
să fie eliberat, l-am sunat pe Orri de pe telefonul unei prietene și ne-am 
întâlnit într-o seară, în Rezervaţia Naturală Heidmork, pentru a ne împărți 
sarcinile și a pune la punct ultimele detalii. 

— Pare să te fi lăsat să faci tu cele mai importante treburi. E-adevărat? 
întrebă Erla în timp ce trăgea carafa cu apă mai aproape și umplea paharul 
gol pe jumătate al lui Dagmar. Sau n-a izbutit să-şi ducă la îndeplinire 
însărcinările? 

— EI şi-a asumat responsabilitatea pentru o seamă de chestii. A făcut 
rost de un loc de cazare, m-a ajutat să-l răpesc pe judecător şi să-l aduc cu 
mașina la casa de vacanță, apoi amândoi am aranjat moartea lui Benedikt 
Toft din parcarea subterană. Însă, brusc, şi-a pierdut curajul. Pretindea că 
nu-şi mai vede capul de muncă la slujbă şi că pe el va cădea cea mai mare 
vină dacă aveam să fim prinşi de poliție. După care, a început să devină 
paranoic că Jón fusese zărit dând târcoale casei noastre de vacanţă. Am 
încercat să salvez situația pretinzând că l-am văzut în oraş. Intenţia mea era 
să-l asigur pe Orri că dacă vor începe să-l caute pe Jon, o vor face aici, în 
Reykjavik, nu pe undeva pe la ţară. Recunosc că am făcut o treabă destul de 
bună jucând rolul unei femei aflate pe punctul de-a suferi o cădere 
nervoasă. Am fost odată o astfel de femeie. Dar nu mai sunt. 

Huldar îşi împreună mâinile julite la ceafă. Se părea că Orri avusese 
mereu grijă să-şi joace cărțile aşa cum trebuie, fiind atent să nu lase 
niciodată în urmă dovezi incriminatoare. Poate că, la început, fusese şi el la 
fel de pornit ca Dagmar să ducă treaba la bun sfârşit, însă, aşa cum 
pretindea ea acum, începuse să aibă îndoieli atunci când realizase că lui 
Dagmar nu-i păsa dacă aveau să fie prinşi după ce se termina. Decizia lui 
de-a o aborda pe Freyja sugera că voia să-şi expună propriul punct de 
vedere asupra poveștii înainte de-a fi prea târziu — şi chiar aşa, mulțumită 
lui izbutiseră să-i salveze pe Thorvaldur şi pe copiii acestuia. 

— Mai bine te-ai gândi cu atenţie la ceva care să-ți poată lega fostul soţ 
de toate aceste infracțiuni. L-a văzut sau l-a auzit cineva? Există vreo 
unealtă pe care să-i găsim amprentele? Orice ţi-ar putea susține afirmaţiile? 
Pentru că el spune o poveste complet diferită de-a ta. Pretinde că totul s-a 
petrecut în imaginaţia ta şi că el ţi-a închiriat clădirea fără să-şi dea seama 
de scopul pentru care o voiai. Acum n-avem decât cuvântul tău împotriva 
cuvântului lui şi există posibilitatea ca el să scape mult mai uşor decât 
merită. Nu cred că te mulţumeşti cu asta. La urma urmei, el e cel care a 


ajuns prea târziu la şcoală, ca să o ia pe Vaka. Dacă ar fi ajuns la timp, 
nimic din toate astea nu s-ar fi întâmplat. 

Dagmar se aplecă spre Huldar. 

— Ştii ceva, domnule Fumător? Nu-mi pasă nici cât negru sub unghie. 
N-a fost vina lui Orri că a rămas blocat în trafic. Din partea mea, poate să 
plece liber. Și Jón la fel. Şi Sólveig. Şi Thorvaldur. Dar vor primi cu toții 
ceea ce merită. N-am nimic de făcut în următorul deceniu în afară de-a 
plănui cum o vor sfârşi cu toții. 

— Te sfătuiesc să nu mai rostești niciun cuvânt, interveni avocatul, apoi 
privi spre Erla. Nu scrie asta. N-a vorbit serios. Insist să discut cu clienta 
mea între patru ochi. Acum. 

Erla îşi adună hârtiile. 

— Nicio problemă. 

Huldar porni după ea, dar privi înapoi când se auzi strigat de Dagmar. 

— Hei, domnule Marlboro! Noi doi nu suntem chiar atât de diferiți. E 
doar o chestiune de clasă. În locul meu, şi tu ai fi făcut același lucru. 

Huldar nu-i răspunse. Simţea o dorință puternică să se spele pe față sau 
să facă un duş fierbinte. Cuvintele lui Dagmar îl prinseseră pe picior greșit. 
Sosise vremea să recapete controlul asupra propriei sale vieţi. 

O luă în sus pe scări, după Erla. Când o să ajungă în birou, o să-i 
povestească despre discuţia lui cu cei de la Afaceri Interne, punând astfel 
capăt oricăror viitoare relaţii sexuale dintre ei doi. În mod oarecum 
surprinzător, simţea un oarecare regret din cauza asta. Dar era prea târziu 
pentru remuşcări. De-acum încolo, îşi va concentra toate eforturile pentru a 
o cuceri pe Freyja. Ea se văzuse forțată să stea lângă el în maşină mai bine 
de o oră în drum spre locul faptei şi se descurcaseră destul de bine. Şi, cine 
ştie, poate îi va permite s-o însoțească la lac, ca să hrănească rațele 
împreună. Avea el senzaţia că, dacă se va ajunge până acolo, bătălia avea să 
fie câștigată. 


Epilog 


Coborau sicriul în mormânt. Oamenii aveau, neîndoielnic, destulă 
experiență; nu exista pericolul să se încline pe o parte sau să cadă prea 
brusc, bubuind pe fundul gropii. Dădeau drumul uşor funiilor, după care se 
opreau niţel, cu spatele drept și expresii solemne pe chipuri, în timp ce 
pastorul rostea câteva cuvinte, cu Biblia în mână. Throstur nu-l asculta 
deloc. El era singurul care asista la această a doua îngropăciune, un contrast 
total cu înmormântarea inițială. Puţine persoane, poate nici măcar una 
singură, dintre cele care umpluseră şirurile de scaune atunci, n-ar dori acum 
să fie asociate cu cel decedat. Probabil că regretau enorm faptul că-l 
ridicaseră în slăvi în necrologuri. Aşa le trebuia. 

Thrâstur nu vrusese să participe; fusese o decizie de ultim moment. În 
ochii lui, ceremonia asta marca sfârşitul unei călătorii începute cu mult timp 
în urmă, într-o secție de poliție din Hafnarfjordur. De fapt, nici el, nici 
mama lui şi nici Sigrún nu fuseseră informaţi despre înmormântare, din 
moment ce nimeni nu se-aştepta ca ei să participe. Primiseră vestea de la 
fiica lui Einar din Norvegia. l-a sunat şi, din întâmplare, el i-a răspuns. 
Motivul pentru care îi sunase a fost să le spună despre reînhumare, dar şi să 
le povestească o mulțime de alte chestii. Dacă ce le spusese femeia era 
adevărat, tatăl ei fusese un adevărat monstru. Pentru Thrâstur nu era vreo 
noutate. Dar a aflat cu stupoare că ea şi fratele ei fuseseră molestaţi de tatăl 
lor în copilărie şi, mai mult, ea i-a spus că în mod sigur Einar îşi molestase 
şi fiul vitreg, pe Jón. 

Acest lucru explica totul. Şi nimic. 

Cum era posibil ca experiențe similare să producă indivizi atât de 
diferiți? Fratele femeii, fiul lui Einar, s-a sinucis după o lungă bătălie cu 
depresia. Era absolut sigură în privința motivului. Ea însăşi izbutise să 
treacă peste traumele din copilărie, deşi cu siguranță că n-avea să-și revină 
niciodată pe deplin. Jón, tatăl lui Throstur, se refugiase în băutură şi 
ajunsese același monstru precum bărbatul care-l abuzase pe el. Şi 
următoarea generaţie o luase pe căi destul de diferite: Sigrun se refugiase 
din faţa lumii, izolându-se tot mai mult, în timp ce el însuși preferase să le 
arate tuturor degetul mijlociu, iar acum nu mai știa cum să se oprească. 


Singurul lucru pe care-l lămurise totuşi femeia era motivul pentru care 
Einar nu-i întorsese spatele fiului său vitreg atunci când Thröstur încercase, 
ca băieţel, să implice autoritățile. Nu o făcuse doar de teama de-a nu fi 
asociat cu un fiu căzut în dizgrație; se temuse şi că Jón ar fi dezvăluit lumii 
întregi abuzurile la care fusese supus el însuși în copilărie. Era bizar că Jón 
n-o făcuse odată ajuns la maturitate, în timpul procesului său de crimă, dar 
poate că-şi dăduse totuși seama că asta nu i-ar fi influențat cu nimic 
pedeapsa. 

Apelul a fost destul de scurt. După ce femeia îşi luase această povară de 
pe suflet, mai schimbaseră vreo câteva cuvinte, în ciuda experienţei 
dureroase prin care trecuseră amândoi. Aşa se petreceau lucrurile: el era 
singur cu durerea lui, la fel ca Sigrun, la fel ca femeia din Norvegia. Singuri 
trebuiau să găsească un mod de-a face față durerii; stând împreună nu aveau 
să devină mai puternici. 

Şi de aceea venise acum aici. Într-o patetică încercare de-a se răfui cu un 
bărbat mort. Îngrijitorul cimitirului nu ştiuse cum să-l abordeze după ce îşi 
dăduse seama cine era Thrâstur de fapt. În cele din urmă, la fel ca toți 
ceilalți, se prefăcuse că acolo, în cimitir, nu se afla însuși profanatorul de 
morminte, venit să vadă cum sicriul se întorcea la locul său de drept. Pe de 
altă parte, pastorul şi cei care purtaseră sicriul pe umeri habar n-aveau cine 
era el, aşa că nu puseseră nicio întrebare, părând în schimb că abia așteaptă 
să se termine odată toată ceremonia. 

Pastorul închise Biblia cu un pocnet şi-l îndemnă pe Thrâstur să se 
apropie de mormânt, înainte ca acesta să se retragă. Throstur păşi pe 
scândurile care fuseseră întinse de-o parte şi de alta a gropii. Se întrebă dacă 
ideea de-a dezgropa sicriul fusese o manevră înţeleaptă sau nu făcuse decât 
să-i înmulțească problemele. Încă nu se putea hotărî. 

Scopul fusese să se asigure că Einar avea să beneficieze de o autopsie 
aşa cum se cuvine, astfel încât poliția să-l creadă pe Throstur atunci când 
urma să le spună că Dagmar fusese cea care-i administrase lovitura fatală. 
Pentru că nimeni din cadrul sistemului nu-l ascultase până atunci, el n-avea 
niciun motiv să creadă că de această dată va fi diferit. Însă voia să reducă 
riscul ca el sau Sigrun să fie acuzaţi de implicarea în valul de crime comise 
de Dagmar și Orri. Era clar că cei doi urmau să devină suspecți, din moment 
ce aveau toate motivele să vadă moarte acele victime. În plus, Dagmar și 
Orri băgaseră deja groaza în el și aşa rămăsese din acea seară fatidică. După 
ce se ocupase de Einar, Dagmar îi spusese lui Thrâstur că n-avea de gând să 


se oprească acolo, iar el fusese atât de înspăimântat, încât crezuse că ea voia 
să scape şi de el, şi de Sigrun. Cei doi păreau în stare de orice. 

Abia acum teama aceea începea să se mai stingă. La început i-a fost mai 
rău ca niciodată. Primul an după ce asistase la uciderea bunicului său fusese 
cel mai greu. Ori de câte ori încerca să adoarmă noaptea, începea să-și 
imagineze că cei doi intrau cu forţa în casa lui. Secretul asasinării bunicului 
său şi ameninţarea femeii îl roseseră puţin câte puţin, hrănindu-i angoasa. 
Dintr-odată, se trezise că nu mai poate fi atent la şcoală. Întreaga viaţă îi 
fusese afectată de aceste evenimente. Până când i-a venit ideea de-a se 
despovăra prin intermediul capsulei timpului şi a simțit și el un oarecare 
sentiment de eliberare. Era o oarecare stare de confort psihic să ştie 
informaţia ascunsă în pământ, gata să vadă din nou, cândva, lumina zilei. 
Dacă ar fi fost omorât înainte ca cei doi să-şi elimine celelalte victime, 
scrisoarea ar fi putut să-i denunțe. Pur şi simplu nu suporta gândul că ar fi 
putut să-l omoare şi să scape basma curată. Şi totuși, nu îndrăznise să-i 
denunțe. Nu atunci. 

Fireşte că Throstur își dorea ca ei să aibă succes; dorinţa lui de răzbunare 
pesemne c-o egalase pe-a lor şi oricum nu-i trecuse prin minte să încerce să 
se păcălească singur. Diferenţa era că el dorea ca Dagmar şi Orri să fie 
prinși la sfârşit. Problema fusese doar găsirea unui moment potrivit pentru 
a-i denunța, dar nu prea repede şi nici prea târziu. Încercase să afle care ar fi 
fost poziția lui din punct de vedere penal dacă i-ar fi acoperit prea mult timp 
şi ajunsese la concluzia că n-avea să fie una prea bună. Şi de aceea nu 
îndrăznise să-i lase să-și ducă misiunea la bun sfârşit. Din păcate. S-ar fi 
bucurat ca un nebun să afle că Sólveig ar fi suferit ca o insectă zdrobită sub 
călcâiul unui copil lipsit de milă. Dar alte motive de regret nu prea avea. 

Thrâstur contemplă sicriul ajuns pe fundul gropii. Era acelaşi sicriu pe 
care el și mama lui cea lipsită de coloană vertebrală îl dezgropaseră cu doar 
câteva zile înainte. În timpul apelului telefonic, fiica lui Einar îi spusese că 
se amuzase copios când a fost întrebată dacă vrea să cumpere unul nou. 

Privi cu atenție capacul zgâriat al coșciugului. Sub el se aflau începutul 
şi sfârşitul tuturor problemelor sale. Închise ochii şi trase aer adânc în piept. 
Văzu, spera că pentru ultima oară, momentul în care deschisese uşa camerei 
lui Sigrun, în ziua în care Vaka venise la ei acasă pentru a da un telefon. Îşi 
văzu sora, cu chipul umflat de lacrimi, stând pe pat şi pieptănând părul fetei 
cu o perie. Își auzi propriile ţipete de spaimă atunci când trăsese pătura de 
pe fată şi îşi dăduse seama că era moartă. Nu fusese nevoie decât să vadă 


petele de sânge de pe cearşaf ca să-şi dea seama ce se petrecuse. Ştia prea 
bine ce înseamnă acele pete, din propria sa experienţă. 

Thrâstur închise ochii strâns. Era ultima oară când îşi permitea să-şi 
aducă aminte de acele momente. Când va pleca de-aici, va începe o nouă 
viaţă. Se lăsă învăluit de amintirea glasului lui Sigrun, care-i spunea, printre 
suspine, că Vaka nu se mai oprea din plâns. Fata plângea și tot plângea, iar 
Sigrún vrusese să-și împiedice tatăl să o audă şi să vină înapoi. Dar când 
dăduse perna la o parte, chipul fetei era albăstriu şi ea nu mai mișca. Şi de 
atunci nu mai reuşise să o trezească. 

Throstur retrăi devastatoarea senzaţie de soc. Pur și simplu nu izbutea să 
priceapă cum de avusese prezenţa de spirit să ia perna de la Sigrun, să o 
ducă în dormitorul în care tatăl lor zăcea mort de beat și să i-o împingă între 
mâinile fără vlagă, în speranța că amprentele lui vor rămâne pe ea. 
Funcţionase. După cum își amintea, el se întorsese în camera lui Sigrún, 
lăsase perna peste chipul fetei, o apucase pe Sigrun de umeri şi-i spusese că 
ea nu făcuse nimic. Că tatăl lor îi omorâse prietena. Se mai ascunsese în 
dulap şi acum trebuia să se întoarcă acolo şi să aștepte ca cineva să deschidă 
uşa. Era posibil să trebuiască să aștepte mult timp. În timp ce aştepta în 
întuneric, trebuia să se gândească la cum apăsase tatăl ei perna peste fața 
fetei. El, nu ea. Nu-şi amintise corect cum se petrecuseră lucrurile. Nu 
trebuia să sufle niciodată, nimănui, vreun cuvânt despre ce crezuse ea la 
început că se întâmplase. Niciodată, absolut niciodată. Apoi o încuiase în 
dulap şi plecase la el în cameră. 

Şi nici până-n ziua de azi nu aflase dacă se convinsese singură de 
versiunea lui sau dacă-şi mai amintea ce se întâmplase cu adevărat. Cea mai 
ferventă dorinţă a lui era ca ea să creadă că tatăl lor era cel vinovat. Așa 
cum şi fusese de fapt, în toate privinţele. 

El şi, fireşte, bărbatul din acest coşciug. 

Thrâstur aruncă iute o privire înspre pastor şi cei care cărau coşciugul, 
părând că așteptau nerăbdători. 

Îşi trase fermoarul de la pantaloni şi urină pe coşciug. 

După ce termină, Thrâstur porni de-a lungul scândurilor, apoi îşi 
continuă drumul pe cărare. Șocul plin de dezgust de pe chipurile celorlalți 
bărbați nu însemna nimic pentru el. Merse cu paşi mari în direcția ieșirii, 
simțindu-se mai împăcat ca oricând cu propria viaţă. 

‘D. Oraș portuar situat la zece kilometri sud de Reykjavik, al treilea ca mărime al Islandei. (N.tr.). 
‘2. ADHD = Deficiența hiperactivităţii cu deficit de atenţie, tulburare a deficitului de atenţie (ADD). 


(N.tr.). 

‘3. ADD. (N.tr.). 

“4. Dislexie = Tulburare nervoasă, constând în dificultatea de a citi şi a înțelege ceea ce se citeşte. 
(N.tr.). 


{3 Gen de mâncare tradițional islandez, vechi de mai bine de o mie de ani; un fel de combinaţie între 
aurt şi brânză proaspătă. (N.rr.). 

*. Ultio, ultlonis (plural) (substantiv) = răzbunare, răfuială, pedeapsă, în 1b. latină în original. (N.tr.). 

”. Dulcis, dulce, dulcior (adjectiv) = dulce, plăcut, în 1b. latină în original. (N.tr.). 

“. Frază rostită de amiralul marchiz Tâg5 Heihachiră (1848-1934), una dintre cele mai proeminente 
figuri ale marinei nipone, considerat un adevărat erou național al Japoniei. (N.tr.). 

'2. Parte componentă a antablamentului, cuprinsă între arhitravă şi cornişă, de obicei împodobită cu 


picturi, basoreliefuri, caneluri etc. (în arhitectura clasică). (N.tr.). 

